
PARTEA ÎNTÂI 


I 
UN «UNCHI DIN AMERICA» 


La 17 martie al antepenultimului an din secolul 
trecut, poştaşul de serviciu pe strada Jacques-Cartier, 
din Montreal, lăsă la numărul 29 o scrisoare adresată 
domnului Summy Skim. 

Scrisoarea glăsuia astfel: 

Maestrul Snubbin prezintă salutări domnului Summy 
Skim şi-l roagă să treacă fără întârziere pe la biroul său, 
pentru o problemă care-l interesează. 

În ce problemă voia oare notarul să stea de vorbă cu 
domnul Summy Skim? Ca toată lumea din Montreal, 
acesta cunoştea pe maestrul Snubbin, om foarte de 
treabă şi bun sfătuitor. Canadian prin naştere, el ţinea 
cel mai bun birou de notariat din oraş, cel care, cu 
şaizeci de ani în urmă, aparținuse faimosului maestru 
Nick, pe adevăratul lui nume Nicolas Sagamore, notarul 
acela de origină huronă, amestecat, din dragoste de 
patrie, în teribila afacere Morgaz, afacere cu un 
deosebit răsunet prin 1837. 

Domnul Summy Skim rămase cam uimit la primirea 
scrisorii maestrului Snubbin. Se grăbi să răspundă 
invitaţiei; o jumătate de ceas mai târziu, sosea în piaţa 
Bon-Secours şi era introdus în cabinetul notarului. 

— Bună ziua, domnule Skim, îi spuse acesta, 
ridicându-se. Îngăduiţi-mi să vă prezint omagiile mele... 

— Şi eu pe ale mele, răspunse Summy Skim, luând loc 
lângă masă. 

— Sunteţi primul la întâlnire, domnule Skim... 

— Primul, maestre Snubbin? Aşadar, nu m-aţi convocat 
numai pe mine? 


1 Povestirea acestei drame constituie subiectul unui 
roman intitulat «Famille-sans-nom», din seria «Călătorii 
extraordinare» de Jules Verne. (n.a.) 

— Vărul dumneavoastră, domnul Ben Raddle, trebuie 
că a primit o scrisoare identică, răspunse notarul. 

— În cazul acesta, e mai bine să spuneţi «va primi» în 
loc de «a primit». Ben Raddle lipseşte în prezent din 
Montreal, declară Summy Skim. 

— Se întoarce curând? întrebă maestrul Snubbin. 

— Peste trei-patru zile. 

— La naiba! 

— Comunicarea pe care doriţi să ne-o faceţi este, 
aşadar, urgentă? E 

— Într-un fel, da, răspunse notarul. În sfârşit, am să vă 
spun despre ce-i vorba, urmând ca, îndată ce se va 
întoarce domnul Ben Raddle, dumneavoastră să-l 
înştiinţaţi despre cele ce am datoria să vă comunic. 

Notarul îşi puse ochelarii, frunzări câteva hârtii 
împrăştiate pe masă, luă un plic, scoase din el o 
scrisoare şi, înainte de a-i citi conţinutul, spuse: 

— Domnul Raddle şi dumneavoastră, domnule Skim, 
sunteţi nepoţii domnului Josias Lacoste, nu-i aşa? 

— Întocmai, era frate cu mama mea şi cu a lui Ben 
Raddle; dar, de la moartea lor, de acum şapte sau opt 
ani, am întrerupt orice legături cu unchiul Josias. Între 
noi s-au ivit nişte probleme de ordin bănesc, el a părăsit 
Canada, plecând în Europa... într-un cuvânt, de atunci n- 
a mai dat nici un semn de viaţă şi nu ştim ce s-a 
întâmplat cu el.... 

— A murit, declară maestrul Snubbin. Tocmai am 
primit vestea morţii sale, survenită la 26 ianuarie. 

Deşi între Josias Lacoste şi familia sa încetase de mult 
orice legătură, această veste îl impresiona pe Summy 
Skim. Vărul său Ben Raddle şi cu el nu mai aveau nici 
tată, nici mamă, şi, fiind amândoi copii unici la părinţi, 
reprezentau unul pentru celălalt singura rudă, uniţi în 
acelaşi timp printr-o prietenie frăţească. Summy Skim se 
gândea că din tot neamul nu mai rămâneau acum decât 
el şi Ben. Încercaseră în 
repetate rânduri să afle ce s-a întâmplat cu unchiul lor, 
regretând că acesta rupsese orice legătură cu ei. 
Nădăjduiau să-l revadă într-o bună zi, dar iată că 
moartea zădărnicea acum totul. 

Josias Lacoste, om cam ursuz din fire, avusese 
întotdeauna înclinații spre aventură. Trecuseră douăzeci 
de ani de când plecase din Canada, cutreierând lumea în 
căutarea norocului. Necăsătorit, acesta avea o mică 

avere pe care nădăjduia s-o rotunjească lansându-se în 
afaceri, îşi realizase visele? Ori nu cumva se ruinase, cu 
binecunoscuta-i înclinaţie de a miza totul pe o carte? 
Nepoţilor lui, singurii moştenitori, le va mai fi rămas 
ceva de moştenit? 

La drept vorbind, Summy Skim nu se gândise 
niciodată la asta, şi cu atât mai puţin s-ar fi gândit în 
aceste clipe, impresionat cum era de dispariţia ultimei 
lor rude. 

Maestrul Snubbin îşi lăsă clientul să se reculeagă, 
aşteptând ca acesta să-i pună unele întrebări, la care era 
pregătit să răspundă. 

— Maestre Snubbin, întrebă Summy Skim, unchiul 
nostru a murit la 26 ianuarie ? 

— La 26 ianuarie, domnule Skim. 

— Au trecut de atunci patruzeci şi nouă de zile?.... 

— Într-adevăr, patruzeci şi nouă de zile. Atât a durat 
până ca vestea să ajungă la mine. 

— Unchiul nostru se afla deci în Europa... la capătul 
Europei, în vreun ţinut îndepărtat? întrebă Summy 
Skim. 

— Nicidecum, răspunse notarul. 

Şi-i arătă o scrisoare, ale cărei timbre purtau 
însemnele canadiene. 

— E vorba de un «unchi din America»; dumneavoastră 
şi domnul Ben Raddle moşteniţi cu adevărat un «unchi 
din America», după cum obişnuiesc să spună europenii. 
O fi având acest «unchi din America» însuşirile ce i se 
atribuie în general? Iată un punct ce trebuie lămurit! 

— Aşadar, se afla în Canada fără ca noi să fi ştiut? 

— Da, în Canada. Dar în ţinutul cel mai îndepărtat al 
Dominionu-lui!, la graniţa care desparte ţara noastră de 
Alaska americană, şi veştile sosesc de acolo pe cât de 
greu, pe atât de încet. 

— Probabil în Klondike, maestre Snubbin? 

— Da, în Klondike, unde unchiul dumneavoastră se 
stabilise cu vreo zece luni în urmă. 

— Zece luni! repetă Summy Skim. Şi străbătând 
America, în drum spre această regiune minieră, nici nu 


— Ce vreţi? Fără-ndoială că domnul Josias Lacoste se 
grăbea să ajungă în Klondike, ca atâtea mii de semeni ai 


1 Pe vremea când se petrece acţiunea, Canada era 
dominion britanic, (n.t.) 

lui.... mai bine zis, ca atâtea mii de bolnavi, pradă 
acestei febre a aurului, care a făcut şi va mai face încă 
nenumărate victime! E o adevărată năvală, din toate 
colţurile lumii, spre aceste placers?. După Australia a 
urmat California, după California, Transvaalul; după 
Trasvaal, Klondike, apoi alte teritorii aurifere, şi aşa va 
fi până la judecata ... vreau să zic până la zăcământul de 
pe urmă. 

Maestrul Snubbin îi împărtăşi domnului Skim tot ce 
aflase. Pe la începutul anului 1897, Josias Lacoste sosise 
la Dawson City, capitala ținutului Klondike, cu 
echipamentul obişnuit al căutătorului de aur. Din iulie 
1896, după descoperirea aurului în Gold Bottom, un 
afluent al Hunterului, privirile se aţintiseră asupra 
acestui district. In anul următor, Josias Lacoste sosea şi 
el pe aceste meleaguri, pe care se şi 
aşezaseră o mulţime de mineri, hotărât ca din puţinii 
bani ce-i mai avea să-şi cumpere un claim’. După câteva 
zile de la sosire devenea proprietarul claim-ulm 129, 
aşezat pe Forty Miles Creek“ un afluent al Yukonului, 
marea arteră canado-alaskiană. Maestrul Snubbin 
adăugă: 

— După cum reiese din scrisoarea pe care mi-a trimis- 
o guvernatorul din Klondike, se pare că acest claim nu a 
dat până acum randamentul la care se aştepta domnul 
Josias Lacoste. Totuşi nu s-ar zice că este nici complet 
lipsit de valoare şi poate că unchiul dumneavoastră ar fi 
obţinut în cele din urmă rezultatele dorite, dacă boala 
nu i-ar fi curmat zilele.... 

— Aşadar, unchiul nostru n-a murit din pricina 
sărăciei? Întrebă Summy Skim. 

— Nu, din scrisoare nu reiese câtuşi de puţin că ar fi 
ajuns până acolo. A murit de tifos, boală deosebit de 
temută, care face multe victime în clima aceea. De la 
primele simptome ale bolii, domnul Lacoste a părăsit 
claim-ul şi s-a dus la Dawson City, unde a încetat din 


2 Placers (în limba engleză în text) locurile unde se 
practică mineritul, prin spălarea pietrişului, în vederea 
obţinerii particulelor de aur. (n.t.) 

3 Claim — lot de pământ concesionat de stat în 
vederea exploatării miniere (în limba engleză în text), 
(n.t.) 

4 Forty Miles Creek — râuleţul de la mila patruzeci, 
(n.t.) 

viaţă. Cum se ştia că s-a născut la Montreal, 
guvernatorul mi-a scris mie, ca să iau legătura cu familia 
şi s-o înştiinţez despre deces. Domnul Ben Raddle şi 
dumneavoastră, domnule Skim, sunteţi prea bine 
cunoscuţi în Montreal — aş adăuga, drept oameni 
respectabili — pentru a-mi mai fi îngăduit vreo ezitare, 
astfel că v-am invitat pe amândoi la biroul meu să luaţi 
cunoştinţă de drepturile ce vă revin de pe urma 
defunctului. 

Drepturi! Summy Skim schiţă un zâmbet de tristă 
ironie. Se gândea la viaţa pe care trebuie s-o fi dus 
Josias Lacoste în timpul acestei exploatări anevoioase... 
Cu ea îşi cheltuise probabil şi ultimul gologan, după ce 
cumpărase claim-ul la un preţ exagerat, aşa cum făceau 
mulţi prospectori nechibzuiţi!... Poate că murise dator, 
fără să-şi fi acoperit obligaţiile! ... După ce cugetă astfel, 
Summy Skim îi spuse notarului: 

— Maestre Snubbin, e posibil ca unchiul nostru să fi 
murit înglodat în datorii... Ei bine, mă angajez în numele 
meu şi al vărului meu Raddle — care sunt sigur că-mi va 
împărtăşi gândul — să apărăm cinstea numelui pe care l- 
au purtat mamele noastre... De va fi nevoie de sacrificii, 
le vom face cu dragă inimă... Deci, va trebui ca în cel 
mai 
scurt timp să se stabilească printr-un inventar... 

— Vă opresc aici, scumpul meu domn, îl întrerupse 
notarul. Aşa cum vă cunosc, nu mă miră hotărârea 
dumneavoastră. Dar nu cred că va fi nevoie de 
sacrificiile despre care vorbiţi. Deşi se pare că unchiul 
dumneavoastră a murit sărac, nu uitaţi că el era 
proprietarul claim-ului de pe Forry Miles Creek şi că 
valoarea proprietăţii poate acoperi 
toate sarcinile succesiunii, dacă ele ar exista. Or, 
această proprietate vă revine acum în indiviziune 
dumneavoastră şi vărului dumneavoastră Ben Raddle, ca 
fiind singurele rude ale domnului Josias Lacoste, cu 
drept de moştenire. 

Maestrul Snubbin mai spuse că va trebui acţionat 
totuşi cu oarecare prudenţă. Moştenirea va fi acceptată 
doar sub beneficiu de inventar. Mai întâi se va stabili 
activul şi pasivul, şi abia după aceea moştenitorii vor 
putea lua o hotărâre în deplină cunoştinţă de cauză, 

— Mă voi ocupa de această problemă, domnule Skim, 
spuse el în încheiere, şi voi căuta să obţin informaţii cât 

mai sigure... La urma urmei, cine ştie?... Claim-ul e 
claim! Chiar dacă până acum n-a produs nimic, sau 
aproape nimic... Ajunge o lovitură fericită de cazma, 
cum spun prospectorii, ca să te trezeşti cu buzunarele 
doldora... 

— Foarte bine, maestre Snubbin. Dacă proprietatea 
unchiului nostru valorează ceva, vom căuta să ne 
debarasăm de ea în condiţii cât mai avantajoase. 

— Fără-ndoială, încuviinţă notarul, şi sper că vărul 
dumneavoastră va fi de aceeaşi părere. 

— Sunt încredinţat, răspunse Summy Skim. Nu-mi 
închipui că lui Ben Raddle i-ar trece vreodată prin minte 
să devină el însuşi căutător de aur... 

— Ehei! Cine ştie, domnule Skim? Domnul Ben Raddle 
este inginer. Are o fire cutezătoare, înclinată spre 
aventură... S-ar putea să-l ispitească!... Dacă ar afla, să 
zicem, că proprietatea unchiului dumneavoastră e 
aşezată pe o vână bună... 

— Vă garantez, maestre Snubbin, că nu se va duce 
acolo să cerceteze! De altfel, în trei-patru zile va fi 
acasă... Vom discuta amândoi problema şi vă vom ruga 
să luaţi măsurile cuvenite, fie pentru a vinde claim-ui de 
pe Forty Miles Creek celui care oferă mai mult, fie 
pentru a onora datoriile unchiului nostru Josias Lacoste, 
ceea ce mi se pare mai probabil. 

După această concluzie pesimistă, Summy Skim 
părăsi biroul notarului, stabilind o nouă întrevedere 
peste două sau trei zile, şi se întoarse acasă, în strada 
Jacques-Cartier, unde locuia împreună cu vărul său. 

Tatăl lui Summy Skim fusese de origină anglo-saxonă, 
iar mama franco-canadiană. Familia Skim dăinuia de pe 
vremea cuceririi din 1759. Stabilită în Canada de Jos, în 
districtul Montreal stăpânea acolo un domeniu întins, cu 
păduri, ogoare şi păşuni, care alcătuiau partea cea mai 
însemnată a averii sale. 

În vârstă de treizeci şi doi de ani, de o statură 
depăşind-o pe cea mijlocie, cu înfăţişarea plăcută şi 
sănătatea înfloritoare a omului care trăieşte în aerul 
curat de la ţară, cu ochi albaştri, barba blondă, Summy 
Skim reprezenta tipul atât de caracteristic şi de simpatic 
al franco-canadienilor, moştenit de la mama sa. Trăia, 
din veniturile pământului, viaţa lipsită de griji sau 
ambiţii a unui gentleman-farmer, în inima acestui 
privilegiat district al ţării. Fără a fi prea mare, averea lui 

îi îngăduia să-şi satisfacă gusturile, de altfel puţin 
costisitoare, şi niciodată nu simţise dorinţa ori nevoia să 
şi-o mărească. Amator de pescuit, avea la dispoziţie 
întreaga reţea hidrografică alcătuită din afluenții şi 
subafluenţii fluviului Sfântul Laurenţiu, fără să mai 
punem la socoteală şi lacurile, atât de numeroase în 
partea de nord a Americii. Vânător pasionat, se putea 
deda în voie acestei plăceri pe păşunile întinse şi prin 
pădurile bogate în vânat care 

ocupă cea mai mare suprafaţă din această regiune a 
Canadei. 

Casa în care locuiau cei doi veri, lipsită de lux, dar 
confortabilă, era situată într-unul din cartierele cele mai 
liniştite ale Montrealului, în afara centrului comercial şi 
industrial al oraşului. Aici îşi petreceau ei, aşteptând 
nerăbdători întoarcerea primăverii, iernile atât de aspre 
în Canada, cu toate că se află situată pe aceeaşi paralelă 
cu sudul Europei. Aici bat iarna nişte vânturi 
îngrozitoare, în faţa cărora nu se 
află nici un lanţ de munţi să le ţină piept, şi vijelii 
încărcate de aerul îngheţat al regiunilor arctice se 
dezlănţuie fără răgaz, cu o nemaipomenită violenţă. 

Montrealul, din 1843 reşedinţă a guvernului, i-ar fi 
putut oferi lui Summy Skim prilejul de a lua parte la 
viaţa publică. Însă firea lui independentă îl făcea să 
dispreţuiască lumea oficialităților şi să stea cât mai 
departe de înalta societate. De altfel, se considera supus 
al suveranităţii, mai degrabă formale decât efective, a 
Marii Britanii şi nu se alăturase niciodată partidelor 
care subminau unitatea Dominionului. Se putea spune 
despre el că era un filozof căruia îi plăcea să trăiască 
liniştit, fără nici un fel de ambiţii. După părerea lui, 
orice schimbare a modului de viaţă nu i-ar fi adus decât 
neplăceri, griji şi mai puţină tihnă. 

E lesne de înţeles că acest filozof nu s-a gândit şi nici 
nu se va gândi vreodată la însurătoare, cu toate că 
împlinise treizeci şi două de primăveri. Poate, dacă ar fi 
trăit mama lui — se ştie prea bine cât de mult doresc 
femeile să-şi continue neamul prin nepoți — poate că în 
acest caz s-ar fi străduit să-i aducă o noră. Bineînţeles, 
soţia lui Summy Skim ar fi trebuit să aibă aceleaşi 
gusturi ca şi el. Printre numeroasele familii din Canada, 
care au adesea câte doisprezece copii, ar fi găsit, fie la 
oraş, fie la ţară, o fată cuminte şi sănătoasă care să-i fie 

pe plac. Dar doamna Skim murise cu cinci ani în urmă, 
la trei ani după moartea soţului, şi de atunci este sigur 
că fiului ei nu-i trecuse câtuşi de puţin prin minte ideea 
căsătoriei. 

La cele dintâi semne de îndulcire a acestei clime 
aspre, când soarele, răsărind mai devreme, vestea 
întoarcerea primăverii, Summy Skim se grăbea să 
părăsească locuinţa din strada Jacques-Cartier. Pleca 
atunci la ferma lui din Green Valley, situată la o 
depărtare de douăzeci de mile la nord de Montreal, pe 
malul stâng al fluviului Sfântul Laurenţiu. Acolo îşi relua 
viaţa în aer liber, întreruptă de asprimea unei ierni ce 
îngheaţă toate apele curgătoare şi acoperă întreaga 
câmpie cu un covor gros de zăpadă. Acolo se regăsea în 
mijlocul fermierilor săi, oameni de nădejde, aflaţi în 
serviciul familiei Skim de o jumătate de secol, care 
nutreau o dragoste sinceră, dublată de un devotament 
nemărginit, faţă de acest stăpân bun, liniştit, gata 
oricând să le vină într-ajutor. Aşa se face că îl 
întâmpinau la venire cu explozii de bucurie, după cum la 
plecare îşi manifestau părerea de rău. 

Proprietatea din Green Valley producea anual în jur 
de treizeci de mii de franci, pe care şi-i împărțeau între 
ei cei doi veri, proprietatea fiind rămasă în indiviziune, 
ca şi locuinţa din Montreal. Cultivau cereale şi nutreţuri 
pe suprafeţe întinse ale acestui pământ fertil, al cărui 
venit se adăuga celui obţinut de pe urma minunatelor 
păduri ce 
acoperă încă teritoriul Dominionului, mai ales în partea 
de răsărit. 

Vînător pasionat... 


Ferma cuprindea un ansamblu de construcţii bine 
întreţinute, grajduri, hambare, staule, coteţe pentru 
păsări, magazii, şi era înzestrată cu un utilaj complet şi 
perfecţionat, răspunzând cerinţelor agriculturii 
moderne. La intrarea unei vaste împrejmuiri, cu peluze 
de iarbă şi copaci umbroşi, se afla un pavilion mare, a 
cărui simplitate nu excludea confortul: casa 
proprietarilor. 

Astfel arăta locuinţa în care Summy Skim îşi trăia cea 
mai frumoasă parte a vieţii şi unde Ben Raddle venea să- 
şi petreacă două-trei zile, pe fugă, în timpul verii. Primul 
n-ar fi vrut s-o schimbe nici pentru cel mai măreț palat 
al celui mai bogat dintre americani. Aşa modestă cum 
era, lui îi era de ajuns şi nu visa nici s-o mărească, nici 
să-i aducă alte înfrumuseţări, mulţumindu-se cu cele pe 
care i le dăruise din belşug natura. Aici îşi petrecea 
zilele, vânând după pofta inimii, şi nopţile binecuvântate 
de un somn liniştit. 

Contentus sua sortet, după cum ne sfătuieşte 
înţelepciunea, Summy Skim se socotea destul de bogat 
cu veniturile obţinute de pe pământul lui, pe care 
izbutea să-l valorifice cu pricepere şi inteligenţă. Avea 
grijă să-şi păstreze avutul, dar nu-şi bătea capul ca să-l 
sporească. Pentru nimic în lume nu s-ar fi avântat în 
vreuna din numeroasele afaceri de care e plină America, 
speculaţii comerciale şi industriale, de căi ferate, bănci, 
mine, societăţi maritime etc. Nu! Acestui înţelept îi era 
groază 
de tot ce însemna risc sau întâmplare. Să se lase în voia 
norocului, să 
se ştie legat de nişte factori pe care nu poţi nici să-i 
împiedici, mici să-i prevezi, să se trezească dimineaţa cu 
întrebarea: «Oare sunt mai bogat, sau mai sărac decât 
ieri?»... asta i s-ar fi părut îngrozitor, ar fi preferat să nu 
mai adoarmă niciodată sau să nu se mai trezească 
niciodată din somn. 

Iată marea deosebire dintre cei doi veri. Că erau fiii a 
două surori, că aveau amândoi sânge francez în vine, nu 
încăpea nici o îndoială. Dar, în vreme ce tatăl lui Summy 
Skim era de origine anglo-saxonă, tatăl lui Ben Raddle, 
era american, şi este ştiut că între englez şi yancheu 
există o deosebire pe care timpul o adânceşte. Jonathan 


1 Mulţumit de soarta ta (în limba latină în text), (n.t.) 

şi John Bull?, chiar dacă se înrudesc, au, în orice caz, un 
grad de rudenie foarte îndepărtat, care va sfârşi prin a 
se stinge cu totul. 

Fie datorită  deosebirii de origine, fie datorită 
deosebirii de caracter, era limpede că cei doi veri, deşi 
foarte legaţi unul de altul şi hotărâți să rămână 
împreună toată viaţa, nu aveau aceleaşi gusturi, nici 
acelaşi temperament. 

Ben Raddle, mai mic de statură, cu părul şi barba 
brună, mai tânăr cu patru ani decât Summy Skim, privea 
altfel viaţa. In vreme ce unul se mulțumea să ducă o 
existenţă de proprietar aşezat şi să-şi supravegheze 
recoltele, celălalt era puternic atras de mişcarea 
industrială a epocii în care trăia. Absolvise studiile de 
inginer şi luase până acum parte la câteva dintre 
lucrările acelea uluitoare, pe care americanii 
caută să le ducă la bun sfârşit prin originalitatea 
concepţiei şi îndrăzneala execuţiei. Totodată, el râvnea 
să devină bogat. Nu-şi dorea bunăstarea milionarilor 
noştri de mijloc, ci fluviul de aur al miliardarilor 
americani. Averile fabuloase ale familiilor Gould, Astor, 
Vanderbitt, Rockefeller, Carnegie, Morgan şi mulţi alţii 
îi înfierbântau mintea. 

Visa la tot felul de împrejurări extraordinare, în stare să 
te ridice doar în câteva ceasuri în Capitoliu*. După cum, 
uneori, te pot azvârli, tot în câteva ceasuri, de pe stânca 
tarpeiană?. în vreme ce Summy Skim nu se ducea într- 
altă parte decât la Green Valley, Ben Raddle străbătuse 
de mai multe ori Statele Unite, traversase Atlanticul, 
vizitase o parte din Europa, fără să fi întâlnit până acum 
ocazia cea mare. Se întorsese de curând dintr-o lungă 
călătorie de peste ocean, şi de atunci pândea fără- 
ncetare afacerea aceea uriaşă la care să-şi poată aduce 
contribuţia. 

Deosebirea dintre înclinațiile lor era pentru Summy 
Skim un veşnic prilej de amărăciune. îi era mereu teamă 
ca nu cumva Ben Raddle să fie târât departe de el sau să 


2 Sub aceste nume, sunt desemnaţi, în mod obişnuit, 
englezii şi americanii. 

3  Capitoliu — una din colinele Romei, unde erau 
veneraţi cei trei mari zei, Jupiter, Junona şi 
Minerva. 

4 Stânca de pe care erau aruncaţi delicvenţii, în Roma 
antică. 

nu angajeze într-o afacere primejdioasă modesta avere 
care le asigura amândorura independenţa şi libertatea. 

Acesta era subiectul unor nesfârşite discuţii dintre cei 
doi veri. 

— La urma urmei, Ben, de ce să-ţi baţi capul cu ceea 
ce numeşti tu atât de pompos «marile afaceri»? îl 
întreba Summy. 

— Datorită lor poţi deveni bogat, foarte bogat, îi 
răspundea Ben Raddle. 

— Ei, vere, şi de ce să devii atât de bogat? Ca să 
trăieşti fericit la Green Valley, nu-ţi trebuie bogăţie. Ce- 
ai putea face cu atâţia bani? 

— Alte afaceri, vere, mai mari. 

— În ce scop?.... 

— Ca să strâng şi mai mult aur, pe care să-l investesc 
în afaceri şi mai mari. 

— Şi aşa mai departe? 

— Şi aşa mai departe... 

— Până la ultima suflare, nu-i aşa? întreba cu ironie 
Summy Skim. 

— Până la moarte, Summy, încheia Ben Raddle 
netulburat, în timp ce vărul său, negăsind răspunsul 
potrivit, ridica descurajat braţele spre cer. 


II 
p SUMMY SKIM PORNEŞTE, 
IMPOTRIVA VOINȚEI LUI, PE CALEA AVENTURII 


Întors acasă, Summy Skim luă măsurile cerute de 
moartea lui Josias Lacoste. Intocmi ferparul ce urma să-l 
trimită prietenilor familiei, se ocupă de îmbrăcămintea 
de doliu, de slujba ce trebuia oficiată la parohie. 

În privința afacerilor personale ale unchiului, va 
discuta serios cu maestrul Snubbin după ce se va pune 
de acord cu vărul său şi după ce notarul va primi 
lămuririle cerute, care-i vor îngădui să întocmească 
inventarul succesiunii defunctului. Ben Raddle se 
întoarse la Montreal abia peste cinci zile, în dimineaţa 
de 22 martie, după o şedere de o lună la New York, unde 
studiase, ca trimis al unei mari societăţi, uriaşul proiect 
de a se construi un pod peste Hudson, între metropolă şi 

New Jersey. 

Era cu neputinţă ca o asemenea muncă să nu 
stârnească interesul unui inginer şi Ben Raddle se 
înhămase la ea cu toată ardoarea. Dar, după cât se 
părea, construcţia podului nu avea să înceapă curând. 
Deşi ziarele vorbeau mult despre asta, deşi se făceau 
multe planuri şi calcule pe hârtie, fără îndoială că se va 
scurge cel puţin un an, dacă nu doi, înainte ca lucrările 
să înceapă efectiv. Ben Raddle se hotărâse 
să se întoarcă acasă. 

Lui Summy Skim, lipsa vărului său i se păruse 
nesfârşită. Cât îi părea de rău că nu izbutise să-l 
convertească la ideile lui, să-l atragă spre un trai lipsit 
de griji! Afacerea asta cu podul de peste Hudson îi 
sporea şi mai mult neliniştea. Dacă Ben Raddle va 
participa la ea, n-o să fie reţinut vreme îndelungată, 
poate câţiva ani, la New York? Atunci el, Summy Skim, 
va rămâne singur în casa din Montreal, singur la ferma 
din Green Valley! 

De îndată ce se întoarse inginerul, vărul său îl 
înştiinţa despre moartea unchiului lor Josias, decedat la 
Dawson City, lăsând drept unică avere claim-ul 129, 
aşezat pe malul lui Forty Miles Creek, în Klondike. 

La acest ultim cuvânt, foarte răsunător pe atunci, 
inginerul ciuli urechile. După toate aparențele, el nu 
primea cu nepăsarea unui Summy Skim perspectiva de a 
deveni proprietarul zăcământului aurifer. Dar, oricare i- 
ar fi fost gândurile, nu şi le mărturisi pe loc. Obişnuit să 
studieze lucrurile în adâncime, voia să chibzuiască bine 
înainte de a-şi spune părerea. 

Douăzeci şi patru de ore i-au fost de ajuns pentru a 
cântări situaţia pe toate feţele, iar a doua zi, la dejun, îl 
întrebă ex abrupto! pe Summy Skim: 

— Ce-ai zice, vere, dacă am discuta puţin despre 
Klondike? 

— Dacă nu discutăm decât puţin!... 

— Puțin... sau mai mult, Summy. 

— Facă-se voia ta, dragă Ben! 
— Notarul nu ţi-a vorbit despre titlurile de proprietate 
ale claim-ului 129? 

— Nu, nici nu m-am gândit că mi-ar folosi la ceva, 

răspunse Summy Skim. 


1 Fără introducere, direct (în limba latină în text), 
(n.t.) 

— Cu tine nu-i de mirare, bunul meu Summy! strigă 
Ben Raddle râzând. 

— De ce râzi? Din câte mi se pare, nu e cazul să ne 
frământăm atât cu problema asta. Lucrurile sunt foarte 
simple: ori moştenirea valorează ceva şi o vom lichida în 
mod cât mai avantajos pentru noi, ori nu are nici o 
valoare şi atunci nu ne mai batem capul cu ea, ceea ce 
mi se pare mai probabil. 

— Ai dreptate, încuviinţă Ben Raddle. Dar să nu ne 
pripim... Cu zăcămintele astea aurifere, nu se ştie 
niciodată... Le crezi secătuite, lipsite de valoare... pentru 
ca o lovitură de cazma să-ţi aducă o avere. 

La auzul acestor cuvinte, Summy Skim simţi cum îi 
încolţeşte în suflet neliniştea. 

— Dragă Ben, spuse el cu însufleţire, realitatea trebuie 
s-o ştie oamenii din partea locului, cei care exploatează 
în prezent vestitele zăcăminte din Klondike. Dacă claim- 
ul de pe Forty Miles Creek are vreo valoare, o să 
încercăm, ţi-o repet, să scăpăm de el în condiţii cât mai 
avantajoase... Dar nu prea îmi vine a crede că unchiul 
Lacoste 
a părăsit această lume tocmai când să devină milionar! 

— Rămâne de văzut. Meseria de căutător de aur este 
plină de astfel de surprize. Oricând poţi descoperi o 
vână bogată în aur. În sfârşit, trebuie să fii de acord că 
există şi prospectori care n-au avut de ce se plânge... 

— Poate unul la sută, la o mie, sau mai degrabă la suta 
de mii, dar cu preţul câtor griji, cu câtă trudă şi, putem 
adăuga, cu câtă suferinţă!... 

— Frumoase vorbe, Summy, dar astea-s numai vorbe. 
Eu unul nu înţeleg să mă iau după vorbe mari, ci după 
fapte concrete, numai după fapte! 

Pricepând, de altfel fără să se mire, cam unde voia să 
ajungă vărul său, Summy Skim se agăţă din nou de tema 
lui obişnuită şi-şi începu iar veşnica litanie: 

— Dragă prietene, oare nu ne ajunge moştenirea pe 
care ne-au lăsat-o părinţii?... Proprietatea noastră nu ne 
asigură ea independenţa şi bunăstarea?... îţi vorbesc 
astfel pentru că îmi dau seama că atribui acestei afaceri 
o importanţă pe care nu cred s-o merite... 

— Spune drept, nu suntem noi destul de bogaţi?... 

— Niciodată nu ai destul, dacă poţi căpăta şi mai mult. 

— Numai să nu te lăcomeşti, dragă Ben, să nu păţeşti 
ca anumiţi miliardari, care au tot atâtea necazuri câte 

milioane şi care trebuie să lupte mai mult să şi le 
păstreze, decât au luptat să le dobândească. 

— Haide, haide, răspunse Ben Raddle, filozofia o fi ea 
frumoasă, dar să nu întrecem măsura. De altfel, nu-mi 
atribui lucruri pe care nu le-am spus. Nu mă aştept 
deloc să găsesc tone de aur pe claim-ul unchiului Josias. 
Vreau doar să mă lămuresc, asta-i tot. 

— O să ne lămurim, dragă Ben, de asta poţi fi sigur, şi 
să dea Domnul ca, odată aflate amănuntele, să nu ne 
trezim într-o situaţie neplăcută căreia va trebui să-i 
facem faţă, din respect pentru familia noastră... în acest 
caz, l-am asigurat pe maestrul Snubbin..... 

— Bine ai făcut, Summy, dar mi se pare că nu avem 
nici un temei să ne gândim la aşa ceva. Dacă ar fi existat 
datornici, poţi fi sigur că aceştia şi-ar fi revendicat până 
acum drepturile. Mai degrabă hai să vorbim despre 
Klondike. Poate îţi închipui că aud pentru prima oară de 
aceste zăcăminte. Cu toate că exploatarea a început abia 
de doi ani, 
am citi tot ce s-a scris despre bogăţiile acestui teritoriu 
şi ţi-aş putea spune multe lucruri în stare să-ţi zdruncine 
mândra ta indiferenţă. După Australia, California, Africa 
de Sud, s-ar fi crezut că planeta noastră nu mai cuprinde 
alte filoane aurifere. Dar iată că întâmplarea le-a scos 
din nou la iveală, în America de Nord, la graniţa dintre 
Alaska 
şi Dominion. Se pare că aceste ţinuturi nordice sunt 
chiar mai bogate, în afara minelor din Klondike, s-a mai 
găsit aur şi în Ontario, Michipicoten, Columbia engleză, 
unde s-au organizat companii puternice ca War Eagle, 
Standard, Sullivan Grup, Alhabarca, Ferm, Sans Poel, 
Cariboo, Deer Trail, Gedrgie Reed şi multe altele, ale 
căror acţiuni sunt în continuă creştere, ca să nu mai 
pomenesc de minele de argint, aramă, magneziu, fier şi 
cărbune. Dacă ne referim îndeosebi la Klondike, 
gândeşte-te, Summy, la întinderea acestei regiuni 
aurifere — două sute cincizeci de leghe lungime, cu 
aproape patruzeci lăţime, numai pe teritoriul 
Dominionului, fără să mai punem la socoteală 
zăcămintele din Alaska. Oare nu reprezintă asta un 
câmp larg deschis activităţii omeneşti, poate cel mai 
larg ce s-a aflat vreodată pe faţa pământului? S-ar putea 
ca într-o bună zi produsele acestei regiuni să valoreze 
nu milioane, ci miliarde! 

Ben Raddle ar fi putut continua la nesfârşit pe 
această temă, dar Summy Skim nu-l mai asculta. Se 
mulţumi să spună ridicând din umeri: 

— E limpede, Ben, te-a cuprins şi pe tine febra.... 

— Ce spui?... Am febră? 

— Da, febra aurului, ca atâţia alţii, şi asemenea febră 
nu se vindecă doar cu sulfat de chinină, pentru că, din 
păcate, nu are leac. 

— Linişteşte-te, dragul meu Summy, răspunse Ben 
râzând, pulsul meu nu bate mai repede ca de obicei. De 
altfel, m-ar mustra conştiinţa dacă ţi-aş primejdui 
sănătatea, punându-te în contact cu un om atins de 
febră... 

— Oh! Cât despre mine, poţi fi sigur că sunt vaccinat, 
dar mă doare să te văd pierzându-te în nişte vise, care 
nu pot duce la nimic bun, şi entuziasmându-te... 

— Ce te face să crezi asta? îl întrerupse Ben. 
Deocamdată se pune doar problema de a studia o 
afacere şi de a trage foloase de pe urma ei, dacă e cu 
putinţă. Te gândeşti că unchiul n-a izbutit niciodată în 
încercările lui. Claim-ul de la Forty Miles Creek poate că 
i-a dăruit mai mult noroi decât pepite!. Dar poate că nici 
n-a avut mijloacele necesare ca să-l exploateze. Poate nu 
a procedat metodic, cum ar face-o, de pildă... 

— Un inginer, nu-i aşa, Ben? 

— Fără-ndoială, un inginer.... 

— Tu... de exemplu? i 

— De ce nu? răspunse Ben Raddle. In orice caz, nu 
despre asta e vorba acum. Trebuie doar să ne informăm. 
Când vom cunoaşte amănunte despre valoarea claim- 
ului, vom vedea ce-i mai bine de făcut. 

Conversaţia se opri aici. De altfel, Summy n-ar fi avut 
de ce să se împotrivească propunerilor lui Ben Raddle. 
Era firesc să te informezi înainte de a lua o hotărâre. Că 
inginerul era un om serios, inteligent, cu spirit practic, 
nu încăpea nici o îndoială. Totuşi, Summy Skim nu putea 
să nu se întristeze şi să se neliniştească văzând cu câtă 
aviditate se aruncă vărul lui asupra acestei prăzi, venită 
pe neaşteptate să-i 
stârnească ambiția. Va izbuti oare să-l oprească? în 
orice caz, un lucru e sigur: Summy Skim nu se va 
despărţi niciodată de Ben Raddle. Interesele lor vor 


1 Pepită — masă de metal în stare pură, în special de 
aur. 


19 


rămâne comune, orice s-ar întâmpla. Dar asta nu-l 
împiedica să blesteme proasta inspiraţie pe care o 
avusese unchiul de a-şi căuta norocul în Klondike, unde 
îl aşteptau sărăcia şi moartea, 

şi ar fi dorit ca informaţiile pe care le vor primi să fie de 
aşa natură, 

încât să înlăture orice alte preocupări în această 
direcţie. 

În cursul după-amiezii, Ben Raddle se duse la biroul 
notarului pentru a lua cunoştinţă de titlurile de 
proprietate şi constată că acestea sunt în regulă. Un 
plan la scară mare îngăduia să se precizeze cu 
exactitate poziţia claim-ului 129. îl găseai la patruzeci şi 
doi de kilometri de Fort Cudahy, cătun întemeiat de 
Compania golfului Hudson pe malul drept al lui Forty 
Miles Creek, unul din numeroşii afluenţi al Yukonului, 
acest lung fluviu care, după ce a scăldat teritoriile 
apusene ale Dominonului, străbate întreaga Alaska, şi 
ale cărui ape, englezeşti în partea de sus, devin 
americane în aval, de pe vremea când această regiune 
întinsă a fost cedată Statelor Unite de către imperiul 
rusesc. 

— Maestre Snubbin, dumneavoastră aţi cercetat harta, 
dar nu aţi observat un amănunt destul de curios, spuse 
Ben Raddle. înainte de a se vărsa în Yukon, Forty Miles 
Creek taie meridianul 141, ales ca linie de hotar între 
Dominion şi Alaska, iar acest meridian se confundă cu 
limita apuseană a claim-ulm nostru, aşezat, deci, 
matematic, la graniţa dintre cele două ţinuturi. 

— Aşa este, încuviinţă notarul. 

— La prima vedere, situaţia nu pare deloc rea, adăugă 
Ben Raddle, continuând să studieze harta. N-ar exista 
nici un motiv ca Forty Miles Creek să fie mai prejos 
decât Klondike River, ori afluentul său Bonanza, ori 
subafluenţii săi Victoria, Eldorado şi alte râuri, atât de 
bogate şi de căutate de mineri! 

Ben Raddle nu-şi mai dezlipea ochii de pe acest ţinut 
minunat, a cărui reţea hidrografică rostogoleşte din 
belşug nobilul metal care, la preţurile curente din 
Dawson City, valorează două milioane trei sute 
patruzeci şi două de mii de franci tona! 

— Iertaţi-mă, domnule Raddle, pot îndrăzni să vă 
întreb dacă aveţi de gând să exploataţi personal 
zăcământul aurifer? 

Ben Raddle făcu un gest nelămurit. 

— Domnul Skim zicea.... 

— Summy nu s-a pronunţat încă, i-o retează Ben 
Raddle, iar eu nu-mi voi exprima părerea până când nu 
voi avea toate informaţiile necesare.... pe care le voi 
culege eu însumi, de va fi nevoie... 

— Vă gândiţi cumva să întreprindeţi această lungă 
călătorie până în Klondike? întrebă maestrul Snubbin 
ridicând capul. 

— De ce nu? După părerea mea, afacerea merită 
deranjul, orice ar zice Summy... Odată ajuns la Dawson 
City, te poţi lămuri... Trebuie să recunoaşteţi, maestre 
Snubbin, că şi în cazul în care am vinde acest claim, tot 
e mai bine să mergem la faţa locului pentru a-i stabili 
valoarea. 

— Este într-adevăr nevoie ? 

— Nu trebuie să găsim un cumpărător ? 

Notarul se pregătea să-i răspundă. Il opri intrarea 
unui funcţionar care aducea o telegramă. 

— Domnule Raddle. dacă numai asta e pricina, spuse 
el după ce o deschise, iată ce vă va scuti de osteneala 
unei astfel de călătorii. 

Zicând acestea, maestrul Snubbin îi întinse lui Ben 
Raddle o telegramă datată cu opt zile în urmă, care, 
după ce fusese purtată de la Dawson City la Vancouver, 
sosea la Montreal prin reţeaua  telegrafică a 
Dominionului. 

Din telegramă rezulta că Anglo-American 
Transportation and Trading Co  (Cicago-Dawson), 
companie americană ce stăpânea până în prezent opt 
claim-uri, a căror exploatare era condusă de căpitanul 
Healey, oferea, pentru cumpărarea claim-ului 129 de pe 
Forty Miles Creek, suma de cinci mii de dolari, sumă ce 
urma să fie expediată la Montreal îndată după primirea 
răspunsului de acceptare. 

Ben Raddle apucase telegrama şi o citea cu aceeaşi 
luare-aminte cu care studiase titlurile de proprietate. 

— Ce spuneţi de asta, domnule Raddle? întrebă 
notarul. 

— Nimic, răspunse inginerul. Să fie de ajuns cât ni se 
oferă? Cinci mii de dolari pentru un claim în Klondike! 

— Cinci mii de dolari sunt totuşi bineveniţi. 

— Mai puţin însă decât zece mii maestre Snubbin. 

— Desigur. Bănuiesc totuşi că domnul Skim... 

— Summy îmi va împărtăşi părerea, dacă o voi putea 
sprijini cu argumente serioase. Şi dacă îi dovedesc 
necesitatea acestei călătorii, fiţi sigur că o va face. 

— Dânsul?... Omul cel mai fericit, cel mai independent 
pe care l-a cunoscut vreodată un notar în exerciţiul 
funcţiunii sale! 

— Da, el acest fericit, acest independent, când îi voi 
arăta că-şi poate dubla fericirea şi independenţa... La 
urma urmelor, ce riscăm, de vreme ce vom fi oricând în 
măsură să acceptăm oferta acestei companii ? 

După ce părăsi biroul notarului, Ben Raddle porni pe 
drumul cel 
mai scurt, cugetând la cele ce avea de făcut. Odată 
ajuns acasă, în strada Jacques-Cartier, hotărârea lui era 
luată. Urcă degrabă în camera vărului său. 

— L-ai văzut pe maestrul Snubbin? Ai aflat ceva 
noutăţi? Intrebă acesta. 

— Şi noutăţi, şi veşti, dragă Summy. 

— Bune? 

— Foarte bune. 

— Ai cercetat titlurile de proprietate?... 

— Desigur. Totul e în regulă. Suntem într-adevăr 
proprietarii claim-ului 129. 

— Să vezi ce-o să ne îmbogăţim! spuse râzând Summy 
Skim. 

— Poate mai mult decât îţi închipui, declară inginerul 
pe un ton serios. 

Şi Ben Radd.le îi întinse vărului său telegrama primită 
de la Anglo-American Transportation and Trading 
Company. 

— Dar e grozav! strigă acesta. N-are rost să mai stăm 
la îndoială. Să vindem repede claim-ul nostru acestei 
îndatoritoare societăţi. 

— Pentru ce să vindem la preţul de cinci mii de dolari 
ceea ce valorează poate mult mai mult?... se împotrivi 
Ben Raddle. 

— Totuşi, dragul meu Ben... 

— Ei bine, dragul tău Ben îţi răspunde că nu se 
procedează astfel în afaceri. Pentru a acţiona în 
cunoştinţă de cauză, trebuie să fi văzut, să fi văzut cu 
ochii tăi. 

— Tot la asta îţi umblă mintea? 

— Mai mult ca oricând. la gândeşte-te, Summy. Dacă 
mi se face 

această propunere, înseamnă că se cunoaşte valoarea 
claim-ului şi că 

ea este mult mai mare. Există atâtea alte zăcăminte 
neexploatate de-a 

lungul râurilor sau în munţii din Klondike... 

— Ce poţi tu să ştii? 

Fără să ia în seamă întreruperea, Ben Raddle 
continuă: 

— Şi dacă o societate care stăpâneşte în prezent mai 
multe  claim-uri vrea să-l cumpere pe al nostru, 
înseamnă că ea nu are numai cinci mii de motive să ne 
ofere cinci mii de dolari, ci zece mii, o sută de mii de 
motive!... 

— Un milion, zece milioane, o sută de miliarde, 
continuă Summy glumeţ. Zău, Ben, te joci cu cifrele. 

— Cifrele înseamnă viaţă, dragul meu, şi am impresia 
că tu nu socoteşti de ajuns... 

— Poate fiindcă socoteşti tu prea mult. 

— Ascultă, Summy dragă, îţi vorbesc foarte serios. Nu 
eram convins că trebuie să plec. De la sosirea acestei 
telegrame m-am hotărât să duc eu însumi răspunsul. 

— Cum!... Vrei să pleci în Klondike?... 

— Da. 

— Fără să fi luat informaţii ? 

— Mă voi dumeri la faţa locului. 

— Şi o să mă laşi din nou singur ? 

— Nu, de vreme ce vei merge cu mine. 

— Eu?... 

— Tu. 

— Niciodată!... 

— Ba da, pentru că afacerea ne priveşte pe amândoi. 

— Îţi dau libertatea să acţionezi şi în numele meu. 

— Nu primesc. De tine am nevoie. 

— O călătorie de o mie cinci sute de leghe!... 

— Da de unde!... Numai o mie opt sute. 

— Dumnezeule!... Şi cât va dura!... 

— Cât va fi nevoie. S-ar putea întâmpla să nu fim 
interesaţi să vindem claim-ul, ci să-l exploatăm. 

— Cum... să-l exploatăm?... strigă Summy Skim 
deznădăjduit. Asta înseamnă un an întreg... 

— Chiar doi, dacă va trebui. 

— Doi ani!... Doi ani!... 

— Şi ce dacă!... De vreme ce fiecare lună, fiecare zi, 
fiecare ceas ne va spori averea!... 

— Nu, nul... strigă Summy Skim ghemuindu-se, 
afundându-se în fotoliu, de parcă s-ar fi hotărât să nu se 
mai ridice din el niciodată. 

Dar avea de-a face cu un adversar puternic. De bună 
seamă că Ben Raddle nu-l va slăbi până ce nu-i va 
smulge încuviințarea. 

— În ceea ce mă priveşte, dragă Summy, m-am hotărât 
să plec la Dawson City şi nu pot crede că vei refuza să 
mă însoţeşti. De altfel, prea ai fost sedentar până 
acum!... Trebuie să cutreieri puţin prin lume... 

— Ehei! Dacă mi-ar veni poftă, aş avea eu alte ţinuturi 
de vizitat, în America sau în Europa. N-aş începe prin a 
mă înfunda în inima acestui groaznic Klondike 

— Care-ţi va părea încântător, Summy, după ce vei fi 
constatat tu însuţi că e presărat cu praf de aur şi 
pardosit cu pepite. 

— Ben, dragul meu Ben, mă înspăimânţi!... Da, mă 
înspăimânţi!... Vrei să te vâri într-o afacere în care nu 
vei găsi decât primejdii şi dezamăgiri. 

— Rămâne de văzut! 

— Prima dezamăgire ţi-o va oferi acest claim 
blestemat, care fără-ndoială nu valorează nici cât o 
ceapă degerată!... 

— Atunci de ce ne oferă compana cinci mii de dolari 
pentru el? 

— Şi când mă gndesc, Ben, că trebuie să mergem în 
căutarea acestui claim prăpădit, într-un ţinut în care 
temperatura coboară la 50 grade sub zero!... 

— Vom face focul. 

Ben Raddle găsea răspuns la toate. Deznădejdea 
vărului său nu-l mişca deloc. 

— Dar Green Valley, Ben!... suspină acesta. 

— Ei bine, ai să vezi că şi în Klondike există destul 
vânat pe câmpii şi destul peşte în ape. Vei vâna şi vei 
pescui într-o ţară nouă, care-ţi va dezvălui lucruri pline 
de neprevăzut. 

— Dar fermierii noştri, bunii noştri fermieri care ne 
aşteaptă... se văicări Summy. 

— Crezi că vor mai regreta lipsa noastră, când ne vom 
întoarce atât de bogaţi încât să le putem construi alte 
ferme şi să cumpărăm întreg districtul?... 

În cele din urmă, Summy Skim trebui să se dea 
bătut... Nu, nu-l va lăsa pe vărul lui să plece singur în 
Klondike... îl va însoţi, chiar de n-ar face-o decât pentru 

a-l aduce mai repede acasă... 

Astfel, în ziua aceea, prin firele telegrafice ale 
Dominionului îşi luă zborul o depeşă, vestindu-l pe 
căpitanul Healey, directorul lui Transportation and 
Trading Company, Dawson City, Klondike, despre 
apropiata plecare a domnilor Ben Raddle şi Summy 
Skim, proprietarii claim-uli 129.... 


III 
LA DRUM 


Pentru a ajunge în Klondike, turişti, negustori, 
emigranţi, căutători de aur pot călători de la Montreal la 
Vancouver, fără să părăsească teritoriul Dominionului şi 
fără nici o transbordare, pe linia Pacific Canadian 
railway. Debarcaţi în metropola columbiană, le rămâne 
să aleagă între calea terestră, maritimă ori fluvială şi să 
combine diferitele mijloace de transport posibile: 
vaporul, caii, trăsura, la care se adaugă mersul pe jos, 
pentru cea mai mare parte a drumului. 

Plecarea odată hotărâtă, Summy Skim n-avea decât 
să lase în seama vărului său, Ben Raddle, amănuntele 
călătoriei, procurarea echipamentului şi stabilirea 
itinerarului. Toate acestea urmau să fie rezolvate de 
ambițiosul, dar priceputul inginer, singurul iniţiator al 
acţiunii, căruia îi revenea şi care îşi asuma întreaga 
răspundere. 

În primul rând, Ben Raddle observă, pe bună 
dreptate, că plecarea nu putea fi întârziată. Era necesar 
ca moştenitorii lui Josias Lacoste să ajungă în Klondike 
la începutul verii, o vară ce nu încălzeşte decât foarte 
puţine luni această regiune hiperboreală, aflată la 
marginea cercului polar arctic. 

Într-adevăr, atunci când studiase codul legilor 
miniere canadiene din districtul Yukonului, Ben Raddle 
dăduse peste un anume articol 9, care suna astfel: 

Orice claim va reintra în patrimoniul public, dacă pe 
el nu se va lucra de cincisprezece ori douăzeci şi patru 
de ore, în perioada călduroasă, stabilită de comisar, în 
afara cazurilor în care acesta eliberează o autorizaţie 
specială. 

Or, începutul perioadei călduroase, dacă nu este prea 
timpurie, are loc în cea de a doua jumătate a lunii mai. 
Dacă de la această dată claim-ul 129 va sta nelucrat mai 

mult de cincisprezece zile, proprietatea lui Josias 
Lacoste va reveni statului, şi, lucru foarte probabil, 
compania americană nu va întârzia să semnaleze 
autorităţilor orice 

pricină care ar duce la pierderea dreptului de 
proprietate asupra lotului la care râvnea. 

— Înţelegi, Summy, nu trebuie să-i lăsăm să ne-o ia 
înainte, spuse Ben Raddle. 

— Înţeleg tot ce vrei tu să înţeleg, dragă Ben, 
răspunse Summy Skim. 

— Cu atât mai mult cu cât am perfectă dreptate, 
adăugă inginerul. 

— Nici nu mă-ndoiesc, Ben. De altfel, sunt de acord să 
părăsim imediat Montrealul, dacă asta ne va îngădui să 
ne întoarcem mai repede aici. 

— Nu vom zăbovi în Klondike mai mult decât va fi 
nevoie. 

— Ne-am înţeles, Ben. Pe când plecarea?... 

— Pe 2 aprilie. De azi în zece zile. 

Stând cu braţele încrucişate, cu capul aplecat, lui 
Summy Skim îi veni să strige: <Cum!... Atât de 
curând?»... Dar se stăpâni, de vreme ce văicărelile tot 
nu i-ar fi ajutat la nimic... 

Pe deasupra, Ben Raddle dădea dovadă de 
înţelepciune stabilind data de 2 aprilie ca termen maxim 
pentru plecare. Cu planul călătoriei în faţă, el se porni 
să facă o serie de observaţii, împănate cu cifre de care 
se slujea cu deosebită pricepere. 

— Ca să ne ducem la Klondike, spuse el, n-avem de 
ales între mai multe căi, fiindcă nu există decât una 
singură. Poate că, într-o bună zi, se va putea ajunge la 
Yukon trecând prin Edmonton şi portul Saint-John, 
urmând apoi cursul lui Peace River, care străbate 
districtul Cassiar din nord-estul Columbiei... 

— O regiune bogată în vânat, din câte am auzit, îl 
întrerupse Summy Skim, furat de pasiunea lui de 
vânător. La urma urmei, de ce n-am alege drumul 
acesta? 

— Pentru că, după ce am trece de Edmonton, ar trebui 
să mergem o mie patru sute de kilometri pe uscat, prin 
nişte ţinuturi aproape neumblate. 

— În cazul ăsta, ce direcţie crezi că e mai nimerită, 
Ben ? 

— Spre Vancouver, fără-ndoială. lată cifrele exacte 

care te vor lămuri asupra lungimii itinerarului: de la 

Montreal la Vancouver sunt patru mii şase sute 

şaptezeci şi cinci de kilometri, iar de la Vancouver la 

Dawson City, două mii patru sute optzeci şi nouă. 
Punând cifrele pe hârtie, Summy Skim socoti: 

— Cinci şi cu nouă fac paisprezece, ţin unu; opt şi cu 
opt fac şaisprezece, ţin unu; şapte şi cu patru fac 
unsprezece, ţin unu; cinci şi cu două fac şapte... În total, 
şapte mii o sută şaizeci şi patru de kilometri. 

— Exact, Summy. 

— Ei, Ben, de-am aduce cu noi câte un kilogram de aur 
pentru fiecare kilometru parcurs!... 

— La preţul actual, de două mii trei sute patruzeci de 
franci kilogramul, asta ar însemna şaisprezece milioane 
şapte sute şaizeci şi trei de mii şapte sute şaizeci de 
franci! 

— De-ar fi măcar şi şapte sute şaizeci de franci! şopti 
Summy Skim printre dinţi. 

— Ce spui, Summy ? 

— Nimic, dragă Ben, absolut nimic. 

— Suma asta nu m-ar mira deloc, adăugă Ben. Oare n- 
a declarat geograful John Minn că Alaska va produce 
mai mult aur decât California, al cărei randament a fost 
totuşi de patru sute cinci milioane numai într-un singur 
an, în 1861 ? De ce n-ar adăuga şi ţinutul Klondike 
ofranda lui la cele douăzeci şi cinci de miliarde de 
franci, care 
alcătuiesc bogăţia în aur a globului nostru ? 

— E foarte posibil, încuviinţă Summy cu o înţeleaptă 
prudenţă. Dar trebuie să ne gândim la pregătiri, Ben. Nu 
te poţi duce în ţinutul acela fantastic luând cu tine doar 
o cămaşă de schimb şi două perechi de ciorapi. 

— N-avea grijă, Summy, mă ocup eu de toate. Tu nu 
vei avea altceva de făcut decât să te urci în tren la 
Montreal şi să cobori la Vancouver. Cât despre pregătiri, 
noi nu vom avea nevoie de tot echipamentul necesar 
unui emigrant care, rătăcind la voia întâmplării într-un 
ţinut îndepărtat, este silit să-şi ia cu el foarte multe 
materiale. 

Ale noastre au şi ajuns la destinaţie. Le vom găsi pe 
claim-ul unchiului Josias. Va trebui să ne ocupăm doar 
de transportul propriilor noastre persoane... 

— Nici asta nu-i puţin! exclamă Summy Skim. Merită 
osteneala de a lua anumite precauţii... mai ales 

împotriva frigului... brrr! Mă şi simt îngheţat până-n 
vârful degetelor. 

— Fii serios, Summy! Vom ajunge la Dawson City în 
plină vară. 

— Dar va veni şi iarna. 

— Nu te speria, îi răspunse Ben. Nici iarna nu vei duce 
lipsă de nimic. Îmbrăcăminte potrivită, hrană bună. Ai să 
te întorci mai gras decât ai plecat. 

— Vai, nu! Nu sunt chiar atât de pretenţios, se 
împotrivi Summy Skim, care luase hotărârea de a se 
resemna. Te anunţ că de va trebui să mă îngraş, fie 
numai cu două livre, nu mai plec! 

— Glumeşte, Summy, glumeşte cât pofteşti... dar ai 
încredere în mine 

— Natural... încrederea e obligatorie. Va să zică, 
rămâne hotărât că pe 2 aprilie vom porni la drum, în 
chip de prospectori. 

— Da... răstimpul ăsta îmi va fi suficient pentru 
pregătiri. 

— Atunci, Ben, fiindcă am la dispoziţie zece zile, mă 
voi duce să le petrec la ţară. 

— După cum ţi-e voia, încuviinţă Ben Raddle, deşi nu 
cred să se fi îndreptat vremea la Green Valley. 

Summy Skim i-ar fi putut răspunde că, oricum, 
vremea de acolo nu era mai friguroasă decât cea din 
Klondike. Dar socoti că e mai bine să se abţină şi se 
mulţumi să spună că-i va face mare plăcere să stea 
câteva zile printre fermierii săi, să-si revadă câmpiile, 
chiar dacă sunt înveşmântate în zăpadă, frumoasele 
păduri încărcate de promoroacă, lacurile acoperite de 
gheaţă şi sloiurile de pe Sfântul Laurenţiu. De fapt, 
chiar şi pe ger, vânătorul poate găsi prilejul să doboare 
câteva exemplare frumoase, cu blană sau pene, fără să 
mai vorbim de sălbăticiuni ca urşi, pume şi altele, care 
dau târcoale prin împrejurimi. Era ca un fel de bun 
rămas pe care Summy Skim voia să-l adreseze tuturor 
vieţuitoarelor din ţinut... 

— Ben, ar trebui să mergi şi tu cu mine. 

— Nu mai spune! Şi cine se va ocupa de pregătiri? 
întrebă inginerul. 

Chiar a doua zi, Summy Skim luă trenul, găsi la gara 
Green Valley o sanie bine înhămată şi în cursul după- 
amiezii poposi la fermă. Ca întotdeauna, Summy Skim se 
dovedi foarte simţitor la primirea călduroasă ce i se 

făcu. Dar, după ce aflară pricina acestei întoarceri 
timpurii, când înţeleseră că va trece o vară întreagă în 
care stăpânul 

lor nu se va afla printre ei, fermierii nu-şi putură 
ascunde tristeţea. 

— Da, prieteni, le spuse Summy Skim, eu şi Ben 
Raddle ne ducem în Klondike, un ţinut blestemat, atât 
de îndepărtat încât ne vor trebui vreo două luni ca să 
ajungem acolo şi tot pe atât ca să ne întoarcem! 

— Şi toate astea doar ca să aduni pepite! zise un ţăran 
ridicând din umeri. 

— Dacă le găseşti, adăugă un bătrân filozof, clătinând 
din cap cu o expresie puţin încurajatoare. 

— Ce vreţi, prieteni, spuse Summy Skim, asta e ca o 
boală, sau mai degrabă ca o molimă care străbate din 
când în când omenirea şi căreia îi cad numeroase 
victime! 

— Dar de ce să se ducă stăpânul nostru acolo? întrebă 
cea mai bătrână dintre fermiere. 

Atunci, Summy Skim trebui să le explice precum că el 
şi vărul său moşteniseră un claim de la unchiul lor, 
Josias Lacoste, şi pricina pentru care Ben Raddle 
socotea necesară prezenţa lor în Klondike. 

— Da, vorbi din nou bătrânul, am auzit şi noi despre 
cele ce se întâmplă la graniţa Dominionului, mai ales 
despre suferinţele atâtor bieţi oameni pe care truda îi 
doboară! în fine, domnule Skim, la dumneavoastră nu se 
pune problema să rămâneţi prin locurile acelea şi, după 
ce veţi vinde grămada de noroi, o să vă întoarceţi... 

— Fiţi siguri, prieteni! Dar până atunci se vor scurge 
cinci sau şase luni, vremea frumoasă va fi pe sfârşite! 
Voi pierde o vară întreagă!... 

— O vară pierdută înseamnă o iarnă şi mai tristă! 
adăugă o bătrână, apoi spuse: Dumnezeu să vă apere, 
bunul nostru stăpân! 

După o săptămână petrecută în Green Valley, Summy 
Skim se 
gândi că venise timpul să se întoarcă la Ben Raddle. 
Despărțirea de bunii lui fermieri n-a fost lipsită de 
emoție, o emoție împărtăşită de toţi. Şi când se gândea 
că peste câteva săptămâni soarele de aprilie se va înălța 
la orizont în Green Valley, că de sub zăpadă vor scoate 
capul cele dintâi ierburi ale primăverii, că, de n-ar fi fost 
călătoria asta blestemată, ar fi venit, ca în fiecare an, să 

se instaleze în pavilionul lui, până la întoarcerea 
primului suflu îngheţat al iernii! În aceste opt zile 
nădăjduise că va sosi la Green Valley o scrisoare de la 
Ben Raddle care-l va înştiinţa că nu mai e cazul să dea 
curs planurilor lor. Dar scrisoarea nu sosise. Totul 
rămăsese neschimbat... Plecarea 

va avea loc la data stabilită... Prin urmare, Summy Skim 
trebui să fie condus la gară, şi în dimineaţa de 31 martie 
se afla la Montreal, în faţa aprigului său văr. 

— Nimic nou?... întrebă el, postându-i-se înainte, ca un 
semn de întrebare. 

— Nimic, Summy, atâta doar că am terminat 
pregătirile. 

— Deci ai luat... 

— Totul, în afară de alimente, pe care le vom găsi pe 
drum, răspunse Ben Raddle. M-am ocupat numai de 
îmbrăcăminte. În privinţa armelor, tu le ai pe ale tale, eu 
pe ale mele. Două puşti straşnice pe care ne pricepem 
să le mânuim şi echipamentul complet de vânătoare. 
Dar, fiindcă acolo nu ne putem reînnoi garderoba, iată 
care 
sunt diferitele obiecte pe care, din prevedere, le vom lua 
cu noi: cămăşi de flanelă, cămăşi de noapte şi 
indispensabili de lână, pulovere groase tricotate, 
costume de catifea raiată, pantaloni din postav gros şi 
pantaloni din pânză, costume din pânză albastră, scurte 
din piele cu blană pe dinăuntru şi glugă, îmbrăcăminte 
impermeabilă de marinar, pelerine de cauciuc, şase 
perechi de ciorapi pe măsură şi şase perechi 
cu un număr mai mare, mitene îmblănite şi mănuşi de 
piele, cizme de vânătoare cu ţinte, mocasini cu carâmb, 
batiste, prosoape... 

— Vai de mine! se minună Summy Skim, ridicându-şi 
braţele spre cer. Ai cumva de gând să deschizi un bazar 
în capitala Klondike-ului? Ce-ai înşirat tu ne-ajunge 
pentru zece ani! 

— Numai pentru doi ani! 

— Numai! repetă Summy. Când aud acest «numai», 
mă apucă groaza. Să fim serioşi, Ben, mergem la 
Dawson City să vindem claim-ul 129, apoi ne întoarcem 
la Montreal. Pentru atâta lucru nu ne trebuiesc doi ani, 
ce naiba! 

— Fără-ndoială, Summy, dacă ni se va da pentru claim- 
ul 129 preţul pe care-l merită. 

— Şi dacă nu ni se va da? 

— Vom hotărî atunci, Summy! 

Ştiind că alt răspuns nu va căpăta, Summy nu mai 
stărui. 

În dimineaţa de 2 aprilie, cei doi veri se aflau în gară, 
unde le fuseseră aduse şi bagajele. Puse la un loc, 
acestea nu erau prea voluminoase, şi echipamentul lor 
de prospectori nu va deveni cu adevărat stânjenitor 
decât după ce-l vor fi completat la Vancouver. 

Dacă cei doi călători s-ar fi adresat Companiei 
Canadian Pacific înainte de a părăsi Montrealul, ei ar fi 
putut obţine bilete pentru steamer-ul! de Skagway. Dar 
Ben Raddle nu hotărâse încă ce rută vor urma pentru a 
ajunge la Dawson City; cea maritimă şi fluvială, care 
merge pe Yukon, de la vărsarea acestuia până în 
capitala ținutului Klondike, sau cea terestră, care, 
dincolo de Skagway, se desfăşoară 
printre munţii, câmpiile şi lacurile Columbiei engleze. 

Iată-i deci pe cei doi veri plecaţi, unul târându-l pe 
celălalt după el, 
primul plin de încredere, ultimul resemnat, dar, pentru 
început, instalaţi amândoi confortabil în trenul expres. 
Când ai de străbătut distanţa de patru mii şapte sute de 
kilometri dintre Montreal şi Vancouver, călătorie ce 
durează şase zile, e firesc să-ţi doreşti, cel puţin, un 
mijloc de locomoţie cât mai plăcut. 

Părăsind Montrealul, trenul înaintează prin acea 
parte a Dominionului alcătuită din districtele de răsărit 
şi de mijloc, cu privelişti atât de variate. Abia după ce 
depăşeşte regiunea marilor lacuri intră într-un ţinut mai 
puţin populat, pe alocuri pustiu, îndeosebi în apropierea 
Columbiei. 

Vremea era frumoasă, aerul proaspăt, cerul uşor 
acoperit de ceaţă. Mercurul termometrului oscila în 
jurul lui zero. Cât vedeai cu ochii, se aşternea o 
întindere de câmpii albe, care peste câteva săptămâni se 
vor acoperi de verdeață şi ale căror numeroase râuri vor 
fi eliberate de gheţuri. Depăşind trenul, cârduri de 
păsări se îndreptau spre răsărit, cu largi fâlfâiri de aripi. 
De o parte şi de alta a drumului, pe stratul de zăpadă, se 
vedeau urme de animale ce duceau spre pădurile din 
zare. 

Iată nişte semne după care ar fi fost lesne să te ţii şi 


1 Vapor cu aburi (în limba engleză în text), (n.t.) 

care ţi-ar fi putut 
aduce trofee frumoase! 

Dar acum nu-i ardea nimănui de vânat. Chiar dacă se 
aflau niscai vânători în trenul acesta, cu destinaţia 
Vancouver, ei nu puteau fi decât vânători de pepite, iar 
câinii care-i însoțeau nu fuseseră dresați să adulmece 
potârnichii şi iepuri, nici să urmărească cerbii şi urşii. 
Nu, erau doar nişte biete animale de povară, hărăzite să 
tragă săniile pe oglinda îngheţată a lacurilor şi a apelor 
curgătoare, în acea parte 
a Columbiei ce se întinde de la Skagway până în 
districtul Klondike. 

La drept vorbind, febra aurului era abia la început. 
Dar ştirile soseau fară-ncetare, vestind descoperirea 
unor numeroase zăcăminte pe cursul lui Eldorado, 
Bonanza, Hunter, Bear, Gold Bottom şi alţi afluenţi ai lui 
Klondike River. Se vorbea despre claim-uri unde 
prospectorii spălau, dintr-un singur taler, aur în valoare 
de o mie 
cinci sute de franci. Aşa stând lucrurile, valul de 
emigranţi creştea fără încetare. Se năpusteau asupra 
ținutului Klondike la fel cum se năpustiseră şi asupra 
Australiei, Californiei, Transvaal-ului, iar companiile de 
transport începeau să nu mai facă faţă. De altfel în tren 
nu călătoreau reprezentanţii societăţilor sau companiilor 
înfiinţate cu sprijinul marilor bănci din America şi 
Europa. Aceia, înzestrați cu utilajul cel mai perfecţionat 
şi aprovizionaţi mereu cu haine şi alimente, n-aveau de 
ce să-şi facă griji pentru viitor. Nu! Aici se aflau doar 
oameni nevoiaşi, pradă tuturor vicisitudinilor vieţii, care 
pot risca totul, neavând nimic de pierdut, şi cărora, 
trebuie să mărturisim, nădejdea într-o întorsătură a 
norocului le cam tulbură minţile. 

Transcontinentalul gonea în plină viteză. Summy 
Skim şi Ben Raddle nu s-ar fi putut plânge de lipsă de 
confort în cursul acestei lungi călătorii. Aveau la 
dispoziţie un salon pe timpul zilei, un dormitor pentru 
noapte, un fumoar în care puteau fuma în voie ca în cea 
mai bună cafenea din Montreal, o sufragerie unde 
calitatea mâncărurilor şi a serviciului nu lăsau nimic de 
dorit, o cameră de baie, pentru cazul în care ar fi vrut să 
facă baie pe drum. Dar toate acestea nu-l împiedicau pe 
Summy Skim să ofteze ori de câte ori îşi amintea de casa 
lui din Green Valley. 

După patru ore, trenul ajunsese la Ottawa, capitala 
Dominionului, care, de pe înălţimea unei coline, 
străjuieşte ţinutul din jur — oraş încântător, având 
pretenţia, mai mult sau mai puţin întemeiată, de a se 
socoti centrul lumii. 

Mai departe, aproape de Carlton Junction, se putea 
zări rivalul său Toronto, vechea capitală detronată. 

Gonind direct spre apus, trenul ajunse în staţia 
Sudbury, localitate îmbogăţită de pe urma exploatărilor 
miniere de nichel, unde linia se bifurcă. O luă apoi pe 
ramificaţia dinspre nord, ca să înconjoare Lacul 
Superior şi să ajungă la Port Arthur, lângă Fort William. 
La Heron Bay, la Schreiber şi în toate staţiile de pe 
litoralul marelui lac, opririle fuseseră destul de lungi 
pentru ca cei doi veri, dacă ar fi dorit, 
să-şi poată face o idee despre însemnătatea acestor 
porturi de apă dulce. Apoi, trecând prin Bonheur, 
Ignace, Eagle River, situate într-o regiune minieră foarte 
bogată, ajunseră la cunoscutul oraş Winnipeg. 

În alte împrejurări, dornic să păstreze măcar o 
amintire din călătoria sa, lui Summy Skim i s-ar fi părut 
prea scurtă o oprire de numai patru ore. De n-ar fi fost 
hipnotizat de mirajul din Klondike, fără îndoială că ar 
mai fi zăbovit o zi-două, să viziteze acest oraş cu 
patruzeci de mii de locuitori şi aşezările învecinate din 
Western Canada... Din nefericire, Summy Skim nu-şi 
putea îngădui acum astfel de preocupări. Trenul îşi 
purtă deci mai departe călătorii, în majoritatea lor 
adevărate colete umane, care nu călătoreau de plăcere, 
ci pentru a ajunge la destinaţie, pe cea mai rapidă şi mai 
scurtă cale. 

În zadar încercă Ben Raddle să-i stârnească interesul 
coproprietarului de la Green Valley. 

— Ai observat, Summy, ce bine e cultivat pământul 
prin regiunea asta?... 

— Îhî... răspunse Summy Skim fără convingere. 

— Şi ce păşuni întinse are! Se spune că pe aici s-ar 
afla mii şi mii de bivoli. Ia te uită, Summy, o 
vânătoare... 

— Poţi fi sigur că mai degrabă aş petrece aici şase 
luni, chiar şi şase ani, decât şase săptămâni în Klondike, 
admise Summy Skim pe un ton cam acru. 

— Ei, şi tu! Dacă n-or exista bizoni prin împrejurimile 
lui Dawson City, ai să-ţi scoţi pârleala cu elanii. 

După ce depăşi Regina City, trenul apucă spre 
trecătoarea Crow New din Munţii Stâncoşi, apoi, după o 
oprire de câteva ceasuri la Calgary City, se îndreptă 
spre frontiera Columbiei britanice. 

Din acest oraş se desparte o ramificaţie care merge 
spre Edmendon, unde se sfârşeşte calea ferată, drum pe 
care apucă uneori emigranții pentru a ajunge în 
Klondike. Trecând pe lângă Peace River şi fortul Saint- 
John. Apoi pe lângă Dease River. Francis River şi Pelly 
River, acest drum leagă nord-estul Columbiei de Yukon, 
străbătând districtul  Cassiar, binecunoscut pentru 
bogăţia vânatului său. 

Dacă s-ar fi aflat într-o călătorie de plăcere, fără 
îndoială că Summy Skim ar fi preferat această cale, a 
vânătorilor. Dar e un drum ane- voios şi lung de peste 
două mii de kilometri, iar călătorul e silit să-şi 
reînnoiască mereu proviziile de hrană. Ce-i drept, ţinutul 
e deosebit de bogat în aur, pe care-l găseşti în toate 
apele lui curgătoare. Din păcate, însă, e lipsit cu 
desăvârşire de posibilităţi de aprovizionare, 
astfel că va rămâne aproape neumblat până în ziua în 
care guvernul canadian va organiza locuri de popas, din 
cincisprezece în cincisprezece leghe. 

Străbătând lanţul Stâncoşilor, călătorii au putut 
admira aceşti munţi semeţi, veşnic împodobiţi cu glugile 
lor de zăpadă. în inima pustiurilor îngheţate domnea o 
linişte deplină, tulburată doar de pufăitul locomotivei. 

Pe măsură ce trenul înainta spre vest, întinderile ce i 
se aşterneau în faţă nu erau deloc nişte câmpii 
roditoare, de pe urma cărora s-ar fi putut obţine recolte 
bogate. Nu!... Acum străbătea ţinutul Kootaway, acele 
Gold Fields! din Cariboo, unde aurul s-a aflat şi se află 
încă din abundență, o adevărată reţea hidrografică ce 
rostogoleşte paiete din nobilul metal. Te întrebai chiar 
de ce nu veneau mai mulţi 
prospectori să cerceteze aceste regiuni în care se 
ajungea mult mai lesne, în loc să înfrunte oboseala unei 
călătorii în îndepărtatul Klondike, fără să mai vorbim de 
cheltuielile uriaşe pe care le necesită. 

—De fapt, observă Summy Skim, unchiul Josias ar fi 
trebuit să-şi caute norocul aici, în Cariboo!... Acum, ne- 
am afla la destinaţie... Am şti cât valorează claim-ul său! 
În douăzeci şi patru de ore am transforma în bani 


1 Câmpii de aur (în limba engleză în text), (n.t.) 

moştenirea ce ne-a lăsat-o, iar lipsa noastră n-ar dura 
mai mult de o săptămână!... 

Summy Skim avea dreptate. Dar, fără îndoială, în 
cartea vieţii lui sta scris că va ajunge până în acest 
înspăimântător Klondike şi că se va bălăci prin noroaiele 
lui Forty Miles Creek. 

Aşadar, trenul îşi urma calea, îl purta pe Summy Skim 
tot mai departe de Montreal şi de Green Valley, spre 
ţărmul columbian, pentru ca, în cele din urmă, la 8 
aprilie, să-l depună împreună cu vărul său, Ben Raddle, 
pe peronul gării din Vancouver, fără ca nimic deosebit 
să-i fi tulburat călătoria. 


IV 
O VECINĂTATE SUPĂRĂTOARE 


Oraşul Vancouver nu se află pe marea insulă cu 
aceiaşi nume. El se înalţă pe o bucată din limba de 
pământ ce înaintează în apă din litoralul columbian. Nu-i 
decât o metropolă. Capitala Columbiei britanice, 
Victoria, a cărei populaţie atinge şaisprezece mii de 
suflete, este clădită pe coasta de sud-est a insulei, tot 
acolo aflându-se şi 
oraşul New Westminster, cu cei zece mii de locuitori ai 
săi. 

Vancouver e aşezat la capătul unei rade deschise spre 
întortocheata 
strâmtoare Juan-de-la-Fuca, ce se prelungeşte spre 
nord-vest. În spatele radei, printre pilcuri dese de pini şi 
de cedri, înalţi cât turnurile unei catedrale, suie spre cer 
clopotniţa unei biserici. 

Braţul de mare trece prin capătul de sud al insulei, 
apoi îi înconjoară țărmurile de răsărit şi de miazănoapte. 
După cum se vede, portul Vancouver este uşor accesibil 
vapoarelor ce vin din Pacific, atât celor ce coboară de-a 
lungul litoralului canadian, cât şi celor ce urcă de-a 
lungul litoralului Statelor Unite ale Americii. 

Întemeietorii oraşului Vancouver să fi prevăzut oare 
viitorul? Un lucru e sigur, că în acest oraş ar fi loc 
pentru o sută de mii de locuitori şi că această populaţie 
ar putea circula cu uşurinţă chiar şi pe cea din urmă 
dintre străzile lui geometrice, tăiate în unghiuri drepte. 
Are biserici, hoteluri, bănci, se iluminează cu gaz şi 
curent 

electric, are poduri aeriene, construite deasupra 
estuarului lui False Bay, şi un parc de trei sute optzeci 
de hectare, amenajat în partea de nord-vest a 
peninsulei. Părăsind gara, Summy Skim şi Ben Raddle 
au cerut să fie conduşi la hotelul Westminster, unde 
aveau să locuiască până în ziua plecării spre Klondike. 

Le-a fost tare greu să găsească locuri în hotelul 
acesta înţesat de călători. Trenurile şi vapoarele 
aduceau pe atunci câte o mie două sute de emigranţi în 
douăzeci şi patru de ore. E lesne de închipuit ce 
câştiguri realiza oraşul de pe urma lor, mai ales 
cetăţenii aceia care îşi asumaseră sarcina de a-i găzdui 
pe străini, impunându-le nişte preţuri de necrezut, în 
schimbul unei hrane şi mai de necrezut. 

Fără-ndoială, populaţia flotantă din Vancouver se oprea 
aici cât mai puţină vreme, într-atât se grăbeau aceşti 
aventurieri să ajungă pe pământul al cărui aur îi atrăgea 
la fel cum atrage magnetul fierul. Dar trebuia să poţi 
pleca mai departe, şi adesea nu găseai loc pe 
numeroasele vapoare cu aburi ce urcau spre nord, după 
ce făcuseră escale 

prin diferite porturi ale Mexicului şi Statelor Unite. 

De la Vancouver există două drumuri. Unul trece prin 
Pacific şi ajunge la Saint-Michel, pe coasta de apus a 
Alaskăi, şi până la gurile Yukonului, apoi urcă pe firul 
acestuia până la Dawson City. Celălalt merge tot pe 
ocean, de la Vancouver la Skagway, devenind apoi 
terestru între acesta din urmă şi capitala ținutului 
Klondike. 

Pe care dintre cele două drumuri îl va alege Ben 
Raddle? 

Îndată ce-şi luară în primire camera, Summy Skim îi 
adresă vărului său următoarea întrebare: 

— Dragul meu Ben, cât timp vom rămâne la Vancouver 
? 

— Doar câteva zile, răspunse Ben Raddle. Socotesc că 
nu va trece mult până la sosirea lui Foot Ball. 

— Fie şi Foot Ball, răspunse Summy. Dar ce-i cu acest 
Foot Ball, dacă nu te superi? 

— Un steamer al Companiei Canadian-Pacific, care ne 
va duce până la Skagway şi pentru care voi merge chiar 
azi să rețin două locuri. 

— Aşadar, Ben, dintre diferitele căi spre Klondike ai şi 
ales una? 

— Nu mi-a fost greu să aleg, dragă Summy. Vom 
merge pe drumul cel mai umblat şi, plutind pe lângă 
litoralul columbian, la adăpostul insulelor, vom ajunge la 
Skagway fără probleme. În această epocă a anului, albia 
Yukonului este încă plină de gheţuri şi nu arareori 
vapoarele pier în mijlocul sloiurilor sau sunt reţinute 
acolo până în 
luna iulie. Dimpotrivă, lui Foot Ball nu-i va trebui mai 
mult de o săptămână ca să ajungă la Skaway sau chiar la 
Dyea. După ce vom debarca, o să avem, ce-i drept, de 
urcat pantele abrupte ale Chilkootului, sau cele din 
White Pass. Dincolo de ele, în parte pe uscat, în parte 
peste lacuri, vom ajunge fără multă osteneală la Yukon, 
pe care 
vom pluti până la Dawson City. Presupun că vom fi la 
destinaţie înainte de luna iunie, adică la începutul verii. 
În prezent, nu ne rămâne decât să avem răbdare şi să 
aşteptăm sosirea lui Foot Ball. 

— De unde vine pachebotul ăsta cu nume sportiv? 
întrebă Summy Skim. 

— De la Skagway, fiind destinat legăturii permanente 
dintre Vancouver şi acest oraş. Este aşteptat să sosească 
cel târziu pe data de 14 a lunii curente. 

— Abia pe 14! strigă Summy. 

— Vai! Vai! Iată-te şi mai grăbit decât mine! exclamă 
râzând Ben Raddle. 

— Desigur, încuviinţă Summy Skim, fiindcă, la urma 
urmei, trebuie să pleci înainte de a te întoarce! 

Cei doi veri nu prea aveau cu ce să se ocupe în timpul 
şederii la Vancouver. Echipamentul lor era complet. Nu 
trebuiau să-şi bată capul nici cu procurarea uneltelor 
necesare exploatării unui claim, ştiind că la faţa locului 
se aflau cele aduse de unchiul Josias. Confortul de care 
s-au bucurat în trenul Companiei Transcontinental 
Pacific 
îl vor regăsi şi la bordul vaporului Foot Ball. Abia la 
Skagway, Ben Raddle urma să se intereseze de 
mijloacele de transport până la Dawson City. Va trebui 
să-şi cumpere o barcă demontabilă pe care s-o 
folosească la traversarea lacurilor şi un atelaj de câini 
pentru sănii, unicul mijloc de locomoţie prin câmpiile 
îngheţate ale Nordului îndepărtat, dacă nu cumva 
socotea mai nimerit să cadă la învoială cu un şef de 
caravană, urmând ca acesta, în schimbul unei sume de 

bani, să-şi ia obligaţia de a-i conduce la Dawson City. 
Evident, şi într-un caz şi în celălalt, călătoria va fi foarte 
costisitoare. Dar una sau două pepite frumoase nu-ţi 
acoperă oare cu prisosinţă cheltuielile 

Oraşul era atât de însufleţit şi forfota călătorilor atât 
de mare încât cei doi veri, deşi n-aveau nici o treabă, nu 
se plictisiră o clipă. Nimic nu poate fi mai curios decât 
sosirile trenurilor, fie că ele vin din răsăritul ţării, fie că 
vin din Statele Unite. Nimic nu poate fi mai interesant 
decât debarcarea acestor mii de călători pe care 
vapoarele îi depun fără încetare la Vancouver. în 
aşteptarea pornirii spre Skagway, o mulţime de oameni 
rătăceau de-a lungul străzilor, cea mai mare parte din ei 
fiind siliţi să se adăpostească prin toate unghiurile 
portului sau sub bârnele cheiurilor inundate de lumină 
electrică. 

Poliţiştii aveau mult de furcă datorită acestei gloate 
pestriţe de aventurieri fără nici un căpătâi, atraşi de 
uluitorul miraj din Klondike. La fiece pas întâlneai 
agenţi îmbrăcaţi în uniforme de culoarea frunzei uscate, 
pregătiţi să intervină în veşnicele scandaluri care 
amenințau să sfârşească prin vărsare de sânge. 

Într-adevăr, agenţii poliţiei trebuiau să dea dovadă de 
multă perseverenţă şi îndrăzneală în îndeplinirea 
primejdioasei lor sarcini, mai ales în numeroasa tagmă a 
declasaţilor. Cum de nu le-o trece prin minte că ar putea 
câştiga mult mai bine, cu mai puţine primejdii, dacă s-ar 
apuca să spele mâlul din afluenții Yukonului? Cum de nu 
se gândesc la cei cinci poliţişti canadieni care, la 
începutul exploatărilor din Klondike, s-au întors în ţară 
cu un cîştig de două sute de mii de dolari? Asta face 
cinste tăriei lor de caracter, de vreme ce nu se lasă 
îmbătaţi ca atâţia alţii. 

Summy Skim citi în ziare că, pe timp de iarnă, în 
Klondike temperatura coboară uneori până la minus 60°. 
La început nu-i veni să creadă, îi dădură însă de gândit 
nişte termometre gradate până la 90* sub zero, pe care 
le văzuse la un optician din Vancouver. Încercă să se 
liniştească  spunându-şi: «La naibai Asta-i doar o 
chestiune de amor propriu!... Nouăzeci de grade!... 
Mândri de gerurile lor neobişnuite, cei din Klondike 
încearcă să le scoată în evidenţă cu oarecare 
cochetărie!» 

Summy Skim era totuşi îngrijorat şi, în cele din urmă, 

se hotări să intre într-o prăvălie şi să studieze mai 
îndeaproape aceste ciudate termometre. 

Diferitele modele pe care i le arătă negustorul nu 
erau gradate după scara Fahrenheit, obişnuită în 
Regatul-Unit, ci după scara centigradă, folosită mai mult 
în Dominion, unde se păstrau încă obiceiurile franceze. 

După ce privi cu luare-aminte, Summy Skim se 
convinse că ziarele nu minţeau. Termometrele erau într- 
adevăr gradate pentru temperaturi foarte scăzute... 

— Termometrele astea sunt corect executate ? întrebă 
Summy Skim, ca să zică şi el ceva. 

— Desigur, domnule, răspunse opticianul. Cred că veţi 
fi mulţumit. 

— În orice caz, nu în zilele când vor înregistra şaizeci 
de grade, declară Summy Skim pe tonul cel mai serios. 

— Vă cred, dar important este să înregistreze corect, 
răspunse negustorul. 

— Acesta-i un punct de vedere, domnule. Dar spuneţi- 
mi, adăugă Summy Skim, presupun că aceste 
instrumente se află în galantarul dumneavoastră doar ca 
reclamă. Nu-mi închipui că în realitate... 

— Ce anume ? 

— ... coloana de alcool ar cobori vreodată până la 
şaizeci de grade. 

— Adesea, domnule, foarte adesea, şi uneori chiar mai 
jos. 

— Mai jos! 

— De ce nu? răspunse negustorul, nu fără oarecare 
mândrie. Dacă domnul doreşte un instrument gradat 
până la o sută de grade... 

— Multumesc, mulţumesc, se grăbi să răspundă 
Summy Skim, înspăimântat. Şaizeci de grade îmi par 
mai mult decât suficiente! 

Şi, în definitiv, la ce i-ar folosi o astfel de achiziţie? 
Când îţi ard ochii sub pleoapele înroşite de vântul aprig 
din Nord, când răsuflarea ţi se transformă în zăpadă, 
când sângele, pe jumătate îngheţat, este pe cale să ţi se 
prefacă în sloiuri prin vene, când nu poţi atinge un 
obiect metalic fără să-ţi laşi pe el pielea de pe degete, 
când îngheţi în faţa celei mai încinse sobe, de parcă 
însuşi focul şi-ar fi pierdut 
orice căldură, nu te interesează prea mult dacă frigul 
care te doboară se opreşte la şaizeci sau atinge o sută 
de grade. 

Între timp, zilele treceau şi Ben Raddle nu-şi putea 
ascunde nerăbdarea. Să se fi întâmplat ceva pe mare cu 
vaporul Foot Ball? Se ştia că pornise din Skagway la 7 
aprilie. Or, traversarea nu dura mai mult de 6 zile, deci 
pe data de 13 ar fi trebuit să acosteze la Vancouver. 

Ce-i drept, fiind destinat să-i transporte pe emigranţi 
cu bagajele lor, fără altă încărcătură, pachebotul nu va 
face decât un scurt popas. Douăzeci şi patru de ore, cel 
mult treizeci şi şase, îi vor ajunge pentru curăţatul 
cazanelor, aprovizionarea cu cărbuni şi apă potabilă, în 
sfârşit, pentru îmbarcarea câtorva sute de călători care 
îşi reţinuseră dinainte locurile. 

Cei ce nu avuseseră această prevedere vor fi siliţi să 
se îmbarce pe 
alte vapoare, care vor sosi după Foot Ball. Până atunci, 
hotelurile şi hanurile din Vancouver nefiind destul de 
încăpătoare ca să-i adăpostească, familii întregi vor 
dormi sub cerul liber. Judecind după suferinţele 
prezente, îţi dădeai lesne seama ce le rezervă viitorul! 

Cei mai mulţi dintre aceşti oameni necăjiţi nu vor afla 
condiţii mai bune mei pe pachebotul care îi va 
transporta de la Vancouver la Skagway, unde va începe 
pentru ei nesfârşita, înspăimântătoarea călătorie care-i 
va duce până la Dawson City. Pe vapor, cabinele de la 
pupa şi prova abia ajung pentru pasagerii mai înstăriți; 
pe coridoare se adăpostesc înghesuite numeroase familii 
care, timp de cinci până la şapte zile, cât durează 
traversarea, trebuie să-şi asigure hrana pe cont propriu. 
Restul, adică cei mai mulţi, acceptă să fie închişi în cală, 
asemenea vitelor sau mărfurilor. De fapt, tot e mai bine 
acolo decât pe punte, în bătaia rafalelor de vânt 
îngheţate şi a furtunilor de 
zăpadă, atât de dese prin meleagurile acelea din 
apropierea cercului polar. Vancouver nu era invadat 
numai de emigranții sosiți de prin Lumea Veche şi 
Lumea Nouă. Mai trebuiau puşi la socoteală şi sutele de 
prospectori care nu voiseră să rămână în anotimpul 
friguros printre ghețarii din Dawson City. 

Pe vreme de iarnă, exploatarea craim-urilor nu poate 
continua; când pământul e acoperit cu un strat de 
zăpadă gros de zece-douăsprezece picioare, când acest 
strat, cuprins de geruri de 40*—50*, se întăreşte ca 
granitul încât sparge târnăcopul şi cazmaua, orice 
activitate încetează. 

Astfel, aceia dintre prospectori pe care norocul i-a 
favorizat cât de cât sunt bucuroşi să se întoarcă în 
principalele oraşe columbiene. Vin cu buzunarele 
doldora de aur şi-l risipesc cu o nepăsare greu de 
închipuit. Ei sunt încredinţaţi că norocul nu-i va părăsi, 
că vara următoare va fi rodnică, se vor descoperi noi 
zăcăminte şi acestea le vor aduce grămezi de pepite. Ale 
lor sunt cele mai bune camere prin hoteluri şi cele mai 
bune cabine pe vapoare. 

Summy Skim îşi dădu repede seama că în această 
categorie de prospectori se aflau oamenii cei mai 
violenţi, mai grosolani şi mai scandalagii, spaima 
tripourilor şi cazinourilor unde, azvârlind cu bani în 
dreapta şi-n stânga, făceau pe stăpânii. 

La drept vorbind, liniştitul Summy nu-i băga deloc în 
seamă pe aceşti zurbagii. Socotind că n-o să aibă 
nicicând de-a face cu vreunul dintre ei, rămânea 
indiferent la zvonurile care circulau pe,seama lor, şi 
poate că greşea. 

În dimineaţa de 14 aprilie, în timp ce se plimba 
împreună cu Ben Raddle pe chei, se auzi sirena unui 
vapor. 

— Să fie oare Foot Ball? strigă Summy. 

— Nu prea-mi vine să cred, răspunse Ben Raddle. 
Sunetele vin dinspre sud, iar Foot Ball trebuie să 
sosească dinspre nord. 

Într-adevăr, era vorba de un vas ce se apropia de 
portul Vancouver urcând prin strâmtoarea Juan-de-la- 
Fuca, şi, ca atare, nu putea veni de la Skagway. 

Totuşi, neavând altceva mai bun de făcut, Ben Raddle 
şi Summy Skim se îndreptară spre capătul digului, prin 
mulţimea atrasă, ca întotdeauna, de sosirea unui vapor. 

De altfel, sute de pasageri se pregăteau să debarce, 
aşteptând să-şi găsească loc pe unul din vapoarele care 
circulă spre Nord, iar spectacolul pe care-l ofereau nu 
era lipsit de pitoresc. 

Vasul ce se apropia în şuierul strident al sirenei era 
Smith, o construcţie de două mii cinci sute de tone, care 
făcuse escale prin toate porturile, începând cu portul 
mexican Acapulco. Destinat serviciului de coastă, el 
urma să coboare din nou spre sud, după ce îşi va fi 
debarcat la Vancouver pasagerii care vor spori şi mai 
mult înghesuiala de aici. 

De îndată ce Smith acostă la ponton, întreaga lui 

încărcătură umană se îndreptă spre locul de coborâre. 
Cât ai clipi din ochi, se stârni o învălmăşeală, o 
amestecătură de oameni şi bagaje, încât, la drept 
vorbind, părea că nimeni nu va putea trece... 

În orice caz, nu aceasta era şi părerea unuia dintre 
pasageri, care se zbătea cu furie să ajungă primul pe 
chei. Fără-ndoială, acesta ştia cum merg lucrurile şi-şi 
dădea seama cât e de important să te înscrii înaintea 
celorlalţi la biroul plecărilor spre Nord. Era un zdrahon, 
înalt, brutal şi puternic, cu barba neagră şi aspră, pielea 
bronzată a 
oamenilor din Sud, cu o privire rece şi o expresie 
duşmănoasă. Îl însoțea un alt pasager, după înfăţişare 
de aceeaşi origine, care nu părea să fie nici mai 
răbdător, nici mai prietenos decât el. 

Ceilalţi erau probabil la fel de grăbiţi ca şi pasagerul 
nerăbdător şi zgomotos. Dar nu era chip să te 
împotriveşti unui asemenea îndrăcit care, fără să ţină 
seama de protestele ofiţerilor şi ale căpitanului, izbea cu 
coatele şi-i îmbrâncea pe toţi din preajma lui, 
insultându-i cu un glas răguşit, ce făcea să pară şi mai 
aspre injuriile rostite când în engleză, când în spaniolă. 

— Doamne fereşte! exclamă Summy Skim. Simpatic 
tovarăş de drum, n-am ce zice! Şi dacă s-o îmbarca pe 
Foot Ball... 

— Ei şi! în cele câteva zile cât durează traversarea, 
vom izbuti noi să-l ţinem sau să ne ţinem la distanţă, îl 
linişti Ben Raddle. 

În clipa aceea, un om din mulţime, care se afla lângă 
cei doi veri, strigă: 

— Dar ăsta-i blestematul de Hunter! Să vedeţi ce 
tărăboi va face deseară prin tripouri, dacă nu părăseşte 
chiar azi oraşul! 

— Vezi, Ben, că nu m-am înşelat. Individul pare să fie o 
celebritate, îi spuse Summy vărului său. 

— Ai dreptate, consimţi Ben, e foarte cunoscut... 

— Şi nu ca soi bun! 

— Trebuie să fie unul dintre aventurierii aceia care se 
duc în America să-şi petreacă iarna şi se întorc vara în 
Klondike pentru a începe o nouă campanie. 

Într-adevăr, Hunter se întorcea din Texas, ţara lui de 
baştină, şi venise la Vancouver împreună cu prietenul 
său, tocmai pentru a-şi putea continua drumul spre 
Nord, cu primul vapor ce se va îndrepta într-acolo. Erau 

amândoi nişte hispanoamericani, ce-şi găseau în această 
lume pestriță a căutătorilor de aur mediul prielnic 
instinctelor violente, purtărilor nesăbuite şi înclinaţiei 
lor pentru o viaţă dezordonată, în care totul e lăsat la 
voia întâmplării. 

Aflând că Foot Ball nu sosise şi că probabil nu va 
pleca spre Nord 
decât peste treizeci şi şase sau patruzeci şi opt de ore, 
ceru să fie condus la hotelul Westminster, unde 
poposiseră şi cei doi veri cu şase zile în urmă. Când să 
intre în holul hotelului, Summy dădu nas în nas cu el. 

— Asta-i culmea! bombăm Summy printre dinţi. 

În zadar se străduia să-şi înfrângă impresia neplăcută 
pe care i-o lăsase întâlnirea cu acest individ. Degeaba îşi 
spunea că el şi Hunter, pierduţi prin mulţimea 
emigranților, aveau mii de motive să nu mai dea 
niciodată ochi unul cu celălalt. Ceva îi spunea că nu va fi 
aşa. Aproape fără să ştie ce face, parcă împins de un 
presentiment, se duse la biroul hotelului şi căută să afle 
unele amănunte despre noul sosit. 

— Cum, nu-l cunoaşteţi pe Hunter? i se răspunse. 

— E proprietar de claim ? 

— Da, al unui claim pe care-l exploatează el însuşi. 

— Şi unde se află acest claim ? 

— În Klondike. 

— Mai precis ? 

— Pe Forty Miles Creek. 

— Pe Forty Miles Creek! repetă Summy uimit. Tare 
ciudat. Îmi pare rău că nu pot să aflu numărul acestui 
claim. Aş pune rămăşag că... 

— Dar oricine din Vancouver vă poate indica numărul, 
spuse interlocutorul lui Summy. 

— Adică?... 

— Numărul 131. 

— Mii de draci! exclamă Summy uluit. Noi avem 
numărul 129! Suntem deci vecinii acestui simpatic 
gentleman. Se pare că ne vom distra, nu glumă! 

Summy Skim nici nu bănuia cât de adevărate erau 
spusele lui. 


V 
LA BORDUL LUI FOOT BALL 


Foot Ball porni în larg la 16 aprilie, cu o întârziere de 

patruzeci şi opt de ore. Şi dacă acest steamer de o mie 
două sute de tone nu purta cu el mai mulţi pasageri 
decât tonele sale, se datora numai opoziției 
inspectorului de navigaţie. 

Chiar şi aşa, linia de plutire, însemnată cu un zero 
tăiat, vopsit pe coca vasului, se afla sub nivelul normal. 

Vreme de patruzeci şi opt de ore, macaralele au 
depus la bord nenumăratele bagaje ale emigranților, 
materiale grele destinate exploatărilor miniere, la care 
se adăuga o impunătoare cireada de boi, de cai, de 
măgari şi de reni, fără să mai vorbim de sutele de câini, 
din rasa Saint-Bernard şi Eschimos, ce urmau să fie 
înhămaţi la sănii pentru traversarea regiunii lacurilor. 

Pe Foot Ball întâlneşti pasageri de toate 
naţionalităţile: englezi, canadieni, francezi, norvegieni, 
suedezi, germani, australieni, americani din cele două 
Americi, unii cu familiile, alţii singuri. 

Forfotind pe bordul vaporului, această mulţime îl 
umplea de o dezordine pitorească. 

În cabine fuseseră montate câte trei sau patru paturi, 
în loc de două. Spaţiul de sub punte avea înfăţişarea 
unui vast dormitor, cu capre de lemn, printre care 
fuseseră întinse hamacuri. Cât priveşte puntea, acolo 
era tare greu să te mişti. Oamenii sărmani, care nu-şi 
putuseră cumpăra bilete pentru cabină la preţul de 
treizeci şi cinci de dolari, se înghesuiau de-a lungul 
tamburilor şi al bastingajelor. Acolo îşi 
pregăteau câte ceva de mâncare, se spălau, îşi duceau 
mica lor gospodărie în văzul tuturor. 

Ben Raddle izbutise să reţină două locuri într-o 
cabină de la pupa. În ea se mai afla şi un norvegian, pe 
nume Royen, proprietar de claim pe Bonanza, unul din 
afluenții lui Klondike. Era un om blând şi liniştit, 
îndrăzneţ şi totodată prevăzător, din rasa aceasta 
scandinavă, care dobândeşte ce şi-a dorit prin îndelungi 
strădanii. Venea 
din Christiania, oraşul său natal, unde îşi petrecuse 
iarna, şi se întorcea la Dawson City. Nu era un tovarăş 
de călătorie prea vorbăreţ, dar nici supărător. 

Cei doi veri erau fericiţi că nu trebuiau să-şi împartă 
cabina cu texanul Hunter. De altfel, chiar de ar fi vrut, 
această împărţeală n-ar fi fost cu putinţă. Împrăştiind 
dolari în dreapta şi-n stânga, Hunter izbutise să reţină o 
cabină de patru locuri pentru el şi prietenul lui. 

Zadarnic încercaseră mai mulţi pasageri să-i înduplece 
pe aceşti 

bădărani să le cedeze locurile goale. Pe toţi îi refuzaseră 
cu brutalitate. 

După cum se vede, Hunter şi Malone — astfel se 
numea însoţitorul texanului — nu se uitau la preţ. Erau 
în stare să risipească fără noimă, să azvârle cu pumnii, 
pe mesele de bacara sau de pocher, tot câştigul 
dobândit de pe urma exploatării claim-ului lor. Fără- 
ndoială că nici în timpul călătoriei nu vor sta departe de 
sala de joc de pe vapor. 

Foot Ball părăsi portul şi golful Vancouver la ora şase 
dimineaţa şi înainta prin canal ca să ajungă la capătul de 
nord al acestuia. De acolo, nu-i rămânea decât să 
plutească pe lângă ţărmul american, cel mai adesea la 
adăpostul insulelor Reine Charlotte şi Prince de Galles. 

În timpul celor şase zile de călătorie, pasagerii de la 
pupa n-au avut posibilitatea să părăsească duneta ce li 
se rezervase. Nu era chip să se plimbe şi pe punte, 
aceasta fiind înţesată de ţarcurile boilor, cailor, 
măgarilor, renilor şi traversată în toate direcţiile de 
haita de câini care umblau urlând printre grupurile de 
nenorociţi, bărbaţi 
încă tineri, dar cu pecetea mizeriei pe chip, femei 
vlăguite, înconjurate de copii bolnăvicioşi. Aceştia nu 
emigrau pentru a exploata vreun zăcământ pe cont 
propriu, ci ca să-şi pună braţele în slujba companiilor la 
care se vor grăbi să se angajeze. 

— În fine, spuse Summy Skim în clipa când pachebotul 
ieşea din radă, tu ai vrut-o, Ben. De data asta, iată-ne 
de-a binelea în drum spre Eldorado. Facem şi noi parte 
din această lume a căutătorilor de aur, care nu pare să 
fie cea mai cumsecade. 

— Nici n-ar putea fi altfel, dragul meu Summy, 
răspunse Ben Raddle. Trebuie s-o luăm aşa cum este. 

— Mi-ar plăcea mai mult să n-am de-a face cu ea. Ce 
naiba, doar nu suntem de teapa lor! Am moştenit un 
claim, fie! Admit că acest claim ar fi înţesat de pepite! 
Dar ăsta nu-i un motiv să ne transformăm în căutători de 
aur. 

— Ai dreptate, răspunse Ben Raddle înălţând uşor din 
umeri, ceea ce nu-l linişti deloc pe Summy Skim. 

Acesta stărui: 

— Ne ducem în Klondike pentru a vinde claim-ul 

unchiului Josias, nu-i aşa?... Doamne Sfinte! Numai la 
gândul că am putea împărtăşi instinctele, pasiunile, 
obiceiurile acestei gloate de aventurieri!... 

— Fii atent, Summy! începi iar să ţii predici, îi zise în 
glumă Ben Raddle. 

— Şi de ce nu, Ben? Da, mi-e groază de această 
blestemată sete de aur, de această nesăbuită dorinţă de 
înavuţire care îi face pe oameni să înfrunte atâta 
mizerie. Parcă-s în întrecere. E o adevărată goană după 
lozul cel mare, după pepita cea mare... Ah, când te 
gândeşti că, în loc să plutesc la bordul acestui steamer 
în drum spre ţinuturi fantastice, acum ar trebui să fiu la 
Montreal, pregătindu-mă să-mi petrec vara în minunatul 
Green Valley! 

— Mi-ai făgăduit că n-o să-mi reproşezi, Summy. 

— Gata, Ben, e pentru ultima oară. De acum înainte nu 
mă mai gândesc decât să.... 

— Să ajungi la Dawson City? întrebă Ben Raddle, nu 
fără oarecare ironie. 

— Să mă întorc de acolo, Ben, îi răspunse Summy 
Skim. 

Cîtă vreme Foot Ball plutise pe canal, pasagerii n-au 
suferit de rău de mare. De abia dacă se simţea ruliul. 
Dar îndată ce depăşi capul insulei Vancouver, 
pachebotul fu expus hulei din larg. 

Vremea era rece, vântul aspru. Valuri puternice 

izbeau plaja de pe ţărmul columbian. Rafale de ploaie 
amestecată cu zăpadă cădeau din abundență. Nu-i greu 
de închipuit ce trebuie să fi îndurat pasagerii de pe 
punte, cei mai mulţi dintre ei copleşiţi şi de răul de 
mare. Nici animalele nu erau mai puţin încercate. 
Printre şuierăturile rafalelor răsuna un adevărat concert 
de behăieli, nechezaturi, răgete. 
Câinii alergau şi se rostogoleau pe lângă rufuri, şi nu 
era chip să-i închizi ori să-i legi. Unii dintre ei se 
repezeau furioşi la gâtul oamenilor, căutau să-i muşte, 
astfel că şeful de echipaj trebui să doboare câţiva cu 
focuri de armă. 

În timpul acesta, texanul Hunter şi prietenul său 
Malone, însoţiţi de o şleahtă de cartofori cu care se 
împrieteniseră chiar din prima zi, nu se mai dezlipeau 
din jurul unei mese de monte şi de faro!. Din sala de 
jocuri, transformată în tripou, se auzeau zi şi noapte 


1 Jocuri de noroc, (n.t.) 

certuri şi încăierări de o brutalitate sălbatică. 

Cât despre Ben Raddle şi Summy Skim, e de prisos să 
arătăm că înfruntau cu străşnicie vremea rea. Hotărâţi 
să observe totul, nu părăseau duneta cât era ziua de 
lungă şi intrau în cabină doar la căderea nopţii. Nu se 
mai saturau de spectacolul ce-l oferea atât puntea, cu 
furnicarul ei de lume, cât şi duneta, pe care se 
încrucişau exemplare ceva mai puţin pitoreşti, dar mai 
caracteristice, în marea lor majoritate reprezentanţi ai 
păturii superioare din această tagmă de aventurieri, 
încă din primele ceasuri ale traversării remarcaseră doi 
călători sau mai exact două călătoare, foarte deosebite 
de lumea din jurul lor. Erau două femei tinere, de 
douăzeci sau douăzeci şi doi de ani, mai degrabă două 
fete, probabil surori, judecind după un oarecare «aer de 
familie», una brună, cealaltă blondă, amândouă mici de 
statură şi pe deasupra foarte drăguţe. 

Tot timpul se aflau împreună. O zăreai mereu pe cea 
blondă lângă cea brună, care părea să fie conducătoarea 
micei lor asociaţii. Dimineaţa se plimbau amândouă la 
pupa vasului, apoi treceau pe punte, umblând prin 
mulţimea aceea de oameni sărmani. Se opreau pe lângă 
mamele împovărate de treburi şi se străduiau să le vină 
într-ajutor în mod delicat, aşa cum numai femeile ştiu s- 
o facă. 

De multe ori, Ben şi Summy priviseră de sus, de pe 
dunetă, la acest spectacol emoţionant, şi interesul lor 
pentru cele două tinere crescuse. Asprimea mediului 
înconjurător punea în valoare rezerva lor atât de demnă, 
distincţia lor atât de izbitoare, încât nici unuia dintre 
oamenii aceea fără căpătâi, de care se izbeau la tot 
pasul, nu-i trecuse prin minte să se arate nerespectuos 
cu ele. 

Ce căutau pe bordul Foot Ball-ului aceste două tinere 
încântătoare ? Cei doi veri îşi puneau întrebarea fără să- 
i găsească răspunsul, şi la simpatia pe care începuseră 
s-o aibă pentru ele se adăuga o curiozitate mereu 
crescândă. 

De altfel, nu poate fi trecut cu vederea că cele două 
tinere mai aveau şi alţi admiratori printre tovarăşii lor 
de călătorie. Cel puţin doi dintre ei le acordau o atenţie 
deosebită, şi aceştia nu erau alţii decât texanul Hunter 
şi blestematul lui prieten, Malone. De fiecare dată când 
catadixeau să părăsească masa de joc, pentru a veni să 

respire în grabă puţin aer proaspăt pe dunetă, făceau 
câte o nouă demonstraţie. Îşi dădeau coate, aruncau 
ocheade însoţite de insinuări jignitoare, rostite răspicat 
şi cu voce tare, dădeau târcoale celor două surori, dar 
acestea nici nu-i băgau în seamă. 

Adesea, Ben Raddle şi Summy Skim fuseseră martorii 
unor astfel de manifestări şi îşi stăpâniseră cu greu 
dorinţa de a interveni. Cu ce drept-ar fi făcut-o? In 
definitiv, Hunter şi Malone nu depăşeau limitele 
îngăduite în acest mediu, iar persoanele vizate de 
mojiciile lor nu ceruseră sprijin nimănui. 

Prin urmare, cei doi veri se mulţumeau să-i 
supravegheze de la distanţă pe viitorii lor vecini de la 
Forty Miles Creek, dar doreau din ce în ce mai mult ca 
întâmplarea să le îngăduie să intre în vorbă cu tinerele 
pasagere. 

Prilejul se ivi abia a patra zi de la îmbarcare. Foot 

Ball naviga atunci la adăpostul insulei Reine Charlotte, 
în condiţii mai puţin aspre, ferit de hula din larg. 
Dinspre țărm se înşirau fiorduri asemănătoare celor din 
Norvegia, care trebuie că-i răscoleau numeroase 
amintiri din patrie tovarăşului de cabină al lui Summy 
Skim şi Ben Raddle. În jurul acestor fiorduri se ridicau 
faleze înalte, cele mai multe împădurite, 
iar printre ele se zăreau, dacă nu sate, cel puţin nişte 
cătune de pescari. 
Pe alocuri se ivea câte o căsuţă izolată ai cărei locuitori, 
de origine indiană, trăiau din vânat şi pescuit. Când 
trecea vaporul, aceştia veneau să-şi vândă produsele, 
găsind cu uşurinţă cumpărători. 

Departe, îndărătul falezelor, se profilau prin ceaţă 
crestele înzăpezite ale munţilor, în vreme ce spre insula 
Reine Charlotte nu se zăreau decât nişte câmpii întinse 
ori păduri albite de promoroacă. Ici şi colo, pe malurile 
înguste ale golfurilor, unde bărcile pescarilor aşteptau 
vântul prielnic, se arătau câteva pilcuri de colibe. În 
clipa în care Foot Ball atingea capul insulei Reine 
Charlotte, cei doi veri intrară în 
vorbă cu pasagerele ce le stârniseră atâta interes şi 
simpatie. Lucrurile s-au petrecut în modul cel mai banal, 
cu prilejul colectei de binefacere organizată de ele în 
folosul unei biete femei care născuse un copil pe bordul 
vaporului, de altfel un copil voinic şi sănătos. 

Urmată ca de obicei de blonda ei însoţitoare, tânăra 

cu părul negru veni cu mâna întinsă la Ben şi Summy, 
aşa cum procedase şi cu ceilalţi călători. După ce îşi 
dădură obolul, Ben Raddle intră în vorbă cu ele, fără alte 
formalităţi, şi căpătă lămuririle pe care le dorea. Într-o 
clipă, află că cele două fete nu erau surori, ci verişoare 
primare, că erau de aceeaşi vârstă, cu o diferenţă de 
câteva zile, că numele lor de familie era Edgerton, că pe 
cea blondă o chema Edith, iar pe cea brună Jane. 

Toate acestea i le-a spus Jane în câteva cuvinte simple 
şi precise, fără să şovăie sau să se simtă încurcată; apoi 
se îndepărtă urmată îndeaproape de verişoara sa, care 
nu scosese o vorbă. 

Dar destăinuirile primite nu satisfăceau câtuşi de 
puţin curiozitatea lui Ben şi a lui Summy. Dimpotrivă, 
cercul lor de presupuneri se lărgise şi mai mult. 
Edgerton, aşa se numeau cei doi fraţi despre care se 
vorbise foarte mult în America la un moment dat. 
Oameni de afaceri îndrăzneţi, ei dobândiseră în câteva 
ceasuri o avere uriaşă de pe urma unei speculaţii asupra 
bumbacului, avere pe care au păstrat-o timp 
îndelungat. Apoi, soarta li s-a schimbat dintr-o dată, 
ruina a luat locul bogăției, iar fraţii Edgerton au 
dispărut în mulţimea anonimă care a înghiţit şi va înghiţi 
încă mulţi ca ei. Exista oare vreo legătură între vestiţii 
miliardari şi tinerele pasagere de pe Foot Ball? 

Nu era greu de aflat răspunsul la această întrebare. 
Gheaţa fusese spartă şi, oricum, în preajma cercului 
polar, nu e cazul să te împiedici prea mult de chestiuni 
protocolare. Aşadar, la mai puţin de un ceas de la prima 
întrevedere, Ben Raddle se adresă Janei Edgerton şi-şi 
reluă cercetările, punându-i întrebări directe. 

Răspunsurile nu se lăsară aşteptate. Da, Edith şi Jane 
erau într-adevăr fiicele celor doi «regi ai bumbacului», 
cum fuseseră numiţi odinioară părinţii lor. În vârstă de 
douăzeci şi doi de ani, fără să le fi rămas nici un grăunte 
din aurul pe care aceştia îl întorseseră cu lopata, fetele 
erau singure pe lume, fără familie, orfane, mamele lor 
fiind moarte de multă vreme, iar fraţii Edgerton pierind, 
cu cinci luni în urmă, într-un accident de cale ferată. 

În vreme ce Ben punea întrebări, iar Jane îi 
răspundea, Edith şi Summy tăceau. Poate mai sfioşi, în 
orice caz cu o expresie mai puţin hotărâtă, păreau, într- 
adevăr, opusul celor doi interlocutori. 

— Domnişoară Edgerton, aţi considera indiscret din 

partea mea, continuă Ben Raddle discuţia, dacă v-aş 
spune că eu şi vărul meu am fost tare uimiţi când v-am 
văzut pe Foot Ball şi dacă v-am întreba cu ce scop aţi 
pornit în această lungă şi grea călătorie ? 

— Deloc, răspunde Jane Edgerton. Doctorul Pilcox, 
medicul care l-a îngrijit pe vremuri pe unchiul meu, 
numit de curând director la spitalul din Dawson City, i-a 
oferit un post de infirmieră verişoarei mele Edith, care a 
acceptat de îndată şi a pornit la drum fără întârziere. 

— La Dawson City? 

— Da, la Dawson City. 

Privirile celor doi veri, a lui Ben Raddle calmă, a lui 
Summy Skim tulburată de uimire, se îndreptară spre 
blonda Edith care susţinu liniştită aceste priviri, fără să 
pară câtuşi de puţin stânjenită. Aveau acum posibilitatea 
să se uite bine la tânăra fată şi, pe măsură ce-şi 
prelungeau cercetarea, fapta ei îndrăzneață nu li se mai 
părea atât de 
necugetată. Încetul cu încetul, descopereau sufletul 
ascuns îndărătul chipului ei gingaş. De bună seamă, 
Edith se deosebea de verişoara ei. Nu avea privirea ei 
cutezătoare, glasul ei convingător, atitudinea ei 
hotărâtă. Dar un observator atent n-ar fi pus la îndoială 
că era tot atât de energică şi de voluntară. Deşi se 
manifestau deosebit, aveau acelaşi caracter. Una se 
distingea prin hotărâre şi acţiune, cealaltă 
prin chibzuinţă şi bună rânduială. Văzând fruntea ei 
netedă, de formă puţin pătrată, ochii ei albaştri, cu 
priviri inteligente, înţelegeai că toate gândurile, toate 
impresiile noi trebuiau să-şi ocupe, în mod automat, 
locul lor în nişte sertăraşe speciale, bine etichetate, din 
care Edith Edgerton putea să le scoată la nevoie, fără să 
dibuie, aşa cum le-ar fi scos dintr-un dulap bine rânduit, 
şi că acest cap încântător dispunea 
de toate calităţile unui clasor perfecţionat. Fără-ndoială, 
fata asta blondă avea pronunţate însuşiri de organizator 
şi puteai fi sigur că va aduce mari servicii spitalului din 
Dawson City. 

— E-n regulă! exclamă Ben Raddle, fără să arate nici 
cea mai mică uimire. Dar dumneavoastră, Miss Jane, 
aveţi de gând să vă consacraţi viaţa tot alinării celor 
suferinzi? 

— Oh! Eu sunt într-o situaţie şi mai proastă decât 
Edith, nu mi s-a oferit nici o slujbă. Fiindcă nu mă mai 

leagă nimic de Sud, m-am hotărît să plec cu ea, să-mi 
caut norocul în Nord, asta-i tot. 

— Dumnezeule, în ce fel ? 

— La fel ca toată lumea, domnule, făcînd prospecţiuni, 
răspunse Jane liniştită. 

— Asta-i bună! exclamă Summy, de-a dreptul uluit. 
Respectul pentru adevăr ne sileşte să spunem că lui Ben 
Raddle i-a trebuit toată stăpânirea de sine pentru a nu-l 
imita pe vărul său şi pentru a-şi respecta principiul după 
care un bărbat, demn de acest 
nume, nu trebuie să se mire niciodată de nimic. Tânăra 
asta firavă să facă prospecţiuni! 

Între timp, jignită parcă de exclamaţia nepotrivită a 
lui Summy Skim, firava tânără se întoarse către el. 

— Şi de ce vă mirati? întrebă ea pe un ton cam bătăios. 

— Dar... Miss Jane... bâigui Summy, încă năucit, doar 
nu vă gândiţi să... O femeie!... 

— Şi mă rog, domnule, de ce n-ar face o femeie ceea 
ce veţi face şi dumneavoastră? i se adresă Jane, fără să- 
şi piardă cumpătul. 

— Eu!.... se împotrivi Summy. Dar eu nu prospectez!... 
Dacă am ajuns proprietarul unui claim şi dacă mă duc în 
ţinutul acela diavolesc, o fac împotriva voinţei mele, vă 
rog să mă credeţi. Tot ce doresc e să mă întorc cât mai 
repede. 

— Fie! încuviinţă Jane, cu o undă de dispreţ în glas. 
Dar nu sunteţi singurul aflat aici. Ceea ce pe 
dumneavoastră vă îngrozeşte, mii de bărbaţi o fac. De ce 
n-ar putea s-o facă şi o femeie ? 

— Doamne!... bâigui din nou Summy. Mi se pare că... 
Puterea... Sănătatea... Chiar şi îmbrăcămintea, ce 
naiba!... 

— Sănătatea? răspunse Jane Edgerton. Vă doresc să 
fiţi la fel de sănătos ca mine. Puterea? Jucărioara pe 
care o am în buzunar mă face mai puternică decât şase 
atleți la un loc. Cât despre îmbrăcăminte, nu văd 
întrucât a mea ar fi mai prejos decât a dumneavoastră. 
Poate că există pe lume mai multe femei în stare să 
poarte pantaloni, decât bărbaţi demni să îmbrace fustele 
noastre! 

Rostind aceste vorbe, Jane Edgerton — desigur, o 
îndârjită feministă — puse capăt întrevederii cu o 
înclinare din cap către Summy, redus la tăcere, schimbă 
o strângere de mână cu Ben Raddle şi se depărta urmată 

de tăcuta ei verişoară, care, în timpul acestui sfârşit de 
conversaţie, nu încetase să zâmbească liniştită. 

Între timp Foot Ball depăşise capul de nord al insulei 
Reine Charlotte. Străbătând strâmtoarea Dixon, închisă 
la nord de insula Prince de Galles, fură expuşi din nou 
valurilor din larg; dar pentru că vântul sufla de la nord- 
est, venind dinspre uscat, zdruncinăturile tangajului şi 
ale ruliului erau mai puţin violente. 

Denumirea de Prince de Galles este dată unui 
arhipelag destul de întortocheat, care se termină la nord 
într-un pâlc de insulițe. 

Dincolo de el se întinde insula Baranof, pe care ruşii 
au înălţat fortul Noul Arhanghelsk şi al cărui oraş 
principal, Sitka, a devenit capitala provinciei, de pe 
vremea când Alaska a fost cedată Statelor Unite de 
către imperiul moscovit. 

În seara de 19 aprilie, Foot Ball trecu prin faţa 
portului Simpson, ultima aşezare canadiană de pe 
litoral. Peste câteva ceasuri intra în apele statului 
american Alaska, iar la 20 aprilie, dis-de-dimineaţă, 
făcea escală în portul Vrangel, la gurile lui Stikeen 
River. 

Oraşul număra pe atunci doar vreo patruzeci de case, 
câteva joagăre în funcţiune, un hotel, un cazinou şi nişte 
tripouri pline de muşterii în timpul verii. 

La Vranghel debarcă prospectorii doritori să ajungă 
în Klondike pe linia Telegraph Creek, în loc să se 
îndrepte spre lacurile situate dincolo de Skagway. Dar 
drumul acesta nu măsoară mai puţin de patru sute 
treizeci de kilometri, care trebuiesc străbătuţi în condiţii 
foarte grele, ce-i drept, mai puţin costisitoare. Astfel, 
deşi li se spusese că drumul săniilor nu putea fi încă 
folosit, vreo cincizeci de emigranţi părăsiră vaporul, 
hotărâți să înfrunte primejdiile şi oboseala prin 
nesfârşitele întinderi din nordul Columbiei. 

Începând de la Vranghel, canalul devine mai îngust, 
cotiturile se înmulţesc. Foot Ball a trebuit să se 
strecoare printr-un adevărat labirint de insulițe până să 
ajungă la Juneau, sat pe cale de a deveni târg, apoi oraş, 
numit astfel de către întemeietorul său, în anul 1882. 

Cu doi ani în urmă, acelaşi Juneau şi camaradul său, 
Richard Harris, descoperiseră zăcămintele din Silver 
Bow Bassin, de unde se întorceau, după câteva luni, cu 
pepite în valoare de şaizeci de mii de franci aur. 

De atunci datează prima invazie de prospectori, atraşi 
de răsunetul acestei descoperiri şi de exploatarea 
pământurilor aurifere din ţinutul Cassiar, începută 
înaintea celor din Klondike. Foarte curând, mina de la 
Tread Viile, lucrată de două sute patruzeci de ciocane 
pneumatice, ajunsese să macine până la o mie cinci sute 
de tone de cuarţ în douăzeci şi patru de ore, producând 
un venit de aproape două milioane cinci sute de mii de 
franci. 

Când Ben Raddle îi povesti despre minunatele 
rezultate obţinute pe acest teritoriu, Summy Skim 
răspunse: 

— Drept să-ţi spun, mi-e necaz că unchiului Josias nu i- 
a dat prin minte să treacă pe aici, când se îndrepta spre 
viitorul lui claim de pe Forty Miles Creek. 

— De ce, Summy? 

-— Fiindcă probabil s-ar fi oprit aici, iar astăzi am face 
şi noi ca el. 

Cuvintele lui Summy Skim nu erau lipsite de temei. Şi 
de-ar fi fost nevoiţi să meargă numai până la Skagway, 
n-ar fi avut de ce se plânge. Dar adevăratele chinuri de 
abia acolo vor începe, când vor trebui să străbată 
trecătorile din masivul Chilkoot şi să ajungă la malul 
stâng al Yukonului, mergând pe drumul lacurilor. 

Şi totuşi, cât de grăbiţi erau aceşti călători să se 
aventureze în regiunea scăldată de marele fluviu al 
Alaskăi! Gândindu-se la viitor, nu-şi imaginau deloc 
oboseala, încercările, primejdiile, dezamăgirile. Pentru 
ei, mirajul aurului se înălța din ce în ce mai sus la 
orizont. 

După ce părăsi portul Juneau, pachebotul urcă din 
nou pe canal, care pentru vasele de un anumit tonaj se 
termină la Skagway, unde urma să sosească a doua zi, 
dar pe care vapoarele mai mici pot să înainteze până la 
târguşorul Dyea. Spre nord-vest strălucea ghețarul din 
Muir, înalt de două sute patruzeci de picioare, ale cărui 
avalanşe zgomotoase se rostogolesc fără încetare în 
Pacific. 

În această ultimă seară a călătoriei, în sala de jocuri 
se încinsese o partidă grozavă şi mulţi dintre cei care o 
frecventaseră în timpul traversării aveau să-şi piardă 
acolo ultimul sfanţ. Printre aceşti jucători înrăiţi, 
bineînţeles că se numărau texanii Hunter şi Malone. Ce-i 
drept, nici ceilalţi nu erau mai de soi şi ar fi fost greu să 

faci vreo deosebire între aceşti aventurieri, care se 
adunau de obicei prin tripourile din Vancouver, 
Vranghel, Skagway şi Dawson City. 

După zgomotele ce veneau din sala de jocuri, nu 
încăpea nici o îndoială că acolo se petreceau nişte scene 
foarte tari. Răsunau strigăte, insulte grosolane; se părea 
că însuşi căpitanul vasului va fi silit să intervină. Ceilalţi 
pasageri socotiră că e mai prudent să stea închişi în 
cabinele lor. 

Pe la ceasurile nouă, Ben Raddle şi Summy Skim se 
hotărâră să intre şi ei în cabină. Când deschiseră uşa 
salonului cel mare, pe care trebuiau să-l străbată, le 
zăriră la celălalt capăt pe Jane şi Edith, care, tot atunci, 
se îndreptau spre cabina lor. Cei doi veri merseră spre 
ele să le ureze noapte bună, când, deodată, uşa de la 
sala de jocuri se deschise zgomotos şi prin ea năvăliră în 
salon vreo doisprezece jucători. În fruntea lor se afla 
Hunter, aproape beat şi foarte înfierbântat. Ţinând în 
mâna stingă un portofel îndesat cu bancnote, urla cât îl 
ţinea gura un adevărat marş triumfal. Gloata de 
bezmetici venea în urma lui, aclamându-l furtunos. 

— Hip! Hip! Hip! scanda Malone. 

— Uraaa! strigau toţi ceilalţi într-un glas. 

— Uraaa! repeta Hunter. 

Apoi, pierzându-şi cu desăvârşire controlul, strigă cu 
glas tunător; 

— Steward! Şampanie!... Zece, douăzeci, o sută de 
sticle de şampanie! Am curăţat tot în seara asta!... Tot! 
Tot! Tot! 

— Tot! Tot! Tot! mugi ca un ecou gloata. 

— Şi poftesc pe toată lumea, pasagerii şi echipajul, de 
la căpitan până la ultimul mus. 

Salonul se umpluse acum de pasageri care veniseră 
atraşi de zgomot. 

— Uraaa!... Bravo, Hunter! strigau aventurierii, bătând 
frenetic din palme şi din picioare. 

Acesta nu-i mai asculta. Deodată, le descoperise pe 
Edith şi Jane 

Edgerton pe care mulţimea le împiedicase să se 
retragă. Se năpusti înainte, o prinse cu brutalitate pe 
Jane de mijloc şi strigă: 

— Da, poftesc pe toată lumea, fără să te uit nici pe 
tine, frumoasă copilă... 

În faţa acestui atac neaşteptat, Jane Edgerton nu se 

pierdu cu firea, îşi trase pumnii îndărăt, apoi îl lovi pe 
mizerabil drept în faţă, după cele mai corecte reguli ale 
boxului. Dar ce puteau face minutele ei slabe împotriva 
unui bărbat ieşit din minţi, căruia alcoolul îi sporea şi 
mai mult puterea! 

— Aşa... mârâi Hunter, eşti rea, frumoaso! Deci va 
trebui să... Dar nu-şi sfârşi vorba. O mână puternică se 
înfipse în pieptul lui Hunter. Neputincios, acesta se 
rostogoli pe jos, la zece paşi. 

În salon se aşternuse liniştea. Toţi priveau la cei doi 
adversari, unul binecunoscut pentru violenţa lui, celălalt 
care îşi dovedise acum puterea. Hunter se ridică puţin 
năucit, scoţându-şi cuțitul de la cingătoare, dar un nou 
incident veni să-i schimbe pornirile bătăioase. 

Cineva cobora de pe punte şi trosniturile scărilor 
vesteau, fără-ndoială, că sosea căpitanul, atras de 
gălăgie. Hunter ciuli urechea, apoi, înțelegând că nu mai 
poate continua, se uită la acest adversar, al cărui atac 
fusese atât de neaşteptat încât nici nu avusese timp să-i 
vadă chipul. 

— Ah!... Dumneata erai!... zise el, recunoscându-l pe 
Summy Skim. 

Apoi, vârându-şi arma în teacă, adăugă cu un glas plin 
de ameninţări: 

— O să ne mai întâlnim noi, prietene! împietrit, 
Summy părea că nu auzise nimic. 

Ben Raddle îi veni într-ajutor. 

— Când şi unde doriţi, îi spuse el apropiindu-se. 

— La Forty Miles Creek, domnilor de la 129! strigă 
Hunter în timp ce se grăbea să părăsească salonul. 

Summy tot nemişcat rămăsese. El, care în condiţii 
normale n-ar fi strivit nici o muscă, era pur şi simplu 
uluit de propria-i violenţă. Jane Edgerton se apropie de 
el. 

— Thank you, sir!, spuse ea pe tonul cel mai natural, 
strângându-i bărbăteşte mâna. 

— Oh! Vă mulţumesc şi eu, domnule, repetă Edith cu 
emoție în glas, strângându-i cealaltă mână. 

La această dublă atingere, Summy reveni cu 
picioarele pe pământ. Dar îşi dădea oare seama de cele 
petrecute? Zâmbind năuc, de parcă ar fi picat atunci din 
lună, rosti cu o desăvârşită politeţe: 


1 Vă mulţumesc, domnule! (în limba engleză în text), 
(n.t.) 

— Bună seara, domnişoarelor! 

Din păcate politeţea lui n-a mai fost primită de cele 
două fete, deoarece ele părăsiseră încăperea cu treizeci 
de secunde înainte ca Summy să-şi dea seama de 
prezenţa lor. 


VI 
JANE EDGERTON AND Co 


Asemeni tuturor locurilor de popas, pierdute în 
mijlocul unor regiuni prin care nu s-au croit încă 
drumuri, lipsite de mijloace de transport, oraşul 
Skagway a fost la început doar o tabără a căutătorilor de 
aur. Mai târziu, acestui talmeş-balmeş de colibe îi urmă 
un grup de barăci, construite mai cu rânduială, apoi, pe 
terenul al cărui preţ creştea fără încetare, începură să 
se înalțe case. Dar cine poate şti dacă 
în viitor, când zăcămintele de aur vor fi secătuite, 
asemenea oraşe, ridicate pentru necesităţi de o zi, nu 
vor fi părăsite? 

Oricum, aceste teritorii nu pot fi comparate cu cele 
din Australia, California şi Transvaal. Acolo, satele s-ar fi 
transformat în oraşe, chiar de n-ar fi existat pământuri 
aurifere. Acolo, solul este fertil, prielnic, afacerile 
comerciale şi industriale cu mari perspective de 
dezvoltare. După ce şi-a dăruit comorile metalice, 
pământul mai are 
din ce să răsplătească munca oamenilor. 

Dar aici, în această parte a Dominionului de la graniţa 
Alaskăi, aproape de cercul polar, unde clima este atât de 
aspră, situaţia e alta. După ce vor fi fost extrase ultimele 
pepite, la ce bun să mai rămâi într-un ţinut fără resurse, 
încă de pe acum aproape secătuit de traficanţii de 
blănuri? 

Aşadar, este foarte posibil ca oraşele, atât de repede 
întemeiate prin aceste regiuni, oraşe însufleţite în 
prezent de afaceri şi de forfota călătorilor, să dispară 
încetul cu încetul, atunci când minele din Klondike vor fi 
sleite — şi asta în ciuda societăţilor financiare care se 
înfiinţează pentru a stabili comunicaţii mai uşoare, în 
ciuda chiar a drumului de fier, proiectat să se 
construiască între Vranghel şi Dawson City. 

Când Foot Ball ajunse la Skagway, oraşul era înţesat 
de emigranţi, unii aduşi de vapoarele din Pacific, alţii de 

trenurile canadiene sau ale Statelor Unite, toţi în drum 
spre pământurile din Klondike. 

Câţiva călători îşi continuau calea pe apă până la 
Dyea, târguşor aşezat la capătul canalului, dar nu 
călătoreau cu vapoare de mare tonaj, pentru care 
canalul nu era suficient de adânc, ci cu vase mai mici, 
construite astfel încât să poată străbate distanţa dintre 
cele două oraşe, scurtând anevoiosul drum pe uscat. 

Oricum, aici, la Skagway, începe partea cea mai grea 
a itinerarului, după călătoria relativ uşoară la bordul 
pacheboturilor care fac serviciul de coastă. 

Cei doi veri aleseseră un hotel dintre cele existente în 
oraş. Ocupau amândoi o singură cameră, pentru care 
plăteau un preţ mai ridicat decât cel din Vancouver. lată 
deci un motiv în plus care-i determina să plece de acolo 
cât mai curând. 

Călătorii mişunau prin hotel, aşteptând ziua plecării 
spre Klondike. în dining-saloon! întâlneai oameni de 
toate naţionalităţile; numai mâncarea, din păcate, era 
alaskiană. Dar mai aveau oare dreptul să ridice pretenţii 
emigranții aceştia, care vreme de mai multe luni vor 
îndura atâtea lipsuri ? 

În timpul şederii la Skagway, Summy Skim şi Ben 
Raddle n-au avut prilejul să-i întâlnească pe cei doi 
texani, cu care Summy se ciocnise atât de violent înainte 
de a cobori de pe Foot Ball. Hunter şi Malone porniseră 
spre Klondike imediat după debarcare. Dat fiindcă 
aceştia se întorceau în locul pe care-l părăsiseră doar cu 
şase luni în urmă, mijloacele de transport le erau 
dinainte asigurate, astfel că nu le rămânea decât să 
pornească la drum, fără să se mai împovăreze cu un 
material ce se găsea dinainte pe exploatarea lor de pe 
Forty Miles Creek. 

— Pe cinstea mea, zise Summy Skim, mare noroc că 
nu-i mai avem tovarăşi de drum pe troglodiţii ăştia! îi 
compătimesc pe cei ce vor călători împreună cu ei... 
doar dacă n-or fi de aceeaşi teapă, ceea ce e foarte 
posibil în lumea asta drăgălaşă a căutătorilor de aur. 

—  Fără-ndoială, răspunse Ben Raddle, numai că 
troglodiţii despre care vorbeşti sunt mai favorizați decât 
noi. Ei nu sunt siliţi să mai zăbovească la Skagway, în 
vreme ce noi va trebui să stăm aici câteva zile... 

— Ei! O să ajungem şi noi, Ben, o s-ajungem, grăi 


1 Sala de mese (în limba engleză m text), (n.t.) 

Summy Skim, şi o să-i regăsim pe cei doi pungaşi pe 
claim-ul 131. încântătoare vecinătate!  Plăcută 
perspectivă, într-adevăr! Nădăjduiesc că asta ne va 
stimula să vindem peticul nostru de pietricele la preţul 
cel mai bun şi să apucăm repede pe drumul de 
întoarcere! 

Dacă lui Summy Skim n-avea de ce să-i mai pese de 
Hunter şi Malone, în schimb le reîntâlni curând pe cele 
două călătoare, cărora le luase apărarea atât de curajos. 
Poposiseră la acelaşi hotel şi se încrucişară cu ei de mai 
multe ori. Schimbau în trecere doar câteva cuvinte 
prieteneşti, apoi îşi vedea fiecare de treburile lui. 

Nu era greu să bănuieşti ce probleme le preocupau 
pe tinerele fete care, fără-ndoială, erau în căutarea celui 
mai potrivit mijloc de a ajunge la Dawson City. Dar se 
părea că le e greu să-l găsească. După patruzeci şi opt 
de ore de la sosirea la Skagway, nimic nu lăsa să se 
întrevadă că ar fi făcut vreun progres în acest sens, cel 
puţin judecind după chipul Janei Edgerton, pe care, în 
ciuda strădaniilor ei de a nu-şi 
trăda gândurile, se citea o oarecare nelinişte. 

Ben Raddle şi Summy Skim, al căror interes pentru 
tinerele călătoare creştea din zi în zi, nu se puteau gândi 
fără emotie, fără milă la primejdiile şi oboseala care le 
aşteptau. Ce sprijin, ce ajutor ar fi putut ele găsi, la 
nevoie, prin gloata asta de emigranţi la care pofta, 
lăcomia, setea de aur stingeau orice simţământ de 
dreptate şi de cinste! 

În seara de 23 aprilie, Summy Skim nu-şi mai putu 
stăpâni curiozitatea şi îndrăzni să se adreseze tinerei 
blonde care, pe drept sau nu, îi părea mai puţin dârză. 

— Domnişoară Edith, o întrebă el, nimic nou de la 
sosirea la Skagway ? 
— Nimic, domnule, răspunse tânăra. 

Summy Skim constată atunci că de fapt era pentru 

prima oară când auzea glasul acela cu timbru muzical. 

— Fără îndoială, dumneavoastră şi verişoara 
dumneavoastră vă interesaţi de mijloacele de transport 
până la Dawson? adăugă el. 

— Într-adevăr, domnule. 

— Şi n-aţi luat încă o hotărâre ? 

— Nu, domnule, încă nu. 

Politicoasă, ce-i drept, această Edith Edgerton, dar nu 
prea vorbăreaţă. Strădaniile binevoitoare ale lui Summy 

fură zădărnicite şi conversaţia se opri deocamdată aici. 

Cu toate astea, Summy avea el nişte gânduri şi 
discuţia întreruptă continuă a doua zi. Cele două fete 
tocmai duceau tratative să se alăture unei caravane, ale 
cărei pregătiri de plecare urmau să fie terminate în 
câteva zile. Această caravană era alcătuită dintr-un grup 
de indivizi amărâţi, inculţi şi grosolani. Ce mai tovărăşie 
pentru nişte fete atât de gingaşe, atât de delicate! 

Îndată ce le zări, Summy îşi reluă atacul, încurajat de 
data asta de prezenţa lui Ben Raddle şi a Janei 
Edgerton. 

— Ei bine, domnişoară Edith, nimic nou? repetă ca şi 
în ajun bunul Summy, nefiind prea inventiv din fire. 

— Nimic, domnule, răspunse din nou Edith. 

— Ar putea dura aşa multă vreme, domnişoară. 

Edith făcu un gest nedesluşit. Summy continuă: 

— M-aţi socoti indiscret dacă v-aş întreba în ce fel aţi 
hotărât să vă continuaţi călătoria până la Dawson? 

— Deloc, răspunse Edith. Încercăm să alcătuim o 
caravană cu persoanele cu care discutam adineauri. 

— În principiu, ideea nu-i rea, încuviinţă Summy. Dar, 
domnişoară, iertaţi-mă că mă amestec în ceea ce nu mă 
priveşte, v-aţi gândit oare bine înainte de a lua această 
hotărâre? Oamenii cu care aveţi intenţia să vă 
întovărăşiţi nu par să fie prea de soi, şi îngăduiţi-mi să 
vă spun că... 

— Facem şi noi ce putem, îl întrerupse Jane Edgerton 
râzând. Starea averii noastre nu ne îngăduie relaţii 
princiare. 

— Nu-i neapărat nevoie să fii prinţ ca să fii totuşi 
superior viitorilor dumneavoastră tovarăşi de drum. 
Sunt încredinţat că veţi fi silite să vă despărțiți de ei la 
cel dintâi popas. 

— Dacă aşa vor sta lucrurile, ne vom continua singure 
drumul, răspunse Jane hotărâtă. 

Summy înălţă braţele spre cer. 

— Singure,  domnişoarelor!... Credeţi că e cu 
putinţă?... Veţi pieri pe drum! 

— De ce ar trebui să ne temem noi de mai multe 
primejdii decât dumneavoastră? se împotrivi Jane, 
recăpătându-şi atitudinea ei autoritară. Ceea ce puteţi 
face dumneavoastră, vom putea face şi noi. 

De bună seamă, această înverşunată feministă nu se 
dădea uşor bătută. 

— Sigur, sigur, încuviinţă Summy împăciuitor. Numai 
că, vedeţi dumneavoastră, nici vărul meu, nici eu nu 
avem de gând să facem călătoria până la Dawson doar 
cu propriile noastre mijloace. Vom lua cu noi o călăuză, 
o călăuză foarte bună, care ne va ajuta prin experienţa 
ei şi ne va procura tot materialul necesar. 

Summy făcu o pauză, apoi adăugă cu glas insinuant: 

— De ce n-aţi profita şi dumneavoastră de aceste 
înlesniri? 

— În ce calitate?... 

— Ca invitate, bineînţeles... răspunse Summy cu 
căldură... 

— Domnule Skim, verişoara mea şi cu mine vă suntem 
foarte recunoscătoare pentru generoasa dumneavoastră 
propunere, dar n-o putem accepta. Mijloacele noastre 
materiale, deşi modeste, ne sunt suficiente şi suntem 
hotărâte să nu datorăm nimănui nimic, dacă nu va fi 
absolut necesar. 

După tonul liniştit al acestei declaraţii, îţi dădeai 
seama că orice stăruinţă ar fi fost de prisos. Gândindu- 
se la greutăţile ce avea să le întâmpine, Jane Edgerton 
nu se înspăimânta, dimpotrivă, se încorda toată, mândră 
de efortul care o aştepta, asemeni unui arc bine uns. 

Adresându-i-se lui Ben Raddle, adăugă: 

— N-am dreptate, domnule ? 

— Foarte adevărat, Miss Jane, declară Ben, fără să 
ţină seama de semnele desperate ale vărului său. 

De fapt, încă de la sosirea la Skagway, Ben Raddle se 
interesase de găsirea mijloacelor de transport până în 
capitala ținutului Klondike. Potrivit îndrumărilor primite 
la Montreal, porni să-l caute pe un anume Bill Stell, 
despre care se spunea că e om de încredere şi cu care 
fusese sfătuit să ia legătura. 

Bill Stell, de origine canadiană, era un vechi om al 
preriilor. Vreme de mai mulţi ani, spre deplina 
satisfacţie a superiorilor săi, îndeplinise funcţia de 
cercetaş în trupele Dominionului şi luase parte la 
numeroase bătălii pe care acestea le dăduseră împotriva 
indienilor. Era socotit un om foarte curajos, cu sânge 
rece şi deosebit de energic. 

Cercetaşul! practica acum meseria de organizator de 
caravane pentru emigranții chemaţi sau rechemaţi în 


1 Poreclă dată lui Bill Stell, provenind de la funcţia pe 
care o avusese în armată (n.t.) 

Klondike de întoarcerea anotimpului cald. El nu era doar 
o simplă călăuză. Era totodată conducătorul unui 
numeros personal şi proprietarul materialului necesar 
acestor grele călătorii: ambarcaţiuni cu echipajul lor 
pentru traversarea lacurilor, sănii şi câini pentru drumul 
prin câmpia acoperită de gheaţă ce se întindea dincolo 
de trecătorile masivului Chilkoot. În acelaşi timp, el 
asigura, după învoială, şi hrana celor din caravanele pe 
care le organiza. Tocmai fiindcă se hotărâse încă de le 
Montreal să se folosească de serviciile lui Bill Stell, Ben 
Raddle nu socotise necesar să aducă cu el prea multe 
bagaje. Ştia că Cercetaşul îi va procura toate cele 
cuvenite pentru a ajunge la Klondike şi nu se îndoia că 
va cădea cu el la învoială, atât pentru dus cât şi pentru 
întors. 

A doua zi după sosirea la Skagway, Ben Raddle se 
duse la Bil Stell acasă, dar i se spuse că acesta lipsea. 
Plecase să călăuzească o caravană prin strâmtoarea 
White Pass, până la marginea lacului Bennet. Dar 
trecuseră de atunci vreo douăsprezece zile. Dacă nu se 
întâmplase nimic deosebit şi dacă nu cumva îl 
angajaseră pe drum alţi călători, n-avea să mai întârzie 
mult. 

Într-adevăr, aşa a fost, şi, chiar în dimineaţa zilei de 25 
aprilie, Ben Raddle şi Summy Skim intrară în legătură 
cu Bill Stell. 

Potrivit de înalt, cu barba căruntă, cu părul tăiat 
scurt, cu privirea hotărâtă şi pătrunzătoare, Cercetaşul 
era un bărbat de vreo cincizeci de ani ce părea clădit din 
oţel. O cinste desăvârşită i se putea citi pe chipul plăcut. 
Din timpul îndelungat cât servise în armata canadiană 
îşi dezvoltase în mod deosebit simţul atenţiei, vigilenţei, 
prevederii. 

Chibzuit, bun organizator, inteligent, cu greu ar fi 
putut fi înşelat. Filozof în felul lui, lua seama doar la 
părţile bune ale vieţii şi, mulţumit de soarta lui, nu-i 
trecuse niciodată prin minte să se ia după cei pe care îi 
călăuzea în regiunile aurifere. Experienţa de zi cu zi nu-i 
dovedise ea că cei mai mulţi cădeau doborţi de lupta cu 
greutăţile sau se întorceau din asprele lor încercări mai 
săraci decât plecaseră ? 

Ben Raddle îl înştiinţa pe Bill Stell despre planul său 
de a porni spre Dawson City în cel mai scurt timp. 

— Bine, domnule, răspunse Cercetaşul. Vă stau la 
dispoziţie. Meseria mea e să-i călăuzesc pe călători şi 
am toate cele trebuincioase pentru asta. 

— Ştiu, zise Ben Raddle, şi mai ştiu că pot avea 
încredere în dumneata. 

—  Plănuiţi să rămâneţi doar câteva săptămâni la 
Dawson City? întrebă Bill. 

— S-ar putea. 

— Deci n-aţi venit să exploataţi un claim ? 

— Încă nu ştiu. Deocamdată ne gândim doar să căutăm 
să vindem claim-ul pe care eu şi vărul meu l-am 
dobândit prin moştenire. Până în prezent s-a şi ivit un 
cumpărător; dar înainte de a-i accepta oferta am vrut să 
ne dăm seama de valoarea proprietăţii noastre. 

— Bine aţi făcut, domnule Raddle. în asemenea afaceri 
se folosesc tot felul de şiretlicuri pentru a păcăli 
oamenii. Trebuie să fiţi prevăzător... 

— Tocmai asta ne-a determinat să venim până aici. 

— După ce veţi vinde claim-ul vă întoarceţi la Montreal 
? 

— Aşa avem de gând. După ce ne vei călăuzi la ducere, 
fără-ndoială că va trebui să ne aduci şi îndărăt. 

— În privinţa asta ne putem înţelege, răspunse Bill 

Stell. Mie nu-mi place să umflu preţul, aşa că iată 
condiţiile în care voi trata cu dumneavoastră, domnule 
Raddle. 

În fapt, era vorba de o călătorie ce avea să dureze 
treizeci-treizeci şi cinci de zile, pentru care Cercetaşul 
trebuia să facă rost de cai sau catâri, atelaje de câini, 
sănii, ambarcaţiuni şi corturi. Pe deasupra, trebuia să 
asigure hrana întregii caravane, şi în această privinţă te 
puteai bizui pe el care cunoştea ca nimeni altul 
necesităţile unui asemenea drum lung, printr-un ţinut 
pustiu. 

Întrucât cei doi veri nu trebuiau să transporte şi 
materiale de exploatare minieră, după ce făcură toate 
socotelile, preţul călătoriei fu stabilit la suma de o mie 
opt sute de franci de la Skagway la Dawson City şi tot 
atât pentru întoarcere. 

Ar fi fost de prisos să te tocmeşti cu un om atât de 
conştiincios, atât de cinstit ca Bill Stell. De altfel, în 
această epocă, numai pentru traversarea munţilor până 
la regiunea lacurilor, preţul transportului era destul de 
ridicat. În funcţie de greutăţile celor două căi existente, 
se plătea patru până la cinci sute de franci pentru 
fiecare livră de bagaje pe unul dintre drumuri, şase până 
la şapte sute pe celălalt. Aşadar, 
preţul cerut de Bill Stell era foarte modest şi Ben Raddle 
îl acceptă. 

— Ne-am înţeles, spuse el, şi nu uita că vrem să 
pornim cât mai degrabă. 

— Patruzeci şi opt de ore, doar atât îmi trebuie, 
răspunse Cercetaşul. 

— Mergem cu vaporul până la Dyea? întrebă Ben 
Raddle. 

— Nu e cazul. De vreme ce nu căraţi cu 
dumneavoastră multe bagaje, cred că e mai bine să 
pornim direct din Skagway. 

Rămînea doar de hotărât pe ce drum o va lua 
caravana pentru a străbate partea muntoasă, dinaintea 
lacurilor, care era de fapt şi cea mai anevoioasă. La 
întrebările pe care i le puse Ben Raddle în această 
privinţă, Bill Stell răspunse: 

— Există două drumuri, sau mai bine zis două «urme»: 
pasul White şi pasul Chilkoot. Pe oricare ar alege-o, 
după ce trec de ele, caravanelor nu le mai rămâne decât 
să coboare spre lacul Bennet sau lacul Lindeman. 

— Noi pe ce drum vom merge, Cercetaşule ? 

— Prin pasul Chilkoot. De acolo vom ajunge direct la 
marginea lacului Lindeman, după ce vom fi poposit la 
Sheep Camp. La această staţie ne vom putea adăposti şi 
ne vom completa proviziile de hrană. La lacul Lindeman 
vom găsi şi materialele mele, pe care le-am lăsat acolo 
ca să nu le mai car la Skagway, peste munte. 

— Ne bizuiam pe experienţa dumitale şi ceea ce vei 
face va fi bine făcut, spuse în încheiere Ben Raddle. Noi 
vom fi gata de plecare de îndată ce vei da semnalul. 

— După cum v-am spus, peste două zile, răspunse Bill 
Stell. Am nevoie de acest răgaz pentru pregătiri, 
domnule Raddle. Vom porni la drum dis-de-dimineaţă şi 
până la căderea nopţii vom ajunge aproape de vârful lui 
Chilkoot. 

— Ce înălţime are vârful acesta? 

— Cam vreo trei mii de picioare, răspunse Cercetaşul. 
Nu-i chiar aşa înalt. Dar trecătoarea este îngustă, plină 
de cotituri, şi ceea ce face mai anevoioasă trecerea în 
această epocă este înghesuiala de mineri, de vehicule, 
de atelaje, fără să mai vorbim de zăpezile care o astupă 
pe alocuri. 

Cu Bill Stell totul fusese pus la punct. Totuşi Ben 
Raddle nu se hotăra să plece. 

— Încă ceva, se adresă el călăuzei. Ai putea să-mi spui 
cu cât ar creşte preţul dacă s-ar întâmpla să mai vină cu 
noi şi două călătoare? 

— Depinde, domnule, răspunse Cercetaşul. Au multe 
bagaje? 

— Nu, foarte puţine. 

— În cazul ăsta, domnule Raddle, va trebui să adăugaţi 
între cinci şi şapte sute de franci, după felul şi greutatea 
baloturilor, inclusiv hrana călătoarelor. 

— Mulţumesc, Cercetaşule, o să ne mai gândim, zise 
Ben Raddle luându-şi rămas bun. 

În drum spre hotel, Summy îi împărtăşi vărului său 
uimirea pe care i-o pricinuise ultima întrebare pe care 
acesta i-o adresase călăuzei. La cine s-ar fi putut referi 
Ben, dacă nu la Edith şi Jane Edgerton? 

— Aşa este, recunoscu Ben. 

— Dar ştii prea bine, obiectă Summy, că ele au respins 
categoric oferta noastră, iar tu ai fost de acord. 

— Ai dreptate. 

— Şi refuzul a fost rostit pe un asemenea ton, încât nu 

cred că e cazul să mai stăruim. 

— Asta pentru că n-ai ştiut cum să le iei, vere, 
răspunse netulburat Ben. Lasă-mă să încerc eu şi ai să 
vezi că mă pricep mai bine decât tine. 

Odată ajunşi la hotel, Ben, urmat de nedumeritul 
Summy, porni în căutarea celor două tinere. Le 
descoperi în salon şi i se adresă direct Janei. 

— Domnişoară, aş vrea să vă propun o afacere. 

— Ce anume? întrebă Jane, fără să pară uimită de 
această intrare în subiect. 

— Iată despre ce-i vorba, explică Ben liniştit. Vărul 
meu Summy v-a propus zilele trecute să călătoriţi 
împreună cu noi până la Dawson. N-am fost de acord cu 
el, fiindcă prezenţa dumneavoastră şi a verişoarei 
dumneavoastră ne-ar prilejui o cheltuială de aproape 
şapte sute de franci şi un om de afaceri ca mine se 
giâ=ndeşte întotdeauna că un dolar trebuie să-i producă 
dublu, sau chiar mai mult. Din fericire, dumneavoastră 
aţi respins această ofertă. 

— Într-adevăr, spuse Jane. Şi apoi ? 

— Totuşi trebuie să vă daţi seama, domnişoară, că veţi 
întâmpina primejdii foarte serioase şi că propunerea 
vărului meu era menită să vă uşureze călătoria. 

— Departe de mine gândul de a vă contrazice, 
recunoscu Jane. Dar nu văd... 

— Ajung şi la asta, urmă Ben fără să ţină seama de 
întrerupere. Vă repet că sprijinul pe care vi-l oferim vă 
poate fi deosebit de util. El v-ar scuti de întârzierile pe 
care altfel nu le veţi putea evita şi v-ar îngădui să 
ajungeţi la timpul potrivit pe pământurile aurifere. Dacă 
vă învoiţi, sorții dumneavoastră de izbândă vor creşte 
simţitor, şi, 
prin urmare, e normal să fiu şi eu interesat într-o 
afacere la care am contribuit. Vă propun deci să iau în 
sarcina mea cheltuielile de transport până la Dawson, în 
schimbul unei participaţii de zece la sută din beneficiile 
dumneavoastră viitoare. 

Jane nu părea câtuşi de puţin uimită de această 
neobişnuită propunere. Ce poate fi mai firesc decât o 
afacere ? Dacă întârzia cu răspunsul, era doar ca să 
analizeze temeinic propunerea. Zece la sută, e cam 
mult! Dar drumul până în Klondike e tare lung şi 
anevoios! Iar îndrăzneala nu exclude bunul simţ. 

— Accept, spuse ea după câteva clipe de gândire. Daca 


66 


doriţi, semnăm un contract. 

— Tocmai asta voiam şi eu să vă propun, zise Ben 
foarte serios, aşezându-se la o masă. 

Apoi, supravegheat cu coada ochiului de noua lui 
asociată, scrise: 

Intre subsemnații; 

1. Domnişoara Jane Edgerton, prospectoare, cu 
domiciliul... 

— Apropo, întrebă el întrerupându-se, care este 
domiciliul dumneavoastră ? 

— Treceţi «Spitalul din Dawson City». Ben Raddle 
porni din nou să scrie: 

...la Spitalul din Dawson City... pe de o parte; 

2. Și domnul Ben hRaddie, inginer, domiciliat în 
Montreal, strada Jacques-Cartier nr. 29... pe de altă 
parte; 

A intervenit următoarea înţelegere: 

Edith şi Summy schimbară o privire pe deasupra 
mesei. Privire plină de bucurie din partea voiosului 
Summy. Privire scăldată într-o undă de emoție din 
partea Edithei, care nu se lăsase înşelată de generosul 
lor şiretlic. 


VII 
MUNTELE CHILKOOT 


Pe bună dreptate, Bill Stell preferase trecătoarea 
Chilkoot în locul trecătorii White. Aceasta din urmă, ce-i 
drept, se deschidea chiar de la ieşirea din Skagway, în 
vreme ce prima începea abia la Dyea; dar, după pasul 
White, până să ajungi la lacul Bennet,mai rămân de 
parcurs vreo opt leghe, în condiţii îngrozitoare. În 
schimb, de la pasul Chilkoot până la lacul Lindeman nu-s 
decât şaisprezece kilometri şi de la acesta 
la lacul Bennet, al cărui capăt se află la o distanţă de 
numai trei kilometri, poţi ajunge fără prea multă 
osteneală. 

Nu-i mai puţin adevărat că pentru a trece prin pasul 
Chilkoot, mai anevoios decât pasul White, trebuie să te 
caţări pe un perete aproape vertical, înalt de o mie de 
picioare, dar lucrul acesta nu-i va împiedica pe călătorii 
noştri, care nu aveau de cărat materiale grele. In 
schimb, dincolo de Chilkoot vor găsi un drum destul de 
bine întreţinut care duce la lacul Lindeman. Aşadar, 

această primă parte a călătoriei, peste bariera muntoasă 
a teritoriului, chiar dacă va fi obositoare, va fi în schimb 
lipsită de greutăţi deosebite. 

Pe 27 aprilie, la şase dimineaţa, Bill Stell dădu 
semnalul de pornire. Edith şi Jane Edgerton, Summy 
Skim şi Ben Raddle, Cercetaşul şi cei şase angajaţi ai lui 
părăsiră Skagway-ul şi apucară pe drumul spre Chilkoot. 
Două sănii trase de catâri erau de ajuns pentru această 
parte a călătoriei, care sfârşea la capătul de sud al 
lacului Lindeman, unde-şi stabilise Bill Stell principalul 
loc de popas. Distanţa nu putea 
fi străbătută în mai puţin de trei-patru zile, în condiţiile 
cele mai prielnice. 

Una din sănii căra bagajele. Cealaltă era rezervată 
celor două tinere, înfofolite într-un morman de pături şi 
blănuri care să le apere de vântul puternic. Niciodată 
nu-şi închipuiseră că vor călători în asemenea condiţii, 
şi, scoțând de sub blănuri vârful năsucului înroşit, Edith 
încercă în câteva rânduri să-i adreseze lui Summy Skim 
cuvinte 
de mulţumire, pe care acesta se făcea că nu le aude. El 
şi Ben Raddle erau tare bucuroşi că le puteau fi de folos. 
Ce plăcută tovărăşie la un asemenea drum îngrozitor! 
Chiar şi Bill Stell era încântat. 

De altfel, Cercetaşul îi mărturisise Edithei cu câtă 
nerăbdare era ea aşteptată la Dawson City. Spitalul era 
arhiplin şi multe infirmiere fuseseră atinse de diferitele 
molime ce bântuiau oraşul. În mod deosebit, febra 
tifoidă înspăimânta pe atunci capitala ținutului Klondike. 
Printre  nefericiţii emigranţi care soseau anemiaţi, 
istoviţi, după ce-şi lăsaseră pe drum atâţia dintre 
tovarăşii lor, victimele se numărau cu sutele. 

«Încântător ţinut! îşi spuse Summy Skim. Şi încă noi îl 
vom cunoaşte doar în trecere!... Dar micuţele astea, 
care vor trebui să înfrunte asemenea primejdii şi care 
poate că nu se vor mai întoarce niciodată!»... 

Socotiseră că nu e nimerit să-şi facă provizii de 
alimente pentru timpul în care vor traversa muntele, ca 
să nu aibă prea multe greutăţi de cărat pe pantele lui 
abrupte. Cercetaşul cunoştea nişte popasuri improvizate 
unde se găsea de mâncare la nevoie, chiar adăpost 
pentru noapte. Ce-i drept, preţurile sunt foarte piperate. 
Se plăteşte cincizeci de cenți un pat, de fapt o simplă 
scândură, şi un dolar prânzul, alcătuit invariabil din 

slănină cu pâine nedospită. Din fericire, asemenea 
condiţii de «confort» sunt de neînlăturat doar câteva 
zile. Caravana lui Bill Stell va fi scutită de acest regim 
după ce va ajunge în regiunea lacurilor. 

Vremea era friguroasă, bătea un vânt de gheaţă, iar 
temperatura se menținea la 10 grade centigrade sub 
zero. După ce vor fi pătruns în aşa-numita «urmă», 
săniile vor putea aluneca pe zăpada bătătorită şi asta va 
înlesni mult sarcina animalelor de tracţiune. Urcuşul e 
într-adevăr abrupt. De aceea numeroşi catâri, câini, cai, 
boi, reni îşi dau duhul, iar pasul Chilkoot, ca şi pasul 
White, este presărat de cadavrele lor. 

Părăsind oraşul Skagway, Cercetaşul se îndreptase 
spre Dyea, urmând malul răsăritean al canalului. Săniile 
lui, mai puţin încărcate decât altele care urcau spre 
vârf, ar fi putut să le întreacă pe acestea. Dar era o 
înghesuială de nedescris. Printre rafalele ce se 
dezlănţuiau furioase în aceste defileuri înguste, înălţând 
vârtejuri orbitoare de zăpadă, vedeai tot felul de 
vehicule răsturnate, aşezate de-a curmezişul 
drumului, animale care nu voiau să înainteze în ciuda 
loviturilor primite şi a strigătelor, încercări furioase ale 
unora de a-şi croi loc de trecere, împotrivirile altora, 
materiale ce trebuiau descărcate apoi încărcate din nou, 
certuri şi încăierări în cursul cărora se azvârleau injurii 
şi lovituri, uneori chiar şi gloanţe de revolver. Existau 
atâtea 
piedici care barau drumul, încât te vedeai silit să-ţi 
potriveşti viteza după cel ce înainta mai încet. Pe 
deasupra, mai erau şi atelajele de câini care se încurcau 
unele  într-altele — şi cât timp nu-şi pierdeau 
conducătorii lor ca să-i descâlcească, în urletele acestor 
animale pe jumătate sălbatice! 

Distanţa care desparte Skagway de trecătoare este 
scurtă şi, cu toate greutăţile drumului, ea poate fi 
străbătută în câteva ceasuri. Astfel, înainte de ora 
prânzului, caravana lui Bill Stell poposea la Dyea. Pe 
atunci aceasta nu era decât o îngrămădire de colibe 
aşezate la capătul canalului. Dar ce  forfotă 
nemaipomenită! Mai bine de trei 
mii de emigranţi se înghesuiau în acest embrion de oraş 
de la marginea pasului Chilkoot. 

Pe bună dreptate, Cercetaşul dorea să plece cât mai 
degrabă din Dyea, ca să profite de vremea friguroasă ce 

înlesnea alunecuşul săniilor. La ceasurile prânzului 
porniră din nou, Ben Raddle şi Summy Skim pe jos, cele 
două fete în sanie. Ar fi fost cu neputinţă să nu admiri 
priveliştile sălbatice şi măreţe pe care le dezvăluia 
fiecare cotitură a defileului, desişurile de pini şi de 
mesteceni acoperiţi de chiciură ce se întindeau spre 
culmi, torentele pe care gerul nu izbutise să le îngheţe şi 
care izbucneau tumultuos până în fundul prăpăstiilor, 
atât de adânci încât nu le vedeai fundul. 

Sheep Camp se afla la o depărtare de numai patru 
leghe. Nu-ţi trebuiau mai mult de câteva ceasuri ca să le 
străbaţi, deşi trecătoarea se desfăşura în pante foarte 
abrupte şi atelajele se opreau la tot pasul. Cu mare greu 
izbuteau conducătorii lor să le urnească din loc. 

În timp ce mergeau, Ben Raddle şi Summy Skim 
discutau cu Cercetaşul. La o întrebare de-a lor, acesia 
răspunse: 

— Nădăjduiesc să ajungem la Sheep Camp către orele 
cinci sau şase. Vom rămâne până dimineaţă. 

— Există acolo vreun han unde ar putea să se 
odihnească puţin tovarăşele noastre de drum? întrebă 
Summy Skim. 

— Desigur, răspunse Bill Stell, Sheep Camp este un loc 
de popas pentru emigranţi. 

— Dar este sigur că vom găsi locuri ? 

— Mă cam îndoiesc, afirmă Cercetaşul. De altfel, 
hanurile astea nu sunt prea plăcute. Cred că ar fi mai 
bine să ne întindem corturile şi să înnoptăm în ele. 

— Domnilor, spuse Edith care auzise această discuţie, 
nu vreau să aveţi supărări din pricina noastră. 

— Supărări! răspunse Summy Skim. Cu ce ne-aţi putea 
supăra? N-avem cu noi două corturi? Unul va fi al 
dumneavoastră. Noi ne vom adăposti în celălalt. 

— Şi cu cele două sobiţe care vor arde până-n zori, 
adăugă Bill Stell, nu trebuie să ne temem de ger, oricât 
ar fi de aspru. 

— Atunci e bine, încuviinţă Jane, luând la rândul ei 
cuvântul. Dar să fie înţeles de la început că nu trebuie să 
ne menajaţi. Doar nu suntem musafiri. Suntem asociaţi 
şi, ca atare, nu ni se cuvine nici mai multă, nici mai 
puţină atenţie decât celorlalţi. De va trebui să călătorim 
şi noaptea, o vom face. Vrem să fim tratate ca nişte 
bărbaţi, şi orice încercare de cavalerism faţă de noi o 
vom socoti drept insultă. 

—  Liniştiţi-vă, declară Summy Skim râzând, şi fiţi 
încredinţată că nu vă vom scuti nici de neplăceri, nici de 
oboseală. La nevoie, vom inventa ceva! 

Caravana ajunse la Sheep Camp pe la orele şase. La 
sosire, animalele erau extenuate. Se grăbiră să le scoată 
hamurile şi oamenii lui Bill Stell se ocupară de hrana 
lor. Cercetaşul avusese dreptate, afirmând că hanurile 
din satul acesta erau lipsite de orice confort. De altfel, 
erau şi arhipline. Bill Stell porunci să fie întinse cele 
două corturi la adăpostul copacilor, puţin în afara 
satului, ca să nu fie tulburaţi de zgomotul asurzitor al 
mulţimii. 

Din această clipă, Edith şi Jane îşi asumară iniţiativa. 
Prin grija lor, cît ai clipi din ochi, păturile şi pieile de pe 
sănii fură transformate în culcuşuri destul de moi, iar 
sobiţele porniră să duduie în chip foarte plăcut. Chiar 
dacă se mulţumiră cu friptură rece, băuturile calde, 
ceaiul şi cafeaua nu le lipsiră. Apoi bărbaţii îşi aprinseră 
pipele şi 
seara se prelungi tihnită, în ciuda termometrului care 
scăzuse afară la 17* sub zero. 

Câte chinuri trebuie că îndurau sutele de emigranţi 
ce nu-şi putuseră găsi adăpost la Sheep Camp! Câte 
femei, copii, sleiţi de oboseală încă de la începutul 
călătoriei, nu-i vor mai apuca sfârşitul! 

Cercetaşul stabili plecarea pentru a doua zi în zori, 
socotind s-o ia înaintea mulţimii prin trecătoarea 
Chilkoot. Vremea se menținea friguroasă şi uscată, dar 
chiar de-ar fi fost să coboare şi mai mult termometrul, 
era de o sută de ori de preferat rafalelor de vânt, 
vârtejurilor de zăpadă, viscolelor puternice, atât de 
temute în regiunile înalte din America de Nord. 

Cortul Janei şi al Edithei era strâns când cei doi veri 
ieşiră dintr-al lor. Se pregăti îndată cafeaua, pe care o 
băură fierbinte, apoi dispăru şi cel de al doilea cort. 
Câteva minute mai târziu, fără ca bărbaţii din caravană 
să fi contribuit cu ceva, toate lucrurile erau încărcate pe 
sănii, bine rânduite, în aşa fel încât fiecare obiect să 
ocupe cât mai puţin loc şi să poată fi scos cu uşurinţă, 
fără a le răscoli pe celelalte. Ben Raddle, Summy Skim, 
până şi Bill Stell erau de-a dreptul uimiţi de asemenea 
îndemânare. Primul, văzând metoda desăvârşită a 
«asociatelor», începea chiar să-şi spună că învoiala pe 
care o semnase din generozitate s-ar putea transforma, 

la urma urmelor, într-o excelentă afacere. Cât despre 
Summy Skim, acesta admira încântat mişcările tinerelor 
lui tovarăşe, pe care le urma pas cu pas, cu mâinile 
goale, oferindu-le stăruitor, dar mereu cu întârziere, 
ajutorul lui, pe care ele îl refuzau râzând. 

Nici în ziua aceea n-aveau să înainteze mai repede 
decât în ajun. Peretele devenea tot mai abrupt pe 
măsură ce înaintau spre vârful masivului. Catârii abia 
izbuteau să tragă săniile pe un teren neregulat, 
bolovănos, plin de făgaşuri, pe care dezgheţul l-ar fi 
făcut cu neputinţă de parcurs. 

Mereu acelaşi furnicar de oameni, aceeaşi zarvă, 
aceleaşi piedici care fac trecerea prin pasul Chilkoot 
atât de anevoioasă. Mereu opriri nedorite, îndelungi 
uneori, când vreo încâlceală de sănii şi atelaje se ivea 
de-a curmezişul drumului. In repetate rânduri, 
Cercetaşul şi oamenii săi trebuiră să dea o mână de 
ajutor ca să-şi croiască loc de trecere. 

Pe marginea potecii, cadavrele de catâri se înşirau 
din ce în ce mai numeroase, pe măsură ce urcau mai 
sus. Unele după altele, bietele animale cădeau răpuse de 
frig, de oboseală şi de foame, iar câinii înhămaţi la sănii, 
cu toate împotrivirile conducătorilor, se năpusteau 
asupra acestei hrane neaşteptate şi se încăierau urlând 
pentru ultimele rămăşiţe. 

Dar un spectacol şi mai trist, destul de des întâlnit, îl 
oferea trupul vreunui emigrant mort de frig şi oboseală, 
părăsit la poalele unui copac sau în fundul prăpăstiilor. 
O crăpătură a stratului de zăpadă, din care ieşea la 
iveală un picior, o mână sau o bucată de îmbrăcăminte, 
era singura urmă care arăta locul unui mormânt 
trecător, pe care prima adiere a primăverii îl va dezgoli. 
La început, fără să vrei, privirile îţi erau atrase de 
aceste imagini sinistre, apoi, încetul cu încetul, 
obişnuinţa îşi făcea efectul şi treceai pe lângă ele mult 
mai indiferent. 

Uneori întâlneai familii întregi, bărbaţi, femei, copii, 
neputincioşi să meargă mai departe, care zăceau pe 
pământul îngheţat fără ca nimeni să le întindă o mână. 
Neobosite, Edith şi Jane, împreună cu tovarăşii lor, se 
străduiau să-i ajute pe aceşti nenorociţi, să-i readucă la 
viaţă cu puţin rachiu. Dar ce puteau face ei pentru 
mulţimea de dezmoşteniţi ai soartei? 

Curând trebuiau să-i lase în plata Domnului şi să 

continue obositorul urcuş al acestei poteci a morţii. 

Din cinci în cinci minute erau siliţi să se oprească, fie 
pentru a le da catârilor răgaz să răsufle, fie datorită 
înghesuielii. Pe alocuri, la cotituri bruşte, defileul 
devenea atât de îngust încât materialele purtate de unii 
dintre emigranţi n-aveau loc să treacă. Părţile principale 
ale ambarcaţiunilor demontabile depăşeau lăţimea 
potecii. De aici necesitatea de a le descărca de pe sănii 
şi de a le trage una câte una cu ajutorul animalelor de 
povară. Tot de aici şi o mare pierdere de timp pentru 
celelalte atelaje. Prin alte locuri panta era atât de 
abruptă încât unghiul de înclinaţie depăşea patruzeci şi 
cinci de grade. Atunci, deşi potcovite anume pentru 
gheaţă, animalele se împotriveau sau încercau să apuce 
pe altă cale. Nu le puteai face să atace urcuşul decât 
îndemnându-le cu strigăte şi lovituri de bici, iar colţurile 
potcoavelor lăsau pe zăpadă urme adînci pătate de 
picături de sânge. 

Seara, pe la cinci, Cercetaşul opri caravana. Rupţi de 
oboseală, catârii nu mai puteau înainta nici un pas, deşi 
povara lor era mult mai uşoară decât a altora. Pe partea 
dreaptă a trecătorii se afla o vâlcea împădurită de 
copaci răşinoşi. Sub frunzişul lor, corturile vor fi la 
adăpost de vijelia care era de temut, datorită creşterii 
temperaturii. Bill Stell cunoştea locul acesta, în care 
înnoptase de mai multe ori. Tabăra fu aşezată după 
indicaţiile date de el. 

— Ți-e teamă de vânt ? îl întrebă Ben Raddle. 

— Da, la noapte va fi vreme proastă şi nici o măsură de 
prevedere nu-i de prisos împotriva furtunilor de zăpadă 
care se prăvălesc aici ca într-o pâlnie. 

— Noi vom fi totuşi la adăpost în această vâlcea, 
observă Summy Skim. 

— De asta am şi ales-o, răspunse Bill Stell. 

Experienţa Cercetaşului nu-l înşelase. Furtuna, care 
se dezlănţui pe la şapte seara şi dură până dimineaţa la 
cinci, a fost îngrozitoare. Era însoţită de vârtejuri de 
zăpadă care nu ţi-ar fi îngăduit să vezi nici la doi metri. 
Cu mare greutate izbutiră să menţină sobiţele aprinse, 
căci furia vântului întorcea fumul înăuntru, şi nu era 
deloc uşor să te duci după lemne pe o asemenea vreme. 
Corturile n-au avut nimic de suferit şi aceasta numai 
datorită lui Summy Skim şi Ben Raddle. Cei doi veri şi- 
au petrecut o bună parte din noapte pe afară, 

supraveghindu-le, de teamă că vântul l-ar putea smulge 
pe cel sub care se adăposteau fetele. 

Aşa s-a întâmplat însă cu cea mai mare parte din 
corturile înălțate în afara vâlcelei. Abia când se lumină 
de ziuă îşi dădură seama de însemnătatea distrugerilor 
pricinuite de furtună. Vedeai animale de povară, cu 
piedicile rupte, împrăştiate în toate direcţiile, sănii 
răsturnate, unele până în fundul prăpăstiilor de la 
marginea drumului, în care mugeau torentele, familii 
întregi plângând, cerând în zadar un 
ajutor ce nu stătea în puterea nimănui să li-l dea; era un 
adevărat 
dezastru. 

— Bieţii oameni!... Bieţii oameni!... şopteau fetele. Ce- 
o să se întâmple oare cu ei? 

— Asta nu e treaba noastră, rosti Cercetaşul pe un ton 
morocănos, ascunzându-şi mila neputincioasă sub o 
asprime de suprafaţă. Şi pentru că tot nu-i putem ajuta 
cu nimic, e mai bine să pornim cât mai degrabă. 

Fără să mai întârzie, dădu semnalul de plecare şi 
caravana atacă din nou urcuşul. 

Spre ziuă, furtuna se potolise. Vântul sufla dinspre 
nord-est şi termometrul scăzuse brusc la 12* sub zero, 
aşa cum se întâmplă în regiunile acestea înalte. Stratul 
gros de zăpadă care acoperea pământul se întărise ca 
piatra. Dincolo de povârnişuri, pădurea făcuse loc unor 
nesfârşite întinderi albe, a căror strălucire te orbea. 
Călătorii care nu aveau la ei ochelari cu lentile albastre 
erau nevoiţi să-şi mânjească pleoapele şi genele cu 
negreală de cărbune. 

Urmând sfatul Cercetaşului, Ben Raddle şi Summy 
Skim luară această măsură de prevedere; dar n-a fost 
chip să le convingă pe Jane şi Edith să facă la fel. 

— Cum o să mai descoperiţi dumneavoastră pepitele, 
domnişoară Jane, dacă o să faceţi o oftalmie de toată 
frumuseţea? stărui zadarnic Ben Raddle. 

— Iar dumneavoastră, domnişoară Edith, cum o să mai 
puteţi îngriji de bolnavi? adăugă Summy Skim. Ascultaţi- 
l pe Bill, de hatârul nostru, domnişoară, Sunt încredinţat 
că ni se va întâmpla ceva rău în ţinutul ăsta de iad şi că 
va veni o zi în care vom avea nevoie de dumneavoastră 
ca infirmieră, la spitalul din Dawson. 

Zadarnică osteneală! Cele două fete au găsit cu cale 
că e mai bine să-şi vâre în întregime capul sub glugi, 


74 


renunțând la simţul vederii, decât să se mânjească 
astfel. Iată o dovadă în plus, dacă mai e nevoie, că nici la 
cele mai emancipate femei eterna cochetărie nu-şi 
pierde niciodată drepturile. 

În seara de 29 aprilie, caravana se opri pe vârful 
muntelui Chilkoot şi Cercetaşul hotărî să înnopteze 
acolo. A doua zi vor lua măsurile necesare pentru a 
cobori versantul de nord. 

În locul acela, în întregime descoperit şi expus 
asprimii gerului, era o înghesuială de nedescris. Peste 
trei mii de emigranţi se adunaseră pe culme. Acolo îşi 
organizau ei «tainiţele», în care îşi adăposteau o parte 
din materiale. Într-adevăr, coborârea fiind deosebit de 
anevoioasă şi ţinând seama de primejdia unor accidente, 
nu se puteau transporta odată încărcături prea mari. 
Astfel, toţi aceşti «iluminaţi», 
cărora mirajul aurului le insufla o energie, o stăruinţă 
supranaturală, după ce coborau la poalele muntelui cu o 
primă povară, urcau din nou în vârf de unde o luau pe a 
doua, apoi coborau şi urcau din nou de vreo 
cincisprezece-douăzeci de ori, dacă era nevoie, zile 
nesfârşite la rând. În asemenea împrejurări, câinii pot 
aduce nemăsurate servicii, fie că sunt înhămaţi la sănii, 
fie că trag după ei nişte simple piei de bou, care alunecă 
mai lesne pe zăpada bătătorită a povârnişului. 

Înfruntând vântul de nord care, biciuind din plin acest 
versant al Chilkoot-ului, avea să le  înzecească 
suferinţele la coborâre, cei mai mulţi dintre emigranţi 
poposiseră pe culmea dinspre miazănoapte a trecătorii. 

Din acest punct, nenorociţii vedeau sau credeau că 
văd câmpiile din Klondike aşternându-se în faţa lor. 
Aveau la picioare ţinutul acela de basm pe care 
imaginaţia lor înfierbântată îl transforma într-o uriaşă 
câmpie de aur, unde încolţea pentru ei, numai pentru ei, 
o bogăţie nemărginită, o putere supraomenească! Şi tot 
sufletul lor se îndrepta spre Nordul misterios, cu toată 
ardoarea dorinţei lor, cu toată puterea visului lor 
minunat, din care cei mai mulţi vor fi smulşi printr-o 
înspăimântătoare trezire la realitate! 

Bill Stell şi caravana sa n-aveau de ce să-şi 
prelungească şederea pe culme. Aceşti privilegiați nu 
trebuiau să-şi facă «tainiţe» şi nu erau siliţi să urce din 
nou povârnişul, odată ajunşi la poalele lui. După ce vor fi 
pus piciorul în câmpie, le mai rămâneau de străbătut 

doar câteva leghe până la ţărmul lacului Lindeman. 

Tabăra fu aşezată ca de obicei. Dar ultima noapte a 
fost şi cea mai grea. Temperatura a crescut dintr-o dată 
şi vântul s-a pornit să şuiere din răsputeri. De data 
aceasta, nemaifiind adăpostite de vreo vâlcea, corturile 
au fost smulse de mai multe ori din ţăruşi de rafalele de 
vânt, astfel că, în cele din urmă, au trebuit să le strângă 
pentru a nu fi luate de vârtejurile de zăpadă. Nu le 
rămăsese altceva de făcut decât să se înfofolească bine 
în pături şi să aştepte răbdători ivirea zorilor. 

«Într-adevăr, gândi Summy Skim, e nevoie de toată 
filozofia filozofilor antici şi moderni ca să accepti 
grozăviile unei astfel de călătorii, mai ales când nimeni 
nu te sileşte s-o faci!» 

În puţinele clipe de linişte, izbucneau strigăte de 
durere sau de spaimă, blesteme înverşunate. La 
gemetele răniților, pe care vântul îi rostogolea pe 
suprafaţa pământului, se adăugau  lătrăturile, 
nechezaturile,  mugetele animalelor ce  rătăceau 
înspăimântate pe întinderea platoului. 

Se iviră, în sfârşit, zorii zilei de 30 aprilie. Bill Stell 
dădu semnalul de pornire. În locul catârilor fură 
înhămaţi câinii la săniile în care, de altfel, nu se urcă 
nici un călător, şi coborâşul începu. 

Mulțumită prevederii şi experienţei Cercetaşului, 
acesta se efectua, dacă nu fără oboseală, cel puţin fără 
accidente, şi cele două sănii ajunseră cu bine în câmpie, 
la ieşirea din trecătoarea Chilkoot. Vremea se 
îmbunătăţea. Vântul, mai puţin rece, bătea către răsărit 
şi termometrul începuse să urce. Din fericire se 
menținea totuşi sub zero grade, căci dezgheţul ar fi 
făcut drumul şi mai anevoios. 

La poalele muntelui numeroşi emigranți se 
strânseseră laolaltă, aşteptând să le sosească 
materialele. Locul era mai larg şi înghesuiala mai puţin 
supărătoare decât sus, pe platou. Jur împrejur se 
întindeau păduri în care corturile puteau fi aşezate în 
deplină siguranţă. 

Caravana îşi petrecu noaptea acolo. A doua zi ea 
porni din nou, pe un drum destul de uşor, şi ajunse către 
prânz la capătul de sud al lacului Lindeman. 

VIII 
SPRE NORD 


După-amiaza acelei zile au hărăzit-o odihnei. De 
altfel, mai erau de făcut şi unele pregătiri în vederea 
navigaţiei peste lacuri, de care Cercetaşul se ocupa fără 
întârziere. Atât pentru ei cât şi pentru tovarăşele lor de 
drum, Summy Skim şi Ben Raddle aveau toate motivele 
să se felicite că-l angajaseră pe omul acesta prevăzător 
şi destoinic. 

Materialul lui Bill Stell era depozitat la marginea 
lacului Lindeman, într-un loc de popas pe care se şi 
înghesuiseră mii de călători. Acolo, la poalele unei 
coline, îşi avea el adăpostul principal. Aşezarea 
cuprindea o căsuţă din bârne, împărţită în mai multe 
încăperi bine închise, la care se adăugau hangarele 
pentru sănii şi alte vehicule 
de transport. în spate se aflau, staule şi cuşti pentru 
animalele de tracţiune. 

Încă de pe atunci pasul Chilkoot începea să fie mai 
umblat decât pasul White, cu toate că acesta din urmă 
ducea direct la lacul Bennet, scutindu-i pe călători de 
traversarea lacului Lindeman. Pe lacul Lindeman, însă, 
fie că era îngheţat, fie că apele lui fuseseră eliberate de 
sloiuri, transportul oamenilor şi al materialelor lor se 
făcea în condiţii mai bune decât prin întinsele câmpii şi 
masivele muntoase care despart pasul White de sudul 
lacului Bennet. 

Aşadar, locul de popas al Cercetaşului căpăta o 
importanţă din ce în ce mai mare, aducându-i câştiguri 
mai sigure decât exploatarea zăcămintelor din Klondike. 

De altfel, Bill Stell nu era singurul care se 
îndeletnicea cu această bănoasă ocupaţie. Nu-i lipsea 
concurenţa nici la staţiunea de la lacul Lindeman, nici la 
cea de la lacul Benet. S-ar putea spune că aceşti 
organizatori, de origină canadiană sau americană, erau 
insuficienţi pentru miile de emigranţi ce se revărsau 
acum, la sfârşitul iernii. 

E foarte adevărat că un mare număr dintre emigranţi 
nu recurg nici la serviciile Cercetaşului, nici ale altora 
ca el, din motive de economie. Dar aceia sunt nevoiţi să 
care cu săniile de la Skagway ambarcaţiuni demontabile 
din lemn sau tablă, şi am văzut câte necazuri au de 

întâmpinat pentru a străbate masivul Chilkoot cu acest 
material greoi. Nici prin pasul White condiţiile nu sunt 
mai bune, şi, atât pe un drum cât şi pe celălalt, o mare 
parte din material se pierde. 

Mai sunt unii care, fie pentru a scăpa de greutatea 
transportului, fie pentru a cheltui mai puţin cu 
ambarcaţiunile, preferă să le comande la faţa locului sau 
să le construiască ei înşişi. Intr-o regiune atât de 
împădurită, nu se poate vorbi de lipsa de materie primă, 
şi, încă de pe acum, în jurul staţiunii de la lacul 
Lindeman există câteva şantiere şi joagăre în funcţiune. 

La sosirea caravanei, Bill Stell fu întâmpinat de 
oamenii săi, pe care-i folosea ca piloţi pentru a conduce 
bărcile de pe un lac pe altul, până la Yukon. Te puteai 
încrede în priceperea lor; erau buni cunoscători ai 
acestei navigaţii anevoioase. 

Temperatura fiind destul de scăzută, Summy Skim, 
Ben Raddle şi însoţitoarele lor au fost bucuroşi să se 
adăpostească în casa Cercetaşului, care le-a pus la 
dispoziţie cele mai bune camere. După puţină vreme, se 
aflau adunaţi cu toţii în încăperea comună, unde domnea 
o căldură plăcută. 

— Of! suspină Summy Skim, aşezându-se. Ce-a fost 
greu, a trecut! 

— Deh, deh! glăsui Bill Stell. Ca oboseală, poate că 
da... Şi totuşi, avem încă multe leghe de străbătut până 
să ajungem în Klondike. 

— Ştiu, dragă Bill, răspunse Summy Skim, dar îmi 
închipui că această a doua parte a călătoriei nu va mai fi 
atât de primejdioasă şi de obositoare. 

— În privinţa asta greşiţi, domnule Skim, adăugă 
Cercetaşul. 

— Totuşi, nu ne rămâne decât să ne lăsăm în voia 
curenților de pe lacuri, râuri şi fluvii. 

— Aşa s-ar fi întâmplat dacă am fi scăpat de iarnă. Din 
nefericire încă nu a început dezgheţul. Când se va 
produce acesta, ambarcaţia noastră va pluti printre 
sloiuri şi nu o dată vom fi siliţi să târâm barca pe uscat; 
ceea ce nu-i deloc uşor... 

— Hotărât lucru, strigă Summy Skim, sunt încă multe 
de făcut pentru ca turismul să devină mai lesnicios în 
ţinutul ăsta nesuferit! 

— Poţi fi sigur că se vor face, afirmă Ben Raddle, 
întrucât e vorba să se construiască aici o linie de cale 

ferată. Două mii de oameni vor fi folosiţi la această 
lucrare de către inginerul Hawkins. 

— Bine!... Bine! făcu Summy Skim. Nădăjduiesc să ne 
întoarcem mai înainte. Aşadar, să nu ne bizuim pe 
această cale ferată ipotetică şi să stabilim, dacă sunteţi 
de acord, itinerarul pe care trebuie să-l urmăm în 
condiţiile actuale. 

Socotind propunerea înţeleaptă, Cercetaşul întinse o 
hartă destul de rudimentară a regiunii. 

— Mai întâi, iată lacul Lindeman care se întinde la 
poalele muntelui Chilkoot şi pe care va trebui să-l 
străbatem în toată lungimea lui. 

— Durează mult traversarea? întrebă Summy Skim. 

— Nu, răspunse Cercetaşul, dacă suprafaţa este 
îngheţată peste tot, sau dacă gheaţa s-a topit în 
întregime. 

— Şi după aceea? întrebă Ben Raddle. 

— După aceea va trebui să cărăm barca şi bagajele pe 
uscat vreo jumătate de leghe, pentru a ajunge la 
staţiunea de la lacul Bennet. Mai departe, durata 
drumului depinde de temperatură, care, după cum aţi 
văzut şi dumneavoastră, poate varia foarte mult de la o 
zi la alta. 

— Într-adevăr, recunoscu Ben Raddle, nişte diferenţe 
între douăzeci şi douăzeci şi cinci de grade, după cum 
suflă vântul, dinspre nord sau dinspre sud. 

— În concluzie, adăugă Bill Stell, avem nevoie fie de 
un dezgheţ total care să ne îngăduie navigația, fie de un 
ger uscat care să întărească zăpada, astfel încât barca 
să alunece pe ea ca o sanie. 

— În sfîrşit, zise Summy Skim, iată-ne, să zicem, ajunşi 
la lacul Bennet... 

— Acesta se întinde pe o lungime de douăsprezece 
leghe, explică Cercetaşul. Dar nu trebuie să socotim mai 
puţin de trei zile pentru a-l străbate, ţinând seama şi de 
popasurile necesare. 

— După ce trecem de el, va trebui să cărăm iar barca 
pe uscat? întrebă Summy Skim privind harta. 

— Nu, pentru că vom pluti pe râul Caribou, lung doar 
de o leghe, care face legătura dintre lacul Bennet şi 
lacul Marsh, de mărime aproape egală cu el. Părăsind 
acest lac, trebuie să urmărim, pe o lungime de vreo zece 
leghe, meandrele unui râu, pe parcursul căruia vom 
întâlni pragurile de la White Horses, foarte greu şi 

uneori foarte primejdioase de trecut. Vom ajunge apoi Ia 
confluenţa cu râul Tahkeena, la căpătui lacului Labarge. 
În această parte a drumului se pot ivi cele mai mari 
întârzieri, acolo unde va trebui să străbatem pragurile 
White Horses. Mi s-a întâmplat să rămân o săptămână 
întreagă în amonte de lacul Labarge. 

— Şi lacul acesta e navigabil? întrebă Ben Raddle. 

— În întregime, de-a lungul celor treisprezece leghe 
ale sale, răspunse Bill Stell. 

— În concluzie, în afara câtorva porţiuni de drum, 
când vom merge pe uscat, ambarcaţiunea noastră ne va 
duce până la Dawson City? întrebă Ben Raddle. 

— Direct, domnule Raddle, răspunse Bill, şi, orice s-ar 
spune, călătoria pe apă e mult mai uşoară. 

— Ce distanţă desparte lacul Labarge de Klondike, 
atât pe râul Lewis cât şi pe Yukon? întrebă Ben Raddle. 

— Cam vreo sută cincizeci de leghe, ţinând seama şi 
de ocolişuri. 

— Văd că n-am ajuns încă, declară Summy Skim. 

— De bună seamă, răspunse Cercetaşul. După ce vom 
fi ajuns la râul Lewis, la marginea de nord a lacului 
Labarge, ne vom afla abia la jumătatea drumului. 

— Ei bine! Ţinând seama de drumul lung care ne mai 
aşteaptă, eu zic să ne refacem puterile şi, de vreme ce 
avem prilejul să petrecem o noapte în bune condițiuni 
aici, la staţiunea lacului Lindeman, haideţi la culcare, 
spuse în încheiere Summy Skim. 

Într-adevăr, pentru cei doi veri a fost una dintre cele 
mai liniştite nopţi de la plecarea din Vancouver. Sobele 
burduşite cu lemne răspândeau o căldură foarte plăcută 
în căsuţa bine adăpostită şi bine închisă. 

A doua zi, pe 1 mai, la ora nouă s-a dat semnalul de 
pornire. Cei mai mulţi dintre oamenii care-l însoţiseră pe 
Cercetaş de la plecare, din Skagway, aveau să-i urmeze 
până în Klondike. Serviciile lor vor fi foarte folositoare 
când vor trebui să împingă pe uscat barca transformată 
în sanie, până ce vor ajunge să plutească pe lacuri ori să 
coboare pe cursul râului Lewis şi al Yukonului. Cât 
despre câini, ei aparţineau rasei locale. Aceste animale, 
obişnuite cu poverile, au labele lipsite de păr, ceea ce le 
îngăduie să alerge prin zăpadă fără a se împiedica. Dar, 
cu toate că erau obişnuite să tragă la sănii, tot sălbatice 
rămăseseră. De fapt, păreau că sunt la fel cu lupii şi 
vulpile. În orice caz, nu cu mângâieri şi zaharicale 

izbuteau conducătorii lor să se facă ascultați. 

Printre angajaţii lui Bill Stell se afla acum un cârmaci, 
căruia îi era rezervată sarcina de a conduce 
ambarcaţiunea prin lacurile navigabile. Acesta era un 
indian din Klondike, pe nume Neluto, de nouă ani în 
slujba Cercetaşului. Foarte priceput în meseria lui, 
Neluto cunoştea greutăţile de tot felul pe care le 
prilejuieşte traversarea lacurilor, a pragurilor şi a 
râurilor, şi te puteai încrede în iscusinţa lui. Inainte de a 
intra în slujba Cercetaşului, fusese salariatul Companiei 
golfului Hudson şi vreme îndelungată îi călăuzise pe 
vânătorii de blănuri prin aceste ţinuturi nesfârşite. 
Cunoştea foarte bine regiunea pe care o străbătuse în 
lung şi-n lat, chiar şi dincolo de Dawson City, până la 
marginea cercului polar. 

Neluto ştia destul de bine limba engleză pentru a 
înţelege şi a se putea face înţeles. De altfel, în afara 
lucrurilor legate de meseria lui, nu vorbea deloc şi, cum 
se zice, trebuia să-i scoţi vorba din gură cu cleştele. 
Totuşi, acestui om obişnuit cu clima din Klondike i se 
puteau cere lămuriri foarte preţioase. De aceea Ben 
Raddle socoti că e bine să-l întrebe ce părere avea 
despre starea vremii şi dacă lacurile se vor dezgheţa 
curând. 

Neluto declară că, după părerea lui, nu erau motive 
să se prevadă topirea zăpezii, nici dezgheţul sloiurilor 
decât peste vreo cincisprezece zile, doar dacă nu s-o 
petrece cumva o schimbare bruscă a stării atmosferice, 
fenomen des întâlnit la această altitudine ridicată. 

Ben Raddle nu pricepu mare lucru din aceste lămuriri 
confuze. 

În orice caz, trebui să renunţe la ideea de a afla mai 
mult de la un om care era hotărât să nu se compromită. 

Dacă viitorul rămânea nesigur, cel puţin prezentul nu 
le îngăduia nici o îndoială. Pe suprafaţa lacului 
Lindeman nu vor naviga, ci vor înainta cu săniile. Jane şi 
Edith îşi vor găsi totuşi loc în barca ce va aluneca pe una 
din laturi şi pe care bărbaţii o vor urma umblând pe jos. 

Vremea era liniştită, vântul aspru din ajun se 
domolise şi tindea să se abată către sud. Totuşi, gerul 
puternic — douăzeci de grade sub zero — era foarte 
potrivit pentru mers, pe care vârtejurile de zăpadă l-ar fi 
îngreunat mult. 

Pe la unsprezece străbătuseră lacul Lindeman şi le-a 

trebuit mai mult de un ceas ca să parcurgă cei doi 
kilometri care-i mai despărţeau de lacul Bennet, astfel 
că, la ora prânzului, Cercetaşul şi caravana lui poposeau 
la staţiunea ce se afla la marginea de miazăzi a lacului. 

În această staţiune înghesuiala era la fel de mare ca 
şi la Sheep Camp, din trecătoarea Chilkoot. Mii de 
emigranţi se aşezaseră acolo, aşteptând un prilej să-şi 
poată continua drumul. Peste tot se ridicaseră corturi, 
care nu vor întârzia să fie înlocuite prin colibe şi case, 
dacă exodul spre Klondike va mai continua câţiva ani. 

Chiar de pe acum, în acest germene de sat, care 
poate va deveni târg sau oraş, se găseau hanuri care s- 
ar putea transforma în hoteluri, joagăre şi şantiere de 
construcţii navale, împrăştiate pe malurile lacului, fără 
să mai vorbim de un post de poliţie, ale cărei îndatoriri 
nu erau lipsite de primejdii printre aventurierii ce 
mişunau în voie prin toată regiunea. 

Indianul Neluto nu greşise deloc răspunzând în doi 
peri când fusese întrebat despre starea vremii. La 
începutul după-amiezii se produse o schimbare bruscă a 
condiţiunilor atmosferice. 

Vântul se îndreptă direct către sud şi termometrul 
urcă la 0 grade centigrade. Erau nişte simptome asupra 
cărora nu te puteai înşela. Se putea trage concluzia că 
anotimpul rece lua sfârşit, că dezgheţul va elibera în 
curând suprafaţa apelor curgătoare şi a lacurilor. 

Încă de pe acum, lacul Bennet era parţial degajat de 
sloiuri. 

Printre icefields, sau câmpuri de gheaţă şerpuiau 
trecători prin care se putea strecura o ambarcaţie, cu 
condiţia să-şi prelungească drumul. 

Către sfârşitul zilei, temperatura urcă şi mai mult, 
dezgheţul se  înteţi, câteva sloiuri începură să se 
desprindă de maluri şi să se îndepărteze către nord. 
Aşadar, dacă peste noapte nu se va lăsa din nou gerul, 
vor ajunge la capătul de miazănoapte a lacului, fără 
greutate. 

Termometrul nu cobori nici în timpul nopţii şi, la 
ivirea zorilor, pe 2 mai, Bill Stell constată că navigația 
se va desfăşura în condiţii destul de bune. Dacă va 
continua să adie vântul dinspre sud, vor putea folosi vela 
din spate. 

Dis-de-dimineaţă, când voise să încarce în barcă 
bagajele şi proviziile de alimente, Cercetaşul constatase 

că treaba era gata făcută. Edith şi Jane îşi luaseră încă 
din ajun această sarcină. Sub îndrumarea lor, totul 
fusese  orânduit mai bine decât s-ar fi aşteptat. 
Folosiseră până şi ultimul colţişor, astfel că toate 
baloturile, de la cel mai mare până la cel mai mic, se 
aliniau într-o ordine desăvârşită, plăcute la 
vedere, uşor de scos. 

Întâlnindu-se pe mal cu cei doi veri, le împărtăşi şi lor 
uimirea pe care o simţise. 

— Într-adevăr, spuse Ben Raddle, amândouă sunt 
uluitoare. Energia, permanenta bună dispoziţie a 
domnişoarei Jane, neînduplecata şi blânda fermitate a 
domnişoarei Edith sunt de-a dreptul surprinzătoare şi 
încep să capăt convingerea că am făcut o bună afacere 
cu ele. 

— Ce afacere? întrebă Bill Stell. 

— N-ai să-nţelegi... Dar spune-mi, Cercetaşule, 
continuă Ben Raddle, cum ţi se pare vremea? S-a sfârşit 
oare cu iarna? 

— N-aş vrea să mă pronunt definitiv, răspunse 
Cercetaşul. Mi se pare totuşi că lacurile şi râurile nu vor 
întârzia să se dezgheţe. De altfel, strecurându-ne prin 
locurile eliberate de sloiuri, chiar dacă vom fi nevoiţi să 
ne prelungim drumul, barca noastră... 

— Nu va fi silită să-şi părăsească drumul ei firesc, şi 
asta-i foarte bine, completă Summy Skim. 

— Neluto ce zice despre asta? întrebă Ben Raddle. 

— Neluto zice, declară cu hotărâre indianul, că nu 
trebuie să ne temem că se va opri dezgheţul, dacă 
termometrul nu coboară. 

— Foarte bine! încuviinţă Ben Raddle râzând. Tu nu 
rişti niciodată să te compromiţi, băiete... Dar sloiurile în 
derivă nu sunt primejdioase? 

— Ah! Barca e solidă, afirmă Bill Stell. A făcut până 
acum dovada, navigând de multe ori pe vremea 
dezgheţului. 

Ben se întoarse către indian. 

— Ce zici, Neluto, stărui el, n-ai vrea să-mi spui mai 
limpede care e părerea ta? 

— Au trecut două zile de când s-au pus în mişcare 
primele sloiuri, dovadă că partea de sus a lacului trebuie 
să fie eliberată, răspunse pilotul. 

— Ah! Ah! exclamă Ben pe un ton satisfăcător. lată în 
sfârşit o părere. Dar despre vânt ce crezi, pilotule ? 

— S-a pornit cu două ore înaintea zorilor şi ne este 
favorabil. 

— Asta-i adevărat, pilotule; dar va continua să bată? 

Neluto se întoarse şi privi către sud orizontul închis 
de masivul Chilkoot. Pe coasta muntelui abia se zărea o 
ceaţă uşoară. După ce întinse mâna într-acolo, pilotul 
răspunse: 

— Cred că vântul va ţine până deseară, domnule... 

— E-n regulă! 

— ...Numai să nu se schimbe de-acum încolo, completă 
Neluto, foarte serios. 

— Îţi mulţumesc, pilotule, zise Ben îmbufnat. lată-mă 
pe deplin lămurit. 

Ambarcaţiunea Cercetaşului era un fel de şalupă, sau 
mai degrabă o barcă lungă de treizeci şi cinci de 
picioare. În spate se afla o tendă sub care se puteau 
adăposti două-trei persoane, ziua sau noaptea, în timpul 
viscolelor sau al rafalelor de ploaie. Această 
ambarcaţiune cu fundul turtit avea o lăţime de şase 
picioare, ceea ce îi îngăduia să poarte o velă cu 
suprafaţa mare. Croită ca vela foc a şalupelor de 
pescuit, pînza era legată în capătul din faţă şi se căţăra 
până în vârful unui catarg subţire, înalt de cincisprezece 
picioare. în caz de furtună, era lesne să eliberezi acest 
catarg din călcâiul său şi să-l culci pe bănci. 

După o astfel de ambarcaţiune cu greu te-ai fi putut 
ţine. Dar, cu vântul pieziş, înainta şi mai uşor. Când 
sinuozităţile trecerilor printre câmpurile de gheaţă îl 
sileau pe cârmaci să ia vântul în faţă, se strângea pânza 
şi se trecea la vâsle, care, mânuite de braţele puternice 
ale celor patru vâslaşi canadieni, îngăduiau să se atingă 
o viteză 
mai potrivită. 

Suprafaţa lacului Bennet nu e prea mare. El nu poate 
fi comparat cu întinsele mări interioare din nordul 
Americii, bântuite de furtuni. Nu încape îndoială că 
pentru o asemenea traversare proviziile luate de 
Cercetaş erau suficiente: carne conservată, pesmeţi, 
ceai, cafea, un butoiaş cu rachiu, plus o rezervă de 
cărbuni pentru plită. De altfel, se bizuiau pe pescuit, 
apele acestea fiind foarte bogate în peşte, precum şi pe 
vânat — potârnichi şi găinuşele sălbatice care trăiesc pe 
malurile lacului. 

Cu pilotul Neluto la cârmă, cu Jane şi Edith în spatele 

pânzei de cort sub care se adăpostiseră, cu Summy Skim 
şi Ben Raddle stând lângă Bill Stell, cu cei patru oameni 
aşezaţi în faţă, ca să înlăture cu nişte prăjini lungi 
sloiurile de gheaţă, barca se desprinse de mal pe la ora 
opt. 

Navigaţia devenise destul de anevoioasă printre 
numeroasele ambarcaţiuni ce pluteau pe trecerile dintre 
gheţuri. Vrând să profite de dezgheţ şi de vântul 
favorabil, câteva sute de bărci părăsiseră staţiunea de la 
lacul Bennet. Nu era chip să eviţi ciocnirile în mijlocul 
unei asemenea flotile. Şi să te ţii atunci ce strigăte, ce 
înjurături, ce ameninţări izbucneau din toate părţile, 
fără să mai vorbim de lovituri! 

În timpul după-amiezii se încrucişară cu o barcă a 
poliţiei. Cei aflaţi în ea aveau adesea prilejul să intre în 
acţiune. 

Şeful echipei de poliţişti îl cunoştea pe Cercetaş şi-i 
strigă din mers: 

— Salutare, Cercetaşule!... Mereu ne sosesc emigranţi 
din Skagway spre Klondike... 

— Da, răspunse canadianul, şi chiar mai mulţi decât ar 
trebui... 

— Şi mai mulţi decât se vor întoarce... 

— Asta aşa e! Cam la ce cifră se ridică numărul celor 
ce au traversat lacul Bennet? 

— La aproape cincisprezece mii. 

— Şi încă nu s-a sfârşit! 

— Nici pe departe. 

— N-aţi auzit dacă în aval a început dezgheţul ? 

— Aşa se spune. O să puteţi ajunge la Yukon pe apă. 

— Da, numai să nu vină iar gerul. 

— Să sperăm că nu. 

— Aşa să fie... Mulţumesc. 

— Drum bun! 

În lipsa vântului, înaintarea bărcii a avut de suferit. 
După două nopţi de stat pe loc, au ajuns la celălalt capăt 
al lacului Bennet abia în după-amiaza zilei de 4 mai. 

Acolo se desprinde din lac un râu mic, mai degrabă 
un canal, canalul Caribou, care, la mai puţin de o leghe, 
se varsă în lacul Tagish. 

Având în vedere că plecarea urma să aibă ioc a doua 
zi, după o noapte de odihnă, Summy Skim găsi cu cale 
să folosească ultimele ceasuri ale zilei ducându-se să 
vâneze prin câmpiile din apropiere. De îndată ce-şi 

exprimă această intenţie, spre marea lui bucurie, Jane 
Edgerton se arătă dispusă să-l însoţească. 

Dorinţa ei n-a părut nimănui nepotrivită. Fata asta 
era bine înarmată pentru viaţă. Summy Skim era un 
vânător iscusit, dar nici ea nu se arătă mai puţin 
îndemânatică, astfel că se întoarseră curând cu produsul 
comun al expediției lor, trei perechi de potârnichi şi 
patru găinuşe sălbatice, cu pene de culoare verde- 
deschis. Între timp, Edith pregătise pe malul râului un 
foc din vreascuri, astfel că vânatul, fript deasupra unei 
flăcări vioaie, fu declarat excelent. 

Lacul Tagish, cu o lungime de şapte leghe şi 
jumătate, este legat de lacul Marsh printr-o deschidere 
îngustă care, la data de 6 mai, când caravana ajunsese 
acolo, era astupată de sloiuri pe o distanţă de o jumătate 
de leghe. Au fost deci siliţi să tragă pe uscat barca, 
închiriind o pereche de catâri. Navigaţia fu reluată pe 7 
mai. 

Pentru a străbate lacul Marsh, le trebuiau patruzeci şi 
opt de ore, deşi lungimea lui nu depăşeşte şapte, până la 
opt leghe. Vântul sufla dinspre nord şi doar cu vâslele, 
nu se putea conta pe o înaintare rapidă. Din fericire, 
flotila de bărci părea mai puţin înghesuită decât pe lacul 
Bennet, numeroase ambarcaţiuni fiind lăsate în urmă, şi 
pe 8 mai, înainte de apusul soarelui, se pregătiră să 
înnopteze la capătul lacului. 

— Cercetaşule, dacă nu mă înşel, nu mai avem de 
trecut decât un singur lac, ultimul din regiune, spuse 
Ben Raddle, după masa de seară. 

— Da, domnule Raddle, răspunse Bill Stell, lacul 
Labarge. Dar mai întâi va trebui să plutim pe râul Lewis, 
şi acolo vom întâmpina cele mai mari greutăţi ale 
călătoriei. Va trebui să trecem pragurile de la White 
Horses, unde au pierit multe ambarcaţiuni cu oameni şi 
bagaje. 

Aceste cataracte reprezintă de fapt cea mai serioasă 
primejdie pentru navigația dintre Skagway şi Dawson 
City. Ele se întind pe trei kilometri şi jumătate din cei 
optzeci şi cinci care despart lacul Marsh de lacul 
Labarge. Pe această porţiune scurtă, diferenţa de nivel 
nu e mai mică de treizeci şi două de picioare, iar cursul 
râului este 
plin de recife, astfel că ambarcaţiunile sunt în mare 
primejdie de a se sfărâma de ele. 

— N-am putea merge pe lângă mal? întrebă Summy 
Skim. 

— Nu e cu putinţă, răspunse Cercetaşul. Dar se 
construieşte o linie electrificată pe care se vor 
transporta bărcile, cu încărcătură cu tot, în aval de 
cataracte. 

— Dacă acest drum se construieşte, înseamnă că el nu 
e încă terminat, nu-i aşa, Cercetaşule? 

— Aşa e, domnule, cu toate că sute de muncitori 
lucrează la construcţie. 

— Atunci n-avem de ce să ne mai ocupăm de el. O să 
vezi tu, Bill, că n-o să fie gata nici la întoarcerea noastră. 

— Numai să nu rămâneţi în Klondike mai mult decât v- 
aţi propus, răspunse Bill Stell. Ştii precis când pleci în 
Klondike, dar nu ştii niciodată când te întorci de acolo... 

— Nici măcar dacă te mai întorci vreodată! încuviinţă 
Summy Skim cu convingere. 

A doua zi după-amiază, pe 9 mai, barca ajunse la 
cataracte. Nu era singura ambarcaţiune care se 
aventura în această trecere primejdioasă. Alte bărci 
veneau în urmă, şi câte dintre cele ce se grăbeau astfel 
în amonte vor mai ajunge oare în aval!... 

E lesne de înţeles că piloţii care cârmuiesc bărcile 
prin cataractele White Horses cer simbrie foarte mare. 
Aceşti trei kilometri le aduc o sută cincizeci de franci 
pentru fiecare călătorie. Aşa stând lucrurile, ei nu se 
simt deloc îndemnați să-şi schimbe bănoasa lor meserie 
pentru cea de căutător de aur. 

Prin locul acela, viteza curentului era de cinci leghe 
pe oră. Le-ar fi trebuit deci un timp foarte scurt ca să 
parcurgă cei trei kilometri ai cataractelor, de n-ar fi fost 
siliţi să ocolească numeroasele stânci de bazalt, 
împrăştiate între cele două maluri, ori să se ferească din 
calea sloiurilor de gheaţă, obstacole plutitoare a căror 
izbitură ar fi zdrobit şi cea mai solidă ambarcaţiune. 
Toate acestea măresc simţitor durata 
drumului. 

În repetate rânduri, barca trebui să-şi schimbe brusc 
direcţia cu ajutorul vâslelor, ca să evite ciocnirea fie cu 
o altă barcă, fie cu un sloi de gheaţă, şi iscusinţa 
pilotului îi scoase de multe ori din impas. Ultima treaptă 
a acestor cataracte este cea mai primejdioasă şi aici se 
întâmplă cele mai multe catastrofe. Trebuie să te ţii bine 
de marginea bărcii pentru a nu fi azvârlit peste bord. 

Dar Neluto avea ochiul ager, mâna sigură, un sânge 
rece de nezdruncinat, şi dacă n-a izbutit să se ferească 
de câteva trombe de apă, pe care o aruncară repede în 
râu, în cele din urmă, partea aceea, atât de temută, fu 
depăşită fără nici o stricăciune. 

— De acum, ce-a fost greu a trecut nu-i aşa, Bill? 
întrebă Summy Skim. 

— Fără-ndoială, răspunse Ben Raddle. 

— Într-adevăr, domnilor, întări Cercetaşul. Nu ne mai 
rămâne decât să traversăm lacul Labarge, apoi să 
parcurgem râul Lewis, pe o distanţă de vreo sută şaizeci 
de leghe.... 

— O sută şaizeci de leghe i repetă Summy Skim 
râzând. S-ar putea spune că am şi ajuns. 

Sfătuindu-se cu Neluto, Bill Stell hotări să facă un 
popas de douăzeci şi patru de ore la staţiunea de la lacul 
Labarge, unde ajunseră în seara de 10 mai. Vântul sufla 
puternic dinspre nord. Chiar cu ajutorul vâslelor, barca 
ar fi izbutit cu greu să iasă în larg, şi pilotul nu era prea 
încântat să încerce traversarea în asemenea condiţii, 
temându-se că o scădere de temperatură ar putea 
determina formarea sloiurilor şi 
acestea ar ţintui caravana în mijlocul lacului îngheţat. 

Staţiunea de la lacul Labarge, înfiinţată după modelul 
şi pentru acelaşi scop ca şi cele de pe lacurile Lindeman 
şi Bennet, cuprindea vreo sută de case şi colibe. Într- 
una din aceste case, împodobită cu numele de «hotel», 
călătorii noştri avură norocul să găsească nişte camere 
libere. Lacul Labarge, lung de aproape cincizeci de 
kilometri, este alcătuit din două părţi care se împreună 
chiar la locul de unde izvorăşte râul Lewis. 

Desprinsă de țărm în dimineaţa zilei de 12 mai, 
ambarcaţiunii i-au trebuit treizeci şi şase de ore ca să 
străbată prima parte a lacului. Abia în după-amiaza de 
13 mai, pe la ceasurile cinci, după ce înfruntaseră 
nenumărate rafale, Cercetaşul şi tovarăşii săi ajunseră 
la râul Lewis, care coteşte către nord-est îndreptându-se 
spre fortul Selkirk. Chiar a doua zi, barca începu să 
plutească pe acest râu, aflat în plin 
dezgheţ. 

Pe la ceasurile cinci, Cercetaşul dădu ordin să se 
acosteze pe malul drept, unde aveau să rămână peste 
noapte. Jane şi Summy coborâră pe țărm. Se auziră 
curând focuri de armă şi câteva perechi de rațe şi de 


88 


găinuşe sălbatice  îngăduiră să se  economisească 
conservele la masa de seară. 

De altfel, şi celelalte ambarcaţiuni ce coborau pe râul 
Lewis socotiseră potrivit să înnopteze acolo, astfel că pe 
maluri se vedeau licărind mai multe focuri de tabără. 

Începând din ziua aceea, problema dezgheţului părea 
în întregime rezolvată. Sub influenţa vântului de sud, 
termometrul se menținea la cinci-şase grade peste zero. 
Formarea sloiurilor pe râu nu mai era deci posibilă. 

În timpul nopţii nu era de temut vreun atac din partea 
fiarelor. Prin împrejurimile râului Lewis nu se arătaseră 
urşi, spre marele regret al lui Summy Skim, care 
pierdea astfel ocazia de a dobori unul din aceste grozave 
plantigrade. În schimb, trebuiau să se apere împotriva 
miliardelor de musculiţe şi abia izbuteau să se ferească 
de înţepăturile lor, pe cât de dureroase pe atât de 
enervante, alimentând focurile 
toată noaptea. 

După ce au coborât râul Lewis, pe o distanţă de 
cincizeci de kilometri, în după-amiaza zilei de 15 mai 
Cercetaşul şi tovarăşii săi de drum trecură pe lângă 
confluenţa cu râul Hootalingqua, apoi, a doua zi, pe lângă 
cea cu râul Big Salmon, doi afluenţi ai râului Lewis. 
Avură prilejul să observe cum îşi schimbă râul coloarea 
lui albastră atunci 
când îşi împreunează apele cu cele ale afluenților. A 
doua zi, barca trecu pe lângă gurile râului Walsh, în 
prezent părăsit de prospectori, urmă apoi Cassiarul, un 
banc de nisip ieşit la suprafaţă din apele secate, de unde 
prospectorii adunaseră într-o lună aur în valoare de 
treizeci de mii de franci. 

Călătoria continuă pe o vreme foarte schimbătoare. 
Barca înainta când cu ajutorul vâslelor, când cu pânzele 
întinse, iar prin locurile înguste şi întortocheate 
remorcată cu frânghii. 

La 25 mai, cea mai mare parte din cursul râului 
Lewis, care în curând avea să poarte numele Yukon, 
fusese străbătută în condiţii favorabile, astfel că 
Cercetaşul hotări să se oprească la Turenne, loc de 
popas aşezat pe o faleză smălţată în acest anotimp de 
primele flori; anemone, brânduşe şi ienuperi parfumaţi. 
Numeroşi emigranţi îşi ridicaseră acolo corturile. Barca 
avea nevoie de unele reparaţii şi rămaseră pe loc 
douăzeci şi patru de ore, astfel că Summy Skim avu 

prilejul să-si exercite sportul lui preferat. 

În următoarele două zile, datorită unui curent cu o 
viteză de patru noduri pe oră, barca înainta destul de 
repede. în după-amiaza de 28 mai, după ce depăşise 
labirintul insulelor Myersall, se apropie de malul stâng 
şi acostă în faţa fortului Selkirk. 

Fortul acesta, construit în 1848 pentru a-i adăposti pe 
agenţii golfului Hudson, distrus în 1852 de indieni, în 
prezent nu-i decât un bazar destul de bine aprovizionat 
înconjurat de colibe şi de corturile emigranților, el 
dirijează navigația pe marele râu care, începând de 
acolo, poartă numele de Yukon, fiind îmbogăţit cu apele 
râului Pelly, principalul său afluent de pe malul drept. 

La preţuri, ce-i drept, cam piperate, Cercetaşul găsi 
la fortul Selkirk tot ce-i trebuia şi, după douăzeci şi 
patru de ore de odihnă, în dimineaţa de 30 mai, barca se 
lăsă din nou în voia curentului. Trecură, fără să se 
oprească, prin dreptul confluenței cu râul Stewart care 
începea să-i atragă pe căutătorii de aur. Incă de pe 
acum, pe tot parcursul lui de trei sute de kilometri 
mişunau căutători de aur. Barca făcu apoi un 
popas de o jumătate de zi la Ogilvie, pe malul drept al 
Yukonului. 

În aval, fluviul se lăţea din ce în ce mai mult, astfel că 
ambarcaţiunile puteau circula mai uşor printre 
numeroasele sloiuri în derivă spre nord. 

După ce lăsară în urmă gurile lui Indian River şi ale 
lui Sixty Miles Creek, care se deschideau faţă în faţă la o 
distanţă de patruzeci şi opt de kilometri de Dawson City, 
Cercetaşul şi însoțitorii săi intrară, în sfârşit în capitala 
ținutului Klondike, în după-amiaza de 3 iunie. 

Chiar în clipa când coborau din barcă, Jane se apropie 
de Ben Radd.le şi-i întinse o foaie ruptă dintr-un carneţel, 
pe care scrisese câteva cuvinte. 

— Îngăduiţi-mi, domnule Raddle, să vă dau chitanta, 
spuse ea. 

Ben luă hârtia şi citi: 

Primit din partea domnului Ben Raddle o călătorie 
confortabilă de la Skagway la Dawson, potrivit clauzelor 
prevăzute în contractul nostru. Drept care îi înmânez 
prezenta chitanţă. 

Urma semnătura. 

— E în regulă, zise Ben calm, vârând în buzunar 
hârtia, cu un aer cât se poate de serios. 

—  Îngăduiţi-mi totodată, domnilor, zise Jane, 
adresându-se acum celor doi veri, să adaug la chitanţă 
mulţumirile Edithei şi ale mele pentru modul prietenesc 
în care v-aţi purtat faţă de noi, pentru care vă vom fi 
recunoscătoare. 

Fără să mai adauge o vorbă, Jane îi strânse mâna lui 
Ben Raddle. Dar când veni rândul lui Summy Skim, 
acesta, fără să-şi ascundă emotia, reţinu mânuţa ce i se 
oferise. 

— Staţi puţin!... Staţi puţin... domnişoară Jane, zise 
Summy zăpăcit, vreţi să ne părăsiţi cu adevărat? 

— Vă mai îndoiţi? întrebă Jane urnită. Nu ne-am 
înţeles astfel de la început? _ 

— Desigur, da... încuviinţă Summy. Imi închipui cel 
puţin că ne vom mai întâlni, nu-i aşa? 

— Nădăjduiesc, domnule Skim, dar asta nu depinde de 
mine. De-acum încolo totul depinde de mersul 
prospecţiunilor. 

—  Prospecţiuni!.... strigă Summy. Zău, domnişoară 
Jane, tot nu v-a ieşit din cap gândul acesta nesăbuit! 

Cu o mişcare bruscă, Jane îşi smulse mâna dintr-a lui. 

— Nu văd nimic nesăbuit în planurile mele, domnule 
Skim, zise ea pe un ton înţepat. Ar trebui să vă închipuiţi 
că n-am făcut drumul până la Dawson ca să-mi schimb 
dintr-o dată planurile, ca o sfârlează care se răsuceşte 
după bătaia vântului.... Cu atât mai mult cu cât mi-am 
luat nişte obligaţii pe care înţeleg să le respect, adăugă 
ea întorcându-se spre Ben Raddle. 

Să fi fost Summy Skim mai sensibil din fire? Ceea ce 
este sigur, e că în clipa aceea se simţea tare nefericit, 
fără să-şi dea seama de ce. 

— Evident!... Evident!... bâlbâi el fără convingere, în 
vreme ce fetele se îndreptau cu paşi hotăriţi spre 
spitalul din Dawson. 


IX 
KLONDIKE 


Această parte a Americii de Nord, care se numeşte 
Alaska, este o regiune întinsă, scăldată de apele celor 
două oceane, Pacific şi Oceanul îngheţat de Nord. Se 
apreciază că acest teritoriu se întinde pe o suprafaţă de 
o mie cinci sute de kilometri pătraţi, pe care împăratul 
rus, din simpatie pentru Statele Unite, sau, după cum se 

zice, din antipatie pentru Marea Britanie, a cedat-o 
Americii, care făcu în ziua 

aceea încă un pas spre realizarea doctrinei lui Monroe: 
«Toată America, americanilor». 

În afara zăcămintelor aurifere pe care le cuprinde, s- 
ar mai putea trage oare vreun folos din acest ţinut 
scăldat de Yukon, jumătate canadian, jumătate alaskian, 
din care o parte este situată dincolo de cercul polar şi al 
cărui pământ nu poate fi în nici un fel cultivat? Nu prea 
e de crezut. 

Totuşi să nu uităm că Alaska, inclusiv insulele 
Baranof, Amiralității, Prince de Galles, care ţin de ea, 
precum şi arhipelagul Aleutinelor, are un litoral pe care 
s-au dezvoltat multe porturi unde pot acosta vapoarele, 
începând de la Sitka, capitala statului Alaska, până la 
Saint-Michel, aşezat la gurile Yukonului, unul dintre cele 
mai mari fluvii din lume. 

Meridianul o sută patruzeci şi unu a fost arbitrar ales 
drept linie de demarcaţie între Alaska şi Canada. În ceea 
ce priveşte graniţa de sud, care deviază şi se încovoaie 
în aşa fel încât să cuprindă şi insulele de pe lângă țărm, 
aceasta probabil că nu este suficient de bine precizată. 

Aruncându-ţi privirea pe o hartă a Alaskăi, constaţi că 
pământul ei e neted pe cea mai mare întindere. Abia 
spre sud solul începe să se înalțe. Acolo începe lanţul 
muntos care se prelungeşte străbătând Columbia şi 
California, sub numele de Cascade Ranger. 

Ceea ce te izbeşte în mod deosebit este cursul 
Yukonului. După ce a scăldat Canada, îndreptându-se 
spre nord, după ce a acoperit-o cu uriaşa lui reţea de 
afluenţi, măreţul fluviu pătrunde în Alaska, descrie o 
curbă până la Fort Yukon, apoi, coborând din nou spre 
sud-vest, merge să se verse în marea Behring, la Saint- 
Michel. 

Yukonul este mai mare decât însuşi Mississippi, 
părintele apelor. Debitul său nu e mai mic de douăzeci şi 
trei de mii de metri cubi pe secundă, iar cursul lui se 
întinde pe două mii două sute nouăzeci kilometri, 
străbătând un bazin a cărui suprafaţă este de două ori 
mai mare decât suprafaţa Franţei. 

Dacă teritoriile pe care le parcurge nu pot fi cultivate, 
în schimb aria forestieră este foarte întinsă. Aici se 
găsesc îndeosebi codri nepătrunşi de cedri galbeni, din 
care s-ar putea aproviziona întreagă lume dacă pădurile 

mai accesibile ar fi secătuite. În ceea ce priveşti fauna, 
ea este reprezentată mai ales prin ursul negru, elanul, 
karibu-ul 

american, berbecul de munte, capra sălbatică, cu părul 
lung şi alb apoi o bogată colecţie de vânat cu pene — 
găinuşe sălbatice, becaţine sturzi, potârnichea zăpezilor, 
rațe, ce se înmulţesc cu miliardele 

Apele care scaldă imensul perimetru al coastelor nu 
sunt mai puţin bogate în mamifere marine şi peşti de 
toate speciile. Printre ei exist unul, denumit harlatan, 
asupra căruia merită să ne oprim puţin. Peştele acesta e 
atât de îmbibat de ulei încât, fără nici o pregătire 
prealabilă, îi poţi da foc pentru a ilumina, aşa cum ai 
face cu o torţă. 

De aici i se trage şi numele de Candle Fish, pe carei 
l-au dat americanii. 

Descoperit de către ruşi în 1730, explorat în 1741, pe 
vremea când populaţia lui, în general de origine indiană, 
nu depăşea în total treizeci şi trei de mii de locuitori, 
ţinutul acesta e invadat în prezent! de o mulţime de 
emigranţi şi de prospectori, pe care zăcămintele aurifere 
îi atrag de câţiva ani în Klondike. 

Despre zăcămintele acestea arctice s-a vorbit pentru 
prima oară 
în anul 1864. Pe vremea aceea, reverendul Mac Donald 
găsise aur, să-l aduni cu lopata, într-un pârâu aproape 
de Fort Yukon. 

În 1882, o echipă de foşti prospectori din California, 
printre ei aflându-se şi fraţii Boswell, se încumetă să 
străbată trecătoarea Chilkoot şi începu să exploateze 
noile terenuri aurifere. 

În 18865 căutătorii de aur de pe Lewis-Yukon 
semnalară zăcămintele de pe Forty Miles Creek, puţin 
mai în aval de viitorul oraş Dawson, aproape chiar pe 
locul ce avea să-l ocupe mai târziu claim-ul 129 al lui 
Josias Lacoste. După doi ani, în momentul în care 
guvernul canadian proceda la delimitarea provinciei, ei 
izbutiseră să extragă aur 
în valoare de şase sute de mii de franci. 

În 1892, Compania North American Trading and 
Transportation, din Cicago, întemeiază târguşorul 
Cudahy, la confluenţa dintre Forty Miles Creek şi Yukon. 


1 Acţiunea romanului se petrece la sfârşitul secolului 
trecut. 

Cam în aceeaşi vreme, în timp ce supravegheau 
lucrările, treisprezece agenţi de poliţie, patru subofiţeri 
şi trei ofiţeri au adunat nu mai puţin de un milion cinci 
sute de mii de 

franci din claim-urile de pe Sixty Milles Creek, situat 
puţin în amonte de Dawson City. 

Semnalul fusese dat; prospectorii vor alerga acum din 
toate părţile, în 1895, o mie de canadieni, majoritatea de 
origine franceză, traversează muntele Chilkoot. 

Răsunătoarea veste se răspândeşte însă în 1896. 
Tocmai se descoperise un curs de apă de o nemăsurată 
bogăţie. Această apă era Eldorado, un afluent al 
Bonanzei, la rândul său afluent al râului Klondike, el 
însuşi afluent al Yukonului. Mulțimea căutătorilor de aur 
începe să dea buzna. La Dawson City, loturile care se 
vindeau cu douăzeci şi cinci de franci ajunseră în curând 
la preţul de o sută cincizeci de mii. 

Regiunea care poartă numele de Klondike este de fapt 
doar un district al Canadei. Meridianul o sută patruzeci 
şi unu, care trasează linia de demarcaţie dintre Alaska, 
devenită americană, şi posesiunile Marii Britanii, 
constituie totodată şi graniţa occidentală a acestui 
district. 

Granița de nord o alcătuieşte Klondike River, un 
afluent al Yukonului, cu care îşi are confluenţa chiar în 
Dawson City, pe care-l desparte în două părţi inegale. 

La est se învecinează cu acea parte a Dominionului 
unde îşi fac apariţia primele ramificații ale Munţilor 
Stâncoşi, străbătută de la sud la nord de fluviul 
Mackenzie. 

Centrul districtului este presărat cu coline, dintre 
care cea mai înaltă, denumită Domul, a fost descoperită 
în iunie 1897. Acestea sunt singurele forme de relief ale 
unei suprafeţe, în general netedă, pe care se desfăşoară 
reţeaua hidrografică legată de bazinul Yukonului. Cei 
mai mulţi afluenţi ai acestuia poartă cu ei grăunţe de 
aur, 
iar pe malurile lor se află în prezent sute de claim-uri în 
exploatare. Dar cel mai bogat pământ aurifer este cel 
scăldat de Bonanza, izvorâtă din colinele Cormack, şi de 
numeroşii ei afluenți: Eldorado, Queen, Bulder, 
American, Pure Gold, Cripple, Tail etc. 

Astfel se explică de ce, pe un teritoriu brăzdat de 
pârâuri şi râuri eliberaţi de gheţuri vreme de trei-patru 

luni pe an, pe aceste zăcăminte atât de numeroase şi 
relativ uşor de exploatat, prospectorii se reped cu 
grămada; înţelegem de ce numărul lor creşte de la an la 
an, în ciuda oboselii, suferințelor şi dezamăgirilor 
întâmplate pe drum. 

Cu câţiva ani în urmă, pe locul în care Klondike River 
se varsă în Yukon nu exista decât o mlaştină, adesea 
acoperită prin umflarea apelor după dezgheţ. Această 
tristă pustietate era însufleţită doar de câteva colibe, 
asemănătoare izbelor ruseşti, în care îşi duceau traiul 
mizer nişte familii de indigeni. 

Într-o bună zi, un canadian, pe nume Leduc, întemeie 
la confluenţa celor două ape oraşul Dawson, care încă 
din 1898 număra mai bine de optsprezece mii de 
locuitori. 

La început Dawson City a fost împărţit de fondatorul 
său în loturi pentru care acesta nu cerea mai mult de 
douăzeci şi cinci de franci, dar care în prezent îşi găsesc 
cumpărători la preţuri variind între cincizeci de mii şi 
două sute de mii de franci. Dacă zăcămintele din 
Klondike nu sunt condamnate să secătuiască prea 
repede, dacă se vor 
mai descoperi şi alte terenuri aurifere în bazinul marelui 
fluviu, s-ar putea întâmpla ca Dawson City să devină o 
metropolă tot atât de impunătoare cum este Vancouver 
în Canada sau Sacramente în California americană. 

În primele sale zile de existenţă, noul oraş a fost 
ameninţat să dispară inundat de apă, asemeni mlaştinei 
pe care fusese clădit. Au trebuit să se construiască 
diguri puternice pentru a-l feri de această primejdie, 
care, de altfel, nu-l ameninţă decât puţine zile din an. 

Într-adevăr, dacă în perioada în care gheţurile 
Yukonului se topesc creşterea apelor este atât de 
abundentă încât ar putea pricinui mari ravagii, în timpul 
verii, dimpotrivă, nivelul apelor scade într-atât, încât 
poţi trece prin albia lui Klondike River cu piciorul. 

Ben Raddle cunoştea în amănunt povestea acestui 
district. Luase informaţii despre toate descoperirile 
făcute în ultimii ani. Ştia care fusese creşterea 
constantă a randamentului terenurilor şi ce întorsături 
fericite ale norocului se produseseră acolo. El afirma că 
nu venise în Klondike decât pentru a-şi lua în stăpânire 
claim-ul de pe 
Forty Miles Creek, pentru a-şi da seama de valoarea lui 

şi pentru a-l vinde la un preţ cât mai bun. Fiindcă 
spunea aşa, trebuia să-l crezi. Dar Summy Skim simţea 
că, pe măsură ce se apropiau de regiunea auriferă, 
creştea şi interesul vărului său pentru problemele legate 
de prospectare şi se temea din ce în ce mai mult ca nu 
cumva 

să prindă rădăcini în acest ţinut al aurului şi al 
suferinţei. 

Pe atunci, districtul cuprindea nu mai puţin de opt mii 
de claim-uri, numerotate de la vărsarea afluenților şi 
subafluenţilor Yukonului până la izvorul acestora. 
Claim-urile aveau o suprafaţă de cinci sute de picioare, 
sau de două sute cincizeci, potrivit modificărilor aduse 
de legea din 1896. 

Preferinţele prospectorilor şi ale companiilor se 
îndreptau către zăcămintele Bonanzei, ale afluenților săi 
şi ale colinelor de pe malul stâng al lui Klondike River. 

Din acest sol privilegiat, Georgy Mac Cormack a 
vândut mai multe claim-uri de douăzeci şi patru de 
picioare lungime pe paisprezece lăţime, din care s-au 
extras pepite în valoare de opt mii de dolari, adică 
patruzeci de mii de franci, în mai puţin de trei luni. 

Bogăția zăcămintelor de pe Eldorado este într-atât de 
mare, încât, după statisticile din Ogilvie, fiecare sită 
valorează în medie între douăzeci şi cinci şi treizeci şi 
cinci de franci. Şi dacă, după cum se pare, filonul are o 
lăţime de treizeci de picioare, o lungime de cinci sute şi 
o grosime de cinci picioare, se poate trage concluzia că 
el va produce până la douăzeci de milioane de franci. 
Astfel, încă de pe atunci, societăţile şi companiile căutau 
pe toate căile să achiziţioneze cât mai multe claim-uri, 
oferind care mai de care preţuri mai ridicate. 

Era într-adevăr păcat — cel puţin aşa trebuie să-şi fi 
spus Ben Raddle, pentru că Summy Skim nici nu se 
gândea la asta — că moştenirea pe care le-o lăsase 
unchiul Josias nu era unul din claim-ul de pe Bonanza, în 
loc să fie situată pe Forty Miles Creek, de cealaltă parte 
a Yukonului. Fie că ar fi exploatat-o ei înşişi, fie că ar fi 
vândut-o, oricum câştigul ar fi fost mult mai mare. Dacă 
moştenitorilor li s-ar fi oferit un preţ mai ridicat, poate 
că aceştia nici n-ar fi pornit la drum spre Klondike; 
Summy Skim s-ar fi aflat acum în vacanţă, la ferma sa 
din Green Valley, în loc să se împotmolească pe străzile 
acestei capitale, al cărei noroi cuprinde, poate, bucățele 

din preţiosul 
metal. 

Mai rămâneau, ce-i drept, propunerile făcute de 
Trading and Transportation Company, dacă nu cumva, 
neprimind răspuns, acestea şi-or fi pierdut valabilitatea. 

La urma urmelor, Ben Raddle venise să vadă cum 
stau lucrurile, şi va vedea. Cu toate că numărul 129 nu 
produsese niciodată pepite de trei mii de franci — cea 
mai mare găsită în Klondike atingea această valoare — 
probabil că nu era nici secătuit, de vreme ce se 
prezentaseră cumpărători. Companiile americane sau 
engleze nu _ 
tratau asemenea afaceri cu ochii închişi. În cel mai rău 
caz, cei doi veri puteau nădăjdui să-şi acopere măcar 
cheltuielile făcute cu drumul. 

De altfel, Ben Raddle auzise că se şi vorbea despre 
noi descoperiri, îi împuiase urechile lui Summy despre 
râul Hunter, un afluent al lui Klondike River, ce-şi 
poartă apele printre munţi înalţi de cincizeci de 
picioare, bogat în zăcăminte al căror aur este mai curat 
decât cel din Eldorado: despre Gold Bottom unde, după 
rapoartele din 
Ogilvie, ar exista un filon de cuarţ aurifer, producând 
până la o mie de dolari pe tonă; despre sute de alte râuri 
şi mai grozave încă. 

—  Înţelegi, Summy, încheia Ben Raddle, dacă 
aşteptările noastre vor fi înşelate, ne vom putea întoarce 
oricând în ţinutul acesta extraordinar. 

Summy se făcea că nu pricepe şi revenea mereu la 
oile lui: 

— Toate astea-s bune. Îngăduie-mi totuşi, dragă Ben, 
să te aduc la realitate. E-n regulă cu Bonanza, Eldorado, 
Bear, Hunter, Gold Bottom. Dar pe noi ne interesează 
Forty Miles Creek, şi despre acest Forty Miles Creek nu 
pomeneşte nimeni, de parcă nici n-ar exista. 

— Există, fii liniştit, îi răspundea Ben Raddle, fără să-şi 
piardă cumpătul. Te vei putea convinge îndată, la faţa 
locului. 

Apoi, întorcându-se la ideea lui preferată, continua: 

— Cum de nu te impresionează şi pe tine acest 
minunat Klondike? Aici străzile sunt într-adevăr pavate 
cu aur. Şi Klondike nu este singurul teritoriu din 
împrejurimi brăzdat de filoane aurifere. N-ai decât să-ţi 
arunci ochii pe o hartă şi ai să vezi ce multe regiuni 

bogate în minereu au fost descoperite până acum: în 
Chilkoot, pe care l-am 

traversat, în munţii Cassiar, pretutindeni. Alaska e plină 
de ele şi lanţul lor se prelungeşte până dincolo de cercul 
polar, până la ţărmul Oceanului îngheţat de Nord!... 

Dar imnul acesta înflăcărat nu izbutea să-i zdruncine 
seninătatea lui Summy. În zadar încerca Ben Raddle să- 
i fluture prin faţa ochilor toate comorile; acesta se 
mulțumea să-i răspundă zâmbind: 

— Ai dreptate, Ben, ai perfectă dreptate. Bazinul 
Yukonului este într-adevăr un ţinut binecuvântat de zei. 
În ceea ce mă priveşte, mă gândesc cu nespusă 
mulţumire că nu avem decât o mică proprietate... Dacă 
ar fi fost mai mare, cu siguranţă că ne-ar fi trebuit mai 
multă vreme să scăpăm de ea. 


X 
ŞOVĂIELILE UNUI MERIDIAN 


— O îngrămădire de colibe, izbe, corturi pe suprafaţa 
unei mlaştini, un fel de tabără ameninţată mereu de 
revărsarea Yukonului şi a lui Klondike River, străzi pe 
cât de strâmbe pe atât de noroioase, băltoace la fiecare 
pas, nicidecum un oraş, mai degrabă ceva asemănător 
unei aglomerări de coteţe, potrivite, cel mult, să 
adăpostească miile 
de câini care se aud lătrând toată noaptea, iată cam ce-ţi 
închipuiai dumneata, domnule Skim, din auzite, despre 
Dawson City! Dar coteţele s-au transformat văzând cu 
ochii, datorită incendiilor care au curăţat terenul. Astăzi, 
Dawson este un oraş cu biserici catolice şi protestante, 
cu bănci şi hoteluri. În curând va avea două teatre, din 
care unul va fi o sală de operă cu mai bine de două mii 
de locuri etcetera, etcetera... Şi nu, nu-ţi închipui ce se 
subînţelege prin acest etcetera!... 

Astfel grăia doctorul Pilcox, un anglo-canadian 
rotofei, de vreo patruzeci de ani, viguros, energic, 
descurcăreţ, cu o sănătate de nezdruncinat, un 
organism de care nu se prinsese nici o boală şi care 
părea să se bucure de o imunitate de necrezut. Numit cu 
un an în urmă directorul spitalului din Dawson, el venise 
să se stabilească în acest 
oraş, în care avea condiţii favorabile să-şi exercite 
profesiunea, de vreme ce epidemiile de tot felul parcă îşi 

dăduseră aici întâlnire, fără să mai vorbim de febra 
molipsitoare a aurului, împotriva căreia era de altfel 
vaccinat cel puţin cât şi Summy Skim. 

Doctorul Pilcox era în acelaşi timp internist, chirurg, 
farmacist, dentist, şi, pentru că se făcuse cunoscut prin 
priceperea şi interesul manifestat faţă de bolnavi, 
clientela se îmbulzea în locuinţa lui confortabilă din 
Front street, una din străzile principale din Dawson City. 

Bill Stell îl cunoştea pe doctorul Pilcox şi se folosea 
de aceasta cunoştinţă pentru a-i recomanda familiile de 
emigranţi pe care le aducea de la Skagway în Klondike. 
La numai patruzeci şi opt de ore de la sosirea lor, se 
grăbi să-i pună în legătură pe Ben Raddle şi Summy 
Skim cu această persoană ce se bucura de foarte multă 
stimă. Exista oare vreun alt locuitor din Klondike mai 
bine informat de tot ceea ce se petrecea în întregul 
ţinut?... Şi dacă aveai nevoie de un sfat bun ori de o 
consultaţie bună şi tratamentul potrivit, cu siguranţă că 
numai acest om minunat putea să ţi le dea. 

Prima întrebare pe care i-a pus-o Summy Skim, a fost 
în legătură cu drăgălaşele lor tovarăşe de drum. Ce se 
întâmplase cu ele?... Le-a văzut cumva doctorul 
Pilcox?... 

— Nu mă mai întrebaţi! E nemaipomenită! exclamă 
doctorul Pilcox pe un ton patetic, vorbind la singular, 
spre marea îngrijorare a lui Summy. E o perlă fetiţa 
asta, o adevărată perlă, şi sunt încântat că am făcut-o să 
vină până aici. Nu-s decât două zile de când a pus 
piciorul în spital şi l-a şi schimbat. Deschizând azi- 
dimineaţă un dulap, 
am fost de-a dreptul uluit de strălucita rânduială pe care 
am găsit-o şi trebuie să vă mărturisesc că nu eram deloc 
obişnuit cu aşa ceva. Din curiozitate am mai deschis 
încă unul, încă trei, încă zece: toate erau la fel. Mai mult 
chiar: instrumentele mele sunt încântător de bine 
lustruite şi aşezate, iar sala de operaţii străluceşte de 
curăţenie, aşa cum n-a fost niciodată. În sfârşit, să vezi 
şi să nu crezi, copila asta şi-a câştigat în câteva ceasuri 
un neasemuit respect din partea întregului personal. 
Totul merge ca pe roate. Infirmierii şi infirmierele sunt 
la posturile lor. Paturile, aşternute cu grijă, au un aspect 
care-ţi încântă ochiul. Până şi bolnavii să mă ierte 
Dumnezeu dacă nu arată mai sănătoşi!... 

Ben Raddle părea foarte bucuros de cele auzite. 

— Sunt încântat, doctore, îi spuse el, de elogiile pe 
care le aduceţi noii dumneavoastră infirmiere. Asta 
dovedeşte că nu m-am înşelat în privinţa ei şi, după 
părerea mea, viitorul vă mai rezervă şi alte surprize 
plăcute. 

Summy Skim părea mai puţin vesel. Chipul lui 
exprima o adevărată nelinişte. 

— Scuzaţi... scuzaţi, doctore!... interveni el. Vorbiţi de 
una dintre fete... Dar, dacă-mi îngăduiţi, sunt două. 

— Da, ai dreptate, recunoscu râzând doctorul Pilcox, 
dar, în afară de faptul că o cunoşteam foarte bine pe cea 
care mi-a devenit infirmieră, pe cealaltă nu o cunoşteam 
deloc, şi abia dacă am avut timp s-o zăresc. A venit la 
spital cu verişoara ei, pentru ca după zece minute să 
plece şi să nu se mai întoarcă decât la prânz, costumată 
în prospector, cu târnăcopul pe umăr şi pistolul la 
cingătoare. Când am întrebat de ea ieri-dimineaţă, am 
aflat că aproape imediat a pornit la drum, fără să spună 
nimănui vreo vorbă. Verişoara ei m-a anunţat că avea 
intenţia să se apuce de prospectări, ea un bărbat. 

— Aşadar, a plecat?... stărui Summy. . 

— Absolut sigur, afirmă doctorul. În viaţa mea am 
văzut multe fiinţe ciudate, dar vă mărturisesc sincer că 
n-am întâlnit mai una de acest calibru! adăugă el. 

— Biata fetiţă! şopti Summy. Cum de-aţi lăsat-o să se 
vâre într-o acţiune atât de primejdioasă? 

Dar doctorul nu-l mai asculta pe Summy. începuse să- 
i vorbească lui Ben Raddle despre Dawson, şi părea că 
nu se mai poate opri. Doctorul Pilcox era mândru de 
oraşul său şi nu se sfia s-o arate. 

— Da, repeta el, într-adevăr, este demn de titlul pe 
care i l-a dat guvernul Dominionului — de capitală a 
districtului Klondike. 

— O capitală abia în construcţie, doctore, observă Ben 
Raddle. 

— Dacă nu e încă gata, va fi în curând, de vreme ce 
numărul locuitorilor săi creşte pe zi ce trece. 

— La cât se ridică în prezent? întrebă Ben. 

— La aproape douăzeci de mii, domnule. 

— Spune mai bine douăzeci de mii de trecători, 
doctore, nu douăzeci de mii de locuitori. Iarna, Dawson 
City trebuie să fie pustiu. 

— Ba, să avem iertare. Aici, în oraş, sunt stabiliţi 
douăzeci de mii de locuitori cu familiile lor, şi mei nu le 

trece prin cap, cum nu-mi trece nici mie, să-l 
părăsească. 

În vreme ce Ben Raddle se folosea de această 
enciclopedie grăitoare, care era doctorul Pilcox, spre a- 
şi îmbogăţi cunoştinţele, Summy stătea abătut, fără să 
scoată o vorbă. Gândul lui călătorea cu Jane Edgerton. 
Şi-o închipuia umblând pe drumul lung şi sălbatic, 
singură, părăsită, fără altă apărare decât voinţa ei 
neîmblânzită... Dar, la urma urmelor, ce-l interesa pe 
el ? Zănatica asta n-avea decât să se ducă în calea 
suferinţei şi a morţii, dacă ţinea neapărat... Scuturând 
din umeri, Summy alungă departe de el aceste griji şi 
interveni în discuţie. 

— Şi totuşi, spuse el ca să-l întărite pe bunul doctor, 
nu văd în Dawson ceea ce caracterizează de obicei o 
capitală... 

— Ce vorbeşti! strigă doctorul Pilcox înfoindu-se, 
atitudine care-l făcea să pară şi mai rotofei. Dar aici e 
reşedinţa comisarului general al teritoriului Yukonului, 
maiorul James Walch, şi a unei întregi ierarhii de 
funcţionari, aşa cum n-o să găsiţi în metropolele 
Columbiei sau ale Dominionului! 

— Şi cine sunt aceştia, doctore? 

— Un membru al Curţii Supreme, judecătorul Mac 
Guire; un comisar al aurului, M. Th. Fancett esquire!; un 
comisar al Teritoriilor Coroanei, M. Walsh esquire; un 
consul al Statelor Unite ale Americii, un agent consular 
al Franţei... A 

— Esquire, încheie glumet Summy Skim. Într-adevăr, 
nişte persoane tare sus-puse... Dar în privinţa 
comerţului? 

— Încă de pe acum avem două bănci, răspunse 
doctorul, The Canadian Bank of Commerce din Toronto, 
pe care o conduce domnul M.H.I. Wills şi The Bank of 
British North America. 

— Sunt suficiente. Dar cu bisericile cum staţi ? 

— Dawson City are trei, domnule Skim, o biserică 
catolică, una pentru reformaţi şi alta pentru protestanții 
englezi. 

— E foarte bine pentru paza sufletelor! Şi dacă se 
asigură la fel şi paza trupului!... 


1 Esquire — cel mai modest rang nobiliar în Anglia; 
mai frecvent, însoţeşte numele unor persoane care se 
bucură de prestigiu. 

— Există comandantul şef al poliţiei-călare, căpitanul 
Stearns, un canadian de origine franceză, şi un şef al 
serviciului poştal, căpitanul Harper, ambii având în 
subordine şaizeci de oameni. Ce părere aveţi de asta, 
domnule Skim ? 

— Sunt de părere, doctore, răspunse Summy Skim, că 
această căprărie a poliţiei este cu totul insuficientă, 
având în vedere numărul şi calitatea populaţiei din 
Dawson. 

— Va fi mărită atât cît va fi nevoie, asigură doctorul 
Pilcox, şi guvernul Dominionului nu va precupeţi nimic 
pentru a asigura securitatea locuitorilor din capitala 
ținutului Klondike. 

Trebuia să-l fi auzit pe doctor rostind cuvintele 
«capitala ținutului Klondike»! 

— Totul e cum nu se poate mai bine... adăugă Summy 
Skim. De altfel, nici nu ştiu de ce vă pun toate 
întrebările astea. Puţinul timp cât voi rămâne aici mă va 
împiedica, nădăjduiesc, să apreciez cum s-ar cuveni 
numeroasele calităţi ale oraşului Dawson. Iar dacă aici 
există şi un hotel, n-are rost să pretind mai mult. 

Existau cel puţin trei: Yukon Hotel, Klondike Hotel, 
Northern Hotel, şi Summy Skim o ştia prea bine, 
întrucât cei doi veri se instalaseră în ultimul. 

De altfel, dacă prospectorii vor continua să vină în 
număr tot atât de mare, cu siguranţă că proprietarii 
acestor hoteluri vor face avere. O cameră costă şapte 
dolari pe zi, iar mesele câte trei dolari fiecare pentru 
serviciu se plăteşte zilnic un dolar; preţul unui bărbierit 
este de un dolar, iar pentru tuns, un dolar şi jumătate. 

— Din fericire, observă Summy Skim, cu briciul n-am 
de-a face!... în privinţa părului, îmi iau angajamentul să-l 
duc cu mine neatins la Montreal! 

Cifrele de mai sus demonstrează cât de costisitor e 
traiul în Klondike. Cel ce nu se îmbogăţeşte repede, 
printr-un capriciu al norocului, este aproape sigur că se 
va ruina în scurt timp. Acest lucru se poate vedea şi 
după preţurile mercuriale ale pieţii din Dawson City: un 
pahar de lapte costă doi franci şi cincizeci, o livră de unt 
cinci franci, şi trebuie să dispui de doisprezece franci şi 
cincizeci de centime pentru a cumpăra o duzină de ouă. 
Livra de sare costă un franc, duzina de lămâi douăzeci şi 
cinci de franci. 

Cât despre băi, se plăteşte cu doisprezece franci şi 

cincizeci o baie obişnuită, iar preţul unei băi ruseşti se 
ridică la o sută şaizeci de franci! 

Summy Skim declară că e hotărât să se mulţumească 
cu băile _ 
obişnuite. În vremea aceea, Dawson City se întindea pe 
doi kilometri de-a lungul malului drept al Yukonului, la o 
distanţă de o mie două sute de metri de dealurile cele 
mai apropiate. Suprafaţa sa, de optzeci şi patru de 
hectare, era împărţită în două cartiere de către Klondike 
River, care se varsă aici în marele fluviu. Avea şapte 
bulevarde şi cinci străzi, încrucişându-se în unghiuri 
drepte şi mărginite de trotuare 
din lemn. Când aceste străzi nu erau brăzdate de sănii, 
în timpul nesfârşitelor luni de iarnă, ele erau pline de 
căruţe mari, de trăsuri cu roţi groase ce alergau cu 
zgomot asurzitor prin mulţimea de cîini. 

În jurul Dawsonului se întindeau numeroase grădini 
de legume în care creşteau napi, varză, lăptuci, 
păstârnac, dar în cantităţi insuficiente. De aceea, 
trebuiau aduse legume din Canada, din Columbia sau 
din Statele Unite, la preţuri foarte ridicate. În măcelării, 
carnea era adusă cu vapoarele frigorifice care urcau 
după dezgheţ Yukonul, 
de la Saint-Michel până la Dawson City. Din prima 
săptămână a lui iunie, aceste yukoners îşi făceau 
apariţia în aval, şi cheiurile răsunau de şuierăturile 
sirenelor lor. 

Dar pe timpul iernii, strâns în carapacea lui de 
gheaţă, Yukonul nu este navigabil, astfel că oraşul 
Dawson rămâne luni întregi izolat de restul lumii. Atunci 
trebuie să te mulţumeşti cu conservele, ferecat la tine 
acasă, întrucât temperatura scăzută face aproape 
imposibilă ieşirea în aer liber. 

Odată cu sosirea primăverii, epidemiile dau iama prin 
oraş. Scorbutul, meningita, febra tifoidă decimează 
populaţia slăbită de o izolare îndelungată. 

Mai ales în anul acesta, după iarna deosebit de aspră, 
saloanele spitalului erau arhipline. Personalul abia făcea 
faţă îndatoririlor, astfel că doctorul Pilcox avea mii de 
motive să fie mulţumit de ajutorul pe care i-l dădea, într- 
o situaţie foarte grea, noua şi preţioasa lui recrută. 

În ce hal de oboseală îi aduseseră lipsurile şi frigul pe 
aceşti bieţi oameni, veniţi de la depărtări atât de mari! 
Numărul deceselor creştea din zi în zi, iar pe străzi 

treceau fără-ncetare atelaje de câini, trăgând dricuri 
care purtau atâţia nenorociţi la cimitir, unde-i aştepta 
un mormânt simplu, săpat,pentru bieţii nefericiţi, în plin 
zăcământ de aur! 

În ciuda acestui trist spectacol, locuitorii din Dawson, 
sau cel puţin prospectorii în trecere, continuau să se 
lase în voia unor plăceri deşănţate. Cei care se duceau 
pentru prima oară la zăcăminte, ori cei ce se întorceau 
acolo, făceau mult zgomot prin sălile de jocuri sau prin 
cazinouri, nădăjduind să-şi redobândească banii cheltuiţi 
în 
câteva luni. Mulțimea se înghesuia prin restaurante şi 
baruri, în vreme ce epidemiile decimau oraşul. Văzând 
cele câteva sute de betivi, de cartofori, de aventurieri cu 
înfăţişarea robustă, nu ţi-ai fi putut închipui că atâţia 
nenorociţi, familii întregi, bărbaţi, femei, copii, cădeau 
răpuşi de lipsuri şi de boală. 

Toată această lume, lacomă de senzaţii tari, de emoţii 
zgomotoase, se înghesuia la Folies-Bergere, Monte- 
Carlo, Dominion, Eldorado — ar fi greşit să spunem de 
seara până dimineaţa, mai ales fiindcă la această epocă 
a anului, în preajma solstițiului, aici nu există nici 
dimineaţă, nici seară, apoi, pentru că asemenea locuri 
de plăcere nu sunt închise nici o clipă. Acolo se juca fără 
întrerupere pocher, monte şi ruletă. Acolo, în loc de 
suverani, dolari sau piaştri se azvârleau pe masa verde 
pepite şi praf de aur, în mijlocul vacarmului, al 
strigătelor, al provocărilor, al loviturilor şi, uneori, al 
focurilor de revolver. Acolo se petreceau scene de 
neînchipuit, pe care însăşi 
poliţia nu le putea stăvili, în care Hunter-ii, Malone-ii şi 
alţii ca ei deţineau rolurile principale. 

În Dawson, restaurantele sunt deschise zi şi noapte. 
La orice oră poţi mânca pui cu douăzeci de dolari 
bucata, ananas cu zece dolari, ouă proaspete cu 
cincisprezece dolari duzina; se fumează ţigări de trei 
franci şi cincizeci; se bea vin de douăzeci de dolari 
sticla, whisky, care costă la fel de scump cât o casă la 
ţară. 

De trei-patru ori pe săptămână, prospectorii de pe 
claim-urile învecinate se întorc aici şi-şi risipesc prin 
restaurante sau prin casele de jocuri tot ceea ce le-a 
dăruit mâlul Bonanzei şi al afluenților săi. 

E un spectacol trist, dezolant, în care ies la iveală cele 

mai jalnice vicii ale fiinţei omeneşti, astfel că puţinul ce 
i-a fost dat să-l vadă Summy Skim, încă din primele 
ceasuri, n-a făcut decât să-i mărească dezgustul pentru 
această gloată de aventurieri. 

Nădăjduia că nu va avea prilejul s-o cunoască 
îndeaproape şi, fără să piardă vremea, puse totul în 
mişcare pentru a scurta cât mai mult cu putinţă durata 
şederii în Klondike. 

Chiar din prima zi, după ce luaseră masa la Northern 
Hotel, Summy i se adresă vărului său: 

— Să ne ocupăm în primul rând de afacerea noastră. 
De vreme ce o companie s-a oferit să cumpere claim-ul 
129 de pe Forty Miles Creek, să mergem la această 
companie. 

— Când vei dori, răspunse Ben Raddle. 

Din nefericire, la birourile lui American and 
Transportation Trading Company li se răspunse că 
directorul, căpitanul Healey, era plecat într-o excursie 
prin împrejurimi şi că se va întoarce abia peste câteva 
zile. Aşadar, cei doi veri se văzură siliţi să-şi înfrâneze 
nerăbdarea. 

În aşteptare, căutară să capete unele amănunte 
despre situaţia proprietăţii lor. În această privinţă, Bill 
Stell era un ghid foarte potrivit. 

— Forty Miles Creek e departe de Dawson? îl întrebă 
Ben Raddle. 

— N-am fost niciodată acolo, răspunse Cercetaşul. Dar 
harta arată că acest râuleţ se varsă în Yukon la Fort 
Cudahy, spre nord- vest de Dawson City. 

— După numărul pe care-l poartă, presupun că lotul 
unchiului Josias nu poate fi prea departe, observă 
Summy Skim. 

— În nici un caz mai departe de treizeci de leghe, 
având în vedere că la această distanţă este trasată 
frontiera dintre Alaska şi Dominion şi că 129 se află pe 
teritoriul canadian, explică Cercetaşul. 

— Vom pomi de îndată ce vom fi discutat cu căpitanul 
Healey, declară Summy. 

— Bineînţeles, răspunse vărul său. 

Dar zilele se scurgeau fără ca directorul Healey să se 
arate. Pentru a doua oară, în după-amiaza zilei de 7 
iunie, Ben şi Summy părăseau Northern Hotel şi se 
îndreptau spre birourile companiei din Chicago. 

Cartierul forfotea de lume. Tocmai sosise un vapor pe 

Yukon şi din el debarcaseră o mulţime de emigranţi. În 
aşteptarea ceasului când urmau să se răspândească pe 
diferiţii afluenţi ai fluviului, unii pentru a-şi exploata 
propriile zăcăminte, alţii pentru a-şi închiria forţa de 
muncă la preţuri foarte ridicate, aceştia mişunau prin 
oraş. Front street, pe care se aflau principalele agenţii, 
era cea mai aglomerată dintre străzi. Mulţimii de 
oameni i se adăuga mulţimea de câini. La fiece pas te 
izbeai de aceste animale, prea puţin domesticite, ale 
căror urlete te asurzeau. 

— Acest Dawson este mai degrabă oraşul câinilor, 
spunea Summy Skim. Primul lui judecător ar trebui să 
fie un câine dog, iar numele care i s-ar potrivi mai bine 
ar fi Dog City. 

După multe ciocniri, înghesuieli şi injurii, Ben Raddle 
şi Summy Skim izbutiră să urce pe Front street până la 
birourile companiei. Căpitanul Healey tot nu se 
întorsese, astfel că se resemnară să stea de vorbă cu 
subdirectorul, domnul William Broll, care se interesă de 
scopul vizitei lor. Cei doi veri se recomandară: 

— Domnii Sumrny Skim şi Ben Raddle, din Montreal. 

— Sunt încântat să vă cunosc, domnilor. Într-adevăr 
încântat! afirmă domnul Broll. 

— Nu mai puţin, răspunse Summy Skim, politicos. 

— Sunteţi moştenitorii lui Josias Lacoste, proprietarii 
claim-ului 129 de pe Forty Miles Creek? întrebă domnul 
Broll. 

— Exact! încuviinţă Ben Raddle. 

— Dacă nu cumva, de când am plecat noi la drum, 
acest blestemat claim n-o fi dispărut, adăugă Summy. 

— Nu. domnilor, răspunse William Broll. Fiţi siguri că 
se află şi acum pe locui indicat în cadastru, la frontiera 
dintre cele două state... sau mai bine zis la frontiera 
probabilă... 

— Probabilă?... De ce probabilă? Ce rost are aici acest 
neaşteptat adjectiv ? 

— Domnule, continuă Ben Raddle fără a ţine seama de 
restricţiile de ordin geografic ale domnului Broll, am 
fost înştiinţaţi la Montreal că societatea dumneavoastră 
îşi propune să achiziţioneze claim-ul 129 de pe Forty 
Miles Creek... 

— Îşi propunea... aveţi dreptate, domnule Raddle. 

— În calitate de moştenitori, noi am venit să ne dăm 
seama de valoarea acestui claim şi dorim să ştim dacă 

societatea dumneavoastră îşi mai menţine oferta. 

— Da şi nu, răspunse domnul William Broll. 

— Da şi nu?! exclamă uimit Summy Skim. 

— Da şi nu! repetă Ben Raddle. Lămuriţi-ne, domnule. 

— Nimic mai simplu, domnilor, răspunse 
subdirectorul. Da, în cazul în care amplasarea claim-ului 
e stabilită într-un fel, nu, dacă ea e stabilită într-alt fel. 
În două cuvinte, am să... 

Dar, fără să mai aştepte urmarea, Summy Skim 
exclamă: 

— În orice fel ar fi, domnule, faptul e limpede. Unchiul 
nostru Josias Lacoste este sau nu proprietarul acestui 
claim, iar noi, ca moştenitori de drept, n-am devenit 
proprietari în locul lui? 

În sprijinul acestei afirmaţii, Ben Raddle scoase din 
portofel actele care confirmau dreptul lor de a intra în 
posesia claim-ului 129 de pe Forty Miles Creek. 

— Oh! Titlurile de proprietate sunt în regulă, nu mă 
îndoiesc câtuşi de puţin! Alta e problema, domnilor, zise 
subdirectorul, refuzând cu un gest să se uite la acte. 

— Vreţi să ne lămuriţi ? întrebă Summy, pe care 
atitudinea puţin răutăcioasă a domnului Broll începea 
să-l scoată din sărite. 

— Cîaim-ul 129, răspunse domnul Broli, se află pe 
Forty Miles Creek, la un punct al graniţei dintre Canada, 
dominion britanic, şi Alaska, aparţinând Statelor Unite... 

— Da, însă de partea canadiană, preciza Ben Raddle. 

— Depinde, răspunse domnul  Broll. Claim-ul 
dumneavoastră este canadian, dacă graniţa dintre cele 
două state e corect stabilită în locul în care s-a aflat 
până în prezent. În caz contrar, ea devine americană. 
Or, având în vedere că societatea noastră nu are dreptul 
să exploateze decât zăcăminte de origine canadiană, nu 
vă pot da decât un răspuns condiţionat. 

— După câte înţeleg, există la ora actuală o contestaţie 
în privinţa frontierei dintre Statele Unite şi Marea 
Britanie? 

— Chiar aşa, domnilor, explică domnul Broll. 

— Ştiam că se stabilise meridianul o sută patruzeci şi 
unu drept linie de demarcaţie, zise Ben Raddle. 

— Se stabilise, domnilor, şi pe bună dreptate. 

— Bine, dar nu-mi închipui că meridianul ar putea să-şi 
schimbe locul, chiar în Lumea Nouă, interveni Summy 
Skim. Nu-l văd pe meridianul o sută patruzeci şi unu 

plimbându-se de la răsărit la apus, cu bastonul în mână! 

—  Se-nţelege, aprobă domnul Broll, înveselit de 
izbucnirea lui Summy, dar poate că el nu se află chiar 
acolo unde a fost însemnat, în ultimele două luni s-au 
ridicat serioase obiecţii în această privinţă, şi este 
posibil ca frontiera să fie mutată puţin mai spre răsărit 
sau puţin mai spre apus. 

— Cu câte leghe ? întrebă Ben Raddle. 

— Doar cu câteva sute de metri. 

— Şi numai pentru atât se discută! strigă Summy 
Skim. 

— Au dreptate, domnule, răspunse subdirectorul. Ceea 
ce este american trebuie să le aparţină americanilor, iar 
ceea ce este canadian să fie al canadienilor. 

— Care dintre cele două state a reclamat? întrebă Ben 
Raddle. 

— Amândouă, răspunse domnul Broll. America 
revendică spre est o fâşie de pământ, pe care 
Dominionul o revendică, la rândul său, spre vest. 

— Ei, domnule! strigă Summy. La urma urmelor, ce ne 
priveşte pe noi toată povestea asta ? 

— Dacă America va avea câştig de cauză, unele claim- 
uri de pe Forty Miles Creek vor deveni americane, 
răspunse subdirectorul. 

— Şi 129 va fi printre acestea?... 

— Fără nici o îndoială, de vreme ce el este primul de la 
frontieră, răspunse domnul Broll, şi, în asemenea 
condiţii, societatea noastră îşi va retrage oferta. 

De data asta răspunsul era limpede. 

— Cel puţin, s-a început această modificare de 
frontieră? Întrebă Ben Raddle! 

— Da, domnule, şi lucrările de topografie se 
desfăşoară cu o deosebită precizie. 

Dacă ambele state reclamau cu atâta stăruinţă o fâşie 
de pământ destul de îngustă, de-a lungul meridianului o 
sută patruzeci şi unu, asta însemna că pământul în 
cauză era aurifer. Cine poate şti dacă această lungă 
fâşie, care pornea de la muntele Elie, la sud, şi se 
întindea până la Oceanul îngheţat de Nord, nu era 
străbătută de vreo vână bogată de aur, din care statul 
american se va pricepe să tragă foloase tot atât de mari 
ca şi Dominionul ? 

— În concluzie, domnule Broll, dacă 129 rămâne la 
estul frontierei, societatea îşi menţine oferta? întrebă 

Ben Raddle. 

— Cu siguranţă. 

— Şi dacă, dimpotrivă, va trece la vest, va trebui să 
renunţăm de a mai trata cu dumneavoastră? 

— Întocmai. 

— Foarte bine, declară Summy Skim, în cazul acesta 
ne vom adresa altcuiva. Dacă claim-ul nostru va fi mutat 
pe pământ american, vom căpăta pe el dolari în loc de 
lire sterline, asta-i tot. 

Cu aceste cuvinte întrevederea luă sfârşit, iar cei doi 
veri se întoarseră la Northern Hotel. 

Îl găsiră aici pe Cercetaş, pe care-l puseră la curent 
cu situaţia. 

— Oricum, îi sfătui el, cel mai înţelept din partea 
dumneavoastră, domnilor, ar fi să plecaţi cât mai curând 
la Forty Miles Creek. 

— Aşa ne-am gândit şi noi... Chiar mâine vom pleca. 
Dar dumneata, Bill, ce ai de gând să faci? 

— Eu mă întorc la Skagway, pentru a aduce la Dawson 
City o altă caravană. 

— Şi cât vei lipsi ? 

— Vreo două luni. 

— Ne bizuim pe dumneata pentru întoarcere. 

— Se înţelege, domnilor, dar nici dumneavoastră să nu 
pierdeţi timpul, dacă vreţi să plecaţi din Klondike înainte 
de sosirea iernii. 

— În privinţa asta, las' pe mine, Bill, afirmă Summy 
Skim cu căldură, deşi, la drept vorbind, începutul n-a 
fost deloc promiţător! 

— Se vor găsi cumpărători mai puţin chiţibuşari, 
afirmă Ben Raddle. În aşteptarea lor, să ne dăm noi 
înşine seama cum stau lucrurile... 

— Fireşte! Dar mă gândesc, interveni Summy, că-l vom 
reîntâlni acolo pe încântătorul nostru vecin... 

— Pe texanul acela, Hunter, continuă Ben Raddle. 

— Şi pe domnul Malone. Nişte gentlemeni foarte 
distinşi. 

— Ziceţi mai bine, nişte tâlhari buni de spânzurat, 
domnule Skim, îl corectă Bill Stell. Sunt foarte cunoscuţi 
la Skagway şi la Dawson City. Într-adevăr, veţi fi vecini, 
deoarece claim-ul 131 este lângă al dumneavoastră, cu 
toate că se află de cealaltă parte a actualei frontiere, iar 
vecinătatea lor n-are de ce să vă bucure. 

— Cu atât mai mult cu cît Summy a şi avut prilejul să-i 

dea o lecţie unuia dintre aceşti domni, adăugă Ben 
Raddle. Asta nu ne va uşura în nici un caz viitoarele 
relaţii. 

Bill Stell părea îngrijorat. 

— Afacerile dumneavoastră nu mă privesc, domnilor, 
spuse el pe un ton serios. Îngăduiţi-mi totuşi să vă dau 
un sfat. Nu vă duceti singuri la claim-ul 129. Dacă-l vreţi 
pe Neluto, vi-l pun la dispoziţie. Şi să nu porniţi la drum 
decât foarte bine înarmaţi. 

— Ce de aventuri! strigă Summy, ridicându-şi braţele 
spre cer... Când te gândeşti că, dacă am fi rămas liniştiţi 
la Montreal, claim-ul nostru ar fi acum vândut, pentru că 
târgul ar fi fost încheiat înaintea acestor neroade 
contestaţii de frontieră. Cât despre mine, eu m-aş fi 
instalat comod la Green Valley! 

— Nădăjduiesc că n-ai să începi iar cu văicărelile, 
protestă Ben Raddle. Doar mi-ai făgăduit, Summy. De 
altfel, dacă ai fi rămas la Montreal, n-ai fi avut prilejul să 
faci o călătorie atât de interesantă, de pasionantă, de 
neobişnuită... 

— Care mă lasă complet rece, Ben! 

— Nu te-ai afla acum la Dawson... 

— De care nu doresc decât să mă îndepărtez. Ben! 

— Nu le-ai fi venit într-ajutor Janei şi Edithei Edgerton. 
Summy strânse cu căldură mâna vărului său. 

— Vrei să-ţi spun ceva, Ben? Ei bine, pe cinstea mea, 
astea sunt primele cuvinte la locul lor pe care le-ai rostit 
în ultimele două luni. spuse el, în timp ce chipul i se 
lumină de un zâmbet. 


XI 
DE LA DAWSON CITY LA FRONIIERA 


Bill Stell le dăduse celor doi veri un sfat înţelept 
îndemnându-i să se grăbească. N-aveau nici o zi de 
pierdut, pentru a-şi isprăvi treburile. 

__ Iarna arctică vine repede la aceste latitudini ridicate. 
Începuse luna iunie şi către sfârşitul lui august se 
întâmplă ca sloiurile să umple din nou lacurile şi râurile, 
zăpezile şi viscolele să bântuie pretutindeni. Trei luni, 
doar atât durează anotimpul călduros în Klondike, iar 
cei doi veri trebuiau să-şi rezerve şi timpul necesar 
întoarcerii la Skagway, prin regiunea lacurilor sau, dacă 
voiau să-şi schimbe itinerarul, pentru coborârea pe 

Yukon de la Dawson la Saint-Michel. 

Ben  Raddle şi Summy Skim îşi  terminaseră 
pregătirile. Nu le lipsea nimic, chiar dacă şederea la 
claim-ul 129 s-ar fi prelungit peste prevederile lor. Pe 
deasupra, nu se punea problema să-şi facă rost de 
material pentru prospectări, nici să-l care cu ei, de 
vreme ce îl aveau acolo pe al lui Josias Lacoste, nici să 
angajeze muncitori, fiindcă nu 
intenționau să exploateze claim-ul de pe Forty Miles 
Creek. 

Totuşi, era mai bine să fie însoţiţi de o călăuză care să 
cunoască ţinutul. Întâlnind la Dawson City un alt pilot 
de-al său, pentru întoarcerea la lacul Lindeman, 
Cercetaşul li-l oferise pe Neluto. Ben Raddle acceptă, 
mulţumindu-i călduros lui Bill Stell. Cu greu ar fi putut 
face o alegere mai bună. Îl văzuseră pe indian la treabă 
şi ştiau că se pot bizui pe el în orice împrejurare, cu 
singura condiţie de a nu-i cere 
lămuriri prea precise. 

Ca mijloc de transport, Ben Raddle alese o brişcă, mai 
potrivita decât săniile pe care câinii sînt obişnuiţi să le 
tragă chiar după topirea gheții şi a zăpezii. Câinii erau 
foarte scumpi la vremea aceasta şi costau o mie cinci 
sute-două mii de franci unul. 

Această brişcă cu două locuri, cu un acoperiş din 
piele care putea fi ridicat sau strâns, destul de solidă 
pentru a rezista hurducăturilor şi izbiturilor, era trasă 
de un cal viguros. 

N-aveau nevoie să se aprovizioneze cu furaje, 
deoarece, păşunile se înşirau în acest anotimp de-a 
lungul drumurilor, şi în asemenea condiţii un cal putea fi 
hrănit mult mai uşor decât un atelaj de câini. 

La rugămintea lui Ben Raddle, Neluto cercetă brişcă 
cu multă băgare de seamă. A fost o cercetare extrem de 
amănunţită. Caroseria, oiştea, acoperişul, arcurile, totul 
a fost luat la rând, până la ultimul şurub. După ce sfârşi, 
Neluto avea pe chip o expresie de mulţumire 

— Ei, cum ţi se pare ? întrebă Ben Raddle. 

— Dacă nu se sfărâmă pe drum, afirmă indianul cu 
deplină convingere, cred că ne va duce până la claim-ul 
129. 

— Foarte mulţumesc, voinicule! strigă Ben Raddle, 
fără să-ş ascundă o pofta nestăvilită de râs. 

Cu toate acestea, izbuti să capete de la bănuitorul 

Neluto indicaţi folositoare cu privire la obiectele pe care 
trebuiau să le ia cu ei, şi în cele din urmă inginerul se 
încredința că nu-i lipsea nimic pentru a porni la drum. 

Între timp, Summy Skim se distra hoinărind pe 
străzile din Dawson City. Intra prin magazine, studia 
preţurile obiectelor de îmbrăcăminte. Ce bine că-şi 
făcuseră cumpărăturile la negustorul din Montreal! 

— Ştii, Ben, cât costă o pereche de pantofi în capitala 
districtului Klondike? îi spuse el vărului său în ajunul 
plecării. 

— Nu, Summy. 

— Intre cincizeci şi nouăzeci de franci. Dar o pereche 
de ciorapi ? 

— Habar n-am. 

— Zece franci. Dar cei de lână ? 

— Să zicem, douăzeci de franci. 

— Nu, douăzeci şi cinci. Dar nişte bretele ? 

— Se poate lipsi omul de ele, Summy. 

— Şi bine face; costă douăzeci şi opt de franci. 

— Ne vom lipsi. 

— Dar jartierele de damă ? 

— Puțin îmi pasă, Summy. 

— Patruzeci de franci, şi nouă sute de franci o rochie 
cusută la o croitoreasă bună. Hotărât lucru, în ţara asta 
ciudată eşti mai câştigat dacă rămâi celibatar. 

— Aşa o să facem, răspunse Ben, doar dacă n-ai cumva 
de gând să te însori cu vreo moştenitoare înstărită... 

— Să ştii, Ben, că sunt destule pe aici... mai ales 
aventurierele care stăpânesc claim-uri bogate pe 
Bonanza sau Eldorado. Dar am plecat flăcău din 
Montreal şi flăcău mă voi întoarce!... Ah! Montreal! 
Montreal!... Ce departe suntem de el!... 

— Distanţa care desparte Dawson City de Montreal, 
răspunse Ben Raddle pe un ton cam ironic, este perfect 
egală cu cea care desparte Montrealul de Dawson City, 
dragă Summy. 

— Bănuiam eu, răspunse Summy Skim, dar asta nu 
înseamnă că e şi mică! 

Cei doi veri n-au vrut să părăsească oraşul înainte de 
a trece pe la spital să-şi ia rămas bun de la Edith 
Edgerton. Înştiinţată de vizita lor, aceasta cobori îndată 
la vorbitor. Era delicioasă în costumul ei de infirmieră. 
Cu rochia din aba cenuşie, cu şorţul strălucitor de alb, 
ce-i cădea în cute de o desăvârşită regularitate, cu părul 

bine netezit, despărţit de o cărare perfect dreaptă, cu 
mâinile ei albe şi îngrijite, nu-ţi venea să crezi că 
aceasta era muncitoarea cea harnică, atât de liric 
descrisă de către doctorul Pilcox. 

— Ei bine, domnişoară, vă place noua dumneavoastră 
îndeletnicire? întrebă Ben Raddle. 

— Îţi place întotdeauna meseria care îţi asigură 
existenţa, răspunse simplu Edith. 

— Hm! Hm! articula Ben, prea puţin convins... în fine, 
sunteţi mulțumită. Asta-i principalul. Cât despre 
doctorul Pilcox, el nu mai conteneşte cu laudele la 
adresa dumneavoastră. 

— Doctorul e prea bun, răspunse tânăra infirmieră. Cu 
timpul, nădăjduiesc să devin mai pricepută. 

Summy interveni şi el în discuţie. 

— Dar de la verişoara dumneavoastră aveţi vreo 
veste ? 

— Nici una, declară Edith. 

— Prin urmare, continuă Summy, şi-a pus în aplicare 
planurile ? 

— Nu stabilise aşa ? 

— Dar ce crede ea c-o să realizeze dintr-asta? strigă 
Summy, cuprins de o bruscă mânie. Ce se va întâmpla 
cu ea dacă va da greş, după cum e de aşteptat, într-o 
acţiune atât de nesăbuită ? 

— Eu voi fi tot aici, gata s-o primesc, răspunse liniştită 
Edith. În cel mai râu caz, salariul meu ne va ajunge să 
trăim amândouă. 

— Atunci, se împotrivi Summy enervat, înseamnă că v- 
aţi hotărât să vă stabiliţi în Klondike, să nu mai plecaţi 
niciodată, să prindeţi rădăcini aici... 

— În nici un caz, domnule Skim, pentru că, dacă Jane 
izbuteşte, eu voi fi aceea care va profita de pe urma 
strădaniilor sale. 

— Grozavă combinaţie!... Deci vă veţi îndura să plecaţi 
din Dawson? 

— De ce nu? îmi place meseria de pe urma căreia îmi 
câştig pâinea, dar în ziua în care mă voi putea lipsi de 
ea, bineînţeles că-mi voi căuta una mai plăcută. 

Toate acestea erau rostite cu glas potolit, cu o 
siguranţă care înlătura orice contrazicere. Acestei 
concepţii calme şi moderate despre viaţă nu-i puteai 
aduce nici o obiecţie, aşa că Summy nu mai avu ce 
spune. De altfel, chiar de-ar fi vrut să-şi exprime o 

ultimă împotrivire, intervenţia doctorului Pilcox l-ar fi 
oprit. 

Luând cunoştinţă de apropiata plecare a celor doi 
veri, doctorul se pierdu în felicitări pentru interesanta 
călătorie ce urmau s-o facă şi, încălecând pe calul lui de 
bătaie, începu din nou să laude frumuseţile iubitului său 
Klondike. 

Summy Skim îşi arătă pe faţă dezaprobarea. Lui nu-i 
era drag ţinutul Klondike. Nu-l iubea deloc! 

— O să mai veniţi aici. Cel puţin dacă aţi avea prilejul 
să-l vedeţi pe timp de iarnă!... 

— Nădăjduiesc să nu am acest noroc, spuse Summy 
strâmbându-se. 

— Cine ştie! 

Viitorul ne va arăta dacă Summy Skim avea sau nu 
dreptate când trecea cu uşurinţă peste acest răspuns al 
doctorului. 

Încă de la cinci dimineaţa, în ziua de 8 a lunii iunie, 
brişca îi aştepta în faţa intrării de la Northern Hotei. 
Proviziile şi obiectele mărunte, necesare pentru drum, 
se aflau la locul lor. Calul tropăia între hulube, Neluto 
trona pe capră. 

— S-a încărcat totul, Neluto ? 

— Totul, domnule... 

— Atunci, dă-i drumul, porunci Ben Raddle. 

— „dacă n-a fost uitat vreun pachet la hotel, încheie 
indianul cu obişnuita-i prudenţă. 

Ben Radd.le îşi înăbuşi un suspin resemnat. 

— În sfirşit! Să sperăm că nu uităm nimic, zise el 
urcându-se în brişcă. 

— În primul rând să nu uităm că peste două luni 
trebuie să fim înapoi, la Montreal, adăugă Summy cu 
perseverenţa unui leit-motiv. 

Distanţa dintre Dawson City şi frontieră este de o 
sută patruzeci şi şase de kilometri. Având în vedere că 
claim-ul de pe Forty Miles Creek se afla pe această 
frontieră, în trei zile s-ar fi putut ajunge la el, dacă s-ar 
fi parcurs câte douăsprezece leghe pe zi. 

Neluto stabili etapele, în aşa fel încât să nu obosească 
prea mult calul. Parcurgeau câte două pe zi: prima de la 
şase dimineaţa la unsprezece, urmată de un popas de 
două ore; a doua de la ora unu la şase după-amiaza, 
când începeau să-şi facă pregătirile pentru noapte. Mai 
repede nu se putea merge prin ţinutul acesta deluros. 

În fiecare seară, dacă nu găseau cameră liberă la 
hanurile întâlnite în drum, Ben Raddle şi vărul său îşi 
aşezau cortul la adăpostul copacilor. Primele două etape 
se desfăşurară în condiţii bune. Vremea era frumoasă. O 
adiere uşoară împingea dinspre est câţiva nori aflaţi la 
mare înălţime, iar temperatura se menținea la zece 
grade peste zero. 

Terenul era presărat de dealuri, a căror înălţime nu 
depăşea o mie de picioare; coastele acestora erau 
smălţate de anemone, brânduşe, ienuperi, în toată 
izbucnirea lor primăvăratică. Prin scobiturile văilor se 
zăreau pilcuri masive de brazi, plopi, mesteceni şi pini. 

Lui Summy Skim i se spusese că vânatul nu va lipsi de 
pe drum, ba chiar aflase că urşii umblau în voie prin 
această parte a districtului. Aşadar, el şi Ben Raddle nu 
uitaseră să-şi ia puştile de vânătoare. Dar nu avură 
prilejul să le folosească. 

Pe deasupra, ţinutul nu era pustiu. Întâlneai acolo 
oameni angajaţi la claim-urUe de la munte, dintre care 
unele produceau zilnic până la o mie de franci de fiecare 
om. 

În cursul după-amiezii, brişcă ajunse la Fort Reliance, 
un târg foarte populat la vremea aceea. Întemeiat de 
Compania golfului Hudson pentru exploatarea blănurilor 
şi apărarea împotriva indienilor, Fort Reliance, ca multe 
aşezări de acelaşi fel, nu-şi mai are destinaţia de 
odinioară. De când cu descoperirea zăcămintelor 
aurifere, aşezarea militară s-a transformat în antrepozit 
pentru aprovizionare. 

La Fort Reliance, cei doi veri îl întâlniră pe maiorul 
James Walsh, comisarul general al teritoriilor Yukonului, 
aflat în inspecţie. 

Era un bărbat de vreo cincizeci de ani, foarte bun 
administrator, venit de doi ani în district. Guvernatorul 
Dominionului îl trimisese acolo pe vremea când 
zăcămintele aurifere începuseră să fie asaltate de miile 
de emigranţi, al căror exod părea că nu se va sfârşi 
curând. 

Sarcina lui era foarte grea. Trebuia să legifereze 
concesiuni, să parceleze claim-uri, să  încaseze 
impozitele, să menţină ordinea în această regiune, în 
care indienii nu-i primeau pe străini de bunăvoie şi, 
uneori, fără împotriviri. În fiecare zi se iveau mii şi mii 
de probleme. 

La necazurile obişnuite se adăuga acum şi contestaţia 
cu privire la meridianul o sută patruzeci şi unu, 
contestaţie care făcea necesară o nouă lucrare de 
topografie. Tocmai această problemă explica prezenţa 
maiorului James Walsh în regiunea vestică a ținutului. 

— Cine a zgândărit lucrurile, domnule Walsh? întrebă 
Ben Raddle. 

— Americanii, răspunse comisarul. Ei pretind că 
operaţiunea făcută pe vremea când Alaska aparţinea 
Rusiei n-a fost condusă cu exactitatea necesară. După 
părerea lor, graniţa reprezentată de meridianul o sută 
patruzeci şi unu ar trebui mutată mai spre răsărit, ceea 
ce ar determina trecerea în posesia Statelor Unite a 
celor mai 
multe claim-uri existente pe afluenții de pe malul stâng 
al Yukonului. 

— Prin urmare, adăugă Summy Skim, şi claim-ul 129, 
pe care-l moştenim de la unchiul nostru, Josias Lacoste? 

— Desigur, domnilor, dacă li se va da câştig de cauză, 
veţi fi primii care-şi vor schimba naționalitatea. 

— Domnule Walsh, putem nădăjdui că lucrările de 
rectificare se vor termina curând? întrebă Summy Skim. 

— Tot ce vă pot spune, declară domnul Walsh, este că 
a fost numită ad-hoc o comisie, care şi-a început 
activitatea de câteva săptămâni. Sperăm că frontiera 
dintre cele două state va fi definitivată înainte de sosirea 
iernii. 

— După părerea dumneavoastră, domnule Walsh, 
întrebă Ben Raddle, există vreun temei să se creadă că 
s-a făcut într-adevăr o greşeală şi că frontiera va trebui 
în cele din urmă mutată ? 

— Nu, domnule. După informaţiile pe care le am, se 
pare că această afacere nu e decât un prilej prin care 
nişte companii americane caută să pună beţe-n roate 
Dominionului. 

— Asta ne va sili să ne prelungim şederea în Klondike 
mai mult decât am fi dorit. Nu-i deloc vesel! 

— Voi face tot ce depinde de mine pentru a grăbi 
lucrările comisiei, afirmă comisarul general. Dar trebuie 
să vă spun că uneori munca este întreruptă datorită 
lipsei de bunăvoință a câtorva proprietari de claim-uri 
învecinate cu frontiera. În special cel de la 131... 

— Un texan, pe nume Hunter? zise Ben Raddle. 

— Chiar aşa. Aţi auzit de el ? 

— În timpul traversării de la Vancouver la Skagway, 
vărul meu a fost silit să intre în contact cu el... poate 
într-un fel cam prea tare! 

— În cazul acesta, trebuie să vă păziţi. E un individ 
foarte violent. Are un prieten, un oarecare Malone, care 
nu-i mai de soi decât el. 

— Acest Hunter se numără şi el printre cei care au 
cerut rectificarea meridianului, domnule Walsh? 

— Da. Şi e unul dintre cei mai înverşunaţi. 

— Ce interes ar putea să aibă ? 

— Acela de a se afla mai departe de graniţă şi de a 
scăpa astfel supravegherii indirecte a agenţilor noştri. 
El i-a întărâtat pe proprietarii zăcămintelor cuprinse 
între malul stâng al Yukonului şi actuala frontieră. Toată 
adunătura asta pestriță ar prefera să depindă de Alaska, 
mult mai slab administrată decât Dominionul. Dar, vă 
repet, 
nu cred că americanii vor avea câştig de cauză şi acest 
Hunter va înghiţi găluşca. Totuşi, vă sfătuiesc din nou să 
aveţi cât mai puţin de-a face cu vecinul dumneavoastră, 
un aventurier de cea mai proastă speţă, de care poliţia 
mea a trebuit să se ocupe în repetate rânduri. 

— În privinţa asta, nu vă faceţi nici o grijă, domnule 
Walsh, îl linişti Summy Skim. Noi n-am venit în Klondike 
să exploatăm claim-ul 129, ci să-l vindem. De îndată ce 
vom izbuti, vom lua drumul prin Chilkoot, Vancouver, 
până la Montreal, fără a mai privi înapoi. 

— Vă urez călătorie plăcută, domnilor, răspunse 
comisarul luându-şi rămas bun de la cei doi veri. Dacă 
vă pot fi de folos cu ceva, puteţi conta pe mine. 

A doua zi, brişcă porni din nou. Cerul era mai puţin 
albastru decât în ajun. Vântul dinspre nord-vest suflă o 
vreme în rafale. Dar, adăpostiţi sub acoperişul briştei, 
cei doi veri nu avură prea mult de suferit. 

Neluto n-ar fi putut îndemna calul să iuţească pasul. 
Pământul era tot mai desfundat. Făgaşurile, golite de 
gheaţa care le umpluse luni de zile, provocau 
hurducături periculose pentru brişcă şi cal. 

Treceau printr-o regiune împădurită cu pini, 
mesteceni şi plopi. 

Lemnul nu le va lipsi multă vreme prospectorilor, atât 
pentru folosul lor personal, cât şi pentru exploatarea 
clim-urilor. De altfel, solul acestei părţi a districtului 
ascunde în el aur, dar şi cărbune. La şase kilometri de 

Fort Cudahy, pe Coal Creek, la treisprezece mile mai 
departe, pe Cliffe Creek, apoi, la o distanţă de 
nouăsprezece kilometri, pe Flatte Creek, s-au descoperit 
zăcăminte dintr-o huilă foarte curată, ale cărei reziduri 
de cenuşă nu depăşesc cinci la sută. S-a mai găsit huilă 
şi în bazinul lui Five Fingers, şi aceasta va înlocui în 
mod avantajos lemnul, din care vapoarele de tonaj 
mijlociu consumă o tonă pe oră. 

Datorită cărbunilor, s-ar putea ca districtul să 
supravieţuiască şi după ce vor fi secătuite zăcămintele 
de aur. 

În aceeaşi seară, la sfârşitul celei de a doua etape 
care fusese deosebit de obositoare, Neluto şi tovarăşii 
săi ajunseră la Fort Cudahy, pe malul stâng al 
Yukonului. Şeful detaşamentului de poliţie-călare le 
recomandă sau mai bine zis, le indică un fel de han. 
Poate li se va părea mai bun decât cortul. 

După primirea acestei informaţii, Summy Skim dori 
să mai capete lămuriri într-o problemă care-l interesa şi 
începu să-l iscodească pe şeful poliţiei. Nu cumva văzuse 
în ultimele zile o femeie trecând prin Fort Cudahy? 

— Dacă am văzut o femeie pe aici! exclamă 
locotenentul râzând din toată inima. Nu, domnule, n-am 
văzut una, ci zeci şi sute de femei. Mulţi dintre 
muncitori târăsc după ei familii întregi, şi cred că vă daţi 
seama că printre acestea... 

— Oh, se împotrivi Summy, cea la care mă refer este 
atât de deosebită! E o prospectoare, locotenente, şi nu 
cred că există zeci şi zeci de prospectoare. 

— Aici vă înşelaţi, afirmă locotenentul. Există destule. 
Femeile sunt la fel de pătimaşe ca şi bărbaţii în 
vânătoarea de pepite. _ 

— Aşa! zise Summy. În cazul ăsta... înţeleg... 

— Am putea totuşi încerca, adăugă locotenentul. Dacă 
vreţi să-mi daţi semnalmentele persoanei care vă 
interesează... 

— E o tânără, explică Summy. Nu are decît douăzeci şi 
doi de ani. E mică de statură, foarte brună şi foarte 
drăguță. 

— Într-adevăr, asemenea semnalmente nu se întâlnesc 
prea des prin părțile noastre... Ziceați... o tânără... 
brună... mică de statură... drăguță... care să fi trecut de 
curând pe aici... 

Şeful poliției se străduia zadarnic să-şi aducă aminte. 

— Nu, nu-mi amintesc, declară el în cele din urmă. 

— O fi apucat alt drum, biata micuță, zise Summy 
abătut... îţi mulţumesc, totuşi, locotenente. 

Noaptea trecu de bine de rău, şi a doua zi, pe 10 
iunie, brişcă se aşternu la drum dis-de-dimineaţă. 

După ce iese din Fort Cudahy, Yukonul continuă să 
urce spre nord-vest până în locul unde întretaie 
meridianul o sută patruzeci şi unu, aşa cum era 
însemnat atunci pe hărţi. Forty Miles Creek, având o 
lungime de patruzeci de mile, de unde i se trage şi 
numele, o ia în amonte spre sud-vest, apoi se îndreaptă 
şi el spre frontieră, care-l 
taie în două părţi aproape egale. 

Neluto voia să ajungă în aceeaşi seară la locul ocupat 
de claim-ul lui Josias Lacoste. Îşi hrănise bine calul, pe 
care cele două zile de mers nu păreau să-l fi obosit prea 
mult. De va trebui să dea o goană, va fi în stare s-o facă. 
După aceea animalul se va odihni destul la claim. 

Pe la trei dimineaţa, când Ben şi Summy ieşiră din 
han, soarele răsărise de mult. Peste douăsprezece zile 
urma să fie solstițiul, şi atunci abia dacă va dispărea 
câteva minute sub linia orizontului. 

Brişcă înainta pe malul drept al lui Forty Miles Creek, 
mal foarte sinuos, pe alocuri încastrat de dealuri, 
despărțite prin râpe adânci. 

Ţinutul nu era câtuşi de puţin nepopulat. Peste tot se 
muncea pe claim-uri. La cotiturile malurilor, pe 
povârnişurile vâlcelelor se înălţau ţăruşi ce împrejmuiau 
fiecare placer, al cărui număr era înscris cu cifre de-o 
şchioapă. Utilajul nu era deloc complicat: ici-colo, câte o 
maşină acționată de mâna omului, câteva acţionate de 
apa vreunui pârâu. Cei mai mulţi dintre proprietari, 
uneori ajutaţi de un mic număr de muncitori, extrăgeau 
noroiul din puţurile săpate pe claim-ul lor şi-l prelucrau 
cu talerul şi sita. Totul s-ar fi petrecut aproape fără 
zgomot, dacă liniştea n-ar fi fost din când în când 
tulburată de strigătele de bucurie ale vreunui miner 
care descoperea o pepită mai mare. Primul popas dură 
de la ceasurile zece până la prânz. In timp ce calul 
păştea pe o păşune din apropiere, Ben Raddle şi Summy 
Skim îşi fumară liniştiţi pipa, după un prânz alcătuit din 
conserve şi biscuiţi, pe care-l sfârşiră cu o ceaşcă de 
cafea. 

Neluto porni la drum pe la douăsprezece şi-şi 

îndemnă cu stăruinţă calul. Cu câteva minute înainte de 
ora şapte zăriră la o mică depărtare ţăruşul indicator al 
claim-ului 129. 

în clipa aceea, smulgând hăţurile din mâinile lui 
Neluto, Summy Skim se ridică în picioare şi brişcă se 
opri. 

— Acolo!... rosti el arătând cu degetul o râpă ce cobora 
în pantă abruptă până la albia râului. 

Însoţitorii săi urmăriră cu privirea direcţia arătată şi 
zăriră în fundul râpei, puţin cam neclară din pricina 
depărtării, o siluetă ce le părea cunoscută. Era un 
prospector, mic de statură, pe cât se putea aprecia de la 
o asemenea distanţă, care spăla nisipul scos dintr-un 
puț. Un alt bărbat, un adevărat uriaş, muncea alături de 
el. Erau atât de absorbiți de munca lor, încât nu se 
întrerupseră nici în clipa în care brişcă 
se oprise pe drum. 

— S-ar zice... şopti Summy. 

— Ce anume ? întrebă nerăbdător Ben Raddle. 

— Dar... Dumnezeu să mă ierte... E Jane Edgerton, 
Ben! Ben Raddle înălţă din umeri 

— Începi să ai vedenii?... Cum poţi recunoaşte pe 
cineva de la o asemenea distanţă?... De altfel,după câte 
ştiu, Jane Edgerton nu avea nici un însoțitor... Şi apoi, ce 
te face să crezi că unul dintre cei doi prospectori este 
femeie? 

— Nu ştiu... răspunse Summy şovăitor. Mi se pare... 

— Eu cred că sunt doi prospectori: tatăl şi fiul. Nu 
încape nici o îndoială. Uite, întreabă-l şi pe Neluto. 

Indianul duse mâna streaşină la ochi. 

— E o femeie, afirmă el cu convingere, după o 
cercetare îndelungată. 

— Ai văzut! strigă Summy triumfător. 

— Sau un bărbat, continuă Neluto cu aceeaşi 
convingere. Descurajat, Summy slăbi hăţurile şi brişcă 
porni la drum. Neluto îşi urma firul gîndurilor. 

— Nu m-ar mira să fi fost un copil... sau poate o 
tânără, îşi dădu el cu părerea. 

Brişcă înainta din nou în goană. Depăşi curând 
marginile claim-ului 129 şi se opri. 

— „sau poate un tânăr... zise atunci Neluto, cu 
lăudabila lui grijă de a nu lăsa deoparte nici o ipoteză. 

Nici Ben Raddle, nici Summy Skim nu-l auziră. Săriră 
amândoi din trăsură în aceaşi clipă, şi după două luni şi 

nouă zile de călătorie, în sfârşit puneau piciorul pe 
claim-ul 129. 


XII 
ÎNCEPUTURILE UNEI PROSPECTOARE 


Îndată ce debarcaseră de pe vapor, cele două 
verişoare se grăbiseră să ajungă la spitalul din Dawson. 
Primită cu căldură părintească de către doctorul Pilcox, 
Edith îşi luă degrabă serviciul în primire, fără să se 
simtă stingheră sau emoţionată, de parcă abia în ajun îl 
părăsise. 

În vremea asta, mergând drept către ţinta propusă, 
Jane îşi scotea de la birourile administraţiei un permis 
de vânătoare, pescuit şi prospectare, care i se eliberă în 
schimbul unei sume de zece dolari, străbătea oraşul 
Dawson şi-şi cumpăra la iuţeală echipamentul şi uneltele 
de prospector. La prânz totul era gata. Se întorsese la 
spital transformată din cap până-n picioare. 

Cu părul strâns în creştetul capului şi ascuns sub o 
pălărie cu boruri late, încălţată cu bocanci ţintuiţi, 
îmbrăcată cu bluză şi pantalon din stofă groasă, îşi 
pierduse cu desăvârşire înfăţişarea de femeie, părând 
mai degrabă un tânăr sprinten. 

Cele două verişoare prânziră împreună... Apoi, fără ca 
vreuna dintre ele să-şi manifeste emoția ce o resimțea, 
fetele se îmbrăţişară ca de obicei şi, în vreme ce Edith 
se întorcea la bolnavii săi, Jane porni cu hotărâre la 
drum, spre aventură şi necunoscut. 

În timp ce-şi făcuse cumpărăturile, Jane încercase să 
capete unele lămuriri, întrebând în stânga şi-n dreapta. 
Din indicaţiile primite, rezulta că nu avea deloc sorţi de 
izbândă spre sud sau spre est. În aceste direcţii se aflau 
regiunile cele mai bogate, prin urmare şi cele mai 
aglomerate. Ar fi trebuit să umble mult şi bine până să 
găsească un colţişor  neexploatat, în stare să-i 
răsplătească strădaniile. 

În schimb, la vest, râurile şi cursurile mici de ape 
erau mai puţin cunoscute, iar concurenţa mai puţin 
înverşunată. Poate că în această direcţie îi va fi cu 
putinţă să intre în stăpânirea vreunui claim rămas 
neexploatat, fără să se îndepărteze prea mult de oraş. 

Încrezătoare în steaua ei, Jane Edgerton părăsi 
Dawson City pornind spre vest şi cobori malul stâng al 

Yukonului, cu târnăcopul şi raniţa pe umăr. 

Încotro pornise? La drept vorbind, nici ea nu ştia. 
Mergea drept înainte, hotărâtă s-o apuce pe cursul 
primului râu mai important ce i se va arăta în cale şi să-i 
cerceteze cu grijă malurile. 

Până la ceasurile cinci după-amiază, nu întîlnise însă 
nici o apă curgătoare care să merite alt nume decât cel 
de pârâu. Puțin cam ostenită, Jane făcu un scurt popas 
şi-şi scoase din raniţă ceva de mâncare. De când 
depăşise ultima casa din oraş, nu întâlnise ţipenie de 
om. În jurul ei domnea o linişte desăvârşită, iar ţinutul 
părea pustiu. 

După ce sfârşi de mâncat, tocmai când se pregătea să 
pornească din nou la drum, se ivi o trăsură ce venea 
dinspre Dawson City şi se apropia în goană. Nu era 
propriu-zis o trăsură, ci o simplă brişcă ţărănească, 
acoperită cu o prelată din pânză, trasă de un cal 
zdravăn. Pe banca atârnată în frânghii deasupra osiei 
trona un bărbat solid, cu chipul rotofei şi vesel, care 
plesnea vioi din bici. 

Din locul acela începea un urcuş destul de abrupt, 
astfel că brişcă trebui să-şi încetinească mersul. Jane 
auzi în spatele ei, la o depărtare ce părea mereu 
aceeaşi, loviturile copitelor calului şi scârţâitul roţilor. 
Deodată un glas cam răguşit, dar vesel, i se adresă: 

— Ei, băieţaş, ce cauţi tu pe aici ? 

La aceste cuvinte, rostite într-o englezească lesne de 
înţeles, dar cu greşeli caraghioase pentru urechea unui 
anglo-saxon, Jane se întoarse şi-şi privi liniştită 
interlocutorul. 

— Dar dumneavoastră ? întrebă ea. 

Gura rotofeiului se deschise într-un zâmbet larg. 

— Dumnezeule, strigă el, întărindu-şi accentul străin 
cu puternice nuanţe de accent marsiliez, s-ar zice că nu 
ştii ce-i teama, cocoşelule! Ia te uită la el, cum de 
îndrăzneşti să pui astfel de întrebări ? Nu cumva eşti de 
la poliţie, porumbelule? 

— Dar dumneavoastră ? mai zise Jane Edgerton. 

— Dar dumneavoastră ? repetă glumeţ vizitiul. Altceva 
nu ştii, puştiule?... Sau poate că ar trebui să mă prezint 
domnului?... 

— De ce nu ? răspunse Jane zâmbind. 

— Nimic mai simplu, afirmă bărbatul cel voios, 
îndemnându-şi calul cu o uşoară plesnitură din bici. Am 

cinstea să mă prezint: Marius Rouveyre, cel mai de 
seamă neguţător din Fort Cudahy. Acum e rândul tău, 
nu-i aşa? 

— Jean Edgerton, prospector. 

De uimire, Marius Rouveyre trăsese hăţurile şi brişcă 
se oprise-n loc. Acum le dăduse drumul şi, cu mâinile-n 
şolduri, râdea în hohote. 

—  Prospector!... bâigui el printre hohote de râs. 
Prospector! Vai de păcatele noastre!... Vrei poate să te 
mănânce lupii?... Şi mă rog, de câtă vreme eşti 
prospector, aşa cum spui? 

— De trei ceasuri, răspunse Jane Edgerton, îmbujorată 
de mânie. Dar de două luni umblu pe drum ca să ajung 
aici, şi după cît se pare încă nu m-au mâncat lupii. 

— Adevărat! recunoscu grăsunul Marius, de astă dată 
serios, într-adevăr, micuțul a venit până aici!... Totuşi, 
nu s-ar putea spune că ţi-ai ales o meserie plăcută... 
Bietul de tine!... Uite, chipul tău mi-e simpatic. Imi placi, 
cu toate că te ţii cam băţos... Tocmai îmi căutam un 
ajutor, şi dacă vrei postul ăsta... Oricum, e mai potrivit 
decât cel 
de prospector. 

— Un ajutor? Ce fel de ajutor? 

— Pentru de toate, răspunse Marius. Fac tot soiul de 
negustorii. Prăvălia mea, ca şi conţinutul acestei brişte, 
are tot felul de mărfuri. Nici nu-ţi poţi închipui câte se 
află în lăzile astea. Aţă, ace de cusut, ace de păr, sfoară, 
şuncă, hârtie de scris, cârnaţi, corsete, conserve, 
jartiere, tutun, îmbrăcăminte pentru bărbaţi şi femei, 
crătiţi, încălţăminte etc. Un adevărat bazar! în cutia asta 
se află un clac!, singurul care va exista la Fort Cudahy. 
Îl voi închiria pentru fiecare nuntă şi-mi va produce de o 
mie de ori preţul cu care l-am cumpărat. Va trebui să se 
potrivească pe orice cap!... în astălaltă, e o rochie... o 
rochie de bal... decoltată...după ultima modă de la Paris, 
dragul meu! 

— Se pot vinde pe aici asemenea lucruri ? 

— Dacă o să pot vinde rochia? Vai de capul meu, mi-o 
vor smulge din mână! Cel care va găsi prima pepită mai 
mare i-o va dărui soţiei, ca să le facă praf pe celelalte cu 
luxul ei, la seratele dansante din Fort Cudahy... Dar 
astea-s fleacuri... Lucrurile serioase sunt în lăzile de 
acolo... şampanie, brandy, wisky etc. Oricâte aş aduce, 


1 Pălărie bărbătească cu calota înaltă (n.t.) 

astea niciodată nu ajung... Ce zici, îţi convine 
propunerea mea? Patru dolari pe zi, 
hrană şi locuinţă? 

— Nu, domnule, răspunse cinstit Jane. Vă mulţumesc, 
dar vreau să-mi urmez planurile. 

— Urâte planuri, micuţule, urâte planuri, afirmă 
Marius  Rouveyre cu convingere. Mă pricep la 
prospectări. Îţi vorbesc în cunoştinţă de cauză, pentru 
că m-am ocupat şi eu de ele. 

— Aţi fost prospector? 

— La naiba! Ca toţi cei de aici. întotdeauna începi aşa. 
Dintr-o sută, doar unul izbuteşte, doi rămân aşa cum au 
venit, vreo zece se întorc mai săraci decât înainte, iar la 
restul pe aici le rămân oasele... Era cât pe-aci să fiu şi 
eu printre aceştia. 

— Adevărat ? întrebă Jane, mereu dormea să afle 
lucruri noi. 

— Aşa cum mă vezi,continuă Marius, sunt marinar, 
marinar francez din Marsilia. Colindasem până atunci 
cele cinci colţuri ale lumii, când m-am lăsat îmbrobodit 
de un ticălos pe care l-am întâlnit la Vancouver, unde 
făcusem escală. După spusele lui, pe aici nu trebuia 
decât să te apleci ca să culegi pepitele, mari cât capul. 
Am pornit 
amândoi. Fireşte, cheltuielile drumului eu le-am 
suportat, şi, fireşte, aici n-am găsit decât sărăcie. Eram 
numai piele şi oase, şi punga mea nu era mai brează, iar 
ticălosul care mă adusese aici mă părăsi când îşi găsi alt 
fraier. Asta m-a pus pe gânduri, şi pentru că Marius nu e 
mai prost decât alţii, a înţeles repede că tot ce câştigă 
un prospector în Klondike tot în Klondrke rămâne, prin 
tripouri, cârciumi şi în prăvălii, unde se vinde cu o sută 
de franci ceea ce în altă parte costă doar un franc. M-am 
hotărât deci să devin cârciumar şi negustor şi mă pot 
felicita pentru această hotărâre, încheie Marius 
Rouveyre mângâindu-şi satisfăcut pântecele, pentru că 
atât eu cât şi punga mea suntem acum la fel de 
rotunjori! 

Ajunseseră pe culmea dealului. Marius opri brişcă. 

— Sigur nu primeşti?... 

— Sigur, nu, răspunse Jane Edgerton. 

— Faci o mare greşeală, suspină Marius, care apucă 
din nou hăţurile. 

Dar, aproape imediat, brişcă se opri din nou. 

— N-o să se spună că te-am lăsat în drum. Marius e 
destul de bogat ca să poată ajuta un flăcăiaş ca tine. 
Încotro mergi? 

— V-am mai spus: drept înainte. 

— Drept înainte... drept înainte!... Poţi merge mult şi 
bine aşa. Nu există nici un râu mai de seamă înainte de 
Fort Cudahy. Vrei să te duc până acolo? 

— Cu brişcă ? 

— Cu brişcă. 

— Cum să nu!... Accept cu recunoştinţă, se grăbi să 
răspundă Jane, încântată de propunere. 

— Haide, urcă repede!... Prost să fie ăl de şi-o lua 
vorba înapoi! 

Mulțumită acestei întâmplări fericite, Jane îşi scurtă 
mult începutul călătoriei. Calul înainta repede. La 4 
iunie, ce-i drept la o oră foarte târzie, se opriră în uşa 
prăvăliei lui Marius Rouveyre. 

Acesta îşi reînnoi cu căldură propunerile de angajare. 
Cele treizeci şi şase de ceasuri petrecute împreună cu 
tânărul său însoțitor îi măriseră simpatia pe care o 
încercase pentru el din prima clipă. Stăruinţele îi fură 
zadarnice. Jane Edgerton înţelegea să-şi pună în 
aplicare planurile, astfel că porni din nou la drum în 
primele ore ale zilei de 5 iunie. 

Curând, un afluent al Yukonului îi tăie calea. Ea se 
îndreptă spre sud-vest şi, fără să cunoască măcar 
numele acestui afluent, începu să urce pe malul lui 
drept. 

Umblă toată ziua. Drumul mergea când pe malul 
râuleţului, când se îndepărta de el, datorită vreunei 
coline răsărită în drum, şi atunci apa nu se mai zărea 
decât pe fundul unor vâlcele coborând în pantă mai mult 
sau mai puţin abruptă. 

Jane nu se da în lături să coboare până la fundul 
acestor vâlcele. Poate că într-una din ele va găsi un 
colţişor potrivit, nebăgat în seamă de cei ce trecuseră 
înaintea ei pe acolo. Dar se apropia noaptea, fără ca 
nădejdile ei să se înfăptuiască. Tot pământul era fie 
ocupat, fie împrejmuit cu ţăruşi care-l transformau în 
proprietate consfinţită prin lege. Nici o palmă de teren 
nu rămăsese res nullius!. Claim-urile 
se întindeau unul după altul, fără nici o întrerupere, în 
afara locurilor inaccesibile sau vădit sterile. 


1 Bun al nimănui (în limba latină în text), (n.t.) 

De altfel, Jane nici nu se mira de nereuşita ei. Cum ar 
fi putut fi altfel în ţinutul acesta străbătut de o mulţime 
de prospectori, cu parcelele date în exploatare în mod 
legal? în jurul ei nu mai era pustiu, încotro îţi aruncai 
privirea vedeai oameni muncind şi ţi se părea cu 
neputinţă ca cea mai mică pepită să fi scăpat stăruinţei 
nenumăraţilor 
căutători. 

Trebuia să meargă mai departe, asta era. Va merge 
deci mai departe, 
atât cât va fi nevoie. 

Pe înserate, o nouă vâlcea se ivi la dreapta drumului. 
Jane începu să coboare în ea, aşa cum procedase şi cu 
celelalte, şi se îndreptă spre râuleţ, cercetând cu grijă 
pământul din jur. Având o înfăţişare mai aspră şi mai 
sălbatică, această viroagă făcea numeroase cotituri până 
să ajungă la malul apei. După vreo sută de paşi, Jane 
pierduse drumul şi nu mai vedea în faţa ei decât o 
potecuţă croită între doi pereţi înalţi de stâncă, 
întretăiată la fiecare pas de nişte crevase late şi adânci. 

Tocmai se afla pe marginea unei asemenea gropi şi se 
pregătea să sară peste ea când, la o cotitură a potecii, la 
douăzeci de metri distanţă, se ivi un bărbat, a cărui 
înfăţişare o băgă în sperieţi. Era un fel de uriaş, un colos 
sălbatic, înalt de aproape opt picioare. Coama roşcată 
ce-i cădea pe frunte în şuviţe groase şi creţe îi accentua 
şi mai mult înfăţişarea animalică. Nas turtit, urechi 
clăpăuge, buze răsfrânte, mâini foarte mari, acoperite 
de păr roşcat, bocanci scâlciaţi, deasupra cărora fâlfâiau 
resturile unor pantaloni zdrenţuiţi, fără-ndoială o brută, 
dar o brută a cărei putere trebuie că era 
nemaipomenită. 

Dând cu ochii unul de altul, Jane Edgerton şi bărbatul 
se opriseră în loc. Acesta păru mai întâi că se gândeşte, 
cel puţin atât cât era el în stare s-o facă. Porni apoi din 
nou la drum, cu un pas de vită, greoi şi apăsat. Pe 
măsură ce înainta, Jane îi vedea mai bine trăsăturile 
chipului, şi în vreme ce-şi dădea seama de aspectul lor 
sălbatic, neliniştea ei începu să crească. 

În câteva secunde omul ajunse de cealaltă parte a 
crevasei la marginea căreia stătea Jane, socotindu-se 
astfel mai apărată. Acolo el se opri din nou. 

Acum nu te mai puteai înşela asupra intenţiilor sale. 
Privirile amenințătoare ale ochilor săi injectaţi, rânjetul 

ce-i dezgolea dinţii, pumnii uriaşi, strânşi ca pentru 
atac, totul dezvăluia nebunia crimei. Jane apucă 
revolverul şi-i ridică piedica. 

Bătându-şi parcă joc de o asemenea armă, mânuită de 
un copil, bărbatul de pe cealaltă parte a crevasei înălţă 
din umeri, rânji, luă repede o piatră de pe jos şi-o azvârli 
cu putere, de altfel fără să-şi nimerească ţinta, apoi se 
avântă cu furie spre crevasă, pe care era în stare s-o 
străbată din trei salturi. Jane îşi aştepta netulburată 
duşmanul, pentru a ţinti cât mai precis. 

Dar n-a mai fost nevoie. De la primul pas, uriaşul 
alunecă pe o pietricică şi se prăvăli jos urlând. Nu se 
mai ridică de acolo. 

Ce se întâmplase?... Jane nu pricepea nimic. 
Agresorul nu murise. Pieptul i se ridica sacadat şi de pe 
buze îi scăpau vaiete. In orice caz, de vreme ce era scos 
din luptă, cel mai înţelept ar fi fost să urce coasta, să 
ajungă la drum şi s-o şteargă cât mai degrabă. 

Un geamăt mai puternic o opri pe Jane din mers şi-i 
atrase atenţia spre adversarul ei, trântit la pământ. 
Acesta devenise de nerecunoscut. Buzele lui răsfrânte se 
apropiaseră şi nu mai aveau nimic sălbatic; ochii, 
sângeroşi cu puţin înainte, exprimau doar o nesfârşită 
durere; pumnul uriaş se deschisese, iar mâna lui se 
întindea acum într-un gest de rugăminte. Ucigaşul 
pornit pe crimă se transformase, ca prin miracol, într-un 
biet nenorocit pradă celor mai înspăimântătoare dureri 
şi devenise dintr-o dată mai slab decât un copilaş. 

— O să mă lăsaţi să mor aici?... spuse el cu voce 
răguşită, dar într-o engleză destul de curată. 

Jane nu şovăi o clipă. Toată mila femeii se deşteptă în 
sufletul ei. Cobori de bună voie în crevasă şi se apropie 
de el. 

— Sau poate vreţi să mă  ucideţi chiar 
dumneavoastră?... gemu atunci nenorocitul, aţintindu-şi 
privirile deznădăjduite asupra revolverului pe care Jane 
îl mai avea în mină! 

Aceasta îşi vâri arma la cingătoare şi continuă să 
înainteze. 

— Ce-i cu dumneata?... Ce-ai păţit?... întrebă ea. 

— Cu siguranţă că s-a rupt ceva. Mă doare aici... şi 
aici... răspunse rănitul arătând la şale şi la piciorul 
drept. 

— Lasă-mă pe mine... la să văd, zise Jane 


127 


îngenunchind. Uşurel, cu gesturi delicate şi sigure, ea îi 
ridică bluza slinoasă şi cracul pantalonului destrămat. 

— Nu ţi s-a rupt nimic, spuse ea după ce-l examina. 
Nu-i decât o scrântitură provocată de o mişcare greşită, 
când ai alunecat. Peste un sfert de ceas ai să te simţi 
mai bine. 

Fără să ţină seama de primejdia la care se expunea ea 
însăşi venind aproape de mâinile acelea uriaşe care o 
ameninţaseră cu puţin timp înainte, ea îi dădu cu 
pricepere îngrijirile necesare. Masaje la locul potrivit, 
frecţii puternice, ventuze aplicate cu ajutorul capacului 
de la bidonul ei de prospector — nici un doctor n-ar fi 
putut face mai mult. Rezultatul acestui tratament nu se 
lăsă aşteptat. Oricât de dureroase ar fi, o sucitură de 
şold şi o scrântitură de gleznă nu sunt prea grave. 
Curând, rănitul îşi recapătă respiraţia. Peste o jumătate 
de ceas, deşi nu se putea încă ridica în picioare, stătea 
aşezat, cu spatele rezemat de o stâncă, şi era în stare să 
răspundă la întrebări. Jane apucă revolverul şi-i ridică 
piedica . 

—Cine eşti dumneata?... Cum te cheamă? întrebă Jane. 
Privirea nefericitului exprima doar o mare uimire. Să-l 
salveze tocmai copilul pe care voise să-l ucidă, asta îi 
răsturna toate gândurile. Răspunse cu glas nesigur: 

— Patrick Richardson, domnule. 

— Eşti englez?... American?... 

— Irlandez. 

— Prospector?... 

— Nu, domnule, potcovar. 

— De ce ţi-ai părăsit ţara şi meseria ? 

— Lipsa de lucru... Sărăcia... Nu aveam pâine... 

— Aici ţi-a mers mai bine ? 

— Nu. 

— N-ai găsit nici un claim ? 

— De ce să-l fi căutat ? Nu mă pricep la aşa ceva. 

— Şi ce aveai de gând să faci? 

— Să mă angajez ca muncitor. 
— Şi? 

— Am încercat. Pentru moment, proprietarii claim- 
urilor n-au nevoie de braţe de muncă. 

— Încotro te duceai când m-ai întâlnit? 

— Spre răsărit, unde o să am poate mai mult noroc. 

— Dar de ce ai vrut să mă omori adineauri? 

— Mereu acelaşi lucru... Sunt lihnit de foame, spuse 

Patrick Richardson plecându-şi ochii. 
— Ah!... Ah!... exclamă Jane. 

După o clipă de tăcere, ea scoase mâncarea din 
raniţă. 

— Mănâncă, îi zise. 

Nu i se dădu imediat ascultare. Cu ochii 
împăienjeniţi, Patrick Richardson se uita la copilul care-i 
venise astfel într-ajutor. Nenorocitul plângea. 

— Hai, mănâncă! repetă Jane. 

De data asta, flămândul uriaş nu aşteptă să fie poftit 

din nou. Se aruncă lacom asupra mâncării. 

În timp ce acesta înfuleca, Jane îşi examina 
neaşteptatul oaspete. Cu siguranţă că acest Patrick 
Richardson era un minus habensi. 

Urechile clăpăuge, prognatismul lui foarte accentuat 
vădeau incurabila lui inferioritate intelectuală. Dar, în 
ciuda încercării lui violente, trebuie că nu era om rău. 
Fără-ndoială, Jane avea în faţa ochilor un dezmoştenit al 
soartei, una din fiinţele acelea nenorocite, epave ale 
marilor oraşe, pe care viaţa necruțătoare le aruncă 
mereu în şanţul în care s-au născut. Privindu-l mai atent, 
îţi dădeai seama că buzele lui groase exprimau 
bunătate, iar ochii lui albaştri aveau o privire de copil 
plină de o uimitoare blândeţe. Pe drumul aspru al vieţii, 
întâlnea poate pentru prima dată puţină milă. În timp ce 
Patrick îşi potolea foamea, Jane luase o hotărâre, 

— Dacă te învoieşti, te iau în slujba mea, spuse ea 
privindu-l în ochi. 

— Dumneavoastră!... 

— Da, vei avea zece dolari pe zi; atât se plăteşte pe 
aici. Dar n-am să-ţi plătesc decât mai târziu, după ce voi 
fi adunat destul aur ca s-o pot face. Până atunci, drept 
arvună, îţi voi asigura hrana şi, la prima ocazie, am să-ţi 
iau şi nişte haine mai ca lumea. Primeşti ? 

Patrick apucă mâna Janei şi-şi apăsă pe ea buzele. Nu 
mai era nevoie de alt răspuns. În persoana lui, Jane nu 
va avea doar un slujitor. Era un adevărat sclav; un câine 
credincios. 

— Acum, continuă ea, trebuie să dormim. O să încerc 
să-ţi aştern un pat din frunze, pe care ai să te întinzi. 
Mâine nici n-o să-ţi mai aminteşti de căzătură. 

Într-adevăr, a doua zi de dimineaţă, după un pic de 
masaj, Patrick fu în stare să pornească la drum. Desigur, 
se mai strâmba de durere când, printr-o mişcare greşită, 
îşi contracta şalele sau piciorul. Dar, sprijinindu-se de 
umărul stăpânului său, izbuti fără prea multă greutate 
să urce poteca şi să ajungă la drum. Era un spectacol 
tare ciudat să vezi colosul acela, asemănător unui urs 
uriaş, sprijinit şi călăuzit de un adolescent, la care 
puterea fizică era înlocuită de o nezdruncinată voinţă. 

Mergând, Patrick îşi recapătă treptat elasticitatea 
picioarelor şi începură să înainteze mai repede. Aproape 
de ora prânzului făcură un popas ca să mănânce. Jane 
începuse să se neliniştească văzând cum înghiţea 


1 Slab de minte (în limba latină în text), (n.t.) 

tovarăşul ei de drum din provizii. Trupul lui mare era ca 
o prăpastie pe care n-o umpleai cu una, cu două. 

Pe înserate, în dreapta drumului se ivi o altă vâlcea. 
Jane şi Patrick apucară prin această strâmtoare, mai lată 
decât cele dinainte, şi coborâră până la râu. Pe măsură 
ce se apropiau de el, râpa se lărgea, astfel că la capătul 
pantei trebuie că avea pe puţin cinci sute de metri. Aici 
suprafaţa era alcătuită din două etaje distincte, cel de 
sus în amonte, cel de jos în aval, despărțite printr-o 
uriaşă barieră de stânci, perpendiculară pe firul apei şi 
aproape orizontală, care, ivită din talvegul râpei, se 
termina la râu printr-un pinten înalt de zece metri. Jane 
cercetă catul de jos, unde o adusese întâmplarea. 

Înclinaţia solului din această parte a viroagei 
corespundea înălţimii barierei de stânci ridicate în 
amonte. Pământul era găurit de numeroase puțuri, mai 
mult sau mai puţin astupate prin prăbuşire, şi peste tot 
se zăreau rămăşiţele unor unelte de prospector. Cu 
siguranţă, se aflau pe locul unui fost claim. 

Că acest claim fusese părăsit, nu încăpea nici o 
îndoială. O dovedea starea puţurilor şi a uneltelor, 
precum şi faptul că nici un ţăruş nu-i delimita 
întinderea. Totuşi, având în vedere că majoritatea 
lucrărilor de început erau gata executate, n-ar fi fost 
lipsit de interes să se reînceapă exploatarea, şi Jane 
hotări să facă aici prima ei 
încercare. 

Chiar de a doua zi, după ce cumpără din apropiere, la 
preţuri foarte mari, obiectele strict necesare: găleți, 
talere, site, îi porunci lui Patrick să desfunde unul din 
puțuri. În mai puţin de douăzeci şi patru de ore, acesta 
începea să spele noroiul, în vreme ce ea se ocupa de 
formalităţile necesare pentru implantarea ţăruşilor 
indicatori 
şi pentru a-şi asigura dreptul de proprietate asupra 
claim-ului. 

_ Formalităţile se încheiară în mai puţin de trei zile. 
incă de la început, în timp ce i se delimita proprietatea 
numerotată cu 127 bis, Jane îşi dădu seama că pe claim- 
ul ei, chiar dacă se afla ceva aur, cantităţile erau mici şi 
nu avea prea mulţi sorţi să obţină recolte bogate de 
pepite. Cu toată munca înverşunată a lui Patrick, ei nu 
izbuteau, 

poate şi din lipsă de experienţă, să spele împreună mai 

mult de o sută de talere în douăzeci şi patru de ore, iar 
randamentul mediu al acestora depăşea doar cu puţin 
zece dolari. Abia avea din ce să-şi plătească slujitorul pe 
care-l angajase şi să-şi asigure hrana. Dacă situaţia nu 
se va îmbunătăţi, la sfârşitul verii va fi la fel de săracă 
precum fusese la început. 

Făcuse oare o greşeală că se oprise în locul acesta? 
N-ar fi trebuit să meargă mai departe, să treacă 
frontiera, de care nu o despărţeau mai mult de cinci sau 
şase sute de metri, după cum aflase când se dusese să 
ceară concesiunea? 

Jane aflase şi altceva. Ştia acum numele apei ce 
mărginea claim-ul pe care ea îşi exercita meseria aspră 
de prospector: Forty Miles, acelaşi râuleţ pe malul 
căruia era situat şi claim-ul 129, vecin cu al său, şi care 
se afla cu siguranţă acolo, în spatele colinei ce închidea 
viroaga în partea de sud-vest. 

Fie datorită unei nădejdi nedesluşite, fie din simpla 
încăpățânare de a duce la bun sfârşit un lucru început, 
Jane nu voi să se dea bătută înainte de a fi luptat până la 
capăt şi, mai mult ca oricând, se înverşuna să spele cât 
mai multe talere din mâlul acela, care îi aducea un 
câştig atât de slab. 

În după-amiaza de 11 iunie, pe când ea şi Patrick erau 
absorbiți ca de obicei de munca lor, încât uitaseră de 
restul lumii, auzi dintr-o dată un glas cunoscut: 

— Pot îndrăzni, domnişoară, să vă întreb de sănătate ? 

— Domnul Skim! strigă ea, îmbujorată de o bucurie pe 
care nu încerca să şi-o ascundă. 

— Chiar el, spuse Summy, strângând cu căldură mâna 
ce-i fusese întinsă. 

— Sănătatea mea e foarte bună, domnule Skim, 
continuă Jane. 

— Dar a claim-ului dumneavoastră, domnişoară?... 
Pentru că, după cum văd, aveţi şi dumneavoastră un 
claim. 

— Trebuie să vă mărturisesc, domnule Skim, că nu 
sunt prea încântată de el, recunoscu Jane mai puţin 
veselă, nu scot mai mult de zece-doisprezece cenți la 
taler. Abia pot să-mi acopăr cheltuielile. 

— Proastă treabă! zise Summy Skim care, de altfel, nu 
părea grozav de mişcat de o asemenea nenorocire. Ce 
planuri aveţi? 

— Nici eu nu ştiu, răspunse Jane. Poate o să mă duc 

mai departe... să las baltă claim-ul acesta sărac, unde 
am ajuns printr-o întâmplare nefericită şi care m-a 
costat cât nu face... 

— O întâmplare? stărui Summy. Aşadar, nu ştiaţi că 
suntem vecini? 

— Am aflat-o acum cîteva zile. Dar la început, când m- 
am oprit aici, nu ştiam că râuleţul se numeşte Forty 
Miles şi că proprietatea dumneavoastră se află de 
cealaltă parte a colinei. 

— Aşa!... făcu Summy descumpănit. După o clipă de 
tăcere, continuă: 

— Domnişoară, de ce nu folosiţi această întâmplare, de 
vreme ce e vorba de o întâmplare? Mai înainte de a vă 
afunda prin pustiurile Alaskăi, ar fi mai potrivit, după 
părerea mea, să cercetaţi cu amănunţime pământul pe 
care l-aţi ales la început. Nu vă ofer sprijinul meu, 
fiindcă sunt tare nepriceput în asemenea treburi, dar la 
numai 
cinci sute de metri de aici se află vărul meu Ben Raddle, 
un inginer cum nu găseşti la tot pasul, şi dacă aţi dori 
să... 

— Un sfat bun este totdeauna binevenit şi-l voi primi 
cu dragă inimă pe al domnului Ben Raddle, zise Jane. 
După ce va fi examinat claim-ul meu, îşi va da el însuşi 
seama de perspectivele ce le oferă. 

— Deci ne-am înţeles... Până atunci, dacă nu sunt prea 
indiscret, îngăduiţi-mi să vă întreb ceva. 

— Nu sunteţi, încuviinţă Jane anticipat. 

— Nu văd pe aici nici urmă de bojdeucă... Unde 
dormiţi noaptea? 

— Foarte simplu, sub cerul liber, răspunse Jane 
râzând. Un pat din frunze, o pernă din nisip. Se doarme 
minunat. 

Summy Skim făcu ochii mari. 

— Sub cerul liber! exclamă el. Cred că nu vă gândiţi 
serios ia aşa ceva. Ar fi o mare imprudenţă! 

— Deloc! spuse Jane. Am doi paznici, domnule Skim. 

— Doi paznici ? 

— lată unul, explică Jane, arătându-şi revolverul prins 
la cingătoare... lată-l şi pe celălalt, adăugă ea, arătând 
spre Patrick Richardson care, la câţiva paşi, îl privea cu 
uimire pe noul venit. 

Summy nu părea liniştit decît pe jumătate. 
— Sălbaticul ăsta?... Desigur, după înfăţişare cred că e 

în stare să vă apere, dar oricum!... Aţi face mai bine ca 
după terminarea lucrului să treceţi dealul şi să primiţi 
ospitalitatea pe care eu şi vărul meu vom fi bucuroşi să 
v-o oferim. 

Jane scutură negativ din cap. 

— Greşiţi, domnişoară, greşiţi, stărui Summy. Credeţi- 
mă, ar fi mai sigur... şi chiar de n-ar fi mai sigur, cel 
puţin ar fi mai... 

— Mai cum? 

— Mai potrivit, încheie Summy Skim, luându-şi inima-n 
dinţi. Jane Edgerton îşi încruntă sprâncenele. Cu ce 
drept se amestecă acest domn Skim? Are să i-o spună 
răspicat şi-o să-l pună la punct pe nepoftitul ăsta, cu una 
din obişnuitele ei ieşiri despre egalitatea 
sexelor... Dar nu avu curajul s-o facă. Summy, care nu 
mai îndrăznea s-o privească în faţă, avea un aer ciudat, 
furios şi totodată descumpănit, ceea ce o puse pe 
gânduri. 

Pe buze i se ivi un zâmbet uşor ironic, dar se stăpâni 
repede şi-i întinse mâna: 

— Aveţi dreptate, domnule Skim, spuse ea serioasă. 
Primesc ospitalitatea pe care aţi avut bunătatea să mi-o 
oferiţi. 

— Bravo! aplaudă Summy. “În cazul acesta, fiţi bună 
până la capăt, domnişoară. IÎncheiaţi-vă azi puţin mai 
devreme ziua de muncă şi acceptaţi îndată invitaţia. Pe 
drum o să-mi povestiţi cum aţi ajuns până aici, şi mâine 
dimineaţă Ben va veni să vă viziteze claim-ul. 

— Cum doriţi, îngădui Jane, după care strigă: Patrick! 

— Da, domnule Jean, răspunse irlandezul.. 

— Pentru azi, am muncit destul. O să mergem la claim- 
ul 129. 

— Bine, domnule Jean. 

— Strânge uneltele şi ia-o înainte. 

— Da, domnule Jean, grăi ascultător Patrick, care, 
încărcat cu site, târnăcoape şi cazmale, începu să urce 
liniştit panta colinei, la o distanţă respectuoasă de Jane 
şi de Summy. 

— «Domnule Jean»? întrebă Summy. Deci vă ia drept 
bărbat? 

— Precum vedeţi, domnule Skim, datorită costumului 
meu de prospector. 

Summy privi spatele mare al uriaşului care mergea în 
faţa lor. 

— E o brută! rosti el, atât de răspicat, încât, fără să-şi 
dea seama pentru ce, Jane Edgerton izbucni în râs. 


XIII 
CLAIM-UL 129 


Aşezat pe malul drept al lui Forty Miles Creek, claim- 
ul 129 era, aşa cum s-a mai spus, ultimul din Klondike, 
iar stâlpii care îi marcau limita de apus marcau în 
acelaşi timp şi graniţa alasko-canadiană. 

Către sud, dincolo de claim-ul 129, între două 
deluşoare, se întindea o păşune înverzită, străjuită pe 
ambele laturi de păduri de mesteceni şi de plopi. 

În partea de nord a claim-ului, râul îşi plimba apele 
repezi, pe atunci cu un debit mijlociu, printre malurile 
uşor înclinate în amonte. Pe malul stâng, însă, un lanţ de 
înălţimi, venit dinspre nord şi curbându-se către aval, 
apărea pe neaşteptate în faţa unui şir de dealuri mai 
scunde, care, orientate perpendicular pe malul drept al 
râuleţului, alcătuiau marginea răsăriteană a proprietăţii 
lui Josias Lacoste. Chiar în spatele acestor dealuri, la 
poalele celuilalt versant, Jane Edgerton se îndârjea 
de aproape o săptămână în truda ei perseverentă dar 
sterilă, în clipa în care, pe data de 10 iunie, cei doi veri 
ajungeau, în sfârşit, la capătul călătoriei. 

Pretutindeni se zăreau case, colibe sau bordeie ale 
proprietarilor de claim-uri. Pe un spaţiu de doi-trei 
kilometri se puteau număra mai multe sute de lucrători. 

De cealaltă parte a frontierei, pe teritoriul american, 
se aflau construcţii asemănătoare, iar în prim-plan, cea 
de pe claim-ul 131, proprietatea texanului Hunter, care 
o exploata de un an şi îşi începuse acum cea de a doua 
campanie. Cunoscându-l pe Hunter, Summy Skim şi Ben 
Raddle erau înclinați să creadă că acesta i-ar fi căutat în 
trecut pricină şi vecinului său Josias Lacoste. Dar 
încercările i-au 
fost zadarnice. Statornicită potrivit regulilor în vigoare, 
proprietatea claim-ului 129 era legală. Declaraţia de 
descoperire fusese făcută, acceptată de stat şi 
înregistrată în termen la biroul comisarului minelor din 
Dominion, în schimbul unei sume anuale de treizeci şi 
cinci de dolari. Mai mult chiar, un impozit de zece la 

sută din aurul extras 

trebuia predat vistieriei regale, în caz de evaziune, cel în 
cauză devenind pasibil de expropriere. Dar Josias 
Lacoste nu încălcase niciodată această regulă şi nici pe 
aceea care prevedea trecerea în domeniul public a 
oricărui claim rămas neexploatat mai mult de 
cinsprezece zile din anotimpul frumos. Lucrările 
fuseseră întrerupte 

numai de la moartea acestuia, în aşteptarea 
moştenitorilor care urmau să intre în posesia bunurilor 
moştenite. 

Exploatarea întreprinsă de Josias Lacoste durase 
optsprezece luni. La drept vorbind, n-a realizat mare 
lucru de pe urma ei, cheltuielile de instalare, plata 
lucrătorilor, transportul etc. ridicându-se la sume destul 
de importante. Pe deasupra, o revărsare neaşteptată a 
lui Forty Miles Creek dăduse peste cap toate lucrările, 
pricinuindu-i mari pagube. Într-un cuvânt, în clipa în 
care şi-a dat sufletul, proprietarul claim-ului 129 abia îşi 
acoperise cheltuielile. 

Dar care căutător de aur îşi pierde vreodată 
nădejdea, care din ei nu se crede veşnic pe cale să 
întâlnească un filon bogat, să descopere o pepită 
valoroasă ori să extragă dintr-o sită de nămol o mie, 
două, patru mii de franci?... La urma urmei, poate că ar 
fi izbutit şi Josias Lacoste, cu toate că avea la dispoziţie 
un utilaj foarte rudimentar. 

Cei doi veri căpătară de la fostul şef de echipă al 
unchiului lor toate lămuririle privind exploatarea. După 
lichidarea personalului, el rămăsese paznicul claim-ului, 
aşteptând să reînceapă lucrul fie sub conducerea 
moştenitorilor, fie sub cea a vreunui cumpărător. 

Acest şef de echipă se numea Lorique. De origină 
canadiano-franceză, în vârstă de patruzeci de ani şi 
foarte priceput în meseria de prospector, el lucrase ani 
de zile la zăcămintele aurifere din California şi din 
Columbia britanică, înainte de a veni în ţinutul 
Yukonului. Nimeni nu i-ar fi putut furniza lui Ben Raddle 
date mai precise asupra situaţiei actuale a lui 129, 
asupra câştigurilor dobândite în trecut şi asupra celor la 
care se poate aştepta în viitor, asupra valorii reale a 
claim-ului. 

În primul rînd, Lorique se strădui să le asigure lui 
Ben Raddle şi Summy Skim condiţii de locuit cât mai 

bune cu putinţă, întrucât era de aşteptat că aceştia vor fi 
nevoiţi să rămână câteva zile la Forty Miles Creek. 

În locul cortului, ei au preferat să se adăpostească 
într-o încăpere modestă, dar curată, din căsuţa pe care 
Josias Lacoste pusese s-o clădească pentru el şi şeful de 
echipă. Aşezată la poalele colinelor de la sud, în mijlocul 
unui desiş de mestecăn şi plopi, ea reprezenta un 
adăpost satisfăcător în acest anotimp al anului, în care 
nu era de temut o înrăutăţire prea accentuată a vremii. 

Şefului de echipă nu-i va fi prea greu să le asigure 
noilor lui stăpâni hrana necesară. Într-adevăr, există şi 
aici, ca pretutindeni în Klondike, nişte societăţi de 
aprovizionare. Având sediul în Dawson City, unde sunt 
alimentate cu mărfuri de către vapoarele mari ce vin pe 
Yukon, acestea deservesc exploatările, bineînţeles în 
schimbul unor câştiguri substanţiale, realizate atât pe 
seama nivelului preţurilor la produsele de larg consum, 
cât şi a numărului mare de lucrători angajaţi în district. 

A doua zi după sosirea la Forty Miles Creek, călăuziţi 
de Lorique, care le povestea despre începuturile 
exploatării, Ben Raddle şi Summy Skim vizitară claim-ul, 

— Mai întâi, spunea Lorigue, domnul Josias Lacoste nu 
şi-a folosit oamenii pe care-i angajase, în total vreo 
cincizeci de muncitori, la săparea puţurilor pe malul 
râuleţului. El s-a mulţumit doar să râcâie pământul la 
suprafaţă, şi abia către sfârşitul primei campanii cele 
dintâi puțuri au început să pătrundă în stratul aurifer. 

— Câte puțuri aţi săpat atunci? întrebă Ben Raddle. 

—  Paisprezece, răspunse şeful de echipă. Fiecare 
dintre ele cu un orificiu de trei metri pătraţi, după cum 
puteţi constata şi dumneavoastră. Au rămas în aceeaşi 
stare, astfel că exploatarea poate fi oricînd reluată. 

— Dar înainte de săparea acestor puțuri, ce profit aţi 
realizat prin  scormonitul pământului ? Producția 
acoperea cheltuielile ? se interesă, la rândul lui, Summy 
Skim. 

— Sunt sigur că nu, domnule, mărturisi Lorique. Aşa 
se întâmplă aproape cu toate zăcămintele, când te 
mărgineşti doar la spălarea prundişului şi a nisipului 
aurifer. 

— Foloseaţi numai talerul şi sita? întrebă Ben Raddle. 

— Numai, domnule, şi rareori am obţinut trei dolari 
dintr-o sită. 

— În vreme ce pe exploatările de pe Bonanza se spune 

că se obţin cinci sau şase sute! exclamă Summy Skim. 

— Vă rog să credeţi că acestea sunt excepţii, afirmă 
şeful de echipă, şi că atunci când media este de 
douăzeci de dolari, oamenii se declară mulţumiţi. Cea 
realizată pe 129 n-a depăşit niciodată un dolar. 

— Jalnic!... Jalnic!... şopti Summy printre dinţi. Ben 
Raddle se grăbi să schimbe vorba. 

— Ce adâncime au puţurile? 

— Între zece şi cincisprezece picioare. Atât e de ajuns 
ca să atingi stratul în care se găseşte de obicei pulberea 
de aur. 

— Care este în general grosimea acestui strat? 

— În jur de şase picioare. 

— Şi câte site sunt cuprinse într-un picior cub de 
material extras? 

— Aproape zece, iar un lucrător destoinic poate spăla 
vreo sută pe zi. 

— Aşadar, puţurile n-au fost încă folosite?... întrebă 
Ben Raddle. 

— Totul era gata în clipa în care domnul Josias Lacoste 
a murit. Lucrul a fost întrerupt. 

Dacă pe Ben Raddle îl interesau foarte mult 
asemenea lămuriri, cu siguranţă că nici pe vărul său nu-l 
lăsau complet indiferent. La urma urmelor, cum altfel ar 
fi putut el să-şi dea mai bine seama de valoarea reală a 
lui 129?... Legat de aceasta, puse şi el o întrebare 
directă şefului de echipă. 

— Am extras aur cam de vreo treizeci de mii de franci, 
răspunse acesta, iar cheltuielile au înghiţit aproape 
întreaga sumă. Dar sunt încredinţat că Forty Miles 
Creek e aşezat pe o vână bună. Pe claim-urile 
învecinate, câtă vreme puţurile au funcţionat, producţia 
a fost întotdeauna mulţumitoare. 

— Cred că ai aflat de propunerea pe care ne-a făcut-o 
compania din Chicago, nu-i aşa, Lorique? întrebă Ben 
Raddle. 

— Da, domnule. Agenţii lor au venit acum câtăva 
vreme să viziteze claim-ul... 

— Compania ne-a oferit pe el cinci mii de dolari. După 
părerea dumitale e suficient? 

— E foarte puţin, spuse cu convingere Lorique. Dacă 
ţinem seama de rezultatele obţinute pe celelalte claim- 
uri de pe Forty Miles Creek, apreciez că al 
dumneavoastră valorează pe puţin patruzeci de mii de 

dolari. 

— E o sumă frumuşică, spuse Summy Skim. Pe cinstea 
mea, dacă vom obţine preţul acesta, n-avem de ce să 
regretăm drumul până aici. Din nefericire, ne va fi foarte 
greu să vindem claim-ul până ce nu se va rezolva 
problema frontierei. 

— N-are a face!l... se împotrivi şeful de echipă. 
Canadian sau alaskian, 129 îşi păstrează aceeaşi 
valoare. 

— Ai dreptate! întări Ben Raddle. Dar nu-i mai puţin 
adevărat că această companie a socotit de cuviinţă să-şi 
retragă propunerea, cu tot preţul mic pe care ni l-a 
oferit. 

— Lorique, putem nădăjdui că această rectificare de 
frontieră se va termina curând? întrebă Summy Skim. 

— Nu vă pot spune decât un lucru, domnilor, că o 
comisie a fost instituită în acest scop. Când îşi va 
termina lucrările?... Cred că nici membrii ei n-ar putea 
s-o spună. De altfel, sunt ajutaţi de unul din cei mai 
renumiţi geometrişti din Klondike, un om cu mare 
experienţă, domnul Ogilvie, cel care a întocmit cu 
precizie planurile cadastrale ale districtului. 

— Ce se bănuieşite despre rezultatul final al 
operaţiunii? Intrebă Ben Raddle. 

— Că se va întoarce împotriva americanilor şi că dacă 
în prezent frontiera nu e corect stabilită, ea va trebui 
mutată mai spre vest. 

— Ceea ce va asigura pentru totdeauna claim-ului 129 
naționalitatea canadiană, încheie Summy Skim. 

Ben Raddle îi mai puse şefului de echipă unele 
întrebări cu privire la relaţiile dintre Josias Lacoste şi 
proprietarul claim-ului 131. 

— Texanul acela şi cu prietenul lui? exclamă şeful de 
echipă. Hunter şi Malone. 

— Întocmai. 

— Pe cinstea mea, domnule, au fost tare nesuferiţi, v-o 
spun deschis. Americanii aceştia doi sunt nişte ticăloşi. 
Au căutat în fel şi chip motiv de gâlceavă şi în ultima 
vreme nu mai puteam lucra decât cu pistolul la brâu. În 
repetate rânduri a fost nevoie de intervenţia poliţiei 
pentru a-i astâmpăra. 

—Aşa ne-a spus şi şeful poliţiei, pe care l-am întâlnit la 
Fort Cudahy, declară Ben Raddle. 

— Mă tem că va mai avea de multe ori prilejul să 

intervină, adăugă  Lorique. Vedeţi dumneavoastră, 
domnilor, până ce n-or să fie expulzați netrebnicii ăştia, 
n-o să avem linişte. 

— Şi cum s-ar putea realiza asta? 

— Nimic mai uşor, dacă frontiera va fi mutată către 
vest. În cazul acesta, 131 se va afla pe teritoriul 
canadian, iar Hunter va fi silit să se supună legilor 
noastre. 

— Bineînţeles că face şi el parte dintre cei care pretind 
că meridianul o sută patruzeci şi unu trebuie mutat mai 
la est, nu-i aşa? IÎntrebă Summy Skim. 

— Bineînțeles, răspunse şeful de echipă. El i-a 
întărâtat pe toţi americanii de la frontieră, atât pe cei de 
pe Forty Miles, cât şi pe cei de pe Sixty Miles. Nu o dată 
au ameninţat că vor năvăli pe teritoriul nostru şi ne vor 
lua claim-urile. Numai Hunter şi Malone îi împing la 
asemenea abuzuri. Autorităţile din Ottawa au transmis 
la Washington plângerile lor, dar se pare că nimeni nu 
se grăbeşte să le cerceteze. 

— Probabil că aşteaptă să se lămurească problema 
frontierei. 

— Probabil, domnule Raddle. Până atunci, trebuie să 
fim cu ochii în patru. Când va afla Hunter că la Forty 
Miles Creek au sosit noii proprietari, e în stare să pună 
la cale vreo ticăloşie. 

— Ştie el cu cine va sta de vorbă, declară Summy 
Skim, fiindcă am şi avut cinstea să-i fiu prezentat. 

Străbătând întinderea claim-ului, cei doi veri şi şeful 
de echipă se opriseră lângă ţăruşul care despărţea nr. 
129 de nr. 131. Dacă nr. 129 era pustiu, dimpotrivă, nr. 
131 era în plină activitate. Muncitorii lui Hunter lucrau 
la puţurile săpate în amonte. După ce fusese spălat, 
noroiul era luat de apa din şanţuri şi purtat până în 
Forty Miles. 

Ben Raddle şi Summy Skim căutară în zadar să-i 
recunoască pe Hunter şi Malone printre lucrătorii de pe 
nr. 131. Nu-i zăriră. De altfel, Lorique bănuia că aceştia 
petrecuseră câteva zile pe claim, apoi porniseră mai 
spre apus, în acea parte a Alaskăi în care se 
semnalaseră noi terenuri aurifere. 

După ce sfârşiră vizitarea claim-ului, cei doi veri şi 
şeful de echipă se întoarseră la căsuţă, unde îi aştepta 
prânzul pregătit de Neluto. 

— Ia să vedem, pilotule, o fi bună mâncarea? întrebă 

vesel Ben Raddle. 

— Foarte bună, domnule Raddle... dacă n-oi fi greşit-o, 
răspunse  indianul, corectându-şi, ca de obicei, 
afirmaţia printr-o modestă rezervă. 

Când isprăviră masa, Summy Skim se interesă de 
planurile vărului său. 

— Acum cunoşti claim-ul 129, îi spuse el, şi ştii cât 
valorează. Nu-mi închipui că rămânând aici vei putea 
afla mai multe! 

— Eu sunt de altă părere, răspunse Ben Raddle. Vreau 
să discut mai pe larg cu şeful de echipă, să verific 
registrele unchiului Josias. Cred că pentru asta îmi vor 
trebui pe puţin patruzeci şi opt de ore. 

— Fie, dacă e vorba doar de atât, admise Summy, cu 
condiţia să mi se îngăduie să vânez prin împrejurimi: 

— Vânează, prietene, vânează. Asta te va distra în cele 
câteva zile pe care va trebui să le petrecem aici. 

— Ia te uită, observă Summy Skim zâmbind, cele 
patruzeci şi opt de ore s-au şi transformat în câteva zile! 

— Fără-ndoială, spuse Ben Raddle. Dacă aş fi putut 
vedea muncitorii la lucru... spălând la site... 

— Oh! Oh! exclamă Summy Skim Mi se pare că cele 
câteva zile sunt pe cale de a se transforma în câteva 
săptămâni... la seama, Ben, ia seama!... Noi nu suntem 
prospectori, nu uita asta... 

— Ne-am înţeles, Summy. Totuşi, de vreme ce nu 
putem discuta vânzarea claim-ului, nu văd de ce, 
aşteptând să-şi termine lucrările comisia de rectificare a 
frontierei, Lorique n-ar începe să... 

— Iată-ne deci condamnaţi să prindem aici rădăcini, 
până ce meridianul ăsta blestemat n-o să fie pus la locul 
lui! 

— Aici sau în altă parte e totuna. Unde ne-am putea 
duce, Summy? 

— La Dawson City, de exemplu. 

— Crezi că acolo ne vom simţi mai bine ? 

Summy nu răspunse. Simţind că-l cuprinde mânia, îşi 
luă puşca, îl chemă pe Neluto, şi, părăsind împreună 
căsuţa, urcară coasta spre sud. 

Summy avea dreptate să se înfurie. Ben Raddle se 
hotărâse într-adevăr să încerce exploatarea parcelei, al 
cărei proprietar devenise. 

Fiindcă împrejurări neaşteptate îl sileau să-şi 
prelungească şederea la Forty Miles Creek timp de 

câteva săptămâni, cum să se împotrivească ispitei de a 
folosi  puţurile gata săpate, de a le verifica 
randamentul?... Oare unchiul Josias făcuse tot ce trebuia 
pentru a obţine rezultatul dorit?... Oare nu se mulţumise 
el să folosească vechea metodă a căutătorilor de aur, 
atât de rudimentară, când un inginer ar putea găsi un 
alt procedeu, mai rapid şi mai productiv?... în sfârşit. 
dacă din măruntaiele acestui pământ, care era al lui, se 
puteau scoate sute de mii de franci sau chiar milioane, 
era oare înţelept să renunti la ele pentru un preţ de 
nimica?... 

Da, astfel gândea Ben Raddle. La drept vorbind, nu-i 
părea deloc rău că problema frontierei îi dădea un 
argument în faţa căruia Summy Skim era silit să se 
încline, şi, optimist până la capăt, socotea că în cele din 
urmă vărul său va sfârşi prin a căpăta interes pentru 
ceea ce-l pasiona pe el însuşi. 

După ce examina socotelile unchiului Josias, după ce 
şeful de echipă îi puse la dispoziţie toate documentele în 
măsură să-l lămurească, întrebă fără nici o introducere: 

— Lorique, dacă ar trebui să recrutezi acum nişte 
muncitori, ai avea de unde să-i iei? 

— Desigur, domnule Raddle, răspunse şeful de echipă. 
Mii de emigranţi caută de lucru prin tot districtul, şi nu 
găsesc, în fiecare zi sosesc alţii pe zăcămintele lui Forty 
Miles. Având în vedere numărul lor mare, cred că nici 
nu vor cere salarii prea ridicate. 

— 'Ţi-ar ajunge vreo cincizeci de mineri? 

— Prea destul. Domnul Josias Lacoste n-a folosit 
niciodată mulţi. 

— În cât timp i-ai putea aduna ? întrebă Ben Raddle. 

— În douăzeci şi patru de ore. 

Apoi, după o clipă, şeful de echipă adăugă: 

— Aşadar, aveţi de gând să vă ocupați chiar 
dumneavoastră de exploatare, domnule Raddle? 

— S-ar putea... Cel puţin atâta vreme cât nu vom 
căpăta pe 129 preţul corespunzător. 

— De fapt, asta vă va îngădui să vă daţi seama de 
valoarea lui. 

— De altminteri, ce-aş putea face aici până când se va 
soluţiona într-un fel sau altul problema frontierei? 

— Aveţi dreptate, încuviinţă şeful de echipă. Dar, fie 
canadian, fie american, nr. 129 nu va preţui mai puţin 
decât merită. Eu am fost totdeauna de părere că 

afluenții de pe stânga Yukonului nu sunt mai prejos 
decât cei de pe malul drept. Credeţi-mă, domnule 
Raddle, se va putea face avere pe Sixty Miles şi pe Forty 
Miles, la fel de repede ca şi pe Bonanza sau Eldorado. 

— Primesc urarea, Lorique, încheie Ben Raddle, foarte 
mulţumit de acest răspuns care se potrivea cu propriile 
lui dorinţe. 

Mai rămînea Summy Skim. Poate că el va socoti pilula 
prea amară, în privinţa asta Ben Raddle era mai 
neliniştit decât voia el însuşi să-şi mărturisească. 

Dar cu siguranţă că norocul îl ocrotea. Explicaţia de 
care îi era teamă n-a mai avut loc. Summy Skim se 
întoarse pe la cinci după-amiază, dar nu singur. Ben îl 
văzu ivindu-se pe creasta dealului care mărginea claim- 
ul în aval, urmat de un muncitor uriaş, încărcat ca o vită 
de povară, având lângă el un însoțitor de statură foarte 
mică. 

De departe, Summy îi făcea semn să se apropie. 

— Ei, vino odată, Ben! strigă el îndată ce putu fi auzit. 
Hai să ţi-o prezint pe vecina noastră! 

— Miss Jane! exclamă Ben Raddle, recunoscându-l pe 
aşa-zisul însoțitor al vărului său. 

— Chiar ea!... trâmbită Summy. Şi încă proprietară a 
claim-ului 127 bis! 

Nu e cazul să mai spunem cât de călduros a primit-o 
inginerul pe tânăra americană. Acesta fu pus la curent 
cu aventurile asociatei sale, pe care o felicită din inimă 
pentru curajul ei şi-i deplânse sincer relativa nereuşită. 
Summy folosi prilejul pentru a-şi formula cererea. 

— l-am spus vecinei noastre că tu n-ai să-i refuzi un 
sfat. Sper că n-ai să mă contrazici, nu-i aşa? 

— Glumeşti! se împotrivi Ben Raddle. 

— Atunci te vei duce să-i vizitezi claim-ul. 

— Fără nici o îndoială. 

— Ai să-l cercetezi cu atenţie ? 

— Se-nţelege de la sine. 

— Şi ai să-i spui părerea ta de specialist? 

— Chiar mâine. La nevoie voi cere şi sfatul lui Lorique, 
care cunoaşte mai bine decât mine aceste locuri. 

— Foarte bine, Ben, eşti un băiat de treabă. Iar 
dumneavoastră, domnişoară, fiţi încredinţată că v-a pus 
Dumnezeu mâna în cap, declară Summy Skim cu 
convingere. 

Ben Raddle socoti că acum e momentul potrivit să-i 

împărtăşească vărului său hotărârea pe care o luase. 

— Şi nouă, Summy, adăugă el, fără a îndrăzni să-l 
privească. 

— Nouă? 

— Da. In definitiv, dacă tot trebuie să aşteptăm 
rezolvarea problemei cu acest blestemat de meridian, m- 
am hotărât ca până atunci să mă apuc de lucru. Chiar 
mâine, Lorique se va ocupa de angajarea muncitorilor. 

Ben Raddle se aştepta la o explozie. Rămase uluit 
când îl auzi pe vărul său spunând cu glas blajin: 

— Foarte bine gândit, Ben! într-adevăr, foarte bine! 

Apoi, schimbând imediat subiectul, de parcă ar fi fost 
lipsit de importanţă, Summy adăugă: 

— Apropo, Ben, mi-am îngăduit să-i ofer domnişoarei 
Jane, care este nevoită să doarmă sub cerul liber, 
ospitalitatea noastră pe timpul nopţii. Presupun că n-ai 
nimic împotrivă? 

— Ce întrebare! Casa noastră este oricând la dispoziţia 
domnişoarei Edgerton, asta se înţelege de la sine. 

— Atunci totul e în perfectă regulă. Nu ne rămâne 
decât să-i arătăm vecinei noastre proprietatea, încheie 
Summy bucuros, şi, fără să mai aştepte vreun răspuns, 
porni la drum cu Jane Edgerton, urmat de Ben Raddle, 
năucit de felul în care vărul său îi primise hotărârea. 

Între timp, acesta îi spunea însoţitoarei sale, pe un 
ton cât se poate de serios: 

— Totuşi, exploatările aurifere dau uneori rezultate 
bune. Vedeți dumneavoastră, domnişoară Jane, 
zăcămintele... 

Nefiind în stare să priceapă o asemenea schimbare, 
Ben Raddle îşi aprinse o ţigară şi înălţă din umeri. 


XIV 
EXPLOATAREA CLAIM-ULUI 


Optimismul lui Summy Skim n-a durat mai mult de o 
noapte. Când se deşteptă a doua zi, îl cuprinseră din nou 
gândurile lui obişnuite de la care, sub o înrâurire 
inexplicabilă, se îndepărtase o clipă. Dându-şi seama că 
temerile lui erau întemeiate, se supără, atât cât îi 
îngăduia firea lui blândă. 

Va să zică, până când vor putea vinde claim-ul, Ben 
Raddle se hotărâse să reînceapă lucrul. Cine ştie dacă se 
va îndura vreodată să se descotorosească de el!... 

«Era fatal să se întâmple! îşi repeta înțeleptul Summy 
Skim... Ah, unchiule Josias!... Dacă ne-am transformat în 
prospectori, sau orice alt nume li s-ar da căutătorilor de 
aur, cărora eu le spun mai degrabă căutători de mizerie, 
dumitale ţi-o datorăm... Odată ce ţi-ai vârât mâna în 
angrenajul ăsta, te trage cu totul, şi va veni iarna fără ca 
noi să fi pornit pe drumul care duce la Montreal!... O 
iarnă în Klondike!... Cu geruri pentru care au trebuit să 
se fabrice drăguţe termometre cu mai multe gradaţii sub 
zero grade decât au cele obişnuite peste! Ce 
perspectivă!... Ah, unchiule Josias, unchiule Josias!...» 

Astfel cugeta Summy Skim. Dar fie datorită filozofiei 
cu care se mândrea că priveşte el viaţa, fie din altă 
pricină, convingerile lui nu mai aveau trăinicia de 
odinioară. Oare Summy Skim era pe cale să se schimbe, 
şi liniştitul gentleman-farmer din Green Valley prinsese 
gust pentru o viaţă aventuroasă? 

Pentru zăcămintele de pe Yukon, anotimpul prielnic 
abia începuse. Doar de vreo cincisprezece zile desgheţul 
pămîntului şi al sloiurilor de pe rîuri făcuse posibilă 
începerea lucrului. Chiar dacă pămîntul întărit de 
gerurile mari opunea încă o oarecare rezistenţă 
cazmalei şi tîrnăcopului, putea fi totuşi săpat. Se 
ajungea destul de uşor la 
stratul aurifer şi n-aveai de ce să-ţi fie teamă că pereţii 
puţurilor, încă împietriţi din timpul iernii, s-ar putea 
prăbuşi. 

În lipsa unui utilaj mai perfecţionat, în lipsa maşinilor 
pe care s-ar fi priceput să le întrebuinţeze cu randament 
sporit, Ben Raddle era nevoit să se limiteze la taler şi la 
sită. Dar aceste unelte rudimentare erau de ajuns pentru 
spălarea nămolurilor prin împrejurimile lui Forty Miles 
Creek. 

De fapt, nu claim-urie de pe râuri, ci minele 
subterane necesită o muncă industrializată. Pe 
zăcămintele de munte din Klondike se şi instalaseră 
ciocane pneumatice pentru a zdrobi cuarțul, şi acestea 
intraseră în funcţiune asemeni celor din alte regiuni 
miniere, ale Canadei sau Columbiei engleze. 

În realizarea planurilor sale, Ben Raddle n-ar fi putut 
găsi un ajutor mai preţios decât al şefului de echipă 
Lorique. Nu trebuia decât să-i dea mână liberă acestui 
om cu experienţă, foarte priceput în astfel de lucrări, 
capabil să pună în practică îmbunătățirile pe care i le 

propunea inginerul. 

Oricum, era bine să se grăbească. O întrerupere prea 
îndelungată a exploatării claim-ului 129 ar fi prilejuit 
nemulțumiri din partea administraţiei. Foarte dornică să 
încaseze taxele pe care le percepe asupra producţiei, 
aceasta retrage cu uşurinţă dreptul de concesiune dacă 
exploatarea este întreruptă o perioadă relativ scurtă din 
anotimpul frumos. 

Şeful de echipă întâmpină mai multe greutăţi decât ar 
fi crezut în recrutarea personalului. Zăcăminte noi, 
semnalate în partea muntoasă a districtului, îi 
atraseseră pe muncitori, deoarece mâna de lucru 
făgăduia să fie bine plătită acolo. Desigur, caravanele 
soseau  fără-ncetare la Dawson City, traversarea 
lacurilor şi coborârea pe Yukon fiind acum mai 
lesnicioasă datorită  dezgheţului. Dar în această 
perioadă, în care folosirea maşinilor nu era prea 
răspândită, braţele de muncă erau solicitate din toate 
părţile. 

În vreme ce Lorique se străduia să adune un număr 
suficient de muncitori, Ben Raddle se grăbi să-şi ţină 
făgăduiala către Jane Edgerton. Fără să mai aştepte, el 
şi  Summy Skim  urcară dealul care  despărţea 
proprietatea lor de cea a tinerei lor vecine. 

Ciudata fracţionare a claim-ului în două etaje, cel de 
sus în amonte, cel de jos în aval, îl izbi de la început pe 
inginer. După ce înaintase până la râuleţ şi-i cercetase 
cu luare-aminte aşezarea malurilor, el îşi formulă 
părerea cât se poate de limpede: 

—  Domnişoară, nimeni n-ar putea să aprecieze 
valoarea reală a claim-ului dumneavoastră. În orice caz, 
vă pot spune că aţi greşit începând să exploataţi catul de 
jos. 

— Şi de ce, mă rog ? se împotrivi Jane. Alegerea mea 
n-a avut ca bază amplasarea puţurilor? 

— Tocmai existenţa acestor puțuri ar fi trebuit să vă 
îndepărteze, răspunse Ben Raddle. Dacă într-o regiune 
scormonită de atâţia prospectori aceste puțuri au fost 
săpate apoi părăsite, nu e limpede că ele nu au dat 
randament ? De ce aţi izbuti dumneavoastră acolo unde 
alţii au dat greş? 

— Adevărat, recunoscu Jane, izbită de logica 
observaţiei. 

— Mai există un argument, continuă Ben Raddle. Dar 


147 


ca să-l pricepeţi, trebuie să cunoaşteţi modul în care a 
luat naştere stratul aurifer pe care-l exploatăm şi 
dumneavoastră şi noi. Acest strat nu e altceva decât o 
depunere de aluviuni lăsată de apele lui Forty Milles 
Creek, într-o epocă foarte îndepărtată, când curgea 
printr-o altă 
albie. Mai lat ca în prezent, râul acoperea locul pe care 
stăm acum, precum şi claim-ul 129 şi cele din 
împrejurimi, iar vâlceaua în care v-aţi întemeiat 
exploatarea alcătuia un fel de golf unde curenţii, abătuţi 
din drum de dealul care desparte proprietăţile noastre, 
loveau cu oarecare violenţă. Bineînţeles, apa trebuie că 
trecea mai întâi prin catul de sus, de vreme ce el se afla 
în amonte, apoi, de pe înălţimea barierei 
de stânci, se prăvălea în cascadă peste catul de jos, 
pentru a-şi relua cursul. Această barieră constituia o 
piedică de care apa se izbea, învolburându-se. Aşadar, e 
de presupus că, înainte de a trece bariera, îşi depunea la 
fund toate corpurile mai grele, printre acestea aflându- 
se şi fărâmele de aur pe care le-ar fi purtat cu ea. 
Scobitura formată de bariera de stnci s-a umplut încetul 
cu încetul prin depunerile acestor 
corpuri grele şi într-o bună zi aurul ar fi putut să se 
reverse asupra catului de jos. Bănuiesc încă că, tocmai 
atunci, o zdruncinătură a scoarţei terestre a făcut să se 
năruie grămada de bolovani care acoperă şi ascunde 
presupusul strat nisipos, iar râuleţul, împins către nord 
de această surpare, a fost silit să-şi ia cursul prin albia 
în care îl vedem astăzi... 

Summy Skim nu-şi ascunse admiraţia. 

— Extraordinar! strigă el. Eşti un mare savant, Ben! _ 

— S-o luăm mai încetişor, răspunse Ben Raddle. În 
definitiv, astea sunt doar nişte presupuneri. Totuşi, nu 
cred că mă înşel afirmând că, dacă se găseşte aur pe 
claim-ul 127 bis, acesta nu poate fi ascuns decât sub 
îngrămădirea de bolovani care-i acoperă partea de sus. 

— Să ne ducem la faţa locului, spuse Jane cu obişnuita- 
i hotărâre. Cei doi veri şi însoţitoarea lor urcară din nou 
coasta, cam vreo două sute de metri, apoi, ajunşi în 
punctul în care bariera de stânci ieşea pe nesimţite din 
talveg, porniră pe catul de sus, îndreptându-se către 
râuleţ. Înaintarea era foarte anevoioasă prin 
aglomerarea de 
bolovani uriaşi care acopereau drumul, astfel că 

excursioniştilor le-a trebuit mai bine de un ceas pentru a 
ajunge la malul apei. 

Cu toate căutările lui minuţioase, Ben n-a izbutit să 
descopere nici un grăunte de nisip. Pretudindeni, o 
învălmăşeală de stânci şi bolovani printre care se zăreau 
alte stânci, mai adânc înfipte. 

— Mi-ar fi greu să-mi dovedesc în practică teoria, 
observă Ben Raddle, ajungând la malul abrupt. 

— Poate mai puţin decât îţi închipui, răspunse Summy, 
care, la o distanţă de câţiva metri, părea că descoperise 
ceva interesant. lată nisip, Ben. Ş 

Ben Raddle se duse lângă vărul său. Într-adevăr un 
pătrăţel de nisip, mare cât o batistă, se ivea între două 
stânci. 

— Şi încă ce nisip! strigă Ben după ce-l studie o clipă. 
E de minune că nu l-a găsit nimeni înaintea noastră. 
Priveşte-i culoarea, Summy, priviţi, domnişoară Jane. 
Pun rămăşag o sută contra unu, că acest nisip produce 
cincizeci de dolari la sită. 

Nu exista nici un mijloc pentru a se verifica pe loc 
spusele inginerului, îşi umplură în grabă pălăriile şi 
buzunarele cu preţiosul nisip şi străbătură drumul în 
sens invers. 

Ajunşi la râu, nisipul spălat eliberă metalul, şi Ben 
Raddle avu satisfacția să constate că evaluarea lui 
fusese mai mică de jumătate. Randamentul trebuia să 
atingă cel puţin o sută de dolari la sită. 

— O sută de dolari! strigară Jane şi Summy, într-un 
glas. 

— În cel mai rău caz, afirmă cu tărie Ben Raddle. 

— Dar atunci... înseamnă că m-am şi îmbogăţit! bâigui 
Jane puţin tulburată, cu tot sîngele ei rece. 

— Să nu ne pripim, spuse Ben Raddle, să nu ne 
pripim... Bănuiesc, într-adevăr, că această parte a claim- 
ului dumneavoastră cuprinde pepite de o valoare uriaşă, 
dar, în afară de faptul că bogăţia acestei mici pungi ar 
putea fi întâmplătoare, trebuie să ţineţi seama şi de 
cheltuielile mari pe care le-ar necesita degajarea 
pământului. V-ar 
trebui oameni, unelte... Nici dinamita n-ar fi de prisos 
pentru a înlătura îngrămădirea asta de stânci. 

— Chiar azi vom porni la treabă, spuse Jane cu 
hotărâre. Eu şi cu Patrick vom încerca să eliberăm un 
colţişor, fără ajutorul nimănui. Ceea ce vom obţine, mă 

va ajuta să angajez muncitori şi să-mi cumpăr materialul 
necesar, astfel încât să pot extinde lucrările. 

— Bine gândit, încuviinţă Ben Raddle, şi nu ne rămâne 
decât să vă urăm noroc... 

— Şi să primiţi, ca şi domnul Skim, mulţumirile mele 
călduroase, adăugă Jane. Dacă nu eraţi dumneavoastră, 
m-aş fi hotărât să trec graniţa şi să mă afund în Alaska, 
şi cine ştie dacă... 

— De vreme ce sunteţi asociata mea, o întrerupse Ben 
Raddle pe un ton mai rece, era în interesul meu, Miss 
Edgerton, să vă ajut la găsirea celei mai bune soluţii şi 
să micşorez, pe cât e cu putinţă, riscurile întâmpinate de 
capitalul pe care îl reprezentaţi. 

— Aveţi dreptate, recunoscu satisfăcută Jane. 

Summy Skim întrerupse acest dialog care, în mod 
vădit, îl călca pe nervi. 

— Ce oameni de afaceri înrăiţi sunteţi voi doi! Mă 
uimiţi, pe cinstea mea!... Eu, care nu vă sunt «asociat», 
nu mă pot împiedica să nu simt o mare bucurie. 

Lăsând-o pe Jane Edgerton să-şi înceapă noua ei 
exploatare, cei doi veri se întoarseră la claim-ul 129, 
unde sosiseră câţiva lucrători. Către sfârşitul zilei, 
Lorique izbutise să angajeze vreo treizeci de oameni cu 
nişte salarii foarte ridicate, depăşind adesea zece dolari 
pe zi. De altfel, acestea erau preţurile plătite pe atunci 
în regiunea Bonanza. Numeroşi lucrători căpătau câte 
şaptezeci şi cinci, optzeci de franci pe zi, şi mulţi dintre 
ei făceau avere, pentru că nu risipeau banii la fel de 
uşor cum îi câştigau. 

Nu trebuie să ne uimească această creştere a 
salariilor. Pe zăcămintele Sookum-ului, de exemplu, un 
lucrător aduna până la o sută de dolari pe oră. În 
realitate, lui nu-i revenea decât a suta parte din ceea ce 
producea. 

S-a mai spus că utilajul de pe 129 era foarte 
rudimentar: talere, site, atâta tot. Dar dacă Josias 
Lacoste n-a socotit necesar să-şi completeze acest utilaj 
primitiv, ceea ce n-a făcut el va face nepotul său. Cu 
ajutorul şefului de echipă, în schimbul unei sume destul 
de mari, se adăugară la zestrea claim-ului 129 şi două 
rockere. 

Rocker-ul este un fel de cutie lungă de trei picioare, 
lată de două, un fel de coşciug aşezat pe o balanţă. In 
interiorul ei se află un ciur, prevăzut cu un petic de 

țesătură din lână, care reţine grăunţele de aur lăsând să 
treacă nisipul. La capătul de jos al acestui aparat, căruia 
balanţa îi imprimă mişcări regulate, se află o cantitate 
de mercur, ce intră în amestec cu metalul atunci când 
grăuntele este prea mic pentru a putea fi oprit cu mâna. 

În loc de rocker, Ben Raddle ar fi dorit să-şi instaleze 
un sluice. Dar, neavînd de unde să-l cumpere, se gândea 
să şi-l construiască singur. Acesta e un fel de jgheab din 
lemn, brăzdat de crestături transversale din douăzeci în 
douăzeci de cm distanţă. Când azvârli în el mâlul lichid, 
pământul şi cuarțul sunt duse de apă, în vreme ce 
aurul, datorită greutăţii lui specifice, se depune în 
crestături. 

Ambele procedee, destul de practice, dau rezultate 
bune, dar necesită instalarea unei pompe care să ridice 
apa la capătul de sus al rocker-ului sau al  sluice-lui, 
ceea ce măreşte considerabil preţul utilajului. Pe claim- 
urile de la munte se pot folosi uneori căderile de apă 
naturale, dar pe suprafaţa claim-urior de pe malurile 
râurilor trebuie să recurgi neapărat la un mijloc 
mecanic, investind în el mari 
sume băneşti. 

Aşadar, exploatarea lui 129 reîncepu în condiţii mai 
bune. 

Filozofând în sinea lui, Summy Skim, observa 
îndeaproape stăruința şi pasiunea cu care Ben Raddle se 
înhămase la această treabă. 

«Hotărât lucru, îşi spunea el, Ben n-a scăpat de 
molima ce bântuie pe aici, şi să dea Domnul să nu mă 
molipsesc şi eu! Tare mă tem că de asta nu te vindeci 
niciodată; chiar după ce te îmbogăţeşti, nu-ţi mai 
ajunge, oricât aur ai fi strâns!... Nu! Ar trebui să ai prea 
mult, şi poate că nici prea mult nu e destul!» 

Proprietarii lui 129 nu ajunseseră însă până acolo. 
Dacă te luai după spusele şefului de echipă, zăcământul 
era bogat, să admitem! în orice caz, acesta nu-şi oferea 
cu dărnicie bogăţia. Era greu să ajungi la stratul aurifer 
ce se întindea pe sub pământ, de-a lungul lui Forty 
Miles. Ben Raddle îşi dădu seama că puţurile nu erau 
destul de adânci şi că mai trebuiau săpate. Şi nu era 
deloc uşor, în această perioadă 
în care îngheţul nu mai putea să asigure trăinicia 
pereţilor. 

Dar, la urma urmelor, era înţelept din partea lui să se 

vâre în nişte lucrări atât de costisitoare? N-ar fi fost mai 
bine să le lase pe seama companiilor sau a particularilor 
care s-ar arăta dispuşi să cumpere claim-ul? Oare Ben 
Raddle n-ar trebui să se mărginească la producţia pe 
care i-o asigurau talerul şi rocker-ul? 

E drept că dintr-o sită abia dacă scotea un sfert de 
dolar. Ţinând seama de costul mâinii de lucru, câştigul 
era mic şi te puteai întreba dacă previziunile şefului de 
echipă erau întemeiate. 

În luna iunie, vremea se menţinu destul de frumoasă. 
Izbucniră câteva furtuni, uneori foarte puternice, dar ele 
trecură repede. Lucrările întrerupte erau grabnic 
reluate de-a lungul lui Forty Miles Creek. 

În primele zile ale lui iulie, proprietarii claim-ului 129 
trimiseră la Dawson tot ce izbutiseră să agonisească, 
modesta sumă de trei mii de dolari, care fu depusă în 
contul lor la banca companiei americane Trading and 
Transportation. 

— Aş mai adăuga ceva din buzunar, de n-ar fi gol, 
spunea Summy Skim, numai să-i fac să le pară rău că au 
lăsat să le scape claim-ul 129... Trei mii de dolari!... Or 
să râda de noi. 

— Răbdare, Summy, răbdare! răspundea Ben Raddle. 
Va veni şi vremea noastră. 

În orice caz, pentru ca această «vreme» să vină, cum 
spunea inginerul, trebuia să se acţioneze repede. In 
iulie, anotimpul frumos nu mai are înaintea lui decât 
două luni. Soarele apune la zece şi jumătate şi se iveşte 
din nou la orizont înainte de ora unu dimineaţa. Mai 
mult chiar, între apusul şi răsăritul lui domneşte o 
lumină de amurg, încât abia poţi zări constelaţiile din 
jurul polului. 

Dacă ar fi avut o echipă de schimb, prospectorii ar fi 
putut lucra fără întrerupere. Aşa se proceda pe 
terenurile aflate dincolo de frontieră, în Alaska, unde 
americanii desfăşurau o activitate de neînchipuit. Spre 
marea lui părere de rău, Ben Raddle nu putea face la fel. 
În ciuda tuturor încercărilor sale, Lorique nu izbutise să 
adune mai mult de patruzeci de lucrători. 

Pe claim-ul 127 bis, Jane Edgerton întâmpina aceleaşi 
greutăţi. A trebuit să se mulţumească doar cu vreo zece 
muncitori. Oricât ai fi plătit, nu era cu putinţă să găseşti 
mai mulţi. 

În fiecare seară, Ben Raddle şi Summy Skim aflau 

noutăţi despre rezultatul strădaniilor ei. Deşi nu se 
menținea la nivelul primei experienţe, producţia claim- 
ului era încurajatoare. Scoteau în medie patru dolari la 
sită, şi nu rareori se întâmpla să obţină câte zece dolari 
la sită. În aceste condiţii, zece lucrători pricepuţi ar fi 
fost de ajuns pentru a asigura un beneficiu de mai multe 
sute de mii de franci până la sfârşitul verii. 

Din nefericire, lucrătorii Janei Edgerton trebuiau să 
se ocupe de degajarea terenului şi, cu tot devotamentul 
şi uriaşa putere a lui Patrick, munca înainta anevoie. 
încetul cu încetul, pe măsură ce stâncile erau dislocate 
şi prăvălite spre catul de jos, suprafaţa de nisip creştea 
şi era de prevăzut că pe la jumătatea lui iulie claim-ul 
127 bis va începe să-i aducă stăpânei sale câştiguri 
importante. 

În ciuda activităţii desfăşurate de Ben Raddle, pe 
claim-ul 129 perspectivele erau mai puţin surâzătoare. 

Având în vedere temperamentul său, nu-i de mirare 
că dorea uneori să participe direct la lucrări. Nu pregeta 
să se alăture muncitorilor, să pună mâna pe sită şi să 
spele mâlul de pe 129, supraveghind în acelaşi timp 
întreaga activitate. Adesea, mânuia el însuşi rocker-ul, 
în timp ce Summy îl privea cu un aer ironic. Acesta, cel 
puţin, îşi păstrase calmul, iar încercările vărului său de 
a-i transmite ceva din pasiunea lui rămăseseră 
zadarnice. 

— Hai, Summy, nu vrei să încerci şi tu? îi spunea el. 

— Nu, îmi lipseşte vocaţia, îi răspundea invariabil 
Summy Skim. 

— Totuşi, nu e greu. Trebuie doar să clatini sita, să 
înlături nisipul, iar la fund îţi rămân grăunţele de aur. 

— Într-adevăr, Ben. Dar, ce vrei, meseria asta nu-mi 
place. Nu, chiar de mi s-ar plăti doi dolari pe oră. 

— Sunt încredinţat că ai avea mână bună! suspina Ben 
Raddle cu o undă de amărăciune în glas. 

Totuşi, într-o zi, Summy se dădu bătut. Ascultător, luă 
sita, o umplu cu pământul ce fusese extras dintr-unul 
din puțuri şi, după ce transformă acest pământ într-un 
nămol lichid, îl scurse încetul cu încetul. 

Nici urmă din metalul pe care Summy Skim nu înceta 
să-l blesteme! 

— Am dat chix! spuse el. Nici măcar preţul unei pipe! 

La vânătoare, Summy Skim era mai norocos. Cu toate 
că, din întâmplare, urmărirea vânatului îl purta în 

fiecare zi, de parcă ar fi făcut-o dinadins, până la claim- 
ul 127 bis, unde pierdea un timp preţios aşteptând ca 
Jane  Edgerton să înceteze lucrul, se întorcea 
întotdeauna cu tolba plină. Fără îndoială, aceste succese 
repetate 

se datorau iscusinţei lui de vânător, dar trebuie luată în 
seamă şi bogăţia vânatului, cu blană sau pene, aflat prin 
păşunile învecinate. În lipsa elanilor, din care nu 
izbutise să vadă nici un exemplar, cerbii puteau fi 
întâlniți cu uşurinţă prin păduri. Cât despre becaţe, 
potârnichi de zăpadă şi rațe, acestea mişunau pe 
suprafaţa mlaştinilor de pe ambele maluri ale lui Forty 
Miles Creek. Doar astfel se mai împăca Summy Skim cu 
soarta ce-i prelungea şederea în Klondike, tânjind totuşi 
după întinderile bogate în vânat de la Green Valley. 

În prima jumătate a lui iulie, spălarea noroiului dădu 
rezultate mai bune. Şeful de echipă ajunsese, în sfârşit, 
la stratul aurifer, care devenea din ce în ce mai bogat, 
pe măsură ce se apropia de frontieră. Sitele şi rocker-ele 
produceau sume importante în grăunţe de aur. Cu toate 
că nu s-au găsit nici o pepită mai de valoare, 
randamentul 
acestor cincisprezece zile n-a fost mai mic de treizeci şi 
şapte de mii de franci. lată că spusele lui Lorique 
începeau să se adeverească, stimulându-i astfel lui Ben 
Raddle ambiția. 

Din zvonurile ce umblau printre lucrători, la claim-ul 
129 se aflase că o îmbunătăţire asemănătoare se 
constatase şi pe claim-ul 131, proprietatea texanului 
Hunter, pe măsură ce exploatarea înainta către est. 
După îmbogățirea treptată a stratului aurifer, din 
amândouă direcţiile, nu mai încăpea nici o îndoială că 
trebuia 
să existe o pungă, o bonanza, prin împrejurimile 
frontierei, poate chiar pe frontieră. 

Întărâtaţi de o ademenea perspectivă, lucrătorii lui 
Hunter şi Malone şi angajaţii celor doi canadieni 
înaintau unii către ceilalţi. Nu era departe ziua când se 
vor întâlni pe linia actualei frontiere, contestată de 
ambele state. 

Slujbaşii texanului, vreo treizeci de oameni, erau cu 
toţii de origine americană. Greu ai fi putut alcătui o 
bandă mai deocheată de aventurieri. Cu expresia puţin 
ademenitoare, sălbatici, violenţi, brutali şi certăreţi — 

într-un cuvânt, aceştia erau cu adevărat demni de 
stăpânii lor, a căror proastă faimă se răspândise în 
întregul Klondike. 

Exista în general o oarecare discordie între 
americanii şi canadienii angajaţi să muncească la 
zăcăminte. Aceştia din urmă se arătau de obicei mai 
supuşi, mai liniştiţi, mai disciplinaţi. De aceea ei erau 
preferaţi de companii. Totuşi, societăţile americane îşi 
căutau mai degrabă compatrioți, cu toate că mulţi dintre 
aceştia erau violenti, 
înclinați spre răzvrătire, porniţi pe încăierări zilnice, 
datorită excesului de băuturi alcoolice, care fac uriaşe 
ravagii prin ţinuturile aurifere. Rar se întâmplă să 
treacă o zi, fără ca poliţia să nu fie silită să intervină pe 
un claim sau altul. Se schimbă lovituri de pumnal, focuri 
de revolver şi uneori se ajunge până la moarte de om. 
Cei răniţi trebuiesc duşi la spitalul din Dawson City, 
supraaglomerat şi fără ei de numeroşii bolnavi pe care 
epidemiile îi trimit acolo fără încetare. 

În timpul celei de a treia săptămâni a lui iulie, 
exploatarea continuă să fie productivă, cu toate că nici 
Ben  Raddle, nici Lorique, nici muncitorii lor nu 
izbutiseră să dea peste vreo pepită mai mare. Dar, în 
sfârşit, veniturile ajunseseră să depăşească cheltuielile, 
astfel că pe data de 20 iulie a fost posibilă o nouă 
depunere, de douăsprezece mi de dolari, în contul 
domnilor Summy Skim şi Ben Raddle, la banc 
American Trading and Transportation Company. 

Summy Skim îşi freca bucuros mâinile. 

— Ce mutră o să facă domnul William Boli! spuse el. 

De acum înainte nu mai încăpea nici o îndoială că 
beneficiile pe care le vor obţine de pe urma acestei 
campanii se vor ridica la peste o sută de mii de franci. 
Vor avea deci temei să ţină la preţ când se va ivi un 
cumpărător pentru 129. 

Şi pe claim-ul 127 bis evenimentele luau o întorsătură 
prielnică. 

După ce izbutise să degaje o mică porţiune din 
terenul său, Jane Edgerton ajungea, în sfârşit, să-i 
culeagă roadele. Până acum reuşise să adune o cantitate 
de pulbere de aur în valoare de peste trei mii de dolari, 
pe care o pusese la păstrare în căsuţa celor doi veri, în 
aşteptarea următorului transport spre Dawson. După 
toate probabilitățile, la sfârşitul campaniei avea să 

obţină de pe claim-ul său 
vreo cincizeci de mii de franci, cu toate greutăţile şi 
încetineala primelor zile. 

Către sfârşitul lui iulie, Summy Skim făcu o 
propunere destul de firească în aparenţă: 

— Nu văd de ce trebuie să mai rămânem aici, de ce noi 
şi domnişoara Jane nu ne-am vinde claim-urile? 

— Pentru că această vânzare nu s-ar putea face la un 
preţ bun înainte de rectificarea frontierei, îi răspunse 
Ben Raddle. 

— La naiba cu meridianul o sută patruzeci şi unu! se 
împotrivi Summy. Vânzarea se poate face şi prin 
corespondenţă, prin intermediar, la Montreal, în biroul 
domnului Snubbin, tot atât de bine ca şi la Dawson City. 

— Nu în condiţii la fel de avantajoase, răspunse Ben 
Raddle. 

— De ce nu, atât timp cât domnişoara Jane şi noi 
suntem lămuriţi asupra valorii claim-urilor noastre?... 

— Peste o lună sau şase săptămâni vom fi şi mai 
lămuriţi, declară inginerul, şi atunci nu ni se vor mai 
oferi patruzeci de mii de dolari pentru 129, ci optzeci de 
mii, o sută de mii de dolari! 

— Hai, Summy, nu vrei să încerci şi tu? 


— Şi ce vom face cu atâţia bani ? strigă Summy Skim. 

— Îi vom folosi cât se poate de bine, de asta te asigur, 
afirmă Ben Raddle. Tu nu vezi că stratul devine din ce în 
ce mai bogat, pe măsură ce înaintăm spre vest? 

— Da, însă, tot înaintând aşa, până la urmă vom 
ajunge la 131, observă Summy Skim, iar când oamenii 
noştri se vor izbi de cei ai simpaticului Hunter, nu prea 
ştiu ce-o să iasă. 

Într-adevăr, era de temut că, odată ajunşi pe hotarul 
dintre claim-uri, între cele două grupe de muncitori va 
izbucni o încăierare. De pe acum se şi schimbaseră 
injurii şi, uneori, se auzeau ameninţări îngrozitoare. 
Lorique avusese o oarecare dispută cu şeful de echipă 
american, un atlet brutal şi grosolan, şi se temeau ca nu 
cumva, la 
întoarcerea lui Hunter şi a lui Malone, amenințările să 
nu se transforme în fapte. Nu o dată se azvârlise cu 
pietre de la un claim la altul... bineînţeles, după ce se 
constatase că ele erau lipsite de cel mai mic grăunte de 
aur. 

În astfel de împrejurări, Lorique, ajutat de Ben, făcea 
tot posibilul să-i strunească pe lucrători. Dimpotrivă, 
şeful de echipă american nu înceta să-şi asmuţă oamenii 
şi nu scăpa nici un prilej ca să se certe cu Lorique. 

Prospectarea începuse să dea rezultate mai slabe pe 
teritoriul american şi, cel puţin în acel moment, 131 
preţuia mai puţin decât 129; se părea că bogatul strat 
aurifer avea tendința să  cotească spre sud, 
îndepărtându-se de malul lui Forty Miles Creek, ceea ce 
făcea să se creadă că punga, bonanza urmărită, se va 
găsi pe teritoriul 
canadian. 

La 27 iulie, cele două echipe se aflau la o distanţă de 
numai zece metri. Peste cel mult cincisprezece zile, ele 
aveau să se întâlnească pe linia de demarcaţie. Aşadar, 
Summy Skim nu se înşela prevăzând şi temându-se de o 
încăierare. 

Or, chiar pe data de 27 iulie, o întâmplare veni să 
înrăutăţească în mod deosebit lucrurile. 

Hunter şi Malone îşi făcuseră apariţia pe claim-ul 
131. 


XV 
NOAPTEA DE 5 SPRE 6 AUGUST 

Ţinutul Klondike nu este singurul care cuprinde 
regiuni aurifere. Mai există şi altele pe marea întindere 
din nord-vestul Americii, cuprinsă între Oceanul 
îngheţat de Nord şi Pacific, şi e foarte probabil că în 
curând se vor descoperi noi zăcăminte. Natura s-a arătat 
darnică în comori minerale faţă de aceste ţinuturi, 
cărora le refuză 
bogăţiile agricole. 

Terenurile aurifere de pe teritoriul Alaskăi sunt 
aşezate mai ales în interiorul curbei largi pe care 
Yukonul o descrie între Klondike şi Saint-Michel, a cărei 
convexitate este tangentă la cercul polar. 

Una din aceste regiuni se învecinează cu Circle City, 
un târguşor situat la trei sute şaptezeci de kilometri în 
aval de Dawson City. Din apropierea acestuia izvorăşte 
Birch Creek, afluent care se varsă în Yukon la mică 
distanţă de fortul care îi poartă numele, aşezat pe cercul 
polar, în punctul cel mai nordic al curbei marelui fluviu. 

La sfârşitul ultimei campanii se răspândise zvonul că 
zăcămintele de la Circle City erau tot atât de bogate ca 
şi cele de pe Bonanza. Asta era de ajuns ca să atragă o 
mulţime de mineri. 

Bizuindu-se pe aceste zvonuri, după ce puseseră pe 
roate exploatarea la 131, Hunter şi Malone se 
îmbarcaseră pe unul din vapoarele care fac escală pe 
Yukon, şi, debarcând la Circle City, vizitaseră regiunea 
scăldată de Birch Creek. Fără îndoială că nu li s-a părut 
rentabil să rămână acolo toată vara, de vreme ce se 
întorceau la  claim-ul 131. Ca dovadă că nu realizaseră 
nimic de pe urma acestei călătorii 
era şi faptul că cei doi texani se opriseră pe Forty Miles 
şi se pregăteau să rămână aici până la sfârşitul 
campaniei. Dacă ar fi strâns multe pepite şi pulbere de 
aur din zăcămintele de pe Birch Creek, ei s-ar fi grăbit 
să ajungă la Dawson City, unde tripourile şi cazinourile 
le ofereau atâtea posibilităţi să-şi risipească agoniseala. 

— Prezenţa lui Hunter nu-i deloc menită să aducă 
liniştea pe claim-urile de la frontieră, mai ales în cele de 
pe Forty Miles, spuse Lorique celor doi veri, aflând 
despre întoarcerea proprietarilor claim-ului 131. 

— Vom fi cu ochii în patru, răspunse Ben Raddle. 

— Aşa şi trebuie, domnilor, adăugă şeful de echipă, şi-i 
voi sfătui pe oamenii noştri să fie prudenti. 

— Oare n-ar fi cazul să înştiinţăm poliţia despre 
întoarcerea acestor ticăloşi? întrebă Ben Raddle. 

— Cred că a şi aflat, răspunse Lorique. In plus, ar 
trebui să expediem o telegramă la Fort Cudahy. ca să 
preîntâmpinăm orice agresiune. 

— Pe Dumnezeul meu, strigă Summy Skim cu o 
vioiciune neobişnuită la el,  îngăduiţi-mi să vă spun că 
sunteţi nişte fricoşi! Dacă individul ăsta va avea poftă să 
facă iar pe nebunul, va găsi pe cineva să-l pună la punct. 

— De acord! încuviinţă Ben Raddle. Dar la ce bun să te 
compromiţi cu omul acesta, Summy? 

— Avem de lichidat o veche socoteală, Ben. 

— Mi se pare că această socoteală a şi fost lichidată, şi 
încă în favoarea ta, se împotrivi Ben Raddle, care nu 
voia cu nici un preţ să-şi lase vărul să intre în vreun 
bucluc. E foarte natural că ai luat apărarea unei femei 
jignite; e şi mai natural că l-ai pus la punct pe acest 
Hunter, aş fi făcut şi eu la fel; dar aici, unde e ameninţat 
întregul 
personal al claim-ului, este treaba poliţiei. 

— Şi dacă ea nu intervine ? răspunse Summy Skim, 
care nu înţelegea să se dea bătut. 

— Dacă nu intervine, domnule Skim, ne vom apăra noi 
înşine, şi fiţi încredinţat că oamenii noştri nu vor da 
înapoi, spuse şeful de echipă. 

— În definitiv, n-am venit să curăţăm regiunea de 
nemernicii care mişună pe aici, am venit să... 

— Să vindem claim-ul, încheie Summy Skim, care se 
întorcea mereu la oile lui şi care începuse să se 
înfierbânte. Ia spune, Lorique, ce mai ştii despre comisia 
de rectificare a frontierei? 

— Se spune că s-ar afla undeva prin sud, la poalele 
muntelui Elie, răspunse şeful de echipă. 

— Cu alte cuvinte, prea departe ca să poţi ajunge până 
la ea? 

— Mult prea departe. Doar dacă treci prin Skagway... 

— Blestemată ţară! strigă Summy Skim. 

— Ştii ce, Summy, ai nevoie să te linişteşti, îi propuse 
Ben Raddle, bătându-l pe umăr. Du-te la vânătoare, ia-l 
cu tine pe Neluto, care abia aşteaptă un asemenea 
prilej, şi aduceţi-ne în seara asta un vânat pe cinste. 
Între timp, noi vom clătina rocker-ele şi ne vom strădui 
să facem treabă bună. 

— Cine ştie? adăugă şeful de echipă. De ce nu ni s-ar 

întâmpla şi nouă ceea ce i s-a întâmplat, în octombrie 
1897, colonelului Earvay la Cripple Creek? 

— Ce i s-a întâmplat colonelului dumitale ? întrebă 
Summy Skim. 

— Să găsească pe claim-ul său, la o adâncime de 
numai şapte picioare, un lingou de aur în valoare de o 
sută de mii de dolari. 

— Eh! exclamă Summy pe un ton dispreţuitor. 

— Ia-ţi puşca, Summy, îi spuse Ben Raddle. Du-te de 
vânează până deseară, dar păzeşte-te de urşi. 

Summy Skim n-avea altceva mai bun de făcut. Urcă 
dealul împreună cu Neluto, şi după un sfert de ceas 
răsunară primele lor Împuşcături. 

Ben Raddle îşi reluă munca, nu înainte de a-i sfătui pe 
lucrători să se ferească de provocările ce le-ar putea 
veni de la 131. De altfel, în ziua aceea nu s-a petrecut 
nici un incident care să-i întărite pe lucrătorii celor două 
claim-uri. 

În lipsa lui Summy Skim, care poate nu s-ar fi putut 
abţine, Ben Raddle avu prilejul să-i zărească pe Hunter 
şi Malone. Până ce comisia avea să ia o hotărâre, linia 
de frontieră mergea pe lângă talvegul râpei, coborând 
spre sud. Căsuţa pe care o ocupau cei doi texani făcea 
pereche cu locuinţa lui Lorique, la poalele versantului 
de apus. Astfel, din camera lui, Ben Raddle îi putu 
observa pe Hunter şi pe tovarăşul 
său, în timp ce străbăteau claim-ul 131. Fără să dea 
impresia că-l interesează ce se întâmpla la vecinii săi, 
dar fără a încerca să se ascundă, el rămase sprijinit de 
tocul ferestrei de la parterul căsuţei. 

Hunter şi Malone înaintară până la ţăruşul 
despărțitor.  Discutau cu  însufleţire. După ce-şi 
îndreptară privirile către râuleţ şi cercetară exploatările 
de pe celălalt mal, ei făcură câţiva paşi spre râpă. Nu 
încăpea îndoială că se găseau într-o foarte proastă 
dispoziţie, randamentul lui 131 fiind cât se poate de 
slab, încă de la începutul campaniei. 

În timp ce ultimele săptămâni le aduseseră celor de 
pe claim-ul învecinat beneficii importante. 

Hunter şi Malone continuară să urce panta râpei şi se 
opriră cam la înălţimea casei. De acolo, îl zăriră pe Ben 
Raddle care părea că nu le dă nici o atenţie. 

Acesta însă vedea foarte bine că îl arătau cu mâna şi 
înţelegea că gesturile lor violente, glasurile lor furioase 

încercau să-l provoace. Procedă înţelept nebăgându-i în 
seamă şi, după ce plecară cei doi texani, se duse lângă 
Lorique care mânuia rocker-ul. 

— l-ați văzut, domnule Raddle? întrebă acesta. 

— Da, Lorique, dar provocările lor nu mă vor face să- 
mi ies din fire. 

— Domnul Skim nu părea să fie într-o dispoziţie la fel 
de răbdătoare... 

— Va trebui totuşi să se potolească, declară Ben 
Raddle. Ne vom face că nici nu-i cunoaştem pe indivizii 
aceştia. 

Zilele următoare se scurseră fără vreun incident. 
Summy Skim, îndemnat de vărul său, pleca dimineaţa la 
vânătoare împreună cu indianul şi nu se întorcea decât 
după-amiaza târziu. Totuşi era din ce în ce mai greu să-i 
împiedici pe lucrătorii americani şi canadieni să se ia la 
harţă. Munca lor îi apropia tot mai mult de stâlpii 
aşezaţi la hotarul dintre cele două claim-uri. Nu era 
departe clipa în care, după cum 
spunea şeful de echipă, se vor afla târnăcop la târnăcop 
şi cazma la cazma. Cea mai mică împotrivire ar putea da 
atunci naştere unei discuţii, discuţia unei certe, cearta 
unei încăierări, care în curând ar degenera în bătaie. 
Când oamenii vor fi asmuţiţi unii împotriva altora, cine 
va fi în stare să-i mai oprească ? Hunter şi Malone nu 
vor încerca 
oare să provoace tulburări şi la celelalte claim-uri 
americane de pe frontieră? Cu asemenea ticăloşi, te 
puteai aştepta la orice. În acest caz poliţia din Fort 
Cudahy nu va fi în stare să restabilească ordinea. 

Vreme de patruzeci şi opt de ore, cei doi texani nu se 
arătară. Poate că în timpul acesta umblau prin 
exploatările de pe Forty Miles Creek, situate pe 
teritoriul alaskian. Chiar dacă în lipsa lor au existat 
câteva schimburi de cuvinte între lucrători, ele n-au 
mers mai departe. 

Datorită vremii nefavorabile, în următoarele trei zile 
Summy nu s-a mai putut consacra îndeletnicirii lui 
preferate. Ploaia cădea uneori în torente, astfel că erai 
nevoit să te adăposteşti în casă. În aceste condiţii, 
spălarea nisipurilor devenea foarte anevoioasă: puţurile 
se umpleau până la gură şi preaplinul lor se revărsa pe 
suprafaţa claim-ului acoperindu-l cu un strat gros de 
nămol, în care te afundai până la genunchi. 

Se folosiră de acest răgaz forţat pentru a cântări şi a 
pune în saci pulberea de aur pe care o adunaseră. 
Randamentul lui 129 scăzuse puţin în ultimele 
cincisprezece zile. Totuşi, viitoarea expediere la Dawson 
nu va fi mai mică de zece mii de dolari. 

În schimb, exploatarea Janei Edgerton se îmbunătăţea 
tot mai mult. Fiecare nouă zi îi aducea un câştig mai 
mare decât cea care trecuse, astfel că adăugă şi ea 
douăsprezece mii de dolari la cele zece mii de dolari ale 
lui Ben şi Summy. 

Munca reîncepu abia în după-amiaza de 3 august. 
După o dimineaţă ploioasă, norii fuseseră alungaţi de 
vântul de sud-est şi cerul se înseninase. Dar erau de 
aşteptat nişte furtuni care în această perioadă a anului 
sunt înspăimântătoare şi pricinuiesc uneori adevărate 
dezastre. 

În ziua aceea texanii se întorseseră din expediţia lor. 
Intraseră imediat în casă şi nu se mai arătaseră toată 
dimineaţa de 4 august. 

Summy Skim se folosi de îmbunătăţirea vremii ca să 
pornească iar la vânătoare. Se semnalaseră câţiva urşi 
în aval şi cea mai arzătoare dorinţă a lui era să dea ochii 
cu unul dintre aceste temute plantigrade. De altfel, n-ar 
fi fost la prima încercare. Mulţi urşi căzuseră sub 
gloanţele lui prin pădurile de la Green Valley. 

În cursul acestei zile, Lorique dădu o lovitură 
norocoasă de cazma. Săpând o groapă lângă marginea 
claim-ului, descoperi o pepită a cărei valoare nu putea fi 
mai mică de patru sute de dolari, adică două sute de mii 
de franci în monedă franceză. 

Şeful de echipă nu-şi putu stăpâni bucuria şi, strigând 
cît îl ţinea gura, îşi chemă tovarăşii. 

Ben Raddle şi lucrătorii sosiră în fugă şi,cu toţii într- 
un glas, scoaseră un strigăt la vederea pepitei de 
mărimea unei nuci, închistată într-o bucată de cuarţ. 

Celor de la 131 nu le-a fost greu să înţeleagă pricina 
acestor strigăte. Izbucniră într-o explozie de mânie, 
oarecum justificată, având în vedere că de câtva timp 
lucrătorii americani nu izbutiseră să găsească o vână 
mai bogată şi că exploatarea lor devenea din ce în ce 
mai deficitară. 

Atunci se auzi un glas, glasul lui Hunter. 

— Oare nu mai există aur decât pentru câinii ăştia ai 
preriilor din Far West? strigă el furios. 

Astfel îi numea el pe canadieni. Ben Raddle auzise 
insulta. 

Străduindu-se să-şi păstreze cumpătul, se mulţumi să- 
i întoarcă spatele mitocanului, înălţând dispreţuitor din 
umeri. 

— Hei, strigă din nou texanul, cu dumneata vorbesc, 
domnule din Montreal, 

Ben Raddle se stăpâni şi nu-i răspunse. 

— Nu ştiu ce mă opreşte!... continuă Hunter. 

Era gata să treacă hotarul şi să se năpustească 
asupra lui Ben Raddle. 

Malone îl opri. Dar lucrătorii de pe cele două claim- 
uri îngrămădiţi de-o parte şi de alta a frontierei, se 
amenințau cu glasul şi cu gestul şi era limpede că 
deschiderea ostilităţilor nu va mai putea fi multă vreme 
amânată. 

Seara, Summy Skim se întoarse fericit că a doborât 
un urs, nu fără oarecare primejdie, şi le povesti în 
amănunţime isprava lui cinegetică. Ben Raddle nu voi 
să-i vorbească despre incidentul de peste zi, şi, după 
cină, se duseră amândoi în camera lor unde Summy 
dormi odihnitorul somn al vânătorului. 

Se putea nădăjdui oare că afacerea va rămâne fără 
urmări? Hunter şi Malone îi vor căuta din nou pricină lui 
Ben Raddle şi-şi vor întărită oamenii împotriva celor de 
pe 129? Tot ce se poate, fiindcă a doua zi târnăcoapele 
şi cazmalele se vor întâlni iar pe hotarul dintre cele două 
claim-uri. 

Or, tocmai în ziua aceea, spre necazul vărului său, 
Summy Skim nu mai plecă să vâneze. Vremea era 
apăsătoare, spre sud-est se ridicau nişte nori întunecaţi. 
Cu siguranţă că va izbucni furtuna şi era mai bine să te 
prindă acasă. 

Toată dimineaţa spălară la nisip, în timp ce o echipă, 
sub conducerea lui Lorique, continua săpăturile aproape 
de linia despărţitoare dintre cele două proprietăţi. 

Pînă la amiază nu se ivi nici o încurcătură. Ce-i drept, 
câteva cuvinte de ocară, rostite de americani, atraseră 
răspunsurile mai mult sau mai puţin violente ale 
canadienilor. Dar totul se mărgini doar la vorbe şi şefii 
de echipă n-au avut de ce să intervină. 

Din nefericire, lucrurile nu se petrecură la fel şi după 
pauza de masă. Hunter şi Malone umblau de colo până 
colo pe claim-ul lor, în vreme ce Summy Skim şi Ben 

Raddle făceau la fel de cealaltă parte a frontierei. 

— Ia te uită, îi spuse Summy Skim lui Ben Raddle, 
secăturile astea s-au întors deci?... încă nu-i văzusem... 
Dar tu, Ben? 

— Da, i-am văzut ieri... răspunse într-o doară Ben 
Raddle. Fă şi tu ca mine. Nu te uita la ei. 

— Dar ne privesc într-un fel care nu-mi place deloc... 

— Nu-i băga în seamă, Summy. 

Texanii se apropiaseră. Totuşi, dacă risipeau priviri 
batjocoritoare la adresa celor doi veri, nu le însoțeau cu 
injuriile lor obişnuite, ceea ce îi îngădui lui Summy Skim 
să nu-i ia în seamă. 

Între timp, lucrătorii continuau să sape la hotarul 
dintre claim-uri. Defrişând pământul, strângînd mâlul 
pentru a-l duce la rockere şi sluice. Aproape că se 
atingeau, iar cazmalele lor, cu sau fără intenţie, se 
ciocneau în fiece clipă. 

Cu toate acestea, până atunci nimeni nu protestase, 
când, pe la ora cinci, izbucniră nişte strigăte puternice. 
Ben şi Summy pe 129, Hunter şi Malone dincolo de 
frontieră, veniră în grabă unii în întâmpinarea celorlalţi. 

Cele două echipe încetaseră lucrul, şi, de fiecare 
parte, îşi strigau victoria. Punga, bonanza, era în sfârşit 
scoasă la iveală. De câtăva vreme nisipurile cărate de o 
parte şi de alta la instalaţiile de spălare dădeau 
randamente ce depăşeau o sută de dolari şi iată că pe 
fundul gropii descoperiseră o pepită, un adevărat lingou 
valorând cel puţin două mii de dolari, asupra căruia cei 
doi şefi de echipă, stând faţă în faţă, puseseră în acelaşi 
timp piciorul. 

— Ea noastră! strigă Hunter sosind cu răsuflarea 
tăiată. 

— Ba a noastră! Ba a noastră! se împotrivi Lorique, 
rămânând pe poziţie. 

— A ta, câine falit ? Mai bine cască ochii la ţăruş şi ai 
să vezi dacă n-ai pus piciorul pe pământul meu. 

O privire aruncată spre ţăruşii cei mai apropiaţi îl 
încredința pe şeful de echipă că, săpând cu înverşunare, 
depăşise într-adevăr hotarul, şi, necăjit, era gata să-şi 
părăsească descoperirea. Ben Raddle îl opri, spunându-i 
calm: 

— Lorique, tu ai depăşit frontiera numai pentru că a 
fost mutată din loc astă-noapte. Oricine poate vedea că 
ţăruşii nu mai sunt aliniaţi şi că acesta a fost dat înapoi, 

spre est, cu mai bine de un metru. 

Avea dreptate. Şirul de ţăruşi alcătuia într-adevăr o 
linie frântă, prezentând spre est un unghi ce se forma la 
nivelul celor două claim-uri. 

— Hoţule! îi strigă Lorique lui Hunter în faţă. 
— Tu eşti hoţ! răspunse acesta năpustindu-se asupra 
canadianului şi răsturnându-l pe neaşteptate. 

Summy Skim sări în ajutorul şefului de echipă, pe 
care texanul îl ţinea la pământ. Ben Raddle veni după el 
şi-l apucă de piept pe Malone, care se apropia. Într-o 
clipă, Lorique se ridică, în timp ce Hunter se rostogolea, 
la rândul lui, pe jos. 

A urmat apoi o încăierare generală. Târnăcoapele, 
cazmalele, mânuite de braţele acelea puternice, se 
transformară în arme primejdioase. Sângele n-ar fi 
întârziat să ţâşnească şi poate ar fi fost şi moarte de om, 
de nu s-ar fi ivit chiar în clipa aceea o echipă a poliţiei 
care patrula prin această parte a lui Forty Miles Creek. 

Datorită celor cincizeci de bărbați hotărâți, 
tulburările fură repede înăbuşite. 

Ben i se adresă primul lui Hunter, pe care furia îl 
împiedica să vorbească. 

— Cu ce drept aţi vrut să ne furaţi avutul nostru? îi 
spuse el. 

— Avutul tău? zbieră Hunter. Păstrează-ţi avutul!... N- 
o să te bucuri mult de el... 

— Încearcă numai să ni-l iei, ameninţă Summy 
strângându-şi pumnii. 

— Oh, cu tine am o răfuială veche! urlă Hunter 
spumegând. 

— Când veţi dori, spuse Summy Skim. 

— Când voi dori?... Ei bine!... 

Hunter se întrerupse brusc. Jane Edgerton, urmată de 
Patrick, se întorcea de la munca ei zilnică şi sosea, ca în 
fiecare seară, la claim-ul 129. Uimită, ea se apropia cu 
paşi repezi de grupul zgomotos care se agita pe 
frontieră. Hunter o recunoscu pe dată. 

— Aşa! spuse el rânjind. Totul se lămureşte! Vajnicul 
apărător al femeilor lucra în propriul său interes! 

— Laş netrebnic! strigă revoltat Summy. 

— Eu, laş!?... 

— Da, laş, repetă Summy Skim, scos din fire, şi încă 
prea laş ca să dai socoteală unui bărbat. 

— O să-ţi arăt eu ţie! urlă Hunter. O să ne mai 

întâlnim! 

— Când veţi dori, răspunse Summy Skim. Chiar mâine. 

— Da, mâine! zise Hunter. 

Împinşi de oamenii poliţiei, care puseseră din nou 
ţăruşul la locul lui, minerii trebuiră să se întoarcă 
fiecare pe claim-ul respectiv. Lorique purta cu el semnul 
victoriei, preţioasa pepită de la care se stârnise 
scandalul. 

— Summy, tu nu te poţi bate cu netrebnicul ăsta, îi 
spuse Ben Raddle vărului său, după ce intrară în casă. 

— Şi totuşi o voi face, Ben. 

— Nu, Sjummy, n-ai s-o faci. 

— Îţi spun că o voi face, şi dacă izbutesc să-i trimit un 
glonte drept în cap, asta ar fi cea mai frumoasă 
vânătoare din viaţa mea: vânătoarea unei fiare 
scârboase. 

Cu toate strădaniile sale, Ben Raddle nu izbuti să-l 
convingă. Fiindcă nu voia să renunţe, o cheamă pe Jane 
Edgerton în ajutor. 

— Domnişoara Jane!... spuse Summy. Chiar de n-aş 
face-o decât pentru ea, duelul acesta trebuie să aibă loc. 
Hunter a recunoscut-o şi de-acum înainte va începe să-i 
dea târcoale. 

— Nu simt deloc nevoia să fiu ocrotită, domnule Skim, 
afirmă Jane, îndreptându-şi trupul micuţ. 

— Mai lăsaţi-mă în pace! strigă Summy, scos din fire. 
Nu credeţi că sunt destul de bătrân ca să ştiu ce am de 
făcut ? Şi ceea ce am să fac acum este să... 

— Ce anume ? 

— Să mănânc, asta-i tot, declară Summy Skim 
aşezându-se cu atâta energie, încât scaunul de sub el se 
frânse dintr-o dată în trei bucăţi. 

De altfel, o nenorocire neaşteptată avea să oprească 
sau cel puţin 
să întârzie deznodământul acestei întâmplări. 

În cursul zilei vremea devenise din ce în ce mai 
apăsătoare. Către orele şapte, atmosfera încărcată de 
electricitate începu să fie brăzdată de fulgere şi tunetul 
bubui spre nord-est. Deşi soarele mai strălucea pe cer, 
norii grei întunecaseră zarea. 

În timpul după-amiezii, se observaseră nişte semne 
îngrijorătoare pe unele claim-uri de pe Forty Milles 
Creek: trepidaţii înăbuşite ale solului însoţite de 
bubuituri prelungite, trombe de aburi sulfuroşi ieşite din 

puțuri. De bună seamă că trebuiau să se aştepte la o 
demonstraţie de forţă din partea zeului Pluto. 

Pe la ceasurile zece şi jumătate, cei din căsuţa de pe 
claim-ul 129 se pregăteau să meargă la culcare, când 
nişte mişcări puternice zdruncinară clădirea. 

— Cutremur! strigă Lorique. 

Abia rostise aceste cuvinte, că simţiră cum se 
răstoarnă casa, de parcă i s-ar fi retezat dintr-o dată 
temelia. 

Cu multă greutate izbutiră oaspeţii ei să iasă de sub 
dărâmături, din fericire nevătămaţi. 

Dar ce spectacol li se înfăţişă! Pământul claim-ului 
dispărea sub torentele inundaţiei. O parte a râului 
dăduse pe dinafară şi se scurgea peste zăcăminte, 
croindu-şi o nouă albie. 

De pretutindeni izbucneau strigăte de deznădejde şi 
de durere. Surprinşi în colibele lor, minerii încercau să 
fugă de năvala apelor. Copaci smulşi din rădăcină erau 
târâţi cu viteza unui tren rapid. 

Inundaţia ajunsese acum pe locul unde zăcea căsuţa 
dărâmată. În câteva clipe apa le ajunse până la brâu. 

— Să fugim! strigă Summy Skim, şi, luând-o în braţe 
pe Jane, începu să urce cu ea dealul. 

În clipa aceea, un trunchi de mesteacăn îl lovi pe Ben 
Raddle şi-i fractură un picior sub genunchi. Lorique, 
apoi Neluto săriră să-l ajute, dar puhoiul îi răsturnă şi pe 
ei. Toţi trei urmau să piară acolo. Din fericire, Patrick 
văzuse primejdia. În timp ce Summy se întorsese şi-l lua 
pe vărul său în cârcă, uriaşul îi prinse cu câte o mână pe 
şeful de echipă şi pe Neluto, apoi, drept ca o stâncă 
printre apele dezlănţuite, 
îi scoase din vârtejul lor. 

Într-o clipă, se aflau toţi în afara primejdiei, fără alte 
pierderi decât fractura lui Ben Raddle. La lumina cerului 
în flăcări, avură atunci prilejul să privească dezastrul din 
jur. 

Casa dispăruse, şi odată cu ea comorile adunate de 
cei doi veri şi de 
Jane Edgerton. Colina pe care aceasta o străbătea în 
fiecare dimineaţa şi în fiecare seară îşi schimbase 
înfăţişarea. De ea se izbea acum mugind o masă uriaşă 
de apă care acoperea malul drept al lui Forty Miles 
Creek pe o lungime de mai bine de un kilometru, de o 
parte şi de alta a frontierei. Ca şi alte douăzeci de 

proprietăţi învecinate, cele ale lui Ben şi Summy şi a 
Janei Edgerton fuseseră înghiţite de apele furioase, 
înalte de peste zece metri. În zadar făcuseră 
moştenitorii lui Josias Lacoste cale de mii de kilometri 
pentru a valorifica mai bine claim-ul 129; moştenirea lor 
dispăruse pentru totdeauna. Claim-ul cu numărul 129 nu 
mai exista. 


PARTEA A DOUA 


I 
O IARNĂ ÎN KLONDIKE 


Un cutremur de pământ, de altfel cu o rază destul de 
restrânsă, întorsese totul pe dos în această parte în 
Klondike, cuprinsă între frontieră şi Yukon, pe care o 
străbate cursul mijlociu al lui Forty Miles Creek. 

La drept vorbind, în ţinutul Klondike nu se prea 
semnalează mişcări seismice. Totuşi, pământul lui este 
alcătuit din roci de cuarţ, roci eruptive, care arată că la 
început a fost adesea supus forţelor lui Pluto şi că aceste 
forţe, adormite doar, se deşteaptă uneori cu o violenţă 
puţin obişnuită. Mai mult decât atât, de-a lungul 
Munţilor Stâncoşi, care încep din apropierea cercului 
polar arctic, există mai mulţi vulcani, despre care nu se 
ştie dacă sunt cu adevărat stinşi. 

Dacă posibilitatea cutremurelor de pământ sau a 
erupţiilor este în general mai puţin de temut în acest 
district, nu se poate spune acelaşi lucru despre 
inundaţiile datorate umflării neaşteptate a cursurilor 
sale de apă. 

Dawson City n-a fost nici el ocolit, iar podul care 
leagă oraşul de cartierul Klondike City a fost de 
nenumărate ori smuls. 

De data aceasta împrejurimile lui Forty Miles Creek 

au avut de suferit de pe urma a doi factori. Cutremurul 
provocase distrugerea claim-urilor pe o mare întindere, 
de ambele părţi ale frontierei. Pe deasupra, mai venise 
şi inundația, iar apa acoperise locul fostelor zăcăminte, 
pe care orice exploatare devenea de acum încolo cu 
neputinţă. 

În prima clipă ar fi fost greu să apreciezi mărimea 
pagubelor. Ţinutul era învăluit într-un întuneric adânc. 
Abia a doua zi se va putea afla dacă bordeiele, colibele şi 
casele au fost distruse, dacă cei mai mulţi dintre 
prospectori au rămas fără adăpost şi cât de mare era 
numărul răniților şi al morţilor, zdrobiţi sub sfărâmături 
sau înecaţi. Numai după ce se va cunoaşte întinderea 
catastrofei se va şti dacă toată mulţimea aceasta de 
emigranţi, răspândită prin exploatările aurifere, nu va fi 
silită să părăsească regiunea. 

În orice caz, revărsarea unei părţi din apele lui Forty 
Miles Creek asupra zăcămintelor de pe malul drept 
părea că pricinuise un dezastru ireparabil. 

Împins de forţele subpământene, fundul albiei sale se 
ridicase la nivelul malurilor. De aici se trăgea concluzia 
că inundația nu va fi trecătoare. În asemenea condiţii, 
cum să se mai înceapă săpăturile într-un pământ 
acoperit de cinci până la şase picioare de apă 
curgătoare, căreia nu-i puteai devia cursul ? 

Ce noapte plină de spaime şi nelinişti au petrecut 
bieţii oameni, loviți pe neaşteptate de o asemenea 
catastrofă! N-aveau nici un adăpost iar furtuna ţinu 
până la cinci dimineaţa. Fulgerele loviră în repetate 
rânduri pădurile de mesteceni şi de plopi sub care se 
adăpostiseră familiile prospectorilor. În acelaşi timp, o 
ploaie torențială, amestecată cu grindină, cădea fără- 
ncetare. Dacă, în timp ce urca râpa, Lorique n-ar fi 
descoperit o mică grotă, în care el şi Summy Skim îl 
transportară pe Ben Raddle, rănitul n-ar fi avut unde se 
adăposti. 

E lesne de închipuit ce gânduri le treceau acum prin 
minte celor doi veri. Va să zică, făcuseră această lungă 
şi anevoioasă călătorie doar pentru a cădea victimă unei 
asemenea calamităţi! Toate strădaniile lor fuseseră 
zadarnice. Nu le mai rămăsese nimic din moştenire, nici 
măcar ceea ce le produsese exploatarea în ultimele 
săptămâni. Din aurul strâns de ei şi de nefericita lor 
tovarăşă, nu mai exista nici o fărâmă. După ce se 

dărâmase căsuţa, inundația măturase totul. N-au putut 
salva nici un obiect şi, în prezent, aurul mergea în 
derivă, pe curentul apei. 

După încetarea furtunii, şeful de echipă şi Summy 
Skim îl lăsară pe Ben Raddle în grija Janei Edgerton şi 
ieşiră pentru câteva clipe din grotă, să-şi dea seama de 
întinderea dezastrului. Asemeni lui 129, dispăruseră sub 
apă şi 127 bis, precum şi 131. Problema frontierei se 
rezolvase de la sine. Dacă meridianul o sută patruzeci şi 
unu va fi mutat mai spre apus sau mai spre răsărit, 
faptul nu mai prezenta interes pentru cele două claim- 
uri; dacă teritoriul va fi canadian sau alaskian, nu mai 
avea nici o însemnătate. Râul lărgit curgea acum pe 
suprafaţa lui. 

În ceea ce priveşte victimele acestui cutremur, 
numărul lor nu se va putea cunoaşte decât după 
anchetă. De bună seamă că familii întregi fuseseră 
surprinse fie de cutremur, fie de inundatie, în colibele 
sau bordeiele lor, şi era de temut că cea mai mare parte 
pieriseră fără să fi avut timp să fugă. 

Ben Raddle, Summy Skim, Lorique şi Jane Edgerton 
scăpaseră ca prin minune, chiar dacă inginerul îşi 
rupsese piciorul. Trebuiau să găsească un mijloc pentru 
a-l transporta cât mai repede la Dawson City. 

Se înţelege că acum nu mai pomenea nimeni de 
afacerea Hunter — Skim. Întâlnirea de a doua zi, pentru 
duel, cădea de la sine. Alte griji îi frământau acum pe cei 
doi adversari, care poate nu se vor mai afla niciodată 
unul în faţa celuilalt. 

De altfel, când norii se împrăştiară şi soarele lumină 
teatrul dramei, nici unul dintre texani nu se zări. Din 
casa lor de la intrarea în viroagă, prin care curgea acum 
deviația lui Forty Miles, nu mai rămăsese nimic. Din 
utilajele aşezate pe suprafaţa claim-ului, rockere, 
jgheaburi sau pompe, nu se vedea nici cea mai mică 
urmă. Viitura înainta cu atât mai multă repeziciune, cu 
cât furtuna din ajun îi umflase apele, iar lărgirea albiei 
nu-i cobora deloc nivelul. 

Cei doi texani şi personalul lor izbutiseră oare să 
scape teferi, ori trebuiau numărați printre victime? Nu 
se ştia nimic şi, în realitate, Summy Skim nu se 
neliniştea din pricina lor. Singura lui preocupare era să-l 
ducă pe Ben Raddle la Dawson City, unde nu-i vor lipsi 
îngrijirile, să aştepte acolo însănătoşirea acestuia şi, 

dacă va mai fi timp, să ia drumul spre Skagway şi 
Vancouver ca să ajungă la Montreal. El şi Ben Raddle nu 
mai aveau nici un motiv să-şi prelungească şederea în 
Klondike. Claim-ul 129 nu-şi va mai găsi nici un 
cumpărător, acum când zăcea sub apele adânci. Aşadar, 
cel mai bun lucru va fi să părăsească degrabă aceste 
ţinuturi blestemate, unde, aşa cum afirmase în repetate 
rânduri Summy Skim, nu fără oarecare dreptate, 
oamenii cu trupul şi mintea sănătoasă n-ar trebui să 
pună niciodată piciorul. 

Dar va fi oare posibilă o întoarcere grabnică ? 
însănătoşirea lui Ben Raddle nu va necesita zile întregi, 
săptămâni, poate chiar luni? 

În curând avea să se sfârşească prima jumătate a lui 
august. Până la sfârşitul celei de a doua jumătăţi va veni 
iarna, atât de timpurie la această latitudine, şi va 
închide drumul prin regiunea lacurilor şi trecătoarea 
Chilkoot. Nici Yukonul nu va întârzia să devină 
impracticabil, iar ultimele vapoare vor începe să 
coboare pe el până la vărsare înainte ca Ban Raddle să 
fie în stare să se îmbarce. 

În acest caz, vor trebui să petreacă o iarnă întreagă la 
Dawson. Or, nimic nu era mai neplăcut decât 
perspectiva de a rămâne înmormântați şapte sau opt 
luni prin zăpezile din Klondike, cu geruri de cincizeci 
până la şaizeci de grade sub zero. Ca să înlăture o 
asemenea calamitate, trebuiau să se întoarcă degrabă la 
Dawson City, să-l încredinţeze pe bolnav doctorului 
Pilcox, cu rugămintea de a-l însănătoşi în cel mai scurt 
timp. 

Din fericire, pentru că problema transportului era 
foarte spinoasă, Neluto îşi găsi brişcă în perfectă stare, 
pe brâna unde o lăsase şi la care nu ajunseseră apele. 
Calul, care păştea liber în clipa când s-a declanşat 
cutremurul, o luase la fugă, astfel că indianul îl prinse 
şi-l aduse la stăpânii săi. 

— Să plecăm! strigă Summy Skim. Să plecăm chiar 
acum! Ben Raddle îi strinse mâna. 

— Bietul meu Summy, îi zise el, ai să mă poţi ierta? 
De-ai şti cât îmi pare de rău că te-am vârât în această 
tristă situaţie!... 

— Nu-i vorba despre mine, îi răspunse Summy pe un 
ton morocănos. De tine e vorba... Te rog să fii ascultător, 
că altfel!... Domnişoara Jane îţi va lega piciorul cât va 

putea de bine, apoi eu şi cu Patrick te vom întinde în 
brişcă pe o saltea din iarbă uscată. Voi urca şi eu 
împreună cu domnişoara Jane şi Neluto. Lorique şi 
Patrick vor veni după noi la Dawson City, cum vor putea. 
Vom merge atât de repede... nu, vreau să zic, atât de 
încet, cât va fi nevoie ca să nu te zdruncinăm. Odată 
ajunşi la spital, suferinţele tale vor lua sfârşit, iar 
doctorul Pilcox îţi va drege piciorul doar uitându-se la 
el... Numai să nu se uite prea multă vreme şi să putem 
pleca acasă înainte de venirea iernii! 

— Dragul meu Summy, spuse atunci Ben Raddle, s-ar 
putea ca vindecarea mea să necesite mai multe luni şi 
înţeleg cât trebuie să fii de nerăbdător să te întorci la 
Montreal... De ce n-ai pleca singur? 

— Fără tine, Ben?... Cred că aiurezi. Ascultă, băiete, să 
ştii că mai degrabă mi-aş rupe şi eu un picior! 

Pe drumurile înţesate de oameni, ce mergeau să-şi 
caute de lucru pe alte exploatări aurifere, brişca în care 
zăcea Ben Raddle se îndrepta spre Fort Cudahy, 
înaintând pe partea dreaptă al lui Forty Miles Creek. La 
malul acestuia, claim-urile care nu fuseseră atinse de 
inundație erau în plină activitate. Totuşi, unele dintre 
ele, deşi nu fuseseră invadate de ape, nu-şi puteau 
continua imediat lucrările. Zdruncinăturile 
cutremurului, care se propagaseră pe o distanţă destul 
de mare de frontieră, le stricaseră tot utilajul, le 
astupaseră puţurile, dărâmaseră ţăruşii, distruseseră 
casele, astfel încât căpătaseră o înfăţişare jalnică. Dar, 
oricum, aici ruina nu era totală şi lucrările vor putea fi 
reîncepute în anul următor. 

Trăsura înainta încet, deoarece hurducăturile îi 
provocau rănitului dureri cumplite. Abia peste două zile 
vehiculul se opri la Fort Cudahy. 

Deşi Summy Skim îşi dădea toată osteneala, trebuie 
să recunoaştem că era neîndemânatic şi că Ben Raddle 
ar fi fost demn de compătimit fără ajutorul Janei 
Edgerton. Aceasta găsea tot felul de mijloace pentru a-i 
susţine piciorul rupt, descoperea pentru el mereu poziţii 
mai bune, dar, mai ales, găsea fără efort cuvintele cele 
mai potrivite ca să-i ridice bolnavului moralul. 

Din păcate, nici ea, nici Summy nu se pricepeau să 
trateze o fractură. 

Pentru asta era nevoie de un medic, pe care nu-l 
găsiră nici la Fort Cudahy, nici la Fort Reliance, unde 

ajunseră după alte patruzeci şi opt de ore. 

Pe bună dreptate, Summy Skim era îngrijorat. 
Situaţia vărului său nu se va înrăutăţi oare din lipsa 
ajutorului medical? Ce-i drept, Ben Raddle suporta 
durerile, care deveneau din ce în ce mai puternice, fără 
să se plângă, de teamă să nu-l alarmeze pe Summy. Dar 
acesta îşi dădea seama de situaţie, după strigătele pe 
care le scăpa uneori inginerul, pradă unor accese de 
febră. 

Trebuiau deci să se grăbească şi să ajungă cu orice 
preţ în capitală. Abia acolo Ben Raddle va putea fi 
îngrijit cu adevărat. In sfârşit, în după-amiaza zilei de 16 
august, când trăsura se opri în faţa spitalului din 
Dawson, Summy Skim scoase un suspin de uşurare. 

Întâmplarea a făcut ca tocmai atunci Edith Edgerton 
să se afle în pragul uşii, cu nişte treburi de serviciu. 
Dintr-o privire, ea îl recunoscu pe bolnav şi simţi o 
puternică emoție, de care cei prezenţi îşi dădură seama 
după paloarea chipului ei. Dar, oricât de emoţionată ar fi 
fost, ea nu-şi trăda simţămintele prin nici un semn 
exterior, în afară de faptul că uită să-şi îmbrăţişeze 
verişoara. Fără să rostească o vorbă, luă imediat 
măsurile cele mai potrivite pentru a-i uşura suferinţele 
bolnavului, care aproape că-şi pierduse cunoştinţa din 
cauza febrei. Sub îndrumările ei, acesta fu coborât din 
brişcă şi dus în spital, cu atâta pricepere încât nu scoase 
nici cel mai mic vaiet. După zece minute el se afla într-o 
rezervă şi adormea între două cearşafuri de un alb 
imaculat, aşternute cu grijă. 

— Vedeți, Miss Edith, aveam eu dreptate când 
spuneam că suntem personal interesaţi să vă luăm cu 
noi la Dawson City! zise Summy pe un ton descurajat. 

— Dar ce i s-a întâmplat domnului Raddle? întrebă 
Edith, fără să răspundă direct Ia cele spuse de Summy. 

Jane o puse la curent pe vara ei cu întâmplările al 
căror deznodământ Edith îl vedea ea însăşi. 

Nu-şi terminase încă povestirea când se ivi doctorul 
Pilcox, pe care Edith trimisese să-l cheme. Vestea 
despre cutremurul al cărui teatru fusese regiunea de pe 
Forty Miles Creek-ajunsese de câteva zile la Dawson 
City. Se ştia că numărul victimelor se ridica la treizeci 
de oameni. Dar doctorul Pilcox nici nu bănuia că 
inginerul s-ar afla printre ei. 

— Ia te uită, strigă el cu limbuţia lui obişnuită, dar e 

chiar domnul Raddle!... Şi cu un picior rupt! 

— Da, doctore, chiar el, răspunse Summy Skim... şi 
sărmanul meu Ben suferă îngrozitor. 

— Bine!... Bine!... N-o să se întâmple nimic, continuă 
doctorul. O să-i facem piciorul la loc!... Nu de un doctor 
are nevoie, ci de un vraci, specialist în scrânteli. O să i-l 
aranjăm aşa cum trebuie! 

Ben Raddle nu avea decât o simplă fractură sub 
genunchi, fractură pe care doctorul o potrivi cu multă 
îndemânare, apoi îi aşeză piciorul într-un aparat care-i 
asigura imobilitate deplină. În timp ce se ocupa de 
bolnav, vorbea după cum îi era obiceiul: 

— Dragul meu client, poţi să te lauzi că ai într-adevăr 
noroc! Axiomă: rupe-ţi picioarele ca să ţi le-ntăreşti. Vei 
avea nişte picioare de elan sau de cerb... mai bine zis un 
picior de cerb, dacă nu cumva preferi să ţi-l rup şi pe 
celălalt! 

— Foarte mulţumesc! şopti cu un zâmbet slab Ben 
Raddle, care îşi recăpătase cunoştinţa. E 

— Nu te jena! continuă vesel doctorul. lţi stau la 
dispoziţie... Nu?... Nu te-ai hotărât?... Atunci ne vom 
mulţumi să vindecăm doar unul. 

— Cât va dura până să se vindece ? întrebă Sunlmy. 

— Ei!... O lună... şase săptămâni... Domnule. Skim, 
oasele nu se sudează ca două bucăţi de fier încinse la 
roşu. În lipsa forjei şi a ciocanului, e nevoie de timp. 

— Timpul!!!... Timpul!... bombăni Summy Skim. 

— Ce vrei, răspunse doctorul Pilcox, aici acţionează 
natura, şi ştii doar că natura nu se grăbeşte niciodată. 
Tocmai de asta s-a inventat răbdarea. 

Să aibă răbdare, iată ce-i rămânea de făcut lui 
Summy Skim. Să aibă răbdare şi să privească resemnat 
cum vine iarna, înainte ca Ben Raddle să se pună pe 
picioare îşi poate cineva închipui o ţară unde iarna 
începe din prima săptămână a lunii septembrie, unde 
zăpada şi gheţurile sunt atât de abundente încât nu te 
poţi mişca nicăieri? Cum ar putea Ben Raddle, fără a fi 
pe deplin valid, să înfrunte pe asemenea geruri oboseala 
drumului de întoarcere, să treacă prin pasul Chilkoot 
pentru a ajunge la Skagway şi să se îmbarce pe 
vapoarele ce merg la Vancouver? Cât despre cele care 
coboară pe Yukon până la Saint-Michel, ultimul avea să 
plece peste cincisprezece zile, lăsând ca gheţurile să 
pună stăpânire pe apă în urma lui! 

Cercetaşul se întoarse exact pe 20 august la Dawson 
City. 

Prima grijă a lui Bil Stell a fost aceea de a se informa 
dacă domnii Ben Raddle şi Summy Skim îşi isprăviseră 
afacerile privitoare la claim-ul 129 şi dacă se pregăteau 
să se întoarcă la Montreal. În acest scop, se duse la 
spital să-l caute pe doctorul Pilcox. 

Mare nu i-a fost mirarea, aflând că Ben Radle era 
internat acolo şi că nu se va restabili în mai puţin de 
şase săptămâni. 

— Da, Bill, uite unde am ajuns! îi spuse Summy Skim. 
Nu numai că n-am vândut claim-ul 129, dar 129 nici nu 
mai există! Şi nu numai că 129 nu mai există, dar e cu 
neputinţă să părăsim acest groaznic Klondike, pentru o 
regiune mai blânda! 

Cercetaşul află atunci despre catastrofa de pe Forty 
Miles şi despre felul în care Ben Raddle fusese grav 
rănit cu acest prilej. 

— Aici e nenorocirea, încheie Summy Skim. Pentru 
pierderea lui 129 ne-am fi consolat uşor. În ceea ce mă 
priveşte, eu nu ţineam deloc la acest 129! La naiba! Ce 
idee a mai avut şi unchiul Josias să-l cumpere pe acest 
129 şi apoi să moară ca să ni-l lase nouă! O sută 
douăzeci şi nouă!... Cu cât dispreţ rostea Summy Skim 
acest număr blestemat! 

— Ah, Cercetaşule, dacă sărmanul Ben nu i-ar fi căzut 
victimă, cum aş mai fi binecuvântat eu cutremurul ăsta! 
El ne scapă de o moştenire supărătoare! S-a zis cu 
claim-ul. S-a zis cu exploatarea! După părerea mea, n- 
avem decât de câştigat. 

— Aşadar, veţi fi nevoiţi să petreceţi iarna la Dawson 
City ? Il întrerupse Cercetaşul. 

— Mai bine zis la Polul Nord, răspunse Summy Skim. 

— Astfel că eu, care venisem să vă iau... 

— Vei pleca fără noi, Bill, răspunse Summy Skim cu un 
accent de resemnare, vecin cu deznădejdea. 

Aşa se şi întâmplă după câteva zile, când Cercetaşul 
veni să-şi ia rămas bun de la cei doi canadieni, 
făgăduindu-le că se va întoarce la începutul primăverii. 

— Peste opt luni! suspină Summy Skim. 

Între timp, tratamentul lui Ben Raddle îşi urma cursul 
normal. Nu se ivise nici o complicaţie şi doctorul Pilcox 
se declara cât se poate de mulţumit. Piciorul clientului 
sau va fi mai solid decât înainte, va face cât două 

picioare la un loc. «Şi dacă mă gândesc mai bine, va 
face cât trei», obişnuia el să spună. 

În ceea ce-l priveşte pe Ben Raddle, el îşi aştepta 
răbdător vindecarea. Sub îngrijirea atentă a Edithei, 
părea că se acomodează cum nu se poate mai bine cu 
regimul de spital. Putea fi învinuit doar că era prea 
pretenţios faţă de blânda lui infirmieră. Aceasta trebuia 
să zăbovească mereu la patul bolnavului şi de multe ori 
era împiedicată să-l părăsească fie şi pentru câteva 
minute, pentru nevoile serviciului, temându-se de 
împotrivirile lui stăruitoare. Trebuie totuşi să adăugăm 
că nici victima acestei tiranii nu părea deloc supărată. 
Ea se antrena cu plăcere în nesfârşite discuţii, 
străduindu-se apoi să-şi rezolve, ca prin minune, 
îndatoririle de serviciu, în timp ce dormea inginerul, 
astfel încât ceilalţi bolnavi din spital să nu sufere de pe 
urma atenţiei deosebite pe care o acorda unuia dintre ei. 

Când se aflau singuri, celor doi tineri nu le dădea prin 
gând să înfiripe nici cea mai mică idilă. Nu, în timp ce 
vărul său se ducea la vânătoare cu credinciosul Neluto, 
de câte ori îi îngăduia vremea, Ben Raddle se informa 
despre piaţa din Dawson City, despre noile descoperiri 
din regiunile aurifere. Edith era gazeta lui vie. Ea îi citea 
ziarele locale, cum ar fi Soarele Yukonului, Soarele de la 
miezul nopţii, Pepita din Klondike şi multe altele. Numai 
pentru că nu mai exista 129 însemna oare că nu mai era 
nimic de făcut în această regiune? Nu se mai găsea pe 
acolo vreun claim de cumpărat, apoi de exploatat? 
Hotărât lucru, de când lucrase pe Forty Miles Creek, 
inginerul prinsese gust pentru această îndeletnicire. 

El se ferea să-i vorbească despre aceste nedefinite 
planuri lui Summy Skim, care de astă dată nu şi-ar mai fi 
stăpânit dreapta mânie, dar i se destăinuia Edithei când 
rămânea singur cu ea. Aceasta nu se lăsase copleşită de 
eşecul verişoarei sale şi nu-şi zdruncinase încrederea în 
viitor. Ea discuta cu inginerul despre calităţile cutărei 
sau cutărei părţi a districtului. Făureau împreună 
planuri cât se poate de serioase. 

După cum se vede, dacă febra pricinuită de rană nu-i 
mai mistuia lui Ben Raddle trupul, în schimb febra 
aurului nu-i părăsise sufletul, şi de aceasta din urmă 
părea că nu se va vindeca repede. De altfel, febra lui 
morală nu izvora din dorinţa de a stăpâni preţiosul metal 
care i-o provocase, ci din pasiunea pentru descoperiri, 

din beţia spirituală de a-şi pune în practică visele 
îndrăzneţe zămislite în minte. 

Cum să nu i se înfierbânte imaginaţia când află 
despre noile claim-uri de munte de pe Bonanza, 
Eldorado şi Little Skookum? 

Aici se spălau până la o sută de dolari aur pe oră. 
Dincolo, se extrăgeau opt mii de dolari dintr-un puț cu o 
adâncime de douăzeci şi patru de picioare şi lat de 
paisprezece! O companie din Londra cumpărase două 
claim-uri pe Bear şi pe Dominion, la preţul de un milion 
şapte sute cincizeci de mii de franci! Exploatarea 
auriferă cu numărul 26 de pe Eldorado era pusă în 
vânzare la preţul de două milioane, şi lucrătorii de acolo 
strângeau pe zi câte şaizeci de mii de franci de om! La 
Dome, pe linia despărţitoare dintre Klondike River şi 
Indian River, nu prevăzuse oare domnul Ogilvie, cu 
înalta lui pricepere, o extracţie totală depăşind o sută 
cincizeci de milioane de franci? 

Şi totuşi, în ciuda acestui miraj, Ben Raddle ar fi făcut 
bine să nu uite cuvintele pe care le repetase pastorul din 
Dawson City unui francez, domnul Ames Semire, unul 
dintre călătorii care au cercetat cel mai îndeaproape 
aceste regiuni aurifere. «Inainte de plecare, e bine să vă 
rezervaţi un pat la noi la spital. Dacă în cursul călătoriei 
vă va atinge şi pe dumneavoastră febra aurului, n-o să 
vă pară rău. Chiar dacă veţi găsi câteva fărâme de aur, 
doar se află peste tot prin împrejurimi, nu vă veţi lăsa 
până ce n-o să vă sleiţi puterile. În cazul acesta, cu 
siguranţă că o să vă alegeţi cu un scorbut sau altă boală. 
Or, în schimbul a două sute cincizeci de franci pe an, eu 
eliberez abonamente care vă dau dreptul la un pat şi la 
îngrijiri medicale gratuite. 

Toată lumea cumpără de la mine tichete. Iată-l pe al 
dumneavoastră». 

Prezenta experienţă îi arăta lui Ben Raddle că nu va fi 
lipsit de îngrijire la spitalul din Dawson. Dar nestăvilita 
lui sete de aventură nu-l va împinge oare departe de 
Dawson City, în regiunile acelea neexploatate încă, pe 
unde se descopereau zăcăminte noi? 

Între timp, Summy Skim se_interesase la poliţie 
despre texanii Hunter şi Malone. li mai văzuse cineva de 
la catastrofa de pe Forty Miles Creek? 

Răspunsul fusese negativ. Nici unul, nici altul nu se 
întorsese la Dawson City, unde scandalurile lor le-ar fi 

făcut cunoscută prezenţa. Ar fi fost întâlniți prin 
cazinouri, tripouri, prin toate locurile acelea de 
distracţie în care ei erau fruntea. Era deci posibil să fi 
pierit cu prilejul cutremurului de la Forty Miles Creek, 
luaţi de apele revărsate. Totuşi, pentru că nici unul 
dintre americanii care lucrau pe claim-ul 131 nu fusese 
găsit, şi nici nu era de crezut că se aflau cu toţii printre 
victimele dezastrului, se putea ca Hunter şi Malone să fi 
pornit din nou, împreună cu oamenii lor, spre 
zăcămintele din Circle City şi Birch Creek, acolo unde îşi 
începuseră campania. Pe la începutul lui octombrie, Ben 
Raddle fu în stare să părăsească patul. Doctorul Pilcox 
era tare mândru de această însănătoşire, la care 
îngrijirile Edithei contribuiseră în aceeaşi măsură cu ale 
sale. 

Chiar dacă inginerul se afla acum pe picioare, trebuia 
totuşi să se ferească de oboseală şi n-ar fi fost în stare să 
suporte drumul de la Dawson City la Skagway. De altfel, 
era şi prea târziu. Primele zăpezi ale iernii cădeau din 
belşug, cursurile apelor începeau să îngheţe, navigația 
nu mai era posibilă mei pe Yukon, nici pe lacuri. De pe 
acum, temperatura medie atingea cincisprezece grade 
sub zero, aşteptându-se ca ea să coboare la cincizeci sau 
şaizeci. 

Cei doi veri îşi aleseseră o cameră într-un hotel pe 
Front street şi mâncau la French Royal Restaurant, într- 
o atmosferă ce nu era deloc veselă. Îşi vorbeau foarte 
puţin. Dar, până şi în tristeţe, deosebirea dintre 
caracterele lor ieşea la iveală. 

Când Summy Skim spunea uneori clătinând din cap: 

— Cel mai supărător din toată povestea asta e că n-am 
putut pleca din Dawson City înainte de sosirea iernii. 

Ben Raddle îi răspundea mereu la fel: 

— Mai supărător e poate faptul că n-am izbutit să 
vindem claim-ul înaintea catastrofei, dar mai ales că nu 
mai avem posibilitatea să-l exploatăm în continuare. 

La asemenea afirmaţii, ca să nu angajeze o discuţie 
fără rost, Summy Skim îşi lua puşca,îl chema pe Neluto 
şi pleca la vânătoare prin împrejurimile oraşului. 

Mai trecu o lună, în cursul căreia mercurul 
termometrelor înregistra oscilații de-a dreptul 
uluitoare. Acum cobora la treizeci sau patruzeci de 
grade sub zero, pentru ca apoi să urce la cincisprezece 
sau zece grade sub zero, după direcția din care bătea 

vântul. 

În timpul acestei luni, însănătoşirea lui Ben Raddle 
mergea cât se poate de bine. Curând, însoţit de Summy, 
el fu în stare să facă plimbări din ce în ce mai lungi, la 
care, în lipsa verişoarei sale, reţinută de obligaţiile de 
serviciu, se alătura şi Jane Edgerton. Era o adevărată 
plăcere pentru ei fie să meargă pe jos, fie să alunece cu 
sania pe zăpada întărită, bine înfofoliţi în blănuri, atunci 
când le îngăduiau condiţiile atmosferice. 

Într-o zi, pe 17 noiembrie, cei trei ieşiseră la 
plimbare, de data asta pe jos, şi se aflau la o depărtare 
de o leghe spre nord de Dawson City; Summy Skim 
avusese noroc la vânat şi se pregăteau de întoarcere 
când Jane Edgerton se opri în loc şi strigă arătând spre 
un copac aflat la o distanţă de vreo cincizeci de paşi: 

— Uitaţi-vă acolo!... Un om! 

— Un om ? repetă Summy Skim. 

Într-adevăr, la poalele unui mesteacăn zăcea un 
bărbat, întins pe zăpadă. Stătea neclintit. Fără-ndoială 
că era mort, mort de frig, temperatura fiind foarte 
scăzută. 

Cei trei alergară spre el. Necunoscutul părea să aibă 
în jur de patruzeci de ani. Ţinea ochii închişi,iar faţa lui 
exprima o mare suferinţă, încă mai respira, dar atât de 
slab încât părea ajuns în pragul morţii. 

În mod cât poate de firesc, Ben Raddle îşi asumă 
conducerea operaţiunilor. 

— Tu, Summy. spuse el cu glas hotărât, încearcă să 
faci rost de un mijloc de transport. Eu alerg la casa cea 
mai apropiată să caut un întăritor. Între timp, 
domnişoara Jane va fricţiona bolnavul cu zăpadă şi se va 
strădui să-l readucă la viaţă. 

Ordinul se execută îndată. Până să pornească Ben 
Raddle, Summy se şi îndrepta în fugă spre Dawson. 

Rămasă singură lângă necunoscut, Jane începu să-l 
fricţioneze puternic. Mai întâi faţa. Apoi îi desfăcu 
dolmanul grosolan ca să ajungă la umeri şi la piept. 

Din buzunarul acestuia alunecă un portofel din piele 
şi nişte hârtii ce se împrăştiară pe jos. Una dintre ele îi 
atrase în mod deosebit atenţia Janei, care o luă şi-şi 
aruncă în grabă privirea pe ea. Era o foaie de pergament 
împăturită în patru, cu muchiile roase de atingeri 
repetate. Desfăşurat, documentul nu era altceva decât o 
hartă geografică, harta unui țărm de mare, fără altă 

indicație decât un meridian, o 
paralelă şi o cruce mare, roşie, într-un punct al acestui 
țărm necunoscut. 

Jane împături la loc documentul, şi vârându-l fără să- 
şi dea seama în propriul ei buzunar, adună celelalte 
hârtii pe care le puse în portofel, apoi continuă 
tratamentul. De altfel, efectele lui bune erau vădite. 
Bolnavul începea să se mişte. Curând întredeschise 
ochii, iar de pe buzele învineţite îi ieşiră câteva cuvinte 
nedesluşite, în timp ce mâna sa, pe care o dusese mai 
întâi la piept, strângea uşor mâna Janei Edgerton. 

Aplecându-se, fata prinse câteva cuvinte ce-i părură 
lipsite de înţeles: 

— Acolo... spunea muribundul... Portofelul... Vi-l dau... 
Vulcanul de Aur... Mulţumesc... Dumitale... Mama mea... 

În clipa aceea se întorcea Ben Raddle, iar de pe drum 
se auzea zgomotul unei trăsuri ce se apropia în galop. 

— Uite ce-am găsit, spuse Jane,  întinzându-i 
inginerului portofelul, în portofel nu se aflau decât nişte 
scrisori, toate adresate aceluiaşi destinatar: Domnului 
Jacques Ledun — expediate din Nantes sau de la Paris. 

— Un francez! strigă Ben Raddle. 

După un minut, bărbatul recăzut într-o comă 
profundă era aşezat în trăsura adusă de Summy şi 
purtat în goana mare spre spitalul din Dawson. 


II 
VULCANUL DE AUR 


În scurtă vreme, trăsura ajunse la spital. Bărbatul pe 
care-l aducea fu instalat chiar în camera în care stătuse 
şi Ben Raddle până să se însănătoşească. În felul acesta, 
bolnavul nu va avea de suportai vecinătatea altor 
internaţi. 

Această favoare i-o datora lui Summy Skim, care-şi 
pusese în funcţiune înaltele lui relaţii pentru a o căpăta. 

— E un francez, aproape un compatriot de-al nostru! îi 
spuse el Edithei Edgerton. Vă rog să faceţi şi pentru el 
ceea ce aţi făcu pentru Ben; nădăjduiesc că doctorul 
Pilcox îl va vindeca, aşa cum l-a vindecat şi pe vărul 
meu. 

Doctorul sosi în grabă lângă noul său bolnav. 
Francezul nu-ş recăpătase cunoştinţa, iar ochii lui 
rămâneau închişi. Doctorul Pilco constată un puls foarte 

slab, o respiraţie abia simțită. Nu văzu nici rană pe 
trupul acesta înfiorător de slab de pe urma lipsurilor şi a 
oboselii. Nu încăpea nici o îndoială că nefericitul căzuse 
de slăbiciune 
lângă copacul la poalele căruia îl găsiseră şi frigul l-ar fi 
dat gata de-ar fi rămas acolo toată noaptea, fără sprijin 
şi fără adăpost. 

— Omul ăsta e pe jumătate degerat, spuse doctorul 
Pilcox. 

Îl înfăşurară pe bolnav cu pături şi-i puseră sticle cu 
apă caldă; i se dădură băuturi fierbinţi, îl fricţionară ca 
să-i restabilească circulaţia. Tot ce se putea face, s-a 
făcut... Strădanii zadarnice, care nu l-au putut scoate 
din amorţeală. 

Se va întoarce oare viaţa în muribundul pe care-l 
ridicaseră din zăpadă? Doctorul Pilcox refuza să se 
pronunţe. 

Jacques Ledun, am văzut că acesta era numele înscris 
pe adresa scrisorilor găsite în portofelul francezului, 
toate semnate de mama sa. Cea mai recentă, expediată 
din Nantes, era datată cu cinci luni în urmă. Mama îi 
scria fiului său la Dawson City, Klondike. Ea se ruga 
fierbinte pentru un răspuns, care poate nici nu i-a fost 
trimis. 

Ben şi Summy citiră aceste scrisori, apoi le dădură 
Edithei şi Janei Edgerton. Cu toţii erau adânc mişcaţi. 
Bărbaţii izbutiră să se stăpânească,dar fetele, cu toată 
tăria lor, îşi dădură frâu liber lacrimilor. Din fiecare 
rând izbucnea cea mai arzătoare dragoste maternă. Era 
o neîncetată înşiruire de sfaturi, mângâieri şi chemări. 
Jacques să se îngrijească bine şi, mai ales, să se întoarcă 
şi să renunţe la primejdioasa lui goană după avere; 
acestea erau dorinţele îndepărtatei mame, căreia nu-i 
păsa de sărăcie, numai să fie doi ca s-o împartă. 

Aceste scrisori le dădeau, în orice caz, indicaţii 
folositoare asupra destinatarului lor. Dacă va înceta din 
viaţă, vor putea s-o înştiinţeze pe sărmana mamă despre 
nenorocirea ce o lovea. 

Datorită acestora, zece la număr, aflară că Jacques 
Ledun părăsise Europa cu doi ani în urmă. El nu venise 
direct la Klondike ca să se facă prospector. Adresele 
primelor scrisori arătau că trebuie să-şi fi căutat norocul 
mai întâi la zăcămintele aurifere din Ontario şi din 
Columbia. Apoi, atras fără-ndoială de uimitoarele veşti 

din ziarele din Dawson City, el se alăturase mulţimii de 
prospectori. De altfel, 

nu părea să fi fost proprietarul vreunui claim, căci în 
portofelul lui nu se afla nici un act de proprietate şi nici 
un alt document, în afara scrisorilor pe care le citiseră. 

Totuşi exista unul, dar acela nu se mai afla în 
portofel. Era în mâna Janei Edgerton, căreia nici nu-i 
dădu prin gând să-l arate Edithei sau prietenilor săi. 
Abia seara, la culcare, îşi aduse aminte de peticul acela 
ciudat de pergament şi, întinzându-l la lumina lămpii, 
încercă să-l descifreze mai mult în joacă, de parcă ar fi 
descifrat un rebus. 

Era într-adevăr o hartă, aşa cum bănuise de la 
început. Nişte lini destul de neregulate, trase cu 
creionul, desenau ţărmul unui ocean în care se vărsa un 
fluviu, având ca afluenţi câteva râuri. Judecând după 
orientarea hărţii, acest fluviu părea că se îndreaptă spre 
nord-vest. Să fie oare Yukonul, sau afluentul său 
Klondike River ? Această ipoteză nu era de crezut. După 
alcătuirea hărţii nu putea fi vorba 
decât de Oceanul îngheţat de Nord şi de un ţinut situat 
dincolo de cercul polar. La întretăierea dintre un 
meridian, numerotat cu 136° 15' şi o paralelă căreia nu i 
se indica numărul, era desenată crucea roşie care-i 
atrăsese imediat atenţia Janei Edgerton. În zadar 
încercă ea să rezolve problema. Fără cifra latitudinii, era 
cu neputinţă să-ţi dai seama ce parte a Americii 
reprezenta harta, şi mai ales în ce punct 
al continentului putea să se afle misterioasa cruce roşie. 

Către acest ţinut, oricare ar fi fost el, se îndrepta 
Jacques Ledun, sau se întorcea de acolo când se 
prăbuşise, răpus de slăbiciune, la câţiva kilometri de 
Dawson City ? N-o vor afla niciodată dacă moartea îl va 
lua cu ea pe nefericitul francez înainte ca acesta să-şi fi 
recăpătat cunoştinţa. 

Fără-ndoială că Jacques Ledun aparţinea unei familii 
cu o oarecare poziţie socială. O mărturiseau chiar 
scrisorile mamei sale, scrise într-un stil îngrijit. Prin 
câte lipsuri, prin câte suferinţe trebuie să fi trecut el, ca 
să ajungă la un asemenea deznodământ, la acest sfârşit 
nenorocit pe un pat de spital? 

Se scurseră câteva zile. Cu toate îngrijirile de care 
era înconjurat Jacques Ledun, starea lui nu se 
îmbunătăţea deloc. Abia dacă răspundea la întrebări, 

bâiguind cuvinte de neînțeles. Te puteai îndoi că mai 
este în toate minţile. 

— Mă tem, spuse în această privinţă doctorul Pilcox, 
ca mintea bolnavului nostru să nu fi fost tare 
zdruncinată. Când întredeschide ochii, zăresc în ei o 
privire pierdută care-mi dă de gândit. 

— Dar starea lui fizică nu se îmbunătăţeşte ? întrebă 
Summy Skim. 

— Îmi pare şi mai rea decât starea lui mintală, afirmă 
doctorul. Ca să vorbească aşa, el care de obicei era atât 
de încrezător, însemna că doctorul Pilcox nu mai crede 
în însănătoşirea lui Jacques Ledun. 

Totuşi, Ben Raddle şi Summy Skim nu voiau să-şi 
piardă orice nădejde. După părerea lor, cu timpul se va 
produce o schimbare. Chiar dacă Jacques Ledun nu-şi va 
mai recăpăta sănătatea, îşi va redobândi cel puţin 
judecata; va vorbi, va răspunde. 

Peste câteva zile, întâmplarea păru să le dea 
dreptate. Oare doctorul Pilcox nu se îndoise prea mult 
de eficacitatea tratamentului său? Sigur este faptul că 
schimbarea, aşteptată cu atâta nerăbdare de Ben 
Raddle, începu să se arate. Starea de absenţă a lui 
Jacques Ledun păru mai puţin adâncă. Ochii lui 
rămâneau deschişi mai mult timp. Privirile lui 
întrebătoare se plimbau  uimite prin încăperea 
necunoscută şi asupra persoanelor adunate în jurul lui: 
doctorul, Ben Raddle, Summy 
Skim, Edith şi Jane Edgerton. Nefericitul era deci 
salvat? 

Doctorul clătină descurajat din cap. Un medic nu 
putea fi înşelat de aceste aparenţe. Dacă mintea i se 
lumina, însemna că i se apropie sfârşitul. Ochii aceştia, 
care se deschiseseră, se vor închide curând pentru 
totdeauna. Nu era decât ultima fărâmă de viaţă care 
lupta zadarnic împotriva neantului ce va urma. 

Edith se aplecase deasupra patului, pândind cuvintele 
pe care Jacques Ledun abia le şoptea, încet, cu glasul 
întretăiat. Răspunzând unei întrebări mai degrabă 
ghicită decât înţeleasă, ea spuse: 

— Vă aflaţi într-o cameră de spital. 

— Unde? întrebă bolnavul, încercând să se ridice. 

— La Dawson City... Aţi fost găsit acum şase zile pe 
drum, fără cunoştinţă... V-au adus aici. 

Pleoapele lui Jacques Ledun coborâră o clipă. Părea 

că efortul acesta îl sleise. Doctorul îi dădu câteva 
picături dintr-un întăritor care îi readuse sângele în 
obraji şi cuvintele pe buze: 

— Cine sunteţi dumneavoastră? 

— Suntem canadieni, răspunse Summy Skim, aproape 
francezi. Aveţi încredere. O să vă salvăm. 

Bolnavul schiţă un zâmbet şi căzu din nou pe pernă. 
Cu siguranţă, simţea că i se apropie sfârşitul, căci 
lacrimi mari îi picurau din ochii închişi şi i se prelingeau 
una câte una pe chipul slăbit. Doctorul recomandă să nu 
i se mai pună alte întrebări. Era mai bine să-l lase să se 
odihnească. Vor veghea la căpătâiul lui şi vor fi gata să-i 
răspundă, 
îndată ce va căpăta destulă putere ca să vorbească. 

Următoarele două zile nu aduseră nici agravare, nici 
îmbunătăţire în starea lui Jacques Ledun. Era tot atât de 
slăbit şi se putea crede că nu-şi va mai reveni. Totuşi, la 
intervale îndelungate, cruţându-şi eforturile, vorbi din 
nou şi răspunse la unele întrebări, pe care părea că le 
provoacă. Simţeau că avea multe lucruri de spus. 

Încetul cu încetul, ajunseră să cunoască povestea 
acestui francez, atât după cele spuse de el în clipele de 
luciditate, cât şi după ceea ce se înţelegea din vorbele 
rostite în timpul delirului. Anumite împrejurări din viaţa 
sa rămâneau totuşi învăluite de mister. Ce căuta în 
Klondike De unde venea, unde se ducea atunci când se 
prăbuşise la intrarea în Dawson? Nu aveau nici o 
lămurire în privinţa asta. 

În vârstă de patruzeci şi doi de ani, de o constituţie 
foarte robustă, pe care n-o putuseră distruge în 
asemenea măsură decât cele mai cumplite lipsuri, 
Jacques Ledun era un breton din Nantes. 

Mama lui, văduva unui agent de schimb ruinat în 
speculaţii nechibzuite, locuia încă în acest oraş unde 
ducea o luptă din zi în zi mai crâncenă împotriva 
sărăciei tot mai cumplite. 

Încă din copilărie Jacques simţise chemarea mării. O 
boală gravă, pe care o căpătase tocmai când trebuia să 
se prezinte la examenul de admitere la Şcoala Navală, i- 
a oprit de la primii paşi drumul către această carieră. 
Pentru că depăşise vârsta reglementară, a fost nevoit să 
se angajeze cadet la bordul unei nave comerciale, şi, 
după câteva călătorii la Melbourne, în Indii şi la San 
Francisco, fu numit căpitan de cursă lungă. Cu acest 

titlu intră în rândurile auxiliare ale marinei militare. 

Rămase acolo trei ani, la sfârşitul cărora, înțelegând 
că, în lipsa unor împrejurări deosebite, în care se poate 
evidenția un bun marinar, el nu va fi niciodată avansat, 
aşa cum erau camarazii lui, absolvenţi ai şcolii de 
specialitate, îşi dădu demisia şi căută o slujbă în marina 
comercială. 

Un post de comandant era greu de găsit, astfel că 
trebui să se mulţumească cu acela de secund pe o 
corabie cu pânze ce pornea spre Mările Sudului. 

Trecură astfel patru ani. ÎImplinea douăzeci şi nouă de 
ani când muri tatăl său, lăsându-şi văduva într-o stare 
vecină cu mizeria. Degeaba încercă Jacques Ledun să-şi 
schimbe funcţia în cea de căpitan. Lipsa de bani îl 
împiedica să cumpere o parte din nava căreia ar fi dorit 
să-i preia conducerea, după cum era obiceiul, astfel că 
rămase 
secund. Ce viitor i se deschidea în faţă şi cum ar fi 
izbutit el să ajungă la o bunăstare oricât de modestă, pe 
care o dorea mamei sale? 

Drumurile pe apă l-au purtat în Australia şi California, 
unde zăcămintele aurifere atrăgeau numeroşi emigranţi. 
Ca de obicei, puţini dintre aceştia se îmbogăţeau acolo, 
în vreme ce marea majoritate nu găseau decât ruina şi 
sărăcia. Orbit de exemplul celor mai fericiţi. Jacques 
Ledun se hotări să-şi caute norocul pe calea atât de 
primejdioasă a căutătorilor de aur. 

În vremea aceea, toţi îşi îndreptau privirile asupra 
minelor din Canada, chiar înainte ca la bogăţiile ei 
minerale să se fi adăugat şi fabuloasele descoperiri din 
Klondike. Canada avea zăcăminte aurifere şi prin alte 
părţi, mai puţin îndepărtate, mai uşor accesibile, unde 
exploatările se desfăşurau în condiţii mai bune, fără a fi 
întrerupte de năprasnicele ierni ale regiunii Yukonului. 
Un zăcământ din aceste 
ţinuturi, poate cel mai important, denumit «Regele», 
produsese în doi ani dividende în valoare de patru 
milioane cinci sute de mii de franci. Jacques Ledun se 
angaja în slujba acestei societăţi. 

Dar cel ce se mulţumeşte să-şi vândă forţa braţelor 
sau a minţii rămâne de obicei sărac. Curajosul şi 
imprudentul francez visa la o avere dobândită repede, 
printr-o fericită întorsătură a soartei, ceea ce nu era cu 
putinţă nici pe uscat şi nici pe apă. Muncitor sau 

funcţionar, era condamnat să rămână sărac toată viaţa. 

Se vorbea pe atunci despre descoperirile făcute pe 
pământurile scăldate de Yukon. Numele de Klondike îi 
orbea pe toţi, aşa cum îi orbise cel de California, 
Australia şi Transvaal. Mulțimea de prospectori pornise 
spre Nord. Jacques Ledun se luase după mulţime. 

În timp ce lucra la zăcămintele din Ontario, îl 
cunoscuse pe un anume Harry Brown, canadian de 
origine engleză. Amândoi erau însufleţiţi de aceeaşi 
năzuinţă, roşi de aceeaşi ambiţie de a izbuti. Harry 
Brown îl convinse pe Jacques Ledun să-şi părăsească 
slujba şi să pornească în necunoscut. Îşi luară cu ei 
micile lor economii şi 
porniră împreună la Dawson City. 

Hotărâţi ca de data aceasta să lucreze pe cont 
propriu, avură destulă minte să priceapă că trebuiau să- 
şi îndrepte atenţia spre regiuni mai puţin umblate decât 
cele de pe Bonanza, Eldorado, Sixty Miles sau Forty 
Miles. Chiar dacă pe aici claim-urile n-ar fi fost atât de 
scumpe, cei doi prieteni n-ar fi găsit nici un locşor liber. 
Trebuiau să meargă mai departe, în nordul Alaskăi sau 
al Dominionului, dincolo de 
Marele Fluviu, în ţinuturile acelea aproape neumblate, 
unde câţiva prospectori îndrăzneţi semnalau noi bogății 
aurifere. Trebuiau să se ducă acolo unde nu mai fusese 
nimeni înaintea lor. Trebuiau să descopere un zăcământ 
fără stăpân, al cărui drept de proprietate va reveni 
primului ocupant. 

Astfel chibzuiau Jacques Ledun şi Harry Brown. 

Lipsiţi de unelte şi de personal, după ce-şi asigurară 
cu banii pe care îi mai aveau existenţa pe optsprezece 
luni, ei părăsiră Dawsonul, şi hrănindu-se cu ceea ce le 
producea vânătoarea, pătrunseră la nord de Yukon, 
străbătând ţinutul aproape necunoscut ce se întinde 
dincolo de cercul polar. 

Vara abia începuse în ziua în care Jacques Ledun 
pornise la drum, cu şase luni înainte de-a fi fost găsit 
muribund în apropiere de Dawson City. Până unde 
înaintaseră cei doi îndrăzneţi? Ajunseseră ei până la 
marginea continentului, pe ţărmul Oceanului îngheţat 
de Nord? Făcuseră vreo descoperire în urma atâtor 
strădanii? După deznodământul unuia dintre ei, nu s-ar 
fi părut. Şi încă acesta rămăsese singur. Dintre cei doi 
tovarăşi, atacați de o bandă pe drumul de întoarcere, 

numai Jacques Ledum izbutise să scape cu viaţă, 
lăsându-şi tot avutul în mâinile bandiţilor. Pe Harry 
Brown îl uciseseră, şi osemintele lui zăceau acum prin 
regiunile acelea pustii. Iată ultima informaţie pe care au 
putut s-o afle. Trebuie adăugat că această dureroasă 
povestire au reconstituit-o din frânturi, atunci când 
bolnavul îşi recăpăta puţină luciditate, pentru că 
slăbiciunea lui, aşa cum prevăzuse doctorul Pilcox, se 
agrava din zi în zi. 

Rezultatele expediției, locul până la care ajunseseră 
Jacques Ledun şi Harry Brown, de unde se întorceau în 
clipa atacului, rămăseseră necunoscute, şi aceste taine 
aveau să intre pentru totdeauna în mormântul în care 
sărmanul francez va fi aşezat în curând. 

Şi totuşi exista un document, ce-i drept incomplet, 
dar pe care sfârşitul povestirii francezului probabil că l- 
ar fi lămurit. Jane se gândea adesea la acest document, 
pe care nimeni în afară de ea nu-l văzuse. Felul în care îl 
va folosi depindea de împrejurări. Bineînţeles, dacă 
Jacques Ledun se va însănătoşi, i-l va înapoia. Dar dacă 
moare ?... Până atunci, Jane se încăpăţâna în încercări 
zadarnice de a dezlega misterul. Nu se îndoia că harta 
reprezenta regiunea în care francezul şi tovarăşul său îşi 
petrecuseră vara. Dar care era această regiune?... Pe 
unde curgea râul a cărui linie şerpuită se desena de la 
sud-est la nord-vest ? Să fi fost un afluent al Yukonului, 
al lui Klondike sau al lui Porcupine River?... 

Într-o zi, pe când se afla singură cu el, Jane puse în 
faţa bolnavului această hartă, desenată probabil de 
mâna lui. Privirea lui Jacques Ledun se însufleţi, se opri 
o clipă asupra crucii roşii, care aţâţa cel mai mult 
curiozitatea fetei. Aceasta era sigură că semnul indica 
locul unei descoperiri... Dar, imediat, bolnavul împinse 
cu mâna harta ce i se oferea, apoi închise ochii, fără ca 
vreun cuvânt să fi luminat misterul. 

Nu mai avea putere să vorbească? Sau se gândea să- 
şi păstreze taina până la capăt? în adâncul acestui 
suflet, pe cale să părăsească trupul sleit, mai rămăsese 
oare vreo nădejde de întoarcere la viaţă? Poate că 
nefericitul voia să păstreze pentru sine rodul atâtor 
strădanii. Poate că-şi spunea că o să-şi revadă mama şi 
că-i va pune în braţe o bogăţie adunată anume pentru 
ea. 

Se scurseră mai multe zile. Iarna se instalase din plin. 

În câteva rânduri, temperatura cobori până la cincizeci 
de grade sub zero. Nu era cu putinţă să scoţi nasul afară 
pe asemenea geruri. Când nu se aflau la spital, cei doi 
veri îşi petreceau timpul în camera lor. Totuşi, uneori, 
după ce se înfofoleau în blănuri până peste cap, se 
duceau prin cazinouri, unde nu întâlneau decât puţină 
lume, deoarece majoritatea minerilor plecaseră, înainte 
de a da gerul, la Dyea, Skagway sau Vancouver. 

Poate că Hunter şi Malone se instalaseră pe timpul 
iernii într-unui din aceste oraşe. Un lucru e sigur, că de 
la catastrofa de pe Forty Miles Creek nimeni nu-i mai 
văzuse şi că nu figurau nici printre victimele 
cutremurului, cărora li se stabilise identitatea. 

În aceste zile, bântuite adesea de furtuni de zăpadă, 
Summy Skim nu putea merge, împreună cu Neluto, să 
vâneze urşii care dădeau acum târcoale până la 
marginea oraşului. Era silit, ca şi ceilalţi locuitori, să se 
închidă într-o izolare aproape totală. Această izolare, 
laolaltă cu gerurile cumplite, era pricina numeroaselor 
boli care făceau ravagii pe timpul iernii. Spitalul 
devenise neîncăpător şi locul ce avea să se 
elibereze în camera lui Jacques Ledun se va ocupa 
imediat. 

În zadar încerca doctorul Pilcox să-i redea puterile. 
Leacurile îşi pierduseră orice efect, iar stomacul lui nu 
mai primea hrana. Era limpede că viaţa se scurgea zi cu 
zi, ceas cu ceas, din trupul lui sleit. 

În dimineaţa de 30 noiembrie Jacques Ledun avu o 
criză atât de puternică, încât te puteai aştepta că nu-şi 
va mai reveni. Se zbătea cu furie şi, aşa slab cum era, 
abia de l-au putut ţine în pat. Aiura întruna, bolborosind 
nişte cuvinte, mereu aceleaşi, de care nu-şi dădea 
seama. 

«Acolo... vulcanul... erupția... aurul... lava de aur...» 

Apoi striga deznădăjduit: 

«Pentru tine... mamă... pentru tine!...» 

Puțin câte puţin, nefericitul se linişti, căzu într-o 
apatie adâncă. Nu mai dădea semne de viaţă decât 
printr-o respiraţie foarte slabă. Doctorul era de părere 
că nu va mai fi în stare să reziste la o nouă criză. 

— Uitați-vă acolo!... Un om! 


Shoux | 


În timpul după-amiezii, Jane Edgerton, care venise să 
vegheze la căpătâiul bolnavului, îl găsi mai potolit. 
Părea să-şi fi recăpătat judecata. Aşa cum se întâmplă 
uneori la apropierea morţii, starea lui se îmbunătăţise 
vizibil. 

Jacques Ledun deschise ochii. Privirea lui, ciudat de 
stăruitoare, căuta privirea tinerei fete. De bună seamă 
că avea ceva de spus, că voia să vorbească. Jane se 
aplecă, străduindu-se să priceapă cuvintele aproape de 
neînțeles ce ieşeau de pe buzele muribundului. 

— Harta... spunea Jacques Ledun. 

— Iat-o răspunse în grabă Jane, înapoind documentul 
proprietarului în drept. 

Ca şi prima dată, acesta respinse printr-un gest 
hârtia. 

— O dăruiesc, şopti el. Acolo... crucea roşie... un 
vulcan de aur... 

— Dăruiţi harta?... Cui? 

— Dumneavoastră 

— Mie? 

— Da... Cu condiţia... să aveţi grijă de mama mea. 

— Mama dumneavoastră? Vreţi să o lăsaţi în grija 
mea? 

— Da... 

— Bizuiţi-vă pe mine. Dar ce trebuie să fac cu harta? 
Nu-i pot pricepe înţelesul. 

Muribundul păru că se reculege, apoi, după o clipă de 
tăcere, zise: 

— Ben Raddle... 

— Vreţi să vorbiţi cu Ben Raddle? 

— Da. 

Peste câteva minute inginerul se afla la căpătâiul 
bolnavului care, printr-un gest, o invită pe Jane 
Edgerton să-i lase singuri. 

Atunci, apucând pe pipăite mâna lui Ben Raddle, 
Jacques Ledun spuse: 

— Am să mor... viaţa mă părăseşte... simt asta... 

— Nu, prietene... se împotrivi Ben. O să te salvăm. 

— Voi muri, continuă Jacques Ledun... Apropiaţi-vă... 
Mi-aţi făgăduit... să aveţi grijă de mama mea... Am 
încredere în dumneavoastră... Ascultaţi şi ţineţi minte 
cele ce vă voi spune. 

Cu un glas din ce în ce mai pierit, dar limpede, glasul 

unui om cu judecata întreagă, iată ce-i destăinui el lui 
Ben Raddle: 

— Când m-aţi găsit... mă întorceam de la foarte mare 
depărtare... din Nord... Acolo se află cele mai bogate 
zăcăminte din lume... Nici n-ai nevoie să scormoneşti 
pământul. Pământul însuşi îţi azvârle aurul din 
măruntaiele sale!... Da... acolo... am descoperit un 
munte... un vulcan care ascunde în el o cantitate de aur 
uriaşă... un vulcan de 
aur... Golden Mount... 

— Un vulcan de aur? repetă Ben Raddle, pe un ton ce 
vădea oarecare îndoială. 

— Trebuie să mă crezi, strigă Jacques Ledun cu 
convingere, încercând să se ridice de pe pernă. Trebuie 
să mă crezi!... Dacă nu pentru dumneata, măcar pentru 
mama... asta va fi moştenirea pe care i-o las... M-am 
căţărat pe muntele acela... Am coborât în craterul lui 
stins... plin de cuarţ aurifer, de pepite... N-ai altceva de 
făcut decât să le aduni. 

După această sforţare, bolnavul căzu într-o apatie din 
care îşi reveni după câteva minute. Îşi îndreptă în grabă 
privirile către inginer. 

— Foarte bine, şopti el, sunteţi aici... lângă mine... mă 
credeţi... vă veţi duce acolo... acolo... la Golden Mount... 

Glasul i se stingea din ce în ce, iar Ben Raddle, pe 
care îl trăgea de mână, se apropie de căpătâiul lui. 

— La 68*37' latitudine... longitudinea e însemnată pe 
hartă... 

— Care hartă ? întrebă Ben Raddle. 

— Să i-o cereti... Janei Edgerton... 

— Domnişoara Edgerton are harta acestei regiuni? 
stărui Ben Raddle, în culmea uimirii. 

— Da... i-am dat-o eu... Acolo... în punctul însemnat cu 
o cruce... în apropierea unui râuleţ... în nordul ținutului 
Klondike... un vulcan... care la viitoarea erupție va 
azvârli aur... a cărui zgură e alcătuită din pulbere de 
aur... acolo... acolo... 

Pe jumătate ridicat, ţinut în braţe de Ben Raddle, 
Jacques Ledun îşi întindea mâna tremurândă către nord. 
Buzele lui palide şoptiră aceste ultime cuvinte: 

— Mamă... mamă... 

Apoi, cu nesfârşită blândeţe: 

— Măicuţă!... 


1 Muntele de aur (în limba engleză în text), (n.t.) 

Un spasm îi cutremură trupul. Murise. 


III 
SUMMY SKIM NU PORNEŞIE DELOC 
PE DRUMUL SPRE MONTREAL 


Înmormântarea sărmanului francez avu loc a doua zi. 
Jane şi Edith Edgerton, împreună cu Ben Raddle şi 
Summy Skim, îl însoţiră până la cimitir. O cruce de lemn 
purtând numele lui Jacques Ledun fu împlântată pe 
acest mormânt, pe care viscolele îl vor face în curând 
anonim. La întoarcere, potrivit angajamentului pe care 
şi-l luase faţă de muribund, Ben Raddle îi scrise 
nefericitei mame, care n-avea să-şi mai revadă niciodată 
feciorul. 

După ce-şi îndeplini această îndatorire, începu să 
cerceteze sub toate aspectele situaţia nouă ce se ivise în 
urma destăinuirilor primite. 

Nu e de mirare interesul manifestat de Ben Raddle cu 
privire la taina legată de Golden Mount. Dar pare mai 
puţin normal, ca un inginer prin definiţie un om cu 
gândirea limpede şi mintea aşezată, să considere 
această taină drept adevăr absolut. Şi totuşi aşa era. 
Ben Raddle nu se îndoise nici o clipă de temeinicia 
destăinuirilor 
lui Jacques Ledun. Era încredinţat că în nordul Klondike- 
ului se înălța un munte ca-n poveşti, care, asemeni unei 
uriaşe pungi cu aur, se va goli într-o bună zi de la sine. 
Milioane de pepite vor fi azvârlite atunci în văzduh, de 
nu cumva vor trebui doar adunate din craterul stins 
pentru totdeauna. 

De altfel, se părea că în regiunile scăldate de 
Mackenzie şi afluenții săi ar exista terenuri aurifere 
foarte bogate. După spusele indienilor care umblau prin 
ţinuturile acelea apropiate de Oceanul Arctic, pe acolo 
cursurile de apă erau pline de aur. 

Aşa stând lucrurile, companiile plănuiau să-şi extindă 
cercetările până în acea parte a Dominionului, cuprinsă 
între Oceanul îngheţat de Nord şi cercul polar, iar unii 
prospectori se şi gândiseră să se ducă acolo în viitoarea 
campanie, primii sosiți fiind cei mai favorizați. Cine ştie, 
îşi spunea Ben Raddle, dacă nu va fi descoperit şi 
vulcanul 
cu pricina, despre a cărui existenţă ştia în prezent doar 


193 


el, din destăinuirile lui Jacques Ledun? 

Dacă voia să tragă foloase din acest fapt, trebuia să 
acţioneze repede. Era totuşi necesar să-şi completeze 
mai întâi informaţiile pe care le căpătase, şi în primul 
rând să studieze harta aceea, care, după spusele 
francezului, s-ar fi aflat în posesia Janei Edgerton. 

Ben Raddle plecă îndată la spital, hotărât să 
lămurească pe loc toată povestea. 

— Înainte de a-şi da sufletul, Jacques Ledun mi-a spus 
că s-ar afla la dumneavoastră o hartă a lui. 

— Într-adevăr, am o hartă... începu Jane. 

Ben Raddle scoase un suspin de mulţumire. Lucrurile 
vor merge strună, de vreme ce Jane confirma cu atâta 
uşurinţă spusele francezului. 

— Dar harta asta îmi aparţine, încheie aceasta. 

— Dumneavoastră?... 

— Mie, pentru simplul fapt că Jacques Ledun mi-a dat- 
o de bună voie. 

— Aşa!... Aşa! exclamă Ben Raddle pe un ton 
nehotărât. 

După o clipă de tăcere, adăugă: 

— De altfel, n-are nici o importanţă, pentru că nu-mi 
închipui că n-o să voiţi să mi-o daţi. 

— Depinde, răspunse Jane cât se poate de liniştită. 

— Asta-i acum! exclamă Ben Raddle uimit. Depinde?... 
De ce anume?... Vă rog să mă lămuriţi. 

— Foarte simplu, răspunse Jane. Harta cu pricina, care 
mi-a fost dată, vă repet, de către proprietarul ei de 
drept, arată, după părerea mea, locul exact al unei mine 
deosebit de bogate. Jacques Ledun mi-a făcut această 
destăinuire în schimbul făgăduielii mele de a-i ajuta 
mama, făgăduială pe care eu nu voi fi în măsură s-o 
respect decât dacă mă voi folosi de documentul 
încredinţat. Or, indicaţiile de pe această hartă nu sunt 
complete. 

— Ei bine? întrebă Ben Raddle. 

— Ei bine, cererea dumneavoastră de acum mă 
îndreptăţeşte să cred că Jacques Ledun v-a dat 
indicaţiile care-mi lipsesc, probabil în schimbul aceleiaşi 
făgăduieli, dar nu vi le-a spus şi pe cele încredințate 
mie. Dacă aşa stau lucrurile, sunt de acord să vă pun la 
dispoziţie harta, dar numai în calitate de asociată. La 
urma urmelor, dumneavoastră cunoaşteţi doar o 
jumătate din taină, iar eu pe cealaltă. Vreţi să punem 

laolaltă aceste două jumătăţi şi să împărţim câştigul pe 
care-l va aduce 
întreaga taină? 

Pentru o clipă, Ben Raddle rămase pur şi simplu cu 
gura căscată, auzind acest răspuns. Nu se aştepta la una 
ca asta. Hotărât lucru, Jane Edgerton juca tare. Apoi 
bunul simţ şi spiritul de dreptate învinseră, în definitiv, 
raţionamentul tinerei prospectoare nu era deloc rău. 
Fără-ndoială că Jacques Ledun, pentru a fi mai sigur că i 
se va uşura mamei sale traiul, avusese prevederea să li 
se adreseze amândorura, A 
cerându-le aceeaşi făgăduială. In definitiv, de ce n-ar 
accepta propunerea Janei de a împărţi cu ea produsul 
exploatării Vulcanului de Aur? Poate Vulcanul de Aur 
era doar un mit, şi în acest caz taina lui Jacques Ledun 
fiind lipsită de valoare, nici jumătatea ei nu valora nimic. 
Sau poate că povestea era adevărată şi atunci 
participarea Janei 
Edgerton n-ar mai fi contat, pentru că vulcanul le-ar fi 
dăruit o avere infinit de mare. 

Inginerul îşi făcu în câteva clipe toate socotelile şi se 
hotărî. 

— Ne-am înţeles, spuse el. 

— Iată harta, îi răspunse Jane, întinzându-i 
pergamentul despăturit. Ben Raddle îşi aruncă în fugă 
privirea peste ea, apoi, la intersecţia cu meridianul a 
crucii însemnate cu roşu, desenă o paralelă pe care o 
numerota 68° 37. 

— Acum avem toate coordonatele, declară el pe un ton 
satisfăcut. Putem merge cu ochii închişi la Vulcanul de 
Aur. 

— Vulcanul de Aur? repetă Jane. Jacques Ledun a mai 
rostit acest nume. 

— Este numele unui munte nemaipomenit, pe care mă 
voi duce să-l cercetez... 

— Ne vom duce, îl corectă Jane. 

— Pe care îl vom cerceta la primăvară, consimţi 
inginerul. 

Ben Raddle o puse pe Jane la curent cu cele aflate de 
la Jacques Ledun. Îi dezvălui, sau mai degrabă îi 
confirmă existenţa unui adevărat munte de aur, Golden 
Mount, necunoscut de nimeni,pe care acesta îl 
descoperise împreună cu Harry Brown. li povesti cum, 
nevoiţi să se întoarcă din cauza lipsei de unelte, cei doi 

îndrăzneţi, care purtau cu ei dovezile minunatei lor 
descoperiri, fuseseră atacați pe drumul de întoarcere de 
o bandă de aventurieri care-l uciseseră pe unul din ei, 
împingându-l pe celălalt la un sfârşit atât de îngrozitor. 

— Şi nu v-aţi îndoit de adevărul unor întâmplări atât 
de neobişnuite ? întrebă Jane după ce-şi isprăvi Ben 
istorisirea. 

— La început da, recunoscu acesta. Dar accentul de 
sinceritate al lui Jacques Ledun mi-a învins repede 
neîncrederea. Fiţi sigură că povestea e adevărată. 
Bineînţeles, asta nu înseamnă că suntem siguri de 
izbândă. În asemenea ocazii, cea mai mare primejdie 
este să nu ţi-o ia altul înainte. Deşi până în prezent 
nimeni nu-l cunoaşte în adevăratul 
înţeles al cuvântului, tradiţia a creat totuşi un fel de 
legendă despre acest Golden Mount. Va fi de ajuns să se 
ivească un prospector mai îndrăzneţ decât ceilalţi, 
pentru ca legenda să se transforme în realitate. Aici e 
primejdia pe care noi o vom înlătura, pe cât ne stă în 
putinţă, cu două condiţii: să ne grăbim şi să ne ţinem 
gura. 

Nu e de mirare că din ziua aceea inginerul voi să afle 
toate veştile ce se răspândeau printre căutătorii de aur. 
Nici Jane nu era mai puţin interesată şi discutau 
amândoi ceasuri întregi despre acest subiect. Dar erau 
hotărâți să păstreze numai pentru ei, până la ultimul 
minut, taina Vulcanului de Aur. Ben Raddle nu-i vorbise 
despre asta nici lui Summy Skim. De altfel, nu era nici o 
grabă, având în vedere că nu trecuseră decât trei luni 
din cele opt cât ţine iarna în Klondike. 

Între timp, comisia de rectificare a frontierei 
comunica rezultatele lucrărilor. Ea stabilise că 
reclamaţiile trebuiau respinse, atât de o parte cât şi de 
cealaltă. Nu se făcuse nici o greşeală. Granița dintre 
Alaska şi Dominion, corect stabilită, nu trebuia mutată 
nici la vest, în folosul canadienilor, nici la est, în dauna 
lor, iar claim-urile, mărginaşe nu vor fi în situaţia de a-şi 
schimba naționalitatea. 

— Iată-ne foarte înaintați! spuse Summy Skim, aflând 
această veste. Claim-ul 129 e canadian. Din nefericire, 
129 nu mai există. Primeşte botezul după moarte. 

— Ba există, sub Forty Miles Creek, răspunse şeful de 
echipă, care nu-şi pierduse orice nădejde. 

— Foarte adevărat, Lorique. Ai perfectă dreptate. Du- 

te şi-l exploatează la cinci sau şase picioare sub apă! 
Doar dacă un al doilea cutremur ar reaşeza lucrurile ca 
la început; altfel nu văd... 

Înălţând din umeri, Summy Skim adăugă: 

— De altfel, Pluto şi Neptun vor mai lucra ei împreună 
în Klondike şi sper că o să se termine atunci de-a binelea 
cu acest ţinut îngrozitor, că-l vor răsturna şi-l vor 
acoperi de ape în aşa fel încât să nu se mai poată găsi 
nici o pepită pe acolo. 

— Vai, domnule Skim! exclamă şeful de echipă, sincer 
revoltat. 

— Ei şi? răspunse Ben Raddle, ca omul ce se abţine să 
spună mai mult decât socoteşte de cuviinţă. Crezi că nu 
există zăcăminte decât în Klondike? 

—  Cataclismul despre care vorbeam ar trebui să 
cuprindă şi zăcămintele de prin alte părţi, din Alaska, 
din Dominion, din Transvaal... şi,ca să fiu cinstit, din 
întreaga lume, răspunse Summy Skim, puţin enervat. 

— Dar, domnule Skim, aurul e aur!... exclamă şeful de 
echipă. 

— Habar n-ai, Lorique. Habar n-ai. Vrei să ştii ce-i 
aurul? Ei bine, aurul e o gogoriţă, asta-i părerea mea şi 
n-am nevoie să mi-o confirmi! 

Discuţia ar fi putut continua încă multă vreme, fără să 
le aducă nici un folos celor prezenţi. Summy Skim le-o 
tăie scurt: 

— La urma urmelor, facă ce-or vrea Neptun şi Pluto. 
Nu mă priveşte. Mă ocup doar de ceea ce ne 
interesează. Mă declar mulţumit numai cu dispariţia lui 
129, de vreme ce fericita întâmplare ne sileşte să 
pornim înapoi, spre Montreal. 

În gura lui Summy, aceste vorbe erau doar o figură 
retorică. În realitate, mai era mult până când starea 
vremii îi va îngădui să facă primul pas pe drumul de 
întoarcere. Anul abia lua sfârşit. Niciodată nu va uita 
Summy Skim această săptămână a Crăciunului, care i s- 
a părut îngrozitoare, cu toate că gerul nu depăşea 
douăzeci de 
grade sub zero. Poate ar fi fost de preferat o 
temperatură şi mai scăzută, decât vântul puternic şi 
uscat de la nord. 

În această ultimă săptămână a anului, străzile din 
Dawson rămaseră aproape pustii. Nici o iluminaţie n-ar 
fi rezistat viforului dezlănţuit. Stratul de zăpadă atingea 


197 


o grosime de peste şase picioare. Nici un vehicul, nici un 
atelaj n-ar fi putut răzbi prin ea. Dacă s-ar fi lăsat iar 
gerurile obişnuite, nici cu târnăcopul şi cazmaua nu s-ar 
fi putut croi un drum prin nămeţii uriaşi. Ar fi trebuit 
folosite minele. Prin unele cartiere din apropierea 
Yukonului şi a lui Klondike River, în multe case, 
acoperite până la primul etaj, nu se intra decât prin 
ferestre. Din fericire, cele de pe Front street n-au fost 
atât de rău înzăpezite, astfel că cei doi veri ar fi ieşit din 
hotel, dacă s-ar fi putut umbla pe stradă. Dar, după 
câţiva paşi, te trezeai înfundat în zăpadă până la gât. 

În acest anotimp, ziua nu durează decât foarte puţine 
ore. Soarele abia dacă se iveşte deasupra dealurilor care 
împrejmuiesc oraşul. Lumina electrică nu poate răzbi 
prin vârtejul fulgilor mari şi grei, astfel că totul e 
cufundat într-o întunecime adâncă vreme de douăzeci de 
ore din douăzeci şi patru. Datorită imposibilității 
oricărei legături cu lumea din afară, Summy Skim şi Ben 
Raddle stăteau izolaţi în camerele lor. Şeful de echipă şi 
Neluto, care locuiau împreună cu Patrick la un han 
modest dintr-unul din cartierele de jos, nu puteau 
să-i viziteze ca de obicei, iar de la Edith şi Jane Edgerton 
nu mai aveau nici o veste. Summy Skim încercă o dată 
să ajungă la spital; era cât pe-aici să fie îngropat sub 
zăpadă şi oamenii de la hotel au izbutit cu greu să-l 
scoată viu şi nevătămat. 

Se înţelege de la sine că diferitele servicii publice nu 
mai funcționau în Klondike. Poşta nu mai sosea, ziarele 
nu mai erau distribuite. De n-ar fi fost proviziile adunate 
prin casele particulare şi prin hoteluri, în vederea unor 
eventualităţi atât de cumplite, populaţia din Dawson 
City ar fi murit de foame. Nu mai e nevoie să adăugăm 
că 
tripourile şi cazinourile erau goale. Niciodată oraşul nu 
se aflase într-o situaţie mai alarmantă. Zăpada făcea cu 
neputinţă accesul la reşedinţa guvernatorului, şi, atât pe 
teritoriul canadian cât şi pe cel american, viaţa 
administrativă se oprise în loc. Cât despre victimele ce 
cădeau zilnic pradă epidemiilor, cum ar fi putut fi ele 
conduse 
pe ultimul lor drum? Dacă s-ar fi ivit ciuma, în curând 
Dawsonul n-ar mai fi numărat nici un singur locuitor. 

Prima zi a anului 1899 fu înspăimântătoare. Toată 
noaptea precedentă şi toată ziua a căzut atâta zăpadă, 

încât a acoperit aproape în întregime multe case. Pe 
malul drept al lui Klondike River, unele dintre ele nu-şi 
mai arătau decât acoperişul. Părea că întregul oraş va fi 
îngropat sub păturile albe ale viscolului, aşa cum fusese 
îngropat 

Pompeiul sub cenuşa Vezuviului. Dacă un ger de 
patruzeci sau cincizeci de grade ar fi urmat imediat 
acestei furtuni, toată populaţia ar fi pierit sub troienii 
împietriţi. 

Pe 2 ianuarie se produse o îmbunătăţire bruscă a 
situaţiei atmosferice, în urma schimbării vântului, 
termometrul urcă repede deasupra lui zero şi nu mai era 
de temut că mormanele de zăpadă se vor preface în 
sloiuri. În câteva ceasuri se topiră. Să vezi şi să nu crezi. 
Urmă o adevărată inundație care pricinui multe pagube; 
străzile se transformară în torente, apele amestecate cu 
rămăşiţe de tot felul dădeau 
năvală spre albia Yukonului şi a afluentului său, 
rostogolindu-se zgomotoase pe suprafaţa îngheţată. 

Această inundație cuprinsese întreg districtul. Printre 
altele, Forty Miles Creek se umflă peste măsură şi 
acoperi claim-urile din aval. Se petrecu un nou dezastru, 
asemănător celui din luna august. Dacă Ben Raddle mai 
păstrase o cât de mică nădejde de a intra din nou în 
stăpânirea claim-ului 129, trebuia să renunţe la ea 
pentru totdeauna. 

De îndată ce străzile deveniră accesibile, se grăbiră 
să reia legăturile întrerupte. Lorigue şi Neluto se 
prezentară la Northern Hotel. Ben Raddle şi Summy 
Skim se grăbiră să alerge la spital, unde fetele îi 
întâmpinară cu o bucurie sporită de izolarea la care 
fuseseră condamnate atâtea zile. Cât despre doctorul 
Pilcox, acesta nu-şi pierduse nimic din obişnuita lui bună 
dispoziţie. 

— Ei bine, sunteţi tot atât de mândru de patria 
dumneavoastră adoptivă? îl întrebă Summy Skim. 

— Cum să nu, domnule Skim! răspunse doctorul. E 
uluitor acest Klondike, uluitor!... Nu cred să-şi 
amintească cineva să mai fi văzut căzând o asemenea 
cantitate de zăpadă!... Asta nu se va şterge din 
amintirile dumneavoastră de călătorie, domnule Skim. 

— Poţi fi sigur, doctore! 

— Dacă întoarcerea marilor geruri n-ar fi fost 
precedată de câteva zile de dezgheţ, ne-am fi prefăcut 

toţi în mumii. Ha, ha! Ce mai fapt divers pentru 
jurnalele din vechiul şi noul continent! Ar fi fost o ocazie 
unică, şi această schimbare a vântului e o întâmplare 
regretabilă! 

— Aşa iei dumneata lucrurile, doctore ? 

— Le iau aşa cum trebuie. Asta-i filozofie, domnule 
Skim. 

— Filozofie la cincizeci de grade sub zero, n-am ce 
face cu ea, protestă Summy Skim. 

Oraşul îşi recapătă curând înfăţişarea şi deprinderile 
obişnuite. Cazinourile îşi redeschiseră porţile. Lumea 
umbla din nou pe străzile pline de dricuri ce purtau spre 
cimitir nenumăratele victime ale gerurilor aspre. 

Ianuarie e departe de a marca sfârşitul iernii în 
Klondike. Scăderi mari de temperatură s-au înregistrat 
şi în cea de a doua lui jumătate; dar, cu oarecare 
atenţie, puteai umbla pe străzi, şi luna sfârşi mai bine 
decât începuse, viscolele fiind mai rare şi mai puţin 
aprige, într-adevăr, când atmosfera e liniştită, gerul e 
mai lesne de suportat; dar când şuieră vântul de nord, 
care a străbătut regiunile arctice, şi biciuieşte obrazul 
oamenilor transformându-le suflarea în zăpadă, e 
primejdios să te încumeţi pe afară! Summy Skim merse 
aproape în fiecare zi la vânătoare, însoţit de Neluto şi 
uneori de Jane Edgerton. Nimeni nu izbutea să-l 
oprească din drum, în ciuda temperaturii scăzute. 
Pentru el, care nu era ispitit nici de emoţiile jocurilor de 
noroc, nici de distracţiile cazinoului, timpul trecea foarte 
încet, într-una din zile, când stăruiau mai mult să-l 
reţină acasă, le răspunse cât se poate de serios: 

— Fie, vă făgăduiesc să nu mai vânez, atunci când... 

— Când ce?... întrebă doctorul Pilcox. 

— Când o să fie atât de frig, încât pulberea n-o să se 
mai aprindă. De obicei, dacă nu-l însoțea pe Summy la 
vânătoare, Jane Edgerton se întâlnea cu Ben Raddle fie 
la spital, fie la Northern Hotel. Nu era zi în care ei să nu 
se vadă cel puţin o dată. La discuţii era întotdeauna de 
faţă şi Edith, care se mulțumea să-i asculte pe cei doi. 
Totuşi, s-ar 
fi zis că inginerul punea mare preţ pe prezenţa fetei, de 
altfel singura persoană căreia socotise de cuviinţă să-i 
împărtăşească taina. Îi cerea părerea asupra celor mai 
mici amănunte ale expediției pusă la cale şi acorda o 
mare atenţie sfaturilor ei, tocmai fiindcă Edith nu venea 

cu păreri personale. Ea încuviinţa cu ochii închişi tot ce 
propunea inginerul, căruia îi lua întotdeauna apărarea 
împotriva verişoarei sale, şi, la nevoie, împotriva lui 
Lorique, prezent de obicei la discuţii, fără a cunoaşte 
însă adevăratul lor scop. Tot ce spunea Ben Raddle era 
bine gândit. Tot ce făcea el era bine făcut. Acesta era 
încântat de nişte aprecieri atât de măgulitoare, 
exprimate cu atâta 

naivitate. 

Inginerul îl descosea întruna pe Lorique despre 
Klondike, dar mai ales despre partea de nord a 
districtului, pe care şeful de echipă o străbătuse în 
repeta rânduri. Găsindu-i împreună, ori de câte ori se 
întorcea cu Neluto de la vânătoare, Summy Skim se 
întreba cu oarecare neliniște despre ce discutau ei 
atâta. 

«Oare ce-or mai pune la cale toţi patru? îşi repeta el. 
Ben nu s-o fi săturat şi parasăturat de acest ţinut 
îngrozitor? Vrea cumva să-şi încerce pentru a doua oară 
norocul şi se lasă târât de Loriaue? Ah, dar mai sunt şi 
eu pe aici, şi de va trebui să fac uz de forţă!... Nu mă 
mai apucă luna mai în oraşul ăsta blestemat, decât dacă 
simpaticul doctor Pilcox îmi va amputa ambele 
picioare... şi nici aşa nu e sigur că nu voi porni la drum, 
olog!» 

Summy Skim nu aflase nimic despre mărturisirile lui 
Jacques Ledun. Ben Raddle şi Jane Edgerton îşi ţinuseră 
făgăduiala de a păstra bine taina şi nici Lorique nu ştia 
mai multe decât Summy Skim. Asta nu-l împiedica însă 
pe şeful de echipă să-l măgulească pe Ben Raddle şi să-l 
întărâte pe acesta să-şi caute în continuare norocul. 

De vreme ce tot a venit până în Klondike, ar fi fost el în 
stare să se dea bătut de la prima nereuşită, mai ales 
când această nereuşită se datora unor împrejurări 
excepţionale, ca să nu spunem unice? Era trist, fără 
îndoială, că 129 fusese distrus, dar de ce n-ar încerca 
să-şi cumpere un alt claim ? Dacă s-ar duce mai spre 
amonte, ar descoperi noi zăcăminte la fel de bune ca şi 
cel pierdut... Alte zăcăminte, pe Bonanza şi Eldorado, 
continuau să dea rezultate minunate... Prin părţile 
Domurilor se afla o nesfârşită regiune auriferă, abia 
atinsă de prospectori... Acolo, parcelele aparţineau 
primului ocupant... Şeful de echipă îşi lua sarcina de a 
recruta muncitori... La urma urmelor, de ce ar da Ben 

Raddle greş, acolo unde alţii izbutiseră? Dimpotrivă, s-ar 
zice că, prin cunoştinţele sale, un inginer ar avea la 
îndemână toate avantajele. 

E lesne de înţeles că inginerul îşi pleca binevoitor 
urechea la aprecieri atât de măgulitoare. În mintea lui, 
existenţa lui Golden Mount trecea din domeniul 
probabilităților în cel al absolutei certitudini. Şi gândul i 
se întorcea mereu la acest Golden Mount... Un claim, 
mai mult decât un claim, un munte, al cărui pântece 
ascunde milioane de pepite... Un vulcan ce-şi va slobozi 
el însuşi comoara. Oh, desigur, trebuia să încerce 
această minunată aventură!... Pornind pe la începutul 
primăverii, în trei sau patru săptămâni ar ajunge la 
munte. În câteva zile vor strânge mai multe pepite decât 
au dăruit toţi afluenții Yukonului de doi ani încoace, şi, 
înainte de sosirea iernii, se vor întoarce cu o avere 
fabuloasă, înarmaţi cu o putere în faţa căreia va păli şi 
puterea regilor. 

Ben Raddle şi Jane cercetau ore în şir schiţa desenată 
de mâna francezului. Ei o încadraseră în harta generală 
a ținutului Klondike. După latitudine şi longitudine, îşi 
dăduseră seama că semnul roşu trebuie să se afle pe 
malul stâng al lui Rio Rubber, una din ramificaţiile lui 
Mackenzie, şi că distanţa dintre Vulcanul de Aur şi 
Dawson 
City nu depăşea două sute optzeci de mile, adică vreo 
cinci sute de kilometri. 

— Cu o căruţă şi un cal bun, spunea Lorique, întrebat 
în privinţa asta, cinci sute de kilometri pot fi străbătuţi 
cam în douăzeci de zile, pornind chiar din a doua 
săptămână a lui mai. 

Între timp, Summy Skim îşi spunea mereu în sinea lui: 

«Dar ce naiba or pune la cale toţi patru?» 

Deşi nu aflase nimic, bănuia că repetatele lor discuţii 
aveau ca obiect organizarea unei noi expediţii, la care 
era hotărât să se împotrivească prin orice mijloace. 

«Aşa, drăgălaşilor, îşi spunea el. Faceţi-vă voi 
socotelile, că mi le fac şi eu pe ale mele, şi cine va râde 
la urmă va râde mai bine!» 

Sosi luna martie şi odată cu ea un puternic val de frig. 
Vreme de două zile termometrul cobori la şaizeci de 
grade sub zero. Summy Skim îl informă pe Ben Raddle, 
adăugind că, de va continua astfel, cu siguranţă că 
gradaţia instrumentului va deveni insuficientă. 

Presimţind nemulţumirea ce mocnea în sufletul 
vărului său, inginerul se strădui să fie împăciuitor. 

— Într-adevăr, e foarte frig, spuse el, dar, fiindcă nu 
bate vântul, e mai uşor de suportat decât mi-aş fi 
închipuit. 

— Da, Ben, aşa e... recunoscu Summy, mulţumit de 
răspuns, într-adevăr, gerul ăsta e foarte sănătos şi 
nădăjduiesc să ucidă miliarde de microbi. 

— După spusele localnicilor, n-o să ţină mult, adăugă 
Ben Raddle. Există chiar nădejdea că iarna nu va fi prea 
lungă anul acesta şi că lucrările vor putea fi reluate la 
începutul lui mai. 

— Lucrările?... Dacă-mi dai voie să folosesc această 
expresie, îndrăznesc să spun că mă doare în cot de ele, 
bătrâne Ben! Strigă Summy, ridicând glasul. Cred că ne 
vom folosi de primăvara timpurie pentru a porni la drum 
imediat ce se va întoarce Bill Stell. 

— N-ar strica, totuşi, ca înainte de plecare să ne mai 
ducem o dată pînă la claim-ul 129. 

— 129 seamănă acum cu epava unei corăbii, 
împotmolită pe fundul mării. N-am putea s-o vizităm 
decât îmbrăcaţi în scafandri. Şi cum noi nu avem 
costume de scafandri... 

— Totuşi acolo zac atâtea milioane pierdute!... 

— Dacă vrei, şi miliarde. Ben. Nu zic nu. Dar, în orice 
caz, ele sunt pierdute, pierdute de-a binelea. Nu văd de 
ce ne-am întoarce la Forty Miles Creek, care îţi va 
redeştepta amintiri neplăcute. 

— Oh, dar m-am vindecat, m-am vindecat perfect, 
Summy! 

— Poate nu atât cât crezi. Mi se pare că febra... vestita 
febră... ştii tu... febra aurului... 

Ben Raddle îşi privi vărul drept în ochi, şi, ca omul 
care şi-a ales calea, se hotărî să-i dezvăluie planurile lui. 

— Am ceva să-ţi spun, dragă Summy, dar te rog nu te 
înfuria de la primele cuvinte. 

— Ba, am să mă înfurii! strigă Summy Skim. Te previn 
că nimic nu mă va putea opri, dacă faci măcar vreo 
aluzie la posibilitatea de a mai zăbovi pe aici. 

— Ascultă-mă, am să-ţi împărtăşesc o taină. 

— O taină ? Din partea cui ? 

— Din partea francezului aceluia, pe care l-ai ridicat 
aproape mort şi l-ai adus la Dawson City. 

— Jacques Ledun ţi-a încredinţat o taină ? 

— Da. 

— Şi până acum nu mi-ai spus nimic ? 

— Nu, pentru că mi-a încolţit în minte un plan asupra 
căruia trebuia să chibzuiesc. 

Summy Skim sări ca ars. 

— Un plan!... Ce fel de plan? 

— Nu, Summy, îi răspunse Ben Raddle. întreabă mai 
întâi ce taină. Mai întâi taina. După aceea urmează şi 
planul. S-o luăm în ordine, dacă-mi îngădui, dar 
linişteşte-te. 

Ben Raddle îi povesti atunci vărului său despre 
existenţa lui Golden Mount, căruia Jacques Ledun îi 
stabilise exact aşezarea la gurile lui Mackenzie, chiar pe 
malul Oceanului Arctic. Summy Skim îşi aruncă privirea 
pe documentul original, apoi pe harta pe care inginerul 
însemnase locul muntelui. Distanţa dintre el şi Dawson 
City 
era însemnată şi ea, urmând direcţia nord-nord-est, 
aproape pe meridianul o sută treizeci şi şase. În sfârşit, 
îl înştiinţa că acest munte era un vulcan în al cărui 
crater se aflau cantităţi uriaşe de cuarţ aurifer şi care 
închidea în măruntaiele sale miliarde de pepite. 

— Şi tu crezi în existenţa acestui vulcan din «O mie şi 
una de nopţi»? întrebă Summy Skim pe un ton 
zeflemitor. 

— Da, Surrrmy, răspunse Ben Raddle, care părea 
hotărât să nu admită nici o discuţie în această privinţă. 

— Fie! încuviinţă Summy Skim. Şi ce-i cu asta? 

— Cum ce-i cu asta? sări ca ars Ben Raddle. Ia te uită! 
Să ni se încredinţeze o asemenea taină şi noi să n-o 
folosim! Să-i lăsăm pe alţii să câştige de pe urma ei! 

Străduindu-se să-şi păstreze calmul, Summy Skim se 
mulţumi să-i răspundă: 

— Şi Jacques Ledun a vrut să câştige de pe urma ei, şi 
ştii bine cum a izbutit. Miliardele de pepite ale lui 
Golden Mount nu l-au împiedicat să-şi dea sufletul într- 
un pat de spital. 

— Pentru că a fost atacat de bandiți. 

— În vreme ce noi nu vom fi, se înţelege de la sine. 
Oricum, pentru a ajunge să exploatăm acest munte, 
bănuiesc că ar trebui să înaintăm vreo sută de leghe 
spre nord. 

— Aşa e, vreo sută de leghe, poate ceva mai mult. 

— Or, plecarea noastră spre Montreal e stabilită 

pentru primele zile ale lui mai. 

— O vom amâna cu câteva luni, asta-i tot. 

— Asta-i tot, repetă Summy Skim ironic. Dar va fi prea 
târziu ca să ne întoarcem acasă. 

— Dacă va fi prea târziu, o să iernăm pentru a doua 
oră la Dawson City. 

— Pentru nimic în lume! strigă Summy Skim pe un ton 
atât de hotărât, încât Ben Raddle crezu de cuviinţă să 
pună aici capăt acestei interesante convorbiri. 

Dar era hotărât să o continue altă dată şi a continuat- 
o, cu toată îmbufnarea vărului său. Incercă să-şi sprijine 
planul cu argumente mai bune. După dezgheţ, călătoria 
se va desfăşura fără piedici. În două luni de zile puteai 
să ajungi la Golden Mount, să te îmbogăţeşti cu câteva 
milioane şi să te întorci la Dawson. Va fi încă vreme 
pentru întoarcerea la Montreal, şi cel puţin nu vor 
rămâne în pagubă după această expediţie în Klondike. 

Ben Raddle păstrase la urmă cel mai puternic 
argument. Jaques Ledun îi făcuse această mărturisire cu 
un anumit scop. Mama lui trăia încă, o biată femeie pe 
care o îndrăgea foarte mult, pentru care el se străduise 
să adune avere şi a cărei bătrâneţe va fi asigurată dacă 
dorinţele fiului său vor fi realizate. 

Voia oare Summy ca vărul lui să-şi calce fagăduiala 
dată unui om pe patul de moarte? 

Summy Skim îl lăsase pe Ben Raddle să vorbească 
fără a-l întrerupe şi se întreba care dintre ei doi e mai 
nebun, Ben care spunea lucruri de neconceput, ori el 
însuşi, care accepta să-l asculte. Când se termină 
pledoaria, îşi dădu frâu liber indignării: 

— Nu-ţi pot răspunde decât un singur lucru, anume, că 
voi ajunge să-mi pară rău că l-am ajutat pe nenorocitul 
acela de francez, împiedicându-l astfel să-şi ducă taina 
cu el în mormânt, spuse el cu glasul tremurând de 
mânie. Dacă tu ţi-ai luat faţă de el un angajament 
necugetat, există şi alte mijloace de a ţi-l îndeplini. De 
exemplu, i s-ar putea trimite mamei sale un ajutor 
regulat, şi eu mă voi angaja personal să o fac, dacă asta 
îţi convine. Cât despre gluma care ne-a reuşit atât de 
bine, nici vorbă s-o luăm de la capăt. i-ai dat cuvântul 
că ne întoarcem la Montreal şi trebuie să ţi-l respecţi. 
Iată tot ce am de spus. Zadarnic încercă Ben Raddle să 
reia atacul. Summy rămase neclintit. Părea chiar 
supărat pe vărul său, considerând că e necinstit din 

partea acestuia să stăruie atât, şi Ben începea să fie 
îngrijorat în privinţa întorsăturii pe care o luau relaţiile 
dintre ei, până atunci frăţeşti. 

Adevărul e că Summy lupta cu el însuşi. Se gândea 
neîncetat la cele ce se vor întâmpla dacă nu va izbuti să- 
l convingă pe Ben Raddle. Dacă acesta se va încăpăţâna 
să meargă cu aventura până la capăt, îl va lăsa el oare 
singur în această primejdioasă expediţie? Summy nu-şi 
făcea nici o iluzie. Ştia că nu va fi niciodată în stare să 
îndure 
neliniştea şi îngrijorarea ce le-ar resimţi, şi ca să le 
înlăture va ceda în ultima clipă. Il cuprindea furia la 
gândul acesta. lată de ce îşi ascundea slăbiciunea sub 
cea mai rece aparenţă de care era în stare firea lui 
blândă. 

Ben Raddle, nevoit să se ia după aparente, îşi pierdea 
tot mai mult nădejdea că-l va convinge pe vărul său să-i 
îmbrăţişeze ideile. Deşi nu era tot atât de sentimental ca 
acesta, nu înceta să fie adânc mâhnit de ruptura ce 
intervenea între ei. Şi pentru că timpul trecea fără ca 
situaţia să se schimbe, într-o zi, pe când se afla la spital, 
se hotărî să-i vorbească Janei Edgerton despre 
neînduplecata împotrivire a 
lui Summy Skim. Ea se arătă foarte uimită. Nu se 
gândise niciodată ce părere ar putea avea Summy în 
legătură cu planul care o interesa atât de mult. Tânăra 
prospectoare socotea de la sine înţeles că această 
părere nu putea fi diferită de a sa, dar, la drept vorbind, 
i-ar fi fost greu să precizeze pe ce-şi întemeia 
optimismul. În orice caz, dată fiind starea de spirit, 
uimirea ei nu întârzie să se preschimbe în furie, de 
parcă nefericitul Summy s-ar fi făcut vinovat de o insultă 
la adresa ei. Cu obişnuita-i hotărâre, ea se duse la hotel 
să-l caute pe răzvrătit şi să-i adreseze mustrările pe care 
le merita purtarea lui urâtă. 

— Se pare că sunteţi împotriva excursiei noastre la 
Golden Mount, îi spuse ea direct, pe un ton cam tăios. 

— A noastră?... repetă Summy, atacat astfel prin 
surprindere. 

— Mă întreb ce interes aţi putea avea să împiedicaţi 
călătoria pusă la cale de vărul dumneavoastră şi de 
mine. 

Summy trecu într-o clipă prin toate culorile 
curcubeului. 

— Aşadar, bâigui el, faceţi şi dumneavoastră parte din 
expediţie, domnişoară Jane? 

— Nu mai faceţi pe neştiutorul, răspunse aceasta cu 
asprime. Ar fi mult mai bine dacă v-aţi arăta un prieten 
mai bun şi dacă aţi veni foarte simplu cu noi, să vă luaţi 
partea de câştig. Golden Mount ne va putea îmbogăţi, 
fără multă osteneală, pe toţi trei. 

Summy se făcu roşu ca racul. Dintr-o singură 
răsuflare înghiţi atâta aer, încât erai îndreptăţit să te 
întrebi dacă mai rămăsese şi pentru ceilalţi. 

— Bine, dar eu nici nu doresc altceva! minţi el cu 
neruşinare. Acum era rândul Janei să fie uimită. 

— Ca să vezi!... exclamă ea. Atunci, ce tot spunea 
domnul Ben Raddle? 

— Ben nu ştie ce vorbeşte, afirmă Summy, cu 
îndrăzneala mincinosului înrăit. E adevărat că i-am făcut 
unele obiecţii de amănunt, dar obiecțiile mele se 
refereau doar la probleme de organizare a expediției. 
Efectuarea ei nici nu se discută. 

— Să fie într-un ceas bun! strigă Jane. 

— Vai, domnişoară Jane, cum aş renunţa eu la o 
asemenea călătorie? Să fiu sincer, nu aurul mă ispiteşte, 
Ci... 
Summy se întrerupse, fiindu-i greu să spună ce-l 
ispitea. In realitate, nu ştia nici el. 

— Ce anume? stărui Jane. 

— Vânătoarea, zău! Şi călătoria, ea însăşi, 
descoperirea, aventura... Summy devenea liric. 

— Fiecare cu ţinta lui, încheie Jane, care plecă să-l 
înştiinţeze pe Ben Raddle despre rezultatul demersului 
ei. 

Acesta veni într-un suflet la hotel. 

— E adevărat, Summy? îşi întrebă el vărul. Te-ai 
hotărât să vii cu noi? 

— 'Ţi-am spus eu vreodată altfel ? răspunse Summy cu 
atâta neruşinare încât, descumpănit, Ben Raddle se 
întrebă dacă nu cumva visase lungile discuţii din 
ultimele zile. 


IV 
CIRCLE CITY 


Este ştiut că bogăţiile din nordul Dominionului şi ale 
Alaskăi nu se limitează la districtul Klondike. Asta e 

foarte bine pentru amatorii de emoţii tari, întrucât 
preţul claim-urilor din Klondike se ridică de la o zi la 
alta, cu toate că numărul lor e departe de a fi epuizat, şi 
în curând nu vor mai putea fi cumpărate decât de 
societăţile puternice. Aşa stând lucrurile, prospectorii 
izolaţi sau în grupuri sunt siliţi să-şi 

extindă cercetările până în ţinuturile nordice, coborând 
pe cursul lui Mackenzie şi apoi pe al lui Porcupine River. 

De pe acum, zvonuri de tot felul atrăgeau atenţia 
căutătorilor de aur asupra acestor ţinuturi îndepărtate, 
mai puţin cunoscute decât au fost Australia, California şi 
Transvaal-ul pe vremea primelor exploatări. Veştile 
soseau, aduse nu se ştie de cine, venite nu se ştie de 
unde. Mai adesea, ele se răspândeau datorită triburilor 
de indieni 
care străbăteau întinsele pustiuri ale Nordului, până la 
țărmurile Oceanului Arctic. Nefiind în stare să 
exploateze ei înşişi zăcămintele, aceşti indigeni căutau 
să-i atragă pe emigranţi către ţinuturile nordice. După 
spusele lor, creek-urile aurifere se înmulţeau în partea 
de nord a Americii care se întinde dincolo de cercul 
polar. Indienii aduceau uneori pepite luate de prin 
apropiere de Dawson City, spunând că 
le-au găsit în preajma paralelei şaizeci şi patru. E lesne 
de înţeles că prospectorii, adesea înşelaţi în speranţele 
lor, erau foarte înclinați să le dea crezare. 

După cum aflase Ben Raddle, vestea despre existenţa 

unui vulcan de aur se răspândise în Klondike, sub formă 
de legendă. Poate că aceleaşi zvonuri îl îndemnaseră şi 
pe francezul Jacques Ledun să se aventureze în 
Extremul Nord. În prezent, însă, nimeni nu dădea 
semne că s-ar gândi s-o apuce pe urmele lui. Dar 
legenda Vulcanului de Aur îşi avea adepţii ei, şi, de 
vreme ce unii dintre prospectori se hotărâseră să-şi 
caute norocul în nordul Dominionului, poate că ceea ce 
acum era doar o ipoteză nu va întârzia să se transforme 
în certitudine. 
___Către est şi vest, prospecţiunile erau foarte active. 
Încă de pe acum, ţinutul Domurilor era în întregime 
parcelat, iar în direcţia opusă o armată de târnăcoape 
scormonea pământul prin împrejurimile lui Circle City. 

Acolo îşi începuseră texanii Hunter şi Malone 
campania, atât de dramatic întreruptă. Dar, pentru că 
exploatarea de pe malul lui Birch Creek dăduse 

rezultate slabe, ei se întorseseră la claim-ul 131, până ce 
i-a alungat catastrofa din 5 august. 

Nici Hunter, nici Malone şi nici unul din oamenii lor 
nu căzuseră 
victimă dezastrului. 

Dându-şi seama că nenorocirea era de neînlăturat, ei 
se întorseseră îndată la Circle City, ceea ce a făcut să se 
creadă la început că pieriseră cu toţii. 

În astfel de împrejurări, nici Hunter, nici Summy 
Skim nu se mai gândeau la întâlnirea stabilită între ei 
doi. Afacerea se încheiase ipso facto!, prin forţă majoră. 

Când cei doi texani ajunseseră la zăcămintele din 
Circle City, vara 
mai avea înainte aproape două luni. Aşadar, ei 
reîncepură exploatarea părăsită la un moment dat. 
Hotărât lucru, nu fuseseră deloc inspirați când îşi 
cumpăraseră noul claim. Câştigurile nu depăşeau 
cheltuielile, şi dacă Hunter n-ar fi avut unele rezerve, el 
şi oamenii lui s-ar fi aflat în mare încurcătură pe timpul 
iernii care se apropia. 

De altfel, o împrejurare cu totul deosebită avea să-i 
elibereze de grija zilei de mâine. 

Oamenii aceştia violenţi nu semănau în jurul lor decât 
neînţelegeri şi scandaluri. Cu neruşinata lor pretenţie de 
a-şi impune punctul de vedere faţă de toată lumea, de a 
nu respecta drepturile nimănui, de a se socoti 
pretutindeni nişte cuceritori, ei îşi atrăgeau tot felul de 
încurcături. S-a văzut întorsătura pe care o luaseră 
lucrurile la claim-urile de pe Forty Miles Creek. Tot aşa 
s-a întâmplat şi la Birch Creek. 
în lipsa străinilor, înşişi compatrioţii lor au fost siliţi să 
le îndure violenţa şi necinstea. 

În cele din urmă, guvernul din Alaska trebui să facă 
ordine. Mai întâi a intervenit poliţia, apoi justiţia. În 
urma unei ciocniri cu reprezentanţii autorităţilor, 
întreaga bandă a lui Hunter a fost arestată, condamnată 
la zece luni de detenţie şi zăvorâtă cum se cuvine în 
închisoarea din Circle City. 

Problema locuinţei şi a hranei pe timpul iernii era 
dintr-o dată rezolvată pentru cei doi texani şi acoliţii lor. 
În schimb, Hunter şi Malone fură lipsiţi de plăcerile 
marilor oraşe, astfel că cei doi gentlemeni nu se arătară 
toată iarna prin cazinourile din Skagway, Dawson sau 


1 De la sine (în limba latină în text), (n.t.) 

Vancouver. 

Cât au stat la închisoare, Hunter şi Malone au avut 

vreme să se gândească la viitor. Pedeapsa lor urma să ia 
sfârşit înainte de începutul verii. Ce vor face cu 
personalul pe care-l aveau, ce vor face ei înşişi după 
aceea? Exploatarea de pe Forty Miles Creek era 
pierdută, cea de la zăcămintele din Circle City dădea 
rezultate foarte slabe, astfel că rezervele lor se vor topi 
curând, de nu vor pune mâna pe vreo 
afacere bună. Recrutaţi din ţinuturi diferite, a căror 
poliţie avea «cusurul» de a fi prea aspră cu netrebnicii, 
oamenii lor, o adunătură de indivizi numai buni de 
spânzurat, le erau foarte devotați. Orice poruncă le-ar 
da, va fi executată fără cârtire. Dar trebuiau să le 
poruncească ceva, adică să aibă un plan, să aibă o ţintă. 
Vor ajunge să 
găsească această ţintă? Se va ivi oare prilejul să iasă din 
impasul 
în care intraseră în prezent? Acest prilej se ivi, şi iată 
cum. 
Printre deţinuţii cu care se aflau închişi, Hunter 
pusese ochii pe un indian, pe nume Krarak, iar acesta, la 
rândul său, manifesta un interes deosebit pentru 
Hunter. Asemenea simpatii sunt foarte fireşti. Hoţ la hoţ 
trage. Cei doi bărbaţi erau făcuţi să se înţeleagă şi 
curând se statornici între ei o oarecare apropiere. 

Krarak era în vârstă de vreo patruzeci de ani. Îndesat, 
puternic, cu privirea crudă şi chipul sălbatic, firea lui 
era pe placul lui Hunter. 

Se născuse în Alaska şi cunoştea bine ţinutul pe care 
îl străbătuse din tinereţe. Ar fi fost o călăuză foarte bună 
şi te-ai fi putut bizui pe inteligenţa lui, dacă înfăţişarea 
pe care-o avea n-ar fi inspirat atâta neîncredere. 
Neîncredere justificată, de altfel, Toţi prospectorii la 
care fusese angajat aveau motive să se plângă de el, iar 
actuala lui 
întemniţare la Circle City era datorată unui furt 
important, săvârşit la exploatările de pe Birch Creek. 

În prima lună, Hunter şi Krarak păstrară unul faţă de 
celălalt o oarecare rezervă. Se studiau reciproc. Bănuind 
că indianul ar fi dorit să-i mărturisească ceva, Hunter 
aştepta ca acesta să se hotărască. 

Şi nu se înşela. Într-o zi, pentru a intra în problemă, 
Krarak îi vorbise despre peregrinările sale prin părţile 

necunoscute din nordul Americii, de pe vremea când 
servea drept călăuză agenţilor Companiei golfului 
Hudson prin regiunea scăldată de Porcupine River, 
situată între Fort Yukon, Fort Mac Pherson şi Oceanul 
Arctic. 

La început, indianul se mărgini la nişte generalităţi şi 
nu vorbi mai mult decât era nevoie ca să-i aţâţe lui 
Hunter curiozitatea, apoi, încetul cu încetul, se arătă 
mai limbut. 

— În Nord, aproape de ocean, se găseşte aur din 
belşug, spuse el într-o zi. Nu peste mult timp, litoralul o 
să fie plin de prospectori. 

— Nu-i decât un lucru de făcut: să le-o luăm înainte, 
răspunse Hunter. 

— Fără-ndoială, continuă Krarak. Dar trebuie să ştii 
locurile pe unde se află zăcăminte. 

— Tu le ştii? 

— Mai multe chiar. Dar ţinutul e greu de străbătut... 
poţi rătăci prin el luni de zile şi să treci pe lângă claim- 
uri, fără să le vezi... Mai ales unul dintre ele, şi ce mai 
claim!... Ah, de-aş fi liber!... Hunter îl privi drept în faţă. 

— Ce-ai face dacă ai fi liber? îl întrebă el. 

— M-aş duce acolo unde pornisem când am fost 
arestat, răspunse Krarak. 

— Unde anume ? 

— Acolo unde aurul se adună cu roaba, spuse 
bombastic indianul. 

Zadarnic îl asalta Hunter cu întrebările. Krarak nu mai 
adăugă nimic. Spusese destul pentru a stârni lăcomia 
interlocutorului său. 

Încredinţaţi că indianul cunoaşte nişte zăcăminte prin 
apropierea oceanului, Hunter şi Malone se gândiră că 
trebuiau să-l facă pe acesta să le dezvăluie tot ce ştia, în 
vederea campaniei apropiate. Au urmat apoi discuţii 
nesfârşite, din care cei doi texani nu izbutiră să afle 
nimic în plus. Dacă indianul continua să-i asigure de 
existenţa terenurilor aurifere, păstra în schimb o tăcere 
desăvârşită cu privire la locul 
exact în care se aflau. 

Odată cu ultimele săptămâni din aprilie venise şi 
sfârşitul unei ierni care fusese tot atât de aspră la Circle 
City ca şi la Dawson. Deţinuţii o duseseră foarte greu. 
Hunter şi acoliţii săi aşteptau cu nerăbdare să fie puşi în 
libertate, hotărâți să pornească îndată spre cele mai 

nordice meleaguri ale continentului american. 

Aveau însă neapărată nevoie de sprijinul lui Krarak, şi 
acesta părea dispus să li-l dea. Din nefericire, 
autorităţile din Alaska îl împiedicau să-şi asculte 
pornirile inimii. Hunter şi ai săi urmau să fie eliberaţi 
curând, dar nu la fel stăteau lucrurile cu indianul, pe 
care nişte condamnări mai vechi ale justiţiei din ţara lui 
de baştină îl sileau să rămână încă mulţi ani în 
închisoarea din Circle City. 

Mai exista şi calea evadării. Nu era cu putinţă să fugă 
decât croindu-şi o trecere pe sub unul din pereţii curţii 
interioare, care mărginea totodată şi închisoarea, şi 
oraşul. Din interior, nu se putea săpa această deschidere 
fără a atrage atenţia gardienilor. Dar din afară, pe timp 
de noapte şi luând toate măsurile de prevedere, lucrul 
nu era greu de înfăptuit. 

La rândul său, Krarak avea deci şi el nevoie de 
sprijinul lui Hunter, între cei doi ticăloşi se încheie 
repede târgul. După eliberare, Hunter îi va veni lui 
Krarak într-ajutor, iar acesta, odată scăpat, va intra în 
slujba texanului şi-l va călăuzi la zăcămintele ştiute de 
el, din nordul districtului Klondike. 

La 13 mai, Hunter şi banda lui îşi ispăşiseră 
pedeapsa. Indianului nu-i rămânea altceva de făcut 
decât să stea la pândă. Fiindcă nu era închis într-o 
celulă îi va fi uşor, când va sosi clipa, să părăsească 
dormitorul comun şi să se strecoare pe sub zid, fără să-l 
vadă cineva. _ 

Asta şi făcu. Începând chiar din prima noapte, aşteptă 
întins lângă zid până la ivirea zorilor. 

Răbdarea îi era pusă la grea încercare. Nici un 
zgomot nu ajunse până la el, între apusul la răsăritul 
soarelui. Hunter şi Malone încă nu putuseră intra în 
acţiune. Fiindu-le teamă că poliţia ar avea proasta 
inspiraţie să se mire văzându-i că nu părăsesc imediat 
Circle City, socotiră că e mai bine să aştepte douăzeci şi 
patru de ore. Uneltele nu le lipseau. îşi regăsiseră 
târnăcoapele şi cazmalele la hanul unde poposiseră 
înainte de a fi arestaţi, pe care-l păstrară ca domiciliu şi 
la ieşirea din închisoare. 

Târguşorul arăta de pe acum foarte însufleţit. Atraşi 
de primăvara timpurie, prospectorii de pe cursul inferior 
al Yukonului începeau să dea năvală. Faptul acesta îi 
ajuta pe texani şi banda lor să se piardă mai uşor prin 

mulţime. 

În noaptea următoare, pe la ora zece, Krarak îşi reluă 
postul lângă zid. Întunericul era de nepătruns şi dinspre 
nord sufla un vânt puternic. 

Pe la unsprezece, cu urechea lipită de pământ, 
indianul crezu că aude cum se lucrează pentru 
eliberarea lui. 

Nu se înşela deloc. Hunter şi Malone intraseră în 
acţiune. Săpau cu târnăcoapele o galerie pe sub zid, ca 
să nu fie nevoiţi să-i urnească pietrele. 

De partea lui, îndată ce recunoscuse locul ales, 
Krarak începu să râcâie pământul cu unghiile. 

Nu s-a dat nici o alarmă. Gardienii n-au fost atraşi de 
zgomot în curtea interioară. Vântul puternic îi făcea să 
stea în clădire, unde lipsa lui Krarak rămase nebăgată în 
seamă. 

În sfârşit, puţin după miezul nopţii, gaura era destul 
de mare pentru a trece prin ea un om de statură 
potrivită. 

— Vino, spuse o voce, care era a lui Hunter. 
— Nu e nimeni pe afară? întrebă Krarak. 
— Nimeni. 

Câteva minute mai târziu, indianul se afla în libertate. 

Dincolo de Yukon, pe al cărui mal stâng se afla Circle 
City, se zărea o câmpie întinsă, acoperită încă de 
ultimele zăpezi ale iernii. Începuse dezgheţul şi pe fluviu 
pluteau sloiurile. O barcă n-ar fi putut să se aventureze 
printre ele, chiar dacă Hunter ar fi izbutit s-o aducă, 
fără a atrage atenţia poliţiei. 

Dar indianul nu era omul care să se lase oprit de 
asemenea piedici. Se va pricepe să sară de pe un sloi pe 
altul, pînă la malul drept. Odată ajuns acolo, toată 
câmpia i se deschidea în faţă. Când îi vor observa lipsa, 
el va fi departe. 

Fugarul trebuia totuşi să se facă nevăzut înainte de 
răsăritul soarelui. Aşadar, n-avea nici un ceas de 
pierdut. Hunter îi spuse: 

— Ne-am înţeles ? 

— Inţeles, răspunse Krarak. 

— Unde ne vom întâlni ? 

— Aşa cum am hotărât: la zece mile de Fort Yukon, pe 
malul stâng al lui Porcupine River. 

Într-adevăr, aşa discutaseră între ei. Peste două-trei 
zile, Hunter şi oamenii lui vor părăsi Circle City şi se vor 

îndrepta spre Fort Yukon, aflat în aval în direcţia nord- 
vest. De acolo, vor urca pe cursul lui Porcupine River 
către nord-est. În ceea ce-l privea pe indian, după ce va 
străbate Marele Fluviu, el se va îndrepta spre nord, în 
linie 

dreaptă, spre afluentul acestuia. 

În clipa despărțirii, Hunter mai întrebă o dată: 

— Totul e în ordine ? 

— Totul. 

— Şi ne vei călăuzi?... spuse Malone. 

— Drept la zăcăminte. 

Împotriva voinţei sale, Hunter mai păstra o oarecare 
neîncredere. 

— Acum pleacă, adăugă el. Şi să ştii că, dacă ne-ai 
înşelat, n-o să ne scapi. Treizeci de oameni vor porni pe 
urmele tale şi vor izbuti să te găsească. 

— Nu v-am înşelat, răspunse liniştit Krarak. 
Întinzându-şi braţul către nord, el adăugă: 

— O avere, o uriaşă avere ne aşteaptă pe toţi acolo. 
Indianul se apropie de mal. 

— Locul la care vă voi călăuzi nu-i doar un zăcământ, 
afirmă el solemn. Este o pungă de aur, mai degrabă un 
munte de aur. Nu va trebui să vă osteniţi decât să vă 
umpleţi cu el căruțele. Chiar de-aţi fi o sută sau o mie, 
îmi veţi putea lăsa partea mea fără să v-o micşoraţi pe a 
voastră. 

Dintr-un salt, Krarak se avântă pe un sloi care fu 
îndată luat de curentul apei. După o clipă, Hunter şi 
Malone îl văzură sărind de pe un sloi pe altul, 
îndepărtându-se întruna către malul drept al fluviului, în 
câteva minute dispăruse în întuneric. 

Texanii se întoarseră apoi la han, şi chiar de a doua zi 
îşi începură pregătirile pentru marea campanie. 

Se înţelege de la sine că evadarea indianului fu 
observată în zori. Dar cercetările poliţiei rămaseră fără 
nici un rezultat şi de complicitatea lui Hunter n-a aflat 
nimeni. 

Peste trei zile, împreună cu însoțitorii săi, în total 
treizeci de oameni, acesta se îmbarca pe un şlep ce 
urma să coboare pe fluviu până la Fort Yukon. 

Pe 22 mai, după ce s-au aprovizionat în acest târguşor 
şi şi-au încărcat bagajele pe o sanie trasă de un puternic 
atelaj de câini, caravana urcă spre nord-est, de-a lungul 
malului stâng al lui Porcupine River. Dacă indianul era 

punctual, aveau să-l întâlnească în aceeaşi seară. 

— Numai să fie acolo, spuse Malone. 

— Va fi, răspunse Hunter. Dacă a minţit, va veni de 
frică, iar dacă a spus adevărul, va veni din interes. 

Într-adevăr, indianul se afla la locul stabilit şi, sub 
îndrumarea sa, banda continuă să înainteze pe malul lui 
Porcupine River mergând spre pustiurile îngheţate ale 
Extremului Nord. 

— Ce-ai face dacă ai fi liber? 


V 
O LECŢIE DE BOX 


Aşadar, în cartea vieţii lui Summy Skim era scris că, 
după ce-l va însoţi pe Ben Raddle în Klondike, o să-l 
însoţească în continuare şi în ţinuturile cele mai 
îndepărtate ale Americii de Nord. Rezistase cu dârzenie. 
Folosise toate argumentele împotriva acestei noi 
campanii. Dar, până la urmă, au fost de ajuns doar 
câteva cuvinte ale unei 
fetiţe pentru a infringe în zece secunde nezdruncinata 
lui hotărâre. 

La drept vorbind, nu cumva îşi dorise această 
înfrângere? Ar fi avut oare Summy Skim curajul să 
apuce pe drumul spre Montreal fără Ben Raddle, sau 
răbdarea de a-l aştepta în condiţiile unui oarecare 
confort la Dawson? Nimic nu poate fi mai îndoielnic. 

În orice caz, aceste întrebări vor rămâne pentru 
totdeauna fără răspuns, de vreme ce Summy avea să-l 
însoţească, negreşit, pe vărul său în cucerirea lui Golden 
Mount. 

«Dacă te-ai lăsat înduplecat o dată, îşi spunea el, eşti 
obligat să te laşi mereu. Nu pot învinui pe nimeni altul 
decât pe mine!... Ah, Green Valley, Green Valley, cât eşti 
de departe!» 

Mai trebuie să spunem că numai de formă şi pentru a 
nu se dezminţi îşi exprima Summy în sinea lui asemenea 
păreri de rău? Ce-i drept, tânjea mereu după Green 
Valley. Dar ceva, nici el nu ştia ce, îi făcea inima să 
tresalte. Se simţea vesel şi zglobiu ca un copil, iar 
perspectiva unei călătorii, în realitate destul de 
tulburătoare, nu-i 
pricinuia o teamă adevărată. Desigur, numai vânătoarea 
îi putea stârni bunului Summy asemenea înclinații către 
aventură. 

Datorită primăverii timpurii, Cercetaşul se întoarse la 
Dawson City încă din primele zile ale lui mai. 
Traversarea Chilkoot-ului, navigația pe lacuri şi pe 
Lewis River s-au putut efectua mai devreme şi în condiţii 
mai bune ca de obicei. După cum se înţelesesem cu opt 
luni în urmă, Bill Stell venea să se pună la dispoziţia 
celor doi veri 
pentru a-i conduce înapoi la Skagway, de unde vaporul i- 

ar fi dus la Vancouver. 

Bill Stell nu se arătă prea uimit aflând că planurile lui 
Ben Raddle se schimbaseră în asemenea măsură. Ştia 
prea bine că cine pune piciorul în Klondike riscă să 
prindă rădăcini acolo. Dacă inginerul nu era chiar în 
acest stadiu, nu părea nici grăbit să-si facă bagajele 
pentru întoarcerea la Montreal. 

— Aşa stau lucrurile? ...îl întrebă Cercetaşul pe 
Summy. 

— Precum vezi, dragă Bill. Doar atât i-a răspuns 
Summy. 

Totuşi, acesta se arătă mai puţin zgircit la vorbă cînd 
află că Bill Stell se învoise să-i însoţească în noua 
campanie. îşi exprimă bucuria pricinuită de această 
hotărâre printr-un potop de cuvinte. 

Într-adevăr, ideea era foarte bună. Ben Raddle avea 
dreptate când socotise că nu poate găsi un sprijin mai 
sigur decât cel al Cercetaşului, şi, ca să-l convingă, îi 
împărtăşise adevăratul ţel al expediției. Taina 
francezului Jacques Ledun, pe care o păstrase cu atâta 
străşnicie faţă de toată lumea, această taină, cunoscută 
până atunci doar de Summy Skim şi verişoarele 
Edgerton, el i-o dezvălui fără şovăire lui Bill Stell, în 
care avea deplină încredere. 

La început, acesta nu voi să creadă în existenţa lui 
Golden Mount. Mai auzise el legenda asta şi socotea că 
nu e cazul să i se acorde nici cel mai mic credit. Dar, 
după ce îi povestise Ben Raddle despre Jacques Ledun, 
după ce îi arătase harta unde era însemnat Vulcanul de 
Aur, Cercetaşul se arătă mai puţin neîncrezător. Puţin 
câte puţin, convingerea inginerului îl molipsi şi pe el. 

— In fine, Cercetaşule, încheie Ben Raddle, acolo se 
află nişte bogății nemăsurate, nu mai încape îndoială. 
Dacă am izbutit să te conving, de ce n-ai veni şi 
dumneata cu noi, să-ţi iei partea de câştig ? 

— Îmi propuneţi să vă însoțesc la Golden Mount? 
stărui Bill Stell. 

— Nu numai atât, Cercetaşule, vrem să ne şi 
călăuzeşti. N-ai fost dumneata şi prin regiunile din 
Nord? Dacă expediţia dă greş, îţi voi plăti bine serviciile; 
dacă izbuteşte, de ce să nu-ţi afunzi şi dumneata mâinile 
în acest seif vulcanic? 

Oricât de chibzuit ar fi fost, bunul Cercetaş simţi că-şi 
pierde tăria. Nicicând nu mai întâlnise un asemenea 

prilej! 

Ceea ce-l speria, totuşi, era lungimea călătoriei. Cel 
mai bun itinerarul reprezenta o linie frântă care trecea 
prin fortul Mac Pherson, unde mai fusese el pe vremuri, 
iar distanţa ce o aveau de străbătut depăşea şase sute 
de kilometri. 

— Aproape tot atâta desparte Skagway-ul de Dawson 
City, observă inginerul. Doar asta nu te-a speriat 
niciodată. 

— Fără-ndoială, domnule Raddle. ba voi mai adăuga că 
drumul e mai puţin anevoios între Dawson City şi fortul 
Mac Pherson. Dar, dincolo de el, până ajungi la gurile lui 
Mackenzie, s-ar putea ca lucrurile să stea altfel. 

_ — De ce să punem răul înainte? răspunse Ben Raddle. 
În definitiv aceşti şase sute de kilometri ar putea fi 
parcurşi într-o lună de zile. 

Într-adevăr, era posibil, cu condiţia să nu se ivească 
nici una din situaţiile neplăcute, atât de frecvente la 
aceste latitudini ridicate. Bill Stei! şovăia. 

Dar nil pentru multă vreme. La stăruinţele lui Ben 
Raddle se adăugară şi cele ale lui Neluto, bucuros că-şi 
revede şeful, ale lui Summy Skim, care susţinu acelaşi 
lucru cu o elocinţă deosebită, ale Janei Edgerton, care se 
dovedi foarte convingătoare. Toţi aveau dreptate să 
insiste; călătoria fiind oricum hotărâtă, sprijinul 
Cercetaşului devenea foarte preţios şi le mărea sorții de 
izbândă. 

La rândui său, Neluto era grozav de încântat de 
această expediţie, căreia nu-i cunoştea adevăratul scop. 
Ce straşnice vânători trebuie că ofereau ţinuturile 
acelea, abia umblate până atunci! 

— Rămâne de văzut cui vor fi oferite aceste vânători, 
observă Summy Skim. 

— Păi... nouă, răspunse Neluto, uimit de observaţie. 

— Numai să nu fim noi cei vânaţi! adăugă Summy, 
arătându-i astfel lui Neluto că şi-a ales prost clipa în 
care să se arate atât de categoric afirmativ. 

Într-adevăr, ţinuturile nordice sunt străbătute în 
timpul verii de bande de aventurieri de la care nu te poţi 
aştepta la nimic bun şi cu care agenţii Companiei 
golfului Hudson au avut mult de furcă. 

Pregătirile se terminară repede. Gata oricând să 
plece cu oamenii săi, la nord ca şi la sud, Cercetaşul îşi 
procură cu uşurinţă materialul necesar: căruţe, o barcă 

demontabilă, corturi, atelaje de catâri, a căror hrană era 
asigurată de câmpiile înverzite, şi ca atare mai potriviţi 
decât câinii. În privinţa alimentelor, fără să mai punem 
la socoteală ceea ce le va produce vânatul şi pescuitul, 
nu le-a fost greu 

să şi le asigure pentru mai multe luni, întrucât, după 
restabilirea comunicaţiilor cu Skagway şi Vancouver, 
Dawson City fusese de curând aprovizionat de către 
societăţile ce deservesc zăcămintele din Klondike. Nu 
lipseau nici muniţiile, şi de va fi cazul să se facă uz de 
carabine, acestea nu vor rămâne mute. 

Sub conducerea lui Bill Stell, din caravană urmau să 
facă parte cei doi veri, Jane Edgerton, Neluto cu brişcă 
şi calul său, Patrick Richardson, nouă canadieni care 
lucraseră la 129 şi şase din serviciul Cercetaşului, în 
total douăzeci şi una de persoane. Numărul acesta 
restrâns de  prospectori va fi suficient pentru 
exploatarea lui Golden 
Mount, întrucât, după spusele lui Jacques Ledun, nu 
trebuiau decât să adune pepitele îngrămădite în craterul 
stins al vulcanului. 

S-au depus atâtea străduinţe pentru pregătirea 
acestei campanii, al cărei scop nu-l cunoşteau decât Ben 
Raddle, Summy Skim, Jane Edgerton şi Cercetaşul, încât 
plecarea s-a putut fixa pentru data de 6 mai. 

N-o să ne mire faptul că, înainte de a părăsi Dawson 
City, Ben Raddle voi să se informeze pentru ultima oară 
despre situaţia claim-ului de pe Forty Miles Creek. El le 
porunci şefului de echipă şi lui Neluto să se ducă la locul 
pe care se afla odinioară moştenirea unchiului Josias. 

Situaţia era neschimbată. Claim-ul 129, la fel ca 131, 
la fel ca multe alte claim-uri de o parte şi de alta a 
frontierei, erau în întregime sub apă. Râul, cu o lăţime 
dublă de pe urma cutremurului, îşi urma cursul obişnuit. 
Ca să-l întorci, să-l faci să intre în vechea lui matcă, ar fi 
fost probabil cu neputinţă şi, în orice caz, necesita o 
muncă atât de uriaşă, de costisitoare, încât nimeni nu se 
gândea la aşa ceva. Lorique reveni la Dawson convins că 
orice nădejde de a mai exploata vreodată aceste 
zăcăminte trebuia părăsită. 

Pregătirile se încheiară pe 5 mai. După-amiaza, 
Summy Skim şi Ben Raddle făcură un drum până la 
spital, pentru a-şi lua rămas bun de la Edith şi de la 
doctor. 

Le întâlniră mai întâi pe cele două fete, care îşi 
petreceau împreună această ultimă zi. Edith se arătă 
liniştită şi senină ca întotdeauna. Oare ce gândea despre 
această călătorie? Greu de ghicit. 

Când Ben Raddle o întrebă ce părere are despre 
planul lor, ea îi răspunse: 

— Fiecare îşi trăieşte viaţa aşa cum crede de cuviinţă. 
Totul e ca ceea ce faci să fie bine făcut. 

Discuţia se prelungi vreme de două ceasuri. Lucru 
curios, ea se purta aproape numai între Summy şi Jane. 
Pe măsură ce timpul înainta, Ben Raddle şi Edith 
deveneau tot mai tăcuţi, de parcă acelaşi gînd le-ar fi 
apăsat tot mai mult sufletul. 

Când sosi clipa despărțirii, Summy Skim puse vesel 
capăt întrevederii: 

— Deviza noastră e: să nu-ţi faci sânge rău. Aşadar, să 
fim veseli. Ne vom întoarce înainte de sosirea iernii, 
încovoiaţi sub povara pepitelor! 

— Să te audă Dumnezeu, şopti Ben Raddle, ostenit 
parcă, în vreme ce-i întindea Edithei mâna pe care 
aceasta i-o strânse în tăcere. 

După ce închiseră uşa în urma lor, ducându-se să-l 
vadă şi pe doctorul Pilcox, Summy îl luă la rost pe vărul 
său, întrebându-l: 

— Ce te-a apucat? S-ar zice că ţi s-au înecat corăbiile, 
iar domnişoara Edith pare şi ea la fel de plouată. Asta 
aşa, ca să prindem curaj! Nu cumva călătoria a încetat 
să te mai intereseze? 

Ben Raddle se strădui să-şi alunge gândurile triste. 

— Glumeşti! spuse el. 

Cât despre doctorul Pilcox, iată cum vedea el 
lucrurile: 

— O să faceţi o călătorie minunată, deoarece ţinuturile 
acelea trebuie să fie şi mai încântătoare decât cele de 
aici, din Klondike, unde totuşi nu-i deloc rău! Apoi, dacă 
aţi fi pornit spre sud, ar fi însemnat să vă întoarceţi la 
Montreal şi nu ne-am mai fi revăzut niciodată. Pe cînd 
aşa, când vă veţi întoarce de acolo, ne vom întâlni din 
nou la Dawson. 

Ben Raddle îşi sfârşi ziua într-o ultimă consfătuire cu 
Lorique. Din fericire, Summy habar n-avea de ceea ce şi- 
au spus cei doi interlocutori, căci tare s-ar mai fi necăjit 
de-ar fi cunoscut adevărata stare de spirit a vărului său. 

În cursul lungilor discuţii purtate vreme de luni de 

zile cu şeful de echipă canadian, de bună seamă că 
inginerul fusese cuprins de această febră a aurului, de 
care se temea atâta Summy. Căutător de aur înverşunat, 
care-şi închinase întreaga viaţă prospecţiunilor, încetul 
cu încetul, Lorique izbutise să-i insufle această pasiune 
şi 

lui Ben Raddle. Slujitorul îşi molipsise treptat stăpânul 
şi acesta ajunsese să nu mai aibă alt ţel în viaţă decât 
descoperirea şi exploatarea de filoane şi nisipuri 
aurifere. În sinea lui, amânase întoarcerea la Montreal 
pentru un viitor îndepărtat. Toată atenţia îi era 
îndreptată numai asupra ținutului Klondike, izvor 
nesecat de emoţii, foarte 

apreciate de jucătorul ce dormita în el. 

Ben Raddle hotărâse ca Lorique să nu facă parte din 
expediţia ce urma să pornească spre Nord. El va rămâne 
la Dawson, având sarcina de a se ţine la curent cu toate 
evenimentele legate de exploatarea auriferă. In felul 
acesta, dacă s-ar ivi o afacere bună, el ar avea 
posibilitatea să intre în acţiune. 

Lucrurile fiind astfel rânduite, caravana părăsi oraşul 
Dawson a doua zi, la cinci dimineaţa, prin cartierul de 
sus, de pe malul drept al râului Klondike, şi se îndreptă 
spre nord-est. 

Vremea era cum nu se poate mai bună, cerul senin, 
vântul slab, temperatura de plus cinci-şase grade. 
Zăpada se topise aproape în întregime, iar pe pământul 
acoperit de ierburi nu mai rămăseseră decât rare pete 
de un alb strălucitor. 

E de prisos să adăugăm că itinerarul fusese stabilit cu 
multă grijă. Cercetaşul mai străbătuse drumul de la 
Dawson City la fortul Mac Pherson şi te puteai încrede 
în memoria lui. 

De altfel, regiunea pe care o aveau de străbătut era 
destul de netedă, brăzdată doar de câteva râuri, la 
început afluenţi sau subafluenţi ai lui Klondike River, 
apoi, dincolo de cercul polar, de afluenții sau 
subafluenţii lui Peel River, care trece pe la poalele 
Munţilor Stâncoşi, înainte de a se vărsa în Mackenzie. 

Cel puţin în această primă parte a călătoriei, între 
Dawson City şi fortul Mac Pherson, drumul nu prezenta 
cine ştie ce greutăţi. După topirea ultimelor zăpezi, 
râurile coborau acum cu debitul cel mai scăzut; erau 
uşor de trecut şi aveau suficientă apă pentru nevoile 

caravanei. Abia după ce vor ajunge la Peel River vor 
hotări în ce 
fel se va desfăşura ultima parte a călătoriei. 

Graţie omenescului fenomen de autosugestie, toţi, în 
afară poate de Summy Skim şi Patrick Richardson, 
porneau plini de nădejde în succesul expediției. Summy 
Skim se mulțumea să nu-şi exprime nici o părere şi să 
nu se gândească mei o clipă la scopul călătoriei. După o 
lungă şi zadarnică împotrivire, el pornea bucuros la 
drum, 
cuprins de o inexplicabilă bună dispoziţie. 

Cât despre Patrick, nici el nu-şi mărturisea părerile, 
admițând că ar fi fost în stare să aibă vreuna. în ajunul 
plecării, Jane îi spusese: 

— Patrick, mâine plecăm. 

— Bine, domnule Jean, răspunsese credinciosul uriaş, 
care părea să nu-şi fi dat seama că tânărul său stăpân se 
preschimbase în fată. 

Celorlalţi, adică celor care cunoşteau secretul: Ben 
Raddle, Jane Edgerton şi Bill Stell, nici nu le trecea prin 
gând să pună la îndoială existenţa lui Golden Mount şi a 
comorilor lui. Restul participanţilor îi urmau încrezători, 
ştiind numai că merg spre Nord să facă prospecţiuni, 
dar îmbătaţi cu toţii de un optimism fără motiv, 
bucurându-se anticipat de izbândă. Meseria lui Ben 
Raddle făcea minuni. Se şuşotea că 

Oricit de chibzuit ar fi fost, bunul Cercetaş 
simţi că-şi pierde tăria 


Cercetaşul îi vânduse «un pont» şi că se îndreptau cu 
paşi siguri către nişte bogății fabuloase, pe care 
inginerul se va pricepe să le smulgă pământului dintr-o 
singură lovitură. 

În această dispoziţie fericită, părăsiră Dawson City. 
La ieşirea din oraş, brişcă condusă de Neluto, în care se 
aflau cei doi veri şi Jane Edgerton, porni la început cu 
mare viteză; dar trebui să încetinească după puţină 
vreme, pentru ca atelele de catâri, împovărate cu 
materiale şi alimente, să poată ţine pasul cu ea. Cu toate 
acestea, primele etape au putut fi străbătute fără prea 
multă osteneală pentru oameni şi animale, deoarece 
câmpia netedă prin care treceau era lesne de parcurs. 
Adesea, pentru a uşura catârii, oamenii mergeau pe jos 
o parte din drum. Ben Raddle şi Cercetaşul discutau 
atunci despre problema care le stăpânea gândurile. 
Summy Skim şi Neluto hoinăreau în dreapta şi-n stânga, 
şi pentru că se găsea vânat din belşug, 
nu-şi iroseau zadarnic praful de puşcă. Apoi, înainte de 
lăsarea nopţii, destul de târzie în acest anotimp şi la 
această latitudine, se organiza tabăra până a doua zi. 

Pe data de 16 mai, la zece zile după plecarea din 
Dawson City, caravana trecu cercul polar, puţin mai 
departe de paralela şaizeci şi şase. Nici o întâmplare 
neprevăzută nu se ivise în această primă parte a 
drumului. Nu întâlniseră nici bandele acelea de tâlhari 
pe care agenţii Companiei golfului Hudson încă le mai 
fugăreau, împingându-le spre vest. 

Vremea era frumoasă, toţi erau sănătoşi. Oamenii, 
puternici, deprinşi cu oboseala, nu păreau să se resimtă 
de pe urma călătoriei. Animalele îşi găseau hrană din 
belşug prin păşunile înverzite. Cât despre tabăra de 
noapte, izbuteau întotdeauna s-o aşeze în apropierea 
unui râu cu apă limpede, la marginea pădurilor de 
mesteceni, de plopi şi de pini, care se întindeau cât 
vedeai cu ochii către nord-est. 

Încetul cu încetul, ţinutul îşi schimba înfăţişarea. 
Acum, la răsărit se profila în zare lanţul Munţilor 
Stâncoşi. În această parte a Americii de Nord încep 
primele lor ondulaţii care se prelungesc apoi, din ce în 
ce mai înalte, pe aproape toată lungimea noului 
continent. 

La câţiva kilometri după cercul polar, caravana a fost 
nevoită să treacă prin vad, nu departe de izvor, un râu 

care se îndrepta spre nord-vest şi se vărsa în Porcupine 
River. 

Atât datorită reţelei de ape cât şi neregularităţii 
solului, la nord de acest râu drumul deveni destul de 
anevoios, şi dacă Neluto n-ar fi mânat brişcă cu 
deosebită grijă, osia şi roţile ei s-ar fi sfărâmat de 
nenumărate ori. 

De altfel, nimeni nu se mira de asemenea greutăţi. 
Prin ţinutul acela îndepărtat, nu te puteai aştepta să 
găseşti drumuri pavate, mărginite de felinare. Doar Bill 
Stell, care mai străbătuse cândva aceeaşi cale, se arăta 
oarecum surprins. 

Într-o zi, în timp ce caravana înainta printr-un defileu 
îngust, el spuse: 

— Acum douăzeci de ani, când am trecut pe aici, 
drumul nu mi s-a părut atât de prost. 

— Şi totuşi cred că a rămas neschimbat, răspunse 
Summy Skim. 

— Poate că asta se datorează asprimii iernii trecute. 

— Aşa bănuiesc şi eu, domnule inginer, răspunse 
Cercetaşul. Gerurile au fost atât de năprasnice, încât 
îngheţul a crăpat adânc pământul. De aceea, vă 
recomand să luaţi seama la avalanşe. 

Într-adevăr, ele s-au produs în două-trei rânduri. 
Blocuri uriaşe de cuarţ şi de granit, dislocate prin 
infiltrarea apei, se prăvăliră pe maluri, smulgând copacii 
aflaţi în calea lor. Puțin a lipsit ca una dintre căruţe să 
nu fie distrusă de aceşti bolovani. 

Timp de două zile etapele au fost tare anevoioase, iar 
lungimea lor sub media de până atunci. De aici, 
întârzieri împotriva cărora Ben Raddle tuna şi fulgera, 
dar pe care Summy Skim le primea cu calmul unui 
filozof. 

Pe el nu aurul îl atrăgea. De vreme ce trebuise să 
renunţe la întoarcerea în ţări mai blânde, mai bine să-şi 
petreacă timpul călătorind, decât altfel. Şi apoi, trebuia 
să recunoască faţă de el însuşi că se simţea foarte 
fericit. 

— E de-a dreptul uimitor Ben ăsta, îi spunea Summy 
uneori Janei Edgerton. Parcă-i turbat. 

— Deloc, răspundea Jane. Se grăbeşte, asta-i tot. 

— Se grăbeşte? De ce să se grăbească? întotdeauna 
strică farmecul prezentului cu grijile lui pentru viitor. Eu 
unul nu-mi fac probleme şi iau lucrurile aşa cum sunt. 

— Bine, dar domnul Raddle are o ţintă. Se îndreaptă 
spre Golden Mount, iar drumul pe care trebuie să-l 
străbată până la el nu-l interesează câtuşi de puţin, nu-i 
decât un mijloc de a ajunge acolo. 

— Dacă există Golden Mount, răspunse Summy Skim, 
se va afla în acelaşi loc peste cincisprezece zile, ca şi 
peste opt. Nădăjduiesc, de altfel, că ne vom îngădui o 
odihnă  binemeritată la Fort Mac Pherson. După 
asemenea mărşăluială, avem şi noi dreptul să ne 
întindem într-un pat. 

— Dacă la fortul Mac Pherson or exista hanuri! 
întrebat, Cercetaşul răspunse că nu există. 

— Fort Mac Pherson nu-i decât un post întărit, pentru 
agenţii Companiei. Dar au acolo nişte camere. 

— Dacă au camere, înseamnă că au şi paturi, constată 
Summy Skim, şi n-am să mă supăr deloc dacă-mi voi 
întinde în ele oasele vreo două-trei nopţi bune. 

— Să ne vedem mai întâi acolo, îl întrerupse Ben 
Raddle, şi să nu ne pierdem vremea cu halte de prisos. 

Caravana înainta deci atât de repede cât îi îngăduiau 
cotiturile şi piedicile de prin defileuri; dar, cu toate 
îndemnurile lui Ben Raddle, îi trebui aproape o 
săptămână ca să străbată regiunea muntoasă până la 
Peel River. 

Ajunseră la el şi, fără nici o zăbavă, traversară acest 
important afluent al lui Mackenzie, ajutându-se de 
ultimele sloiuri ce pluteau în urma dezgheţului. Inainte 
de căderea nopţii, materialul şi oamenii trecuseră fără 
nici un accident pe malul drept şi tabăra fusese aşezată 
la marginea apei, sub bolțile unor uriaşi pini marini. 
După instalarea corturilor se îndeletniciră cu pregătirea 
mesei de seară, aşteptată 
întotdeauna cu nerăbdare. 

Dar fusese scris ca ziua să nu se sfârşească fără o 
întâmplare dramatică. Abia se instalaseră, când unul 
dintre canadienii care coborâse puţin mai în aval se ivi 
alergând, cu chipul schimonosit de groază. 

—  Alarmă!... Alarmă!... strigă el, de îndată ce se 
apropie. 

Se ridicară toţi, de-a valma. Numai Summy Skim, ca 
un adevărat vânător ce era, avu prezenţa de spirit să-şi 
ia carabina. Intr-o clipă, el se afla în picioare, înarmat, 
gata să ochească. 

— Bandiţi? întrebă el. 


227 


— Nu, răspunse Bill Stell, nişte urşi. 

Într-adevăr, pe urmele fugarului se arătă un trio de 
urşi nemaipomenit de mari, din specia grizzli, care 
sălăşluiesc de obicei prin trecătorile Munţilor Stîncoşi. 

Să fi fost urşii întărâtaţi de foame? Tot ce se poate, 
dacă te luai după răgetele lor cumplite, care izbutiră să 
înspăimânte animalele de la atelaje. 

Învălmăşeala deveni şi mai mare, astfel că cei trei 
urşi ajunseră în mijlocul taberei înainte să se fi luat cea 
mai mică măsură de apărare. 

Din întâmplare, în primul plan se afla Jane Edgerton. 
Ea încercă să dea înapoi, să o ia la fugă, dar era limpede 
că nu va avea timp. Dintr-un salt, Summy se aşeză în 
faţa tinerei şi, ducându-şi carabina la umăr, trase în 
două rânduri, o lovitură după alta. 

Summy nu-şi greşea niciodată ţinta. Cel puţin asta 
era pretenţia lui, care se adeveri o dată în plus. Doi urşi, 
loviți drept în inimă, se prăbuşiră la pământ, ca să nu se 
mai scoale niciodată. 

Mai rămânea cel de al treilea. Fără să-i pese de 
uciderea semenilor lui, animalul se apropia în goana 
mare. Într-o secundă avea să-l apuce în strânsoarea 
temutelor lui gheare pe nefericitul Summy, acum 
dezarmat. Acesta, hotărât să-şi vândă pielea cât mai 
scump, apucă arma de ţeava şi, transformând-o în 
măciucă, aşteptă curajos. 

Deodată, ursul se clătină. Atacat dintr-o parte, fu 
nevoit să ţină piept unui nou potrivnic, care nu era altul 
decât Patrick Richardson. Lipsit de alte arme în afara 
celor cu care îl înzestrase natura, irlandezul sărise la 
încăierare şi, după cele mai corecte reguli ale luptei, 
aplicase în şoldul drept al ursului o lovitură magistrală 
de picior, care frânsese avântul sălbaticei fiare. 

Ursul făcu un sfert de rotire pe loc şi, sfâşiind 
văzduhul cu un răget înfiorător, se năpusti asupra celui 
ce îndrăznise să-l înfrunte. Spectatorii acestei scene 
fulgerătoare scoaseră un strigăt de groază. Numai 
Patrick, ghemuit pentru atac, nu vădea nici o emoție. 

Spectacolul era într-adevăr frumos: de o parte, un 
animal uriaş, cuprins de o aprigă mânie, năpustindu-se 
cu orbirea brutei, având gheare ascuţite şi colţi 
ameninţători; de cealaltă parte, un exemplar fizic foarte 
izbutit al speţei omeneşti, la fel de mare, la fel de 
puternic ca şi înspăimântătorul său duşman, fără-ndoială 


228 


mai slab înarmat, dar înlocuind inferioritatea armelor 
sale naturale cu flacăra inteligenţei — oricât de modest 
era locul purtătorului ei pe scara intelectului — această 
flacără ce constituie numai privilegiul speţei umane. 

Ai fi zis că retrăieşti o scenă din timpurile preistorice, 
când primii noştri strămoşi au trebuit să cucerească 
pământul necunoscut şi potrivnic, doar prin forţa 
braţelor. 

Şi de data aceasta, inteligenţa avea să triumfe. Chiar 
în clipa în care ursul urma să-l înăbuşe pe Patrick între 
labele sale păroase, braţul irlandezului se întinse iute ca 
fulgerul şi pumnul său lovi cu puterea unei catapulte în 
botul adversarului. 

Lovitura fusese grozavă. Ursul se clătină pe labele 
dinapoi şi căzu pe spate. 

Patrick râse pe sub mustață şi aşteptă neclintit un 
nou atac. î 

Acesta nu se lăsă mult aşteptat. Îndată după cădere, 
ursul se ridică, cu botul însângerat. Turbat de furie, se 
năpusti orbeşte asupra duşmanului său. 

Patrick nu-şi pierdu firea. Alegând momentul potrivit, 
lovi de astă dată cu amândoi pumnii. Izbi întâi cu 
stângul, şi-i plesni animalului un ochi, apoi cu dreptul, 
peste bot, atât de straşnic încât ţâşni sângele şi se auzi 
zgomotul sec al colţilor sfărâmaţi. 

Ursul căzu din nou pe spate şi din nou Patrick îl 
aşteptă generos să se pună pe picioare, înainte de a 
relua jocul. Nici într-o partidă de lupte romane nu s-ar fi 
putut proceda mai cinstit. 

De altfel, ursul se ridică acum mai încet decât la 
prima cădere. În sfârşit se îndreptă, dar apoi se aşeză 
greoi pe fund. Stătea nemişcat, încetase să ragă. 
Descumpănit, îşi freca cu laba ochiul spart, în vreme ce 
cu limba lui groasă îşi lingea botul însângerat. 

Plictisit de aşteptare, cu pumnul gata de atac, Patrick 
făcu un pas înainte şi ursul unul înapoi. Irlandezul 
înainta un al doilea pas, apoi al treilea, iar ursul dădu 
înapoi tot pe atât. Această urmărire continuă vreme de 
trei minute, spre marea uimire a spectatorilor. 

Nerăbdător, Patrick grăbi lucrurile. Plictisit să-şi tot 
aştepte duşmanul în retragere şi înțelegând necesitatea 
unei arme de aruncat, el se aplecă să ia o piatră şi s-o 
arunce în animal ca să-l provoace, gândind că în felul 
acesta se va relua lupta. 

Dar nu se întâmplă nimic. Văzând mişcarea 
irlandezului, ursul nu aşteptă urmarea. Era limpede că 
lecţia îi ajunsese şi că-şi primise porţia. Aşezându-se în 
patru labe, el începu să bată încet în retragere şi se 
îndepărtă cu un aer plouat, cu dosul contractat de frică, 
aruncând cu singurul ochi ce-i rămăsese o privire 
sfioasă către învingătorul său. 

După câteva minute, se făcuse nevăzut în desişul 
pădurii. 

Un hohot de râs, însoţit de un ropot de aplauze, 
salută acest deznodământ neaşteptat. Toţi se adunară în 
jurul lui Patrick şi-l felicitară. 

— Îţi mulţumesc, Patrick, spuse călduros Summy 
Skim, strîngînd cu putere mâna salvatorului său. 

— Da, îţi mulţumesc, îi repetă şi Jane uriaşului. îţi 
mulţumim şi te felicităm. 

Patrick păru că nici nu bagă de seamă prezenţa lui 
Summy. Se întoarse către tânăra lui stăpână, singura 
fiinţă din lume care conta pentru el. 

— N-aveţi de ce, spuse el cu modestie. Vedeţi 
dumneavoastră, domnule Jean, fiara asta nu ştie să 
boxeze. 


VI 
SE AJUNGE LA ŢINTĂ 


Situat aproape la 135° longitudine vest şi 67° 
latitudine, fortul Mac Pherson era pe vremea aceea cel 
mai nordic post pe care-l avea Compania golfului 
Hudson în America de Nord. El dirija întreg teritoriul 
scăldat de numeroase braţe ce se ramifică din estuarul 
lui Mackenzie până la vărsarea în Oceanul Arctic. Acolo 
îşi reîmprospătau proviziile vânătorii de blănuri şi tot 
acolo se adăposteau ei împotriva 
bandelor de aventurieri ce rătăceau prin câmpiile din 
nordul Canadei. 

Acest fort, clădit pe malul drept al lui Peel River, 
căuta, pe cât era cu putinţă, să ţină legătura cu fortul 
Good Hope, aşezat în amonte pe malul lui Mackenzie. 
Grămezile de blănuri erau cărate de la unul la celălalt, 
pentru a fi apoi transportate, sub pază bună, în 
antrepozitul central al companiei. 

Fortul Mac Pherson este alcătuit dintr-o magazie 
foarte mare, deasupra căreia se află biroul agentului şef, 

cel al subalternilor săi şi o încăpere cu paturi de 
campanie, în care pot dormi vreo douăzeci de persoane. 
Jos se află nişte grajduri unde se adăpostesc atelajele de 
cai şi de catâri. Pădurile învecinate pun la îndemână 
combustibilul necesar pe timpul gerurilor aspre ale 
iernii polare. 

Lemnul nu lipseşte şi nu va lipsi încă mulţi ani de 
acum încolo. Cât despre hrană, ea este asigurată 
permanent de către serviciile de aprovizionare ale 
companiei, vânatul şi pescuitul contribuind din belşug la 
completarea rezervelor. 

Fortul Mac Pherson este comandat de un agent-şef, 
având în sub ordine douăzeci de bărbaţi, originari din 
Canada şi Columbia britanică, adevăraţi soldaţi supuşi 
unei discipline severe. Viaţa lor nu-i deloc uşoară, dacă 
ne gândim la asprimea climei şi la veşnica primejdie de 
a fi atacați de bandele de aventurieri ce rătăcesc prin 
aceste întinderi pustii. De aceea, rastelurile de arme 
sânt pline de carabine şi revolvere, iar compania are 
grijă să reînnoiască în permanenţă rezerva de muniții, 
astfel încât postul să nu ducă niciodată lipsă de ele. 
Când expediţia lui Ben Raddle ajunse la fortul Mac 
Pherson, agentul şef şi oamenii săi tocmai trecuseră 
printr-o stare de alarmă. Cu câteva zile în urmă, în 
dimineaţa de 25 mai, omul de pază semnalase 
apropierea unui grup alcătuit din treizeci-patruzeci de 
oameni, printre care mai mulţi indieni, ce urcau pe 
malul drept al lui Peel River. 

Aşa cum se obişnuieşte în astfel de împrejurări, 
poarta fortului Mac Pherson fu bine zăvorâtă. Nu s-ar fi 
putut pătrunde în incintă decât sărind pe deasupra 
zidurilor. 

Odată ajunşi în faţa porţii, unul dintre ei, care părea a 
fi conducătorul, ceru să fie lăsaţi să intre. Agentul şef 
urcă atunci pe creasta zidului şi cercetă oaspeţii aduşi 
de întâmplare. S-ar zice că cele constatate nu i-au fost 
pe plac şi că trupa i s-a părut suspectă, fiindcă le-a 
răspuns că nimeni nu va pătrunde în interiorul fortului. 

Cele ce urmară dovediră că hotărârea lui a fost 
înţeleaptă. Îndată izbucni un potop de înjurături şi 
ameninţări. După accent, agentul şef îşi dădu seama că, 
în afară de indieni, în bandă se aflau şi nişte sud- 
americani, porniţi pe violenţă. 

Aventurierii nu se mărginiră doar la vorbe. Ei trecură 

la fapte. Fie pentru a-şi face rost de provizii, fie pentru a 
pune stăpânire pe fortul Mac Pherson, punct de sprijin 
foarte important, care conduce activitatea la gurile lui 
Mackenzie, ei încercară să forţeze poarta. Aceasta 
rezista, şi după o salvă a celor din post, care răni câţiva 
oameni, asediatorii se îndepărtară către nord-vest, nu 
înainte de a trage cu carabinele în agenţii companiei, 
scăpaţi din fericire nevătămaţi. 

De atunci, temându-se de un nou atac, garnizoana din 
fortul Mac Pherson se afla zi şi noapte în stare de 
alarmă. Şi oare n-avea temei să se felicite pentru 
această vigilenţă, când, peste cinci zile, la 30 mai, 
semnală o nouă trupă ce se îndrepta tot spre fort, 
coborând pe malul drept al apei? 

Care nu le-a fost uimirea celor din caravana 
Cercetaşului, căci despre ea e vorba, văzând că se ivesc 
pe curtină vreo doisprezece oameni înarmaţi, care le 
porunciră să plece. 

Au trebuit să parlamenteze. 

Agentul şef îşi dădu în cele din urmă seama că are de- 
a face cu nişte canadieni, şi, din fericire, se întâmplă să-l 
fi cunoscut şi pe Bill Stell, de pe vremea când serviseră 
împreună în armata Dominionului. Îndată, poarta 
fortului Mac Pherson se deschise larg şi caravana 
pătrunse în curtea interioară, unde i se făcu o primire 
foarte bună. 

Agentul şef se socoti dator să-şi justifice purtarea ce o 
avusese la apropierea grupului de străini. Le povesti că 
o bandă de sud-americani şi de indieni făcuse o 
demonstraţie duşmănoasă în faţa fortului, cu câteva zile 
înainte, că încercase să pătrundă înăuntru cu forţa şi că 
a fost necesar să-i alunge cu focuri de carabină. Ce 
urmăreau oare vagabonzii ăştia? Nu se ştia. După 
asemenea ciocnire, neîncrederea 
celor din garnizoană era îndreptăţită. 

— Şi ce s-a întâmplat cu banda aceea ? întrebă 
Cercetaşul. 

— Văzând că nu le-a izbutit lovitura, au plecat mai 
departe. 

— În ce direcţie ? 

— Spre nord-vest. 

— De vreme ce noi ne îndreptăm spre nord, este foarte 
probabil că nu vom da ochii cu ei. 

— V-o doresc, încuviinţă agentul şef, căci mi-a făcut 

impresia unei adunături de cea mai proastă speţă. 

— Încotro ar putea-să se îndrepte? întrebă Summy 
Skim. 

— Fără-ndoială în căutarea unor noi zăcăminte, dat 
fiind că purtau cu ei materiale de prospectare. 
__— Aţi auzit că s-ar găsi zăcăminte prin partea locului ? 
Intrebă Ben Riddle. 

— De bună seamă că există, răspunse agentul şef. Nu 
trebuie decât să le descoperi. 

Agentul şef nu ştia mai mult. Nu pomeni nici o vorbă 
despre Golden Mount, deşi trebuie că nu se afla prea 
departe de fortul Mac Pherson. 

Lui Ben Raddle îi părea bine. Prefera ca nimeni să nu 
cunoască taina lui Jacques Ledun. Dimpotrivă, lui 
Summy Skim, care se îndoia şi acum de existenţa 
Muntelui de Aur, faptul îi dădu de gândit. Ca să fie cu 
cugetul împăcat, el îl întrebă pe agentul şef dacă existau 
prin Nord nişte vulcani. Acesta îi răspunse că n-a auzit 
niciodată vorbindu-se despre aşa ceva şi răspunsul spori 
mai mult neîncrederea lui 
Summy. 

Cercetaşul se mărgini să-i spună fostului său camarad 
că expediţia lor pornise în căutarea unor pământuri 
aurifere, spre gurile lui Mackenzie. Mai adăugă că, după 
ce mărşăluiseră o lună întreagă, ei ar fi bucuroşi să se 
odihnească două-trei zile la fortul Mac Pherson, dacă li 
s-ar da încuviințarea. 

Cererea lui Bill Stell fu repede acceptată. De altfel, în 
perioada aceea, în fort se afla doar mica garnizoană 
reglementară. Vânătorii urmau să sosească abia peste o 
lună. Aşadar, era destul loc şi caravana se instala în 
voie, fără a le pricini gazdelor nici un neajuns. 

Ben Raddle îi mulţumi călduros agentului şef pentru 
ospitalitate şi, în mai puţin de un ceas, instalarea 
personalului şi a materialului era terminată. 

Cele trei zile se scurseră într-o tihnă deplină şi nu se 
petrecu nici un incident în timpul şederii caravanei la 
Fort Mac Pherson. Când sosi ceasul despărțirii, bine 
odihniţi, erau gata toţi de plecare, cu sufletul voios. 

În dimineaţa de 2 iunie, mica trupă se rândui din nou 
sub conducerea Cercetaşului, care nu-şi precupeţi 
cuvintele de mulţumire la adresa agentului şef şi a 
camarazilor săi, cuvinte pe cît de sincere pe atât de 
meritate, apoi porniră din nou la drum, pe malul drept al 

lui Peel River. 

Ben Raddle, Summy Skim şi Jane Edgerton se 
urcaseră în brişcă minată de Neluto. Celelalte atelaje îi 
urmau sub conducerea Cercetaşului. Acesta nu mai 
cunoştea ţinutul pe care-l străbăteau, deoarece 
călătoriile lui anterioare nu-l purtaseră niciodată dincolo 
de fortul Mac Pherson. 

Acum urmau să se călăuzească după informaţiile 
deţinute de inginer. Harta lui, pe care era însemnat 
Golden Mount, după coordonatele furnizate de Jacques 
Ledun, arăta că începând de la fortul Mac Pherson 
drumul se abătea uşor către malul stâng al lui Peel 
River. 

La prânz poposiră lângă un râu, la marginea unei 
păduri de brazi. Animalele fură mânate la păscut într-o 
păşune învecinată. Vremea se răcorise datorită unei 
adieri dinspre nord-est, iar pe cer pluteau câţiva nori. 

Se aflau într-o regiune de şes. Privirea nu-ţi era 
împiedicată decât spre răsărit, unde se zăreau primele 
ondulaţii ale lanţului Munţilor Stîncoşi. Distanţa ce le 
rămânea până la Golden Mount şi care, după hartă, nu 
putea fi mai mare de două sute de kilometri, nu va 
necesita în aceste condiţii decât cinci sau şase zile, dacă 
nu se va produce nici o întârziere. 

Pe când tăifăsuiau în timpul popasului, Bill Stell 
ajunse să spună: 

— În sfârşit, domnule Summy, iată-ne la capătul 
călătoriei. Curând nu ne va rămâne decât să ne gândim 
la întoarcere. 

— Dragul meu Bill, răspunse Summy, o călătorie se 
sfârşeşte doar atunci când te-ai întors la tine acasă. Mai 
ales în cazul de faţă, nu o voi socoti încheiată decât în 
ziua în care uşa casei noastre, din strada Jacques- 
Cartier, se va închide după noi. 

Bill Stell nu mai stărui. Ben Raddle schimbă o privire 
dezolată cu Jane Edgerton. Hotărât lucru, Summy ăsta e 
un adevărat catâr! Caravanei îi trebuiră trei zile pentru 
a ajunge la confluenţa lui Peel P]ver cu Mackenzie. 
Ajunseră aici abia în după-amiaza de 5 iunie. 

Nimic nu tulbură aceste etape lungi, efectuate fără 
prea multă oboseală, pe malul destul de neted al râului. 
Ţinutul era pustiu. Abia dacă au întâlnit câteva grupuri 
de indieni, dintre cei ce trăiesc de pe urma pescuitului 
în delta Marelui Fluviu. Nu s-au întâlnit cu banda 

semnalată de agentul şef al fortului Mac Pherson, şi asta 
îl bucura 
pe Cercetaş. 

— Să ajungem singuri la Golden Mount, să ne 
întoarcem singuri de acolo, şi totul va fi cum nu se poate 
mai bine. 

În acest scop el lua toate măsurile de prevedere cu 
putinţă. Trei dintre oamenii săi umblau fără încetare în 
recunoaştere, înainte şi pe laturile caravanei, iar în 
timpul  popasurilor împrejurimile taberei erau 
supravegheate cu atenție, pentru a preîntâmpina orice 
surpriză. 

Măsurile de prevedere fuseseră până atunci mai mult 
formale, iar caravana nu avusese nici o întâlnire 
neplăcută până în clipa în care a ajuns la Mackenzie. 
Gurile acestui mare fluviu alcătuiesc o importantă rețea 
hidrografică, cum nu se mai întâlneşte nicăieri în Noua 
sau în Vechea Lume. 

Cu o sută cincizeci de kilometri înainte de a se vărsa 
în ocean, Mackenzie se împarte, se desfăşoară ca un 
evantai, în numeroase braţe reunite printr-o mulţime de 
canale secundare, pe care gerurile mari din timpul iernii 
le transformă într-o întinsă suprafaţă de gheaţă. în 
perioada în care ne aflăm, ultimele rămăşiţe ale 
dezgheţului se împrăştiaseră în apele Oceanului Arctic, 
iar Peel River nu mai purta cu el nici un sloi. 

Privind această alcătuire complicată a estuarului lui 
Mackenzie, te poţi întreba dacă braţul său de vest nu e 
cumva chiar Peel River, legat de braţul principal de est 
printr-o reţea de ape. 

Oricum ar fi stat lucrurile, fie că braţul de vest îl 
prelungeşte pe Peel River, fie că este doar o derivație a 
fluviului Mackenzie, caravana trebuia să treacă pe malul 
său stâng, având în vedere că, potrivit coordonatelor 
date, Golden Mount trebuia să se afle la o mică 
depărtare de acest râu, pe ţărmul Oceanului Arctic. 

Din fericire, nivelul apei nu era prea ridicat şi 
Cercetaşul izbuti să găsească un vad. Trecerea se 
efectua în timpul popasului din 5 iunie, în condiţii destul 
de grele. 

Această operaţie dură toată după-amiaza, iar la 
căderea serii Bill Stell şi însoțitorii săi se aflau instalaţi 
pe celălalt mal. 

A doua zi, pe 6 iunie, încă de la trei dimineaţa, Bill 

Stell dădu semnalul de pornire. După părerea lui, în trei 
zile urmau să ajungă la ţărmul oceanului. Dacă 
indicaţiile hărţii erau cât de cât exacte, caravana va 
avea atunci în faţa ochilor Muntele-de Aur. Admiţând că 
latitudinea şi longitudinea stabilite de Jacques Ledun nu 
erau foarte corecte, muntele tot va putea fi văzut, fiind 
singura înălţime din ţinut. 

Etapele de-a lungul braţului apusean al Marelui 
Fluviu se desfăşurară fără piedici deosebite. Totuşi, 
vremea era mai puţin prielnică. Dinspre nord se adunau 
nişte nori, împinşi de vânt cu mare viteză, şi uneori 
cădeau ploi torențiale. Aceasta întârzia înaintarea, iar 
popasurile de peste noapte erau destul de neplăcute. 
Dar îndurau cu dragă inimă greutăţile, pe care 
apropierea țintei le făcea să pară neînsemnate. 

Din fericire, caravana n-a trebuit să pătrundă în 
reţeaua de canale a deltei. Cercetaşul îşi punea chiar 
întrebarea cum s-ar fi descurcat într-o asemenea 
eventualitate. Să străbaţi atâtea râuri, poate lipsite de 
vaduri, asta le-ar fi pricinuit încurcături serioase. Ar fi 
fost siliţi să lase în urmă o parte din material, pentru 
care ar fi trebuit să se întoarcă mai târziu ca să-l ia. 

Pe 8 iunie, când au poposit pentru noapte, nu se 
puteau afla la o distanţă mai mare de şapte sau opt 
leghe de litoral, la care fără-ndoială că vor ajunge a 
doua zi. 

Ben Raddle socoti că a sosit clipa în care să le 
împărtăşească  tovarăşilor săi adevăratul scop al 
călătoriei. Le istorisi deci povestea lui Jacques Ledun şi 
repetă în faţa grupului de prospectori, adunaţi în jurul 
său, destăinuirile nefericitului francez. 

Urmă o explozie de bucurie. Toate privirile se 
îndreptară către nord, nădăjduind să zărească vârful lui 
Golden Mount. Chiar de n-ar fi fost mai înalt de cinci sau 
şase sute de picioare, tot ar fi trebuit să se vadă de la 
această distanţă. 

Soarele se afla încă destul de sus pe cer. Dar, din 
păcate, la orizont se lăsase ceața. Nimic nu li se arătă 
acestor priviri nerăbdătoare. 

E lesne de închipuit în ce hal de enervare ajunseseră 
membrii caravanei şi îndeosebi Ben Raddle, frământat 
de atâta vreme de ideea lui fixă, care peste câteva 
ceasuri va deveni o realitate sau un vis. 

Jane Edgerton împărtăşea neliniştea inginerului. 

Amândoi nu-şi mai găseau locul. Dacă Cercetaşul şi 
Summy Skim nu i-ar fi luat la rost, ar fi fost în stare să 
pornească din nou la drum, pe întuneric. 

— Dar potoleşte-te odată, Ben, liniştiţi-vă, domnişoară 
Jane, repeta Summy Skim. Aveţi răbdare până mâine. 
Dacă Golden Mount se află acolo, o să-l găsiţi la locul 
lui. Ce naiba, doar n-o să-şi ia zborul! N-are rost să 
plecaţi noaptea din tabără, doar ca să vă lămuriţi cu 
câteva ceasuri mai devreme. 

Povaţă înţeleaptă, pe care o sprijini şi Bill Stell. Erau 
de temut întâlniri primejdioase cu bande de aventurieri, 
asemeni celei care atacase fortul Mac Pherson. 

Astfel trecu şi noaptea. Când se lumină de ziuă, ceața 
încă nu se împrăştiase. Nici de s-ar fi aflat la doi 
kilometri, Golden Mount tot nu s-ar fi zărit. 

Cu chipul încruntat, cu fruntea întunecată, Ben 
Raddle abia se mai stăpânea. Deşi bun din fire, Summy 
Skim simţea o oarecare plăcere răutăcioasă în faţa 
mâniei acestui tiran, ce-l târâse aşa departe de Green 
Valley. 

— Spumegă, bătrâne, spumegă! mormăia el printre 
dinţi. Dacă Golden Mount nu există, natural că nu-l poţi 
vedea. 

Dar Summy avu nefericirea să-şi murmure prea 
aproape de Jane Edgerton acest raţionament plin de 
bun-simţ, care dovedea veşnica lui neîncredere. Fata îl 
fulgeră cu o privire mânioasă, care-l făcu pe nesocotitul 
gânditor să roşească până-n vârful urechilor. Summy 
încercă să-şi dreagă greşeala. 

— Dar pentru că există, se grăbi el să adauge, o să-l 
vedem îndată ce se va ridica ceața, asta e sigur. 

Lipsit de curaj, repetă cu glas tare: 

— Asta e sigur! 

Apoi, ca să vadă dacă a fost iertat, îşi îndreptă 
privirea spre tânăra prospectoare. Constată umilit că 
aceasta nici nu se mai ocupa de el. 

Tabăra fu ridicată la patru dimineaţa. Se luminase de- 
a binelea şi soarele se şi înălţase cu câteva grade 
deasupra orizontului. Îl simţeai dincolo de ceața pe care 
razele sale nu aveau puterea să o împrăştie. 

Caravana porni la drum. Pe la unsprezece, ţărmul 
trebuie că se afla doar la trei leghe. Dar Golden Mount 
tot nu se vedea. 

Summy Skim începea să se întrebe dacă vărul lui nu 

va înnebuni. Să înduri atâta oboseală, să treci prin 
atâtea primejdii, ca să nu ajungi la nimic!... 

În sfârşit, puţin înainte de amiază, atmosfera se 
limpezi. Globul roşu al soarelui se profila slab prin ceața 
mai puţin densă. Răsună glasul lui Neluto: 

— Acolo!... Acolo!... Un fum! 

Dar regretă imediat că se arătase atât de îndrăzneţ 
afirmativ. 

— Sau un nor, spuse el. 

Se mai gândi o clipă şi adăugă: 

— Sau o pasăre! 

Cârmaciul cugetă mai departe. Un fum, un nor, o 
pasăre... Oare epuizase toate probabilităţile?... Nu, nu-şi 
mai putea închipui altele... Şi totuşi, poate mai 
existau?... 

— Sau nu-i nimic! încheie el printre dinţi, pentru 
propria-i mulţumire şi pentru a-şi împăca, în orice caz, 
conştiinţa. 

Chiar de-ar fi glăsuit cu voce tare, tot nu l-ar mai fi 
ascultat nimeni. Caravana părea împietrită, cu sufletele 
şi privirile aţintite către nord. Ben Raddle privea şi el 
spre nord, tulburat de o nelinişte înăbuşită. 

— Un fum?... şopti el. Asta nu! Nu e cu putinţă... 
Jacques Ledun spunea doar că Golden Mount este un 
vulcan stins!... 

Şi totuşi, Neluto greşea când se arăta atât de nesigur. 
Prima lui ipoteză era cea bună. 

Treptat, ceața se risipea. Curând, soarele străluci 
liber pe albastrul deschis al cerului, în vreme ce, salutat 
de uralele prospectorilor, se ivea muntele fantastic, 
Vulcanul de Aur, din al cărui crater se înălţau vălătuci 
de aburi, plini de funingine. 


VII 
O COMPLICAŢIE NEPREVĂZUTĂ 


Cu tot drumul anevoios, lui Ben Raddle şi alor săi nu 
le-au trebuit mai mult de două ceasuri ca să străbată 
distanţa ce-i mai despărţea de Golden Mount. înaintau 
cu toţii în grabă, atât cât le îngăduia terenul acela 
denivelat, fără să-şi adreseze vreo vorbă. Muntele părea 
că-i atrage asemeni unui uriaş magnet. 

Nici nu se făcuse ora trei când grupul se opri la 
poalele vulcanului, înconjurat spre est de Rio Rubber şi 

căruia Oceanul Arctic îi izbea la temelie peretele de 
miazănoapte. 

Ţinutul era cu desăvârşire pustiu. Nici dincolo de 
munte, la vest, nici către gurile lui Mackenzie nu se 
zărea vreun sat de băştinaşi sau vreunul din grupurile 
acelea de indieni care hoinăresc de obicei pe coastă. În 
larg, nici o ambarcaţie, nici o pânză de balenieră, nici un 
fum de vapor. Şi totuşi, era perioada în care mările 
nordice sunt 
populate de pescuitorii de cetacee sau vânătorii de foci. 
Se putea oare trage concluzia că nimeni nu păşise 
înaintea lor pe aceste meleaguri îndepărtate şi că 
Jacques Ledun era singurul care-şi împinsese cercetările 
până la gurile lui Mackenzie, deci singurul care să fi 
aflat de existenţa Vulcanului de Aur? 

Zăcământul, dacă exista cu adevărat, îi aparţinea în 
orice caz lui Ben Raddle, în calitate de prim ocupant. 
întrucât nimeni nu pusese stăpânire pe Golden Mount, 
nu existau nici ţăruşi care să-l împrejmuiască, şi de 
acum înainte nimeni nu va avea dreptul să se amestece, 
iar statul canadian nu va putea pretinde nici o cotă- 
parte. 

Cercetaşul hotări ca tabăra să fie aşezată spre 
versatul de răsărit, despărțită de Rio Rubber doar 
printr-o pădure de mesteceni şi plopi, la mai puţin de o 
jumătate de leghe de țărm. în felul acesta nu le va lipsi 
nici lemnul, nici apa potabilă. 

Mai departe, spre vest şi spre sud, se aşterneau 
întinse câmpii înverzite, presărate cu pilcuri de copaci 
care, după părerea lui Summy, trebuiau să fie destul de 
bogate în vânat. 

Sub îndrumarea lui Bill Stell, instalarea se termină 
repede. Aşezară corturile la marginea pădurii. Brişcă şi 
căruțele îşi găsiră locul într-un luminiş, iar catârii 
vlăguiţi fură duşi la păscut prin păşunile din apropiere. 
Se organizară posturi de veghe, în locuri bine alese. Din 
prevedere, împrejurimile taberei trebuiau 
supravegheate zi şi noapte, deşi se părea că nu-i 
ameninţă nici o primejdie, afară poate de urşi, oaspeţi 
obişnuiţi ai teritoriilor Dominionului. 

De altfel, nimeni nu se îndoia că exploatarea lui 
Golden Mount va dura foarte puţin. Doar atât cât să-ţi 
afunzi braţele în comoara adunată în crater, să-ţi încarci 
din ea căruțele şi să pleci repede înapoi. N-aveai ce face 

cu târnăcopul sau cazmaua şi nici nu trebuia să speli 
mâlul aurifer. După spusele lui Jacques Ledun, aurul se 
afla acolo sub formă de praf sau pepite curate, toate 
lucrările pregătitoare fiind îndeplinite, cu multă vreme 
în urmă, de către prospectorii lui Pluto. 

Ben Raddle nu va afla cum stau lucrurile decât după 
ce va urca muntele şi-şi va da seama de situaţia 
craterului în care, după spusele lui Jacques Ledun, era 
uşor de coborât. 

În privinţa asta Bul Stell făcu o observaţie firească. 

— Domnule Ben, spuse el, când v-a dezvăluit francezul 
existenţa lui Golden Mount, oare nu v-a vorbit despre un 
vulcan stins ? 

— Aşa e, Bill. 

— Nu spuneţi că s-a urcat până în vârful lui ? 

— Ba da. Mai mult chiar, a pătruns şi în crater. Dar de 
atunci forţele eruptive au avut tot timpul să se 
trezească. 

— Nu încape îndoială, răspunse Cercetaşul, de vreme 
ce în prezent din munte se înalţă vălătuci de fum. Mă 
întreb dacă, în asemenea condiţii, se mai poate ajunge în 
crater. 

La rândul său, şi Ben Raddle se gândise la această 
eventualitate. Aşadar, nu era vorba de un vulcan stins, ci 
numai adormit, care acum se trezea. 

— Tot ce se poate, răspunse el, dar această piedică 
poate avea şi o parte bună. Oare, golind vulcanul de 
pepitele pe care le închide în măruntaiele sale, erupția 
nu ne va scuti pe noi de muncă? Mâine, după ce vom fi 
urcat în vârf, vom lua hotărârile cuvenite. 

Cercetaşul organiză paza taberei, dar noaptea trecu 
netulburată, în afara câtorva mormăieli îndepărtate ale 
urşilor, care nu cutezau să se apropie de Golden Mount. 

Încă de la cinci dimineaţa, toţi erau în picioare. 

Ajutat şi de imaginaţie, Summy Skim nu putea totuşi 
să nu manifeste oarecare interes pentru acest faimos 
Golden Mount. 

— Ştii la ce mă gândesc, Ben ? îl întrebă el pe vărul 
său. 

— Nu, Summy, răspunse Ben Raddle. Dar am să aflu 
când ai să-mi spui. 

— Probabil, Ben. Ei bine, mă gândesc că de-ar fi făcut 
unchiul Josias o asemenea descoperire, s-ar fi întors în 
ţara lui să se învârtească printre miliardarii din Lumea 

Nouă, în loc să moară în Klondike ...ceea ce ne-ar fi 
scutit pe noi de a veni aici. 

— Soarta a hărăzit altfel, Summy, şi acest noroc le 
revine nepoților săi... 

— Dintre care pe unul, cel puţin, nu l-a împins 
niciodată ambiția atât de departe... nici măcar în vis! 

— Am priceput, Summy. În sfârşit,de vreme ce tot am 
ajuns până la ţărmul Oceanului Arctic, n-ai să-mi spui că 
nu e cazul să ne dăm osteneala de a ne întoarce cu 
buzunarele pline — şi prin buzunare înţeleg căruțele şi 
brişcă noastră, încărcate cu aur până la refuz. 

— Aşa să fie! încuviinţă Summy. Totuşi, vrei să-ţi spun 
ceva? Degeaba mă uit la muntele acesta şi-mi repet că 
bogăţiile lui sunt în stare să lase în umbră Australia, 
California şi Africa, luate laolaltă, că tot nu ajung să mă 
conving. După părerea mea, nu prea arată ca o casă de 
bani. 

— După cele spuse de tine, dragă Summy, pentru a te 
mulţumi 
Golden Mount ar trebui să aibă înfăţişarea seifurilor de 
la bancă 

— N-aş avea nimic împotrivă, Ben, mai ales dacă s-ar 
afla şi casierul la post ca să-mi deschidă uşa. 

— O să ne lipsim de el, afirmă Ben Raddle, şi ne vom 
pricepe si spargem broasca. 

— Hmm! mormăi Summy cu un aer de îndoială, privind 
către vârful fumegând al vulcanului. 

Să nu-i fie cu supărare lui Summy Skim, dar Golden 
Mount era un munte ca toţi munţii. Înălţimea lui de o 
mie de picioare străjuia ţărmul de la bază, care măsura 
aproximativ doi kilometri în circumferință, coastele lui 
se înălţau în pantă foarte abruptă până la platoul din 
vârf. Semăna astfel cu un con, sau mai degrabă cu un 
trunchi de con. 

Fără-ndoială că înclinația mare a pantelor tăcea 
urcuşul tare anevoios. Dar, în sfârşit, acest urcuş nu era 
imposibil de realizat, de vreme ce Jacques Ledun 
izbutise să ajungă până la crater... 

Coasta cea mai abruptă dădea spre larg şi nu era chip 
să escaladezi vulcanul prin acest versant de nord, care 
cobora direct în mare. Nici o stâncă nu ieşea din apă la 
poalele muntelui, al cărui perete vertical ar fi putut fi 
luat drept faleză, dacă rocile din care era alcătuit ar fi 
fost calcaroase sau albicioase, în locul acelor 

negricioase materii eruptive. Aşadar, trebuiau să se 
hotărască mai întâi prin care parte vor încerca să urce 
în vârf. Fiindcă Jacques Ledun nu le dăduse nici un fel 
de lămuriri în această privinţă, Ben Raddle şi Bill Stell 
părăsiră tabăra, aşezată în unghiul format de Rio 
Rubber şi versantul de răsărit, şi înconjurară baza 
vulcanului, făcând astfel primele cercetări. 

Solul părea acoperit de ierburi pipernicite, presărat 
din loc în loc cu nişte tufe lemnoase, care ar fi putut 
servi drept puncte de sprijin căţărătorilor. Dar în partea 
de sus aceste ierburi făceau loc unui humus de culoare 
întunecată, probabil un strat alcătuit din cenuşă şi lavă 
pietrificată. Altminteri, cei doi prospectori nu găsiră nici 
o 
urmă de erupție recentă. 

Întorşi în tabără, Ben Raddle şi Bill Stell le 
împărtăşiră şi celorlalți rezultatele cercetărilor făcute. 
Căzură de acord că pentru urcuş ar fi mai potrivit 
versantul de apus, a cărui pantă era mai lină. 

Mâncară în grabă şi se pregătiră de plecare. Urmând 
sfatul lui Bill Stell, hotărâră să ia cu ei şi ceva provizii, 
iar ploştile fură umplute cu gin şi whisky, amestecate cu 
apă în proporţia cuvenită. Se mai înarmară cu o cazma, 
cu ţăruşi şi frânghii, de care vor avea poate nevoie prin 
locurile mai abrupte. 

Vremea era prielnică acestei încercări. Se anunţa o zi 
frumoasă. Puţinii nori, aduşi de o adiere uşoară dinspre 
nord, nu făceau decât să domolească arşiţa soarelui. 

Neluto nu-i însoțea pe excursionişti. El rămăsese 
împreună cu ceilalţi oameni să păzească tabăra, de care 
nu se vor îndepărta pentru nimic în lume. Deşi ţinutul 
părea să fie pustiu, era mai bine să se asigure o strictă 
supraveghere. 

Ben Raddle, Summy Skim şi Cercetaşul porniră la 
drum pe la ceasurile opt, însoţiţi de Jane Edgerton care 
ţinuse neapărat să ia parte la expediţie, şi ocoliră 
împreună partea de sud a muntelui, pentru a ajunge pe 
versantul apusean. 

De la ultima erupție — când s-o fi petrecut ea? — nu 
întâlniră nici urmă prin partea aceasta. Nici o farâmă de 
materie eruptivă şi mai ales de pulbere de aur, care, 
după spusele lui Jacques Ledun, ar fi trebuit să se 
găsească din belşug. Să tragă oare concluzia că lava 
azvârlită din măruntaiele vulcanului fusese proiectată 

spre mare şi 
că zăcea sub apele adânci care scăldau ţărmul? 

— Şi ce dacă? răspunse Ben Raddle acestei observaţii 
făcută de Bill Stell. Nu încape îndoială că de la plecarea 
lui Jacques Ledun n-a mai avut loc nici o eruptie. Asta-i 
principalul. Pepitele pe care le-a văzut el le vom vedea şi 
noi. 

Se făcuse aproape nouă când cei patru căţărători se 
opriră la poalele versantului de apus. 

Cercetaşul se aşeză în frunte şi începu urcuşul. La 
început, panta se arătă destul de lină, iar ierburile 
asigurau piciorului un sprijin solid. De aceea, n-au fost 
siliţi să recurgă la frânghii şi ţăruşi. De altfel, Bill Stell 
era obişnuit cu munţii. Se călăuzea după un instinct 
sigur şi era atât de robust, atât de antrenat în asemenea 
exerciţii încât ceilalţi abia se puteau ţine după el. 

— Iată ce înseamnă să fi străbătut de douăzeci de ori 
Chilkoot-ul. Capeţi picioare de căprioară şi genunchi de 
oţel, spunea Summ Skim, abia trăgându-şi răsuflarea. 

Cu toate acestea, după o treime de drum, chiar şi 
unei căprioare i-ar fi fost greu să mai înainteze. Nici 
aripile unui vultur nu le-r fi fost de prisos. 

Înclinaţia devenise într-atâta de mare, încât trebuiră 
să se ajute de genunchi şi de mâini, să se agate de 
firavele tufe de arbuşti. Curând fură siliţi să 
întrebuinţeze frânghiile şi ţăruşii. Cercetaşul mergea 
faţă, înfigea ţăruşul printre ierburi şi desfăşura frânghia, 
cu ajutor căreia ceilalţi se căţărau până la el. Procedau 
cu multă băgare 
seamă, cea mai mică alunecare riscând să fie mortală. 

Pe la ora unsprezece, căţărătorii ajunseseră la 
jumătatea versatului. Poposiră să-şi mai tragă răsuflarea 
şi băură câteva înghiţiţi din ploscă, după care începură 
din nou urcuşul. 

Deşi forţele subpământene se aflau în acţiune, după 
cum o dovedeau aburii ce încununau creasta vulcanului, 
nici o frământare nu zguduia pereţii, nu se auzea nici un 
zgomot. Probabil că în partea aceasta grosimea stratului 
era prea mare, de unde şi concluzia hornul craterului se 
deschidea mai de grabă spre nord, aproape 
ţărmul mării. 

Pe măsură ce câştigau în înălţime, urcuşul devenea 
din ce în mai anevoios, totuşi posibil. De altfel, ceea ce 
izbutise Jacques Ledun de ce n-ar izbuti şi Cercetaşul 

cu însoțitorii săi? 

Ceasul lui Ben Raddle arăta exact douăsprezece şi 
treisprezece minute când căţărătorii ajunseră cu toţii pe 
secţiunea de con ce alcătuia platoul muntelui. 

Mai mult sau mai puţin frânaţi de osteneală, se 
aşezară pe rocile de cuarţ ce împrejmuiau acest platou, 
cu o circumferință de vreo trei-patru sute de picioare. 
Aproape în mijlocul lui se deschidea craterul din care 
ieşeau nişte aburi negricioşi şi un fum gălbui. 

Înainte de a se îndrepta spre acest horn, în vreme ce- 
şi trăgeau răsuflarea, Ben Raddle şi tovarăşii săi 
cercetară priveliştea ce li se desfăşura în faţa ochilor. 

Către sud, privirea străbătea câmpiile înverzite prin 
care trecuse caravana şi se oprea la îndepărtatele 
ondulaţii, îndărătul cărora fortul Mac Pherson străjuia 
ţinutul înconjurător. 

La apus, ţărmul Oceanului Arctic era mărginit de o 
plajă nisipoasă, iar spre uscat se ivea desişul întunecat 
al unei păduri întinse, aflată la o depărtare de vreo 
leghe şi jumătate. 

La răsărit, la poalele lui Golden Mount, se împletea 
reţeaua hidrografică a estuarului lui Mackenzie, ale 
cărui numeroase braţe se sfârşeau printr-un golf larg, 
apărat de un arhipelag de insulițe, lipsite de vegetaţie, 
şi de stânci submarine negricioase. Dincolo de ele, 
coasta se ridica drept, spre nord, având la capăt un 
promontoriu, un fel de spiţă uriaşă care închidea 
orizontul în direcţia aceea. 

La nord de Golden Mount, începând de la faleza 
verticală a cărei bază dispărea sub ape, oceanul nu era 
mărginit decât de bolta arcuită a cerului. 

Atmosfera străvezie, curățată de vânt, era de o 
limpezime desăvârşită. Marea strălucea în bătaia 
soarelui. 

Ţărmul era pustiu. Nu se zărea nici un pescar, străin 
sau băştinaş, cu toate că gurile lui Mackenzie sunt atât 
de bogate în mamifere marine şi în amfibii de tot soiul... 

Dar nu la fel se întâmpla şi în larg. Cu ajutorul 
lunetei, Cercetaşul semnală câteva pânze şi câteva 
coloane de fum ce se profilau în zare, spre nord. 

— Sunt nişte baleniere, spuse el, care vin din 
strâmtoarea Behring. Peste trei luni vor face cale- 
ntoarsă. Unele vor poposi la Saint-Michel, la gurile 
Yukonului, altele la Petropavlovsk în Kamciatka, pe 

coasta Asiei, apoi vor pleca să-şi vândă produsele 
pescuitului prin porturile din Pacific. 

— N-or fi printre ele şi unele care merg până la 
Vancouver? întrebă Summy Skim. 

— Ba da, răspunse Bill Stell, dar acelea procedează 
greşit, foarte greşit, pentru că le e tare greu să-şi mai 
păstreze echipajul, cei mai mulţi marinari dând bir cu 
fugiţii ca să se ducă în Klondike. 

Spusele lui erau adevărate. Apropierea minelor de 
aur îi înnebuneşte de-a binelea pe marinarii aceştia, 
care se întorc totuşi dintr-o campanie anevoioasă. De 
aceea, pentru a-i apăra de epidemie, căpitanii 
balenierelor se feresc pe cât le este cu putinţă de 
porturile Columbiei engleze şi le preferă pe cele ale 
continentului asiatic. 

După un popas de o jumătate de oră, de care aveau 
mare nevoie, Ben Raddle şi prietenii săi îşi începură 
cercetările pe platoul lui Golden Mount. Craterul nu se 
deschidea în mijloc după cum crezuseră ei, ci în partea 
de nord-est, iar hornul lui măsura şaptezeci şi cinci, 
optzeci de picioare în circumferință. Ferindu-se din 
calea 
vântului, pentru a scăpa de vârtejurile de fum sulfuros, 
izbutiră să se apropie până la marginea hăului şi să 
privească în adâncul lui. 

Totul părea să confirme cele povestite de Jacques 
Ledun. Craterul se adâncea în pantă lină, astfel încât 
coborârea era cât se poate de uşoară, de n-ar fi fost 
gazele acelea de nerespirat care împiedicau acum 
intrarea. 

Pulberea de aur împrăştiată pe sol întărea şi mai mult 
spusele francezului. Dar pulberea asta fină, amestecată 
cu pământ şi lavă, nu le putea aduce decât un câştig 
neînsemnat, în comparaţie cu faimoasa grămadă de 
pepite pe care veniseră să le caute de la atâta 
depărtare. 

— E limpede că Jacques Ledun nu s-a izbit de piedica 
ce ne stă acum în cale, spuse Ben Raddle. Când a fost el 
aici, vulcanul era cu desăvârşire adormit, astfel că a 
putut să coboare în adâncul craterului fără nici o 
primejdie. Să aşteptăm să se potolească erupția, să se 
împrăştie vaporii, apoi să coborâm şi noi şi să ne 
umplem buzunarele, aşa cum a făcut el. 

— Dar dacă nu se împrăştie vaporii, dacă n-o să putem 


245 


coborî? întrebă Summy Skim. 

— Vom aştepta în continuare, Summy. 

— Vom aştepta... ce? 

— Ca eruptia să facă ceea ce n-am putut face noi, să 
azvârle afară materia aflată în măruntaiele lui Golden 
Mount. 

Într-adevăr, altă cale nu aveau de ales, cu toate că şi 
aceasta prezenta serioase neajunsuri. Pentru nişte 
oameni cărora nu le-ar fi păsat de trecerea timpului, 
care ar fi putut înfrunta cumplitul anotimp friguros la 
gurile lui Mackenzie la fel ca şi la Dawson City, această 
soluţie ar fi fost foarte potrivită. Dar dacă lucrurile se 
tărăgănau, dacă până-n două luni şi jumătate vulcanul 
nu se va stinge, sau dacă nu-şi va goli el însuşi comoara 
de pepite, nu vor fi oare siliţi să părăsească tabăra, să se 
retragă înapoi spre sud, unde vor sosi tocmai bine ca să 
rămână blocaţi de iarnă? 

Fiecăruia din cei patru prospectori îi trecuse prin 
minte gândul acesta, dar fiecare îl primea în felul său. 

Bill Stell zâmbea cam răutăcios pe sub mustață. 
Pentru el asta însemna o lecţie bună. După ce se 
împotrivise atâţia ani febrei aurului, se lăsase acum în 
voia ei şi iată la ce ajunsese! Se tămăduise pe loc. Apoi, 
întorcându-se la obişnuita-i filozofie, îşi privea cu 
seninătate înfrângerea, spunându-şi că în meseria de 
prospector nici n-ar putea fi altfel. 

Cu sprâncenele încruntate, cu privirea aţintită asupra 
vârtejului de aburi ce ieşea din crater, Jane Edgerton 
rămăsese neclintită la marginea acesteia. Işi dădea 
seama că există situaţii în care dârzenia şi hotărârea nu 
sunt de ajuns şi se înfuria că este oprită de nişte forţe 
ale naturii, împotriva cărora voinţa ei rămânea 
neputincioasă. 

Dintre toţi, cel mai nefericit era Summy Skim. Să mai 
petreacă o nouă iarnă în Klondike! Numai când se 
gândea la posibilitatea asta, îl apucau fiorii. 

El îi răspunse vărului său: 

— Bine gândit, Ben, numai să aibă loc o erupție. Dar se 
va produce oare? Aici e întrebarea. Nu ţi se pare că 
vulcanul acesta e tare liniştit? Nu azvârle nici cenuşă, 
nici o piatră, cât de mică. Nu se aude nici un zgomot, cât 
de slab. Fumegă, ce-i drept, dar fumegă în tăcere, şi aş 
face şi eu ca el, pe cinstea mea! Asta nu-ţi dă de gândit? 

Ben Raddle făcu un gest nedesluşit. 

— Vom vedea, spuse el. 

După o şedere de două ceasuri pe platou, căţărătorii 
începură să coboare în grabă povârnişul lui Golden 
Mount. Le ajunse o oră pentru coborâre. Înainte de trei 
după-amiază, Ben Raddle şi tovarăşii săi, ce-i drept cam 
osteniţi, dar teferi, se aflau din nou în tabără. 

De îndată ce rămaseră singuri, Summy, urmărit de 
ideea lui fixă, se apropie de vărul său şi-şi reîncepu 
atacul: 

— Haide, Ben, vorbesc serios. Ce ne facem dacă 
această erupție va întârzia... dacă nu se va produce 
decât la iarnă? 

Ben Raddle întoarse capul fără să-i răspundă, iar 
Summy nu îndrăzni să mai stăruie. 


VIII 
BEN RADDLE INTERVINE 


Când pornise această nouă campanie, Ben Raddle era 
încredinţat — după informaţiile, de altfel exacte, ale lui 
Jacques Ledun — că nu va avea altceva de făcut decât să 
strângă pepitele din craterul lui Golden Mount, să le 
încarce în căruţă, apoi să apuce din nou pe drumul spre 
Dawson City. Opt zile i-ar fi ajuns pentru această treabă 
uşoară, iar călătoria, dus şi întors, n-ar fi durat mai mult 
de trei luni. 

Aşadar, fusese cât se poate de sincer când îi 
făgăduise lui Summy Skirn că expediţia se va întoarce la 
Dawson în primele zile ale lui august, prin urmare 
tocmai la timp ca să ajungă înainte de venirea iernii la 
Skagway, apoi la Vancouver, de unde trenul i-ar fi purtat 
pe cei doi veri până la Montreal. 

— Şi ce mai tren o să ne trebuiască, răspunsese 
Summy în glumă, ca să ne transporte pe noi şi 
milioanele lui Golden Mount!... Şi câte bagaje în plus... 

Dar deşi milioanele se aflau într-adevăr în crater, ele 
nu puteau fi scoase de acolo. 

Această  complicaţie  neaşteptată îi silea să-şi 
organizeze tabăra în vederea unei şederi de câteva 
săptămâni. Cercetaşul luă deci măsurile cuvenite pentru 
a asigura hrana tovarăşilor săi şi a animalelor, până în 
ziua în care va fi neapărat nevoie să se întoarcă spre 
sud. Ar fi fost curată nebunie să te gândeşti că ai putea 
petrece iarna sub cort. Orice s-ar întâmpla, fie că 

expediţia va da rezultate, fie că nu, trebuiau să treacă 
dincolo de cercul polar cel târziu pe la mijlocul lui 
august. După acest termen, drumul va fi impracticabil 
prin ţinutul acesta răscolit de viscole şi furtuni de 
zăpadă. 

Urmau să-şi petreacă timpul în aşteptare şi, ca să 
reziste, trebuia să se înarmeze cu o mare doză de 
răbdare. De bună seamă că va fi nevoie să se escaladeze 
de multe ori muntele. Nici Ben Raddle, nici Cercetaşul, 
nici Jane Edgerton, mai puţin ca oricare, nu dădeau 
înapoi în faţa oboselii, astfel că evoluţia fenomenului va 
fi urmărită, 
cu siguranţă, zi de zi. 

În orice caz, Summy Skirn şi Neluto vor şti cum să-şi 
folosească ceasurile acestea lungi. Se vor duce să 
vâneze fie prin câmpiile de la sud sau de la vest, fie prin 
mlaştinile din delta lui Mackenzie. Vânat exista din 
belşug, astfel că pentru aceşti vânători îndrăciţi timpul 
nu se va scurge prea încet. Totuşi, încă din prima zi, 
Cercetaşul îi sfătui să nu se îndepărteze de tabără. Pe 
timpul verii, ţărmul Oceanului Arctic este bântuit de 
aventurieri, cu care e mai bine să nu ai de-a face. 
Ceilalţi oameni ai expediției puteau pescui după pofta 
inimii. Peşte se găsea din belşug prin labirintul de râuri, 
şi numai din acele resurse s-ar fi putut asigura hrana 
tuturor, până la formarea primelor sloiuri. 

Trecură astfel mai multe zile, fără ca situaţia să se 
schimbe cu ceva. Erupția nu vădea nici o tendinţă de 
creştere. După cum prevăzuse Ben Raddle, observând în 
care parte a culmii se deschide craterul, hornul vulcanic 
era săpat în coasta de nord-est a muntelui, ceea ce 
explica şi înclinația uşoară a povârnişului de vest, de 
altfel singura 
parte prin care se putea urca spre vârf. Din tabăra 
aşezată aproape; de poalele lui Golden Mount, spre 
răsărit, se desluşea destul de bine zgomotul înăbuşit al 
frământărilor  plutonice. Inginerul trăgea astfel 
concluzia că grosimea acestui perete, foarte abrupt, nu 
putea să fie prea mare, iar Bill Stell îi împărtăşea 
părerea. 

Jane Edgerton, Ben Raddle şi Cercetaşul urcau 
aproape în fiecare zi muntele, în vreme ce neobositul 
Summy, împreună cu Neluto, se îndeletniceau cu 
vânătoarea. Totuşi, într-una din zile, dori să se alăture şi 

el trio-ului de căţărători. Rău a făcut, şi această fantezie 
era cât pe-aci să-l coste scump pe aprigul vânător. 

Ajunşi la mică distanţă de creastă, toţi patru legaţi de 
aceeaşi frânghie, înaintau ca prima dată, în şir indian, 
Cercetaşul în frunte, Ben Raddle ultimul, iar între ei 
Summy Skim urmat de Jane Edgerton. Începuseră să 
urce conul de zgură sfărâmicioasă depusă cu prilejul 
erupţiilor din trecut pe părţile de jos ale vulcanului, 
când frânghia se rupse lângă ţăruşul pe care Cercetaşul 
tocmai îl înfipsese. Summy, 
care se sălta chiar în clipa aceea, îşi pierdu echilibrul şi 
începu să se rostogolească în jos, cu viteză mereu 
sporită, după toate legile gravitaţiei. Zadarnic încerca să 
se oprească. Pământul de care se agăța se sfărâma sub 
degetele lui crispate. 

Tovarăşii lui scoaseră un strigăt de groază. Summy n- 

avea să mai ajungă viu la poalele muntelui şi-i va târî 
după el, în cădere, pe cei de care îl mai lega restul de 
frânghie ruptă, pe Ben Raddle şi, înaintea lui, pe Jane 
Edgerton. 
_ Din fericire, aceasta nu-şi pierduse prezenţa de spirit. 
Întâmplător, în clipa în care se produsese accidentul, ea 
găsise la îndemână o tufă de arbuşti pitici de care se 
agăţase cu toată puterea. Atunci când Summy, nevoit să 
se supună cerinţelor gravitaţiei, îi trecu prin faţă, ea 
izbuti să-l apuce de haină, şi, cu o  sforţare 
deznădăjduită, îl opri din cădere. Summy se puse repede 
pe picioare, puţin cam ametit, dar viu şi nevătămat. 

— Nu ţi-ai rupt nimic? îl întrebă de jos Ben Raddle. 

— Nimic, răspunse Summy. Nişte fleacuri, poate, 
simple  julituri care nu vor necesita intervenţia 
doctorului Pilcox. 

— Atunci la drum! strigă Ben Raddle, după ce primi 
aceste asigurări. Summy se împotrivi. 

— Dă-mi măcar răgazul să-i mulţumesc domnişoarei 
Jane. Dânsa mi-a salvat pur şi simplu viaţa. 

Jane Edgerton îşi luă un aer cât putu mai înţepat. 

— Nu-i nevoie, spuse ea. Suntem chit! îngăduiţi-mi 
totuşi să vă atrag atenţia, chiar dacă aceasta ar trebui 
să vă schimbe părerile, că şi femeile pot fi uneori bune 
la ceva. 

Ar fi fost nepoliticos din partea lui Summy s-o 
contrazică. De aceea, încuviinţă cu căldură, apoi urcuşul 
începu din nou şi se sfârşi cu bine. 

Zilele continuau să se scurgă fără să intervină vreo 
schimbare. Nici o flacără, nici un şuvoi de materie 
eruptivă nu ieşea din craterul lui Golden Mount. 

Ajunseră în 20 iunie. 

E lesne de închipuit în ce stare de nerăbdare trăiau 
Ben Raddle şi tovarăşii lui. Neputinţa aceasta de a 
încerca ceva, pasivitatea la care erau siliţi îi enerva în 
cel mai mare grad. După ce sfârşiseră cu instalarea, 
prospectorii nu mai aveau ce face. O plictiseală greoaie 
stăruia asupra taberei. 

Fiinţa cea mai ocupată era, de bună seamă, Jane 
Edgerton, care pusese stăpânire pe departamentul 
bucătăriei. Să asiguri hrana la douăzeci de persoane nu-i 
un fleac, şi asta ajunge ca să-ţi umpli tot timpul. 

Odată se întâmplă totuşi ca destoinica intendentă să 
lipsească de la datorie. În ziua aceea, urcase ca de 
obicei pe Golden Mount, împreună cu Ben Raddle şi 
Cercetaşul. Tocmai când ajunseră în vârf, se ridică o 
ceaţă deasă care-i împiedică să coboare. Au fost siliţi să 
rămână acolo trei ceasuri, spre marele necaz al Janei, 
care se gândea la prânzul tovarăşilor săi. 

De i-ar fi fost dat să vadă ce se petrecea în tabără, s- 
ar fi neliniştit mai puţin. Se găsise un înlocuitor şi acesta 
nu era altul decât Summy. Fiindcă aceeaşi pricină, care-i 
silise pe excursionişti să întârzie pe culme, îl împiedica 
şi pe el să vâneze, în lipsă de altă ocupaţie, se hotărâse 
să-şi  însuşească în mod excepţional atribuţiile 
bucătăresei. lÎncins cu un şorţ, care-l făcu să se 
împiedice în repetate rânduri, agitând furculita şi 
cuțitul, începu să pregătească un prânz care urma să fie 
minunat, dacă bucătarul se dovedea pe atât de priceput 
pe cât era de zelos. In sfârşit, după ce se risipi ceața şi 
se întoarseră la tabără, Jane avu surpriza de a găsi masa 
aşternută şi mâncarea gata pe foc. Nu i-a fost deloc greu 
să bănuiască autorul. Summy nu încerca să se ascundă, 
departe de el asemenea gând! Dimpotrivă, se învârtea 
de colo-colo, nu lipsit de oarecare mândrie, tot cu şorţul 
dinainte, înarmat cu uneltele lui culinare, cu chipul 
aprins de dogoarea focului. 

— La masă! strigă el vesel, îndată ce Jane Edgerton şi 
însoțitorii ei se apropiară destul ca să-l audă. 

După ce se aşeză toată lumea, voi s-o servească el 
însuşi pe tânăra lui tovarăşă de drum. Cu îndemânarea 
unui valet bine stilat, îi întinse o farfurie din care 

aceasta îşi luă din belşug. 

— Nu vă fie teamă să serviţi, domnişoară Jane, repeta 
Summy în timpul acesta. O să-mi spuneţi la urmă 
părerea. 

Totuşi, în clipa când să ducă la gură produsul 
bucătarului improvizat, acesta o opri cu un gest. 

— Un cuvânt mai întâi, domnişoară Jane, chiar dacă 
asta ar trebui să vă schimbe părerile: şi bărbaţii pot fi 
uneori buni la ceva! 

Fără să-i răspundă, Jane duse lingura la gură şi gustă. 

— Nu prea cred, rosti ea cu răceală. 

Într-adevăr, tocana era tare neizbutită şi, după ce 
gustă din ea, Summy recunoscu umilit că fata avea 
dreptate. 

Bună sau rea, mâncarea a fost totuşi foarte apreciată 
de stomacurile acelea înfometate. Dinţii nu-şi îngăduiau 
răgaz, limbile nici atât. 

Şi despre ce să fi vorbit, dacă nu despre subiectul 
care le reţinea tuturor atenţia? Sporovăiau despre 
Golden Mount, despre bogăţiile ce le ascundea în 
pântecele său, despre neputinţa lor de a pătrunde la ele. 
În timpul discuţiilor, unul dintre prospectori propuse, ca 
pe ceva foarte firesc, să se găurească muntele cu 
ajutorul dinamitei. 

— Pentru asta nu ne-ar ajunge întreaga noastră 
rezervă de explozibil, şi apoi, dacă am izbuti să facem o 
spărtură, ce-ar ieşi din ea? întrebă Bill Stell. 

— Cine ştie? Poate un torent de pepite, spuse 
canadianul. 

— Nu, nimic altceva decât aburi, îl contrazise 
Cercetaşul. Se vor slobozi pe acolo, în loc să iasă prin 
horn şi noi nu vom avea nimic de câştigat. 

— Atunci ce-i de făcut? 

Jane Edgerton rămăsese neclintită 
la marginea craterului 


— Să aşteptăm. 

— Să aşteptăm! se împotrivi unul dintre foştii lucrători 
de pe claim-ul 129. în curând nu va mai fi cu putinţă, 
vom fi siliţi să plecăm dacă nu vrem să ne prindă iarna 
aici. 

— Ei bine, vom pleca, afirmă Ben Raddle, luând la 
rândul său cuvântul. Vom pleca la Dawson City şi ne 
vom întoarce odată cu sosirea primăverii. 

— Ce face?! exclamă Summy Skim, ridicându-se dintr- 
un salt. Să mai petrecem încă o iarnă în Klondike? 

— Da, întări scurt Ben Raddle. Dacă vrei, n-ai decât să 
te întorc la Dawson. Mai devreme sau mai târziu, 
erupția se va produce. Vreau să fiu de faţă. 

Jane Edgerton se amestecă şi ea în această discuţie, 
care luase o întorsătură neplăcută. 

— Nu există nici un mijloc de a forţa acesta erupție? 
întrebă ea 

— Nici unul, spuse Ben Raddle. Nu putem să... 

Izbit parcă de un gând neaşteptat, inginerul se 
întrerupse deodată privind fix către Jane Edgerton. În 
zadar stărui aceasta. Clătinând din cap, Ben refuză să-şi 
exprime gândul. 

În zilele următoare timpul se arătă foarte neprielnic. 
Furtuni puternice izbucniră dinspre sud. Presiunea 
atmosferică păru să intensifice activitatea vulcanului. 
Printre aburii ce ieşeau din crater era amestecate 
câteva flăcări. 

Acestor furtuni, repede domolite, le urmară nişte ploi 
torențiale. Estuarul lui Mackenzie fu inundat pe 
jumătate, iar apele depăşiră matca între cele două braţe 
principale ale fluviului. 

E de prisos să mai adăugăm că, în tot acest timp, 
Summy Skim nu şi-a putut continua vânătorile lui zilnice 
şi că a fost silit să petreacă în tabără zile întregi, care i 
s-au părut nesfârşite. 

Astfel stăteau lucrurile, când se petrecu o întâmplare 
însemnată. 

Pe 23 iunie, în cursul după-amiezii, Ben Raddle îi pofti 
pe Summy Skim, Jane Edgerton şi pe Cercetaş să-l 
urmeze la el în cort. 

— Vreau să vă vorbesc, prieteni, le spuse inginerul 
îndată ce se aşezară, şi vă rog să ascultați propunerea 
pe care am să v-o fac! 

Avea pe chip o expresie serioasă. Cutele de pe 

fruntea lui mărturiseau frământările prin care trecea, 
astfel că, având în vedere prietenia sinceră ce i-o purta, 
Summy Skim se simţi adânc mişcat. Oare Ben Raddle se 
hotărâse să părăsească partida, să renunţe la lupta cu 
forţele naturii care i se arătau potrivnice? Se resemnase, 
în sfârşit, să se întoarcă la Montreal, dacă situaţia va 
rămâne neschimbată până la venirea iernii? De prisos să 
mai adăugăm că pe Summy Skim l-ar fi 

făcut fericit o asemenea hotărâre. 

— Prieteni, începu Ben Raddle, nu ne mai este 
îngăduită nici o îndoială cu privire la existenţa lui 
Golden Mount, nici asupra valorii materiei din interiorul 
lui. Jacques Ledun nu s-a înşelat, am văzut cu ochii 
noştri. Din păcate, primele manifestări ale unei erupții 
ne-au oprit şi ne vor opri încă să pătrundem în crater. 
De-am fi putut face 
lucrul acesta, campania noastră ar fi acum terminată, iar 
noi ne-am afla în drum spre Klondike. 

— Erupția asta se va produce! afirmă Bill Stell. 

— În mai puţin de şase săptămâni? Pe naiba! făcu 
Summy printre dinţi. 

Urmară câteva clipe de tăcere. Fiecare îşi depăna 
propriul lui gând. După o ultimă sforţare, de parcă ar fi 
vrut să cântărească toate urmările unui plan îndelung 
chibzuit, Ben Raddle continuă: 

— Acum câteva zile am lăsat fără răspuns o propunere 
făcută de Miss Edgerton. Poate că această idee îi 
trecuse prin cap doar aşa de ciudă, în faţa neputinței 
noastre de a ne duce sarcina la bun sfârşit şi poate că 
nici dânsa nu-i acorda prea multă importanţă... Pe mine 
această idee m-a izbit, m-am gândit mult la ea, am 
analizat toate posibilităţile de a o pune în aplicare şi 
cred că am găsi ceva. La întrebarea pe care mi-a pus-o: 
«Nu există nici un mijloc de a forţa această erupție?» eu 
răspund: «De ce nu?» 

Jane Edgerton îl privea pe inginer drept în ochi. Iată 
un limbaj pe placul ei! Să acţionezi, să stăpâneşti fiinţele 
şi lucrurile, să pleci în faţa voinţei tale până şi natura, 
asta înseamnă să trăieşti! Buzele ei fremătau, nările ei 
dilatate palpitau, totul în atitudinea ei vădea nerăbdarea 
lacomă de a cunoaşte amănuntele unui plan atât de 
năstruşnic. Summy şi Cercetaşul se uitau unul la altul, 
părând că se întreabă dacă inginerul nu-şi pierduse 
cumva minţile, dacă atâtea griji şi dezamăgiri nu-i 

zdruncinaseră judecata. Le ghicise Ben Raddle gândul? 
În orice caz, cu o deplină stăpânire de sine, el continuă: 

— După cum ştiţi, toţi vulcanii se află aşezaţi la ţărmul 
mării: Vezuviul, Etna, Hecla, Chimborazo şi atâtea 
altele, cei de pe noul ca şi de pe vechiul continent. De 
aici s-a ajuns, în mod firesc, la concluzia că le este 
necesară prezenţa apei, şi o teorie modernă afirmă că 
vulcanii s-ar afla în legătură subterană cu oceanul. Apele 
se infiltrează în ei, pe îndelete sau dintr-o dată, după 
natura solului, pătrund până în miezul vulcanului, iar 
acolo se transformă în aburi. Când aceşti aburi, închişi 
în măruntaiele pământului, capătă o presiune înaltă, ei 
pricinuiesc nişte zdruncinături lăuntrice, caută să iasă 
afară prin craterul vulcanului, purtând cu ei cenuşă, 
lavă, roci, în mijlocul unui vârtej de fum şi flăcări. 
Aceasta-i,  fără-ndoială, pricina  erupţiilor şi a 
cutremurelor de pământ, cel puţin a unora dintre ele... 
Ei bine, de ce n-ar înfăptui şi oamenii ceea ce poate 
înfăptui natura? 

S-ar fi zis că în clipele acelea toţi îl sorbeau din ochi 
pe inginer. Dacă teoria erupţiilor nu are încă un 
caracter de adevăr absolut, explicaţia dată de el este 
totuşi socotită ca cea mai plauzibilă. Cât despre Golden 
Mount, nimic nu-l împiedica să primească infiltraţiile 
Oceanului Arctic. Un timp mai mult sau mai puţin 
îndelungat, comunicaţia fusese zăgăzuită, dar acum 
avea din nou cale liberă, de vreme ce, sub 
apăsarea apelor volatilizate, vulcanul începuse să 
azvârle aburi. O fi oare cu putinţă să introduci torente 
din apa mării în miezul lui? Inginerul împinsese oare 
până acolo îndrăzneala încât să vrea să încerce un 
asemenea lucru şi să-l socotească realizabil?... 

— Când ne aflam pe culmea lui Golden Mount, aţi 
văzut, ca şi mine, continuă Ben Raddle, că hornul 
vulcanului este aşezat spre coasta de nord-est a 
muntelui. De altfel, în această parte se aud şi zgomotele 
frământărilor  plutonice. Chiar în clipa de faţă 
bubuiturile din interior răsună foarte limpede. 

Într-adevăr, parcă pentru a întări spusele inginerului, 
afară se  răspândiră nişte bubuituri de o putere 
neobişnuită. 

— Trebuie să credem, urmă Ben Raddle, că hornul se 
află în apropiere de tabăra noastră. N-avem decât să 
străpungem această parte a muntelui şi să săpăm în el 

un canal, prin care apa va pătrunde năvalnic. 

— Care apă? întrebă Bill Stell. Apa mării? 

— Nu, răspunse inginerul. Nu va fi nevoie să căutăm 
apa atât de departe. Nu-l avem pe Rio Rubber? Pornit 
dintr-unul din braţele lui Mackenzie, acesta va împinge 
spre Golden Mount nesecatul debit al deltei. 

Ben Raddle spusese «va împinge», de parcă muntele 
ar fi fost de pe acum gata străpuns de canal, îngăduind 
astfel pătrunderea apelor din Rio Rubber. Pe măsură ce 
vorbea, îşi întărea încrederea în planul ticluit, care 
devenise pentru el o hotărâre de nezdruncinat. 

Oricât de îndrăzneţ era acest plan, nici unuia dintre 
tovarăşii săi, nici chiar lui Summy Skim, nu-i trecu prin 
minte să i se împotrivească. Dacă Ben Raddle va da 
greş, problema va fi rezolvată şi nu le va rămâne altceva 
de făcut decât să plece. De va izbuti, dacă vulcanul îşi va 
dărui bogăţiile, vor face acelaşi lucru, numai că atunci 
căruțele vor apuca pe drumul spre Klondike cu o 
încărcătură mai grea. 

Ce-i drept, năvala masei lichide în vatra vulcanului nu 
era lipsită de primejdii. Oare evaporarea nu va da 
naştere unei energii pe care nu o vor mai putea 
stăpâni ? Asumându-şi rolul naturii, nu vor dezlănţui o 
catastrofă? în locul unei simple erupții, nu vor provoca 
oare un cutremur de pământ, care să răscolească întreg 
ţinutul, distrugând tabăra şi pe cei ce se aflau în ea? 

Dar nimeni nu voia să ştie de asemenea primejdii şi 
lucrările începură chiar din dimineaţa de 24 iunie. 

Sub conducerea inginerului, începură să lovească mai 
întâi în coasta muntelui. într-adevăr, dacă târnăcopul va 
da peste o rocă prea dură ca să fie sfărâmată, dacă nu 
se va putea săpa o galerie până la hornul craterului, la 
ce bun să se mai sape un canal pentru devierea râului, 
un canal care n-ar duce nicăieri. 

Se stabili ca galeria să fie săpată cu douăzeci de 
picioare sub nivelul râului, înlesnind astfel o scurgere 
rapidă. Din fericire, cel puţin în prima parte a galeriei, 
uneltele nu s-au izbit de o materie prea rezistentă. 
Dădură mai întâi de pământ sfârâmicios, apoi de 
spărturi pietroase şi bucăţi de lavă, de multă vreme 
înfiptă în rocă, în sfârşit, de bucăţi de cuarţ plesnite, 
fără-ndoială cu prilejul zguduiturilor din trecut. 

Lucrul continua zi şi noapte. într-adevăr, nu era timp 
de pierdut. Ce grosime avea peretele? Ben Raddle nu se 

putuse sprijini pe nici un calcul şi poate că galeria va fi 
mai lungă decât bănuise. Pe măsură ce înaintau, 
zgomotele dinăuntru deveneau tot mai puternice. Totuşi, 
faptul că se apropiau de horn nu însemna că erau gata 
să ajungă la el. 

Summy Skim şi Neluto nu mai mergeau la vânătoare. 
Luau şi ei parte la munca colectivă, cum făcea şi 
inginerul, şi săpăturile înaintau zilnic cu cinci-şase 
picioare. 

Din păcate, după cinci zile întâlniră un cuarţ în care 
târnăcoapele şi cazmalele se îndoiau. Cât timp le va 
trebui oare pentru a străpunge această rocă, deosebit de 
rezistentă, din care probabil că era alcătuit întregul 
miez al muntelui? Ben Raddle hotărî să folosească 
minarea şi, chiar dacă l-ar păgubi pe Summy Skim, să 
folosească o parte din praful de puşcă pentru 
confecţionarea cartuşelor. Nu-i mai puţin adevărat că 
această pulbere nu era doar muniţie de vânătoare. La 
nevoie, ea ar fi fost tot atât de prețioasă pentru apărare. 
Totuşi, se părea că expediţia nu va avea de înfruntat 
vreo primejdie. Ţinutul rămânea pustiu şi până atunci nu 
se zărise nici un grup de aventurieri prin apropierea 
taberei. 

Folosirea minelor dădu rezultate destul de bune. 
Chiar dacă înaintarea medie scăzuse într-o oarecare 
măsură, cel puţin nu se oprise de tot. 

La data de 8 iulie, după cincisprezece zile de muncă, 
galeria păru că e destul de lungă. Măsura paisprezece 
stânjeni în adâncime, cu o secţiune de treizeci de 
picioare pătrate. Aşadar, pe aici se putea scurge o 
importantă cantitate de apă. Bubuiturile, sforăiturile 
vulcanului se auzeau atât de tare, încât grosimea 
peretelui nu putea să fie mai mare de unu sau două 
picioare. Vor fi de ajuns câteva explozii de mine pentru 
a-l sfărâma şi pentru a termina străpungerea galeriei. 

Acum era sigur că planul lui Beh Raddle nu va fi 
zădărnicit de nici o piedică de neînlăturat. Canalul de la 
suprafaţă, prin care vor devia apele lui Rio Rubber, se 
va executa fără greutate, într-un soi alcătuit doar din 
pământ şi nisip, şi, cu toate că va trebui să aibă o 
lungime de vreo trei sute de picioare, inginerul 
nădăjduia să-l termine 
în vreo zece zile. 

— Treaba cea mai grea s-a făcut, spuse Bill Stell. 

— Şi cea mai îndelungată, răspunse Ben Raddle. Chiar 
mâine vom începe săparea canalului în exterior, la şase 
picioare de malul lui Rio-Rubber. 

— Ei bine, zise Summy Skim, de vreme ce avem o 
după-amiază de odihnă, propun să... 

— Să vânăm, domnule Summy? întrebă Jane râzând. 

— Nu, domnişoară Jane, răspunse Summy. Să urcăm 
pentru ultima oară pe Golden Mount şi să vedem ce se 
mai întâmplă acolo. 

— Bună idee, Summy, încuviinţă Ben Raddle, fiindcă s- 
ar părea că erupția tinde să ia proporţii, şi e bine să ne 
convingem cu ochii noştri. 

Propunerea era într-adevăr binevenită, astfel că 
porniră îndată. 

Obişnuiţi cu urcuşul, pe care-l făcuseră în atâtea 
rânduri, drumeţilor, printre care se afla şi Neluto, nu le- 
a trebuit mai mult de un ceas şi jumătate ca să ajungă la 
crater. 

Dar nu le-a fost cu putinţă să se apropie de el ca 
prima dată. Coloana de aburi, mai înaltă şi mai densă, 
era brăzdată de limbi de flăcări, iar lângă crater, căldura 
era de-a dreptul insuportabilă. Totuşi, vulcanul nu 
azvârlea încă nici lavă, nici zgură. 

— Hotărât lucru, observă Summy Skim, acest Golden 
Mount nu-i deloc darnic, iar dacă o fi având pepite, apoi 
le păzeşte cu străşnicie. 

— Fiindcă nu ni le dă de bună voie, i le vom smulge cu 
forţa! Răspunse Jane Edgerton. 

În orice caz, fenomenele eruptive se făceau acum 
simţite cu mai multă putere. Bubuiturile din adâncuri 
aminteau de un cazan de locomotivă sub mare presiune, 
ai cărui pereţi duduie sub acţiunea focului. De bună 
seamă că se pregătea o erupție. Dar se vor scurge poate 
săptămâni şi luni înainte ca vulcanul să zvârle afară 
măruntaiele lui aprinse. 

De aceea, chiar şi după constatarea actualei stări a 
craterului, Ben Raddle nici nu se gândi să întrerupă 
lucrările în curs, ba, dimpotrivă, hotări să le continue 
într-un ritm mai intens. 

Înainte de a cobori de pe culme, excursioniştii îşi 
aruncară privirile jur împrejur. Ţinutul părea pustiu. Pe 
câmpie şi pe mare nu se zărea nimic deosebit. În 
privinţa asta Ben Raddle şi însoțitorii lui puteau fi 
mulţumiţi. Părea că nimeni nu cunoaşte taina lui Golden 

Mount. 

Aşezaţi cu spatele la crater, Ben Raddle şi prietenii 
lui priveau lung spre orizontul nemărginit. Mai ales 
Summy părea adâncit în visare. Cu ochii aţintiţi în 
direcţia sud-est, rămăsese neclintit, de parcă ar fi uitat 
de cei din jurul lui. 

— Mă rog, ce-i atât de interesant în partea asta? îl 
întrebă Jane Edgerton. 

Summy răspunse cu glasul sugrumat: 

— Montreal, domnişoară Jane, Montreal şi Green 
Valley. 

— Green Valley, repetă Jane. Tare-ţi mai e drag locul 
acesta, domnule Skim. 

— Cum s-ar putea altfel ? explică Summy fără să-şi 
întoarcă privirea din direcţia ce-l atrăgea precum atrage 
polul acul magnetic. Nu mi-am petrecut viaţa acolo ? La 
Green Valley i-am văzut pe mulţi venind pe lume, după 
cum alţii m-au văzut pe mine venind. Acolo sunt 
cunoscut şi primit cu bucurie de toţi, de la moşneag la 
cel mai mic ţânc, sunt prietenul tuturor, şi, lăsându-l la o 
parte pe dragul meu Ben, din nefericire mai înclinat să 
primească afecțiunea decât s-o dăruiască, doar acolo îmi 
găsesc şi eu o familie. Mi-e drag Green Valley pentru că 
şi el mă iubeşte, domnişoară Jane. 

Summy tăcu şi Jane îi respectă tăcerea. Părea şi ea 

adâncită în gânduri. Cele câteva cuvinte rostite de 
tovarăşul ei de călătorie îi redeşteptaseră cumva în 
suflet simţăminte adormite? îşi spunea oare că energia, 
strădaniile, chiar dacă înving, tot nu sunt de ajuns 
pentru a ne umple existenţa, că dacă exercitarea liberă 
a unei voințe înțelepte şi conştiente este în măsură să ne 
ameţească mintea de orgoliu, există 
în noi şi alte instincte, pe care aceste puternice bucurii 
nu sunt în stare să le mulţumească ? Sub înrâurirea 
cuvintelor auzite, i se înfăţişa oare mai limpede situaţia 
ei ciudată? Se vedea ea oare, singură şi fără putere, în 
vârful acestui munte pierdut, departe de lume, 
înconjurată numai de bărbaţi, cei mai mulţi dintre ei 
grosolani, şi pentru care în curând ea nu va mai fi decât 
o tovarăşă de o zi, uitată într-o singură zi? 
Îşi spunea oare în sinea ei că nici ea nu are familie şi că, 
mai puţin norocoasă decât Summy, pentru ea nu exista 
nici un Green Valley, plin de mâini care ţi se întind şi de 
suflete iubitoare? 

— Ia te uită! strigă Neluto, care, dintre toţi, avea 
privirea cea mai ageră. S-ar zice că... 

— Ce anume, întrebă Ben Raddle. 

— Nimic, răspunse Neluto. Şi totuşi, mi s-a părut că 
văd... 

— Spune odată, ce vezi? stărui Ben Raddle. 

— Nu-mi dau bine seama, zise indianul şovăielnic... Mi 
s-a părut... Poate că e o dâră de fum. 

— O dâră de fum! strigă inginerul. În ce direcţie? 

— Acolo, explică Neluto, arătând pădurea ce se 
întindea spre vest, la o depărtare de trei mile de vulcan. 

— La marginea pădurii ? 

— Nu. 

— Atunci în desişul ei ? 

— Da. 

— La ce depărtare ? 

— Ştiu eu!... Două-trei mile în adâncime... poate mai 
putin.. 

— Sau poate mai mult, încheie Ben Raddle nerăbdător. 
Cunosc refrenul, bunul meu Neluto. In orice caz, eu nu 
văd nimic. 

— Nici eu nu mai văd nimic, spuse Neluto... Nici măcar 
nu-s sigur că am văzut... Era ceva foarte nedesluşit... Se 
poate să mă înşelat. 

De când ajunseră pe ţărmul Oceanului Arctic, era 
pentru prim dată că se semnala prezența omului în 
aceste regiuni hiperboreale. O dâră de fum pe deasupra 
copacilor însemna că un grup poposise acum la 
adăpostul lor şi, oricare ar fi fost acest grup, nu trebuia 
să se aştepte la nimic bun de la el. 

Ce fel de oameni erau? Nişte vânători? Ori mai 
degrabă nişte prospectori care aflaseră de existența 
Vulcanului de Aur şi porniseră în căutarea lui? 

S-ar putea prea bine ca noii veniți să nu fi zărit încă 
Vulcanul de Aur, pe care frunzişul copacilor uriaşi 
trebuie că li-l ascundea vederii. Dar, ceea ce nu zăriseră 
încă, vor zări de îndată ce vor ajunge la marginea 
pădurii şi nimeni n-ar fi putut spune ce va ieşi până la 
urmă. 

Oricum, aceasta însemna o primejdie serioasă ce îi 
frământa neîncetat pe Ben Raddle şi pe însoțitorii săi. 

Toti, în afară de Jane, care rămăsese cufundată în 
gânduri, îşi îndreptară stăruitori privirile spre apus. Nu 
observară nimic neobişnuit. Nici un fir de fum nu se 

arăta deasupra copacilor, a căror  îngrămădire 
întunecată se întindea până dincolo de zare. 

Încredinţat că Neluto greşise, Ben Raddle dădu 
semnalul de plecare. 

În clipa aceea, Jane se apropie de Summy. 

— Sunt tare obosită, domnule Summy, îi spuse ea cu 
tristeţe în glas. Summy rămase lovit de uimire. Avea şi 
de ce. Să-şi recunoască Jane oboseala, aşa ceva nu se 
mai întâmplase. Trebuie că se petrecuse cu ea o 
schimbare. 

Da, domnule Skim, ceva se schimbase, şi ea, Jane 
Edgerton, era tare ostenită. Acum, resortul care o 
susţinea când îndeplinea nişte munci mai presus de 
puterile ei, fără să se dea bătută, dacă nu se stricase de 
tot, cel puţin slăbise. Pentru o clipă, ea privea viaţa 
altfel decât ca pe o înşiruire de lupte şi de neîncetate 
strădanii. Înţelegea cât de plăcut e să fii iubit, ocrotit, 
bănuia cât de bine te simţi în sânul familiei, unde eşti 
învăluit de dragoste, şi fiinţa îi era moleşită de tristeţea 
sufletului ei însingurat. Ah, domnule Skim, cât de 
ostenită era Jane Edgerton! 

Dar bunul Summy nu-şi făcea atâtea probleme, nu se 
pierdea în această analiză complicată. O privea doar pe 
Jane, uimit de cuvintele ei, de tonul descurajat cu care le 
rostise, şi se mira că descoperă ceea ce nu văzuse 
niciodată până acum. Cât de delicată, cât de plăpândă şi 
cât de drăguță era această fetiţă a cărei siluetă, profilată 
pe cer, ocupa un loc atât de mic în spaţiul nemărginit ce 
o înconjura! Ce păcat pentru ea că se află acolo, în 
ţinutul acesta îndepărtat, expusă oboselii, tuturor 
necazurilor, tuturor primejdiilor! Şi bunul Summy se 
simţea cuprins de o mare şi frăţească milă. 

— Nu vă fie teamă, domnişoară Jane, spuse el râzând 
zgomotos ca să-şi ascundă tulburarea, doar sunt aici. 
Sprijiniţi-vă de mine. Am braţe şi picioare zdravene. 

Începură să coboare şi Summy alegea drumul, 
susţinându-şi firava tovarăşă cu atenţia unui frate mai 
mare, cu grija unui iubitor de artă ce vrea să ducă la 
adăpost un bibelou fragil şi preţios. 

Pe jumătate inconştientă, Jane se lăsă în seama lui. 
Păşea ca prin vis, cu ochii lipsiţi de expresie, privind în 
depărtare. Ce anume privea, nici ea singură n-ar fi putut 
spune. Departe,dincolo de zare, necunoscutul, sau taina 
şi mai de nepătruns din sufletul ei răscolit. 

IX 
O VÎNĂTOARE DE ELANI 


Malul stâng al lui Rio Rubber desena un cot adânc, la 
vreo cincizeci de stânjeni de intrarea galeriei ce ducea 
spre vatra craterului. Deviaţia urma să pornească chiar 
din unghiul alcătuit de acest cot. Trebuia deci să se sape 
un canal lung de trei sute de picioare. 

Lucrarea începu în zorii zilei de 9 iulie. 

Încă de la primele lovituri de cazma se constată că 
săpăturile nu vor fi prea anevoioase. Până la adâncimea 
de şapte sau opt picioare, solul era alcătuit dintr-un 
pământ destul de sfărâmicios. Această adâncime şi o 
lățime aproape egală vor fi de ajuns, astfel că nu va fi 
nevoie să se folosească minarea, ceea ce le-ar fi irosit 
prospectorilor ultimele rezerve de praf de puşcă. 

Membrii caravanei lucrau cu multă tragere de inimă. 
Apropiere de țintă sporea avântul tuturor. Planul lui Ben 
Raddle era cunoscut. Deşi mulți dintre ei nu pricepuseră 
bine teoria, nimeni nu se îndoia că în curând Golden 
Mount va revărsa şuvoaie de aur. 

Îndeosebi Patrick făcea adevărate minuni. Ajutat de 
puterea sa fantastică, îndeplinea el singur munca a zece 
oameni. 

Aşadar, canalul înainta repede. Se lucra în schimburi 
şi datorită amurgului prelungit, munceau şi o parte din 
noapte. Ben Rade supraveghea mersul operaţiunii, 
indica unde trebuiesc făcute întăriţi pentru susţinerea 
malurilor canalului, cercetând totodată dacă cumva e 
străbătut de vreun filon aurifer. Nu descoperi nimic. 

— Râul ăsta nu-i nici pe departe bogat ca Bonanza, 
observă Cercetaşul. Dar, la urma urmelor, puţin ne pasă 
că în apele lui se află pepite, dacă el ni le va pune la 
îndemână pe cele ale lui Golden Mount. 

Trecură astfel opt zile. La 16 iulie, canalul era 
aproape gata. Doar câţiva metri de săpat, apoi va fi de 
ajuns să se răscolească malul râului pe o lungime de 
cinci-şase picioare şi să se străpungă peretele care 
despărţea încă fundul galeriei de vatră. îndată, apele se 
vor revărsa de la sine în măruntaiele vulcanului. 

În cât timp se va produce atunci erupția provocată 
prin acumularea aburilor? În privinţa asta nimeni n-ar fi 
putut răspunde cu precizie. Totuşi inginerul observase 
că activitatea vulcanică se înteţea de la o zi la alta. Prin 

fumul tot mai gros ce încununa muntele, flăcările se 
înălţau mereu mai sus şi luminau ţinutul înconjurător la 
mare distanţă, în timpul celor câteva ceasuri de 
întuneric. 

Se putea trage deci nădejdea că, odată ajunse în 
vatră, apele vor fi repede transformate în aburi şi vor 
produce pe loc o vie intensificare a fenomenelor 
eruptive. 

În ziua aceea, către sfârşitul după-amiezii, Neluto 
veni în goană la Summy Skim, şi, gâfâind de alergătură, 
îi spuse: 

— Ah, domnule Skim... domnule Skim! 

— Ce s-a întâmplat, Neluto ? 

— Am văzut... am văzut nişte elani, domnule Skim! 

— Nişte elani! strigă Summy. 

— Da... o turmă întreagă... vreo jumătate de duzină, 
poate... sau mai mulţi... sau... 

— Sau mai puţini, continuă Summy. Cunosc placa, 
băiete. In ce direcţie au luat-o elanii ăştia? 

— Pe acolo. 

Şi indianul arătă câmpia de la vest de Golden Mount. 

— Departe ? 

— Aş!... Cel mult o leghe... sau poate jumătate... 

— Sau două sute de kilometri, bineînţeles, spuse 
râzând Summy. Una din cele mai arzătoare dorinţe ale 
aprigului vânător era să dea ochii cu nişte elani şi să 
doboare o pereche. De la venirea lui în Klondike nu-şi 
putuse îndeplini această dorinţă. Abia dacă se 
semnalaseră două sau trei exemplare prin împrejurimile 
lui Dawson City sau pe 
lângă Forty Miles Creek. Aşadar, vestea adusă de Neluto 
era de natură să-i stârnească instinctele cinegetice. 

— Vino! îi spuse el indianului. 

Părăsiră amândoi tabăra şi înaintară câteva sute de 
paşi pe la poalele lui Golden Mount. Ajunşi la colţul 
ultimului parapet dinspre miazăzi, Summy zări cu ochii 
lui turma de elani care se îndreptau liniştiţi spre nord- 
vest, străbătând câmpia întinsă. 

Cu toată dorinţa lui nestăvilită de a porni îndată 
urmărirea, avu totuşi înţelepciunea să-şi amâne planul 
pentru a doua zi. Era prea târziu ca să înceapă 
vânătoarea. Principalul era că aceste rumegătoare îşi 
făcuseră apariţia prin împrejurimi. Nu-i va fi greu să le 
regăsească. 

De îndată ce se întoarse la tabără, Summy îi împărtăşi 
lui Ben Raddle intenţiile sale. Fiindcă aveau destule 
braţe de muncă pentru terminarea canalului, inginerul 
socoti că se va putea lipsi de Neluto o jumătate de zi. Se 
stabili ca pe la cinci dimineaţa cei doi vânători să 
pornească pe urmele elanilor. 

— Dar îmi făgăduieşti, Summy, că n-ai să te 
îndepărtezi prea mult... 

— Ar trebui să le spui asta elanilor, îi răspunse râzând 
Summy Skim. 

— Nu, Summy, ţie ţi-o spun. Oricând te poţi aştepta la 
vreo întâlnire nedorită prin ţinutul acesta pustiu. 

— Tocmai fiindcă-i pustiu e mai sigur, adăugă Summy. 

— Fie precum zici, Summy. Făgăduieşte-mi, totuşi, că 
te vei întoarce în timpul după-amiezii. 

— După-amiază... sau deseară, Ben. 

— Deseară, care durează până la miezul nopţii!... Asta 
nu te angajează la nimic, observă inginerul. Nu, Summy, 
să zicem ora şase, şi dacă nu te întorci înainte de şase să 
ştii că am să fiu tare îngrijorat. 

— Ne-am înţeles, Ben, se învoi Summy Skim. Fie şi la 
şase... cu sfertul de oră îngăduit! 

— Accept şi sfertul de oră, cu condiţia să nu dureze 
mai mult de cincisprezece minute! 

Lui Ben Raddle îi era teamă ca nu cumva, odată 
pornit la vânătoare, 
vărul său să nu se îndepărteze mai mult decât se 
cuvenea. Până în prezent, nu se arătase încă nici o ceată 
de aventurieri pe la gurile lui Mackenzie, şi asta îi 
bucura. Dar acest lucru s-ar fi putut întâmpla într-o zi 
sau alta, şi Ben Raddle se gândea mereu la fumul care i 
se păruse lui Neluto că-l vede înălțându-se din pădure. 
Cu toate că trecuseră de atunci aproape cincisprezece 
zile fără să se întâmple nimic, el rămăsese cu o oarecare 
nelinişte şi aştepta nerăbdător clipa în care, după ce-şi 
vor fi încheiat în mod fericit campania, vor porni pe 
drumul spre Dawson. 

A doua zi, înainte de ora cinci, Summy Skim şi Neluto 
părăsiră tabăra, fiecare din ei înarmat cu câte o 
carabină cu bătaie lungă, asiguraţi cu hrană pentru 
două mese şi însoţiţi de un câine, ales dintre puţinele 
exemplare ale rasei canine de care dispunea caravana. 
Animalul răspundea la numele de Stop şi era mai 
degrabă un câine de pază decât de vânătoare. Dar 

Summy, crezând că recunoaşte la el un oarecare simţ al 
mirosului, dublat de o fire dintre cele mai prietenoase, îl 
luase pe lângă el şi-l educa după toate regulile artei. In 
general, se arăta destul de mândru de rezultatele 
obţinute. 

Vremea era frumoasă dar răcoroasă, cu toate că 
soarele îşi desena de mult lunga lui curbă pe deasupra 
orizontului. Cei doi vânători se îndepărtară în grabă, iar 
câinele ţopăia lătrând pe lângă ei. 

La urma urmelor, în afara celor trei urşi, dintre care 
doi vânaţi în împrejurări destul de neobişnuite, 
escapadele făcute de Summy Skin în apropiere de 
Dawson City sau prin împrejurimile lui Forty Miles 
Creek nu-i aduseseră decât o pradă neînsemnată: sturzi, 
potârnichi sau alte vieţuitoare de acest fel. De aceea, 
era tare bucuros la gândul că îi curând va ţine în bătaia 
puştii un vânat mai de soi. 

Elanul are capul împodobit cu o coroană minunată de 
coarne. Odinioară acest rumegător era foarte răspândit 
prin ţinuturile scăldate de Yukon şi afluenții săi şi era 
aproape domesticit. Dar de când cu descoperirea 
terenurilor aurifere din Klondike, el s-a împrăştiat, 
adăpostindu-se la latitudini mai nordice, unde este pe 
cale să se 
întoarcă la sălbăticie. 

Cu greu izbuteşti să te apropii de el şi nu poate fi 
doborât decât în condiţii foarte prielnice. Mare păcat, 
fiindcă are o blană scumpă, iar carnea lui gustoasă o 
egalează pe cea de vită. 

Summy Skim ştia cât de neîncrezător este elanul. 
Animalul acesta e înzestrat în mod deosebit în privinţa 
auzului, mirosului şi vitezei. La cea mai mică alarmă, în 
ciuda greutăţii lui care poate atinge până la cinci sute 
kilograme, el se ascunde cu asemenea iuţeală, încât 
orice urmărire devine zadarnică. Cei doi vânători îşi 
luară toate măsurile de prevedere pentru a ajunge la o 
distanţă potrivită. 

Turma de rumegătoare, care se oprise la liziera 
pădurii, se afla deci la o depărtare cam de o leghe şi 
jumătate. 

Ici-colo, se înălţau câteva pâlcuri de copaci, astfel că, 
pentru a străbate o parte din distanţă, puteau să se 
strecoare, sau mai bine zis să se târască de la un pâlc la 
celălalt, fără să atragă atenţia. 

Dar alta era situaţia în apropierea lizierei, unde 
vânătorii nu vor putea face nici un pas fără să-şi trădeze 
prezenţa. Atunci elanii o vor lua la goană şi nici vorbă să 
le mai dea de urmă. 

După ce se sfătuiră, Summy Skim şi Neluto luară 
hotărârea să pătrundă în pădure mai pe la sud. De acolo, 
furişându-se de la un copac la altul, poate vor izbuti să 
ajungă turma şi s-o atace din spate. 

După trei sferturi de ceas, Summy Skim şi indianul 
intrau în pădure, la vreo doi kilometri de locul unde 
păşteau elanii. Neluto îl ţinea de zgardă pe Stop, care 
fremăta de nerăbdare. 

— Acum să mergem pe lângă lizieră, în dosul 
copacilor, spuse Summy Skim. Dar nu cumva să dai 
drumul câinelui! 

— Da, domnule Skim, răspunse indianul, dar n-ar fi rău 
să mă ţineţi şi dumneavoastră pe mine. 

Summy Skim zâmbi. În realitate, îi venea şi lui greu 
să se stăpânească. 

Mersul prin pădure era destul de anevoios. Plopii, 
mestecenii şi pinii se înghesuiau unul într-altul, şi 
mărăcinişul des le împiedica înaintarea. Mai trebuiau să 
aibă grijă ca nu cumva să le trosnească sub picioare 
crengile uscate ce acopereau pământul. Zgomotul ar fi 
fost auzit de elani, cu atât mai uşor cu cât nu sufla nici o 
adiere. Soarele, care devenise mai arzător, scălda în 
lumină ramurile neclintite. Nici un ciripit de pasăre nu-ţi 
tulbura auzul, iar din adâncul pădurii nu răzbătea nici 
un zvon. 

Era trecut de nouă când cei doi vânători poposiră la 
mai puţin de trei sute de picioare de locul unde se aflau 
elanii. Unii dintre ei păşteau sau îşi potoleau setea într- 
un pârâu ce ieşea din pădure, alţii, tolăniţi pe iarbă, 
probabil că adormiseră. Turma nu manifesta nici un 
semn de nelinişte. Totuşi, fără doar şi poate că cea mai 
mică alarmă îi va pune pe goană, de bună seamă către 
sud, spre izvoarele lui Porcupine River. 

Summy Skim şi Neluto nu erau ei oameni să-şi 
îngăduie tocmai acum un răgaz, deşi ar fi avut mare 
nevoie de el. De vreme ce se ivise fericitul prilej de a da 
o lovitură straşnică, nu-l vor lăsa să le scape. 

Iată-i, aşadar, cu puşca încărcată, cu degetul pe 
trăgaci, furişându-se printre mărăcini, târându-se de-a 
lungul lizierei. Deşi partida era lipsită de primejdie, dat 

fiind că nu aveau de-a face cu animale de pradă, Summy 
Skim, aşa cum avea să mărturisească mai târziu, nu 
simţise nicicând o asemenea emoție. Inima îi bătea să-i 
spargă pieptul, mâna îi tremura, de-i era teamă că nu va 
putea ţinti bine. 

Într-adevăr, de va pierde prilejul să doboare elanul atât 
de râvnit, nu-i va rămâne decât să moară de ruşine! 

Summy Skim şi Neluto se apropiară fără zgomot prin 
iarbă, unul în urma celuilalt. Câteva minute de înaintare 
târâş îi aduseră la mai puţin de cincizeci de paşi de locul 
unde se opriseră rumegătoarele. Ele se aflau în bătaia 
puştii. Ţinut în lesă de Neluto, câinele gâfâia, dar nu 
lătra. 

Elanii păreau că nu bănuiesc nimic de apropierea 
celor doi vânători. Cei care se aflau întinşi pe iarbă nu 
se ridicară, iar ceilalţi continuară să pască. Totuşi, unul 
dintre ei, un animal foarte frumos, ale cărui coarne se 
desfăşurau asemeni ramurilor unui copac tânăr, îşi 
înălţă capul. Urechile lui fremătară, îşi îndreptă botul 
spre lizieră, 
de parcă ar fi vrut să adulmece aerul ce venea dintr- 
acolo. 

Mirosise oare primejdia şi avea s-o ia la fugă, 
trăgându-i şi pe ceilalţi după el? 

Summy Skim avu o presimţire şi sângele îi năvăli în 
inimă. Dar, liniştindu-se, rosti în şoaptă: 

— Foc, Neluto, amândoi pe unul, ca să fim siguri că nu 
ne scapă! Dintr-odată, se auzi un lătrat puternic şi Stop, 
căruia Neluto îi dăduse drumul ca să-şi ducă puşca la 
umăr, se avântă în mijlocul turmei. 

N-a durat mult. Un stol de potârnichi nu şi-ar fi luat 
mai repede zborul decât au luat-o la fugă elanii. Nici 
Summy Skim, nici indianul n-au mai avut timp să tragă. 

— Blestemat câine! strigă Summy, ridicându-se furios. 

— Ar fi trebuit să-l prind de gât! spuse indianul. 

— Ba chiar să-l sugrumi! întări Summy Skim, ieşit din 
fire. Într-adevăr dacă s-ar mai fi aflat acolo, câinele n-ar 
fi scăpat nezgâlţâit. Dar Stop ajunsese la mai bine de 
două sute de metri când depăşiră vânătorii marginea 
pădurii. Se avântase pe urmele elanilor, astfel că 
zadarnic îşi forţară plămânii strigând după el. 

Turma se îndrepta spre nord cu o iuţeală mai mare 
decât a câinelui, deşi acesta era un animal viguros şi 
sprinten la fugă. Se va mai întoarce în pădure, sau va 

fugi peste câmpie, îndreptându-se spre răsărit? Ar fi fost 
mai bine, pentru că astfel s-ar fi apropiat de Golden 
Mount, al cărui fum se învârtejea la o depărtare de o 
leghe şi jumătate. Dar s-ar putea s-o apuce pieziş, către 
sud-est, în direcţia lui Peal River, 

şi să-şi caute adăpost în primele trecători ale Munţilor 
Stâncoşi. In cazul ăsta vor trebui să-şi ia gândul de la ea. 

— Vino după mine, îi strigă Summy Skim indianului, să 
încercăm să nu-i pierdem din vedere. 

Alergând de-a lungul lizierei, porniră în urmărirea 
turmei aflată atunci la o distanţă de aproape un 
kilometru... Aceeaşi nestăvilită dorinţă, care-l cuprinsese 
pe câine, îi ameţea şi pe ei, împiedicându-i să mai 
judece. 

După un sfert de ceas, Summy Skim încercă o emoție 
puternică. Elanii se opriseră, nehotărâţi parcă în ce 
direcţie s-o apuce. Ce-aveau să facă? Nu puteau 
continua să alerge spre nord, în direcţia oceanului, care 
îi va sili curând să se oprească. Vor cobori din nou spre 
sud-est? în cazul acesta, Summy Skim şi Neluto vor 
trebui să se lase păgubaşi. 

Nu, după câteva clipe de şovăire, elanii se hotărâră să 
se întoarcă în pădure şi să se adăpostească în dosul 
zidului de copaci. Căpetenia turmei străbătu dintr-un 
salt liziera, iar ceilalţi îl urmară. 

— Nici că se putea mai bine! strigă Summy Skim. În 
loc deschis nu ne-am fi putut apropia până la o bătaie de 
puşcă. In pădure, însă, nu le va fi cu putinţă s-o 
zbughească la fel de iute; poate vom izbuti să-i ajungem 
şi de data asta... 

Dacă avea sau nu dreptate, nu era mai puţin adevărat 
că acest raţionament îi va atrage pe vânători într-o 
pădure cu totul străină, căreia nu-i cunoşteau marginile. 

Stop le-o luase înainte. Se năpustise printre copaci. I 
se mai auzea 
încă lătratul, dar pe el nu-l mai zăreau. 

Trupul lui subţire îi îngăduia să se strecoare peste 
tot, alerga acum mai iute decât elanii, pe care coarnele 
rămuroase îi împiedicau să străbată tufele şi lăstărişul. 
în asemenea condiţii s-ar fi putut prea bine să fie răpuşi. 

Înaintând printre crengile stufoase şi călăuziţi doar 
de glasul câinelui, cei doi vânători alergară preţ de două 
ceasuri. Împinşi de o pornire nestăvilită, ei umblau la 
voia întâmplării, afundându-se din ce în ce către vest, 


268 


fără să se întrebe dacă la întoarcere nu le va veni greu 
să nimerească drumul. 

Pe măsură ce se depărtau de lizieră, pădurea se 
rărea. Copacii erau aceiaşi: mesteceni, plopi, pini, dar 
mai depărtaţi unul de altul şi cu pământul de la poalele 
lor mai puţin acoperit de crengi uscate şi de mărăcini. 

Chiar dacă elanii se ţineau nevăzuţi, în orice caz Stop 
nu le pierduse urma. Lătrăturile lui continuau. Părea că 
nu se află prea departe. 

Summy Skim şi Neluto înaintau întruna în adâncul 
pădurii, când, puţin după amiază, glasul câinelui încetă 
să se mai audă. 

Se aflau atunci într-un spaţiu despădurit, în care 
razele soarelui pătrundeau din plin. La ce depărtare de 
lizieră erau? Neavând alt mijloc de apreciere decât 
timpul scurs, Summy Skim socotea că sunt cam la opt 
sau zece kilometri. Aşadar, le rămânea destulă vreme să 
se întoarcă în tabără, după un popas de care amândoi 
aveau mare 
nevoie. Înfometaţi şi rupţi de osteneală, ei se aşezară la 
poalele unui copac. Îşi scoaseră proviziile din tolbe, şi 
cu toate că mâncară cu o poftă grozavă, simțeau totuşi o 
mare părere de rău că nu-şi pot îmbogăţi meniul cu nişte 
friptură de elan. 

După ce-şi potoliră foamea, vânătorii şovăiră o clipă 
asupra direcţiei în care s-o pornească. Ar fi fost înţelept 
din partea lor să ia drumul spre tabără. Dar Summy 
Skim nu părea deloc dispus la aşa ceva. Dacă pentru un 
vânător e neplăcut să se întoarcă cu mâna goală, apoi să 
se întoarcă şi fără câine, asta-i culmea dezonoarei. Or, 
Stop nu se arătase încă. 

— Pe unde o umbla? întrebă Summy Skim. 
— În urmărirea elanilor, desigur, răspunse indianul. 
— E limpede, Neluto. Dar atunci, unde sunt elanii? 

Ca pentru a răspunde acestei întrebări, lătrăturile lui 
Stop răsunară pe neaşteptate, la mai puţin de trei sute 
de stânjeni depărtare. Fără să mai rostească un cuvânt, 
cei doi vânători se avântară în partea de unde se auzea 
lătratul câinelui. 

Surzi la glasul înţelepciunii şi al prevederii, Summy 
Skim şi Neluto alergau din nou de le sfârâiau călcâiele. 

Asta putea să-i târască foarte departe. Într-adevăr, 
acum nu mai fugeau către nord-vest. Elanii se îndreptau 
spre sud-vest, iar înapoia lor Stop se înverşuna să-i 

urmărească, şi înapoia lui Stop veneau stăpânii lui, şi 
mai înverşunaţi decât el. Aceştia se întorceau deci exact 
cu spatele la Golden Mount şi la tabără. 

La urma urmelor, soarele abia începea să coboare 
spre zarea dinspre apus. Dacă vânătorii nu se întorceau 
la ora şase, după cum făgăduiseră, vor fi acolo pe la 
şapte sau opt, atâta tot, adică mult înainte de a se 
înnopta. 

Summy Skim şi Neluto nu zăboviră prea mult cu 
astfel de socoteli. Alergau cât îi ţineau picioarele, fără să 
se gândească la altceva, Iară să încerce măcar să-şi 
cheme câinele. 

Pierduseră orice noţiune a timpului. Nu simțeau nici 
oboseala. Summy Skim uitase până şi unde se află. Vâna 
prin ţinuturile acestea din Nordul îndepărtat, de parcă 
ar fi vânat prin împrejurimile Montrealului. 

O dată sau de două ori, el şi Neluto crezură că sunt 
pe punctul de a izbândi. Câteva coarne se arătaseră pe 
deasupra tufişurilor, la mai puţin de cinci sute de paşi. 
Dar sprintenele animale nu întârziară să se facă 
nevăzute, astfel că nu se ivi prilejul de a li se trimite un 
glonte bine ţintit. 

Se scurseseră mai multe ceasuri în această zadarnică 
urmărire, apoi lătrăturile tot mai îndepărtate ale lui Stop 
dovediră că elanii câştigaseră distanţă. În cele din urmă 
lătrăturile încetară, fie că animalul se afla prea departe, 
fie că, vlăguit de o alergare atât de îndelungată, nu mai 
era în stare să scoată vreun sunet. 

Ajunşi la capătul puterilor, Summy Skim şi Neluto se 
opriră şi se trântiră la pământ, ca nişte butuci. Se făcuse 
ora patru după-amiază. 

— S-a terminat! zise Summy Skim, îndată ce putu să 
vorbească.  Neluto clătină din cap în semn de 
încuviinţare. 

— Unde ne aflăm? continuă Summy. 

Indianul făcu un semn prin care arăta că nu are 
habar, şi privi în jur. 

Cei doi vânători se aflau la marginea unui luminiş 
destul de mare, străbătut de un râu, care fără îndoială 
că se îndrepta spre sud-vest ca să întâlnească vreunul 
din afluenții lui Porcupine River. Soarele îl lumina din 
plin. Mai departe, copacii se înghesuiau unul într-altul, 
de parcă ar fi vrut să-i oprească trecerea. 

— Trebuie să pornim la drum, spuse Summy Skim. 

— Spre tabără, nădăjduiesc, răspunse  Neluto, 
recunoscându-se sleit. 

— Da, fir-ar să fie! exclamă Summy Skim, înălţând din 
umeri. 

— Atunci, la drum! încuviinţă indianul, ridicându-se cu 
greu de jos şi pornind să dea ocol luminişului. 

Nu făcuse nici zece paşi că se şi opri cu ochii aţintiţi 
pe pământ, la picioarele lui. 

— Priviţi, domnule Skim, zise el. 

— Ce-i acolo? întrebă Summy. 

— Foc, domnule Skim. 

— Foc! 

— Sau cel puţin a fost un foc. 

Apropiindu-se şi el, Summy Skim văzu o grămăjoară 
de cenuşă, în faţa căreia indianul rămăsese nemişcat şi 
gânditor. 

— Aşadar, în pădurea asta se află nişte vânători ? 
întrebă Summy. 

— Vânători... sau altceva... răspunse Neluto. 

Summy se aplecase. Privea cu luare-aminte la cenuşa 
suspectă... 

— În orice caz, asta nu-i de ieri, spuse ridicându-se. 
Într-adevăr, cenuşa aceea albă, pe jumătate cimentată 
de umezeală, trebuie că se afla acolo de mai multă 
vreme. 

— Aşa s-ar părea, recunoscu Neluto. Dar uite ceva 
care o să ne lămurească. 

La câţiva paşi de focul stins, privirile scrutătoare ale 
indianului descoperiseră, printre ierburi, un obiect 
strălucitor. Porni degrabă într-acolo, se aplecă şi ridică 
obiectul, scoțând un strigăt de uimire. 

Era un pumnal cu tăişul lat, prins într-un mâner de 
aramă. 

După ce-l privi, Neluto declară: 

— Dacă nu putem cunoaşte exact de când datează 
focul, iată un pumnal care n-a fost pierdut de mai mult 
de zece zile. 

— Aşa-i, răspunse Summy Skim. Nu s-a depus decât un 
strat subţire de rugină şi lama încă mai luceşte. Stă 
căzut în iarbă de puţină vreme. 

Răsucind-o pe toate feţele, Neluto constată că arma 
era de fabricaţie spaniolă. Pe mâner avea gravată 
inițiala M, iar pe lamă numele Austin, capitala statului 
Texas. 

— Deci, acum câteva zile, sau poate câteva ceasuri, în 
luminişul acesta au poposit nişte străini! 

— Şi nu erau indieni, observă Neluto, pentru că 
indienii nu au asemenea arme. 

Summy privea neliniştit în jurul lui. 

— Cine ştie dacă nu cumva se îndreptau spre Golden 
Mount? adăugă el. 

La urma urmelor, asta era cu putinţă. Şi dacă 
bărbatul căruia îi aparţinea acest pumnal făcea parte 
dintr-o ceată numeroasă, o mare primejdie îi ameninţa 
pe Ben Raddle şi pe tovarăşii săi. Poate chiar în clipa 
aceea banda dădea târcoale în preajma estuarului lui 
Mackenzie! 

— Să pornim, spuse Summy Skim. 

— Îndată, răspunse Neluto. 

— Şi câinele? strigă Summy. 

Indianul chemă cu glasul lui puternic, întorcându-se 
în toate direcţiile. Chemarea lui rămase fără răspuns. 
Stop nu se mai arătă. 

Acum nu le mai ardea de vânătoare de elani. Trebuiau 
să se întoarcă grabnic în tabără, pentru ca oamenii să 
fie puşi în gardă şi să se pregătească de apărare. 

— La drum, să nu pierdem mei un minut! porunci 
Summy Skim. 

Chiar în clipa aceea, la trei sute de paşi de poiană, 
răsună o detunătură de armă. 


X 
DEŞERTUL E MAI POPULAT DECÂT S-AR 
CUVENI 


După plecarea lui Summy Skim şi a lui Neluto la 
vânătoarea de elani, Ben Raddle trecuse din nou în 
revistă mersul lucrărilor. Dacă nu se va ivi nimic 
neprevăzut, canalul va fi gata chiar în seara aceea. Nu 
mai rămăsese decât să se dea ultimele lovituri de 
târnăcop în peretele craterului, să se facă spărtura în 
malul stâng al lui Rio Rubber, şi torentul de apă va 
năvăli în măruntaiele lui Golden Mount. 

Aceste uriaşe mase lichide, transformate în aburi de 
focul din adâncuri, vor produce curând o puternică 
presiune care va zvârli în afară materiile eruptive. Fără 
îndoială, acestea vor cuprinde o mare proporţie de lavă, 
de zgură şi alte substanţe nefolositoare, dar în ele vor fi 

amestecate pepitele şi cuarțul aurifer, şi nu vor avea 
altceva de făcut decât să le culeagă, fără să se fi ostenit 
să le extragă. 

Frământarea puterilor subpământene continua să 
crească. Clocotul din măruntaie îşi sporea din zi în zi 
tăria. Se punea chiar întrebarea dacă mai era nevoie ca 
apa să pătrundă în crater. 

— Rămâne de văzut, răspunse Ben Raddle, atunci când 
cercetaşul făcu această observaţie. Nu trebuie să uităm 
că timpul ne este foarte măsurat. E trecut de jumătatea 
lui iulie. 

— Ar fi primejdios să zăbovim mai mult de o lună la 
gurile lui Mackenzie, încuviinţă Bill Stell. Trebuie să ne 
rezervăm trei săptămâni pentru drumul până în 
Klondike, mai ales dacă la întoarcere căruțele vor fi 
zdravăn încărcate. 

— Vor fi, Cercetaşule, de asta să nu te îndoieşti! 

— În cazul acesta, vara va fi pe sfârşite când vom 
ajunge la Dawson City, domnule Raddle. Dacă vom avea 
o iarnă timpurie, s-ar putea să întâmpinăm mari 
neplăceri când vom străbate regiunea lacurilor, în drum 
spre Skagway. 

— Vorbele tale sunt de aur, dragul meu Cercetaş, 
răspunse inginerul în glumă, şi aşa se şi cuvine, de 
vreme ce ne aflăm la poalele lui Golden Mount! Dar fii 
pe pace! M-ar mira dacă în opt zile atelajele noastre nu- 
şi vor relua drumul spre Klondike. 

Ziua trecu ca de obicei, şi, la căderea serii, canalul 
era săpat de 
la un capăt la altul. 

La cinci după-amiază, nici unul dintre cei doi vânători 
nu se arătase pe câmpia de la vest. Ben Raddle nu se 
nelinişti. Summy Skim mai putea întârzia un ceas, fără 
să-şi calce făgăduiala. Totuşi, în câteva rânduri, 
mergând în recunoaştere dincolo de canal, Cercetaşul se 
uită după el. Nu văzu pe nimeni. Nici o siluetă nu se ivea 
la orizont. 

Un ceas mai târziu, Ben Raddle, care începuse să 
încerce o oarecare iritare, îşi spuse că-l va muştrului pe 
vărul său, dar fu silit să se mărginească doar la atât, de 
vreme ce vinovatul nu se arăta. 

La ora şapte, întrucât Summy Skim şi Neluto încă nu 
se iviseră, proasta dispoziţie a lui Ben Raddle se 
transformă în nelinişte care se dublă peste un ceas, 

văzând că hoinarii tot nu s-au întors. 

— S-au lăsat târâţi, spuse el. Nu te poţi bizui deloc pe 
nebunul ăsta de Summy, când are un animal în faţă şi o 
puşcă în mână. Se duce... Se tot duce!... Nimic nu-l 
poate opri... Ar fi trebuit să mă împotrivesc acestei 
vânători. 

— N-o să se întunece înainte de zece, spuse Bill Stell 
pentru a-l linişti pe inginer, şi nu e cazul să ne temem că 
domnul Skim s-ar putea rătăci. Golden Mount se zăreşte 
de departe şi pe întuneric, flăcările lui vor servi la 
nevoie drept far. 

Observaţia nu era lipsită de adevăr. Oricât de departe 
s-ar afla de tabără, vânătorii vor putea zări vulcanul. Dar 
dacă fuseseră victime ale vreunui accident? Dacă nu le 
era cu putinţă să se întoarcă? 

Trecură încă două ceasuri. Ben Raddle nu mai putea 
să stea locului, iar Cercetaşul începuse şi el să-şi piardă 
răbdarea. Soarele avea să coboare sub orizont şi nu va 
mai rămâne decât lumina crepusculară a latitudinilor 
polare. 

Puțin după ora zece, Ben Raddle şi Cercetaşul, din ce 
în ce mai neliniştiţi, ieşiseră din tabără şi umblau pe la 
poalele muntelui, în vreme ce soarele dispărea la 
asfinţit. O ultimă privire aruncată asupra câmpiei îi 
încredința că nu se zărea nimeni. Rămaseră nemişcaţi, 
ascultând cu urechile ciulite, în vreme ce întunericul 
nopţii se aşternea treptat. Din nemărginita câmpie, pe 
cât de pustie pe atât de tăcută, 
nu se auzea nici un zgomot. 

— Ce credeţi că s-a întâmplat, domnule Raddle ? 
întrebă Cercetaşul. Vânătoarea de elani nu-i 
primejdioasă, numai dacă nu cumva domnul Skim şi 
Neluto s-or fi luat la harţă cu nişte urşi... 

— Nişte urşi... sau nişte tâlhari, Bill... Drept să-ţi spun, 
presimt ca li s-a întâmplat o nenorocire. 

Deodată, Bill Stell îl apucă pe inginer de mână. 

— Ascultaţi! spuse el. 

În noaptea din ce în ce mai adâncă, se auzi lătratul 
unui câine. 

— E Stop! strigă Ben Raddle. 

— Nu pot fi departe! adăugă Cercetaşul. 

Lătratul se desluşea tot mai tare, amestecat cu 
scheunături, de parcă animalul ar fi fost rănit. 

Ben Raddle şi însoţitorul său alergară în întâmpinarea 

lui Stop, pe care-l descoperiră la o depărtare de vreo 
două sute de paşi. 

Cîinele se întorcea singur, târându-şi laba şi cu 
coapsa însângerată. Părea la capătul puterilor. 

— E rănit... e rănit... şi singur!... strigă Ben Raddle, cu 
inima tremurând de spaimă. 

Cu toate acestea, Cercetaşul făcu o remarcă. 

— Nu s-ar putea ca Stop să fi fost rănit din greşeală de 
către stăpânul lui sau Neluto? L-o fi lovit vreun glonte 
rătăcit.... 

— Dacă Summy ar fi putut să-i dea îngrijirile cuvenite 
şi să-l ia cu el, atunci de ce n-a rămas cu Summy? 
obiectă Ben Raddle. 

— În orice caz, să ducem câinele în tabără şi să-i 
pansăm rana, spuse Bill Stell. Dacă nu-i prea grav, poate 
că va fi în stare să ne pună pe urmele stăpânului său. 

— Da, răspunse inginerul, vom porni mai mulţi şi bine 
înarmaţi, fără să mai aşteptăm să se lumineze de ziuă, 

Cercetaşul luă câinele în braţe. În zece minute 
ajunseră în tabără. 

Duseră animalul în cort şi-i cercetară cu atenţie rana. 
Părea că nu-i prea gravă. Doar o zgârietură adâncă ce se 
oprea la nivelul muşchilor, fără să fi vătămat vreun 
organ intern. 

Fusese lovit de un glonte, pe care Cercetaşul, 
priceput în acest soi de operaţiuni, izbuti să i-l scoată. 

Ben Raddle apucă glontele şi-l examina cu luare- 
aminte. 

— Glontele nu-i de la Summy, spuse el. E mai mare şi 
nu vine de la o carabină. 

— Aveţi dreptate, încuviinţă Bill Stell. Proiectilul ăsta 
vine dintr-o puşcă cu ţeava lungă. 

— Au avut de-a face cu nişte tâlhari! strigă inginerul. 
Au fost siliţi să se apere!... în timpul luptei Stop a fost 
atins, şi dacă n-a rămas lângă stăpânul său, înseamnă că 
acesta a fost luat cu forţa... sau că a murit, împreună cu 
Neluto!... Ah, bietul meu Summy! Bietul meu Summy! 

Ce-ar fi putut adăuga Bill Stell? Un glonte care nu 
fusese tras de către unul din cei doi vânători, câinele 
care se întorcea singur, toate astea nu îndreptăţeau 
oare temerile lui Ben Raddle? Mai încăpea îndoială că se 
abătuse peste ei o nenorocire? Summy Skim şi tovarăşul 
său ori căzuseră în luptă, ori se aflau în mâinile celor ce- 

atacaseră, de vreme ce nu se arătau. 

Pe la ceasurile unsprezece, Ben Raddle şi Cercetaşul 
hotărâră să-şi înştiinţeze tovarăşii despre această 
situaţie. Îi treziră din somn, şi, în câteva cuvinte grăbite, 
inginerul le spuse că Summy Skim şi Neluto, plecaţi din 
zorii zilei, nu se întorseseră încă. Jane Edgerton tălmăci 
gândul tuturor. 

— Trebuie să pornim, să pornim îndată, zise ea cu glas 
tremurător. Făcură în grabă pregătirile cuvenite. N- 
aveau nevoie să-şi ia cu ei alimente, deoarece caravana 
nu se va îndepărta de Golden Mount, cel puţin la 
primele cercetări. Dar vor fi înarmaţi cu toţii, gata să se 
apere dacă vor fi atacați, sau, la nevoie, să-i elibereze cu 
forţa pe cei doi prizonieri. 

Stop fusese doftoricit cu grijă. Glontele fusese extras 
şi rana bandajată. Cu puterile refăcute, căci era mai ales 
lihnit de foame şi însetat, el îşi, manifestă dorinţa de a 
porni în întâmpinarea stăpânului. 

— Îl vom lua cu noi, spuse Jane Edgerton, iar când va 
osteni îl vom purta în braţe. Poate va izbuti să 
regăsească urmele domnului Skim. 

Dacă cercetările de peste noapte vor rămâne 
zadarnice, ele vor fi reluate a doua zi, şi, de va trebui, 
vor scotoci întreg ţinutul dintre Oceanul Arctic şi cursul 
lui Porcupine River. Nici vorbă despre Golden Mount 
până ce nu-l vor fi regăsit pe Summy Skim sau nu vor fi 
aflat de soarta lui. 

Porniră. În frunte cu Jane Edgerton, Ben Raddle şi 
Bill Stell, care purta câinele în braţe, dădură mai întâi 
ocol muntelui, ale cărui bubuituri înăbuşite făceau să 
tremure pământul. În vârful lui încununat de aburi se 
înălţau limbi de flăcări, foarte lesne de văzut în lumina 
slabă a amurgului. 

Ajunşi la poalele versantului apusean, se opriră să se 
sfătuiască, în ce direcţie să se îndrepte ? N-aveau ceva 
mai bun de făcut decât să se călăuzească după instinctul 
câinelui, pe care Cercetaşul îl lăsase jos. Inteligentul 
animal părea că înţelege ce aşteptau de la el. Începu să 
caute, să adulmece în toate direcţiile, cu botul lipit de 
pământ, schelălăind încet. 

După câteva clipe de şovăială, Stop o porni către 
nord-vest. 

— Când ne-a părăsit azi-dimineaţă, domnul Skim 
apucase mai spre sud, zise Cercetaşul. 

— Să ne luăm după câine, îi răspunse Jane Edgerton. 
Ştie el mai bine ca noi încotro să meargă. 

Vreme de un ceas, micul grup străbătu câmpia în 
această direcţie. Ajunse apoi la liziera pădurii, pe care 
cei doi vânători o trecuseră cu o leghe mai jos. Acolo se 
opri din nou, nehotărât. 

— Ei bine! Ce mai aşteptăm? întrebă Jane puţin cam 
repezit. 

— Să se lumineze, răspunse Bill Stell. Prin desişul 
pădurii n-o să mai vedem nimic. Până şi Stop şovăie. 

Nu, Stop nu şovăia. Dintr-o dată, făcu un salt şi 
dispăru printre copaci, lătrând puternic. 

— După el! strigă Jane Edgerton. 

— Nu. Aşteptaţi, ordonă Bill Stell, oprindu-şi pe loc 
tovarăşii. Să fiţi cu armele pregătite. 

Dar n-au avut nevoie să le folosească. Aproape 
imediat, alergând în urma câinelui, care părea că nu-şi 
mai simte rana, dintre copaci ţâşniră doi bărbaţi, şi, 
după o clipă, Summy Skim se afla în braţele vărului său. 

Primele lui cuvinte au fost: 

— La tabără!... La tabără! 

— Ce s-a întâmplat? întrebă Ben Raddle. 

— Ai să afli, dar acolo... La tabără! Haideţi, când vă 
spun! Călăuziţi de flăcările lui Golden Mount, porniră 
toţi repede la drum. Puțin după unu dimineaţa, ajunseră 
la Rio Rubber. Curând avea să se lumineze, Încă de pe 
acum, răsăritul înflăcăra zarea la nord-est. Înainte de a 
se aduna în cort, Ben Raddle, Jane Edgerton, Cercetaşul 
şi Summy Skim mai priviră o ultimă dată împrejurimile 
lui Golden Mount. In lumina plăpândă a zorilor nu 
văzură nimic neobişnuit. 

Când rămaseră singuri, Summy Skim le istorisi pe 
scurt tovarăşilor săi cele petrecute între şase dimineaţa 
şi cinci după-amiază. Le povesti despre prima urmărire a 
elanilor, continuată fără nici un folos până la prânz. Apoi 
despre cea de-a doua parte a vânătorii, când se auzise 
lătratul câinelui, şi, în sfârşit, despre popasul de la 
marginea luminişului, unde dăduseră de cenuşa unui foc 
stins. 

— Era limpede, adăugă el, că nişte oameni, băştinaşi 
ori străini, înnoptaseră acolo. De altfel, nu era nimic de 
mirare într-asta. 

— Aşa-i, spuse Cercetaşul. Se întâmplă uneori ca 
echipajele de pe baleniere să debarce pe țărm, fără să 

mai vorbim de indienii care mişună pe aici, cât ţine 
vremea frumoasă. 

— Dar, continuă Summy Skim, tocmai când eram pe 
cale să ne întoarcem spre Golden Mount, Neluto a găsit 
printre ierburi această armă. 

Ben Raddle şi Cercetaşul examinară pumnalul şi-şi 
dădură repede seama că era o armă de fabricaţie 
spaniolă. 

— Aspectul acestui pumnal ne-a făcut să bănuim că nu 
fusese pierdut de prea multă vreme. Cât despre litera 
M, care se afla încrustată pe mâner... adăugă Summy. 

— Ea nu vă putea spune nimic, domnule Skim, îl 
întrerupse Cercetașşul. 

— Nu, Bill, dar ştiu înaintea cărui nume trebuie 
aşezată. 

— Care?... întrebă Ben Raddle. 

— Cel al texanului Malone. 

— Malone! 

— Da, Ben. 

— Tovarăşul lui Hunter? stărui Bill Stell. 

— Chiar el. 

— Deci, acum câteva zile ei se aflau acolo? spuse 
inginerul. 

— Şi încă se mai află, răspunse Summy Skim. 

— I-ai văzut dumneata? întrebă Jane Edgerton. 

—  Ascultaţi-mi povestea până la capăt. O să vă 
lămuriţi. Şi Summy Skim urmă astfel: 

— După găsirea pumnalului, eu şi Neluto eram gata să 
pornim, această descoperire fiind destul de 
neliniştitoare, când în apropiere răsună un foc de armă. 
Nu încăpea îndoială că prin pădure se aflau nişte 
vânători, probabil străini, căci indienii nu folosesc 
armele de foc. Dar, oricine ar fi fost, era mai bine să ne 
păzim. Se punea acum întrebarea: lovitura fusese 
destinată unuia dintre elani, dintre cei pe care eu şi 
Neluto îi urmărisem în zadar? Aşa am crezut până în 
clipa când mi-am dat seama că Stop fusese rănit. Era 
limpede că în el se trăsese. 

Ben Raddle îi luă vorba: 

— Şi când l-am văzut că se întoarce fără tine, lovit de 
un glonte străin, abia târându-se, închipuie-ţi ce-am 
simţit!... Şi aşa eram cuprins de o nelinişte cumplită, 
văzând că nu te întorci. Ce altceva puteam să cred, 
decât că Neluto şi cu tine aţi fost atacați şi că în timpul 


278 


atacului ţi-a fost rănit dinele... Ah, Summy, Summy!.. 
Cum sănu mă 
gândesc că eu te târâsem... 

Ben Raddle era adânc mişcat. Summy Skim înţelese 
ce se petrecea în sufletul vărului său, care-şi dădea 
seama de răspunderea ce-i revenea. 

— Ben, dragul meu Ben, spuse el strângându-i mâna 
cu căldură, ce-a fost, a fost! Nu-ţi face nici o mustrare. 
Dacă situaţia s-a înrăutățit, ea nu-i chiar desperată şi 
nădăjduiesc să ne descurcăm... Stai să vezi mai departe. 
Îndată ce am auzit împuşcătura, ce venea dinspre 
răsărit, adică din direcţia în care trebuia să apucăm noi 
ca să ne întoarcem la tabără, ne-am grăbit să părăsim 
luminişul, unde am fi putut fi zăriţi, şi să ne ascundem 
prin mărăcinişul ce-l înconjura. Curând se auziră mai 
multe glasuri. Un grup de oameni înainta chiar spre 
locul unde ne aflam noi. Dar, dacă nu voiam să fim 
văzuţi, voiam în schimb să vedem. Din ce fel de oameni 
era alcătuit grupul? Ce făceau oamenii ăştia, 
la o atât de mică depărtare de Golden Mount? Ştiau 
cumva de existenţa vulcanului şi se îndreptau într-acolo? 
Erau tot atâtea probleme pe care aveam interesul să le 
dezlegăm. Convinşi că necunoscuţii vor înnopta în 
poiană, ne-am vârât într-un tufiş de unde puteam privi în 
voie. Tupilați printre ierburi înalte şi mărăcini, nu 
întâmpinam nici un risc de a fi descoperiţi şi, lucrul cel 
mai de seamă, puteam să privim şi totodată să ascultăm. 
Era şi timpul. Grupul se ivi numaidecât. Era alcătuit din 
vreo patruzeci de persoane, jumătate din ei americani, 
jumătate indieni. Nu ne înşelaserăm. Aveau, într-adevăr, 
intenţia să petreacă noaptea acolo şi începură prin a 
aprinde focul ca să-şi pregătească de mâncare. Nu 
cunoşteam pe nici unul dintre ei. Neluto la fel. Erau 
înarmaţi cu puşti şi revolvere, pe care le puseră jos, la 
poalele copacilor. Nu-şi 
vorbeau unul altuia, sau o făceau atât de încet încât nu-i 
puteam auzi. 

— Dar Hunter... Malone?... întrebă Ben Raddle. 

— Sosiră după un sfert de ceas, răspunse Summy 
Skim, împreună cu un indian şi cu şeful de echipă de pe 
claim-ul 131. Ah, i-am recunoscut bine, şi eu, şi Neluto! 
Da! Pungaşii ăştia se află aproape de Golden Mount, 
însoţiţi de o întreagă şleahtă de aventurieri de aceeaşi 
teapă. 

— Dar ce caută aici? întrebă Cercetaşui. Au aflat ceva 
despre Golden Mount? Ştiu oare că o caravană de 
prospectori a ajuns până aici? 

— Îmi puneam aceeaşi întrebare, dragă Bill, răspunse 
Summy Skim. În cele din urmă am găsit la toate 
răspuns. 

În clipa aceea, Bill Stell le făcu semn să tacă. I se 
păruse că aude un zgomot pe afară, şi, ieşind din cort, 
se duse să cerceteze împrejurimile taberei. 

Pe câmpia întinsă, nici ţipenie de om. Nu se apropia 
nimeni de munte, ale cărui sforăituri reprezentau 
singurele zgomote ce tulburau liniştea nopţii. 

De îndată ce Bill se întoarse şi-şi ocupă din nou locul, 
Summy Skim continuă astfel: 

— Cei doi texani se aşezară la marginea poienii, la 
zece paşi de tufişul în care ne ascunseserăm noi. 
Discutară mai întâi despre un câine pe care-l întâlniseră, 
şi acum îmi dau seama că era vorba de al nostru. «E o 
întâlnire cam ciudată prin pădurea asta, spuse Hunter. 
Nu se poate să fi venit singur, atât de departe de orice 
aşezare». «Fără- 
ndoială că pe aici se află nişte vânători, răspunse 
Malone. Dar pe unde-or fi?... Câinele alerga în direcţia 
asta». Malone întinse în acelaşi timp mâna către răsărit. 
«Eh! strigă Hunter. Cine ne garantează că-s nişte 
vânători? Nu se avântă nimeni atât de departe în 
urmărirea unor rumegătoare sau carnivore». «Ai 
dreptate, Hunter, trebuie să fie pe aici nişte prospectori 
în căutare de noi zăcăminte», încuviinţă Malone. 
«Numai să punem noi mâna pe ele, şi or să vadă ei ce-o 
să le mai rămână!» răspunse Hunter. «Nici cât să-şi 
umple un taler», completă Malone, amestecându-şi 
hohotele de râs cu înjurături groaznice... Urmă o clipă 
de tăcere, apoi cei doi bandiți porniră din nou să 
vorbească, şi astfel am aflat tot ceea ce ne interesa să 
ştim. Hunter şi Malone poposeau pentru a doua oară în 
poiana aceasta. Plecaţi de la Circle City cu două luni şi 
jumătate îi urmă, ei rătăciseră la întâmplare, având 
drept călăuză un indian pe nume Krarak, care ştia din 
auzite de existenţa lui Golden Mount dar nu cunoştea 
exact locul unde se află. După ce făcuseră de pomană un 
ocol mare spre est, urcaseră cu câteva zile înaintea 
noastră pe râul Peel, şi nu încape îndoială că împotriva 
lor fusese silită să 

se apere garnizoana de la fortul Mac Pherson. De la 
fortul Mac Pherson s-au întors către vest şi au ajuns, dar 
mult mai la sud, îi pădurea în care mai sunt şi acum şi în 
care s-au rătăcit. Aşa se face că mai trecuseră cu zece 
zile în urmă prin luminişul în care ne aflam. Cenuşa pe 
care am găsit-o provenea de la focul aprins de ei, şi de 
acolo se ridica fumul zărit de Neluto deasupra copacilor, 
pe când stăteam în vârful vulcanului, cu prilejul 
ultimului nostru urcuş. După primul popas în poiană, 
Hunter şi ciracii săi, prost sfătuiţi de călăuza lor Krarak, 
s-au afundat mai întâi către vest. Bineînţeles, n-au 
descoperit nimic în direcţia asta. În sfârşit, plictisiţi de 
căutări zadarnice s-au hotărât să ia calea întoarsă şi să 
facă o încercare spre răsărit 

la nevoie să parcurgă întregul țărm ca să găsească 
Vulcanul de Aur. Nici acum n-au aflat unde se află 
muntele, dar mă tem că asta e doar o chestiune de ore, 
şi va trebui să luăm măsurile cuvenite. Aceasta a fost 
relatarea lui Summy Skim. 

Ben Raddle, care ascultase fără să-l întrerupă, 
rămase îngândurat. De ce-i era teamă, nu scăpase. 
Francezul Jacques Ledun nu era singurul care ştia de 
existenţa lui Golden Mount. Un indian cunoştea taina şi 
o dezvăluise texanilor. Aceştia nu vor întârzia să se 
lămurească asupra locului unde se afla vulcanul, fără să 
mai fie nevoie 
să străbată tot ţărmul Oceanului Arctic. Îndată ce vor 
păşi dincolo de pădure, îl vor zări, vor vedea fumul şi 
flăcările ce se învârtejea deasupra craterului. Într-un 
ceas vor fi la poalele lui, şi după câteva minute vor 
ajunge la tabăra foştilor lor vecini de la Forty Miles 
Creek. Ce se va întâmpla atunci?... 

— Câţi ziceai că sunt? îl întrebă Ben Raddle pe 
Summy. 

— Vreo patruzeci de oameni înarmaţi. 

— Doi contra unul, rosti Ben Raddle îngrijorat. Jane 
Edgerton interveni cu obişnuita-i vioiciune: 

— Şi ce dacă! Situaţia e gravă, dar nu desperată, cum 
spunea şi domnul Skim adineauri. Dacă ei au avantajul 
numeric, noi îl avem pe cel al poziţiei. Asta face ca sorții 
să fie egali. 

Ben Raddle şi Summy Skim priviră mulţumiţi, cu 
coada ochiului, la tânăra războinică. 

— Aveţi dreptate, Miss Jane, încuviinţă Ben Raddle. Ne 

vom apăra dacă va fi nevoie. Dar mai întâi vom încerca 
să rămânem neobservaţi. 
Cercetaşul clătină neîncrezător din cap. 

— Asta mi se pare cam greu. 

— Să încercăm, răspunse Ben. 

— Fie! admise Bill Stell. Trebuie totuşi să fim 
prevăzători. Ce ne facem dacă ne vor descoperi, dacă 
vom fi siliţi să luptăm, dacă vom fi copleșiți de numărul 
lor? 

Inginerul îl linişti cu un gest. 

— Vom hotări atunci, spuse el. 


XI 
ÎNAINTEA BĂTĂLIEI 


Mai, puteau oare nădăjdui că banda de texani nu va 
descoperi Vulcanul de Aur ? Nu, fiindcă Hunter îl va zări 
de îndată ce va trece de liziera pădurii. De altfel, n- 
aveau ei drept călăuză pe acel Krarak, al cărui nume 
Summy îl auzise rostit? 

Iar odată descoperit Golden Mount, bunul simţ îţi mai 
îngăduia să crezi că Ben Raddle şi ai săi nu vor fi zăriţi ? 
Nici vorbă de aşa ceva. Desigur, trebuiau să încerce să 
se ascundă, dar puteai pune rămăşag o mie contra unu 
că vor fi trădaţi de săpăturile canalului, hărăzit să 
reverse apele din Rio Rubber în măruntaiele vulcanului. 

Din clipa aceea, lupta va fi de neînlăturat. 

Or, banda lui Hunter număra patruzeci de oameni, în 
vreme ce Ben Raddle şi însoțitorii săi nu erau mai mulţi 
de douăzeci şi unu. 

Aşadar, se aflau într-o inferioritate numerică pe care 
îndrăzneala n-o putea compensa. 

Deocamdată n-aveau decât să aştepte. Peste 
patruzeci şi opt de ore, poate chiar mai devreme, Hunter 
se va afla în apropierea lui Golden Mount. 

Să părăsească tabăra de la gurile lui Mackenzie şi să 
se îndrepte spre Klondike, lăsând texanilor locul liber? 
Nici nu se gândeau la una ca asta. Cercetaşul n-ar fi 
putut face o asemenea propunere tovarăşilor săi, iar 
aceştia n-ar fi acceptat-o. 

În calitate de primi ocupanţi, nu erau ei în drept să se 
socotească proprietarii zăcământului vulcanic? Cu 
siguranţă, nu se vor lăsa deposedaţi fără a lupta să şi-l 
apere. 

Nici chiar Summy Skim, înțeleptul Summy, n-ar fi 
îngăduit să bată în retragere. 

Să dai înapoi în faţa acestui Hunter, a cărui purtare 
grosolană din momentul sosirii la Skagway n-o uitase 
încă, după cum nu uitase nici obrăznicia şi reaua lui 
credinţă de pe vremea exploatării claim-urilor 129 şi 
1311... Dimpotrivă, încerca o oarecare mulţumire la 
gândul că va da ochi cu un adversar de care catastrofa 
de pe Forty Miles Creek îl despărţise. Intre ei 
rămăseseră unele lucruri de lămurit, şi, de vreme ce se 
ivea acum prilejul, nu-l va lăsa să-i scape. 

— Îmi închipui că peste câteva ceasuri vom vedea 
banda îndreptându-se spre Golden Mount, îi spuse a 
doua zi Bill Stell lui Ben Raddle, reluând discuţia de 
unde o lăsaseră în ajun... După ce va ajunge la el, 
Hunter se va opri să-şi aşeze acolo tabăra, sau va socoti 
de cuviinţă să ocolească muntele ca să poposească la 
malul lui Mackenzie, cum 
am făcut şi noi? 

— Bill, eu cred că texanii vor dori să urce mai întâi pe 
Golden Mount, pentru a-şi da seama dacă pot aduna 
cuarţ aurifer şi pepite din vârful lui. Asta ar fi mai firesc. 

— Aşa e, încuviinţă Cercetaşul. Dar, după ce se vor 
încredința că nu e cu putinţă să pătrunzi în crater, vor 
coborî. Atunci vor trebui să aleagă. De plecat, nu vor 
pleca înainte de izbucnirea erupției sau înainte ca ea să 
înceteze. În ambele cazuri, vor fi nevoiţi să-şi aşeze 
tabăra. 

— Doar dacă n-or pleca, după cum au venit! strigă 
Summy Skim. Ar fi cea mai înţeleaptă hotărâre din 
partea lor. 

— Poţi fi sigur că n-au s-o ia, spuse Ben Raddle. 

— De altfel, adăugă Cercetaşul, prezenţa câinelui în 
pădure trebuie că le-a dat de bănuit. Vor căuta să vadă 
dacă nu le-au luat-o înainte alţi prospectori la gurile lui 
Mackenzie şi-şi vor îndrepta cercetările până la estuar. 

— În acest caz, răspunse Summy Skim, ne vor 
descoperi repede şi vor încerca să ne alunge. Prin 
urmare, mă voi afla faţă în faţă cu acest Hunter! ...Ei 
bine! Un duel straşnic, după tipicul francez sau cel 
american — îl voi lăsa pe el să aleagă — ar putea pune 
capăt la toată tevatura!... 

Nu se puteau bizui pe o asemenea soluţie. De vreme 
ce texanii erau mai numeroşi, cu siguranţă că se vor 

strădui să tragă foloase de pe urma acestui fapt şi să 
rămână singurii stăpâni ai lui Golden Mount. Trebuiau 
deci să fie pregătiţi să le respingă atacul, şi se luară 
toate măsurile în vederea unei apropiate ciocniri. 

Bill Stell adună oamenii şi materialele dincolo de 
canal. Căruţele şi corturile fură ascunse sub copacii 
presăraţi în spaţiul trapezoidal, mărginit pe o latură de 
acest canal, iar pe celelalte trei laturi de vulcan, ţărmul 
oceanului şi Rio Rubber. Pământul era acoperit acolo de 
nişte ierburi, destul de rare, suficiente însă pentru a 
asigura hrana animalelor timp de câteva zile. Caravana 
se găsea astfel pe un fel de poziţie fortificată, aproape 
cu neputinţă de a fi străpunsă la vest, la nord şi la est, 
canalul alcătuind la sud o linie de apărare pe care 
asediatorii n-o vor trece uşor, sub focul carabinelor, 
când apele râului îl vor umple. 

Se pregătiră armele pentru apărare. Toți oamenii se 
înarmară cu puşti, revolvere şi cuțite, fără să mai punem 
la socoteală faimoasa carabină a lui Summy Skim. 

Se înţelege de la sine că, din această clipă, vânătorii 
renunţară să mai vâneze, deşi pescarii mai pescuiau 
încă, fie în râu, fie prin râuleţele de pe țărm, asta pentru 
a-şi mai economisi proviziile, încă de la primele licăriri 
ale zorilor, Ben Raddle puse să se înalțe un baraj la 
intrarea galeriei subterane, astfel încât aceasta să nu fie 
invadată de ape când se va străpunge malul lui Rio 
Rubber pentru umplerea canalului. Inginerul îşi va 
asigura astfel o linie de apărare şi, totodată, va putea 
declanşa erupția când va crede el de cuviinţă. Mai 
dispuse să se facă nişte găuri pentru mine în peretele 
din fundul galeriei, în care introduseră cu mare grijă 
cartuşele. La nevoie, nu 
le rămânea altceva de făcut decât să aprindă fitilul. 

Pregătirile fiind isprăvite, aşteptau atacul stând la 
pândă. Oamenii se adunaseră în partea cea mai retrasă 
a taberei. Pentru a-i zări, duşmanii trebuiau să înainteze 
până la malul stâng al lui Rio Rubber. 

Cu toate acestea, Ben Raddle, Summy Skim şi 
Cercetaşul trecură în repetate rânduri de cealaltă parte 
a canalului, ca să scruteze câmpia pe o întindere mai 
mare. Dădură chiar un ocol pe la poalele vulcanului. 

Din locul acela, privirea nu era împiedicată decât de 
copacii de la marginea pădurii, situată la o depărtare de 
o leghe şi jumătate. Câmpia era pustie. Nu se arăta nici 


284 


ţipenie de om. Nici spre țărm nu se zărea nimeni. 

— Cu siguranţă că texanii n-au ieşit încă din pădure, 
spuse Cercetaşul 

— Nu se grăbesc deloc, adăugă Summy Skim. 

— Poate că înainte de a porni la treabă vor să-şi dea 
seama ce-i aşteaptă, astfel că nu se vor încumeta până la 
Golden Mount decât noaptea viitoare, răspunse Ben 
Raddle. 

— S-ar putea, încuviinţă Cercetaşul, iar noi vom 
proceda în consecinţă. 

Ziua se sfârşi liniştită şi, împotriva aşteptărilor lui 
Ben Raddle, nici noaptea următoare nu-i tulbură nimeni. 
Summy Skim dormi neîntors, ca de obicei. 

În schimb, Ben Raddle, izbuti cu greu să aţipească. 
Neliniştea şi mânia îi răscoleau sufletul. 

Tocmai când să-şi atingă ţinta, iată că norocul îi 
întorcea spatele! Şi câtă responsabilitate nu-şi asumase, 
responsabilitate căreia îi simţea acum întreaga povară, 
dacă nu va izbuti să ţină piept bandei lui Hunter. Nu era 
el iniţiatorul expediției? Nu-şi îndemnase el tovarăşii să 
pornească în această campanie, care ameninţa să 
sfârşească atât de rău? La drept vorbind, nu-l silise el pe 
Summy Skim să petreacă un al doilea an în această 
regiune pierdută a ţării? 

Pe la cinci dimineaţa, Ben Raddle şi Cercetaşul 
trecură din nou canalul. Se întoarseră fără să fi observat 
nimic deosebit. 

Părea că vremea bună se statornicise şi barometrul 
confirma acest lucru. Adierea răcoroasă, venind dinspre 
larg, mai potolea căldura, temperatura fiind destul de 
ridicată. Această adiere împingea către sud aburii ieşiţi 
din crater, care i se părură inginerului şi lui Bill Stell 
mai puţin groşi şi plini de funingine decât în ajun. 

— Acţiunea vulcanului o fi cumva în descreştere? 
întrebă Ben Raddle. 

— Pe cinstea mea, răspunse Cercetaşul, dacă vulcanul 
se stinge, treaba noastră va fi mult mai uşoară. 

— La fel şi a lui Hunter, răspunse inginerul, în cursul 
după-amiezii, dădu şi Neluto o raită spre câmpie. Era 
însoţit de Stop, care nu mai suferea deloc de pe urma 
rănii. Dacă vreunul din oamenii lui Hunter s-ar fi 
apropiat de poalele muntelui, 
credinciosul animal ar fi ştiut să-i ia urma. 

Pe la ceasurile trei, Ben Raddle, Summy Skim şi 

Cercetaşul priveau malul râului, acolo unde urma să se 
facă spărtura, când, dintr-o dată, intrară în alarmă. 
Dinspre câmpie, unde indianul împreună cu Stop se 
duseseră în recunoaştere, se auziră nişte lătrături. 

— Ce s-o fi întâmplat ? întrebă Cercetaşul. 

— Vreun vânat pe care câinele nostru l-o fi pus pe 
goană, răspunse Ben Raddle. 

— Nu, se împotrivi Summy Skim, n-ar lătra în felul 
acesta. 

— Haideţi! spuse inginerul. 

Nu făcuseră nici o sută de paşi, când îl zăriră pe 
Neluto, alergând cît îl ţineau picioarele. Se grăbiră în 
întâmpinarea lui. 

— Ce se întâmplă, Neluto? întrebă Ben Raddle. 

— Iată-i, răspunse indianul. Sosesc. 

— Toţi? întrebă Bill Stell. 

— Toţi. 

— La ce depărtare sunt? întrebă inginerul. 

— Cam la vreo cinci sute de metri, domnule Ben. 

— Nu te-au văzut? 

__— Nu, răspunse Neluto. Dar eu i-am văzut bine. 
Înaintează uni lângă alţii, cu caii şi căruțele... 

— IÎncotro se duc? 

— Spre râu. 

— Au auzit lătratul câinelui? întrebă Summy Skim. 

— Nu cred. Erau prea departe. 

— La tabără! porunci Ben Raddle. 

După câteva minute, trecuseră toţi patru canalul şi 
ajunseseră alături de tovarăşii lor, la adăpostul 
copacilor. 

Oare, după ce vor ajunge la poalele lui Golden Mount, 
Hunter, Malone şi banda lor se vor opri să-şi aşeze acolo 
tabăra ? Sau, dimpotrivă,îşi vor urma drumul spre 
estuarul lui Mackenzie ? 

Această ultimă soluţie părea mai potrivită. Pentru că 
aveau şi ei nevoie să poposească vreo câteva zile, vor 
căuta un loc unde să nu ducă lipsă de apă de băut. Or, 
nici un râuleţ nu uda câmpia la vest de Golden Mount, şi 
nu se putea ca Hunter să nu ştie că Marele Fluviu se 
varsă în Ocean, la mică depărtare de acolo. Aşadar, 
trebuiau să se aştepte că-l vor vedea îndreptându-se 
către estuar. Şi atunci, cum 
să nu-i atragă atenţia săpăturile canalului şi cum să mai 
nădăjduieşti că nu va descoperi el tabăra de la adăpostul 

copacilor? 

Cu toate acestea, după-amiaza trecu fără să se fi 
produs vreo ciocnire. 

Nici texanii şi nici vreun om de-al lor nu se arătară 
prin împrejurimile lui Rio Rubber. 

— S-ar putea, aşa cum am presupus noi ieri, ca Hunter 
să fi vrut să urce sus, pe munte, înainte de a se 
statornici la poalele lui, zise Jane Edgerton. 

— Într-adevăr, s-ar putea, răspunse Summy Skim. 
Trebuie mai întâi să cerceteze craterul, să se asigure că 
se află în el pepite. 

Observaţia era îndreptăţită şi Ben Reddle încuviinţă 
printr-un semn din cap. 

Oricum ar fi stat lucrurile, ziua se încheie fără ca cei 
din tabără să 
fi primit vizita texanilor. 

Cercetaşul şi tovarăşii săi hotărâră să stea de veghe 
noaptea, pentru a fi gata să răspundă oricărei situaţii. 
Fiecare din ei, pe rând, traversă canalul şi înainta pe 
câmpie, astfel încât să poată observa poalele muntelui. 

Până pe la unsprezece asfinţitul lumină suficient 
pentru a se zări dacă s-ar fi îndreptat cineva spre râu, 
iar peste trei ceasuri urmau să se ivească primele 
licăriri ale zorilor. Nici în cursul acestei nopţi nu se 
produse vreo întâmplare deosebită. La răsăritul soarelui 
situaţia era la fel ca în ajun. 

Această întârziere a atacului întărea părerea lui Ben 
Raddle, împărtăşită apoi de Jane Edgerton. De vreme ce 
texanii nu se arătau, însemna că se hotărâseră să se 
caţere pe munte. 

Dar când va avea loc această escaladare? Iată ce era 
interesant de aflat. Şi cum să supraveghezi vârful 
muntelui fără să te dai de gol? Nici gând s-o apuci spre 
sud, pe câmpie. În direcţia asta n-ai fi putut găsi nici un 
adăpost. Iar dacă o luai spre est, spre braţul principal al 
lui Mackenzie, nici acolo n-ai fi putut să te ascunzi de 
privirile lui 
Hunter şi ale lui Malone, când aceştia vor ajunge pe 
platoul lui Golden Mount. 

Exista un singur post de observaţie de unde puteau 
privi fără să fie văzuţi, când aceştia vor da târcoale 
craterului. Pe malul stâng al râului, în aval de punctul 
stabilit pentru deviația apei, se afla un plâc de 
mesteceni bătrâni, la o depărtare de vreo două sutele 

paşi de pădurea care-i adăpostea acum pe Ben Raddle şi 
ai săi. Intre tabără şi pâlcul de mesteceni, un gard viu 
de arbuşti le îngăduia să umble încoace şi încolo, cu 
condiţia să se târască prin spatele lui. 

Dis-de-dimineaţă, Ben Raddle şi Bill Stell merseră să 
se încredinţeze dacă din locul acela se vedea bine 
creasta muntelui. După cum constataseră chiar de la 
primul urcuş, platoul rotund, care înconjura conul în 
partea de sus, era alcătuit din blocuri de cuarţ şi lavă 
solidificată, pe care puteai călca cu piciorul. Dedesubt, 
coasta muntelui 
cădea vertical, ca un zid, şi tot la fel se prezenta şi 
versantul care dădea spre mare. 

— Locul este minunat, spuse Cercetaşul. Nu ne vor 
vedea nici la venire, nici la întoarcere. Dacă Hunter urcă 
pe platou, cu siguranţă că o să vrea să cerceteze şi 
partea asta, spre estuarul lui Mackenzie... 

— Ai dreptate, încuviinţă Ben Raddle. De aceea va 
trebui să avem mereu un om de-al nostru la pândă. 

— Mai adaug, domnule Ben, că tabăra noastră nu se 
vede de sus, fiind ascunsă de copaci. Vom avea grijă să 
stingem toate focurile, să nu iasă nici un pic de fum. În 
asemenea condiţii s-ar părea că Hunter n-o să ne 
descopere. 

— Ar fi de dorit, răspunse inginerul. În cazul acesta 
îmi reînnoiesc urarea ca, după ce-şi vor da seama că 
nu e posibil să coboare în crater, texanii să se lase 
păgubaşi şi să bată în retragere. 

— Şi dracul să-i călăuzească! strigă Cercetaşul, apoi 
adăugă: Domnule Ben, dacă tot am venit, am să rămân 
eu aici, în timp ce dumneavoastră vă veţi întoarce în 
tabără. 

— Nu, Bill, prefer să rămân eu de pază. Du-te şi 
asigură-i pe toţi că am luat cele mai potrivite măsuri şi 
ai grijă să nu se îndepărteze nici unul din animalele 
noastre. 

— Bine, domnule, răspunse Cercetaşul, şi-i voi spune 
domnului Skim să vină să vă înlocuiască peste două 
ceasuri. 

— Da, peste două ceasuri, încuviinţă Ben Raddle, 
aşezându-se la poalele mesteacănului de unde ţinea 
permanent sub observaţie platoul vulcanului. 

Bill Stell se întoarse deci singur în pădure şi pe la 
orele nouă Summy Skim îşi puse arma în bandulieră, de 

parcă ar fi pornit la vânătoare, şi se duse să-l schimbe 
pe inginer. 

— Nimic nou, Ben? 

— Nimic, Summy. 

— Nici un mitocan n-a venit să se caţăre sus, pe 
stânci ? 

— Nimeni. 

— Ce mi-ar mai plăcea să scot din circulaţie unul sau 
doi! Continuă Summy, arătându-şi carabina încărcată cu 
două gloanţe. 

— De la distanţa asta, Summy? se miră inginerul. 

— Adevărat... e puţin cam prea sus! 

— De altfel, Summy, acum nu se pune problema să fim 
buni ţintaşi. Trebuie să fim prevăzători. Prin scoaterea 
unui om din luptă, banda nu va deveni mai puţin 
primejdioasă. Dar dacă vom izbuti să rămânem 
nedescoperiţi, mai trag nădejde că Hunter şi ciracii lui 
ne vor lipsi de prezenţa lor, după ce vor fi constatat că 
nu-i nimic de făcut. 

Ben Raddle se ridică în picioare, pentru a se întoarce 
la tabără. 

— Ia seama bine, dragă Summy, adăugă el, şi dacă îi 
vei zări pe texani pe platou, aleargă în grabă să ne dai 
de veste, dar ai grijă să nu fii văzut. 

— Ne-am înţeles, Ben. 

— Cercetaşul va veni să te înlocuiască peste două 
ceasuri. 7 

— Sau el, sau Neluto, răspunse Summy Skim. In 
amândoi ne putem încrede. Cât despre Neluto, el are 
ochi de indian şi asta înseamnă mult. 

Ben Raddle era gata să plece, când Summy Skim îl 
apucă de braţ. 

— Aşteaptă, spuse el. 

— Ce se întâmplă? 

— Sus... priveşte! 

Inginerul îşi înălţă privirea spre platoul lui Golden 
Mount. Un bărbat, apoi altul se iviră la marginea crestei. 

— Ei sunt, spuse Summy Skim. 

— Da, Hunter şi Malone! răspunse Ben Raddle, care se 
ascunse degrabă îndărătul copacilor. 

Într-adevăr, erau cei doi texani şi probabil că alţi 
oameni de-ai lor se aflau în spate, pe platou. După ce 
luaseră cunoştinţă de starea craterului, îi dădeau acum 
ocol, cercetând ţinutul din jur. În clipa aceea, tocmai 

priveau spre întinsa reţea hidrografică a deltei lui 
Mackenzie. 

— Ah, pungaşii! şopti Summy Skim. Când te gândeşti 
că am aici două gloanţe pe numele lor, care nu pot 
ajunge până la ei! À 

Ben Raddle rămăsese tăcut. li urmărea cu privirea pe 
cei doi bărbaţi, care fără-ndoială că vor încerca să-i 
răpească Vulcanul de Aur. 

Timp de o jumătate de ceas îi văzu pe texani umblând 
de colo-colo pe platou. Aceştia scormoneau cu privirea 
ţinutul, deosebit de atenţi, aplecându-se din când în 
când pentru a privi la baza vulcanului, în partea dinspre 
estuar. 

Descoperiseră oare tabăra de la poalele muntelui? 
Ştiau ei oare că o altă caravană le-o luase înainte la 
gurile lui Mackenzie? în orice caz, nu încăpea îndoială 
că Hunter şi Malone priveau stăruitor spre Rio Rubber, 
care trebuie să le fi părut foarte potrivit pentru un popas 
de câteva săptămâni. 

Curând li se alăturară încă doi bărbaţi. Unul dintre ei, 
pe care Ben Raddle şi Summy Skim îl recunoscură, era 
şeful de echipă de la 131. Celălalt era un indian. 

— Acesta o fi călăuza care i-a adus până aici? întrebă 
inginerul. 

— E chiar cel pe care l-am văzut în luminiş, răspunse 
Summy Skim. Zărindu-i pe cei patru aventurieri la 
marginea platoului, îi trecu prin minte că dacă li s-ar 
întâmplă să-şi piardă echilibrul, dacă ar cădea de la 
înălţimea de opt sute de picioare, asta ar simplifica mult 
situaţia, ar rezolva-o poate. După moartea căpeteniilor 
sale, era de 
crezut că banda se va împrăştia. 

Dar n-a fost aşa. Din vârful craterului nu s-au prăvălit 
texanii, ci un uriaş bloc de cuarţ care se desprinsese de 
creastă. 

În cădere, acest bloc se ciocni de un colţ de stâncă şi 
se sfărâmă în mai mulţi bolovani ce se prăvăliră printre 
copacii care adăposteau tabăra. 

Summy Skim nu-şi putu stăpâni un strigăt, pe care 
Ben Raddle i-l înnăbuşi punându-i palma peste gură. 

Se aflau oare răniţi printre prospectorii canadieni, 
bombardati astfel? Ben Raddle şi Summy Skim n-aveau 
cum să ştie. Totuşi, din tabără nu se auzi nici un strigăt. 

Dar se întâmplă ca rostogolirea acestui bloc să sperie 

un cal. După ce-şi rupse frâul, animalul se avântă afară 
din pădure, urcă spre canal, îl trecu dintr-un salt şi o luă 
la fugă prin cîmpie. 

De pe vârful lui Golden Mount se auziră nişte 
strigăte. Hunter şi Malone îşi chemau oamenii. 

Vreo cinci sau şase veniră în grabă pe platou şi 
începură să discute cu însufleţire. După gesturile pe 
care le făcea, era limpede că Hunter îşi dăduse seama 
că mai există şi o altă caravană la gurile lui Mackenzie. 
Calul acela nu putuse scăpa decât dintr-o tabără şi 
această tabără se afla acolo, la picioarele lui. 

— Blestemat animal! strigă Summy. 

— Da, răspunse Ben Raddle. Datorită lui am pierdut 
partida... sau, în orice caz, prima manşă. 

Summy îşi mângâie carabina cu privirea şi cu mâna. 

— Urmează s-o jucăm pe a doua, rosti el printre dinţi. 


XII 
ASEDIAŢI 


Tovarăşii lui Ben Raddle şi Summy Skim încă nu ştiau 
că tabăra fusese descoperită. Din locul unde se aflau, la 
poalele lui Golden Mount, nu puteau vedea creasta 
platoului. Nu ştiau nici faptul că Hunter şi câţiva dintre 
ai săi urcaseră muntele şi, ca atare, nu puteau bănui că 
aceştia zăriseră calul scăpat, în urmărirea căruia 
alergase Neluto şi pe care, de altfel, îl prinsese repede. 

Îndată ce ajunseră la tabără, cei doi veri înfăţişară 
situaţia, şi nimeni nu se mai îndoia că vor trebui să ţină 
piept unui atac apropiat. 

— Ne vom apăra, grăi Cercetaşul. N-o să fugim din 
faţa acestor prăpădiţi! 

Un «uraaa!» ieşit din piepturile tuturor îi însoţi 
cuvintele. 

Atacul se va dezlănţui chiar azi? Tot ce se poate. 
Hunter avea interes să grăbească lucrurile. Cu toate 
acestea, neştiind ce forţe i se vor împotrivi, nu va 
acţiona fără oarecare prudenţă. Va căuta să se 
dumirească, înainte de a trece la fapte. Poate că, după 
ce se va încredința că dispune de superioritate 
numerică, va încerca să stea de vorbă, să obţină câştig 
de cauză pe cale paşnică. Totuşi, n-ar trebui să trecem 
cu vederea că până acum nu aflase că are de-a face cu 
vecinii lui de pe Forty Miles Creek. Când va da ochii cu 

fostul său potrivnic, nu se va simţi deloc îndemnat să 
înlesnească o învoială. Conducătorii fireşti ai caravanei 
ţinură degrabă sfat, pentru a hotărî ultimele măsuri de 
apărare. 

Ben Raddle luă cuvântul: 

— Tabăra noastră e foarte bine acoperită, spuse el. 
Într-o parte de Golden Mount, în alta de Rio Rubber, pe 
care Hunter şi oamenii lui nu-l vor putea trece fără să ne 
intre în bătaia carabinelor... 

— Adevărat, domnule Raddle, răspunse Cercetaşul. 
Dar, din păcate, în faţă, între râu şi munte, nu suntem 
apăraţi decât de canal, iar un şanţ, cu o lăţime de şapte- 
opt picioare, n-o să-i împiedice pe asediatori. 

— Sunt de aceeaşi părere, câtă vreme şanţul va fi gol, 
răspunse inginerul, dar va fi mai greu de trecut dacă-l 
vom umple până la refuz. 

— Va trebui să tăiem malul râului şi să-l inundăm! 
exclamă Jane Edgerton. 

— Asta-i şi părerea mea, încuviinţă Ben Raddle. 

— Bine, domnule Raddle, spuse Cercetaşul, aşa să 
facem, dar s-o facem îndată. Mai avem câteva ceasuri 
înainte ca banda să coboare şi să se apropie de tabăra 
noastră... La lucru! 

Bill Stell îşi adună oamenii. Înarmaţi cu unelte, ei 
alergară la mal pe care îl străpunseră în locul din care 
se desprindea canalul. Peste câteva minute apa se 
revărsa năvalnic până la barajul înălţat la intrarea în 
galerie. N 

Acum, orice comunicare cu câmpia era tăiată. In 
vreme ce se executa această lucrare, Summy Skim, Jane 
Edgerton şi Neluto se îndeletniceau cu pregătirea 
armelor. Carabine, puşti, revolvere, chiar şi cuțite, 
pentru cazul că vor trebui să lupte corp la corp. Le 
rămăsese destulă rezervă de praf de puşcă,de gloanţe şi 
de cartuşe, gata făcute. 

— Avem pentru ticăloşii ăştia atâtea gloanţe câte 
merită, şi n-o să facem deloc economie, spuse Summy 
Skim... 

— Eu cred că, dacă-i vom primi cu o rafală zdravănă, 
vor pleca aşa cum au venit, îşi dădu părerea Neluto. 

— Se poate. Dar, de va trebui să ne batem, ţinând 
seama că noi ne aflăm la adăpost, după copaci, în vreme 
ce ei vor fi descoperiţi, de cealaltă parte a canalului, 
diferenţa numerică va fi compensată. Dacă ni s-a ivit 

vreodată prilejul să ochim, apoi acesta este!... Să nu uiţi, 
Neluto. 

— Bizuiţi-vă pe mine, domnule Skim. 

Pregătirile de apărare fiind terminate, nu le mai 
rămânea decât să supravegheze împrejurimile taberei. 
Lăsară doi oameni în partea de sus a canalului, de unde 
puteau să supravegheze toată latura sudică de la poalele 
lui Golden Mount. 

Cu toţii îşi dădeau seama de avantajele poziţiei pe 
care o ocupau. Spaţiul trapezoidal în care era aşezată 
caravana nu avea altă ieşire decât barajul ridicat la 
capătul galeriei, lat numai cât să treacă peste el 
căruțele. Dacă vor fi siliţi să bată în retragere, să le 
cedeze texanilor locul, această punte îngustă le va 
îngădui să iasă în câmpie şi să ajungă la malul stâng al 
lui Rio Rubber. Dacă, dimpotrivă, vor avea interes să 
dea cale liberă apei din canal, pentru a determina 
erupția vulcanului, nimic mai lesne decât să distrugă 
într-o clipă barajul cu ajutorul celor cinci sau şase 
cartuşe împlântate în stâncă, pe care unul şi acelaşi fitil 
le unea de cele aşezate mai înainte în fundul galeriei. 
Ţinând seama că lucrurile ar putea lua o asemenea 
întorsătură, avură grijă să baricadeze această trecere, 
lăsând doar o mică deschidere care va fi astupată 
în clipa când va începe atacul. 

În vreme ce oamenii de pază rămăseseră în exterior, 
ceilalţi luară masa la adăpostul copacilor. Ben Raddle, 
Summy Skim şi Jane Edgerton mâncară împreună cu ei. 
Pescuitul fusese rodnic în ultimele zile, astfel că 
proviziile de conserve erau aproape neatinse. Aprinseră 
focul, care nu mai prezenta acum nici un neajuns de 
vreme ce tot fuseseră descoperiţi, şi fumul se înălţă liber 
printre crengi. 

Prânzul nu le-a fost tulburat nicicum. Sosise timpul să 
fie schimbaţi oamenii de pază şi apropierea tâlharilor tot 
nu fusese semnalată. 

— Oare netrebnicii or fi plănuit să ne încercuiască la 
noapte? spuse Summy Skim. 

— Noaptea abia dacă ţine două ceasuri. Nu pot 
nădăjdui să ne ia prin surprindere, răspunse Ben 
Raddle. 

— De ce nu, Ben ? Doar n-au cum să ştie că suntem în 
stare de alarmă şi că am aflat despre venirea lor la 
Golden Mount. Habar n-au că i-am zărit când erau sus, 

la marginea platoului. 

— Aşa o fi, recunoscu Cercetaşul, dar au văzut calul 
care a fugit. Mai întâi un câine în pădure, apoi un cal pe 
câmpie, e mai mult decât ar trebui ca să-şi dea seama că 
în locul acesta a poposit o caravană. Aşadar, fie în cursul 
după-amiezii, fie noaptea viitoare, trebuie să ne 
aşteptăm că vom da ochii cu ei. 

Pe la ora unu, Bill Stell trecu peste baraj şi ajunse la 
cei doi oameni care vegheau împrejurimile. 

Cât lipsi el, Ben Raddle şi Summy Skim se întoarseră 
la pâlcul de copaci de unde îi zăriseră pe Hunter şi 
Malone pe creasta platoului. 

Din locul acela, fumul vulcanului se vedea foarte bine. 
El se înălța la vreo cincizeci de picioare deasupra 
craterului şi se învolbura cu putere, străbătut de 
neîncetate limbi de foc. Tăria forţelor vulcanice creştea 
în mod vădit. Te mai puteai oare îndoi că se apropia 
clipa erupției ? 

Această alternativă era însă foarte dăunătoare 
planurilor inginerului, într-adevăr, vulcanul şi-ar fi 
revărsat materia auriferă împreună cu lava şi cenuşa, 
iar texanilor nu le-ar fi rămas altceva de făcut decât să- 
şi dea osteneala să o adune. Cum ar fi izbutit Ben 
Raddle să-i împiedice? în tabără, grupul lor avea sorţi de 
izbândă. În câmp descoperit, i-ar fi fost cu neputinţă să 
iasă învingător. Dacă se va dezlănţui 
erupția, aceasta va fi spre folosul lui Hunter şi partida 
va fi pierdută 
pentru totdeauna. 

Inginerul era cu atât mai neliniştit, cu cât îşi dădea 
seama că n-are cum înlătura această primejdie, astfel că 
se întoarse în tabără mai îngrijorat decât plecase. 

În clipa când ajunse acolo, Summy Skim i-l arătă pe 
Cercetaş care alerga în fuga mare. Cei doi îi ieşiră în 
întâmpinare până la baraj. 

— Vin! strigă Bill Stell. 

— Sunt departe ? întrebă inginerul. 

— Cam la o jumătate de leghe, răspunse Cercetaşul. 

— Mai avem timp să pornim în recunoaştere ? 

— Da, zise Bill Stell. 

Trecură împreună canalul şi ajunseră repede la locul 
unde câţiva oameni stăteau de veghe. 

Le era lesne să îmbrăţişeze cu privirea întreaga 
câmpie, fără să fie văzuţi. 

Pe lângă poalele vulcanului banda se apropia în 
rânduri strânse. Trebuie că erau prezenţi cu toţii. Li se 
vedeau ţevile puştilor strălucind în soare. Nu aveau cu 
ei nici cai, nici căruţe. Lăsaseră în urma lor întregul 
material. 

Hunter, Malone şi şeful de echipă mergeau în frunte. 
înaintau cu oarecare teamă, oprindu-se uneori şi 
coborând cu câteva sute de paşi spre câmpie, de unde 
puteau vedea vârful lui Golden Mount. 

— În mai puţin de un ceas vor fi aici, spuse Ben 
Raddle. 

— E limpede că şi-au dat seama unde se află tabăra, 
răspunse Summy Skim. 

— Şi că vin să o atace, adăugă Cercetaşul. 

— De l-aş avea pe Hunter în bătaia puştii, l-aş saluta 
cu un glonte şi m-aş strădui să-l dobor ca pe o rață! 
strigă Summy Skim. 

— La ce bun! se împotrivi Ben Raddle. Nu, să ne 
întoarcem în tabără şi ne purtăm cinstit până la capăt. 

Era lucrul cel mai înţelept. Moartea texanului n-ar fi 
împiedicat atacul care, la urma urmelor, nu era foarte 
sigur. 

Ben Raddle, Summy Skim şi Cercetaşul se întoarseră 
deci la canal, îndată ce trecură, unul după altul, peste 
baraj, deschizătura baricadei fu astupată cu bolovanii 
pregătiţi în acest scop. În acea clipă se tăia orice 
legătură dintre cele două maluri ale canalului. 

Se retraseră toţi cu şaizeci de paşi îndărăt şi se 
regrupară în spatele primilor copaci, unde se aflau la 
adăpost în cazul că se vor folosi armele, ceea ce era mai 
mult ca sigur. Apoi, cu puştile încărcate, aşteptară. într- 
adevăr, mai bine să aştepte până în ultima clipă, să-i 
lase pe bandiți să se apropie şi să nu intervină decât 
dacă vor încerca să treacă peste canal. 

După o jumătate de oră, Hunter, Malone şi însoțitorii 
lor se iviră la cotitura muntelui. Înaintând încet, unii 
apucară pe la poalele lui, ceilalţi se îndreptară către râu, 
coborând pe malul stâng. 

Jumătate din oamenii aceştia erau prospectori,pe care 
Ben Raddle, Summy Skim şi Neluto îi văzuseră lucrând 
pe claim-ul 131 de pe Forty Miles Creek. Cealaltă 
jumătate era alcătuită din douăzeci de indieni, recrutaţi 
de Hunter la Circle City şi la Fort Yukon, în vederea 
campaniei de pe ţărmul Oceanului Arctic. 

Bandiţii se adunară laolaltă când ajunseră la canal, în 
faţa căruia Hunter şi Malone se opriseră. 

Începură amândoi o discuţie cu şeful de echipă, 
discuţie ce părea tare însufleţită, judecind după 
gesturile pe care le făceau. Nu se mai îndoiau că la 
adăpostul copacilor fusese instalată o tabără. Dar ceea 
ce părea că-i descumpăneşte era canalul, care le ridica o 
piedică destul de greu de înlăturat, dacă ar fi izbucnit o 
rafală de gloanţe la o depărtare de şaizeci de paşi. 

La cea dintâi privire îşi dăduseră seama că aşa-zisul 
canal fusese săpat de curând. În ce scop ? Cu siguranţă 
că n-aveau cum să bănuiască, intrarea galeriei fiind 
ascunsă în dosul unei grămezi de crengi. De altfel, cum 
şi-ar fi putut închipui vreodată că galeria era hărăzită să 
reverse apele râului în măruntaiele lui Golden Mount? 

În timpul acesta, Hunter şi Malone umblau în sus şi-n 
jos pe mal, căutând, fără-ndoială, un mijloc de trecere. 
Trebuiau neapărat să înainteze până la pădure, fie 
pentru a lua legătura cu cei ce se aflau în ea, fie pentru 
a se convinge că aceştia părăsiseră locul, ceea ce, la 
urma urmelor, era foarte posibil. 

După câteva minute, şeful de echipă veni lângă ei şi le 
arătă cu mâna barajul, singurul loc prin care se putea 
trece de cealaltă parte a canalului. Se îndreptară toţi 
trei într-acolo. Dar, văzând că baricada nu avea nici o 
deschidere, înţeleseră că pădurea nu fusese părăsită şi 
că dincolo de această barieră vor întâlni o tabără. 

Adăpostiţi de copaci, Hen Raddle şi tovarăşii săi 
urmăreau mişcările bandei. Pricepură că Hunter era pe 
cale să-şi croiască drum, înlăturând  bolovanii 
îngrămădiţi la baraj. Sosise clipa să intre în acţiune. 

— Nu ştiu ce mă împiedică să-i zdrobesc ţeasta!... îl 
am în bătaia puştii... şopti Summy Skim. 

— Nu... să nu tragi, Summy, îl sfătui Ben Raddle, 
împingând în jos arma vărului său. Chiar de-l ucizi pe 
şef, rămân soldaţii. Poate ar fi mai bine să încercăm să 
discutăm cu ei, înainte de a ajunge la împuşcături. Ce 
zici, Cercetaşule? 

— Să încercăm, răspunse Bill Stell, deşi nu-mi fac iluzii 
asupra rezultatului. Dacă asta nu ajută la nimic, nici rău 
nu ne poate face. 

— În orice caz, să nu ne arătăm cu toţii. Hunter nu 
trebuie să afle câţi suntem, grăi Jane Edgerton. 

— Aşa“i, încuviinţă inginerul, doar eu... 

— Şi cu mine, adăugă Summy Skim, care n-ar fi 
consimţit nici în ruptul capului să se ascundă din faţa lui 
Hunter. 

Chiar în clipa în care, la un semn al texanului, câţiva 
dintre oamenii săi se apropiau de baricadă s-o dărâme, 
Ben Raddle şi Summy Skim se iviră la marginea pădurii. 

De îndată ce-i zări, Hunter le făcu semn oamenilor săi 
să se retragă şi toată banda rămase în apărare, cam la 
zece paşi de canal. 

Se apropiară doar Hunter şi Malone cu puştile în 
mână. 

Ben Raddle şi Summy Skim erau şi ei înarmaţi cu 
carabinele, pe care le sprijiniră de pământ. Cei doi 
texani făcură la fel. 

— Eh! strigă Hunter uimit. La naiba, chiar 
dumneavoastră eraţi, domnilor de la o sută douăzeci şi 
nouă! 

— În carne şi oase, răspunse Summy Skim. 

— Nu mă aşteptam câtuşi de puţin să vă întâlnesc la 
gurile lui Mackenzie, continuă texanul. 

— Nu mai puţin decât noi de a vă vedea sosind aici, îi 
răspunse Summy Skim. 

— Asta dovedeşte că memoria dumneavoastră e mai 
slabă decât a mea. Oare nu rămăsese între noi o veche 
răfuială? 

— Ne putem răfui şi aici, tot atât de bine ca şi pe 
claim-ul de pe Forty Milles Creek, îi dădu Summy Skim 
replica. 

— La dispoziţia dumitale! 

Hunter, la care mânia luase locul surprizei, îşi ridică 
iute arma. Summy Skim făcu la fel. 

Prin toată banda trecu un freamăt de nelinişte, pe 
care Hunter îl potoli cu un gest. Înainte de a începe 
lupta era mai bine să cunoască numărul adversarilor, şi 
scormonea în zadar cu privirea spre pădure. Nici un om 
din caravană nu se zărea printre copaci. 

Urmară citeva clipe de tăcere încordată 


Ben Raddle socoti că e cazul să intervină. Înainta până 
la mal. Hunter şi cu el se aflau faţă în faţă, despărțiți de 
canal, în timp ce Malone şi Summy rămăseseră mai în 
spate. 

— Ce doriţi dumneavoastră? întrebă liniştit inginerul. 

— Vrem să ştim ce căutaţi aici, la Golden Mount. 

— Cu ce drept? 

— Iată dreptul meu! răspunse brutal Hunter, izbind 
pămîntul cu patul armei. 

— Iată-l şi pe al meu! făcu Ben Raddle, imitându-l. 
Urmară câteva clipe de tăcere încordată. 

— Vă întreb încă o dată, ce căutaţi aici, la Golden 
Mount? continuă texanul. 

— Ceea ce căutaţi şi voi, răspunse Ben Raddle. 

— Aveţi de gând să exploataţi zăcământul? 

— Da, zăcământul nostru. 

— Vulcanul de Aur nu-i al cuiva anume, e al tuturor! se 
împotrivi Hunter. 

— Nu-i adevărat, răspunse Ben Raddle. Aparține 
primilor ocupanţi. 

— Nu-i de ajuns să-l fi ocupat primul! strigă Hunter. 

— Ce vorbeşti? Şi ce-ar mai trebui? 

— Să fii în stare să-l aperi. 

— Suntem gata s-o facem, declară liniştit inginerul. 

— Pentru ultima oară, continuă Hunter care începuse 
să-şi iasă din fire, vreţi sau nu să ne cedaţi locul? 

— Veniţi să-l luaţi, răspunse Ben Raddle. 

La un semn al lui Malone, izbucniră focuri de armă. 
Dar Ben Raddle şi Summy Skim scăpară neatinşi, 
adăpostindu-se degrabă în pădurice. Înainte de a se 
afunda printre copaci, Summy Skim se întoarse, duse 
puşca la umăr şi ţinti spre Hunter. 

Ferindu-se într-o parte, texanul izbuti să se abată din 
calea glontelui, care-l lovi mortal pe unul dintre oamenii 
lui. 

Împuşcăturile răpăiau din ambele părţi. Dar, 
adăpostiţi în spatele copacilor, tovarăşii lui Ben Raddle 
avură mai puţin de suferit decât asediatorii. Primii s-au 
ales cu câţiva răniţi, în vreme ce printre ultimii au 
existat şi morţi. 

Hunter înţelese atunci că, dacă nu izbuteşte să 
traverseze canalul, banda lui ar putea fi până la urmă 
decimată. Le porunci oamenilor săi să se culce la 

pământ. Pământul aruncat pe maluri alcătuia un fel de 
parapet îndărătul căruia se puteau adăposti, cu condiţia 
de a rămâne întinşi pe jos. Din această poziţie îşi 
îngăduiau iară nici un risc să îndrepte un tir susţinut 
asupra pădurii, de unde nimeni nu putea să 

iasă fără a-şi primejdui viaţa. 

Astfel acoperiţi, la porunca lui Hunter, Malone şi doi 
dintr-ai lor se îndreptară târâş spre baraj. Ajunseră 
teferi, şi, adăpostiţi îndărătul stâncilor baricadei, 
începură să dea la o parte, una câte una, pietrele ce se 
rostogoleau în canal. 

Toată atenţia apărării se îndreptă către acest punct. 
Dacă ar înlătura piedica, dacă banda ar izbuti să ajungă 
la pădurice şi să năvălească în tabără, orice împotrivire 
ar fi zadarnică şi izbânda ar fi de partea superiorității 
numerice. 

Nici unul din gloanţele trase din pădure nu-i atinse pe 
Malone şi oamenii lui. Bill Stell, care voia să-i împiedice 
cu orice preţ să treacă de baraj, spunea că ar trebui să 
se încerce o ieşire şi să se angajeze lupta corp la corp. 

Ben Raddle îl opri. Ar fi fost prea primejdios să 
străbată spaţiul descoperit ce despărţea pădurea de 
canal. Mai bine să-i pună pe Hunter şi pe ai săi într-o 
asemenea situaţie, când, după trecerea baricadei, 
aceştia se vor năpusti asupra taberei. Până atunci, cel 
mai bun lucru pe care-l aveau de făcut era să ţintească 
fără-ncetare asupra 
barajului, răspunzând, totodată, numeroaselor 
împuşcături trase de la parapetul canalului. 

Se scurseră astfel vreo zece minute. Nici unul dintre 
cei care se ocupau de baraj nu fusese atins. Dar îndată 
ce se mări deschiderea, gloanţele începură să 
nimerească în plin. 

Unul dintre indieni fu doborât. Un altul îi luă degrabă 
locul, dar îi împărtăşi soarta. În aceeaşi clipă, un glonte 
tras de Neluto îl nimeri pe Malone în piept. Texanul se 
prăbuşi, iar căderea lui stârni un urlet de spaimă în 
întreaga bandă. 

— Bine, bine, îi spuse Summy Skim lui Neluto, aflat 
lângă el. Straşnică lovitură! Asta zic şi eu lovitură!... Dar 
pe Hunter să mi-l laşi mie, băiete! 

După căderea lui Malone, acesta păru că vrea să 
renunţe la un atac ce nu avea deloc sorţi de izbândă. 
Dacă lucrurile continuau astfel, atacanţii vor sfârşi prin 

a se lăsa ucişi, unul după altul, până la ultimul. Pentru 
că nu voia să-şi pună şi mai mult oamenii în primejdie, 
Hunter dădu semnalul de retragere. Cărându-şi răniții, 
banda se îndreptă spre câmpie, sub ploaia de gloanţe ce- 
i saluta fuga, şi dispăru pe după munte. 


XIII 
SCUTUL LUI PATRICK 


Aşa sfârşi acest prim asalt. Pe Hunter îl costase mai 
mulţi răniţi şi patru morţi, printre aceştia din urmă 
aflându-se şi alter-ego-ul său, Malone. Pentru bandiți 
pierderea era destul de mare. De partea asediaţilor, 
câţiva oameni uşor răniţi de nişte gloanţe rătăcite. Doar 
la atât se reduceau neajunsurile lor. 

Se va repeta această încercare în condiţii mai 
prielnice ? Aveau toate motivele s-o creadă. Dat fiind 
caracterul său răzbunător şi dorinţa-i sălbatică de a 
rămâne stăpân pe Golden Mount, de bună seamă că 
Hunter nu se va recunoaşte înfrânt de la prima ciocnire. 

— În orice caz, netrebnicii au bătut în retragere, spuse 
Cercetaşul. N-au s-o ia de la capăt chiar astăzi. 

— Nu, dar s-ar putea ca la noapte... răspunse Summy 
Skim. 

— Vom sta de veghe, declară Ben Raddle. De altfel, în 
timpul celor două sau trei ceasuri de întuneric, lui 
Hunter îi va fi la fel de greu să străbată canalul ca şi în 
plină zi. Aş zice că nu va îndrăzni, ştiind prea bine că noi 
stăm la pândă. 

— N-ar fi bine să ridicăm din nou barajul? întrebă Jane 
Edgerton. 

— Chiar asta o să şi facem, încuviinţă Bill Stell, care 
chemă câţiva oameni să-l ajute la treabă. 

— Mai întâi să vedem dacă bandiții se întorc în tabăra 
lor, interveni Summy Skim. 

Ben Raddle, Summy Skim, Jane Edgerton, Bill Stell şi 
Neluto, înarmaţi cu carabine, trecură peste baraj şi 
înaintară câteva sute de metri în câmpie. De acolo, 
urmărind poalele muntelui, privirea lor ajungea până la 
locul de popas al texanilor. 

Nu era nici şase după-amiază şi soarele lumina din 
plin. 

La o distanţă de cinci sau şase bătăi de puşcă, Hunter 
şi ciracii lui se îndepărtau agale, deşi ar fi trebuit să se 

teamă că sunt urmăriţi. Pentru o clipă, Ben Raddle şi 
Bill Stell îşi puseră întrebarea dacă n-ar fi cazul să-i 
atace, dar, după ce chibzuiră, socotiră că e mai bine să 
se potolească. Nu trebuia ca texanii să afle cât de mic e 
numărul 

adversarilor. 

Bandiţii se îndepărtau încet pentru că duceau cu ei 
morţii şi răniții. Dintre aceştia din urmă, mulţi nu erau 
în stare să se ţină pe picioare, ceea ce îi întârzia pe 
însoțitorii lor. 

Vreme de aproape un ceas, canadienii le 
supravegheară retragerea, îl văzură pe Hunter cotind pe 
la poalele lui Golden Mount şi dispărând după un 
contrafort, la adăpostul căruia îşi aşezase tabăra. 

Către orele opt se isprăvise cu ridicarea baricadei. 
Rămaseră de pază doi oameni, iar ceilalţi se întoarseră 
în pădurice pentru masa de seară. 

Discuţiile se învârtiră în jurul întâmplărilor de peste 
zi. Înfrângerea lui Hunter nu putea fi socotită un 
deznodământ. Nu se vor afla în deplină siguranţă decât 
după ce banda va părăsi muntele. Câtă vreme texanii 
vor rămâne prin apropiere, trebuiau să se aştepte la 
orice. Dacă erupția se va produce de la sine, vor ajunge 
să-şi dispute cu 
focuri de armă pepitele pe care le va revărsa vulcanul. 

Nimic nu tulbura liniştea înserării. Cu toate acestea, 
nu-şi îngăduiră să pună ceva în gură decât după ce-şi 
luară măsurile de siguranţă cuvenite. Ben Raddle, 
Summy Skim, Cercetaşul şi Neluto se înţeleseră să facă 
pe rând de pază la baraj. Te puteai încrede în vigilenţa 
lor. 

Cele câteva ceasuri de noapte se scurseră într-o 
linişte deplină, la fel ca şi ziua următoare. În zadar se 
duse Cercetaşul de câteva ori până dincolo de canal. Nu 
zări nimic îngrijorător. Oare să fi renunţat Hunter la 
planurile lui? 

Se încheie o nouă etapă fără nici o întâmplare 
deosebită. La răsărit începură să se ivească primele 
licăriri ale zorilor, când dinspre canal răsunară nişte 
împuşcături. Lăsând doi oameni de pază lângă corturi, 
caravana se îndreptă spre marginea pădurii, gata să-i 
ajute pe cei ce stăteau de veghe. 

În clipa aceea, apărarea barajului era asigurată de 
către Cercetaş şi de Neluto. Puteai fi sigur că nici un 

atacant nu izbutise să se strecoare tară ştirea lor. într- 
adevăr, adăpostiţi după bariera de pietre, trăgeau 
amândoi prin nişte crăpături, care le îngăduiau să ţină 
în bătaia puştii malul sudic al canalului. 

Cu toate acestea, părea că tirul lor nu-şi prea nimerea 
ţinta. Atacanţii, care veniseră târâş pe întuneric şi se 
culcaseră acum pe burtă, în spatele taluzului format la 
săpături, erau la adăpost de gloanţe, în orice caz, focul 
lor nu slăbise deloc. 

La ordinul lui Ben Raddle, care, neştiind încotro să 
tragă, socotea că n-are rost să-şi irosească muniţiile, 
caravana se opri îndărătul primului şir de copaci şi 
aşteptă desfăşurarea evenimentelor, cu armele gata de 
luptă. 

Trecu un ceas. De cealaltă parte a canalului focul 
continua pe cât de puternic, pe atât de inofensiv. 
Gloanţele se rătăceau printre crengi fără să le 
pricinuiască asediaţilor nici un rău. 

Deodată, după ce se luminase de ziuă, din spatele 
liniei de apărare izbucniră nişte strigăte, în vreme ce 
împuşcăturile se răriră simţitor. 

Cercetaşul folosi acest moment pentru a ieşi din 
ascunzătoare împreună cu Neluto şi a se alătura 
tovarăşilor săi, străbătând spaţiul descoperit în pas 
alergător. I se încredința îndată conducerea, fiind mai 
nimerit ca oricare altul, datorită experienţei sale. 

Mai întâi, el împărţi caravana în două grupuri. Primul, 
alcătuit din prospectori canadieni, se răspândi de-a 
lungul lizierei pădurii, în aşa fel încât s-o cuprindă în 
întregime şi să asigure apărarea frontului de sud; 
celălalt grup, alcătuit în majoritate de oamenii lui Bill 
Stell, făcu stânga-mprejur şi urcă spre corturi, de unde 
porniseră 
strigătele, cu oamenii despărțiți pe distanţe mari, 
furişându-se fiecare de la un copac la altul. Cercetaşul 
se alătură acestei echipe mobile, iar Ben Raddle, Summy 
Skim şi Jane Edgerton rămaseră printre apărătorii 
canalului. 

Cercetaşul şi însoțitorii săi n-apucară să parcurgă o 
sută de metri către nord, când zăriră în apropiere o 
ceată de şapte călăreţi alergând pe cât le îngăduia 
relieful terenului, cu scopul vădit de a ataca pe la spate 
grupul canadienilor. 

Cercetaşul pricepu uşor ce se întâmplase. De bună 

seamă, în timpul celor treizeci şi şase de ore cât durase 
încetarea focului, texanii se străduiseră să găsească un 
vad pe Rio Rubber, şi, trecând prin el călare în 
întunericul nopţii, izbutiseră să invadeze tabăra pe la 
nord-est, în vreme ce o parte dintr-ai lor abăteau atenţia 
asupra primului front de luptă. 

Socoteala asta se dovedi bună în teorie, dar greşită în 
practică,  înşelându-se asupra numărului real al 
duşmanilor săi, Hunter săvârşise greşeala de a folosi un 
detaşament prea restrâns pentru raidul acesta 
îndrăzneţ. Ce puteau face călăreţii lui, chiar el însuşi, 
împotriva a douăsprezece puşti neiertătoare? 

Nenorocul îşi mai vârâse şi el coada. În loc să ajungă 
într-o tabără părăsită, ceea ce le-ar fi îngăduit s-o 
nimicească fără primejdie şi să cadă apoi pe neaşteptate 
în spatele adversarilor luaţi pe nepregătite, Hunter 
fusese zărit de departe, fără ca el s-o ştie, de către 
santinelele canadiene. Pe de altă parte, caii, împiedicaţi 
printre tufe şi lăstăriş, îi întârziaseră manevrele în loc să 
le uşureze, după cum nădăjduise. 

Aşadar, nu izbuti să grăbească evenimentele şi, până la 
urmă, el fu cel luat pe neaşteptate de întoarcerea 
ofensivă a grupului condus de Cercetaş. 

Acum trebuia să-şi schimbe planul. Drumul către sud 
fiindu-i tăiat, era silit să ia calea-ntoarsă şi să treacă din 
nou prin Rio Rubber, în goana cailor. 

Dar nu avu răgazul necesar. Puştile canadienilor 
începură să răsune printre copaci, şi, de la o distanţă 
atât de mică, puţine gloanţe îşi greşiră ţinta. În câteva 
minute, şase călăreţi, loviți de moarte, căzură din scări; 
trei cai fură ucişi, iar ceilalţi fugiră la voia întâmplării. 
Pentru Hunter asta nu mai însemna o înfrângere, ci un 
adevărat dezastru. 

Ca prin minune, doar el scăpă neatins. Luă degrabă o 
hotărâre. În loc să se ferească din calea gloanţelor, care 
zburau mai repede decât ar fi putut alerga el, se năpusti 
cu îndrăzneală spre adversarii săi, care trebuiră să 
întrerupă focul de teamă să nu se lovească unul pe altul, 
şi, cu riscul de a se zdrobi de vreun trunchi de copac, 
trecu ca o vijelie printre ei. 

Într-o clipă, dispăruse prin frunziş luând-o cu uşurinţă 
înaintea detaşamentului condus de Cercetaş, pornit pe 
urmele lui. Dar înainte de a se socoti scăpat de 
primejdie, îi mai rămânea să străbată linia trăgătorilor 

ce păzeau canalul, apoi, mai departe, distanţa dintre 
marginea pădurii şi câmpie. 

Pe Hunter nu-l îngrijora prea mult gândul la primul 
obstacol. După părerea lui, trăgătorii se aflau atât de 
risipiţi, încât îi va fi uşor să se strecoare printre ei. Dar 
nu la fel stăteau lucrurile cu al doilea. Nu putea să nu-şi 
dea seama cât de greu îi va fi să scape de focul 
carabinelor, mai numeroase decât bănuise, după ce va 
ieşi din pădure şi va înainta în spaţiul descoperit care-i 
urma. 

Mintea lui, bogată în născoceli, se chinuia în zadar să 
găsească o soluţie, când, deodată, tresări plin de 
nădejde. 

Tocmai ajungea la marginea pădurii. Dincolo de 
ultimii copaci, lumina strălucea din plin printre 
trunchiuri. La adăpostul unuia dintre ei, un trăgător din 
grupul canadienilor se apăra de zor... Cu un genunchi la 
pământ, el îşi încărca puşca, ochea, trăgea, apoi încărca 
iar, fără nici o clipă de răgaz, atât de absorbit încât nu-l 
auzise pe 
Hunter, ajuns la mai puţin de zece paşi în spatele lui. 

Acesta îşi înăbuşi un strigăt de triumf, dându-şi 
seama că acest trăgător era o femeie şi că această 
femeie nu era alta decât tânăra călătoare de pe Foot 
Ball. 

Îşi struni calul, apoi, înfigându-i pintenii în burtă, îl 
smuci cu putere, în vreme ce el însuşi se lăsă să alunece 
pe partea dreaptă a şeii, cu capul atârnat, cu mâna 
atingând pământul, după moda cow-boy-lor din Far- 
West. 

Se afla lângă Jane Edgerton şi aceasta nu-i bănuia 
încă prezenţa, în trecere, braţul său apucă fata de 
mijloc, o înălţă ca pe un fulg şi o azvârli de-a latul şeii. 
Hunter îşi continuă apoi cursa lui desperată, apărat de 
acum înainte împotriva gloanţelor de ostaticul ce-l purta 
cu el. 

Simţindu-se smulsă, Jane Edgerton scosese un țipăt 
puternic, care avu drept urmare încetarea focului de 
ambele părţi. Chipuri neliniştite sau curioase se arătară 
printre copaci şi deasupra malului, în vreme ce, pornit în 
galop sălbatic, Hunter ţâşnea afară din pădure şi se 
avânta în spaţiul descoperit de care se temuse atât de 
mult cu câteva minute mai înainte. 

În cele două tabere, nimeni nu înţelegea ce se 

petrece. Americanii se ridicară până la brâu deasupra 
parapetului de apărare, apoi, văzându-l pe Hunter 
îndreptându-se spre ei în goana mare, crezură că-i 
anunţa vreo primejdie nebănuită şi o luară la fugă peste 
câmpie, să se adăpostească după prima ridicătură a 
muntelui. La rândul lor, canadienii ieşiră de-a binelea 
din pădure, într-atât de uimiţi încât nici nu le 

mai trecu prin minte să salute cu câteva focuri de armă 
plecarea duşmanilor. 

Hunter se folosi de zăpăceala generală. Din 
cincisprezece paşi calul îl purtă până la canal pe care-l 
trecu dintr-un salt desperat, urmându-şi apoi cursa 
nebunească peste câmpie. 

Canadienii înţeleseră atunci situaţia şi se avântară 
grămadă spre canal. Dar mai puteau ei trage nădejde că 
vor ajunge din urmă un cal întărâtat, care le-o luase atât 
de mult înainte? 

Doar unul dintre ei rămase la marginea păduricii, 
nevoind să încerce o urmărire cu totul lipsită de sorţi de 
izbândă. Proptit zdravăn pe picioarele lui, ce păreau că 
prinseseră rădăcini în pământ, deplin liniştit, stăpân pe 
el, acesta îşi apucă arma, o duse la umăr, apoi trase cu 
iuţeala fulgerului. 

Îndrăzneţul trăgător nu era şi nu putea fi altul decât 
Summy Skim. Să fi fost oare Summy atât de încrezător 
în dibăcia sa, încât să nu-i fie deloc teamă că, încercând 
să-l lovească pe răpitor, ar putea-o lovi pe Jane 
Edgerton? La drept vorbind, nici nu se gândise la asta. 
Trăsese la întâmplare, fără prea multă atenţie, şăvârşind 
doar o mişcare reflexă. 

Dar, după cum se ştie, Summy Skim nu-şi greşea 
niciodată ţinta. De data aceasta, dăduse o nouă dovadă 
de îndemânare, mai grozavă decât cele de până acum. 
Aproape în aceeaşi clipă cu pocnetul armei, calul lui 
Hunter se clătină greoi şi, fie că texanul fusese silit să 
slăbească hăţurile pentru a-şi restabili echilibrul, fie din 
altă pricină, Jane Edgerton alunecă şi căzu din şa, 
rămânând nemişcată. Calul mai 
făcu încă trei sau patru paşi, după care se prăbuşi ca un 
bolovan, în 
vreme ce Hunter se rostogoli la pământ, apoi rămase 
ţeapăn, 

Această dramă fulgerătoare îi năuci de-a binelea pe 
canadieni. Se lăsă o linişte desăvârşită. Nefiind sigur de 

rezultatul iniţiativei sale, Summy Skim stătea neclintit, 
privind stăruitor peste câmpie. La vreo cincizeci de 
metri dincolo de canal, zăcea Hunter. Era mort sau viu? 
încă nu se ştia. Ceva mai aproape calul său se zbătea în 
ultimele zvâcniri ale agoniei. Gâfiia din greu şi sângele îi 
şiroia pe nări. Şi mai aproape încă, la mai puţin de 
douăzeci de metri de baraj, se afla Jane Edgerton, o 
mică pată pe întinderea nemărginită, Jane Edgerton pe 
care Summy poate că a ucis-o! 

În timpul acesta, văzându-şi căpetenia doborâtă, 
banda lui Hunter ieşise de după munte şi o luase la 
goană într-o totală dezordine. Asta le-a fost de ajuns 
canadienilor ca să-şi recapete sângele rece. O ploaie de 
oţel se abătu asupra tâlharilor, silindu-i să se retragă şi 
să-şi dea seama că de acum înainte nu mai puteau 
înainta pe câmpie. 

Din nefericire, ceea ce era valabil pentru unii era şi 
pentru ceilalţi. Dacă trăgătorii lui Ben Raddle, cărora li 
se alăturaseră şi Cercetaşul cu oamenii săi, erau în stare 
să-i împiedice pe texani să se îndepărteze de vulcan, 
aceştia, la rândul lor, îi puteau opri pe canadieni să 
părăsească parapetul de la marginea canalului 
recucerit. în fapt, câmpia era inaccesibilă ambelor părţi. 

Se părea că nu există soluţie pentru ieşirea din acest 
impas. Canadienii, care nu-şi puteau înălța capul 
deasupra parapetului fără a fi salutaţi cu o grindină de 
împuşcături, deveniseră nerăbdători, astfel că lui Ben 
Raddle îi era teamă ca nu cumva să se săvârşească 
vreun act necugetat. Deşi fusese atât de calm la început, 
Summy Skim era acum cuprins de o puternică nelinişte. 
S-o vadă pe Jane Edgerton zăcând 
ca moartă la mai puţin de treizeci de metri de el şi să 
nu-i poată veni într-ajutor, asta îl înnebunea. Trebuiră 
să-l ţină cu forţa pentru a-l împiedica să alerge la 
baricadă, să arunce jos pietrele şi să înfrunte moartea 
ce-l pândea de cealaltă parte. 

— O s-o lăsăm să moară aşa?... Suntem nişte laşi! 
strigă el, scos din fire. 

— Suntem doar cu capul pe umeri, asta-i tot, îi 
răspunse aspru Ben Raddle. Stai liniştit şi lasă-ne să 
chibzuim. 

Dar, oricât şi-a frământat inginerul mintea lui 
inventivă, n-a izbutit să găsească o rezolvare, şi lucrurile 
păreau că vor rămâne astfel la nesfârşit. 

Patrick fu cel care găsi soluţia. 

Această aşteptare dura de mai bine de un sfert de 
ceas, când îl văzură ieşind din pădure, unde izbutise să 
pătrundă fără a fi văzut de texani. Patrick înainta încet, 
în primul rând fiindcă umbla de-a-ndăratelea, apoi 
fiindcă târa după el un obiect deosebit de greu şi 
stânjenitor, care nu era altceva decât leşul unuia dintre 
caii ucişi puţin mai 
înainte de salvele trase de echipa Cercetaşului. 

Ce plănuise Patrick şi ce avea de gând să facă cu 
calul mort ? Nimeni n-ar fi putut răspunde la această 
întrebare. 

Adăpostiţi după Golden Mount, de cealaltă parte a 
canalului, texanii îl văzuseră şi ei pe uriaş ieşind din 
pădure. 

Ivirea lui stârni un val de urlete sălbatice, însoţit de o 
ploaie de gloanţe. Patrick părea că nu ia seama nici la 
strigăte, nici la gloanţe, înainta cu pas egal, târându-şi 
povara până la baraj, la care izbuti ca prin minune să 
ajungă teafăr. 

Se apucă să-şi croiască un loc de trecere prin 
baricadă, ceea ce dură numai câteva minute, apoi, luând 
calul de picioarele din faţă, îl ridică pe şezut şi, cu o 
singură smucitură, şi-l aruncă pe umeri. 

Cu toată gravitatea situaţiei, tovarăşii irlandezului 
izbucniră în aplauze entuziaste la vederea acestei 
neobişnuite demonstraţii de putere. Deşi mic, calul 
trebuie să fi avut o greutate uriaşă, astfel că fapta lui 
Patrick avea în ea ceva supraomenesc. 

De altfel, nimeni n-ar fi putut spune ce urmărea. Şi 
totuşi, cineva ghicise. 

— Bravo, Patrick! strigă Summy Skim, care, scăpând 
din mâinile paznicilor săi, se ridică în picioare şi, fără a 
lua seama la gloanţele ce şuierau în jurul lui, alergă să-l 
ajute pe uriaş la baraj, pe care acesta tocmai se 
pregătea să-l treacă. 

În această clipă, cele două tabere potrivnice avură 
prilejul să vadă un spectacol neobişnuit. 

Îndoit din şale, purtând pe umeri leşul calului, ale 
cărui picioare din spate se târau pe pământ, Patrick 
trecuse peste baraj cu pas încet, dar sigur, şi, la 
adăpostul lui, trecuse şi Summy Skim. 

Abia păşiră pe câmpie, că îi şi întâmpină un val de 
împuşcături, pornit de după zidul lui Golden Mount, 

dincolo de care texanii nu îndrăzneau să înainteze. Dar 
Patrick, şi în faţa lui Summy, le întorceau spatele. Ce 
puteau face gloanţele lor împotriva scutului lor vârtos? 
Aşadar, nici Summy Skim, nici Patrick nu părură deloc 
speriaţi şi-şi urmară împreună drumul. 

Le-au trebuit doar câteva minute să ajungă până la 
locul unde zăcea la pământ Jane Edgerton. Acolo, 
Patrick se opri, iar Summy Skim se aplecă şi luă fata în 
braţe. Acum trebuiau să se întoarcă, şi întoarcerea 
părea să fie mai anevoioasă decât venirea. În această 
direcţie se vor afla cu faţa la duşmanii cărora le 
întorseseră până atunci spatele, şi scutul lui Patrick 
părea mai puţin sigur. O luară pieziş, pe ocolite, 
lungiră de trei sau patru ori drumul, dar în cele din 
urmă Patrick şi Summy Skim, ducându-şi fiecare povara, 
izbutiră să treacă din nou canalul, în vreme ce texanii 
urlau neputincioşi de furie. 

Ajunşi la baraj, găsiră pe doi dintre tovarăşii lor care 
se târâseră până acolo, prin dosul parapetului. Aceştia 
se grăbiră să astupe gaura croită în baricadă, în timp ce 
salvatorii îşi urmară netulburaţi drumul până la 
marginea pădurii, unde ajunseră nestingheriţi. 

Patrick îşi lepădă acolo ciudatul scut. Abia atunci îşi 
dădură seama cât le fusese de folositor. Mai bine de 
douăzeci de gloanţe izbiseră în plin calul. Aşadar, 
pavăza era de cea mai bună calitate şi nu avea alt defect 
decât măsura ei neobişnuită. 

Între timp, Summy se tot foia pe lângă Jane Edgerton. 
Fata nu părea să aibă nici cea mai mică rană. Fără- 
ndoială, leşinul ei fusese pricinuit doar de izbitura 
căderii. 

Câţiva stropi de apă rece izbutiră s-o trezească. 
Curând, ea deschise ochii şi-şi recapătă cunoştinţa. 
Summy se grăbi s-o ducă la corturi. Putină odihnă îi va fi 
de ajuns ca să se pună pe picioare. 

Între timp, cele două tabere potrivnice rămăseseră pe 
aceleaşi poziţii. Canadienii se aflau tot la marginea 
canalului, de unde carabinele lor îi împiedicau pe texani 
să înainteze pe câmpie. Aceştia, îngrămădiţi după 
peretele muntelui, continuau să-şi ţină în loc adversarii. 
Nu se întrezărea nici o posibilitate care să pună capăt 
situaţiei. 

Astfel se scurse întreaga zi. Urmă înserarea, apoi 
noaptea. 

Întunericul le dădu luptătorilor o oarecare libertate. 
Ben Raddle şi tovarăşii săi se îndepărtară de canal. 
După ce fură lăsaţi trei oameni să-l păzească şi un altul 
de veghe în partea de nord a pădurii, ca să preîntâmpine 
un nou atac dinspre Rio Rubber, ceilalţi se întoarseră în 
tabără, unde, după masa de seară, izbutiră să doarmă 
câteva ceasuri. 

La ivirea zorilor, canadienii erau în picioare, puţin 
cam osteniţi, dar gata de luptă. Îndată ce se lumină, 
toate privirile se îndreptară către sud. 

Se folosiseră oare texanii de întuneric pentru a-i veni 
în ajutor şefului lor? Se schimbase într-un fel oarecare 
situaţia? 

De la poalele lui Golden Mount nu se auzea nici un 
zgomot. Făcând un ocol mare de-a lungul lui Rio 
Rubber, câţiva oameni îndrăzniră să coboare în câmpie, 
astfel încât să poată privi în jurul vulcanului. Constatară 
că poziţia fusese părăsită. 

Nimic nu tulbura liniştea câmpiei, la fel de tăcută pe 
cât era de pustie. Din cele două tabere pe care înserarea 
le învăluise în ajun, la ivirea zorilor nu mai rămăsese 
decât una. Doar calul ucis, aflat la câţiva metri de canal, 
forma o pată întunecată pe verdele crud al câmpiei. 
Păsările de pradă se şi roteau în jurul lui. 

Cât despre Hunter, parcă-l înghiţise pământul. 


XIV 
SE PROVOACĂ EXPLOZIA 


Aşadar, cel de-al doilea atac fusese respins, ca şi 
primul, şi încă mult mai categoric. Dintre canadieni nu 
era nici unul lipsă la apel, în vreme ce trupa agresorilor 
îşi pierduse un sfert din efectiv. 

Deşi situaţia se îmbunătăţise, nu trebuiau să se 
mulţumească doar cu atât. Puterile ce se înfruntau erau 
încă inegale, iar partida nu va fi pe deplin câştigată 
decât după ce se vor curăța împrejurimile de ultimul 
bandit. Până atunci, grija pentru apărare va absorbi în 
întregime atenţia caravanei şi nimeni nu se va putea 
ocupa în siguranţă de prospectare sau de exploatare. 


310 


Ostilitățile se vor sfârşi oare la timpul potrivit? Sau, 
dimpotrivă, vor trebui să-şi irosească puterile în lupte 
fără rost, obţinând victoria abia în pragul iernii, când nu 
le va mai fi de nici un folos? în trei săptămâni vor fi 
nevoiţi să pornească la drum, dacă voiau să scape de 
iarnă, de furtunile, de zăpezile ei, de viscolele, de 
vânturile ei îngheţate, dacă, după ce învinseseră 
vrăjmăşia oamenilor, voiau să se ferească de forţele 
naturii, mai neîndurătoare şi mai sălbatice decât aceştia. 

Dar dacă, pentru a câştiga timp, Ben Raddle va trebui 
să-şi pună în aplicare planul şi să provoace erupția, 
slobozind apa râului în inima vulcanului, câtă vreme 
texanii se mai aflau acolo? Atunci Hunter, stăpân pe 
creasta vulcanului, nu va aduna el singur roadele atâtor 
strădanii? 

Toată ziua de 22 iulie, pe care nu o tulbură nici o 
întâmplare neprevăzută, Ben Raddle se frământă cu 
astfel de întrebări. 

Liniştea aceasta neobişnuită îl uimea la culme. 
Hunter se hotărâse cumva să tărăgăneze lucrurile ? În 
acest caz, îndemnați de apropierea iernii, asediaţii vor fi 
siliţi să iasă în întâmpinarea duşmanilor în câmp deschis 
şi să pună capăt cu orice preţ unor hărţuieli ce nu 
puteau dura la nesfârşit. 

A doua zi dis-de-dimineaţă, după ce trecură canalul, 
Cercetaşul şi Ben Raddle veniră să vadă ce se mai 
întâmplă pe câmp. Acesta era pustiu. Spre pădure nu se 
zărea nici o trupă în marş. Să se fi hotărât Hunter la o 
plecare definitivă? 

— Ce păcat că nu putem urca muntele pe versantul 
dinspre tabără! spuse atunci Bill Stell. Ne-am fi căţărat 
pe cealaltă parte a platoului şi am fi văzut ce pun la cale. 

— Aşa e, Bill, foarte păcat, răspunse Ben Raddle. 

— Credeţi că ar fi vreo primejdie dacă ne-am îndepărta 
de munte câteva sute de paşi? 

— Nici una, Bill, de vreme ce nu se zăreşte nimeni. 
Ceea ce au făcut ieri oamenii noştri, putem face şi noi. 
De altfel, chiar dacă vom fi descoperiţi, vom avea oricum 
timp să ne întoarcem la canal şi să 

Nici Summy Skim, nici Patrick nu părură deloc 
speriați şi-şi urmară împreună drumul 


astupăm baricada. 

— Atunci să mergem, domnule Raddle. Cel puţin vom 
vedea creasta vulcanului. Poate s-o mai fi îngroşat fumul 
şi poate că vulcanul începe să azvârle lavă. 

Se îndepărtară împreună cam un sfert de leghe către 
sud. Nici o schimbare nu se petrecuse la gura craterului, 
de unde ţâşneau vîrtejuri de aburi brăzdaţi de flăcări, pe 
care vântul le înclina spre mare. 

— Nu se va produce astăzi, observă Cercetaşul. 

— Nici mîine, încuviinţă inginerul. De altfel, nici nu-mi 
pare rău. Mai degrabă aş vrea ca erupția să nu aibă loc 
decât după plecarea lui Hunter... dacă are de gând să 
plece! 

— Nu va pleca, spuse Bill Stell, arătând o dâră de fum 
ce se înălța la poalele ultimei ridicături a lui Golden 
Mount. 

— Ai dreptate... sunt tot acolo... Stau ca la ei acasă... 
zise Ben Raddle. Fiindcă noi nu încercăm să-i punem pe 
fugă, vor trage concluzia că nu ne simţim în stare. 

După ce mai scrutară o dată câmpia, se întoarseră în 
tabără. 

Era 23 iulie şi Ben Raddle vedea cu durere cum se 
scurg zilele fără să se ajungă la un deznodământ. 

Peste trei săptămâni, după cum afirmase Cercetaşul, 
va fi foarte târziu să pornească pe drumul spre Klondike, 
unde caravana nu va ajunge înainte de 15 septembrie. 
La această dată, prospectorii care vor să-şi petreacă 
iarna la Vancouver au şi părăsit Dawson City, iar 
ultimele vapoare au pornit în jos, pe Yukon. 

Summy Skim şi Bill Stell discutau adesea această 
problemă, şi tot despre ea vorbiră şi în cursul după- 
amiezii, în vreme ce Ben Raddle se plimba pe marginea 
canalului. 

După ce examina barajul, acesta dădu în lături 
crengile care ascundeau intrarea în galerie şi pătrunse 
până la peretele ce o despărţea de vatra vulcanului. 

Mai controla o dată aşezarea găurilor săpate în şase 
locuri ale acestui perete, în care vârâse el însuşi 
explozibilul. Se încredința că alte şase cartuşe erau bine 
înfipte în baraj şi verifică starea fitilului. Un chibrit 
doar... şi apa va pătrunde într-un şuvoi nestăvilit. 

De n-ar fi fost texanii, chiar azi şi-ar fi încercat 
norocul. De ce să mai aştepte, când timpul îl zorea şi 
erupția părea că nu vrea să se producă de la sine? 

I-ar fi fost de ajuns să pună foc la aceste mine, al 
căror fitil va arde în câteva minute, şi, după o jumătate 
de zi, după două ceasuri, un ceas, sau mai puţin chiar, 
aburii îngrămădiţi îşi vor croi o năvalnică ieşire în afară. 

Ben Raddle stătea gânditor în faţa acestui perete, 
blestemându-şi neputinta de a provoca pe loc 
deznodământul planului său îndrăzneţ. 

Cugetând astfel, trăgea cu urechea la zgomotele ce 
veneau din măruntaiele vulcanului. Huruiturile păreau 
mai accentuate. Crezu chiar că desluşeşte un zgomot de 
stânci care se ciocnesc, de parcă aburii ar fi ridicat 
bolovanii, lăsându-i apoi să cadă. Să fi fost oare semnele 
unei apropiate erupții? 

În clipa aceasta, de afară izbucniră nişte strigăte. Prin 
capătul galeriei se auzi glasul Cercetaşului care striga: 

— Domnule Raddle!... Domnule Raddle! 
— Ce se întâmplă? întrebă inginerul. 
— Veniţi!... Veniţi! răspunse Bill Stell. 

Ben Raddle crezu că banda încerca un al treilea asalt 
şi se grăbi să ajungă la baraj. Acolo îi găsi pe Summy 
Skim şi Jane Edgerton, împreună cu Bill Stell. 

— Ne atacă din nou texanii ? întrebă el. 
— Da! strigă Cercetaşul. Dar ticăloşii nu ne lovesc 
acum nici din faţă, nici din spate, ci de sus! 

Şi mâna lui arătă spre Golden Mount. 

— Priviţi, domnule Ben, adăugă el. 

Într-adevăr, neputându-şi croi drum nici pe la sud, 
nici pe la nord, Hunter şi ai săi renunţaseră la o luptă 
directă şi ticluiseră un plan, în urma căruia grupul lui 
Ben Raddle va fi silit să-şi părăsească tabăra. 

Căţăraţi din nou pe creasta vulcanului, ei 

înconjuraseră conul de sus şi ajunseseră în partea 
platoului cu vederea spre tabăra canadienilor. Acolo, cu 
ajutorul târnăcoapelor şi al răngilor, ridicaseră blocurile 
uriaşe de piatră, bucăţile de stâncă ce se aflau 
îngrămădite cu sutele. Curând, bolovanii fură împinşi 
până la margine şi începură să cadă la vale, frângând şi 
răsturnând copacii, distrugând totul în calea lor. 
Câteva dintre aceste înspăimântătoare proiectile se 
rostogoliră chiar în canal, făcând să ţâşnească apa 
deasupra malurilor. Pentru a se feri de grindina 
ucigătoare, Ben Raddle şi prietenii săi se lipiră de coasta 
muntelui. 

În pădurice nu mai era chip de stat. Tabăra nu se mai 

vedea de sub grămada de bolovani prăvăliţi din vârful 
muntelui, iar locuitorii ei căutaseră adăpost pe malul 
râului, aflat prea departe pentru a primi spărturi din 
avalanşe. Din lucruri nu mai existau decât nişte 
rămăşiţe. Două căruţe fuseseră sfărâmate, corturile 
doborâte şi sfâşiate, uneltele distruse. Trei catâri ucişi 
zăceau la pământ. Cuprinşi de spaimă, ceilalţi trecuseră 
dintr-un salt peste canal şi se împrăştiaseră prin câmpie. 
Era o adevărată catastrofă. 

De sus se auzeau nişte urlete sălbatice, strigătele de 
bucurie ale bandei ce se îndeletnicea cu acest 
nemaipomenit masacru. Rocile se prăvăleau fără 
încetare, izbindu-se uneori în cădere şi spărgându-se în 
bucățele ce se împrăştiau ca o rafală de mitralieră. 

— Au de gând să ne azvârle în cap tot muntele! strigă 
Summy Skim. 

— Ce e de făcut? întrebă Cercetaşul. 

— Nu ştiu ce e de făcut, dar ştiu ce ar fi trebuit să 
facem! Răspunse Summy Skim. Să-i fi trimis lui Hunter 
un glonte, înainte să fi stat cu el la tocmeală! 

Scoasă din fire, Jane Edgerton înălţă din umeri. 

— Astea-s vorbe goale, spuse ea, şi între timp lucrurile 
noastre sunt făcute ţăndări. Curând n-o să mai avem 
nimic, dacă nu salvăm măcar aceste rămăşiţe. Să 
tragem căruțele la râu, unde vor fi la adăpost. 

— Fie, încuviinţă Cercetaşul. Dar după aceea!... 

— După aceea? repetă Jane Edgerton. După aceea ne 
vom duce în tabăra bandiţilor şi-i vom aştepta acolo. [i 
vom ţine în bătaia puştii când vor cobori, iar căruțele lor 
le vor înlocui pe ale noastre! 

Summy Skim avu o privire de admiraţie pentru 
vajnica lor tovarăşă. Planul ei era îndrăzneţ, dar avea 
sorţi de izbândă. Hunter şi complicii săi vor fi în grea 
cumpănă atunci când se vor afla descoperiţi de-a lungul 
coastei lui Golden Mount, sub focul a douăzeci de 
carabine. 

Fără-ndoială că nu se vor mişca din loc decât în clipa 
când vor isprăvi bolovanii. Canadienii vor avea deci timp 
să se strecoare pe la poalele muntelui, fără să fie zăriţi, 
şi să ajungă pe celălalt versant. Dacă s-or afla acolo 
câţiva oameni din bandă, aceştia vor fi doborâţi cu 
uşurinţă; se va aştepta apoi coborârea lui Hunter şi a 
însoţitorilor săi pentru a fi vânaţi ca nişte cerbi sau 
capre negre. 

— Minunat! strigă Summy Skim. Să adunăm oamenii şi 
să trecem peste baraj. Într-o jumătate de ceas vom 
ajunge, în vreme ce ticăloşilor ăstora le trebuiesc cel 
puţin două ceasuri ca să coboare. 

Cu toate că Ben Raddle nu se amestecase în discuţie, 
el o auzise pe Jane Edgerton depănându-şi planul, într- 
adevăr, singurul care părea realizabil şi folositor. 

Dar în clipa în care Summy Skim voi să treacă la 
fapte, vărul său îl opri cu un gest. 

— Există ceva mai bun de făcut, spuse el. 

— Ce anume ? întrebă Summy Skim. 

— Să răspundem bandei lui Hunter după cum merită. 
Avem gata pregătită o armă grozavă. 

— O armă ? repetă Cercetaşul. 

— Vulcanul. Să provocăm erupția! După o scurtă 
tăcere, inginerul continuă: 

— Duceţi-vă la oamenii noştri, mergând pe lângă 
coasta muntelui şi ţărmul mării. Între timp, eu voi 
aprinde fitilul, apoi vă voi ajunge repede din urmă. 

— Rămân cu tine, Ben!... spuse Summy Skim 
strângând mâna inginerului. 

— Nu-i nevoie, răspunse acesta pe un ton hotărât. Nu 
risc nici cea mai mică primejdie. Fitilul e pregătit, ştii 
prea bine, şi nu-mi rămâne decât să-i dau foc. 

Nu mai era cazul să stăruie. Summy Skim, Jane 
Edgerton şi Cercetaşul de îndepărtară ca să ajungă 
lângă restul tovarăşilor lor, aflaţi pe malul lui Rio 
Rubber. îndată, Ben Raddler se făcu nevăzut prin gaura 
ascunsă de crengi. Umblând târâş, el ajunse în mijlocul 
galeriei, apoi, aprinzând fitilul care unea cartuşele din 
peretele de stâncă cu cele de la baraj, se întoarse în 
grabă şi alergă, la rândul său, în direcţia 
oceanului. 

După un sfert de ceas minele începură să explodeze 
cu un zgomot înăbuşit. Părea că muntele se zdruncină 
din temelii. Barajul sfărâmat se împrăştie în mii de 
bucățele, iar apa din canal se năpusti cu furie în galeria 
căscată. Izbutise oare explozia să străpungă şi peretele 
de la capătul celălalt? Croindu-şi drum în afară, aburi 
groşi, plini de funingine, răspunseră la această întrebare 
înainte chiar de a fi fost 
rostită. Da, peretele fusese năruit, de vreme ce prin rana 
primită vulcanul îşi slobozea suflarea înăbuşitoare. 

În aceeaşi clipă, din galerie se auzi un zgomot 

asurzitor: bolboroseli, urlete, şuierăturile apei care se 
ciocnea cu lava şi se transforma în vapori la atingerea 
ei. 

Focul şi apa. Care dintre cele două elemente va ieşi 
biruitor din această luptă titanică ? Dacă focul se va 
stinge, nu va cimenta oare un obstacol peste care apa nu 
va mai putea trece ? Ori, dimpotrivă, apa, care năvălea 
în torente din nesecatul Mackenzie, va fi învinsă de foc 
abia după ce va fi pătruns în miezul vulcanului? 

Aceasta era ultima întrebare nelămurită încă, al cărei 
răspuns avea să fie dat în curând. 

Trecu o jumătate de ceas, apoi un ceas. Apa curgea 
din plin, înfundându-se în galerie, şi împingând aburii, 
dispărea tumultoasă în pântecul muntelui. 

Strânşi cu toţii laolaltă, bine înarmaţi, canadienii se 
refugiaseră dincolo de Rio Rubber, pe ţărmul oceanului. 
Neclintiţi şi  tăcuţi, ei supravegheau îngrijorați 
fenomenul. 

Deodată, pământul fu zguduit de un cutremur şi din 
măruntaiele lui se înălţă un bubuit înfiorător. Apoi, se 
petrecu un lucru foarte ciudat. Spre sud, cât vedeai cu 
ochii, părea că întreaga câmpie se încreţeşte, iar în 
văzduh se ridică o pulbere deasă care întunecă până şi 
discul strălucitor al soarelui. 

Canadienii fură cuprinşi de spaimă. Toţi, până şi cei 
mai curajoşi, simțeau acum ce-i frica, gândindu-se la 
forţa nestăvilită pe care o dezlănţuiseră mâinile lor 
slabe. 

Dar furia vulcanului părea că începe să se 
domolească. Norul de praf cobori la pământ, lăsând iar 
soarele să strălucească. 

Se mai liniştiră. Suspine de uşurare descătuşară 
piepturile  chinuite, inimile îşi  încetiniră bătăile 
nebuneşti. îşi adresară unul altuia zâmbete abia 
schiţate, îndrăzniră să privească în jurul lor. 

Înfăţişarea naturii rămăsese neschimbată. Rio Rubber 
îşi vărsa apele tot în Oceanul Arctic, ale cărui valuri se 
spărgeau necontenit de acelaşi țărm. Golden Mount, 
gigantul lovit în călcâi — cu o rană mică, dar mortală — 
tot îşi mai înălța fruntea împodobită de fum şi flăcări, 
nepăsător la torentul de apă pe care canalul îl revărsa 
fără-ncetare în pântecele lui uriaş. 

Se scurse încă un sfert de ceas, şi, dintr-o dată, fără 
ca nimic s-o prevestească, răsună o explozie asurzitoare. 

O bucată de munte se nărui şi căzu în ocean, făcând 
să se înalțe un val nemaipomenit. În acelaşi timp, din 
crater ţâşni cu zgomot mare o trombă vijelioasă ce se 
înălţă în văzduh la peste cinci sute de metri, un amestec 
de pietre, bucăţi de lavă întărită, de cenuşă, de flăcări şi 
de fum. Din această clipă, bubuiturile urmară una după 
alta. Zguduit de o nouă furie, vulcanul scuipa către cer 
mii de proiectile arzătoare. 

Unele cădeau din nou în gura căscată ce le azvârlise. 
Altele, urmând drumul croit de prima mişcare 
subpământeană, mergeau să se scufunde şuierând în 
valurile Oceanului Arctic. 

— Să mă ierte Dumnezeu, bâigui Summy Skim îndată 
ce-şi recapătă graiul, dar s-ar zice că pepitele noastre se 
duc drept în apă! 

Ben Raddle şi Bill Stell nu făcuseră înaintea lui 
această remarcă doar fiindcă nu erau în stare să 
rostească un cuvânt. Surpriza, ori mai degrabă 
deznădejdea, îi copleşea. 

Să faci tot drumul ăsta, să te iei la luptă cu natura, 
atâtea strădanii, atâtea suferinţe, ca să ajungi la un 
asemenea deznodământ! 

Ben Raddle nu se înşelase. Croind apei cale spre 
miezul vulcanului, provocase erupția, aşa cum plănuise. 
Dar nu-i stătuse în puteri să impună direcţia acestei 
erupții, şi campania lor sfârşea printr-un dezastru. 

De acum înainte, monstrul pe care-l asmuţise nu mai 
asculta de el. Nimic pe lume n-ar fi izbutit să potolească 
erupția ce se dezlănţuia cu furie. Pământul tremura, de 
parcă ar fi fost gata să se crape. Mugetul flăcărilor, 
şuieratul aburilor făceau să vibreze văzduhul. Conul din 
vârf dispăruse după o perdea de fum arzător şi gaz de 
nerespirat. 

Unii dintre bolovanii proiectaţi în aer explodau ca 
nişte bombe şi se împrăştiau în pulbere de aur... 

— Cum mai explodează pepitele noastre!... se văita 
Summy Skim. Toţi priveau înspăimântați la acest 
spectacol înfiorător. 

În clipele acestea nu le mai era gândul la texani, ci 
numai la bogăţiile celui mai minunat zăcământ din lume, 
care se pierdeau fără folos în apele Oceanului îngheţat 
de Nord. 

Ce-i drept, caravana n-avea de ce să se mai teamă de 
Hunter şi banda lui. Surprinşi de neaşteptata erupție, cu 

siguranţă că nu avuseseră timp să se adăpostească. 
Poate că platoul se prăbuşise sub picioarele lor... Poate 
fuseseră înghiţiţi de crater... Ori, azvârliţi poate în 
spaţiu, zăceau acum în adâncul Oceanului Arctic... 

Ben Raddle îşi recapătă primul sângele rece. 

— Veniţi!... Veniţi!, strigă el. 

La acest îndemn, porniră pe malul drept al lui Rio 
Rubber, pe care-l străbătură prin nord, dincolo de canal, 
şi ajunseră în câmpie ocolind pe la poalele lui Golden 
Mount. După douăzeci de minute se aflau în tabăra 
texanilor. 

Văzându-se la rândul lor atacați, cei cinci sau şase 
oameni care rămăseseră acolo de pază o luară la fugă 
spre pădure, în vreme ce caii, înspăimântați de zgomotul 
erupției şi al împuşcăturilor, se împrăştiară prin câmpie. 

Canadienii puseră stăpânire pe tabăra părăsită de 
apărătorii ei, apoi îşi îndreptară privirile spre coastele 
abrupte ale muntelui. 

Erupția ce clocotea în vârful lui îşi desăvârşise opera 
distrugătoare. Din şleahta de pirați nu mai rămăseseră 
decât puţini supraviețuitori, care, pradă unei spaime 
fireşti, coborau în goană povârnişurile lui Golden Mount 
şi-şi dădeau drumul la vale, riscând astfel să-şi rupă 
mâinile şi picioarele. 

Printre ei îl zăriră şi pe Hunter, grav rănit, abia 
târându-se, la vreo sută de metri deasupra câmpiei. 

Cârpele ce-i înfăşurau capul ascundeau probabil 
urmele căzăturii lui de alaltăieri, de pe urma căreia 
leşinase atât de adânc. 

Decimaţi, fără arme, năuciţi, când îşi mai văzură şi 
tabăra ocupată,  nenorociţii făcură un gest de 
deznădejde şi, apucând către nord, încercară să ajungă 
la ţărmul oceanului, de-a lungul căruia urmau să meargă 
până la pădure. 

Dar doi dintre ei, cel puţin, n-au apucat să ajungă 
acolo. 

În clipa în care Hunter, susţinut de doi oameni de-ai 
săi, făcea primii paşi în această direcţie, un bloc uriaş se 
înălţă din craterul înfuriat. Deşi toate proiectilele 
azvârlite de vulcan urmau aceeaşi cale, spre nord, acest 
bloc, numai el, deviat de nişte cauze necunoscute, 
descrise o mare şi puternică parabolă spre sud şi, cu o 
precizie matematică, se năpusti asupra celor trei fugari 
texani. 

Unul dintre ei avu norocul să se ferească în lături. 
Celălalt rămase pe loc şi fu de-a dreptul lipit de pământ. 

În ce-l priveşte pe Hunter, izbit în cap, se răsuci în loc 
şi, alunecând de pe o stâncă pe alta, căzu neînsufleţit la 
poalele muntelui. 

Între timp, luând-o înaintea victimei sale, bolovanul 
continuă să se rostogolească pe povârniş. Apoi viteza lui 
se domoli şi se opri liniştit, ca un slujitor credincios, la 
picioarele lui Ben Raddle. 

Acesta se aplecă. Prin zgârieturile de pe suprafaţa lui, 
datorate ciocnirilor, strălucea o substanţă galbenă, cu 
luciu metalic. Cu inima strânsă de adâncă emotie, 
inginerul îşi dădu seama că bolovanul ce-i pedepsise pe 
vinovaţi era cu totul şi cu totul de aur. 


XV 
JANE EDGERTON, SUMMY SKIM SI 
BEN RADDLE NU MAI PRICEP NIMIC 


Da, aurul acesta, pe care Hunter îl urmărise cu atâta 
înverşunare, soarta nemiloasă i-l dăruise odată cu 
moartea. Şi ce însetat râvnise la preţiosul şi funestul 
metal! Câte crime săvârşite, câte altele plănuite, pentru 
a pune mâna pe nişte parcele aurifere! Şi iată că, printr- 
o ciudată întorsătură a soartei, însuşi aurul venise să 
sfărâme creierul care zămislise gânduri ucigaşe! 

Ben Raddle măsură automat din ochi uimitorul 
proiectil care-l scăpase de duşmanul său şi socoti că 
valoarea lui se ridică la cel puţin o sută de mii de franci. 
Acest bolovan, care-i aparţinea în bună regulă, va 
acoperi din plin cheltuielile expediției, îngăduindu-i 
chiar să acorde câte o mică primă fiecăruia dintre 
îndrăzneţii, dar nenorocoşii exploratori. 

La ce visaseră ei şi cu ce se alegeau! Din 
nemăsuratele comori ale 
vulcanului nu căpătaseră decât această singură mostră! 

Fără-ndoială, atacul texanilor îi încurcase lui Ben 
Raddle planurile. 

Ca să-şi apere caravana, fusese silit să grăbească 
lucrurile. Dar, la urma urmelor, chiar dacă ar fi avut 
libertatea să-şi aleagă ziua şi ceasul, aurul ce zăcea în 
crater tot ar fi fost pierdut pentru el, de vreme ce 
Golden Mount îşi azvârlea spre ocean şuvoiul erupției. 

— Toată nenorocirea constă în faptul că la venirea 

noastră n-am putut intra în craterul vulcanului, trase 
concluzia Cercetaşul, după ce se mai liniştiră spiritele. 

— Aşa e! încuviinţă Summy Skim. Jacques Ledun 
crezuse că e stins, pe când el era doar adormit. S-a 
trezit cu câteva săptămâni prea devreme! 

Într-adevăr, această nefericită întâmplare îl păgubise 
pe Ben Raddle de toate beneficiile campaniei 
întreprinse. Orice i s-ar spune, niciodată nu va izbuti să 
se împace cu gândul acesta. 

— Nu, zău, dragă Ben, fii şi tu un pic mai curajos, mai 
filozof!... Dă-le naibii de vise şi mulţumeşte-te să trăieşti 
fericit în scumpa noastră ţară, de care suntem atât de 
departe de optsprezece luni! 

Ben  Raddle strânse mâna vărului său, apoi, 
străduindu-se să-şi alunge tristeţea, luă din nou cu 
hotărâre conducerea caravanei. 

Trebuiau să-şi reaşeze tabăra dincolo de raza de 
atingere a lavei, chiar dacă aceasta şi-ar fi schimbat 
direcţia de scurgere. De altfel, noul adăpost va fi de 
scurtă durată, întrucât n-aveau de ce să mai zăbovească 
prin ţinuturile hiperboreale. 

După ce aleseră un loc, la doi kilometri în amonte de 
Rio Rubber, începură să se instaleze. Doisprezece 
oameni fură trimişi de cealaltă parte a canalului, cu 
misiunea de a aduna tot ceea ce mai putea fi folosit din 
vechiul material. Alţii încărcară prada cucerită în 
propriile căruţe ale învinşilor. Restul oamenilor porni în 
urmărirea cailor 
fugiţi, dintre care mulţi se lăsară prinşi cu uşurinţă 

Către sfârşitul zilei, noua tabără se afla instalată în 
condiţii destul de bune. 

Noaptea se scurse în tihnă. Alcătuiră o echipă de 
pază, menită să preîntâmpine vreun atac din partea 
supravieţuitorilor bandei împrăştiate, dar liniştea n-a 
fost tulburată decât de glasul puternic al erupției. 

Ce spectacol măreț oferea această erupție în timpul 
celor câteva ceasuri de întuneric! Pulberea de aur, 
încinsă la maximum şi azvârlită cu o putere 
nemaipomenită, se rotunjea ca o cupolă deasupra 
craterului. Dincolo de această boltă de foc, flăcările se 
înălţau urlând până la nori, scăldând într-o lumină 
sinistră ţinutul, până la marginile zării. 

Canalul continua să se scurgă în pământul întărâtat. 
Dacă nu se va ivi nimic să astupe rana tăiată în coasta 

muntelui, oare câte săptămîni şi luni vor mai pătrunde în 
el apele uriaşului estuar? 

— Cine ştie dacă o asemenea inundație n-o să stingă 
până la urmă vulcanul? îi spuse dimineaţa Cercetaşul lui 
Summy Skim. 

— Tot ce se poate, Bill, dar, pentru numele lui 
Dumnezeu, să nu-i spui asta lui Ben! Ar fi în stare să 
aştepte!... Şi totuşi, în crater, n-a mai rămas nimic de 
adunat. 

Summy Skim se neliniştea degeaba. Hotărârea lui 
Ben era luată o dată pentru totdeauna. Se înclina din 
nou înaintea forţelor naturii. Claim-ul 129 înecat sub 
apă, Golden Mount golit în ocean, erau două lucruri 
împotriva cărora n-avea cum să lupte şi, ca atare, se 
încredinţase că n-avea rost să-şi mai bată capul cu ele. 
Aceste două înfrângeri aparţineau trecutului, iar el se 
îndrepta cu hotărâre spre 
viitor. 

Viitorul, cel puţin viitorul cel mai apropiat, însemna 
Dawson City. Şi cine ştie de ce, oraşul acesta, către care 
îşi îndrepta inginerul gândurile, se întruchipa în mintea 
lui într-o cameră de spital, în care o fată blondă rostea 
liniştită cuvinte blânde şi pline de înţelepciune. _ 

Fără-ndoială, era doar o problemă de contrast. În 
neorânduiala generală din jurul lui, rechema, fără să-şi 
dea seama, ca pentru a restabili echilibrul, imaginea 
acestei linişti odihnitoare. 

A doua zi, încă de la cinci de dimineaţă, le împărtăşi 
tovarăşilor săi hotărârea de a porni îndată către sud. Se 
aştepta la împotriviri. Dar nu le află. Nădejdea dispăruse 
şi, odată cu ea, îndrăzneala. Mai mult chiar, suspinară 
toţi cu uşurare aflând că vor apuca pe drumul de 
întoarcere. 

Înainte de a da semnalul de plecare, Ben Raddle şi 
Cercetaşul mai trecură o dată pe la poalele vulcanului. 
Nu cumva erupția azvârlise prin partea asta ceva bucăţi 
de cuarţ aurifer? 

Nu. Blocul care îl ucisese pe Hunter şi venise apoi să 
se rostogolească la picioarele inginerului va rămâne 
singura amintire ce-o vor lua cu ei din Nordul 
îndepărtat. 

Erupția nu-şi schimbase cursul. Toate materiile ei — 
pietre, cenuşă, lavă — se îndreptau spre nord, căzând 
fără-ncetare în ocean, uneori la o depărtare de doi 

kilometri de țărm. Cât despre intensitatea fenomenului, 
acesta nu suferise nici o scădere şi ar fi fost cu 
neputinţă să ajungi pe creasta lui Golden Mount. 

În timp ce Ben Raddle şi Cercetaşul se aflau în 
recunoaştere, Jane Edgerton se apropie de Summy 
Skim, care, întins pe iarbă, trăgea nepăsător din pipă. 
După cum se întâmplase cu puţină vreme în urmă, cu 
prilejul ultimei ascensiuni, tânăra avea un aer 
descurajat, puţin obosit, care o făcea şi mai 
încântătoare. 

— Să mă ierţi, domnule Skim, că nu ţi-am mulţumit 
cum se cuvine, dar abia azi-dimineaţă am aflat cât de 
mult îţi datorez şi de această dată. 

— Cine-i limbutul?... începu Summy Skim, enervat. 

— Patrick mi-a spus tot, îl întrerupse Jane cu blândeţe. 
Ştiu că dacă mă mai aflu în viaţă o datorez în primul 
rând stăpânirii de sine şi îndemânării dumneavoastră, 
apoi curajului de care aţi dat dovadă... Cândva, adăugă 
ea cu un zâmbet slab şi înduioşător, am avut 
înfumurarea să spun că nu vă mai datorez nimic. Azi îmi 
dau seama că asta nu se va întâmpla niciodată. 

— Patrick v-a împuiat astfel capul, domnişoară Jane? 
Răspunse pe ocolite Summy. În cazul acesta, e modest, 
pentru că, în realitate, el a făcut totul. 

— Nu, domnule Skim, stărui Jane cu şi mai multă 
căldură. Cunosc rolul pe care l-a jucat Patrick şi îi 
păstrez în sufletul meu locul pe care-l merită. Dar îl 
cunosc şi pe al dumneavoastră. 

— Al meu?! strigă Summy. Eu am avut rolul unui 
vânător, atâta tot. Un vânător care vede ceva alergând 
în faţa lui... şi trage... E foarte simplu... 

Summy se opri brusc, apoi, făcând pe mâniosul, 
adăugă: 

— La urma urmelor, destul cu toate astea! Nu vreau să 
mai aud vorbind despre ele. 

— Fie, încuviinţă Jane Edgerton, n-o să mai vorbesc... 
Dar mă voi gândi mereu. 

Caravana se puse în mişcare pe la ceasurile opt. 
Inginerul şi Summy Skim păşeau în faţă urmaţi de Jane 
Edgerton, aşezată în brişcă minată de Neluto. Veneau 
apoi căruțele încărcate cu materialul taberei, sub 
conducerea Cercetaşului. 

Hrana le era asigurată din belşug, întrucât 
vânătoarea şi pescuitul le îngăduiseră să facă economii 

de conserve, în săptămânile petrecute la Golden Mount. 
De altfel, vânătorilor nu le vor lipsi pe drum nici 
potârnichile, nici rațele, nici vânatul mare. Şi dacă 
Summy Skim ar avea norocul să doboare, în sfârşit, unul 
din acei faimoşi elani, am putea oare merge până acolo 
încât să spunem că nu-i va părea rău de drumul făcut? 

Vremea era cam nesigură şi lucrul nu era deloc de 
mirare, vara fiind destul de înaintată. Se putea nădăjdui, 
totuşi, că vor ajunge la Dawson City înainte de începutul 
lui septembrie şi că nu vor avea de suferit din cauza 
frigului pe timpul popasurilor de noapte. 

Când se opriră pentru masa de prânz, Golden Mount 
se mai desluşea în zare. Ben Raddle se întorsese şi nu-şi 
mai dezlipea ochii de la vârtejurile de fum ce-i 
încununau creasta. 

— Haide, Ben, haide, îi spuse Summy Skim, aurul se 
preface în fum, ca atâtea alte lucruri de pe lumea asta. 
Să nu ne mai gândim la el. Nu într-acolo trebuie să 
privim, ci în partea cealaltă. 

Şi mâna lui Summy Skim se întinse către sud-est, în 
direcţia dragului şi îndepărtatului Montreal. 

Ben Raddle şi Cercetaşul se sfătuiseră şi aleseseră 
împreună un alt drum pentru întoarcere. În loc să facă 
un ocol spre est, pentru a trece pe la fortul Mac 
Pherson, vor merge în linie dreaptă, spre sud. Astfel 
drumul va fi mult scurtat. În privinţa apei, n-aveau 
de ce se teme că-i vor duce lipsa prin ţinutul acesta 
brăzdat de râuleţe, mai 
ales când se vor afla aproape de izvoarele lui Porcupine 
River. 

La sfârşitul primei zile de mers, atenţia 
conducătorilor fu atrasă de numeroasele crevase ce 
forfecau pământul. Trebuiau să facă mereu ocoluri, ceea 
ce îngreuna simţitor înaintarea. Dacă va stărui acest 
neajuns, vor fi siliţi să apuce la dreapta sau la stânga 
până ce vor da peste un sol potrivit pentru căruţe. 

Din fericire, peste câţiva kilometri situaţia se schimbă 
în bine. Şanţurile mai adânci se răriră. Păreau că se 
adună încet, unul lângă altul, astfel că în curând nu mai 
rămaseră decât puţine crevase mai late, fiecare 
însumându-le pe cele care au contribuit la formarea ei. 

Acest fenomen continuă până la sfârşit, cu o 
exactitate matematică. La şaizeci de kilometri de Golden 
Mount, nu mai exista decât una singură, dar atât de 

mare, încât denumirea de prăpastie i s-ar fi potrivit mai 
bine. Această spărtură, adâncă de cincisprezece metri şi 
lată de şaizeci, cu maluri sfâşiate de parcă ar fi fost 
trase în lături cu putere, mergea de la nord la sud, cu o 
deviere de câteva grade spre vest. Părea că se îndreaptă 
aproape direct spre Dawson City, şi caravana trebuia 
doar să-i urmeze malul de răsărit, pentru a nu se 
îndepărta de o dreaptă geometrică. 

Fireşte, această ciudată întâmplare făcea obiectul 
tuturor discuţiilor. Şanţul uriaş ţinea cât vezi cu ochii, 
mergând în linie absolut dreaptă. După povârnişurile lui, 
pe care nu le înveselea nici cea mai mică tufă de iarbă, 
după marginile bucăţilor de pământ, pe care nu le 
spălase încă nici o ploaie, îţi puteai da seama că trebuia 
să fi luat naştere de curând. Ce putere ar fi fost în stare 
să săvârşească dintr-o lovitură o operă atât de 
gigantică? 

— Golden Mount, îi răspunse Ben Raddle lui Summy 
Skim, care pusese întrebarea. Aceasta este o reacţie 
secundară a vulcanului, înainte de erupția propriu-zisă, 
am simţit, dacă-ţi mai aminteşti, o puternică zguduitură 
seismică, iar la sud orizontul s-a acoperit de praf. Acum 
ştii de unde se înălța praful acela. 

— Atât de departe de munte! exclamă Summy Skim. 

— Nici nu e de mirare, afirmă inginerul. Înainte de a 
intra în erupție, vulcanii provoacă adesea tulburări la 
distanţe cu mult mai mari. Dar totul se linişteşte îndată 
ce presiunea din interior izbuteşte să-şi croiască o ieşire 
destul de mare prin crater. Aşa s-au petrecut lucrurile şi 
aici. 

Trecură de cercul polar pe data de 12 august. Drumul 
acesta era mai scurt, dar mai anevoios, astfel că nu se 
putea depăşi o medie de doisprezece până la 
cincisprezece kilometri pe zi. Cercetaşului îi părea rău 
că nu se întorseseră tot pe drumul care trecea pe la 
fortul Mac Pherson. Din fericire, erau cu toţii sănătoşi. 
Canadienii aceştia puternici, obişnuiţi cu truda, îşi 
păstraseră vigoarea, în ciuda celor mai grele încercări. 

Crevasa cea întinsă, căscată de pe urma frământărilor 
vulcanului, însoțea mereu caravana în retragerea ei 
către sud. Totuşi, la vreo sută de kilometri dincolo de 
cercul polar, păru că se mai îngustează. Malurile se 
apropiau, adâncimea scădea. Dar schimbarea se 
producea foarte încet şi puteai desluşi cu uşurinţă 

această credincioasă tovarăşă de drum, când, la 
cincizeci de kilometri mai departe, ea coti 

mult spre dreapta şi, transformându-se din prăpastie în 
simplă crăpătură, se pierdu în zare către vest. 

Înălţimile ce înconjurau capitala ținutului Klondike se 
iviră la 3 septembrie. Puțin după ora prânzului, se 
opriră, în sfârşit, la intrarea lui Northern Hotel. 

Din această clipă, grupul începu să se împrăştie. 
Patrick şi Neluto se îndreptară spre casa de la marginea 
oraşului, unde socoteau că-l vor regăsi pe prietenul lor 
Lorique. Cercetaşul porni cu oamenii şi cu materialul, la 
care se adăuga şi cel capturat de la Hunter, spre 
depozitul său din Dawson City. Foştii prospectori de la 
claim-uli 
129 se răspândiră prin oraş, în căutare de locuinţă. 

Între timp, Jane Edgerton, Summy Skim şi Ben 
Raddle, pe care toate încercările trăite nu izbutiseră să-i 
facă să uite de cerinţele vieţii civilizate, se consacrau 
unei toalete minuţioase. În ciuda preţurilor piperate din 
Dawson, trecură prin toate: baie, coafor, croitor şi 
croitoreasă, lenjereasă şi lenjer. Către orele trei, se 
regăsiră împreună, odihniţi, învioraţi, schimbaţi, în hol 
la Northern Hotel. 

În vreme ce Jane, nerăbdătoare să-şi îmbrăţişeze 
verişoara, se îndrepta în grabă spre spital, Ben şi 
Summy merseră la birourile Companiei Anglo-American 
Transportation and Trading, unde, înainte de plecare, îşi 
depuseseră fondurile rămase. Trebuiau să se gîndească 
la problema banilor. Oricât ar fi valorat bolovanul 
azvârlit 
de Golden Mount, erau pentru un timp în mare lipsă de 
bani. 

Summy prezentă la ghişeu un cec pe care 
funcţionarul îl luă cu un aer nepăsător, dar care se 
transformă într-un aer îngrozit după ce-şi aruncă ochii 
peste numele semnatarilor. Ghişeul se închise îndată cu 
un pocnet sec, apoi, în dosul obloanelor se auzi un 
zgomot de du-te-vino, despre care cei doi veri nu ştiau 
ce să mai creadă. 

Aşteptând îndeplinirea formalităţilor cuvenite pentru 
plată, ce se executau la adăpost de privirile neiniţiaţilor, 
cei doi veri se duseră la un alt ghişeu ca să depună 
blocul de aur pe care li-l trimisese Golden Mount în 
împrejurări atât de dramatice. Când dădu cu ochii de 

neobişnuita pepită, recepţionerul de metale preţioase nu 
vădi aceeaşi mândră indiferenţă pe care o arătase 
colegul său de la conturi curente. 

Dimpotrivă, prin vioiciunea gesturilor, el îşi arătă 
uimirea pricinuită de această minunată mostră a 
bogățiilor miniere. Într-adevăr, bolovanul era foarte 
frumos. Curăţat, lustruit, eliberat de cea mai mică 
fărâmă de materie străină, strălucea în veşmântul său 
galben, reflectând lumina zilei prin mii de fațete. 

După ce-şi exprimă îndeajuns admiraţia, 
reprezentantul lui Trading (Company procedă la 
cântărire, apoi la un calcul rapid. 

— Douăzeci de mii cinci sute treizeci şi doi de dolari şi 
cincizeci de cenți, spuse el. 

Ben Raddle încuviinţă printr-un gest. 

— În contul domnilor?... întrebă funcţionarul, cu pana 
pregătită de scris. 

— Summy Skim şi Ben Raddle, completă inginerul. 

Ca şi mai înainte, ghişeul se închise cu un zgomot sec 
şi îndărătul obloanelor se auzi acelaşi du-te-vino care 
stârnise şi adineauri curiozitatea celor doi veri. 

Se scurseră câteva minute. Nerăbdător din fire, Ben 
Raddle începu să se întrebe cu glas tare dacă nu cumva 
îşi băteau joc de el, când un funcţionar, ce părea să fie 
mai mare în grad, străbătu încăperea şi veni să-i roage 
pe domnii Summy Skim şi Ben Raddle să binevoiască a-l 
urma, întrucât domnul William Broll dorea să le 
vorbească. 

Oricât erau de  uimiţi, aceştia  răspunseră 
curtenitoarei invitaţii, şi peste câteva clipe se aflau în 
faţa subdirectorului, vechea lor cunoştinţă. 

— Domnilor, vă rog să mă iertaţi pentru deranj, spuse 
el. Am dat dispoziţie să fiu anunţat îndată ce unul dintre 
dumneavoastră se va prezenta la birourile noastre. Sunt 
bucuros că am prilejul să vă primesc pe amândoi odată. 

Summy Skim şi Ben Raddle salutară, fără a se arăta 
în vreun fel surprinşi de cinstea ce li se făcea. 

—  Înţelegeţi, nu-i puteam lăsa să plece pe cei mai 
însemnați clienţi ai firmei, înainte de a-i fi rugat să 
primească felicitările noastre. 

Amândoi odată, cei doi veri îşi îndreptară privirile 
asupra interlocutorului lor. Oare domnul Broll 
înnebunise, aşa, dintr-o dată? Sau poate Compania 
Anglo-American Transportation and Trading sărăcise 

într-atât, încât modestul lor cont să fi căpătat o 
însemnătate aşa de mare în registrele sale? 

— Ah, continuă subdirectorul, probabil că vă distraţi 
adesea pe seama noastră şi trebuie să recunosc că aveţi 
tot dreptul s-o faceţi! Cât am fost de nepricepuţi! Când 
mă gândesc cum ne-am lăsat împiedicaţi de o 
neînsemnată problemă de frontieră! Când mă gândesc 
că am evaluat la cinci mii de dolari — da, la cinci mii de 
dolari! — proprietatea dumneavoastră!... în sfârşit, n- 
avem de ce ne teme că aţi putea să ne învinuiți pentru 
orbirea noastră, de vreme ce datorită ei sunteţi astăzi 
fericiţii proprietari ai claim-ului 129. 

Ben Raddle se întorsese şi nu-şi mai dezlipea 
ochii de la virtejurile de fum... 


— Ai lui 129?! repetară împreună Summy Skim şi Ben 
Raddle, de-a dreptul năuciţi. 

— Ai minunatului, ai extraordinarului, ai 
nemaipomenitului 129! Şi dacă vorbăreţul subdirector 
se oprise la aceste epitete, e pentru că nu găsea altele! 

— Iertaţi-mă, dar... începu Summy Skim cu răsuflarea 
tăiată. Ben Raddle, căruia nu-i trebuia prea mult ca să-şi 
regăsească busola în toate împrejurările vieţii, îi tăie 
scurt vorba. 

— Ce vreţi, domnule subdirector, în afaceri totul e să 
prinzi norocul de coadă, spuse el pe tonul cel mai firesc. 
O să găsiţi dumneavoastră o altă ocazie. 

— Una ca asta, niciodată! răspunse cu convingere 
William Broll. Nici în Klondike, nici în altă parte nu mai 
există un zăcământ ca al dumneavoastră. Desigur, îmi 
închipui că şi dumneavoastră aţi avut multă vreme 
îndoieli. Un an întreg aţi încercat, aţi luptat în tot felul, 
şi, spre părerea noastră de rău, între noi n-au existat 
decât foarte puţine legături. Dar acum sunteţi răsplătiți 
împărăteşte pentru strădaniile dumneavoastră, după 
cum o dovedesc depunerile ce ni le trimiteţi zilnic, de o 
lună încoace. 

— Zilnic? bâigui Summy Skim. 

— Sau aproape zilnic. 

— Credeţi că e o lună ? întrebă Ben Raddle cu un glas 
mai hotărât. Subdirectorul păru că-şi adună gândurile. 

— Dumnezeule, da, e aproape o lună de când ne-aţi 
trimis prima dintre actualele dumneavoastră depuneri. 

— Aşa să fie? spuse Ben Raddle pe un ton blajin. 

— De altfel, adăugă domnul William Broll, dacă doriţi 
să cunoaşteţi data exactă a primei depuneri, o putem 
găsi în registre. 

Apăsă pe o sonerie. Se prezentă îndată un funcţionar. 

— Să-mi aduci contul curent al domnilor Summy Skim 
şi Ben Raddle, proprietarii claim-ului 129. 

Funcţionarul ieşi. 

— Cu acest prilej voi putea să vă comunic şi soldul 
exact al contului dumneavoastră. Cred că o să vă 
intereseze, continuă domnul William Broll, râzând cu 
gura până la urechi. 

I se aduse registrul. Subdirectorul îl deschise. 

— Uitaţi-vă şi dumneavoastră, domnilor. Nu m-am 
înşelat deloc. Astăzi suntem în 3 septembrie şi prima 
dumneavoastră depunere datează din 5 august... 

«Din 5 august... îşi spunea în sinea lui Summy Skim. 
Exact la un an după inundarea claim-ului 129»... 

— În ceea ce priveşte soldul... continuă subdirectorul, 
urmărind cu privirea coloanele lungi de cifre. la să 
vedem!... Ah!, uite-l!... Vreţi să vi-l notaţi? 

Ben Raddle apucă un creion şi scrise cu o mână 
sigură, după dictarea subdirectorului. 

— Trei milioane trei sute opt mii patru sute treizeci şi 
unu de dolari şi nouăzeci de cenți... Asta fără să mai 
punem la socoteală depunerea de astăzi, care ridică 
soldul la un total de trei milioane, trei sute douăzeci şi 
nouă de mii şaizeci şi patru de dolari şi patruzeci de 
cenți. 

Inginerul scrisese cu grijă aceste cifre ameţitoare. 
Dacă Summy Skim, din milă pentru propriul său creier, 
renunțase să mai gândească, vărul său chibzuia intens, 
în vreme ce William Broll continua în stil bombastic: 

— Ah, depunerea dumneavoastră de astăzi!... E cea 
mai minunată dintre toate, şi nu prin valoarea ei, ci prin 
frumusețea nemaipomenită a exemplarului! Ce mai 
pepită, Dumnezeule!... Cred că, într-adevăr, este unică 
în lume, şi numai claim-ul 129 putea da una de 
asemenea mărime!... 

Ben Raddle ajunsese la o concluzie. Nu mai încăpea 
îndoială că subdirectorul era nebun, nebun de legat. în 
orice caz, exista un mijloc prin care să se încredinţeze. 
începu să vorbească pe m ton îndrăzneţ: 

— Vărul meu şi cu mine, venisem cu intenţia de a 
încasa un mic cec de o mie de dolari, dar, pentru că tot 
suntem în trecere prin Dawson, ne-am gândit că ar fi 
bine să luăm o sumă mai mare. 

— La ordinele dumneavoastră, domnilor, răspunse 
domnul William Broll. Ce sumă doriţi? 

— O sută de mii de dolari, rosti cu răceală Ben Raddle. 
Acum aveau să se lămurească. Dacă subdirectorul 
înnebunise. 

Nu puteau crede că şi ceilalți funcționari 
înnebuniseră odată cu el. Gluma va lua sfârşit în clipa în 
care va trebui să li se îmnâneze efectiv o sumă atât de 
mare. 

— La ordinele dumneavoastră, domnilor, repetă 
domnul Broll, după cererea formulată de Ben Raddle. Vă 
rugăm să aşteptaţi până când se vor număra cei o sută 
de mii de dolari, pe care îi vom trimite la hotelul unde 

locuiţi, împreună cu chitanţa. 

«O să aşteptăm mult şi bine», îşi spunea Ben Raddle 
în timp ce-şi lua rămas bun de la subdirector, care îi 
însoţi pe cei doi oaspeţi până la uşă, dovedind cea mai 
mare amabilitate. 

Summy se ridicase odată cu vărul său şi îl urmase ca 
un copilaş ascultător. 

— Ce zici de asta, Ben ? bîlbîi el, îndată ce se aflară în 
stradă. 

— Nimic, răspunse Ben Raddle, mai tulburat decât ar 
fi vrut să arate. 

Merseră în tăcere tot restul drumului şi ajunseră la 
Northern Hotel fără să mai fi schimbat vreo vorbă. 

În hol o găsiră pe Jane Edgerton, care părea că-i 
aşteaptă cu nerăbdare. Fata trecuse şi ea printr-o 
emoție puternică. Trăsăturile ei chinuite exprimau o 
cruntă nelinişte şi obrajii îi erau scăldaţi în lacrimi. 

Văzând-o astfel, Summy Skim uită de fantastica 
întrevedere cu subdirectorul de la Anglo-American 
Transportation and Trading Company. Alergă spre Jane 
Edgerton şi îi prinse călduros mîinile. 

— Ce-i cu dumneavoastră, domnişoară Jane? Ce-aţi 
păţit? O întrebă el. 

— Verişoara mea a dispărut, răspunse Jane Edgerton, 
străduindu-se zadarnic să-şi stăpânească hohotele de 
plâns. 

Ben se nelinişti acum şi el. 

— Domnişoara Edith a dispărut? spuse el cu glasul plin 
de emotie. Dar nu e cu putinţă! 

— Şi totuşi, nimic nu e mai sigur, afirmă Jane 
Edgerton. Când m-am despărţit de dumneavoastră, m- 
am dus la spital unde l-am întâlnit pe doctorul Pilcox. El 
mi-a împărtăşit vestea. 

— Şi doctorul Pilcox nu v-a dat nici un amănunt? 

— Mi-a spus doar că Edith a plecat de la spital pe 
neaşteptate, fără să-l fi prevenit dinainte, pe data de 25 
iulie, dis-de-dimineaţă. 

— Fără să-i explice cauza plecării? 

— Fără. 

— Şi nu i-a spus unde se duce? 

— Nicidecum! I-a spus doar că socoteşte să se întoarcă 
pe la începutul iernii. 

— Şi doctorul nu ştie unde a plecat? 

— Nu ştie. 

— Ce aventură, domnule! exclamă inginerul, ce părea 
copleşit de emotie. 

În clipa aceea, un slujitor al hotelului intră în hol şi 
anunţă că cineva doreşte să vorbească cu domnii 
Summy Skim şi Ben Raddle. 

— Spune-i să intre, răspunse automat inginerul. 

Noul venit purta în mână o geantă destul de 
voluminoasă. 

— Sunt însărcinat de subdirectorul nostru, domnul 
William Broll, să înmânez domnilor cei o sută de mii de 
dolari pe care i-au cerut şi să-i rog să-mi semneze 
chitanţa, spuse el. 

În timp ce vorbea astfel, funcţionarul de la 
Transportation and Trading Company scotea din geantă 
pachete de bancnote şi le îngrămădea, unul după altul, 
pe masă. 

— Dacă domnii ar dori să le numere... propuse el. 
Stăpînindu-şi emoția, Ben Raddle numără tacticos 
hârtiile. 

— E în regulă, spuse el. 

— Binevoiesc domnii să-mi iscălească chitanţa ? 

Ben Raddle apucă tocul şi-şi puse semnătura cu mâna 
sigură. Dar lui Summy Skim trebui să i se arate locul şi 
aproape să i se conducă mâna. Summy trăia ca-ntr-un 
vis, parcă era pe altă lume. 

Ben Raddle îl însoţi pe funcţionarul băncii pînă la uşă. 
Se întoarse apoi către Jane Edgerton şi vărul său. 

Îi găsi faţă-n faţă, privind la teancul de bancnote ce 
acoperea masa. 

Summy Skim păstra aceeaşi expresie de nedumerire. 
Jane Edgerton continua să plângă, dar, printre lacrimi, 
privirea ei iscoditoare părea că întreabă. 

Ben Raddle nu era dispus să se lanseze într-o relatare 
amănunţită, pentru a explica ceea ce el însuşi nu 
pricepea. Izbutise să se stăpânească, dar acum puterile 
începeau a-l părăsi. Cu un gest de oboseală, amână 
pentru mai târziu orice explicaţie. 

O clipă, rămaseră toţi trei în picioare, în mijlocul 
holului. Apoi, ca la un semnal, se afundară în fotoliile ce- 
şi deschideau spre ei braţele primitoare şi-şi sprijiniră 
capul pe spătarele lor confortabile. Statură astfel multă 
vreme, cu gândul treaz, întruchipând fiecare un Oedip 
neputincios să dezlege tainele Sfinxului, în vreme ce 
afară, peste oraşul în care zgomotele vieţii începeau să 

se ostoiască, umbrele amurgului se lăsau încetul cu 
încetul. 


XVI 
EX ABYSSO RESURGIT! 


Să fi durat mult descurajarea lui Ben Raddle? Ţinînd 
seama de temperamentul inginerului, nu prea e de 
crezut. Oricum, evenimentele nu îngăduiră ca reacţia să 
se producă de la sine. 

În clipa în care se aprindeau luminile pe străzile din 
Dawson, un slujitor veni să anunţe pentru a doua oară 
că un străin doreşte să vorbească cu domnul Summy 
Skim. 

Oaspetele nu era altul decât Neluto. Nu aducea nici o 
veste de mare însemnătate. Socotise de datoria lui să-l 
înştiinţeze pe domnul Skim că Patrick şi cu el se aflau în 
situaţia de a nu mai putea locui la vechea adresă, 
deoarece găsiseră casa închisă. Lorique fiind plecat de 
acolo de mai bine de o lună. 

Plecarea lui Lorique n-avea de ce să-l mire pe Ben 
Raddle. Probabil că şeful de echipă canadian găsise 
vreun prilej bun de a-şi desfăşura activitatea. Poate că la 
această oră se afla în curs de prospectare, în contul 
fostului său patron. 

Dar intervenţia lui Neluto era suficientă pentru a rupe 
vraja. Ben Raddle se ridică, gata din nou pentru hotărâri 
spontane, pentru acţiuni energice. 

— Neluto! strigă el în clipa în care, după ce spusese ce 
avea de spus, acesta se pregătea să iasă din încăpere. 

— Doriţi ceva, domnule Raddle ? 

— Neluto, mâine pornim spre claim-ul 129. 

— Spre 129! repetă uimit indianul. 

— Da. Nu-i nimic dacă locuinţa din cartier e închisă, 
de vreme ce tot va trebui să renunţi la somn în noaptea 
asta. 

Ben Raddle apucă de pe masă un pumn de bancnote. 

— Ţine două mii de dolari, spuse el. Îţi voi da şi alţii, 
cât va fi nevoie. Să nu faci economie la bani, iar mâine în 
zori să avem la poartă o trăsură în care să încăpem cu 
toţii. 

— Mâine în zori! exclamă Neluto. Dar acum e noapte, 
domnule Raddle! 


1 Şi din abis renaşte(lat.) 

— Stăruie, roagă, ameninţă, dar mai ales împrăştie cu 
amândouă mâinile dolarii. Acesta rămâne cel mai bun 
mijloc. De altfel, descurcă-te cum vrei, numai să avem 
trăsura la ora fixată, încheie inginerul. 

Nelută suspină. 

— Să-ncercăm, domnule Raddle, spuse el ieşind în 
goană. 

Abia plecă indianul, că se şi arătă doctorul Pilcox, 
care, aflând de la Jane despre întoarcerea celor doi veri, 
sosise în grabă, mereu bine dispus, dovedindu-şi astfel 
prietenia sinceră ce o nutrea pentru ei. 

Ca medic, se interesă în primul rând cum o duc cu 
sănătatea. 

— Sunteţi sănătoşi?... întrebă el. 

— Precum vedeţi, răspunse Summy Skim. 

— Si mulţumiţi?... 

— Închipuiţi-vă! 

— Cred şi eu! exclamă doctorul. O călătorie atât de 
frumoasă! 

— N-aţi prea nimerit-o. Suntem mulţumiţi... că ne-am 
întors! 

Îl puseră la curent cu peripeţiile expediției. Află 
despre dezamăgirile încercate. li  povestiră despre 
sosirea texanilor, despre atacurile lor, despre erupția 
vulcanului provocată de inginer, şi cum strădaniile lor 
rămăseseră zadarnice întrucât toate pepitele lui Golden 
Mount, în afară de una, zăceau acum în adâncurile 
Oceanului Arctic. 

— Vedeţi, spuse doctorul, vulcanul ăsta n-a ştiut măcar 
în ce parte să vomite!... Nici nu merita osteneala să-i 
administraţi un vomitiv. 

Prin vomitiv, doctorul înţelegea deviația lui Rio 
Rubber care-şi slobozise torentele de apă în stomacul lui 
Golden Mount. 

Drept orice mângâiere, doctorul nu putu decât să 
repete, cu câteva modificări de ordin medical, ceea ce îi 
spusese şi Summy Skim lui Ben Raddle; 

— Fiţi filozofi! Filozofia este tot ce există mai igienic 
pe lume. Or, igiena înseamnă sănătate. Şi sănătatea este 
cea mai minunată dintre pepite! 

Ben Raddle nu-l lăsă pe doctor să plece înainte de a-i 
cere lămuriri cu privire la Edith Edgerton. Nu izbuti să 
afle nimic. Doctorul îi spusese Janei tot ce ştia, şi asta se 
rezuma la foarte puţine lucruri. 

Într-o bună zi, Edith plecase pe neaşteptate, 
făgăduindu-i doctorului că se va întoarce înainte de 
sosirea iernii. Doctorul trebuise să se mulţumească doar 
cu această asigurare, iar Ben Raddle fu nevoit să-l imite 
suspinând. 

A doua zi de dimineaţă, înainte de a se lumina, 
trăsura opri în faţa uşii hotelului. Neluto se întrecuse pe 
sine. Provizii, arme, îmbrăcăminte, nimic nu lipsea, fără 
să mai puneam la socoteală că trăsura, dintre cele mai 
confortabile, era trasă de doi cai puternici. Plecară la 
primele licăriri ale zorilor. 

Dar dacă banii împrăştiaţi cu dărnicie izbutiseră să 
înjghebeze mijloacele de transport, ei nu erau în stare să 
micşoreze numărul kilometrilor. Anul trecut avuseseră 
nevoie de trei zile ca să ajungă la claim-ul 129; nu le 
trebuia mai puţin pentru a străbate din nou aceeaşi 
distanţă, poate chiar uşor mărită. 

Într-adevăr, la Fort Cudahy ar fi trebuit să treacă 
peste Forty Miles Creek, aproape de vărsarea acestuia. 
Dar, după spusele localnicilor, de o lună de zile malul 
drept devenise cu desăvârşire inaccesibil în apropierea 
frontierei. Ţinând seama de informaţiile primite, ei 
hotărâră să traverseze râul şi să înainteze pe malul 
stâng al acestuia. 

Pe tot parcursul drumului, dar mai ales la Fort 
Cudahy, oamenii din partea locului nu vorbeau decât 
despre claim-urile aşezate pe cursul superior al lui Forty 
Miles. Ei afirmau că de puţină vreme se făcuseră nişte 
descoperiri extraordinare, că se aflau în faţa unor 
zăcăminte de o bogăţie fantastică, cum nu mai văzuse 
până atunci nici un prospector. 

Zadarnic fierbea de nerăbdare Ben Raddle la auzul 
acestor minunate povestiri; nepăsători la nerăbdarea sa, 
caii nu ieşeau din pasul lor, astfel că abia la 6 
septembrie, pe la ceasurile unu după-amiază. Ajunseră 
lîngă frontieră. Ţinutul era de nerecunoscut. 

În cea mai mare parte a drumului, călătorii nu 
observaseră nici o schimbare mai importantă. 
Priveliştile pe care le admiraseră înainte numai de pe 
malul drept, dar pe care le zăreau acum de pe malul 
stâng, nu păreau să fi suferit alte schimbări decât cele 
rezultate din această diferenţă de orientare. Totul se 
afla pe acelaşi loc, ca şi înainte de catastrofa din 5 
august. 

Dar, odată ajunşi la înălţimea claim-ul 127 bis, 
exploatat odinioară de Jane Edgerton pe malul drept, şi 
când, după ce depăşiri creasta înălțimilor, al căror lanţ, 
pornit dintre nord-vest, se curba în faţa acestui claim 
îndreptându-se spre aval, astfel încât alcătuia începând 
de aici, malul stâng al râului, lucrurile se schimbară. În 
loc să aibă la picioarele lor râul, lăţit prin acoperirea 
unei părţi din claim-ului 129, se aflau în faţa unei fâşii 
mari de pământ ce se întindea de o parte şi de alta a 
frontierei, pe o lungime de aproape un kilometru, pe car 
mişuna o mulţime de lucrători. 

Suprafaţa lichidă nu începea decât la sudul acestei 
fâşii de pământ şi părea că de acum înainte Forty Miles 
îşi aşezase în întregime albi între marginile de nord şi de 
sud ale fostului claim 129, deasupra căruia râul deviat 
se rostogolea zgomotos. Dealul care desparte odinioară 
proprietatea celor doi veri de proprietatea Janei Edgerto 
nu mai constituia o stavilă în calea apei. Vârful lui 
dispăruse. Pe locul acestuia, râul îşi urma cursul şi, 
ajuns la bariera de stânci care tăia în două părţi claim-ul 
127 bis, se prăvălea în cascadă, de la etajul de sus la cel 
de jos, pentru ca o sută de metri mai departe să-şi 
regăsească vechea lui albie, pe care nu o mai părăsea 
până la confluenţa cu Yukonul. 

Aşadar, se părea că schimbările ce avuseseră loc 
priveau o zonă foarte restrânsă, întinzându-se de o parte 
şi de alta a frontierei, zonă al cărei mijloc îl alcătuia 
acea parte a lui Forty Miles Creek ce se învecina 
odinioară cu claim-ul unchiului Josias. 

Trăsura continua să coboare pe drumul în serpentine, 
iar ocupanţii ei priveau uimiţi la spectacolul neobişnuit 
ce li se înfăţişa ochilor. Oare acesta să fie claim-ul 129? 
Dar suprafaţa aflată în exploatare depăşea cu mult 
limitele în general admise pentru un claim. Pe de altă 
parte, dacă era într-adevăr vestitul 129, a cărui 
productivitate o cunoşteau mai bine ca oricine, cui îi 
aparţinea şi cum se face că roadele lui fuseseră depuse 
în contul lui Summy Skim şi Ben Raddle ? De către cine 
şi de ce se efectuaseră aceste vărsăminte ? Cine 
recrutase, cine conducea mulţimea asta de muncitori? 
Iată nişte întrebări care se îngrămădeau cu repeziciune 
în mintea lor. 

Pe măsură ce se apropiau de poalele dealului, 
lucrurile începeau să capete contur. Ben Raddle desluşi 

patru rockere aşezate două câte două, la o depărtare de 
trei sute de metri, alimentate de o pompă cu aburi ce 
funcţiona de sus în jos. Vreo două sute cincizeci de 
lucrători, ocupați cu mânuirea rocker-elor, săpând, 
spălând la talere, munceau de zor şi păreau că nici nu-i 
baga în seamă pe noii veniţi. 

Totuşi, când  trăsura pătrunse pe suprafața 
exploatării, unul dintre ei îşi părăsi locul şi-i întrebă 
politicos pe oaspeţi ce doresc. 

— Să vorbim cu stăpânul vostru, răspunse Ben Raddle. 

— Vă rog să mă urmaţi, domnilor, spuse lucrătorul. 

Summy Skim, Ben Raddle şi Jane Edgerton coborâră 
din trăsură şi, călăuziţi de omul acela, începură să urce 
povârnişul noului mal al lui Forty Miles Creek. 

După vreo cinci sute de paşi, însoţitorul lor se opri în 
faţa unei căsuțe, ridicată la poalele versantului de apus 
al înălțimilor peste care urcase trăsura, şi bătu în uşă. 

Aceasta se deschise. În prag se ivi o tânără, pe care o 
salutară cu exclamaţii de uimire. 

— Edith! strigă Jane, recunoscând-o şi alergând în 
braţele ei. Înapoindu-i verişoarei sale îmbrăţişările, 
privirea Edithei Edgerton se îndreptă pe furiş către Ben 
Raddle, care înainta primul. 

— Domnişoara Edith! strigă şi inginerul, peste măsură 
de uimit. 

— Domnul Raddle! rosti Edith pe acelaşi ton. 

Pentru un observator suficient de atent, ar fi fost 
lesne de văzut că privirea limpede a fetei se cam 
tulburase şi că obrazul ei fraged se îmbujorase — oh, 
atât de puţin! — de o roşeaţă trecătoare. Dar acestea 
erau nişte nuanţe uşoare, care trebuiau să treacă — şi 
chiar trecură — nebăgate în seamă. 

După ce-şi mărturisiră plăcerea reciprocă de a se fi 
reîntâlnit. 

După ce schimbară strângeri de mână în mijlocul unui 
zgomot nedesluşit, fiindcă vorbeau toţi deodată, Ben 
Raddle începu: 

— Vreti să ne explicaţi?... 

— Îndată, îl întrerupse Edith. Dar mai întâi intraţi în 
casă. Nădăjduiesc că voi găsi destule scaune pentru a vă 
primi cum se cuvine. 

Pătrunseră în căsuţa al cărei mobilier, prin 
simplitatea lui, merita pe deplin epitetul de spartan. Un 
cufăr folosit ca dulap, o saltea din ierburi uscate, o masă 

şi nişte scaune; cel mai pătrunzător ochi n-ar fi putut 
descoperi ceva în plus. Dar acest mobilier improvizat 
strălucea de o curăţenie atât de desăvârşită, încât părea 
aproape luxos. 

— Explicaţia mea va fi cât se poate de simplă, spuse 
Edith, după ce se aşezară. In seara de 24 iulie, printr-o 
întâmplare fericită, Lorique află că partea de sus a lui 
Forty Miles Creek fusese teatrul unui cutremur de 
pământ, mult mai puternic decât cel din anul trecut. Se 
afirma stăruitor că cele mai multe dintre claim-urile 
inundate atunci 
apăruseră la suprafaţă. Cum de se răspândise atât de 
repede vestea? Cum de străbătuse în douăzeci şi patru 
de ore o distanţă ce nu poate fi parcursă în mai puţin de 
trei zile, folosind cele mai rapide mijloace de transport? 
Nu-mi dau seama. Zburase din gură în gură, întinzându- 
se ca o pată de ulei pe suprafaţa mării. La câteva 
ceasuri după ce aflase Lorique, toată lumea din Dawson 
City era tot atât de informată ca şi el. 

— Şi ce-a făcut Lorique? întrebă Ben Raddle. 

— A venit la mine chiar în seara aceea şi m-a pus la 
curent, răspunse Edith. M-am hotărât pe loc. De vreme 
ce domnul Ben Raddle şi domnul Summy Skim erau 
plecaţi, se cuvenea să-i înlocuiesc, să fac eu însămi ceea 
ce ar fi făcut ei dacă s-ar fi aflat acolo. Aveam această 
posibilitate, cu atât mai mult cu cât, pe timpul verii, 
spitalul 
e aproape gol. După ce ne-am asigurat cu banii necesari, 
datorită procurii pe care domnul Raddle i-a lăsat-o lui 
Lorique, am plecat amândoi, a doua zi de dimineaţă, 
ascunzând tuturor, din prevedere, ţinta călătoriei 
noastre. 

— Şi de atunci vă aflaţi aici ? 

— Da, din 27 iulie. Am găsit situaţia pe care o vedeţi. 
Zvonurile spuseseră adevărul, numai că-l deformaseră 
puţin. După cum puteţi constata, vechile claim-uri nu s- 
au ridicat deloc la suprafaţă. Dimpotrivă, după ce au fost 
inundate o dată prin lărgirea albiei lui Forty Miles 
Creek, ele au fost şi mai vârtos acoperite printr-o nouă 
încrețire a solului. Astăzi, săpăm chiar în albia lui Forty 
Miles Creek care, deviat pentru totdeauna, îşi va purta 
de acum înainte apele prin locul fostelor claim-uri. 

— Dar, în cazul acesta, înţeleg din ce în ce mai puţin... 

— Aveţi răbdare, răspunse Edith. O să pricepeţi 

îndată. Când am ajuns aici, nu ne-o luase încă nimeni 
înainte. După cum ştiţi, concesiunea claim-urilor de pe 
malul unui râu dă dreptul de exploatare şi în albia râului 
care le mărgineşte. Aşadar, partea fostei albii a râului, 
ridicată la suprafaţă, aparţine de drept concesionarilor 
de pe 

mal. Datorită acestor prevederi legale, cunoscute de 
toată lumea, nimeni nu s-a grăbit să vină aici. Noi însă 
am fost mai îndrăzneţi şi prima noastră grijă a fost să 
înfigem nişte ţăruşi care uneau laolaltă părţile 
corespunzătoare claim-urilor 127 bis şi 129, precum şi 
cele aparţinând, la est, de claim-ul 127 şi, la vest, de 
131. Pornirăm apoi 

să facem câteva cercetări pe pământul acesta, neatins 
până atunci de nici un prospector. 

— Cunosc rezultatele acestor cercetări, o întrerupse 
Ben Raddle. Depăşesc orice imaginaţie. 

— Vă scutesc de amănunte, continuă Edith Edgerton, 
şi trec îndată la concluzia pe care am tras-o de pe urma 
primelor încercări făcute atunci. Ne-am dat repede 
seama că întreaga suprafaţă, acoperită până în ajun de 
apele lui Forty Miles Creek, era de o bogăţie uimitoare, 
deşi inegală. Dacă aurul ar fi fost depus de secole, în 
cantităţi mari, 
ar fi trebuit ca depunerile să fie egal distribuite. Dar am 
înţeles repede, şi lucrările întreprinse au confirmat 
această concluzie de primă oră, că bogăţia deosebită a 
întregului zăcământ se micşora totuşi pe măsură ce 
mergeai de la centru către marginile suprafeţei 
împrejmuite de ţăruşii noştri. Chiar în mijloc, adică în 
faţa vechiului claim 129, am fost de-a dreptul uluiţi, încă 
de la primele încercări. Ce să se fi petrecut în locul 
acesta? Nu sunt destul de savantă ca s-o pot spune. O fi 
fost poate vreo depresiune în albia lui Forty Miles 
Creek, în care vârtejurile apei să fi depus de secole 
aurul aflat în suspensie? Nu ştiu. Ce ştiu, este că în locul 
acela ne-am aflat în faţa unei grămezi de praf de aur, 
aproape curat, având forma unei elipse de vreo treizeci 
şi cinci de yarzi pe douăzeci şi unu, a cărei adâncime, pe 
care o socotesc foarte mare, rămâne încă necunoscută. 

Cei de faţă ascultau ca într-un vis feeric povestirea 
Edithei Edgerton, ce părea mai de grabă ficţiune decât 
realitate. Ei n-ar fi fost în stare să spună dacă îi uimea 
mai mult acest capriciu al naturii ori clarviziunea şi 

energia celei ce ştiuse să tragă atâtea foloase de pe 
urma lui. Şi încă nu ajunseseră la capătul surprizelor. 

— În faţa unei asemenea descoperiri, continuă Edith, 
m-am ocupat fără întârziere de consolidarea dreptului 
de exploatare. Un claim a fost înregistrat pe numele 
domnului Raddle, altul pe numele domnului Skim, 
celelalte pe numele verişoarei mele, al lui Lorique şi al 
meu. N-aş îndrăzni să afirm că pentru a obţine aceste 
concesiuni, cele mai multe în lipsa titularilor, n-am fost 
silită să comit câteva... abateri. Dar principalul e că am 
izbutit. 

— De bună seamă! încuviinţă Ben Raddle. 

— Nu mai e cazul să adaug că nici o clipă n-am uitat 
adevărata situaţie. Aceste claim-uri au putut fi puse în 
exploatare numai datorită capitalului domnului Summy 
Skim şi al domnului Ben Raddle. Prin urmare, lor le 
aparţin. Eu nu m-am socotit niciodată decât mandatara 
lor şi am procedat în consecinţă. Astăzi, totul e în 
ordine. Am primit şi ultimul act pentru claim-ul aflat pe 
teritoriul american. 

În timp ce vorbea, Edith se îndreptase spre cufărul 
aşezat într-un colţ al încăperii. Scoase din el un teanc de 
hârtii. 

— Iată titlurile de proprietate şi iată declaraţiile 
semnate de mine şi de Lorique, prin care ne angajăm să 
nu ridicăm nici un fel de pretenţii faţă de adevărații 
proprietari. Nu lipseşte decât declaraţia Janei, dar sunt 
încredinţată că nici ea nu se va împotrivi să v-o dea. 

Drept orice răspuns, Jane îşi îmbrăţişa verişoara. Ben 
Raddle era de-a dreptul copleşit de admiraţie în faţa 
priceperii ei. «Uluitor! E uluitor!» repeta el ca pentru 
sine. 

Edith se ridică. 

— Acum, dacă vreţi să vă luaţi în primire proprietatea, 
eu vă voi servi drept călăuză, şi cu acest prilej domnul 
Raddle va putea să-l salute pe Lorique. 

leşiră din căsuţă şi străbătură exploatarea în lung şi-n 
lat. Peste tot domnea o activitate bine orânduită, în faţa 
căreia inginerul se arătă mai impresionat decât de 
realizările diplomatice despre care i se povestise. Totul 
mergea cu regularitatea unui cronometru. 

La fiecare capăt al fâşiei de pământ aurifer, unul pe 
teritoriul canadian, celălalt dincolo de frontiera 
alaskiană, se aflau câte două rockere în acţiune, 

alimentate de o mică pompă cu aburi, aşezată în 
apropierea noului mal al râului, chiar în partea din 
mijloc a terenului, acolo unde se concentraseră cei mai 
mulţi dintre muncitori, lucrând cu sitele şi talerele. 

— Pompa asta nu m-a costat nimic, explică Edith. 
După retragerea apelor, am găsit-o în vechea albie a 
râului. Presupun că a aparţinut vreunui claim situat în 
amonte, care a fost părăsit în momentul inundaţiilor de 
anul trecut. Ca prin minune, nu avea absolut nimic 
stricat. A fost de ajuns s-o curăţăm, s-o instalăm şi să 
facem rost de cărbuni, 
ceea ce, în paranteză fie zis, n-a fost deloc uşor. 

Ben Raddle nu se mai putu stăpini. 

— In sfârşit, strigă el, spuneţi-mi cine a condus toate 
astea, cine a organizat lucrările şi a montat instalaţiile? 

— Eu, domnule Raddle, cu ajutorul lui Lorique, 
răspunse Edith, pe un ton nici prea mândru, dar nici 
prea modest. 

— Dumneavoastră! exclamă inginerul, care, începând 
din clipa aceasta, păru adâncit în gânduri. 

Edith îşi urma explicaţiile. Îi însoţi pe prietenii ei 
până la ultima concesiune, aflată pe teritoriul alaskian şi 
înregistrată pe numele lui Lorique. Pe claim-ul al cărui 
proprietar oficial era, îl întâlniră şi pe şeful de echipă, 
care păru foarte mişcat de întâlnirea cu Ben Raddle. 
Fiind, cu siguranţă, prea absorbit de gândurile sale, 
acesta răspunse cam indiferent manifestărilor de 
prietenie ale credinciosului slujitor. 

Grupul se întoarse împreună cu şeful de echipă spre 
centrul exploatării. 

— Asta e porţiunea cea mai bogată, le explică Edith. 

— Unde extragem în permanenţă talere valorând o mie 
de dolari! adăugă cu mândrie şeful de echipă. 

După ce priviră la câteva spălări, care dădură într- 
adevăr rezultatul acesta, porniră din nou spre căsuţă. 

Când să treacă pragul, izbit parcă de un gând 
neaşteptat, Ben Raddle o opri pe Edith cu un gest. 

— Nu spuneaţi adineauri că aţi plecat din Dawson pe 
25 iulie ? 

— Într-adevăr, răspunse Edith. 

— Deci, la ce dată a avut loc schimbarea albiei lui 
Forty Miles Creek? 

— Pe 23 iulie. 

— Eram sigur! strigă Ben Raddle. Toată bogăţia asta o 

datorăm numai vulcanului nostru! 

— Care vulcan? întrebă uimită Edith. 

Ben Raddle îi istorisi atunci aventurile prin care 
trecuseră cei plecaţi în căutarea lui Golden Mount. Când 
îşi sfârşi povestirea, nimeni nu se mai îndoia că erupția 
provocată cu atâta îndrăzneală ar sta la baza 
spectaculoaselor răsturnări petrecute în această parte 
din ţinutul Klondike. Era limpede pentru toţi că 
mişcările tectonice 
se propagaseră treptat, pricinuind o succesiune de 
ridicături şi de depresiuni simetrice. 

Pe o întindere de sute de kilometri, crevasa cea lungă 
arăta direcţia urmată de aceste mişcări ce ajunseseră 
până aici. În locul acesta, şubrezit de frământările din 
trecut, ele îşi pierduseră intensitatea, înălţând doar cu 
doi metri o fâşie de pământ de vreo cincizeci de metri 
lăţime pe un kilometru lungime, ridicarea fiind 
compensată printr-o coborâre corespunzătoare a 
fostelor claim-uri de pe malul drept. 

Jane Edgerton se arătă deosebit de încântată de 
aceste concluzii, potrivite cu felul ei de a vedea 
lucrurile. Nu, munca nu rămâne nici odată nerăsplătită, 
şi călătoria lor însemna o dovadă în plus. În timp ce ei 
credeau că toată lupta le-a fost zadarnică, la sute de 
kilometri depărtare strădaniile lor produseseră urmări 
neaşteptate, pregătindu-le o întoarcere triumfală. 

Edith domoli cu un zâmbet entuziasmul verişoarei 
sale, adăugind că mai aveau de cercetat registrele 
contabile ale exploatării. 

După ce intrară cu toţii în casă, ea îşi deschise 
registrele, dând nişte lămuriri care-l umplură de 
admiraţie pe Ben Raddle. Pentru stabilirea preţului de 
cost şi a cheltuielilor, pentru supravegherea intrărilor şi 
ieşirilor de aur, pentru a se apăra împotriva furtului, 
într-o ramură în care asemenea accidente se pot 
întâmpla oricând, ea inventase, sprijinindu-se pe ordine 
şi bun-simt, nişte metode foarte simple dar 
foarte precise, care nu îngăduiau nici greşeală, nici 
înşelătorie. 

— Începând din dimineaţa aceasta, eu mi-am isprăvit 
munca, spuse ea, ca încheiere. Dacă n-aţi fi sosit 
dumneavoastră, aveam de gând să mă întorc la Dawson, 
luând cu mine o copie a registrelor. Lorique ar fi rămas 
aici şi ar fi continuat să conducă până la iarnă 

exploatarea, fiindcă, după cum vedeţi, ea poate fi 
supravegheată şi de la distanţă. 

La auzul acestor cuvinte, Ben Raddle părăsi 
încăperea. Simţea că se sufocă. Fetiţa asta îi dădea o 
lecţie. Lui nu-i mai lăsase nimic de făcut. Totul era pus 
la punct, mai bine decât ar fi făcut-o el însuşi. 

Neliniştit, Summy Skim ieşi după vărul său. De ce 
plecase Ben, aşa, deodată? I se făcuse cumva rău? 

Nu, Ben Raddle nu era bolnav. Cu ochii aţintiţi spre 
orizont, el trăgea cu putere aer în piept, de parcă ar fi 
vrut să-şi revină după o zguduitură puternică. 

— În sfârşit, Ben, îi spuse Summy apropiindu-se de el, 
iată că ţi-ai ajuns scopul şi cred că eşti mulţumit. Ai să 
poţi vântura milioane! Cu atât mai mult, cu cât, se 
înţelege de la sine că ţi le las şi pe ale mele, fiindcă mie 
nu-mi pasă de ele nici atât!... 

Şi Summy îşi plesni unghia de dinţii lui puternici. Ben 
Raddle apucă braţul vărului său. 

— Ce părere ai, Summy, de domnişoara Edith ? îl 
întrebă el cu glas tainic. 

— E încântătoare, de-a dreptul încântătoare, răspunse 
cu căldură Summy. 

— Nu-i aşa?... E puţin zis încântătoare. Fata asta e o 
minune, Summy, o adevărată minune! spuse Ben Raddle 
cu un aer visător. 


XVII 
ÎNCHEIEREA SOCOTELILOR 


După o scurtă şedere la noul claim 129, cei doi veri şi 
cele două 
verişoare s-au întors la Dawson City, lăsându-l pe 
Loriqgue la conducerea exploatării. Căzuseră la o 
învoială. El va conduce claim-ul până la secătuirea 
metalului preţios, ceea ce de altfel nu era de prevăzut, şi 
va trimite socotelile în fiecare săptămână la Montreal, 
unde Summy Skim şi Ben Raddle erau grăbiţi să se 
întoarcă. 

Se înţelege de la sine că şeful de echipă va fi 
cointeresat în beneficiile ce se vor realiza. În privinţa 
asta, lăsase totul pe seama patronilor săi, a căror cinste 
şi spirit de dreptate îi erau binecunoscute. În ziua 
îndepărtată, când zăcămintele de pe Forty Miles Creek 
vor fi secătuite, Lorique va fi şi el un om bogat, în stare 


344 


să organizeze o exploatare pe cont propriu, ori să-şi 
găsească un binemeritat loc de odihnă, sub 
un cer mai îndurător. 

Cu siguranţă, cei patru călători au stat cam înghesuiți 
în trăsura care-i purta spre Dawson, dar nimănui nu i-a 
trecut prin gând să se plângă. Cu nervii zdruncinaţi de 
pe urma acestui şir de emoţii fericite, se arătară toţi 
foarte veseli. Chiar şi Edith se dezbărase de atitudinea 
ei puţin cam rece. 

Când cei doi veri se interesară pe drum de planurile 
de viitor ale fetelor, ele şi le dezvăluiră, fiecare pe al 
său. Era foarte simplu. De vreme ce soarta nu răsplătise 
strădaniile Janei, situaţia lor rămânea neschimbată. 
Aceasta va continua să prospecteze, în timp ce verişoara 
ei se va întoarce la spital. 

Fără a-şi arăta într-alt fel revolta, Ben Raddle şi 
Summy Skim se mulţumiră să le întrebe pe fete dacă îi 
luau drept nişte monştri de nerecunoştinţa, şi discuţia se 
opri aici. 

În seara aceasta, lucrurile urmau să fie lămurite. La 
cererea lui Ben Raddle, se adunară cu toţii într-un salon, 
în care acesta ceruse să fie lăsaţi singuri. 

Inginerul intră direct în miezul problemei. 

— Pe ordinea de zi avem încheierea socotelilor, spuse 
el deschizînd şedinţa. 

Summy căscă. 

— O să fie tare plictisitor!... observă el. De altfel, eu ti- 
am mai spus-o, Ben, nesăţiosule, pune pentru mine zero 
şi ia tu restul! 

— Dacă începem cu astfel de glume, răspunse Ben cu 
asprime, n-o să isprăvim niciodată. Să fim serioşi, 
Summy, te rog! 

— Să fim deci serioşi! încuviinţă Summy suspinând. 
Dar ce de timp pierdut, pe care l-am putea folosi mai 
bine! 

Ben Raddle continuă: 

— În primul rând, trebuie să ţinem seama că 
exploatarea de pe Forty Miles Creek este o urmare, ce-i 
drept indirectă, dar în orice caz o urmare a descoperirii 
lui Golden Mount. 

— De acord! încuviinţară cei trei interlocutori ai săi. 

— Aşadar, angajamentele luate cu prilejul acestei 
călătorii rămân în picioare, şi în primul rând cel care o 
priveşte pe mama lui Jacques Ledun. Vă gândiţi ce sumă 

ar fi drept să-i repartizăm? 

— Un sfert?... propuse Jane Edgerton. 

— Sau chiar patru sferturi, supralicita Summy. în ceea 
ce mă priveşte, nu văd nici o piedică. 

Ben Raddle înălţă din umeri. 

— Mi se pare că ar fi mai potrivit să-i asigurăm o 
rentă, sugeră Edith, cu glasul ei potolit. 

— Domnişoara Edith are ca întotdeauna dreptate, 
spuse inginerul. Vom adopta deci principiul unei rente, a 
cărei mărime o vom stabili mai târziu, dar care se 
înţelege că va fi substanţială. 

Aprobară în unanimitate. 

— În plus, va trebui să-i răsplătim cu dărnicie pe 
Lorique, pe Cercetaş şi pe toţi oamenii care au făcut 
parte din expediţia noastră. 

— Aşa e! confirmară într-un glas cele două verişoare. 

— Restul, potrivit învoielii noastre cu domnişoara Jane, 
îl vom împărţi în două părţi egale. Una pentru dânsa, 
cealaltă pentru mine. Nu-mi închipui că domnişoara Jane 
nu va împărţi, la rându-i, cu verişoara sa, căreia îi 
datorăm claim-ul 129, iar eu voi împărţi cu Summy, în 
ciuda aerelor lui de dezgust. 

—  Împărţeala dumneavoastră nu-i dreaptă, se 
împotrivi Jane. De vreme ce vreţi să împărţiţi cu noi, 
fără ca nimic să vă silească, trebuie cel puţin să ţineţi 
seama de toate învoielile. Aţi uitat că un contract mai 
vechi vă dădea dreptul la zece la sută asupra beneficiilor 
mele din Klondike. 

— Intocmai, recunoscu Ben Raddle, cu un aer serios. 
Luă un creion şi hârtie. 

— Acum să calculăm. Aşadar, spuneam că am dreptul 
la o zecime din jumătatea dumneavoastră, adică la două 
zecimi din întreg, ceea ce face un total de unsprezece 
douăzecimi pentru mine şi nouă douăzecimi pentru 
dumneavoastră. 

— Dacă socotesc eu bine, se băgă în vorbă Summy, cu 
aerul cel mai serios din lume, rezultă că partea 
domnişoarei Edith va fi de şapte cincimi din trei sferturi 
din treizeci şi opt de optzeci şi nouă de zecimi... Iar 
partea mea o veţi afla împărțind înălţimea lui Golden 
Mount la raza cercului polar şi înmulţind totul cu vârsta 
Cercetaşului. Se va 
obţine astfel o ecuaţie exponențială, din care se va 
extrage rădăcina pătrată, şi care, supusă analizei 

algebrice şi calcului integral sau diferenţial, la alegere... 

— Glumele astea sunt de prost-gust, rosti tăios Ben 
Raddle, în timp ce fetele râdeau în hohote. 

— Ce harababură! suspină Summy Skim, care merse şi 
se aşeză în cel mai îndepărtat colţ, vădind o totală 
nepăsare. 

Ben Raddle îl urmări cu o privire furioasă, înălţă din 
nou din umeri, apoi continuă: 

— Or, întrucât contul nostru la Transportation Trading 
Company se ridică la... 

Jane Edgerton îl întrerupse: 

— La urma urmelor, la ce bun toate socotelile astea, 
domnule Raddle? zise ea cu tonul cel mai firesc din 
lume. 

— Totuşi... 

— Da, la ce bun?... De vreme ce tot o să mă 
căsătoresc. Sprijinindu-se de braţele fotoliului în care 
stătea tolănit, Summy 

Skim se ridică dintr-un salt şi scoase un adevărat 
răcnet. 

— Cu cine? strigă el cu glasul sugrumat. 

Încordat, cu chipul răvăşit, cu pumnii încleştaţi, 
semăna cu un animal sălbatic, gata să sară. 

Fiindcă nu mai puteau rezista la această scenă hazlie, 
prietenii lui se porniră pe un râs nestăvilit. 

Dar lui Summy nu-i ardea de râs. Işi descoperise 
acum taina propriei sale inimi şi se simţea uluit. Se 
îndrăgostise; el, celibatarul nărăvit, atât de fericit de 
libertatea lui, o iubea la nebunie, de multă vreme, 
dintotdeauna, de când o zărise pentru prima dată pe 
puntea vaporului Foot Baal, pe această fetiţă, care râdea 
acolo de se prăpădea. Datorită ei şi pentru ea răbdase 
cu atâta uşurinţă un exil fără rost în aceste 
ţinuturi neobişnuite. Fiindcă nu o putuse convinge să 
plece din Klondike, se condamnase să trăiască şi el aici, 
pentru a fi lângă ea. Şi iat-o acum spunând liniştită că se 
mărită! Desigur, cu Ben Raddle, mai tânăr şi mai 
seducător decât nefericitul lui văr. Dacă va fi aşa, 
Summy Skim va şti să se dea la o parte... dar cât va 
suferi! 

— Cu cine ? repetă el cu glas atât de îndurerat, încât 
râsul Janei conteni. 

— Cu dumneata, domnule Skim, spuse ea. Asta se- 
nţelege de la sine. Aşa că la ce bun să...? 

Dar n-a mai apucat să-şi sfârşească vorba. 

Summy se repezise la ea. O ridicase ca pe un fulg în 
braţele lui vânjoase şi  se-nvârtea cu ea prin încăpere, 
îmbrăţişând-o cu neţărmurită dragoste. Degeaba se 
zbătea Jane ca să scape. Beat de fericire, Summy nici 
nu-i simţea loviturile. Abia când se prăbuşi într-un 
fotoliu, cu răsuflarea tăiată, se resemna să lase fata în 
pace. 

— Nebun ce eşti! îi zise Jane, mai în glumă, mai în 
serios, potrivindu-şi părul ciufulit. 

Părând că nu-l bagă în seamă pe Ben, care privea 
tăcut la Edith, şi nici pe verişoara sa, ai cărei ochi 
priveau cu încăpățânare duşumeaua, Jane îşi reîncepu 
fraza, întreruptă de izbucnirea lui Summy. 

— Ce rost are să mai întrebi ceea ce este dinainte 
ştiut? E tot atât de limpede că eu mă căsătoresc cu 
dumneata, domnule Skim, pe cât de limpede este că 
domnul Raddle se va însura cu verişoara mea. 

Edith clipi uşor. 

— Miss Edith, sunteţi de acord cu cele afirmate de 
verişoara dumneavoastră? întrebă Ben Raddle cu glasul 
uşor tremurat. 

Drept răspuns, tânăra îi dărui o privire luminoasă şi-i 
întinse mâna. 

Bucuria lui Summy Skim era nemărginită. Tumultuos, 
fără astâmpăr, ciocnind şi răsturnând mobilele ce-i 
stăteau în cale, începu să străbată încăperea în toate 
direcţiile. 

— Ce stăm cu mâinile în sân ? întrebă el. Dacă tot ne- 
am hotărât, de ce să mai pierdem un timp preţios ? Să 
trecem la fapte, ce naiba, să trecem la fapte! 

Mult le-a trebuit până să-l lămurească, în sfârşit, că o 
căsătorie, mai bine zis două, nu se pot înfăptui în miez 
de noapte, şi nu izbutiră să-l potolească decât 
făgăduindu-i că timpul necesar se va reduce la 
minimum. 

Într-adevăr, grăbiră astfel lucrurile încât după câteva 
zile cele două căsătorii se oficiară în Catedrala din 
Dawson. A fost o ceremonie frumoasă. Aventurile celor 
două perechi îi făcuseră celebri. Toată populaţia, ce-i 
drept cam rară în acest anotimp, datorită exploatării 
zăcămintelor aurifere, se oprea în loc la trecerea 
cortegiului. Frumuseţea izbitoare a Janei, gingăşia 
mândră a Edithei, chipul energic al 

lui Ben Raddle şi statura impunătoare a lui Summy Skim 
făcură obiectul admiraţiei unui numeros public. În 
preajma lor se aflau toţi cei cu care împărţiseră 
necazurile şi bucuriile — Lorique, Cercetaşul şi întreg 
personalul expediției de la Golden Mount. Edith mergea 
la braţul doctorului Pilcox, mai vesel şi mai rotofei ca 
oricând, iar 
Jane era însoţită la altar de uriaşul Patrick, strălucind ca 
soarele în măreţia straielor lui noi. Jane hotărâse să fie 
astfel, şi irlandezul se ţinea tare mândru de cinstea ce i- 
o făcea tânăra lui stăpână, dar pe care se încăpăţâna 
copilăreşte s-o numească tot «domnul Jean», în ciuda 
rochiei ei albe şi a buchetului de flori de portocal. 

— Dă-mi braţul, Patrick. 

— Da, domnule Jean. 

— Fii atent,Patrick, mă calci pe rochie. 

— Da, domnule Jean. 

Nu se lăsa deloc. Jane râdea din toată inima. 

Noii căsătoriţi părăsiră oraşul Dawson chiar în seara 
cununiei, cu unul din vapoarele ce coborau pe Yukon. 
Lorique şi Cercetaşul îi salutară de pe țărm. Primul avea 
să plece chiar a doua zi, să reia conducerea claim-urilor. 
În ce-l priveşte pe Cercetaş, acesta urma să se întoarcă 
la Skagway, prin regiunea lacurilor, luându-şi cu el şi 
personalul; dar dacă va mai continua în viitor meseria 
de călăuză, n-o va face decât din plăcere. Acum că se 
îmbogăţise de pe urma prospectării, Cercetaşul era silit 
să recunoască şi părţile ei bune. 

Alte două personaje din această povestire coborau pe 
Yukon. împreună cu tinerii căsătoriţi, îndreptându-se tot 
spre Montreal. În ultima clipă, Neluto izbutise să ia o 
hotărâre: aceea de a nu părăsi niciodată un vânător atât 
de iscusit ca Summy Skim. Cât despre Patrick, pe el 
doar moartea l-ar fi putut despărţi de «domnul Jean». 

Încetul cu încetul, uralele celor de pe mal se pierdură 
în depărtare, luminile din Dawson se făcură tot mai mici, 
se stinseră, iar în jurul marelui vapor, ce-şi slobozea 
fără-ncetare suflarea lui puternică, se lăsă întunericul. 
Era o vreme minunată, cu cer spuzit de stele, şi o 
temperatură blândă, rar întâlnită în acest anotimp. 

Summy Skim adusese patru fotolii la pupa vasului, şi 
gustau în tihnă farmecul nopţii. 

Curând, însă, Ben Raddle rupse această linişte 
plăcută. Nu-i stătea în puteri să-şi împiedice mintea să 

lucreze şi, încă de pe acum, făurea noi planuri. Bizuindu- 
se pe o avere uriaşă, de acum înainte va putea 
întreprinde orice. Se lăsa astfel purtat de vise, pe care le 
rostea cu voce tare. Să acţionezi, să creezi, să produci... 

Jane asculta cu  nesaţ, încurajând planurile 
neînfrânatului visător, încet, încet îşi apropiară mai întâi 
scaunele, apoi, sătui de atâta nemişcare, se ridicară în 
aceeaşi clipă şi se duseră împreună să se sprijine de 
balustradă, el uitând de soţie, ea uitând de soţ. Summy 
oftă. 

Încetul cu încetul, luminile din Dawson se făcură 
tot mai mici... 


— Uite-i cum s-au pornit amândoi! îi spuse el lui Edith. 

— Pe cei ce ni-s dragi, trebuie să-i luăm aşa cum sunt, 
răspunse mica şi înţeleaptă soţie. 

— Poate că ai dreptate, Edith, răspunse Summy, nu 
tocmai convins. Hotărât lucru, era tare necăjit. Un oftat 
şi mai adânc decât primul îi umflă din nou pieptul. 

— Da, iată-i porniţi, adăugă el. Dar unde vor ajunge 
astfel ? Edith ridică, apoi lăsă să-i cadă mâna, acceptând 
parcă prin gestul ei viitorul, oricum ar fi. 

— Îl cunosc eu pe Ben al meu, continuă Summy. Nici 
nu vor trece opt zile, după întoarcerea la Montreal, că-l 
va apuca din nou dorul de aventură. O să vrea iar să 
plece şi tare mi-e teamă că are s-o atragă şi pe verişoara 
dumitale, care nici ea nu prea e înclinată să privească 
viaţa aşa cum se cuvine. 

— Chiar dacă vor pleca, până la urmă tot se vor 
întoarce. Noi îi vom aştepta acasă. 

— Asta nu-i deloc vesel, Edith dragă. 

— Dar e folositor, Summy. În timp ce ei vor străbate 
lumea, noi le vom păzi casa. 

Summy mai scoase un ultim oftat. 

— Şi le vom creşte copiii, spuse el, fără să-şi dea 
seama cât de caraghios suna răspunsul şi ce minunată 
dăruire de sine exprima el. 


i XVIII 
ÎN MINUNATUL GREEN VALLEY 


E vară. Pe azurul cerului, nici un nor. Soarele amiezii 
îşi revarsă din plin arşiţa peste câmpie. 

Cu cizmele în picioare, Summy Skim, care s-a întors 
cu Neluto de la vânătoare, fumează liniştit sub copacii 
umbroşi din faţa casei de la Green Valley. La picioarele 
lui, trei copilaşi — de trei, de cinci şi de şase ani — se 
joacă sub supravegherea unei guvernante, a cărei 
înfăţişare îţi inspiră deplină încredere. Guvernanta 
aceasta nu măsoară mai puţin de şase picioare şi are o 
barbă căruntă, de care s-ar ruşina 
până şi un salahor. Ea răspunde, de altfel, la numele de 
Patrick Richardson, care s-a transformat cu timpul în 
doică fără lapte, datorită încrederii pe care «domnul 
Jean» o avea în el. 

Cu toate că a mai îmbătrânit, Patrick a rămas tot atât 
de puternic; numai că nu-şi mai foloseşte acum puterea 

în luptele cu urşii, ci o dăruieşte în întregime copiilor lui 
Summy şi ai Janei. Uriaşul nu mai poate fi văzut fără cei 
trei puşti, unul căţărat pe umăr, altul aşezat în palma 
mâinii, ca într-un fotoliu, având degetul mare drept 
spătar, iar ce-l de-al treilea cuibărit uneori în buzunar, 
căci Patrick şi-a cusut singur la haină nişte buzunare în 
acest scop. Năzdrăvanii se urcă pe el ca pe munte, îl 
frământă cu picioarele, îl trag de barbă, de păr, sau îi 
vâră degetele în ochi. Patrick se lasă în voia lor cu un 
aer fericit. Grozavă jucărie mai e pentru micuţi acest 
Patrick Richardson! 

În curând vor suna cele douăsprezece bătăi ale 
amiezii, când iată că o tânără femeie soseşte în trapul 
întins al unui cal. Summy se ridică de pe scaun şi 
aleargă s-o ajute pe călăreaţă, strângând-o în braţele lui 
vânjoase, ca odinioară, în salonul de la Northern Hotel. 
Nu-i lipseşte mult ca să înceapă să danseze ca atunci. 
Numai că Summy Skim nu prea mai dansează de când a 
început — o spunem în şoaptă — să se cam îngraşe. Cât 
despre Jane Edgerton, ea nu s-a schimbat deloc 
devenind Jane Skim. E la fel de mititică şi firavă, la fel 
de drăgălaşă. 

— La masă! strigă Summy voios. 

Îndată, cei trei copii îl iau pe Patrick cu asalt. Cel 
mare i se aşează pe umăr, al doilea în căuşul palmei, iar 
prâslea în fundul buzunarului. 

— Au fost cuminţi, Patrick? întreabă Jane. 

— Foarte cuminţi, domnule Jean, răspunde irlandezul. 
Tocmai când să intre în casă, în prag se iveşte o altă 
femeie tânără. 

Aceasta e blondă. La urma urmelor, de ce Edith 
Raddle n-ar fi tot blondă cum era şi Edith Edgerton? 
Edith mai ţine în mână unealta ei de lucru, condeiul pe 
care se pricepe atât de bine să-l folosească. 

— Ben n-a venit ? întreabă Jane. 

— Nu, răspunde Edith. Nu se va întoarce înainte de 
ora trei. Intră împreună în casă. Se aşează în jurul 
mesei. În locuinţă, ca şi pe afară, totul păstrează 
simplitatea de odinioară. Doar că s-a adăugat o aripă la 
vechea clădire, pentru a-i adăposti pe noii locatari. 

În timp ce iau masa, discută între ei. Cuvintele lor 
sunt calme şi prieteneşti. Ziua aceasta nu are nimic 
deosebit. Face parte din lungul şir al zilelor tihnite, 
asemănătoare între ele, care continuă să se desfăşoare 


353 


ca verigile unui lanţ. 

Fericirea pluteşte peste casa liniştită. 

De la peripeţiile cu Vulcanul de Aur şi întoarcerea la 
Montreal, anii au trecut fără ca cele două iubiri, născute 
sub cerul îngheţat din Klondike, să pălească. Jane şi 
Summy, Edith şi Ben nu alcătuiesc decât o singură 
fiinţă, şi fiecare dintre ei simt cum le bat în piept patru 
inimi. 

Temerile lui Summy nu s-au adeverit. Ajutat de Edith, 
el a izbutit să canalizeze cu mult tact nevoia de 
activitate a soţiei sale. Astăzi lucrurile sunt bine 
orânduite, iar el şi-a recăpătat încrederea într-o legătură 
pe care venirea pe lume a copiilor a  întărit-o şi mai 
mult. 

Ben Raddle e un om fericit. 

Dar omul fericit nu e niciodată acasă, şi acesta e 
singurul punct întunecat din viaţa lui Summy. Tot 
alergând peste munţi şi văi, el apare şi dispare ca un 
fulger. În trecere, îşi îmbrăţişează cu căldură soţia, 
care-l primeşte cu zâmbetul pe buze şi-l lasă să plece 
fără nici o împotrivire. Cu calmul ei obişnuit, Edith îşi 
aşteaptă ceasul, care, 
după semne de netăgăduit, trebuie să se apropie. 

Summy Skim e mai puţin răbdător şi nu se sfieşte să-l 
copleşească pe Ben Raddle cu cele mai aprige învinuiri. 
Acesta îl lasă mai întâi să se reverse, apoi se înfurie, 
punând astfel capăt predicilor. 

După ce pleacă vărul său într-un nou turneu, Summy 
este primul care încearcă să-i ia apărarea. 

— Nu trebuie să-i porţi pică bietului Ben că e mereu 
gata de eruptie, obişnuieşte el să-i spună Edithei. In 
definitiv, când în viaţa ta a existat un vulcan, rămâi 
totdeauna cu ceva urme. 


354 


CUPRINS 
Partea întâi 


I UN «UNCHI DIN AMERICA» ............. 

II SUMMY SKIM PORNEŞTE, ÎMPOTRIVA VOINŢEI 
LUI, PE 
CALEA AVENTURII..... ceeace 

III LA DRUM cecene 


VI JANE EDGERTON AND Co............... 
VII MUNTELE CHILKOOT......ceecoeeeeee 


XI DE LA DAWSON CITY LA 

FRONTIERĂ O... 


Partea a doua 


I O IARNĂ ÎN KLONDIKE... 

II VULCANUL DE AUR... 

III SUMMY SKIM NU PORNEŞTE DELOC PE 
DRUMUL SPRE 


V O LECŢIE DE BOX... ceea 

VI SE AJUNGE LA ŢINTĂ... ceea 

VII O COMPLICAŢIE NEPREVĂZUTĂ............. 

VIII BEN RADDLE INTERVINE.........0..00.. 

IX O VÎNĂTOARE DE ELANI........eeeeeee 

X DEŞERTUL E MAI POPULAT DECÎT S-AR CUVENI 
XI ÎNAINTEA BĂTĂLIEI... 


XV JANE EDGERTON, SUMMY SKIM SI BEN RADDLE 
NU MAI 
PRICEP NIMIC... ceeace 

JULES VERNE 


. O CĂLĂTORIE SPRE CENTRUL PĂMÎNTULUI 

. OCOLUL PĂMÎNTULUI ÎN OPTZECI DE ZILE 

. CINCI SĂPTĂMÎNI ÎN BALON 

. STEAUA SUDULUI 

CĂPITANUL HATTERAS 

. ŞCOALA ROBINSONILOR. RAZA VERDE 

. DOCTORUL OX 

. DOI ANI DE VACANTĂ 

. UN BILET DE LOTERIE. FARUL DE LA CAPĂTUL LUMII 

. UIMITOAREA AVENTURĂ A MISIUNII BARSAC 

. CELE 500 MILIOANE ALE BEGUMEI. ŞARPELE DE MARE 
. VULCANUL DE AUR 

. 20 000 DE LEGHE SUB MĂRI 

. DE LA PĂMÎNT LA LUNĂ. ÎN JURUL LUMII 

. UIMITOARELE PERIPEȚII ALE JUPÎNULUI ANTIFER 

. INSULA CU ELICE 

. BURSE DE CĂLĂTORIE 

. CASA CU ABURI 

. INDIILE NEGRE. GOANA DUPĂ METEOR 

. INSULA MISTERIOASĂ (voL. I) 

. INSULA MISTERIOASĂ (voL. II) 

. MINUNATUL ORINOCO 

. CASTELUL DIN CARPAȚI. ÎNTÎMPLÂRI NEOBIȘNUITE 

. ȚINUTUL BLĂNURILOR (voL. 1) 

. TINUTUL BLĂNURILOR (voL. II) 

. CĂPITAN LA CINCISPREZECE ANI 

. 800 LEGHE PE AMAZON 

. COPIII CĂPITANULUI GRANT (voL. 1) 

. COPIII CĂPITANULUI GRANT (voL. II) 

. TESTAMENTUL UNUI EXCENTRIC 

. ROBUR CUCERITORUL. STĂPÎNUL LUMII 

. CLOVIS DARDENTOR. SECRETUL LUI WILHELM STORITZ 
. AGENJIA THOMPSON 

. HECTOR SERVADAC 

. UN ORAŞ PLUTITOR. SPĂRGĂTORII BLOCADEI. INVAZIA MĂRII 
. PILOTUL DE PE DUNĂRE 

. SATUL AERIAN. ÎNCHIPUIRILE LUI JEAN MARIE CABIDOULIN 
. PRICHINDEL 

. CESAR CASCABEL 

. CLAUDIUS BOMBARNAC. KERABAN ÎNCĂPĂȚINATUL 

